
L'AN DE GRACE mil trois cens quatrevins et dix, le
mercredi XXIIJe jour de novembre, par devant mons. 
le prevost, presens honnorables hommes et saiges maistres
Guillaume Porel, conseiller du roy nostre sire en son parlement;
Jehan Turquan, lieutenant dudit mons. le prevost;
Dreux d'Ars, auditeur; Martin Double, advocat
du roy; Jehan de Tuillieres, Robert de Pacy et Gieffroy
Le Goibe, examinateurs de par le roy nostre sire ou
Chastellet de Paris; fu fait venir et attaint des prisons
dudit Chastellet, en jugement sur les quarreaux, Jehannin
Le Fournier, prisonnier illec, et nagueires admené
des prisons de Tours oudit Chastellet, par commission
dudit mons. le prevost, pour ce que, lui estant prisonnier
audit lieu de Tours, il avoit congneu et confessé, si
comme l'en disoit, avoir jetté poisons en plusieurs puis.
Auquel, après ce qu'il ot fait serement aus sains Euvangiles
de dire verité de ce que dit est, et que certaine
confession par lui autrefois faite audit lieu de Tours lui ot
esté leue mot après autre, et de laquele la teneur s'ensuit:
LE vendredi IJe jour de septembre l'an mil CCC quatrevins
et dix, Jehannin Le Fournier, nez du pays de environ
Digeon en Bourgoingne, aagé de XXVIIJ ans ou environ,
si comme il dit, fu attaint des prisons de mons. le
duc à Tours, où il avoit esté mis le mercredi precedent,
et fut amené en jugement en plain auditoire du chastel de
mondit seigneur où l'en a acoustumé de tenir ses droiz,
et illec fut, par le procureur de mondit seigneur le duc,
devant Jehan Johanninet, lieutenant general de mons. le
seneschal de Touraine, en la presence de Robert Le Chat,
Jehan de Malicorne, Jehan Innocent, Danyel de Landeboys,
Jehan Hardouyn, gens de conseil illec postulans;
Pierre Blondelet, Jehannin Baillart, Perrotin Le Saintier,
clers de la court; Gilet Foutereau, prevost de Tours;
Henry Yvain, Estienne Estelet, ses sergens, et plusieurs
autres; accusé de estre de la condicion et aliance des empoisonneurs
qui aloient par pays. Lequel, de sa bonne,
pure, franche et liberal voulenté, sans aucune contrainte,
ou pourforcement de gehaine ne autre, congnut et confessa
que, environ la Magdalaine derrenierement passée,
du jour ne se remembre, il se partit de la ville de
Chartres, où il avoit esté querant sa vie par le temps de
environ trois sepmaines, et s'en aloit droit à Nostre-Dame
du Puy en Normandie, où il s'estoit voué; et quant
il fu au dehors de la ville, aussy comme à un quart de
lieue, deux jacobins vindrent à lui et lui demanderent
s'il vouloit gaignier argent, lequel leur respondi que
oyl voulentiers; et leur demanda à quel mestier faire,
lesquieulx lui dirent que s'il vouloit jetter parmi les puis
et fontaines du pays où il aloit en chascun un noët de
ce que ilz lui bailleroient, il leur feroit grant plaisir et le
paieroient bien. Et lors ledit Jehannin Le Fournier leur
demanda que ce estoit, et ilz lui respondirent que c'estoient
poisons pour faire morir aucunes gens. Et adont il
leur dist qu'il le feroit voulentiers, mais que il feust bien
païé. Lesquieulx lui baillerent trois blans, et lui promistrent
à bien lui parfaire son paiement; et lui baillerent
environ XXV ou XXX d'iceulx noëz, et s'en partirent d'illec
et l'en envoyerent. Et d'illec se partit ledit Jehannin
Le Fournier, en s'en alant en son voyage; et dit que en
celui mesme jour il jetta et lessa en deux puis et en deux
fontaines en chascun un d'iceulx noëz, et que, après ce,
en celui jour mesmes, il jetta et lessa, que il faisoit mal,
et que, pour ce, il jetta et lessa tout le demourant d'iceulx
noëz en un buisson, ne scet quelle part, et que oncque
puis il n'en vit, ne sceut, ne oy parler en aucune maniere.
Requis se il scet pourquoy, ne à quelle inducion,
requeste ou pourchaz, iceulx jacobins lui baillerent iceulx
poisons, dit que non. Requis s'ilz en baillerent à autres
que à lui, dit que oyl, à plus de douze, dont il ne
congnoist nul, que un qui a nom Gilet, et estoit vestu
de pers royé de blanc, aagé de environ XXXIJ ans, et a
mal ès jambes, et est assez hault homme, et a la chiere
longue et brune, et est querant pain; ne autrement nommer
ne diviser ne le sauroit, selon ce que il dit. Et, sur
ce juré et diligenment examiné, dit que plus n'en scet.
De laquele confession il fu jugié par ledit lieutenant, et
par lui fu desclairé, selon l'advis des dessus nommez et
plusieurs autres illec assistens, que par sa confession il
avoit desservi peine mortele.
CONGNEUT, confessa et afferma par serement et pour
verité, que autrefois, audit lieu de Tours, il avoit faite
ladite confession par la fourme et maniere que escripte
est cy-dessus; mais, en soy corrigant d'icelle confession,
et en diminuant icelle, dit et afferme ce qui ensuit, c'est
assavoir: qu'il est nez d'environ la ville de Digon en
Bourgoigne, aagé de XXVIIJ ans ou environ, et que environ
la Magdalaine derrenierement passée, autrement du
jour ne se recorde, il se parti de la ville de Chartres, en
laquele il avoit esté querir sa vie le temps de trois sepmaines
ou environ, pour aler en voyage et pelerinaige à
Nostre-Dame du Puy en Anjou, auquel lieu il s'estoit
voué par devocion, et que quant il fu au dehors d'icelle
ville, ainsy comme à un quart de lieue, il encontra deux
hommes en estat de jacobins estans à cheval, et lesquieulx
lui demanderent se il vouloit gaignier argent; et pour ce
qu'il estoit simple homs et povres, desirrans de gaignier,
dist ausdiz jacobins que voulentiers il gaigneroit, et que
ilz lui deissent à quel mestier faire ce seroit; lesquieulx lui
respondirent que s'il vouloit jetter parmi les puis et fontaines
du païs par où il yroit et passeroit un nouët de ce
que ilz lui bailleroient, il leur feroit très-grant plaisir, et
le paieroient bien. Lequel qui parle demanda lors à iceulx
hommes en estat de jacobins quel chose s'estoit qu'il vouloient
qu'il jettast esdiz puis; auquel fu respondu par
iceulx jacobins que ce estoient poisons qu'ilz avoient
mises esdiz nouëz, pour faire morir aucunes gens, sans
lui dire les noms d'iceulx. Et lors il qui parle, par temptacion
de l'ennemi, s'accorda faire la voulenté d'iceulx
jacobins, mais qu'il feust bien païez; par lesquieulx eulx
disans jacobins lui fu dit qu'ilz le paieroient très-bien;
et, de fait, lui baillerent trois blans, en li promettant de
le très-bien païer. Et, en ce faisant, lui baillerent VIIJ nouëz
aussy gros comme une noiz avellaine, enveloppez en menus
drapelez blans, esquieulx iceulx jacobins disoient
estre lesdittes poisons. En la compaignie desquelz il qui
parle fu environ IIJ jours, beut et menga avecques eulx,
et fu bien aise. Et en soy alant avec iceulx jacobins, et
passant par aucuns villaiges, jetta en deux puis et deux
fontaines en chascun un desdiz nouëz, et tout en un jour.
Et celui jour mesmes, lui veant qu'il avoit fait et faisoit
mal de mettre lesdittes poisons en iceulx puis et fontaines,
print quatre d'iceulx huit nouëz, lesquieulx il jetta en un
buisson auprès d'un villaige dont il ne scet le nom, et
ouquel lieu il, en la compaignie d'iceulx jacobins, avoit
disné et souppé. Ouquel jour il departi de la compaignie
d'iceulx jacobins, et ala en pelerinaige audit lieu du Puy
Nostre-Dame en Anjou, où il s'estoit voué, comme dit
est cy-dessus, sanz ce que depuis il veist aucunement
iceulx jacobins ou aucuns d'iceulx, ne que depuis il reprint
icelles poisons par lui jettées oudit buisson, ou
autres poisons quelconques, ne que pour lesdites poisons
il ait eu argent autre que celui que dit est, ne aussi lui feust
donné ou promis don ou prouffit quelconques. Et, ce fait,
fu fait remettre en la prison de laquelle il s'estoit partiz.
APRèS lesqueles choses ainsy faites, fu par ledit mons. 
le prevost demandé ausdiz conseilliers presens leur advis
et oppinions comme l'en avoit à proceder contre icelli
prisonnier. Tous lesquieulx, veues les confessions cy-dessus
escriptes, faittes par icelli prisonnier, les perseveracions
et continuacions par lui faites, le cas qui est
très-mauvais et regardé crime de leze-magesté, le bien et
utilité de la chose publique, et encores l'universel monde
et humaines créatures, les samblables jugemens qui par
le grant conseil du roy ont esté donnez contre aucuns
justiciez à Paris pour cas samblable, delibererent et furent
d'oppinion que l'en ne le povoit espargnier qu'il ne feust
excecutez comme traitres, c'est assavoir decapité, et en
après pendu le corps au gibet. Veu lequel procès et confessions,
et ouyes lesdites oppinions, icellui mons. le prevost
condemna ledit Jehannin Le Fournier à estre decapitez
comme traîtres.
LEQUEL jugement fu excecuté le mardi XXVIJe jour de
decembre mil trois cens quatrevins et dix.
Et n'avoit aucuns biens.
 AL. CACHEMARéE.

L'AN DE GRACE mil CCC quatrevins et dix, le lundi
 XXVJe jour de decembre, par devant mons. le prevost,
lui estant en jugement sur les quarreaulx, presens honnorables
hommes et saiges maistres Jehan Truquam, lieutenant
dudit mons. le prevost; Dreue d'Ars, auditeur;
Jaques du Bois, advocat ou Chastellet; Miles de Rouvroy,
Robert de Pacy, examinateurs; le procureur du
roy nostre sire à Chartres; fu attaint et fait venir Jehannin
du Bois, prisonnier detenu ou Chastellet de Paris, par
l'accusacion de Jaquette, femme Jehan du Fay, demourant
en la rue de Neelle, près de l'ostel de mons. de
Thouraine, disant en la presence dudit prisonnier, que
samedi derrenierement passé, ainsy comme heure de
 XIJ heures ou environ, elle estant ès halles de Paris, et
marchandant des chastaignes et grosses nois, et que desdittes
denrées elle ot acheté pour deux tournois, lesquieulx
elle vouloit prendre en sa bourse qui pendoit à
sa sainture, trouva que ledit prisonnier qui estoit auprès
d'elle, et lequel dès lors elle congneut et afferme par
serement que c'est celui qui l'argent que elle avoit en sa
bourse vuida soubz son mantel qu'il avoit vestu, et que
elle vit icellui prisonnier tenir et avoir sa main en ladite
bourse, en laquele, par le fait et coulpe dudit prisonnier,
elle perdi V blans, chascun de VIIJ  d. pour piece, qui
dedens estoient; et que ainsy comme elle ot dit audit
prisonnier, en le prenant par la poitrine, qu'il l'avoit
desrobée, et que s'il ne lui rendoit sondit argent qu'il lui
avoit emblé en widant sa bourse, comme dit est, que
elle trouva choit à terre, entre les piez d'iceli prisonnier,
un blanc de VIIJ  d.  par., lequel elle recueilly, et, en ce
faisant, elle osta sa main dudit prisonnier; et, en après
ce, il s'encommença à fouir en alant droit vers l'eglise
Saint-Eustace, criant à haulte voix:«Prenez le larron!»Lequel
prisonnier elle qui parle suivy de son povoir, et tant
que elle le attaingny au petit poncel près dudit Saint-Eustace,
que icelli prisonnier elle fist prendre et admener
prisonnier ou Chastellet, afin d'avoir sondit argent.
ITEM, accusé en sa presence par Climence, femme
Bethaut Helies, dit La Babboe, disant que, oudit samedi
derrenierement passé, lui fu coppée, elle estant ou marchié
où l'en vent le fruit, une sienne bourse de drap
velueau vert, estofée à pendans de soye et de sonnetes
d'argent à l'environ, avec un gros bouton d'argent estant
au bout d'icelle bourse, en laquele par dedans avoit un
dé d'argent à coudre, une grosse pelle blanc et bellonc,
non percé, deux clefs à deux coffres de son hostel, avec
deux supplicacions, l'une en pappier, l'autre en parchemin,
faisans mencion de certain argent à lui deu par feu
Guillaume d'Anfrenet, tresorier des guerres; à laquelle
bourse, par dehors, aus courans d'icelle, pendoit en l'un
d'iceulx courans une clef assez grant, et en l'autre deux
autres petites clefs; et ne scet, elle qui parle, se ledit
prisonnier le li coppa ou non; et fu, si comme elle est
recorde, ainsy comme environ entre douze et une heure
après midi.
OYES lesqueles accusacions, après ce que icelli prisonnier
ot esté fait jurer aus sains Euvangiles de Dieu dire
verité sur ce que dit est, et de son estat, vie et gouvernement,
icelli prisonnier congneut estre nez de la ville
de Beauvaiz, filz d'un laboureur de vingnes demourant
en icelle ville, et avoir gaignié sa vie le mieulx qu'il a
peu et sceu à estre varlet bouchier.
Dit avec ce, que environ la Toussains derrenierement
passée, pour certains cas criminelz dont il avoit esté accusez,
il, par mons. le prevost, avoit esté eslargis jusques
à samedi derrenierement passé; auquel jour, pour doubte
qu'il ne encourust ès paines qui lui avoient esté enjointes
au temps de son eslargissement, il estoit venuz et comparuz
audit jour de samedi, et de rechief avoit esté eslargy
jusques à certain jour à venir. Après lequel eslargissement,
il s'en estoit alez ès halles de Paris pour acheter
du pain et du fruit pour son disner; mais que oudit jour
il eust veu Jaquete dessus nommée, tenue ou wuidié sa
bourse, que ledit blanc de VIIJ  d. parisis feust trouvez
entre ses piez, qu'il s'en feust fouyz, eust crié:«Prenez le
larron!»ne aussy qu'il sceust riens de la bourse d'icelle
femme Climence qui fu coppée, dist et afferme par son
serement qu'il n'en scet riens, et que de ce il est pur et
innocent.
ET pour ce que par le geolier, clers et varlez dudit
Chastellet, fu dit à mons. le prevost, et en la presence
dudit prisonnier, que samedi derrenierement passé, ainsy
comme entre IIJ et IIIJ heures après midi, que icelli prisonnier
fu admené prisonnier ou Chastellet, et que par
eulx il fu serchié pour savoir qu'il avoit sur lui, ainsy
comme il est acoustumé de faire, ilz avoient trouvé ès
solers dudit prisonnier IIIJ blans de huit d. pour piece,
et en sa bourse ledit pelle blanc, et aussy en la manche
de son juppon ledit dé d'argent, et entre les deux huis
du guichet de Chastellet une bourse semblable que exprimé
avoit icelle Climence par sa depposicion cy-dessus
dite et escripte, et laquele, avec lesdiz pelle et dé, furent
monstrez à icelle Climence, et que elle ot affermé
par serement, et en la presence dudit prisonnier, que la
bourse, dé d'argent, pelle et les clefs qui pendoient
à ladite bourse, estoient celi et ceulx desquieulx elle a
cy-dessus parlé, demandé fu de rechief et requis par
serement audit prisonnier qu'il deist de ce la verité. Lequel
prisonnier congneut et confessa iceulx IIIJ blans avoir
mis en ses solers paravant ce qu'il venist à sondit eslargissement,
pour doubte et paour qu'il avoit que s'il estoit
detenu prisonnier, qu'il n'eust trop grant souffreté d'argent,
et que d'icellui par lui mis en sesdiz solers il se
peust aidier à son besoing.
Et aussy congneut que samedi derrenierement passé ot
trois sepmaines, il estant ou cimitiere des Ynnocens, à
Paris, acheta d'un compaignon qu'il ne congnoist, et duquel
il ne scet le nom, le dé d'argent dont mencion est
faite cy-dessus, et en païa la somme de IJ  s.  par. ; et quant
au pelle blanc, il qui parle ne scet se ce est pelle ou non;
mais il a passé un mois que un compaignon avecques
lequel il buvoit lui bailla à garder. Et dist, sur ce requis,
que ladite bourse de velueau vert il n'avoit oncques mès
paravant le jour d'ui veue, et ne scet qui la mist ou jetta
entre yceulx deux huis du guichet. Et, ce fait et ouy, fu
icelli prisonnier fait traire arriere et à part sur lesdiz
quarreaux.
APRèS lesqueles choses ainsy faites, demandé fu par
ledit mons. le prevost ausdiz conseilliers leurs advis et
oppinions comment l'en avoit à proceder contre ledit
prisonnier. Tous lesquieulx, veu ce que par la confession
dudit prisonnier appert que, pour cas criminel, il avoit
esté eslargy audit jour de samedi derrenierement passé,
les denegacions, confessions et variacions par lui faites,
et aussy que desdiz quatre blans de VIIJ  d. pour piece, dé
d'argent et pelle dessus diz, il fu trouvé saisiz, attendu
l'estat d'iceli, et la maniere et constance de sa personne,
et ce que dit est dessus, delibererent et furent d'oppinion
que pour savoir par sa bouche la verité desdites accusacions,
il feust mis à question; et ad ce fu condempné par
ledit mons. le prevost.
EN enterinant lequel jugement, icelli Jehannin du
Bois, prisonnier, fu de rechief fait venir en jugement sur
les quarreaux dudit Chastellet, et par ledit mons. le prevost
interrogué et par serement qu'il deist verité des
choses dessus dites contre lui accusées, ou s'il ne les disoit,
qu'il seroit mis à question, et le li feroit-on dire par
force. Lequel prisonnier ne voult autre chose congnoistre
que dit est dessus. Et, pour ce, fu fait despoillier tout
nu, mis et lyé à la question par les braz, et avant ce que
contre lui feust plus avant procedé, requist humblement
que par ledit mons. le prevost feust commandé que l'en
le desliast et meist hors d'icelle question, et il diroit verité
desdites accusacions par lui, avec plusieurs autres
larrecins, faites. Si fu mis hors et deslié de ladite question,
mené choffer en la cuisine en la maniere acoustumée,
et, en après, ramené en jugement sur lesdiz quarreaux,
en la presence dudit mons. le prevost et autres
conseilliers dessus diz.
HORS de laquele question, et sans aucune force ou contrainte,
après ce que icelli Jehannin du Bois ot juré de
rechief aus sains Euvangiles de Dieu dire verité, congneut
et afferma par serement, en soy corrigant des autres
confessions par lui cy-dessus faites, que verité est que oudit
samedi derrenierement passé, ainsy comme environ
 XIJ ou une heure après midi, et qu'il estoit ès halles de
Paris pour acheter à disner pour lui, tempté de l'ennemi,
vit et apperceut icelle femme qui avoit sa bourse pendue
à sa sainture au-dessus de sa robe, en laquele bourse il
mist et bouta sa main, et d'icelle en apporta tout ce d'argent
qu'il y trouva; et quant il se apperceut que ladite
femme lui dist qu'il lui avoit widié sa bourse, afin que
dudit argent il ne feust trouvez saisiz, jetta icelli à terre
et en la boe entre ses piez, et, ce fait, se mist à chemin
et trehi arriere d'icelle femme, en soy cuidant en venir
vers le moustier Saint-Eustace; mais icelle femme le poursui
tousjours et jusques atant qu'il fu par aucuns sergens
du roy prins au poncel de ladite eglise Saint-Eustace, et
admené prisonnier ès prisons dudit Chastellet, esqueles
il est encores detenus prisonnier pour ladite cause.
Congneut aussy que, un pou paravant ce qu'il widast
la bourse d'icelle femme, lui estant esdites hales de Paris,
et au lieu où l'en vent les fruiz, vit et apperceut une
femme, ne scet ou est record se ce fu ladite Climence,
tesmoing cy-dessus examinée en sa presence, ou non, qui
avoit tiré la bourse de velueau dont cy-dessus est faite
mencion au dehors de sa cotte hardie, et cuidant que en
icelle eust de la finence, et ainsy comme icelle femme
entendoit à acheter du fruit, se trehi près d'icelle, à laquele,
par l'aide d'un petit coustel à trenchier pain qu'il
portoit et avoit sur lui, il coppa ladite bourse, laquele
par lui ainsy coppée, et qu'il se fu retrait en l'ostel d'un
cordouennier demourant au-dessus de la grant porte des
hales de Paris, par où l'en va au marchié au Blé, illec
sercha ladite bourse, et pour ce qu'il vit que en icelle
n'avoit denier ne maille, fors deux clefs et deux lettres,
l'une en pappier et l'autre en parchemin, il estant oudit
hostel, jetta et mist icelles clefs et lettres en une queue
ou poinçon estant en hault en une des chambres dudit
hostel, et laditte bourse de velueau il muça en son saing;
et en entrant entre les deux huis du guichet du Chastellet,
pour doubte et paour qu'il ot d'estre serchiez quant
il seroit sur les quarreaux, ainsi comme il a autrefois veu
et sceu que l'en serchoit aucuns compaignons prisonniers
que l'en admenoit oudit Chastellet, et afin que d'icelle il
ne feust trouvez saisiz, lessa cheoir entre iceulx deux
huis ladite bourse de velueau, et ledit dé d'argent bouta
et muça en la manche de son juppon, et icelli pelle blanc,
avec ledit dé par lui prins et trouvez en la bourse de
velueau, mist en sa bourse qu'il a pendue à sa poitrine,
avec son argent.
Item, dit que, environ la Saint-Jehan derrenierement
passée ot trois ans, ainsi comme à sept heures après midi,
qu'il passoit en la grant rue Saint-Denis, assez près de
Saint-Magloire, vit et aperceut un compaignon nommé
Adenet de Reins, conrroïeur de cuirs, et demourant à
Reins, si comme il a depuis ouy dire, lequel compaignon
tiroit à soy un mantel sangle assez long, de drap pers, qui
pendoit ainsy que par maniere d'essor à une perche sur
la rue, et que quant icelli Adenet ot prins ledit mantel,
il qui parle lui dist qu'il en eust sa part, ou il le encuseroit;
et tant parlerent ensamble qu'ilz se accorderent que
par icelli Adenet il seroit porté vendre, et qu'il qui parle
en auroit la moitié. Et alerent ensamble jusques aus
Bourses, ès halles, auquel lieu il qui parle attendi iceli
Adenet jusques ad ce qu'il fu retournez de vendre ledit
mantel; et lui dist illec, en buvant une chopine de vin,
son nom et sa demeure, et de quel mestier il estoit; et,
en ce faisant, lui bailla onze sols pour sa part dudit mantel,
et dist à lui qui parle qu'il l'avoit vendu XXIJ  s., et
non plus. Lequel Adenet il qui parle ne vit puis en aucune
maniere.
Congnut avec ce, il qui parle, que environ Pasques
derrenierement passées ot un an, n'est record se ce fu
avant ou après, ainsy comme il qui parle et Rogier du
Fossé, laveur, repairant près de Saint-Gervaiz en Greve,
estoient couchiez ensamble en l'ostel du Pourcelet, à la
porte Saint-Denis, il fu requis par icelli Rogier de venir
avec lui le landemain en un hostel qu'il disoit estre assez
près de Sainte-Oportune, disant que s'il vouloit venir
avec lui, qu'il le feroit riche homme, et savoit bien faire
tele chose, et aussy portoit sur lui qu'il ne seroit ne n'estoit
si fort huys, coffre ou serreure, qu'il ne ouvrist bien
sanz rompre. à la priere et requeste duquel Rogier il qui
parle ala l'andemain matin avec icelli audit lieu de Sainte-Opportune;
et quant ilz furent à l'entrée de l'uys là où
ledit Rogier vouloit entrer, icelli Rogier lui dist qu'il le
attendist à l'uys; et, assez tost après, vit que icelli Rogier
rapporta deux houppelandes fourrées de penne noire,
l'une de drap gris, assez courte, et l'autre de drap pers,
assez longue. Lequel Rogier et lui se partirent ensamble
dudit lieu, et porterent ladite houppelande de drap gris
vendre ès halles, dont ledit Rogier bailla à lui qui parle
 XVIIJ  s. pour sa part. Et icelli Rogier, après ce qu'ilz orent
beu ensamble, s'en ala et emporta icelle houppelande de
drap pers, sans lui en faire aucune part ou porcion. Et
dit, sur ce requis, que oncques icelli Rogier ne lui volt
dire, monstrer ou apprendre la maniere coment il ouvroit
iceulx huis et coffres sans rompre, jà soit ce que lors il
le en requist plusieurs fois; et lequel Rogier il ne vit ou
conversa avec lui depuis que ce que dit est fu parti
entre eulx.
Congneut oultre, icelli prisonnier deposant, que, nuef
ou dix ans a, autrement du temps n'est record, et que par
 mons. de Berry furent menez plusieurs et grant quantité
de gens d'armes ou païs de Languedoc, ouquel voyage
il ala comme gros varlet, servant en la compaignie d'un
escuïer duquel il ne scet le nom, et avec lequel il se parti
de la ville de Paris pour aler oudit voyage, et ainsy
comme il et autres varlez d'iceulx gens d'armes estoient ès
pays du Maine et de la Vaulxguyon, fu par lui et autres
varlez prins, par plusieurs et diverses fois, grant quantité
de draps de laine, tant escruz comme autres, et lesquelx
par eulx ainsy prins, ilz portoient vendre aus villes et
villaiges d'illec environ, du nombre desquieulx il n'est
record, jà soit ce qu'il scet bien que d'iceulx draps ainsy
par lui et lesdiz varlez mal prins il a eu à sa part la somme
de dix frans et plus. Et dit que de plus de larrecins qu'il
ait commises il n'est record. Et, pour ce, fu fait traire à
part et remis en la prison de laquelle il avoit esté attaint.
ET, ce fait, demandé fu par ledit mons. le prevost ausdiz
presens conseilliers leurs advis et oppinions qu'il estoit
bon de faire dudit prisonnier, et la maniere comment l'en
avoit à proceder contre lui. Tous lesquieulx, veu l'estat
dudit prisonnier, et la maniere de ses responces, deffences,
excusacions, variacions, denegacions et confessions
par lui faites, avec les reiteracions de larrecins par lui
commises par diverses fois et à plusieurs jours, et ce que
autrefois il avoit esté poursui et accusé de cas criminel,
comme dit est dessus, delibererent et furent d'oppinion
qu'il estoit un très-fort larron, et que l'en ne le povoit
espargnier que de lui ne feust faite justice tele comme
au cas appartient, c'est assavoir d'estre pendu. Ouyes lesqueles
oppinions et veu ledit procès, icelli mons. le
prevost condempna ledit Jehannin du Bois à estre excecuté
et pendu comme larron.
LEQUEL jugement fu excecuté le mardi XXVIJe jour de
decembre ensuivant, l'an mil trois cens quatrevins et dix.
ET n'avoit aucuns biens.
 AL. CACHEMARéE.
1391

...
Truquam, lieutenant dudit mons. le prevost; Dreux
d'Ars, auditeur; Miles de Rouvroy, Arnoul de Villers,
Robert de Pacy et Hutin de Ruit, examinateurs de par
le roy nostre sire ou Chastellet de Paris; fu fait venir et
attaint des prisons dudit Chastellet Gilet Baudouyn, prisonnier
dessus nommé, auquel, par la bouche dudit mons. 
le prevost, fu dit que des accusacions cy-dessus escriptes
il deist verité comme il avoit ou jour d'ier dit, que si
feroit-il; et que se ainsy ne le faisoit, que l'enlalui feroit
dire par sa bouche et à force, et seroit mis à question.
Lequel prisonnier ne volt autre chose congnoistre
que fait a cy-dessus; et, pour ce, par l'avis et oppinion
desdiz presens conseilliers, fu de rechief mis à question
sur le petit tresteau, et ainsy comme l'en le volt mettre
et estendre à ladite question sur le grant tresteau, requist
instanment que hors d'icelle l'en le meist, et il diroit de
toutes icelles accusacions verité. Et, pour ce, fu mis
hors et deslié d'icelle question, mené chauffer en la cuisine
en la maniere acoustumée, et illec, hors de toute
question, et sans aucune force ou contrainte, après ce
qu'il ot juré par serement dire verité desdittes accusacions,
congneut et confessa que, par un ou deux ans continuelz,
il a prins de nuit deux ou trois fais d'eschalas, et non
plus, ès vingnes de Michel Le Moynne, demourant à
Chasteillon, et iceulx eschalaz portez en ses vingnes, et
les appliquez à son prouffit, sans le sceu, congié ou voulenté
dudit Michel Le Moyne.
Congneut avec ce, que puis trois mois ençà, il estant
de jour en l'ostel dudit Michel Le Moyne, à Chasteillon,
et ouquel il avoit et a acoustumé d'aler souvant, tant
pour boire, pour ce qu'il vent vin à taverne, comme pour
ce qu'il fait partie de ses vingnes, trouva unes aumoires,
estans par bas en l'ostel dudit Michel Le Moyne, ouvertes,
esqueles il, tempté de l'ennemi, print deux tasses d'argent,
et icelles apporta à Paris, et les vendi sur Grant-Pont, à
un changeur du nom ou de la demeure duquel il n'est
record, la somme de trois frans, qu'il en ot et receupt.
Congneut oultre, il qui parle, que en une saison
d'iver, VJ ans a ou environ, autrement du temps n'est
record, qu'il pour lors estoit demourant en la ville de
Ligierville, à une lieue prez de Yevre le Chievre, avec
et en la compaignie de sa mere, sceut et vit que le dessus
nommé Jehan Malherbe, son serourge, qui semblablement
demouroit en icelle ville de Ligierville, menoit
très-mauvaise vie à sa femme, suer de lui qui parle, et
qu'il la batoit moult durement et souvent, pour ce que
sondit serourge souspeçonnoit sadite femme que elle ne
se feist harigoter à aucuns compaignons demourans en
icelle ville; conceut en lui hayne contre sondit serourge,
et ot entencion et voulenté de le batre pour la cause
dessus dite; et tant que à un lundi matin, il qui parle,
que sondit serourge ala au marchié en la ville de Puisiaux
en Gastinois, et sachant que sondit serourge, à son retour,
devroit passer par un chemin là où il a plusieurs grans
noyers auprès d'illec, pria et requist à un compaignon
nommé Guillot, du pays de Saloigne, et vingneron, avec
lequel il avoit plusieurs fois ouvré en ladite ville, qu'il
lui volsist aidier à le batre; et, ce fait, environ heure de
vespres, lui et ledit Guillot, ayans chascun un gros baston
par maniere de rondins en leurs mains, s'en alerent soubz
lesdiz noyers, et illec attendirent jusques environ jour
faillant, que ledit son serourge, en s'en retournant dudit
marchié, passa soubz lesdiz noyers; et lors il qui parle
apperceut venir sondit serourge, print icelli par le manteau,
et dudit baston de rondin lui donna cinq ou six
coups, et sondit compaignon Guillot samblablement le
fery plusieurs coups, le abatirent à terre, et illec le laisserent.
Ne scet qui de ladite place l'emporta, maiz environ
 VIIJ jours après ce que dit est advenu, il qui parle oy
dire que desdites bateures sondit serourge ala de vie à
trespassement. Pour doubte duquel fait, il qui parle, dès
ledit temps, se absenta dudit pays, et vint demourer et
gaignier sa vie ou pays de Brie, en la ville de Evry
et aillieurs, par la fourme et maniere que dit a cy-dessus.
Et atant fu fait remettre en la prison de laquelle il avoit
esté attaint. Et dit, sur ce requis, que de laditte bateure
faite à sondit serourge, sadite suer ne sçot oncques aucune
chose et n'en fu consentant.
LE samedi XIIIJe jour de janvier l'an dessus dit, par
devant mons. le prevost, lui estant en jugement sur les
quarreaux, presens maistres Jehan Truquam, lieutenant
dudit mons. le prevost; Dreux d'Ars, auditeur; Martin
Double, advocat du roy; Andrieu Le Preux, procureur
dudit seigneur en Chastellet; Miles de Rouvroy, Nicolas
Bertin, Ernoul de Villiers, Robert de Tuillieres et Hutin
de Ruit, examinateurs de par le roy nostredit seigneur
oudit Chastellet; fu fait venir et attaint des prisons dudit
Chastellet le dessus nommé prisonnier Gilet Baudouyn,
lequel, après ce qu'il ot juré aus sains Euvangiles de Dieu
dire verité des confessions cy-dessus escriptes, par lui
faites, sans aucune force ou contrainte, et par serement,
continua et persevera ès confessions cy-dessus escriptes,
par lui autrefois faites, et lesqueles lui furent leues mot
après autre; et dist et afferma que elles estoient vrayes
par la fourme et maniere que escriptes sont, et que les
fais contenus en ycelles il avoit commis. Et, en après ce,
fu fait traire à part sur lesdiz quarreaux.
CES choses ainsy faites, demandé fu par ledit mons. le
prevost aus dessus diz presens conseilliers leurs oppinions
se icelli prisonnier avoit desservi pour ses demerites estre
excecuté, ou qu'il estoit bon faire de lui. Tous lesquieulx,
veu l'estat dudit prisonnier, les confessions et continuacions
des crimes cy-dessus escrips, par li faiz, et la reiteracion
d'iceulx, avec la traïson faite en l'ostel dudit Michel
Le Moine et audit son serourge, furent d'oppinion
qu'il estoit larron et murdrier, et que l'en ne le povoit
espargnier que comme tel il feust excecuté, c'est assavoir
trayné et pendu. Oyes lesqueles oppinions et veu ce present
procès, icelli prisonnier, et en sa presence, fu ad ce
condempnez par ledit mons. le prevost.
OUQUEL samedi XIIIJe jour dudit mois de janvier, le
dessus nommé prisonnier, en enterinant ledit jugement,
fu mené à son derrenier tourment à la justice, et illec,
en la presence de maistre Nicolas Bertin, examinateur, et
Aleaume Cachemarée, clerc dudit mons. le prevost, et
de plusieurs commis à fere faire ladite excecucion, après
ce que ledit prisonnier ot fait son salut à Dieu, à la benoite
vierge Marie et à toute la sainte Trinité de Paradis,
print sur Dieu et sur l'ame de lui, et par la mort qu'il
attendoit à presentement avoir et recevoir, et que les
confessions toutes cy-dessus escriptes, par lui faites,
estoient vrayes en la maniere que autrefois les avoit
dittes et congneues, sauf tant qu'il dist que oncques jour
de sa vie il ne print en l'ostel dudit Michel Le Moine
les deux tasses d'argent par lui cy-dessus congneues, et
en ce corriga et diminua sadite confession. Et atant fini
icelli prisonnier ses jours, et ledit jugement, contre lui
donné, excecuté.
 AL. CACHEMARéE.

GUILLAUME Haguenot, sergent d'armes du roy nostre
sire, demourant à Paris, en la rue aus Juifs, devant
le petit huys Saint-Anthoine, aagé de XXXVIIJ ans ou
environ, si comme il dit, tesmoing juré en la presence de
Charlot Le Convers, le samedi VIJe jour de janvier l'an
mil CCCIIJxx et dix, lequel Charlot contredit ledit Guillaume,
disant que il est son hayneux et mal veuillant, et
a envie sur lui, pour ce que il se maintient et gouverne
honnestement, et qu'il est filleul du roy nostre sire, et
que ledit Guillaume, puis un pou de temps ençà, lui
avoit et a mandé, par le varlet dudit Charlot, que se il
s'entremettoit plus de aidier ne conforter en quelque
chose que ce feust Henry de Breteigne, convers, que il
le courrouceroit; oy et examiné en l'absence de partie,
ledit jour, et requis sur les fais dessus diz, dit par son
serement que depuis six sepmaines en ençà, à un jour dont
il ne se recorde, après disner, ledit Charlot et Loys Le
Convers alerent par devers il qui deppose en son hostel,
et lui baillerent unes lettres closes seellées du seel secret
du roy nostredit seigneur, et signées de son saing manuel,
par lesqueles apparoit que ledit seigneur mandoit à il qui
deppose, ou au premier autre sergent d'armes qui sur ce
seroit requis, que tantost et sans delay il excecutast par
prinse de corps et explettacion de biens Heran du Port et
Rose de Moustereuil, juifs, de la somme de quatre cens
frans que ledit seigneur leur avoit donnez sur les biens
d'iceulx juifs. à quoy il qui deppose respondi ausdiz
convers que ladite excecucion il ne feroit pas, se il
n'avoit lettres patentes, ou se le roy ne le commandoit
de bouche à il qui deppose. Et, sur ce, joua à la paulme
ausdiz convers et à Thomas Guerart, chevaucheur dudit
seigneur, pour le souper; et après ce qu'ilz orent joué,
ledit chevaucheur se parti, et il qui deppose, sa femme
et lesdiz convers, soupperent ensamble en sondit hostel;
et, après soupper, lesdiz convers commancerent à parler
pour savoir lequel d'eulx iroit à Meleun avec il qui deppose,
par devers le roy nostre seigneur, pour lui faire
commander que il feist ladite excecucion; et tant pour ce
que chascun d'eulx s'en excusoit, parolles contencieuses
et rancuneuses se meurent entre lesdiz convers; entre
lesqueles parolles, ledit Charlot dist que il valoit mieulx
que ledit Loys, en lui demandant qui il estoit, et qui
estoit son parrain. Lequel Loys respondi que il estoit
filleur mons. de Thourainne; à quoy ledit Charlot respondi:
«Et, de par Dieu! toy ne ton parrain n'avez que mengier,
se le roy ne le vous donne; et n'est ton parrain que un
ribaut putier.»Et ledit Loys respondi que sondit parrain
estoit d'aussy bon pere et d'aussy bonne mere comme estoit
le roy. Et ledit Charlot respondi que icelli Loys mentoit
faulcement et mauvaisement, avecques plusieurs autres
parolles desquelles il ne se recorde. Et dit que il est voix
et commune renommée contre ledit Charlot, que autrefois
et longtemps a, ledit Charlot fu converti et baptisié en
Espaigne, et depuis chevaucha longuement avec le duc de
Lanclastre en Angleterre et aillieurs; et depuis s'est fait
baptisier en France, et lui a fait donner le roi son nom et
tenir sur fons par messire Charles de Savoisy. Et depuis
ce derrenier baptissement, ledit Charlot a beu, mengié
et conversé avecques les juifs, et encores fait tout aussi
continuelment comme il faisoit avant qu'il feust baptisié.
LOYS Le Convers, prisonnier ad present ou Chastellet
de Paris, aagié de XXX ans ou environ, tesmoing juré l'an
et jour de samedi dessus diz, en la presence dudit Charlot,
qui le contredit, pour ce que il dit que il est son
hayneux et mal veuillant, et a envie sur lui, à cause de
ce que il se maintient et gouverne honnestement, et qu'il
est filleul du roy, et que icelli Loys l'avoit fait adjourner
oudit Chastellet à jeudi derrenierement passé, en cas
d'injures, villennies, et de asseurement; oy et examiné en
l'absence dudit Charlot, et requis sur les faiz dessus diz,
dit par son serement que il se concorde et rapporte en
tout aus diz et depposicions dudit Guillaume Haguenot,
tesmoing precedent.
Et dit que après ce que ilz orent souppé, ilz commencerent
à parler lequel d'eulx yroit à Meleun avecques ledit
Guillaume Haguenot, par devers le roy nostre seigneur,
pour lui faire commandement que il feist ladite execucion
de IIIJc frans. Et tant pour ce que il qui deppose, etc..
CLEMENCE, femme Guillaume Haguenot, premier tesmoing,
aagée de XXIIIJ ans ou environ, tesmoing juré en
la presence de Charlot Le Convers, le samedi VIJe jour de
janvier l'an mil CCCIIIJxx et dix, qui la contredit, pour
ce que il se maintient et gouverne honnestement et paisiblement,
et qu'il est filleul du roy nostre seigneur, et
que le mary de ladite Clemence, puis unpoude temps
ençà, lui avoit mandé par le varlet dudit Charlot que se
il s'entremettoit plus de aidier ne conforter en quelque
chose que ce feust Henry de Breteigne, convers, que
sondit mary le courrouceroit; oye et examinée en l'absence
dudit Charlot, et sur les faiz de ladite rebriche
cy-dessus escripte, le dimenche ensuïant, VIIJe jour de
janvier oudit an, dit et deppose par son serement, que six
sepmaines a ou environ, autrement n'est recorde du
propre jour, ainsy que Loys Le Convers et Charlot, aussy
convers, orent joué par jour à la paulme en l'ostel d'elle
qui parle, pour savoir qui paieroit le souper, et soupperent
oudit hostel, et, en la fin dudit soupper, commencerent
parolles entre lesdiz convers, en demandant et
eslisant entre eulx lequel yroit à Meleun par devers le
roy nostre sire, pour avoir la lettre de la delivrance de
 IIIJc frans que le roy nostredit seigneur leur avoit donnez.
Et ledit Loys dist telz moz en demandant:«Y irray-je?»
Auquel Loys ledit Charlot, en respondant, lui dist par
grant despit:«Nennil. Qu'i feroies-tu? On ne te congnoist, et
si ne sauroies parler.»Et ledit Loys lui respondi par telz
moz:«Si fais, je y puis bien aler, car je y suis bien congneu et
sçay bien parler, et m'entendroit-l'en mieulx parler que l'en ne
le feroit toy, et sy suis filleul mons. de Thouraine.»Et lors ledit
Charlot lui respondi:«Aussy po pourroyes-tu contre moy comme
monseigneur de Thouraine pourroit contre le roy.»Et lors ledit
Loys lui respondi, en disant telles parolles ou samblables
en substence:«Et comment? Mons. de Thouraine est d'aussy
bon pere et bonne mere comme est le roy.»De laquele parolle
ledit Charlot desmenti ledit Loys, en disant:«Tu mens,
car mons. de Thouraine n'est que homme de neant et que un
putier.»Et qu'il n'auroit de quoy vivre se le roy ne lui
donnoit; et plusieurs autres parolles distrent dont il ne
lui souvient, sur ce requise.
SEBILE La Buffe, niepce de Guillaume Haguenot, et
demourant en son hostel en la Juifverie, aagée de
 XVIIJ ans ou environ, tesmoing jurée en la presence de
Charlot Le Convers, le samedi VIJe jour de janvier oudit
an, qui la contredit, pour ce que il dit que elle est sa
hayneuse et mal veuillant, et a envie sur lui, pour ce que
il se maintient et gouverne honnestement et paisiblement,
et qu'il est filleul du roy nostre sire; oye et examinée en
l'absence dudit Charlot, et requise sur les fais de ladite
rebriche cy-dessus escripte, le dimenche ensuyant,
 VIIJe jour de janvier l'an mil CCCIIIJxx et dix, dit et deppose
par son serement, que six sepmaines a ou environ,
autrement n'est recorde du propre jour, ainsy que Loys
et Charles, convers, orent joué par jour à la paulme en
l'ostel dudit Guillaume Haguenot, son oncle, pour savoir
qui paieroit le souper, et soupperent oudit hostel, et, en
la fin dudit soupper, commencerent à parler de plusieurs
parolles, lesqueles elle qui parle n'entendi pas, mais elle
oy bien que ledit Charlot dist audit Loys:«Tu pourroyes
autant pou encontre moy comme mons. de Thouraine pourroit
contre le roy.»Et ledit Loys dist:« Mons. de Thouraine est
d'aussy bon pere et bonne mere comme est le roy.»Auquel Loys
ledit Charlot dist:«Tu mens, car se n'est que un homme de neant
et un putier.»Et plus n'en scet, sur tout diligenment requise.
GIRART La Buffe, demourant en l'ostel dudit Guillaume
Haguenot, en la Juifverie, aagé de XXIJ ans ou
environ, tesmoing, juré en la presence de Charlot Le
Convers, le samedi VIJe jour de janvier, l'an mil CCC quatrevins
et dix, qui le contredit, pour ce qu'il dit qu'il
est son mal veuillant, et a envie sur lui, pour ce que il
se maintient et gouverne honnestement et paisiblement,
et qu'il est filleul du roy nostre sire, etc..
GUILLEMIN Le Fevre, varlet dudit Guillaume Haguenot,
aagié de XXIJ ans ou environ, tesmoing, juré en la
presence dudit Charlot, convers, l'an et le jour de samedi
dessus diz, qui le contredit, pour ce que il dit que
il est son hayneux et mal vueillant, et a envie sur lui,
pour ce que il se maintient et gouverne honnestement,
et qu'il est filleul du roy nostre sire; oy et examiné en
l'absence dudit Charlot, et requis sur les fais de ladite
rebriche cy-dessus escripte, le dimenche ensuïant, VIIJe jour
de janvier l'an mil CCCIIIJxx et dix, dit et deppose par
son serement que, six sepmaines a ou environ, autrement
n'est record du propre jour, que après plusieurs parolles
qui furent dites au soupper que lesdiz convers firent avec
ledit Haguenot, en son hostel, ainsy que lui qui parle aloit
et venoit par l'ostel en les servant de ce qui leur appartenoit
à soupper, lesquelles parolles il n'entendi pas toutes,
mais, entre icelles, il oy et entendi que ledit Charlot dist
audit Loys que mons. de Thouraine n'auroit que mengier
se le roy ne lui donnoit, et que iceli seigneur n'estoit que
un putier et homme de neant. Et ledit Loys lui respondi
qu'il estoit bien mestier que il eust autrement de quoy
vivre. Et autre chose n'en scet.
LE lundi XVJe jour dudit mois de janvier, l'an mil CCCIIIJxx 
et dix dessus dit, par devant mons. le prevost, lui
estant en jugement sur les quarreaux, presens maistres
Jehan Truquan, lieutenant dudit mons. le prevost; Beraut
Brisson, esleu à Paris sur les aydes; Dreux d'Ars,
auditeur; Martin Double, advocat du roy; Michel Marchant,
Jaques du Bois, advocas en Chastellet; Jehan de
Tuillieres, Miles de Rouvroy, Arnoul de Villiers, Robert
de Tuillieres, Nicolas Chaon, Robert de Pacy, Hutin
de Ruit et Gieffroy Le Goibe, examinateurs oudit
Chastellet; fu veu et leu, mot après autre, l'enqueste et
procès cy-dessus escript, par lequel lesdiz procureur du
roy prisonnier avoient et ont voulu prendre droit. Après
lesqueles choses ainsy faites, demandé fu par ledit mons. 
le prevost ausdiz presens conseilliers leurs advis et oppinions
du jugement et droit qui estoit à faire entre le
procureur du roy et ledit Charlot, prisonnier. Tous
lesquelx, veu ladite enqueste et procès, consideré la matere,
qui est moult grant, delibererent et furent d'oppinion
que il estoit dignes et avoit desservy estre, pour
les causes dessus dites, tourné ou pilory, la langue percée,
et bany à tousjours du royaume de France, sur
peine de la hart, et que audit lieu feust crié publiquement
que pour aucunes parolles diffamatoires par ledit
prisonnier dites d'aucuns nosseigneurs de France, icelli
prisonnier a esté condempné et puny par la maniere que
dit est. Oyes lesqueles oppinions et veu ladite enqueste,
icelli prisonnier fu ad ce, par ledit mons. le prevost, condempné,
et ledit jugement prononcié en la presence dudit
prisonnier.
LEQUEL jugement fu excecuté ledit lundi, XVJe jour de
janvier, l'an dessus dit.
 AL. CACHEMARéE.

L'AN DE GRACE mil trois cens quatrevins et dix, le
lundi XXIIJe jour de janvier, par devant monseigneur
le prevost, lui estant en jugement sur les quarreaux, presens
maistres Jean Truquan, lieutenant dudit mons. le
prevost; Dreux d'Ars, auditeur; Andrieu Le Preux, procureur
du roy nostre sire ou Chastellet de Paris, Miles
de Rouvroy, Ernoul de Villiers et Hutin de Ruit, examinateurs
de par le roy nostre sire oudit Chastellet; fu
fait venir et attaint Perrin Aloyet, charpentier, prisonnier
detenu oudit Chastellet, pour souspeçon d'avoir mal
prins et emblé un gobelet d'argent doré couvert, un
autre gobelet doré sans couvercle, dix autres gobelez
d'argent blanc, et cinq hannaps d'argent. Lequel prisonnier,
sur ce juré aus sains Euvangiles de Dieu dire verité,
et de tout ce qu'il lui seroit demandé par ledit mons. le
prevost, dit et afferma par son serement qu'il est nez de
la ville de Bucy, près de Soissons, en laquelle ville
et pays d'environ il a aprins à mestier de charpentier, et
y a gangnié sa vie le mieulx qu'il a peu et sceu; a ouvré
aussy en la compaignie d'autres charpentiers en la ville
de Soissons, et par especial en l'abbaye de Nostre-Dame
de Soissons, puis six sepmaines ençà, continuelment, et
jusques à vendredi derrenierement passé, que environ
heure de vespres, pour ce qu'il avoit besoing et neccessité
d'argent, requist à l'argentier d'icelle abbaye de
Nostre-Dame de Soissons que, sur ce qu'il avoit gaignié
et desservi, il lui volsist aidier de VJ  s.. Lequel argentier
n'en volt aucune chose faire; duquel reffus il qui parle fu
moult courroucié et indigné, et, en ce courroux, il, par
temptacion de l'ennemi, estant oudit vendredi, le soir,
en la sale de l'abbesse dudit lieu de Nostre-Dame de Soissons,
ainsy comme à heure de soupper, vit et apperceut
que ladite vaisselle d'argent, de laquelle il a esté trouvé
saisy, estoit mise et estendue sur le dreçoir de ladite
sale, et que en icelle n'avoit aucune personne qui gardast
icelle vaissele; et lors il qui parle, tempté comme dit est,
print toute icelle vaissele estant sur ledit dreçoir, se parti
d'icelle abbaye le plus tost qu'il pot, et au desceu des
gens et serviteurs d'icelle madame l'abbesse, vint cedit
jour de vendredi gesir à Pisseleu, et d'ilec alé et venu
jusques en la ville de Paris, en laquele il arriva le jour
d'yer, et exposa icelle vaissele en vente. Pour souspeçon
d'avoir mal prinse laquele vaissele il fu admené prisonnier
oudit Chastellet, ouquel il est encores detenu prisonnier.
Et, ce fait, fu trait à part sur lesdiz quarreaux.
APRèS lesqueleschosesainsy faites, demandé fu par
ledit mons. le prevost ausdiz presens conseilliers leurs
advis et oppinions comment il estoit bon de proceder
contre ledit prisonnier. Tous lesquelx, veu l'estat d'iceli
prisonnier, qui est homme honneste, non souffreteux ou
indigent d'argent, parce qu'il est bien vestu et honnestement,
la traïson par lui faite en l'ostel d'icelle abbaye de
Nostre-Dame de Soissons, ouquel il estoit demourant, la
valeur dudit larrecin par lui commis, qui est de la valeur
de L frans et plus, delibererent et furent d'oppinion que
l'en ne le povoit espargnier qu'il ne feust excecuté comme
larron, et que comme tel il feust excecuté, c'est assavoir
pendu. Ouyes lesqueles oppinions et veu ledit procès,
ledit mons. le prevost condempna ad ce ledit prisonnier.
LE samedi ensuïant, XXVIIJe jour dudit mois, par devant
 mons. le prevost, presens maistres Dreux d'Ars, lieutenant
dudit mons. le prevost; Miles de Rouvroy, Ernoul
de Villiers, Nicolas Bertin, Robert de Tuillieres, Hutin
de Ruit et Gieffroy Le Goibe, examinateurs de par le
roy nostre sire en son Chastellet de Paris; fu attaint et
fait venir en jugement sur les quarreaux dudit Chastellet
le dessus dit prisonnier Perrin Aloyet, auquel par ledit
 mons. le prevost, pour ce qu'il estoit venu à sa congnoissance
par aucuns que ledit prisonnier n'estoit pas nez de
la ville de Bucy, mais estoit du pays d'Arthois ou environ,
si comme l'en disoit, fu demandé de son propre
nom, lieu et nativité, et dont il estoit nez, et aussy que
des larrecins dessus dittes et autres, s'aucunes en avoit
faites, il deist verité. Lequel prisonnier, et par serement
sur ce fait aus sains Euvangiles de Dieu, et en soy corrigant
de la confession cy-dessus escripte, par lui autrefois
faite, et qui lui fu leue mot après autre, dit et afferma
qu'il estoit nez de la ville d'Esclusiers sur Somme, et
qu'il estoit homme et compaignon seul, et desnué de
femme et enfans, ne n'avoit oncques esté mariez; et
quant estoit au larrecin par lui fait en ladite abbaye de
Nostre-Dame de Soissons, continua et persevera en icelle,
disant et affermant le contenu en icelle estre vray, et par
lui avoir esté fait, commis et perpetré par la fourme et
maniere qu'escript est cy-dessus; et tout ce que dit est
congneut et confessa ledit prisonnier de sa pure et franche
voulenté, et sans aucune force ou contrainte. Ouyes lesqueles
confessions et continuacions faites par ledit prisonnier,
icelli mons. le prevost, et en la presence dudit
prisonnier, condempna icelli prisonnier à estre excecuté
par la fourme et maniere que dit est.
LEQUEL jugement fu excecuté ledit XXVIIJe jour, quatrevins
et dix.
Et n'avoit aucuns biens.
 AL. CACHEMARéE.

L'AN DE GRACE mil trois cens quatrevins et dix, le
mardi VIJe jour de fevrier, par devant honorable
homme et saige maistre Jehan Truquan, lieutenant de
 mons. le prevost, presens maistres Beraut Brisson, esleu
à Paris sur le fait des aydes; Andrieu le Preux, procureur
du roy; Nicolas Bertin, Gieffroi Le Goibe, examinateurs;
Gobin de Pons, huissier du parlement, et Colin
Brun, bourgois de Paris; fu fait venir et attaint en jugement
sur les quarreaux du Chastellet Perrin Marosier,
prisonnier detenu oudit Chastellet, à la requeste de Jehan
de Vilaines et Guilemete, sa femme, demourans à Paris,
oultre Petit-Pont, près de la place Maubert, en la rue
des Raz, pour leur donner garantie de certains pos, pintes,
plas et escueles d'estain, par lui et un autre homme en sa
compaignie vendue ausdiz mariez la somme de deux frans,
et laquele vaissele d'estain maistre Jean de Fontenoy, notaire
du Chastellet, poursuit comme siennes, et signées
et marchées à son nom et à celui de son closier, estant en
la ville de Fontenoy, près Baignolet; en l'ostel duquel,
et par nuit, icelle vaissele d'estain et autres biens
plusieurs furent mal prins et emblez samedi derrenierement
passé, ot huit jours ou environ; et aussy pour souspeçon
qu'il n'ait mal prins et emblé un lit, lequel il exposoit
aujourd'ui en vente ausdiz mariez, et duquel lit il
fu trouvé saisy.
Lequel prisonnier, sur ce interrogué, après ce qu'il ot
juré aus sains Euvangiles de Dieu qu'il diroit verité des
choses dessus dites, et autres, qui par ledit lieutenant lui
seroient demandées, congneut et par serement qu'il est
nez de la ville de Clisson, en Bretaigne, fils d'un homme
de labour, et la plus grant partie de son temps a usé de
labourer terres et vignes, jusques environ le derrenier
voyage que le roy fist en Flandres, qu'il servi comme
gros varlet un orfevre de Paris qui estoit serviteur de
 mons. de Coucy. Depuis lequel temps il a gaigné sa
vie à labourer vignes et mener chevaux à Paris et ès villes
voisines, sans ce que oncques jour de sa vie il feust accusé
ou reprins de meffait quelconques. Et quant à ladite vaissele
d'estain qui lui fu monstrée, dit et par serement que
oncques ne la vit, ne icelle n'a vendue, bailliée ou engaigée
en quelque maniere ausdiz mariez. Et quant audit
lit par lui ce jour d'uy exposé en vente ausdiz mariez,
verité est que, deux ans a ou environ, après ce que une
sienne femme fu alée de vie à trespassement, et qu'il et
les heritiers d'elle orent parti leurs biens ensamble, il qui
parle ot à sa part iceli lit par lui exposé en vente ausdiz
mariez; lequel dès lors il mist en garde en l'ostel Perrin
Gaillart, voiturier par eaue, demourant en la Bucherie
de Petit-Pont; et pour ce qu'il avoit besoing d'argent,
avoit oudit jour d'ui prins iceli lit, et le voulu vendre
ausdiz mariez; et pour souspeçon qu'il ne l'eust mal prins,
fu emprisonné ou Chastellet, où il est encores de present.
Requis s'il coucha oncques en l'ostel d'iceulx mariez, ne
s'il les congnoist aucunement, dit que non, et de ce se
rapporte au serement d'icelle femme.
Laquele Guillemete, jurée sur ce de dire verité, dit et
afferme par serement que la plainte cy-dessus, par elle et
sondit mary faite, est vraye, et oultre que, environ deux
jours paravant ce que ledit prisonnier lui vendist icelle
vaissele d'estain, icelli prisonnier et un autre homme en sa
compaignie avoient couché par deux nuys en leur hostel.
APRèS lesqueles choses ainsy faites, demandé fu par
ledit lieutenant aus conseilliers dessus diz leurs advis et
oppinions qu'il estoit bon de faire dudit prisonnier. Tous
lesquelx, veu l'estat dudit prisonnier, et qu'il est homme
vacabonde, les variacions et denegacions cy-dessus escriptes,
faites par ledit prisonnier, l'estat desdiz mariez, qui
sont gens de bonne vie et renommée, la poursuite par
eulx faite de la prinse d'iceli prisonnier, la cas et larrecin
advenu audit lieu de Fontenoy, par la depposicion dudit
maistre Jehan de Fontenay, la povreté d'iceli prisonnier,
et qu'il n'est pas vraysamblable, pour sa povreté, qu'il
eust tant gardé à vendre le lit dessus dit, ce aussy que
par Jehan Raimbaut et Jehan Gazeau, sergens à verge du
Chastellet de Paris, qui, du commandement dudit lieutenant,
ont esté en la Bucherie de Petit-Pont, pour savoir
se l'en pourroit trouver ou oyr nouvelles dudit voiturier
d'eau, a esté rapporté que de sa personne l'en n'a aucune
congnoissance en la rue de la Bucherie de Petit-Pont,
delibererent et furent d'oppinion que pour savoir par sa
bouche la verité des crimes et accusacions dessus dites,
ledit prisonnier feust mis à question. Oyes lesqueles oppinions,
ledit lieutenant condempna ad ce ledit prisonnier.
EN enterinant lequel jugement, iceli prisonnier fu de
rechief fait venir en jugement sur lesdiz quarreaux, en
la presence dudit lieutenant et autres conseilliers, et par
icelli lieutenant li fu dit que desdites accusacions contre
lui proposées il deist verité, ou l'en lui feroit par sa bouche
et à force dire. Et pour ce que autre chose que dit
est ne volt congnoistre qui lui portast prejudice, fu fait
despouillier tout nu, mis, lié et estendu à la question sur
le petit tresteau, et, assez tost après ce que l'en ot jetté
un petit d'eaue sur lui, requist instanment que l'en le
meist jus d'icelle question, et il diroit verité desdites
accusacions contre lui faites, qui sont vrayes, et d'autres
plusieurs crimes et larrecins par lui faiz, commis et perpetrez.
Si fu deslié et mis jus d'icelle question, et mené
chauffer en la cuisine en la maniere acoustumée.
HORS de laquele question et de toutes autres, et sans
force aucune, après ce que ledit prisonnier ot de rechief
juré aus sains Euvangiles de Dieu qu'il diroit verité des
choses dessus dites en ladite cuisine, et, en après, en
jugement sur lesdiz quarreaux en la presence desdiz conseilliers,
et en soy corrigant des denegacions et confessions
cy-dessus escriptes, par lui faites, congneut et confessa
que samedi derrenierement passé, ot huit jours, de
nuit, lui et un homme hault et camus, appellé Mathelart,
demourant en la ville d'Argentueil, eulx pour lors estans
en la ville de Fontenay lez Baigneux, fu requis par
iceli Mathelart d'aler avec lui en un hostel estant en
icelle ville de Fontenay, pour lui aidier à faire certaine
chose qu'il y avoit à faire, laquele iceli Mathelart ne lui
desclaira lors aucunement; et dit que paravant cedit jour
et heure, il n'avoit esté en ladite ville de Fontenay. à la
requeste duquel Mathelart il ala auprès d'un hostel d'icelle
ville, et lors iceli Mathelart et lui qui parle rompirent
un huis dudit hostel, qui estoit de moilon et de terre,
par lequel huys ledit Mathelart entra oudit hostel, et lui
qui parle demoura au dehors dudit huys, et, assez tost
après ce, ledit Mathelart vint à lui qui parle, et apporta
avec soy certaine vaissele d'estain, comme pos, plas,
pintes et escueles d'estain, un mantel de drap de brunete,
une nappe et une touaille, avec plusieurs hoes et besches.
Tous lesquieulx biens ainsy mis au dehors d'icelli hostel,
lesdiz Mathelart et lui qui parle apporterent tout à Paris
et vendirent ce que dit est, c'est assavoir: le mantel à
un sergent du roy nommé Jaquemin Guedon, demourant
au coing de Beaubourc, en la rue Simon Le Franc, la
somme de XX  s. ; ladite vaissele d'estain à Jehan de Vilaines
et Guillemete, sa femme, avec ladite nappe et touaille, la
somme de XL  s.  t., dont il ot la moitié, et le residu burent
et mengierent ensamble.
Congneut avec ce, que en la sepmaine derrenierement
passée, autrement du jour n'est record, lui et ledit Mathelart
estans en la ville de Villeneufve le Roy, et alans
de nuit par icelle ville, fu par ledit Mathelart veu et
advisé une fenestre d'un hostel d'icelle ville, de l'enseigne
duquel il n'est record, qui estoit ouverte. Lequel Mathelart
dist lors à lui qui parle qu'il savoit bien les estres
dudit hostel, et qu'il y avoit moult de biens, et que,
comment qu'il feust, il y vouloit aler, et en icelli hostel
entrer par ladite fenestre. Lesqueles parolles ainsy dites
par ledit Mathelart, ilz regarderent par où l'en porroit
monter oudit hostel, et adviserent auprès d'eulx que il y
avoit un long chevron de bois, par le moyen et aide
duquel chevron iceli Mathelart monta oudit hostel par
ladite fenestre, ouquel hostel icelli Mathelart print un
lit et trois couvertures, lesqueles il jetta enmy la rue par
ladite fenestre, et le recueilly il qui parle. Et après ce
que ledit Mathelart fu descendu de ladite fenestre, il qui
parle, ensamble ledit Mathelart, prindrent et chargerent
sur eulx iceulx lit et couvertures, et les apporterent en
la ville de Paloisel pour les vendre; et en icelle ville
fu ledit lit vendu, par ledit Mathelart, la somme de deux
frans. Et ainsy comme il vouloit vendre lesdites trois
couvertures, fu icelli Mathelart prins et emprisonné par
la justice du lieu de Paloisel, pour souspeçon qu'il n'eust
mal prins iceulx biens ainsy par eulx apportez. Et lui qui
parle, veant la prinse dudit Mathelart, se absenta, pour
paour qu'il ot qu'il ne feust samblablement emprisonné.
Et dit que samblablement il monta en ladite chambre
par ledit chevron, et ayda à apporter iceulx couste et
 IIJ couvertures.
Congneut aussy que, la nuit passée, il estant logiez en
l'ostel Guillot Fouquaut, son sire, demourant à Gentilly,
au partir qu'il a aujourd'uy matin fait dudit hostel, a prins
en icelli hostel le lit et traversain duquel il a esté trouvé
saisy oujourd'ui.
Congneut avec ce, il qui parle, que, un an a ou environ,
ainsy qu'il estoit varlet servant en la ville de Yenville
en Beausse, et menoit les chevaulx d'un homme
d'icelle ville duquel il ne scet le nom, tempté de l'ennemi,
print un des chevaulx dudit homme, qui povoit
valoir environ VIIJ frans, lequel il admena à Paris; et, lui
estant illec, fu icelli cheval, par aucuns des gens d'icelle
ville, recognu; et, pour doubte et paour qu'il qui
parle ot que l'en ne le feist pour ce emprisonner, rendi
icelli cheval, afin qu'il feust ramené en l'ostel de sondit
maistre.
Cogneut oultre, il qui parle, que lui estant ou voyage
de Flandres derrenierement fait par le roy nostre sire, en
la compaignie et service d'un orfevre qui est famillier
 mons. de Coucy, nommé Henriet, ayant vestu une
cote de fer à lui bailliée par ledit Henriet, se parti dudit
pays de Flandres sans le sceu ou congié dudit Henriet,
son maistre, et avec soy en admena un des chevaulx dudit
Henriet, qui estoit de poil gris, et en la valeur de
 XX frans ou environ; lequel cheval il qui parle vendi,
en ville de Rouen, la somme de XV frans; et, icelle somme
par lui receue, il s'en ala en la ville de Gamaches en
Pontieu, là où il fu illec emprisonné, pour certaines
noise et debat qu'il ot à un compaignon d'icelle ville; et
lors perdi ladite cotte de fer.
Dit avec ce, que dix ans a ou environ, lui demourant
en la ville de la Rochele, en l'ostel Thomas Brouart, mal
print et embla à icelli Thomas, lequel il servoit comme
varlet, un cheval de poil bail, lequel il qui parle admena
en la ville de Chartres, et illec le vendi la somme de
 XVJ frans.
Item, congneut que lui et un nommé Perrin Le Gendre,
varlet vigneron, né de la ville d'Orleans, eulx estans
en la ville de Louvres en Parisy, et alans de nuit par
icelle ville, entrerent en un hostel d'icelle ville par une
fenestre, laquele ledit Perrin rompy. Les estres duquel
hostel icelli Gendre savoit bien, parce qu'il avoit esté
longtemps serviteur dudit hostel et mené les chevaulx
de leans. Et eulx estans en icellui, rompirent une huche
qui estoit auprès de la chambre dudit hostel, et en icelle
huche prindrent la somme de cinq frans qui estoient en
icelle, et tout en menue monnoye; et dit qu'il n'en ot
oncques denier à son prouffit, mais il ayda à despendre
icelli argent.
Item, confessa que, deux ans a ou environ, lui, feu
Jehan Le Brun, excecuté pour ses demerites, et un
nommé Thierry, lequel est un fort larron, murdrier, ainsy
qu'ilz aloient à Senliz et ou pays d'environ, pour embler
ce qu'ilz eussent peu, trouverent, au-dessus de la ville
de Louvres, un homme qui menoit sel sur un cheval,
lequel homme ilz assaillirent, et à icellui donnerent, c'est
assavoir: il qui parle un coup de baston sur la teste, et
des autres il ne se recorde de quoy il fu feru, tant que
des coups qu'il receupt il chey à terre, et croit qu'il moru
en la place, mais de ce n'est pas acertené, pour ce que il
convint que hastivement ilz se partissent de la place où
ilz firent ce que dit est. Et dist que sur ledit homme ilz
ne trouverent que trois ou quatre blans, que ilz prindrent,
et aussy le cheval d'icelli enmenerent de ladite
place en la ville de Mente, en laquelle ilz le vendirent
trois frans, qui illec furent despencez entre eulx.
Item, confessa que lui et les dessus nommez, en alant
audit temps en la ville de Rouen, encontrerent, entre
Mente et Meurlant, un homme sur un cheval, sur
lequel homme ilz trouverent onze frans, dont les sept
estoient en or, lesquieulx furent partiz entre eulx. Et dist
que ledit cheval ilz ne emblerent point audit homme,
pour ce qu'il estoit de petit pris et ne se povoit aidier.
Item, confessa que, un an a ou environ, lui, lesdiz
Mathelart, Thierry, Perrin Le Gendre et un nommé
Yvonnet, qui est Bourguignon, grant et gros homme
vacabonde, court vestu de noir de mantel et houppelande,
repairant à Saint-Mor des Fossez et au pont de
Charenton, prindrent et emblerent de nuit, en la ville
de Baignolet, ne scet en quel hostel, une bouteille de
cuir et cinq escueles d'estain, qu'ilz vendirent, ne scet
combien, à Paris, à une femme de Lorraine, demourant
en rue Nuefve Saint-Merry.
Item, confessa que, en esté derrenierement passé, lui
qui parle, lesdiz Mathelart et Gendre, furent en la ville
d'Enthoigny, en laquelle ilz prindrent deux plas, IIJ 
ou IIIJ escueles, qu'ilz vendirent depuis, à ladite femme,
 XIJ  s. parisis.
Item, confessa que un nommé Berville, de Molignon,
homme marié, vigneron et boscheron, et Jehannin Millessant,
de Saint-Leu de Taverny, sont larrons, si comme
l'en dit, et que ledit Millessant a prins et emblé une jument
ès bois de Franconville.
Item, dist, il qui parle, que avecques ledit Jehan Le
Brun il se acompaigna deux ans ou environ par le moyen
du dessus nommé Thierry, qui ouvroit lors avecques lui
à servir les maçons à Saint-Martin des Champs, à Paris.
LE samedi, XJe jour dudit mois de fevrier, l'an dessus
dit, presens mons. le prevost, messire Baudes de Vauvillier,
chevalier du guet; maistres Dreue d'Ars, lieutenant
dudit mons. le prevost; Andrieu Le Preux, procureur
du roy; Miles de Rouvroy, Arnoul de Villiers, Nicolas
Bertin, Robert de Tuillieres, Hutin de Ruit et Gieffroy
Le Goibe, examinateurs ou Chastellet; fu attaint et fait
venir en jugement sur les quarreaux dudit Chastellet le
dessus dit prisonnier Perrin Marosier, lequel, après ce
qu'il ot juré aus sains Euvangiles de Dieu dire verité,
cognut et afferma par son serementqueles confessions
cy-dessus escriptes, par lui autresfois faites, estoient vrayes
par la fourme et maniere que escriptes sont cy-dessus,
qui lui furent leues mot après autre, et en icelles, sans
aucune force ou contrainte, continua et persevera. Et,
ce fait, demandé fu par ledit mons. le prevost ausdiz
conseilliers leurs advis et oppinions qu'il estoit bon de
faire dudit prisonnier. Tous lesquelx, veues lesdites confessions,
perseveracions et continuacions par lui faites,
la multiplicacion d'iceulx larrecins et aguez par lui faiz,
et l'estat d'icelli, furent d'oppinion que l'en ne le povoit
espargnier qu'il ne feust excecuté comme larron, et qu'il
estoit un très-fort larron. Ouyes lesqueles oppinions et
veu ce present procès, ledit mons. le prevost condempna
icelli Perrin Marrosier à estre pendu comme larron, et
icellui jugement prononça en la presence dudit prisonnier.
APRèS lequel jugement cy-dessus escript, fait et donné
contre ledit Perrin Marosier, veant qu'il estoit sur la fin
de ses jours, et pour le salut de l'arme de lui, et en soy
confessant des crimes par lui fais, et augmentant lesdites
confessions par lui faites, et sans aucune force et contrainte,
mais lui sur ce bien advisié, et que de rechief
il ot juré aus sains Euvangiles de Dieu dire verité, cogneut
et confessa que au temps qu'il estoit varlet et serviteur
dudit Thomas Brouart, et demourant avec lui
audit lieu de la Rochele, et que sondit maistre le menoit
par le pays et chevauchoit avec lui, il qui parle, oudit
temps, et tempté de l'anemi, mal print en la male d'icelui
son maistre deux tasses d'argent qui y estoient, lesqueles
il vendi en la ville de Marant, oudit pays de la Rochele,
la somme de quatre frans.
Item, cognut que, au temps que feu mons. d'Anjou
estoit en la compaignie du roy en la ville de Compiengne,
et paravant ce qu'il alast ou voyage d'Ytalie, estant
ou service dudit Thomas Brouart en icelle ville, et logiez,
lui et un escuïer d'escuierie dudit seigneur, tout en une
hostelerie et une chambre, et que plusieurs fois il ot veu
que ledit escuïer portoit une sainture couvertes de pelles
semez, à boucle et mordant d'argent, et quant il ne la
portoit, il mettoit icelle en sa male, saichant ycelli escuïer
estre alez devers ledit mons. d'Anjou, et regardant que
en icelle chambre n'avoit que lui seul, tempté de l'ennemi,
et veant que icelle male estoit ouverte, print en
icelle ladite sainture semée de pelles, à toute laquelle il
s'en ala d'icelle ville de Compiengne, et parti sans le sceu
et congié dudit Broart, son maistre; et icelle sainture
porta en la ville d'Angers, et illec la vendi la somme de
trois ou quatre frans, n'est record lequel.
Item, cogneut que au temps que le feu fu en l'abbaye
de Chaliz, près de la ville de Senliz, et que par l'abbé
dudit lieu, auquel pour lors il estoit varlet, lui fu commandé
qu'il alast en ladite ville de Senliz pour faire certaines
besoingnes qu'il lui avoit enchargées de faire, et
que, du commandement dudit abbé, il ot prins un petit
cheval de poil gris qui pour lors povoit valoir huit ou
nuef frans, il qui deppose, lui veant seul aus champs,
print son chemin en venant tout droit en la ville de
Chartres, et illec vendi ledit cheval en plain marchié,
n'est record à qui, ne combien, ou somme d'argent il en
receupt.
Item, cogneut que en s'en venant du pays de Flandres,
ou penultime voyage fait par le roy nostre sire oudit
pays, et comme il estoit environ la ville de Nogent
le Retrou ou Perche, mal print, ès prez d'icelle ville,
une jument qui paissoit herbe, laquelle il mena et vendi,
en la ville d'Angiers, environ la somme de XX  s.  par..
Item, cogneut que en aoust derrenierement passé, lui,
lesdiz Mathelart et Thierry, qui est homme de petite
fourme, et né de la ville de Langres, si comme il lui a
oy confesser, en alant de Paris à Villeneufve Saint-George,
trouverent d'aventure et par jour, environ heure
de prime, un compaignon qui aloit son chemin, auquel
ilz distrent qu'il leur baillast de son argent, ou ilz le batroyent;
lequel compaignon, pour doubte et paour qu'il
ot d'iceulx, leur bailla et trait de sa bourse un franc en
or, et environ XV  s. en menue monnoye, qu'il avoit,
lequel argent ilz departirent entre eulx, et en ot chascun
sa part.
Item, cogneut que, lui et ledit Thierry, environ le
temps de vendenges derrenierement passées, et à un
point du jour, alerent au pont d'Enthoigny, en entencion
et voulenté que se aucun homme passoit par illec, qu'ilz
eussent de son argent, et pour le desrober; et eulx estans
illec, passa par devant un marchant qui menoit sur un
cheval fruit pour vendre à Paris, auquel homme de sa
tasse ilz osterent XIJ  s.  paris.. Et en ce temps, ledit Mathelart,
et aussy Le Gendre dessus nommé, estoient alez
vers Clissy la Garenne, pour samblablement desrober
ceulx qui passeroient par illec, afin d'avoir et recouvrer
argent, si comme eulx quatre avoient, la nuit precedente,
dit li uns à l'autre au soupper que fait avoient à Saint-Marcel,
près Paris.
Item, cogneut que, cinq ans a ou environ, lui qui
parle et ledit Mathelart estans logiez ensamble en la ville
de Vernon, en l'ostel où pend l'enseigne de la Fleur de
Lis, au partir un bien matin qu'ilz firent dudit hostel, et
d'un commun assentement, il qui parle print oudit hostel
deux houppelandes sengles et courtes, l'une de drap gris,
et l'autre n'est record de la couleur, tout à usaige d'omme;
toutes lesqueles deux houppelandes il qui parle vesti
soubz une de ses houpelandes; et eulx estans hors d'icelle
ville de Vernon, un chascun d'eulx ot une desdites houppelandes,
lesqueles ilz ont usées à vestir.
Item, cogneut que, un pou paravant ce que ledit Mathelart
fu emprisonné la derreniere fois ou Chastellet, et
avant ceste presente prinse, il qui parle et ledit Mathelart
estans en la ville d'Enthoigny, fu par icelli Mathelart
veu et advisé une fenestre qui estoit ouverte en une maison
d'icelle ville, par laquelle fenestre, à l'ayde de lui
qui parle, icelli Mathelart entra dedens ledit hostel, et,
lui estant dedens icellui, ouvry à lui qui parle l'uys dudit
hostel, et eulx estans en ycellui, prindrent illec plusieurs
pos, plas, pintes et escueles d'estain, avec une ou
deux pailes d'arain, chauderon et pot de cuivre. Tous
lesquelx biens ilz apporterent au dehors dudit hostel, et
ladite vaissele de cuivre musserent en un buisson assez
près de l'ostel ainsy par eulx desrobé; ne oncques puis
il qui parle n'en ot prouffit aucun, et ne scet s'ilz furent
perduz ou non; et ladite vaissele d'estain ilz apporterent
et vendirent à Paris, à une femme nommée Phelipote,
devant l'ostel de ladite Lorraine, en la rue Saint-Martin,
n'est record quele somme d'argent, mais tout ce qu'ilz
en orent d'argent ilz burent et mengierent ensamble.
Item, cogneut que, trois ou quatre ans a ou environ,
pour ce qu'il et Pasquier Corpin, vigneron, demourant
à Olivet, près de la ville d'Orliens, furent souspeçonnez
d'avoir prins à force une fillete pour lors demourant en
la ville de Saint-Marcel lez Paris, et par maistre Jehan
Truquan poursuys pour les vouloir emprisonner, et que
contre ledit maistre Jehan et ses aydes ilz se mistrent à
defense, furent appellez à trois briefs jours, et, par leurs
contumaces et deffaux, bany du royaume, toutesvoyes il
prent sur Dieu et sur l'arme de lui que à la prinse ou
efforcement d'icelle femme il ne fu saichant, faisant ou
consentant aucunement. Et, ce fait, fu mené à son derrenier
tourment, et illec fini ses jours.
LEQUEL jugement fu excecuté le samedi XJe jour de
fevrier mil trois cens quatrevins et dix.
Et n'avoit aucuns biens.
 AL. CACHEMARéE.

L'AN DE GRACE mil CCCIIIJxx et dix, le samedi XXVe jour
de fevrier, par devant mons. le prevost, lui estant en
jugement sur les quarreaux, presens honnorables hommes
et saiges maistres Jehan Truquam, lieutenant dudit mons. 
le prevost; Dreux d'Ars, auditeur; Martin Double, advocat
du roy; Oudart de Monchauvet, advocat ou Chastellet;
Arnoul de Villiers, Nicolas Bertin et Gieffroy Le
Goibe, examinateurs de par le roy nostre sire en son
Chastellet de Paris, furent attains et fait venir chascun separéement
Joesne d'Espaigne et Salmon de Barselonne,
juifs, prisonniers detenus oudit Chastellet, accusez et
souspeçonnez d'avoir mal prins et emblé une bourse de
cuir nuefve, du pris de XVJ  s., à l'estal de Jehan Le Fevre,
boursier, demourant devant le Palais, et aussy pour ce
qu'ilz se sont efforciez de prendre plusieurs anneaulx
d'argent dorez à l'estal Perrin Mahiet, et une sainture
d'argent à l'estal Jehan Boucher. Lesquieulx, après ce
qu'ilz orent esté fait jurer en leur loy, en mettant la main
sur la teste, qu'ilz diroient verité des choses qui leur
seroient demandées, cogneurent et confesserent, c'est
assavoir ledit Joesne, qu'il est nez du païs d'Espaigne,
duquel il s'est partiz par povreté, et est venuz demourer
ou royaume de France puis un an a, pour avoir sa vie à
servir les juifs au mieulx qu'il eust peu et sceu. Et dit,
sur ce requis, que les deux anneaulx d'argent dorez dont
il fu trouvé saisy, il a achetez, puis huit jours ençà, en
la mercerie du Palais, la somme de IIJ  s.  par. ; et quant
aus autres accusacions contre lui faites, cy-dessus escriptes,
verité est qu'il a esté, puis ledit temps, ès halles et
en la mercerie du Palais, barguigner des bourses et
anneaulx, mais qu'il ait icelles prinses ou emblées, il n'en
est riens. Et pour ce que autre chose ne volt congnoistre,
fu fait mettre et traire à part sur lesdiz quarreaulx. Et
ledit Salemon dit qu'il est nez du pays de Arragon, cousturier,
qui a gaignié sa vie audit mestier le plus qu'il a
peu et sceu. Et dit que, puis un mois ençà, il s'est accompaigniez
dudit Joesne en la ville de Chartres, et d'illec
sont venus ensamble à Paris veoir les autres juifs, afin
d'avoir leur vivre le mieulx qu'ilz pourroyent.
Dit aussy que durant le temps qu'ilz ont esté ensamble
pour leur vivre, ilz ont eu par plusieurs et diverses fois,
des juifs de Paris et de Chartres, une fois IIIJ  s., et l'autre
 VJ. ; et que dudit argent, eulx cuidans leur en retourner
en leurs pays, alerent ès Champeaux de Paris, et aussy
ou Palais à Paris, pour vouloir acheter des bourses, saintures
et anneaux, pour porter en leur pays, et donner à
aucuns de leurs amis ou pays; et vit, lui qui parle, que
ledit Joesne acheta en la mercerie du Palais deux anneaux
d'argent dorez; mais il ne sera jà sceu ne trouvé qu'il
qui parle prenist d'iceulx anneaux, bourses ou saintures
aucunes, et nye les accusacions cy-dessus contre lui proposées.
Et, pour ce, fu fait mettre à part sur lesdiz
quarreaux.
APRèS lesqueles choses ainsy faites, demandé fu par
ledit mons. le prevost ausdiz presens conseilliers leurs
advis et oppinions comment il estoit bon de proceder
contre lesdiz juifs. Tous lesquieulx, veu l'estat d'iceulx,
qui sont vacabons, les denegacions et confessions par eulx
faites, et les accusacions dont ilz sont trouvez coulpables,
par l'informacion faite sur lesdites accusacions par
maistre Gieffroy Le Goibe, examinateur oudit Chastellet;
attendu la quantité des larrecins et qualité dont ilz sont
souspeçonnez; delibererent et furent d'oppinion que,
pour savoir par leurs bouches la verité desdites accusacions,
ilz feussent mis à question. Oyes lesqueles oppinions,
et veu l'informacion dessus dite, ledit mons. le
prevost condempna ad ce lesdiz juifs.
EN enterinant et acomplissant lequel jugement, et en
la presence des dessus diz, ledit Salemon de Barselonne,
juif, fu de rechief fait venir en jugement sur les quarreaux,
et par ledit mons. le prevost lui fu dit que desdites
accusacions contre lui imposées il deist verité, ou
l'en lui feroit dire par sa bouche et à force. Et pour ce
que autre chose ne volt congnoistre que dit est, fu mis
à question sur le petit tresteau, et incontinent requist que
hors d'icelle question l'en le meist, et il diroit verité. Si
fu mis hors d'icelle question, mené choffer en la cuisine
en la maniere acoustumée, et illec, sans aucune force,
cogneut et confessa qu'il estoit et est verité que, lui
present, Joesne d'Espaigne, juif, print et embla en la
mercerie du Palais, puis huit jours ençà ou environ, une
bourse de soye et deux anneaux d'argent dorez, qu'il qui
parle a cy-dessus tesmoignié et affermé avoir esté present
quant il acheta icelles.
Cogneut aussy que, puis huit jours ençà, il estant à
Paris, en l'ostel d'un juif du nom duquel il n'est de present
record, mal print oudit hostel une houpelande courte et
sengle, à usaige d'omme, de drap de muscle, laquele houppelande
il vendi, ce jour mesmes, à un homme chrestien
du nom duquel il n'est record, la somme de XIJ  s.  par..
LE lundi XXVIJe jour dudit mois de fevrier, par devant
maistre Jehan Truquan, lieutenant, en la presence de
maistre Dreue d'Ars, auditeur; maistres Nicolas Bertin,
Gieffroy Le Goibe et Hutin de Ruit, examinateurs; fu
attaint et admené en jugement sur les carreaux oudit
Chastellet le dessus nommé Salmon de Barselonne, juif,
et par serement fait en sa loy fu de rechief examiné, en
lui disant que plainement il deist la verité, ou autrement
l'en lui feroit dire par sa bouche, comme autrefois lui
avoit esté dit. Lequel Salmon, juif, cognut et confessa,
oultre ce que dessus avoit dit et confessé, que IIJ mois
avoit ou environ, ou content de ce que un juif du nom
duquel il ne se recorde, demourant à Trevou, ne lui vouloit
païer XIJ  d. qu'il lui devoit, il print et embla à icellui
juif un mantel, par lui vendu XIJ  s.  par. en laditte ville.
Item, confessa que, deux mois a ou environ, il print
et embla chez un autre juif demourant à Dijon unes
chausses de camelin, qu'il a depuis usées.
Item, confessa que, six sepmaines a, en la ville de Prouvins,
il print et embla, chez un chrestien qu'il ne congnoissoit
ne ne congnoist une courte houppelande de
drap gris, fourrée ne scet de quele penne, laquele il
vendi en ladite ville IIIJ  s.  par..
Item, confessa que, puis six jours a, il print et embla,
en l'ostel d'un juif demourant à Paris, unes chausses
bleues, lesqueles il vendi XIJ  d., ne scet à qui. Et plus
ne autre chose ne voult confesser.
POURQUOY icelli Salmon fu despoillié, lié et estandu à
la question; et sitost qu'il ot un pou d'eaue sur le visaige,
requist à grant instance qu'il feust mis hors d'icelle question,
et il diroit et confesseroit la verité de tous les larrecins
par lui faiz et commis. Laquelle requeste oye, ledit
juif fu mis hors de ladite question, mené chauffer en la
cuisine, en laquelle, après ce qu'il ot un pou varié, il dist
et confessa ce qui s'ensuit, c'est assavoir: que, jeudi
derrenierement passé, lui estant en la mercerie du Palais,
en barguignant des denrrées, print et embla une bourse
de cuir estoffée de soye à un marchant qu'il ne cognoissoit
et ne congnoist, laquelle bourse, qui bien valoit
 XIJ ou XVJ  s., il porta et bailla à un juif demourant ou
repairant à Paris, nommé Jouen Dany, lequel lui presta
sur icelle bourse VJ  s..
Item, confessa que, trois mois et demi a ou environ,
il print et embla à Jacob le juif, demourant à
Chambly en Savoye, une houppelande de marbré,
laquele il vendi XIJ  s.  par. à un chrestien demourant en
ladite ville.
Item, confessa que, oudit temps, il print et embla à
une juifve de ladite ville unes chausses de blanchet, lesquelles
il usa.
Item, confessa que, oudit temps, il print et embla à
maistre Thoros, maistre de la loy des juifs, demourant
en ladite ville de Chambly, une çainture d'argent, qui
bien valoit XL  s.  par., laquelle sainture il trouva sur la
table dudit juif, et icelle lui rendi et restitua depuis,
parmi un franc qu'il en ot et receupt lors dudit juif.
Item, confessa que, six sepmaines a, lui estant en la
ville de Dijon, il print et embla à Salmon de Bausmes,
juif, demourant en ladite ville, une tasse d'argent du
pris de IIJ frans, laquelle il vendi ledit pris à un orfevre
de ladite ville.
Item, dit que ladite sainture d'argent dudit maistre
Thoros il vendi IJ frans ne scet à qui.
Item, confessa que, V sepmaines a ou environ, en l'ostel
d'un juif demourant à Troyes, lequel il ne congnoissoit
ne ne congnoist, il print et embla unes chausses de brunette,
qu'il vendi en ladite ville IIJ  s.  par..
Item, confessa que, IIJ sepmaines ou J mois a, lui estant
en la ville de Chartres, il print et embla à maistre Abraham,
juif, une verge d'or qu'il trouva sur une table, laquelle
il vendi XIJ  s.  par., à un chrestien de laditte ville.
Item, confessa que, IIJ sepmaines a, il print et embla,
à un juif demourant à Senliz, un mantel sengle de morée,
lequel il vendi XIJ  s. à un autre juif vacabonde que il ne
congnoist.
Item, confessa que, XV jours a, en la ville de Laon, il
print et embla à Moreau du Port, juif, unes chausses de
blanchet, lesqueles il vendi XVIIJ  d..
Item, confessa que le dessus nommé Joesne d'Aspaigne,
juif, il congnoist puis... jours ençà, ne oncques paravant
ne le cognut; et s'acompaignerent ensamble en la
Juifrie de Paris, et lui dist ledit Joesne que ilz alassent
ensamble pour embler ce qu'ilz pourroient.
Item, confessa que, IIJ sepmaines a, en la ville de Senliz,
il print et embla à un juif nommé Cahen, de ladite ville,
un hanap d'argent, lequel il vendi à Compiegne, à un
autre juif, deux frans d'or.
Item, confessa que, XV jours a, en la ville de Noyon,
il print et embla, à maistre Jacob le juif, un mantel, lequel
il vendi XIIJ  s. à un autre juif de ladite ville.
Item, confessa que, oudit temps, en la ville de Compiegne,
il print et embla, à un juif, un hanap de madre,
lequel il vendi, à une chrestienne de ladite ville, IIIJ  s. 
 par.. En disant que plus ne autre chose il n'avoit meffait,
et, pour ce, fu renvoyé en sa prison.
CE JOUR de lundi, par devant ledit lieutenant, en la
presence de maistre Guillaume Porel, conseillier du roy
nostre sire en son parlement; maistre Martin Double,
advocat du roy nostre sire, et aussy en la presence des
dessus nommez, furent apportées sur les quarreaux dudit
Chastellet, par Jehan de Vaucoulour, sergent de la XIJe,
 XXIJ bourses de soye et de veluyau, que grans que petites,
lesquelles il disoit lui avoir esté baillées par maistre
David, autrement dit Avinay David, juif, demourant à
Paris, à qui elles avoient esté baillées par l'un des deux
juifs qui estoient prisonniers oudit Chastellet, c'est assavoir
par le plus petit et jenne d'yceulx; lesqueles bourses
veues, le dessus nommé Salmon, juif, qui estoit le plus
jeune et le plus petit des deux juifs, fu mandé en jugement
sur les quarreaulx, auquel fu, par ledit lieutenant,
demandé se il congnoissoit ledit maistre David, lequel
dit et respondi que ouyl.
Item, lui fu requis et demandé se ledit juif lui devoit
aucune chose, et se il lui avoit riens baillié, lequel dist
et respondi que non. Et, ce fait, furent monstrées audit
Salmon lesdites bourses, et, par serement fait en sa loy,
fu interrogué et examiné où il avoit icelles prinses. Lequel
Salmon, après plusieurs variacions, dist que, six
sepmaines avoit ou environ, lui et un autre juif nommé
Salmon, vacabonde, s'acompaignerent ensamble à Paris,
en entencion d'embler, et que, pour ce faire, s'en alerent
en une rue aboutissant à la rue Saint-Denis, près de la
rue aus Lombars, en l'ostel d'une boursiere, ouquel hostel
ilz marchanderent et barguignerent des bourses sanz riens
achater, et que, en ce faisant, lui qui parle print et embla
lesdites bourses, et, ce fait, se partirent ensamble
dudit hostel, et ne scet, il qui parle, où ledit Salmon
s'en ala, et, pour ce, porta lesdites bourses en la rue aus
Juifs, à Paris, et icelles bailla audit maistre David, qui
se nomme Avinay David, sur lesqueles, et aussy sur unes
chausses et une paire de robelinges, il lui presta XL  s.  par..
L'AN mil CCCIIIJxx et dix, le mercredi premier jour de
mars, par devant mons. le prevost, lui estant en jugement
sur les quarreaux, presens maistres Jehan Truquan, lieutenant
dudit mons. le prevost; Dreux d'Ars, auditeur;
Andrieu Le Preux, procureur du roy; Martin Double,
advocat du roy, et Hutin de Ruit, examinateur; fu attaint
et fait venir des prisons du Chastellet, Salmonde
Barseloigne, juif, dessus nommé, prisonnier illec, pour les
causes cy-dessus escriptes, lequel prisonnier, après ce que
il ot juré en sa loy, en mettant sa main sur sa teste, qu'il
diroit verité des accusacions et confessions par lui cy-dessus
faites, congnut les confessions par lui cy-dessus
faittes estre vrayes, et en icelle continua et persevera sanz
aucune force ou contrainte, et afferma par sa loy lesdites
confessions estre vrayes, et par li avoir esté faittes et cogneues
par la fourme et maniere que escriptes sont cy-dessus,
qui lui furent leues mot après autre. Et, ce fait,
fu fait traire à part sur lesdiz carreaux, et par ledit mons. 
le prevost demandé ausdiz conseilliers presens leurs advis
et oppinions qu'il estoit bon de faire dudit prisonnier
juif. Tous lesquieulx, veu l'estat d'icelli Salmon, juif,
les confessions cy-dessus escriptes, par lui faites, les multiplicacions
et reiteracions d'iceulx larrecins, et la valeur
d'iceulx, delibererent et furent d'oppinion que ledit Salmon
estoit un très-fort larron, et que l'en ne le povoit
espargnier qu'il ne feust excecuté comme larron, et en
la maniere qu'il est acoustumé à justicier juifs. Ouyes
lesqueles oppinions et veu ce present procès, ledit mons. 
le prevost condempna icelli Salmon, juif, à estre excecuté
comme larron, et ainsi qu'il est acoustumé de faire
en tel cas, et en la presence dudit juif.
APRèS lequel jugement ainsi fait, donné et prononcé
contre ledit juif, prisonnier, et que l'en le volt mener à
son derrenier tourment, pour acomplir et enteriner ledit
jugement, et que par ledit maistre Jehan Truquan lui fu
admonesté et ennorté qu'il se feist baptisier et chrestienner,
ou l'en le feroit excecuter comme juif, c'est assavoir
qu'il seroit dempné perpetuelment, pour la mauvaise foy
et creance qu'il avoit, et aussy qu'il seroit penduz par les
piez, et à ses deux costez à chascun un grant chien pendu
par les piez samblablement comme lui. Et après plusieurs
altercacions eues et dittes entre ledit maistre Jehan Truquan
et icelli juif, ledit Salmon, juif, requist instanment
et humblement que l'en le volsist recevoir à soy chrestienner
et baptisier, à laquelle requeste et peticion dudit
Salmon fu obey par ledit lieutenant; et, pour ce, furent
mandez et faiz venir aucuns prestres et chappelains de
l'eglise et monstier Saint-Jaques de la Boucherie; et eulx
estans ou petit parc sur les quarreaux, et que humblement
et piteusement, par ledit Salmon, fu requis ausdiz
prestres et chappellains le saint baptesme ordonné par
Nostre Seigneur Jhesu-Crixst estre fait, prins et donné à
sainte eglise à toutes personnes et creatures qui le requierent,
fu illec baptisié et chrestienné, et tenu sur fons par
maistre Nicolas Bertin, examinateur de par le roy nostre
sire en son Chastellet de Paris; François Dargies, sergent
à cheval du roy nostre sire oudit Chastellet, et Agnesot,
femme de Loys Josson, geolier du Chastellet; et en son
baptesme ot nom Nicolas. Et, ce fait, fu fait mener à son
derrenier tourment, et illec fu le jugement dessus dit
prononcé et jugé contre ledit Nicolas de Barseloigne,
ainsi converti chrestien, comme dit est, excecuté comme
chrestien, et illec fina ses jours en l'an et premier jour
de mars dessus dit.
Et n'avoit aucuns biens.
 AL. CACHEMARéE.

LE lundi XXVIJe jour de fevrier, l'an dessus dit, par
devant maistre Jehan Truquan, lieutenant, en la presence
de maistre Dreue d'Ars, auditeur; maistre Guillaume
Porel, conseillier du roy en parlement; maistre
Martin Double, advocat du roy nostredit seigneur ou
Chastellet de Paris; maistres Nicolas Bertin, Gieffroy Le
Goibe et Hutin de Ruit, examinateurs oudit Chastellet;
fu attaint et admené en jugement sur les carreaulx oudit
Chastellet le dessus nommé Josne d'Espaigne, juif, auquel
fu dit qu'il deist plainement la verité des larrecins dessus
diz, ou autrement l'en lui feroit dire par sa bouche.
Lequel dist et respondi que aucune chose il n'avoit mesfait;
et pour ce, en enterinant le jugement interlocutoire
cy-dessus contre lui donné, fu questionné sur le petit
tresteau, en requerant estre hors de laquelle question, et
il diroit plainement la verité de ce que dit est. Pourquoy
fu mis hors, mené chauffer au feu en la maniere acoustumée,
où il dist qu'il estoit preudoms et loyaulx, et n'avoit
riens mesfait de ce dont on l'accusoit. Si fu de rechief
admené et questionné sur le petit et le grant tresteau, et
dist et confessa qu'il avoit emblez les anneaux d'argent
dont cy-dessus est faitte mencion, en requerant estre hors
de ladite question. Lui estant hors d'icelle, et mené
chauffer au feu, ne volt aucune chose confesser, excepté
tant qu'il dist qu'il fu present avec ledit Salmon quant
la bourse de cuir et les deux anneaulx d'argent, dont cy-dessus
est faite mencion, furent emblez. Et dist que plus
ne autre chose il n'avoit meffait.
LE mardi ensuïant, derrenier jour dudit mois, par devant
ledit lieutenant, en la presence des dessus nommez,
sauf ledit Porel, et de maistre Robert de Pacy, examinateur,
ledit Josne fu de rechief mandé en jugement sur
les carreaulx, lequel, pour ce que aucune chose ne voult
confesser, fu mis à la question de la pelote, en laquelle
il ne confessa aucune chose en son prejudice. Si fu mis
hors, et mené chauffer au feu en la cuisine, et depuis
renvoyé en sa prison.
LE jeudi XVJe jour de mars IIIJxx et dix, par devant
 mons. le prevost, en la presence de maistre Jehan Truquan
et maistre Dreue d'Ars, ses lieuxtenans; maistre
Andry Le Preux, procureur du roy nostre sire; maistres
Jehan de Tuillieres, Jehan de Bar, Ernoul de Villiers,
Nicolas Bertin, Robert de Pacy, Nicolas Chaon, Hutin
de Ruit, examinateurs, et Guillaume Le Madre, clerc
des offices de la royne; fu recité ce present procès. Et,
ce fait, en tant que touche Josne d'Espaigne, nommé en
icelli, leur fu par ledit mons. le prevost demandé leurs
oppinions. Lesquieulx dirent et furent d'oppinion que,
veu l'estat dudit Josne, qui estoit juif et homme vacabonde,
la confession par lui faite, les societez et compaignies
faites par lui avec Salmon de Barselonne, juif,
qui estoit un fort larron, et pour ce excecuté, les accusacions
contre lui faites, et les responces, variacions et
denegacions par lui sur ce faites, que ledit Josne d'Espaigne
feust bany du royaume à tousjours, sur peine de
la hart. Lesquieulx oppinions oyz, et veu ce que dit est,
icelli Josne fu ad ce condempné par ledit mons. le prevost,
l'an et le jour dessus diz, et lui fu donné temps et terme
de widier et soy partir hors dudit royaume dedens Quasimodo
prouchainement venant.
 AL. CACHEMARéE.

L'AN DE GRACE mil trois cens quatrevins et dix, le
samedi IIIJe jour de mars, de relevée, par devant
honorable homme et saige maistre Jehan Truquan, lieutenant
de mons. le prevost, presens noble homme messire
Ymbert de Boisy, chevalier, conseillier du roy nostre
sire en parlement; Andri Le Preux, procureur du roy;
Martin Double, advocat dudit seigneur en Chastellet; Nicolas
Bertin et Hutin de Ruit, examinateurs de par le roy
nostre sire oudit Chastellet; fu attainte et fait venir en jugement,
sur les quarreaulx dudit Chastellet, Belon, femme
Drion Anceau, prisonniere detenue oudit Chastellet, pour
ce que, par l'accusacion de feu Thevenin Tout Seul, nagueires
excecuté à la justice d'Essonne, elle est trouvée
coulpable du murdre fait par ledit Thevenin en la personne
dudit Drion, son mary, si comme il appert par
lettres closes de maistre Jehan Marcel, juge de la justice
dudit lieu d'Essonne, contenant ceste fourme:
«à honnorables et discretes personnes maistres Jehan Truquan
et Andry Le Preux, procureur du roy nostre sire, et à
chascun d'eulx.
Chiers sires et amis, toute recommandacion devant mise,
plaise vous savoir que mardi derrenierement passé, je feys excecuter
un malfaitteur nommé Thevenin Tout Seul, pour ses demerites,
en la juridicion d'Essonne, lequel, entre les autres cas
par lui confessez, cognut que, environ la Toussains derrenierement
passée, il tua et occist Drion Anceau, demourant en une
ville nommée le Bois Mallesherbes, et l'occist environ trois heures
de nuit, du consentement de Belon, femme dudit Anceau; et
après laditte occision et murdre, le porta et jetta en la riviere
d'Essonne, qui est près d'illec; et, ce fait, se partirent lesdiz
Thevenin et Belon, et s'en alerent à Francouville, et demourerent
en l'ostel de certains religieux; et, jeudi derrenierement
passé, se parti ledit Thevenin de ladite ville de Francouville,
et lessa ladite Belon en l'ostel d'un menestrel ou joueux de guiterne,
et là servoit la femme dudit menestrel, qui gisoit d'enffant.
Si vous plaise à faire diligence de la trouver et de en
faire raison et justice. Nostre Seigneur soit garde de vous.
Escript à Corbeil, le mercredi premier jour de mars. Le tout
vostre.»JEHAN MARCEL, licencié en lois.
Laquelle prisonniere, après ce qu'elle ot juré aus sains
Euvangiles de Dieu dire verité sur ce que dit est, et des
autres choses qui lui seroient demandées, dit et afferma
par serement que elle est née de la ville ou parroisse du
Bois Malherbes, près de la ville de Milly en Gastinoiz,
auquel lieu elle, puis six ans ençà, a continuelment demouré
en la compaignie dudit feu Drion Anceau, son
mary, et servy Jehan Ferry, laboureur de vignes et
hostellier, demourant en icelle ville de Bois Malherbes, et
aussy demouré continuelment, puis la Saint-Jehan derrenierement
passée jusques environ XV jours avant la Toussains
ensuïant, en l'hostel dudit Ferry, beu, mengié et
couché chascune nuit en icellui hostel; durant lequel
temps, elle qui parle a plusieurs fois esté requise par ledit
Ferry de faire et acomplir sa voulenté et plaisir, et
qu'il eust compaignie charnele à elle; et samblablement
l'en a requis feu Thevenin Tout Seul, nagueires excecuté
pour ses demerites, si comme elle a oy dire nagueires,
lequel feu Thevenin estoit pour lors demourant en l'ostel
dudit Ferry; mais oncques ne voult acomplir leurs
requestes.
Et dit que elle est recorde que à un certain jour paravant
ladite feste de Toussains, environ XV jours, sur heure
de soleil couchant, ledit feu Thevenin dist à elle qui
parle, et pria et requist qu'il feust son ami, et que sondit
mary ne lui faisoit aucun bien; et que, comment qu'il
feust ne qu'il deust aler, sondit mary ne vivroit pas jusques
à ladite feste de Toussains; et comment qu'il feust,
que elle lui laissast son huys ouvert celle ditte nuit, et
elle verroit qu'il feroit; et que, sondit mari mort, il
espouseroit icelle; car tant qu'il seroit vif, ilz ne pourroient
faire leurs voulentez ensamble; et que se elle vouloit
lui laissier l'uys de sa chambre ouvert, qu'il ordonneroit
de son mary à sa voulenté. à la priere et requeste
duquel Thevenin, elle qui parle lui accorda laissier l'uys
de sadite chambre ouvert. En laquele nuit, ainsi comme
elle qui parle estoit couchée en la compaignie de sondit
feu mari Drion, et que elle ot laissié l'huys de sadite
chambre ouvert, ainsi comme elle ot dormi son premier
somme, senti que l'en la bouta du genouil, et, en soy
esveillant, oy et entendi que c'estoit ledit Thevenin Tout
Seul, qui dist à elle qui parle ces moz:«Tay-toy; ce suis-je.
J'ay fait.»Et lorsque elle qui parle se retourna vers sondit
mary, auquel elle avoit tourné le doz, trouva que
icelli son mary estoit mort, et que ledit Thevenin l'avoit
estranglé à ses mains, si comme il lui dist et congneut.
Ce fait, par l'ennortacion dudit Thevenin, et temptée
de l'ennemi, aida audit Thevenin à porter sondit mary
en la riviere d'Essonne, qui est assez près de leurdite
maison et demeure, après ce que ilz orent vestu et chaucié
sondit mary. Et eulx retournez, se revindrent couchier
en leurdite maison, c'est assavoir: elle qui parle toute
nue, et ledit feu Thevenin tout vestu, sur le lit d'elle
qui parle, et ouquel sondit mary avoit esté tuez, sanz ce
que lors ne paravant icellui feu Thevenin eust eu aucunement
compaignie charnele à elle qui parle. De la compaignie
et chambre de laquele depposant ledit feu Thevenin
se parti assez tost après ce que dit est, ala là où
bon lui sembla, et demoura elle qui parle en icelle ville
par l'espace de VIIJ jours ou environ depuis ledit temps,
sans ce que aucunement elle feust pour ce accusée ou
poursuie par la justice dudit lieu, jà soit ce que ledit feu
Thevenin, qui pour ce que dit est s'estoit absentez, en
feust souspeçonné. Pendant lesquelx VIIJ jours, ledit feu
Thevenin ala et vint vers elle; et iceulx VIIJ jours passez,
print elle qui parle, et l'en admena demourer ou pays de
Chartres, et illec environ jusques au temps de la Chandeleur
derrenierement passée, que ledit feu Thevenin
admena elle qui parle demourer en la ville de Francouville,
près de Saint-Denis en France, en laquele ville ilz
ont continuelmeut demouré jusques ad present.
Et dit que oncques, paravant la mort de sondit mary,
icelli feu Thevenin n'avoit eu compaignie charnele à elle,
ne aussi n'avoit eu ledit Jehan Ferry, son hoste, jà soit
ce que plusieurs fois l'en eust requis, en disant qu'il
vouldroit que sondit mary, qui estoit uns povres homs
et ne lui faisoit aucuns biens, feust mort, et que il donrroit
et feroit espouser à elle qui parle un de ses filz, qui
est aagié de XX ans ou environ. Par l'ennortement duquel
Ferry, icellui feu Thevenin, depuis le temps dessus dit,
et qu'ilz ont esté ensamble, a plusieurs fois dit à elle qui
parle que sondit mary il avoit estranglé.
Et dit aussy que, par le conseil d'icellui Ferry, elle qui
parle et ledit Thevenin se partirent de leur demeure
et service d'icellui, et de ladite ville de Bois Malherbes, et
s'en vindrent demourer oudit pays de Chartres et à Francouville,
et, pendant icellui temps, ont eu compaignie
charnele ensamble par plusieurs et diverses fois, et jusques
environ jeudi derrenierement passé, ot VIIJ jours, que
icelli feu Thevenin li dist que il venoit à Paris, pour savoir
s'il pourroit plus et mieulx gaignier à labourer vignes
environ Paris qu'il ne faisoit audit lieu de Francouville,
en laquelle ville elle a continuelment demouré puis lors
jusques aujourd'ui, que elle a esté prinse auditlieu de
Francouville, et admenée prisonniere oudit Chastellet,
ouquel elle est de present detenue. Ne scet autre cause
que dit est dessus, et, pour ce, fu fait remettre en la prison
de laquelle elle avoit esté attainte.
LE lundi ensuïant, VJe jour de mars, par devant mons. 
le prevost, lui estant en jugement sur les carreaux, presens
nobles hommes mess. Jehan de Gournay et mess. 
Guillaume Lalement, chevaliers; maistres Jehan Truquan,
lieutenant dudit mons. le prevost; Beraut Brisson, esleu
à Paris sur le fait des aides; Andri Le Preux, procureur
du roy en Chastellet; Martin Double, advocat du roy
illec; Ernoul de Villers, Jehan Soudant et Hutin de Ruit,
examinateurs de par ledit seigneur en icellui Chastellet;
fu faite venir la dessus dite prisonniere Belon, et attainte
des prisons où elle estoit, laquelle, sanz aucune force ou
contrainte, et après ce que elle ot juré aus sains Euvengiles
de Dieu dire verité, continua et persevera en la
confession ou confessions cy-dessus par elle ou jour d'yer
faites, qui lui furent leues mot après autre, et afferma
par serement la verité estre tele que escript est en icelle,
et les choses contenues dedens estre vrayez, et le cas
advenu par la maniere que dessus est dit et escript; et,
pour ce, fu fait traire à part sur lesdiz quarreaux.
ET, ce fait, demandé fu ausdiz presens conseilliers,
par ledit mons. le prevost, leurs advis et oppinions comme
l'en avoit à proceder contre laditte Belon, prisonniere.
Tous lesquelx, veue l'accusacion contre elle faite, et les
confessions cy-dessus escriptes, par elle faites, le cas et
matiere, qui est de très-mauvais exemple et orrible, le
murdre advenu et l'estat d'icelle prisonniere, delibererent
et furent d'oppinion que elle estoit digne d'estre
pugnie comme murdriere et participant de la mort de
sondit mary, et que, pour ce, elle feust arce. Ouyes lesquelles
oppinions et veu ce present procès, ledit mons. 
le prevost condempna icelle Belon ad ce, et icelli jugement
prononça en sa presence.
LE mardi ensuïant, VIJe jour dudit mois de mars, l'an
mil CCCIIIJxx et dix, fu ladite Belon, prisonniere dessus
nommée, en enterinant le jugement contre elle ou jour
d'ier donné, menée en la place aus Pourceaulx, au lieu
acoustumé, pour illec recevoir son derrenier tourment;
et illec, en la presence de honnorable homme et saige
maistre Jehan Truquan, lieutenant dudit mons. le prevost,
de plusieurs sergens à cheval et à verge du Chastellet
de Paris, et de moy, Aleaume Cachemarée, clerc
dudit mons. le prevost, commis à estre presens à faire
ladite excecucion, fu presente ladite Belon, prisonniere,
laquele, en soy corrigant de l'accusacion faite par elle
en sa confession cy-dessus escripte, en tant qu'il touche
Jehan Ferry, dist et afferma par son serement, et print
sur Dieu et en l'arme d'elle, sur la mort que elle attendoit
presentement à recevoir, le sauvement que l'arme
de li entendoit à avoir, et aussi sur la dempnacion de son
arme, que à tort et sanz cause elle avoit encoulpé ledit
Jehan Ferry de la mort de sondit mary, car il n'en savoit
ne n'avoit oncques riens sceu par ledit feu Thevenin ou
autre personne quelconques, qu'il en feust aucunement
coulpables ou consentant, nonobstant chose par elle congneue
en sadite premiere confession, ne aussy n'avoit
oncques esté par lui requise d'amours ou avoir sa compaignie
charnelle. Et en augmentant sadite premiere
confession, congneut et confessa que, pour ce que sondit
feu mary estoit très-povres homs, qui gaignoit pou et
ouvroit enuiz, et ne lui faisoit aucun bien, et que, par
son mauvaiz gouvernement, elle qui parle pourchassoit
sa vie pour Dieu par ladite ville de Malherbes, et que
par icellui feu Thevenin, pour pitié et compassion qu'il
avoit de la povreté d'elle qui parle, lui donnoit souventes
fois de l'argent, et lui faisoit plus de biens que sondit
feu mary ne faisoit, elle, pour ceste singuliere affeccion,
se accorda faire la voulenté et plaisir dudit feu Thevenin,
lequel, par plusieurs fois paravant la mort de sondit
feu mary, ot compaignie charnele à elle depposant. Et
dit que il n'avoit pas plus de VIIJ jours paravant la mort
dudit son feu mary que icellui feu Thevenin avoit premierement
eu compaignie charnele à elle. Et atant fini
ladite Belon ses jours, et fu le jugement dessus dit, contre
elle donné, excecuté.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIJxx et dix, le samedi
 XXVIIJe jour de janvier, par devant honorable homme
et saige maistre Jehan Truquan, lieutenant de mons. le
prevost, presens maistre Dreue d'Ars, auditeur; Miles
de Rouvroy, Nicolas Bertin et Hutin de Ruit, examinateurs
de par le roy nostre sire ou Chastellet de Paris; fu
attainte et fait venir en jugement sur les quarreaux dudit
Chastellet Agnès, femme Jehan Poulain, prisonniere detenue
oudit Chastellet, pour souspeçon d'avoir prins et
envelopé un charbon ardant en un drappel linge, et icelli
mis et porté en la maison Jehan Miserelle, demourant en
la ville de Gif, et en icelle bouté le feu, telement que
a pou que ladite maison n'a esté arse, et y fu le feu jusques
au feste d'icelle maison. Laquele prisonniere, jurée
aus sains Euvangilles de Dieu dire verité sur ce que dit
est, et autres choses qui lui seroient demandées, dist et
afferma par son serement que elle est née du pays de Bretaigne,
assez près de la ville de Dol, et que, XX ans a ou
environ, elle est venue demourer ou pays de Chasteaufort,
et illec environ gaignié sa vie à filer et carder le
mieulx qu'elle a peu et sceu, et s'est vescue en la compaignie
de son mary, audit lieu de Gif, puis environ
 VIJ ans a qu'ilz espouserent l'un l'autre. Et après plusieurs
variacions et denegacions par elle faites sur ladite accusacion,
congneut et confessa que il est verité que, mardi
derrenierement passé, environ heure de vespres, elle qui
parle seant à l'uys de son hostel et saisant sa besongne,
vit passer au devant d'elle le dessus dit Jehan Miserelle,
son voisin, lequel Miserelle ne la salua aucunement; et
pour ce que elle qui parle pensa queicelliMiserelle
eust hayne aucune à elle depposant, ala par devers lui et
lui dist:«Miserelle, pourquoy ne daigniez-vous parler à moy?
Que vous ay-je mesfait? Estes-vous mal de moy? Je veuil savoir
la cause pourquoy; car vous avez acoustumé de parler à mon
mary et à moy, boire, et mengier, et chauffer souvente foiz,
et quant il vous plaist, en nostre hostel, et de me faire bonne
chiere. Se vous ne le me dittes, je vous courrouceray jusques au
corps.»à laquelle deposant icelli Miserelle respondi:«Je
n'ay que faire, que respondre ne que parler à vous. Se je suis
mal de vous, ou que je ne veuille en riens vous donner responce
à voz demandes, que en avez-vous à faire? Je ne parleray point
à vous, ne vous salueray aucunement, s'il ne me plaist, ne ne vous
diray aussi se je suis bien ou mal de vous. Leissiez-moy aler faire
ma besongne, et faites la vostre, et me laissiez en paix.»Ouye
la responce duquel Miserelle, elle qui parle, comme de
ce courroucée, lui dist ces mos:«Je veuil bien que vous
sachiez que puisque vous estes mal de moy, vous ne le serez pas
pour neant et sanz cause.»Et lors elle, par temptacion de
l'ennemi, et comme desesperée, entra en sa maison, ala
à son feu, et illec print un gros charbon ardant, lequel
elle qui parle mist et envelopa en un drappel linge au
mieulx que elle pot, print icelli entre ses mains, et, en
cest estat, issy hors de sondit hostel, et ledit drappelet
ainsy lié, et ouquel ledit charbon ardant estoit, elle qui
parle bouta soubz la couverture de chaume et entre deux
ais de la maison dudit Miserelle, au costé et lé de devers
la demeure d'elle qui parle; et, ce fait, laissa ledit charbon
et drappellet en ladite couverture, et s'en retourna
en sadite maison faire sa besongne; et, assez tost après ce
que elle depposant yssy hors de sadite maison, vit et apperceut
que le feu ardoit au long de la couverture de l'ostel
dudit Miserele; et, pour ce, afin de resqueurre, cria de
son povoir:«Harou le feu!»Auquel cry vindrent plusieurs
personnes demourans en icelle ville qui le estaindrent;
et pour souspeçon de ce que les gens et justice de ladite
ville orent que elle qui parle n'eust bouté le feu oudit
hostel, fu prinse et emprisonnée en la ville de Chasteaufort,
et admenée desdites prisons ou Chastellet du roy
nostre sire à Paris, ouquel lieu, pour les causes dessus
dites, elle est encore prisonniere. Et dist, sur ce requise,
que nulle autre cause que celle que dit est ne meust elle
qui parle de bouter icelli feu. Ce fait, ladite prisonniere
fu fait remettre en la prison de laquele elle avoit esté
attainte.
LE lundi, XXXe jour de janvier, l'an dessus dit, par devant
 mons. le prevost, presens maistres Dreue d'Ars,
lieutenant; Martin Double, advocat du roy; Andrieu Le
Preux, procureur dudit seigneur en Chastellet; Michel
Marchant, Jaques du Bois, advocas oudit Chastellet;
Miles de Rouvroy, Ernoul de Villers, Nicolas Bertin,
Hutin de Ruit et Gieffroy Le Goibe, examinateurs, fu
faite venir en jugement sur les carreaulx oudit Chastellet
Agnès, femme Jehan Poulain, dessus nommée, laquele,
après ce que elle ot juré aus sains Euvangiles de Dieu
que elle diroit verité de tout ce que dit est, et sanz aucune
force ou contrainte, continua et persevera en la
confession cy-dessus escripte par elle, autrefois faite, qui
lui fu leue mot après autre, et afferma par serement icelle
estre vraye, et par elle avoir esté faite et cogneue par la
fourme et maniere que escripte est cy-dessus, disant que
elle contenoit verité. Et, ce fait, fu remise en la prison
de laquelle elle avoit esté attainte.
APRèS lesqueles choses ainsy faites, demandé fu par
ledit mons. le prevost ausdiz conseilliers leurs advis et
oppinions qu'il estoit bon de faire d'icelle prisonniere.
Tous lesquelx, veu l'estat d'icelle prisonniere, et la confession
cy-dessus escripte, par elle faite, et la traïson,
furent d'oppinion que l'en ne la povoit espargnier que elle
ne feust, pour les causes dessus dites, pugnie, comme
d'estre arce, et que elle l'avoit bien desservy. Ouyes lesqueles
oppinions et veu ledit procès, ledit mons. le prevost
condempna ad ce ladite Agnès, prisonniere.
LEQUEL jugement fu excecuté le mardi VIJe jour de
mars mil trois cens quatrevins et dix.
Et n'avoit aucuns biens.
 AL. CACHEMARéE.

...
La Forest, ledit prisonnier fu mené à la justice à son derrenier
tourment, et trayné en la maniere accoustumée,
et illec, en la presence de Aleaume Cachemarée, clerc
dudit mons. le prevost, commiz à faire faire ladite excecucion,
de François Dargies, sergent à cheval ou Chastellet
de Paris, et de plusieurs autres sergens à cheval et
à verge illec assamblez, continua et persevera ès confessions
ou jour d'yer par lui faites, et afferma par serement
icelles estre vrayes; et en verifiant et enseignant l'accusacion
par lui faite contre ledit Jehannin, dist et afferma
par serement qu'il ne scet le surnom d'icelli, mais il est
demourant au molin de Nogent le Roy, duquel il a cy-dessus
plus à plain parlé. Et atant fu le jugement contre
icelli prisonnier, donné comme dit est dessus, excecuté
ce jour d'uy mercredi, XVe jour de mars, l'an mil CCCIIIJxx 
et dix.
Et n'avoit aucuns biens.
 AL. CACHEMARéE.

L'AN DE GRACE MIL CCC quatrevins et dix, le samedi
 XVIIJe jours de mars, par devant mons. le prevost, lui
estant en jugement sur les carreaulx, presens maistres
Jehan Truquan, lieutenant dudit mons. le prevost; Dreux
d'Ars, auditeur; Andrieu Le Preux, procureur du roy;
Pierre de La Crique, lieutenant du maistre des eaues et
forez d'Orliens; Jaques du Bois, Michel Marchant, Nicolas
Blondel, Oudart de Monchauvet, advocas en Chastellet;
Girart de La Haye, Jehan de Bar, Miles de Rouvroy,
Ernoul de Villiers, Nicolas Bertin, Robert de Pacy,
Robert de Tuillieres, Nicolas Chaon, Hutin de Ruit et
Gieffroi Le Goibe, examinateurs du roy nostre sire ou
Chastellet de Paris; fu admené, des prisons de la consiergerie
du Palais du roy nostre sire, prisonnier ou Chastellet
de Paris, et du commandement de noble et puissant
seigneur mons. le chancelier, concierge dudit lieu,
rapporté par Pierre Caloire, son clerc et tabellion d'icelle
conciergerie, Denisot Fromont, né de la Grant-Paroisse,
emprès Moustereau où fault Yonne, pour estre examiné
par ledit mons. le prevost, et lui faire justice et raison
sur plusieurs larrecins par lui commises et perpetrées ou
pays de Gastinoiz, soubz umbre et par vertu de certaines
faulses lettres du roy nostre sire et commission qu'il se
disoit à lui données par les maistres des eaues et forez
dudit lieu d'Orliens, faisans mencion comme ledit seigneur
l'avoit fait sergent desdites eaues et forez, et que
par iceulx maistres il avoit esté instituez en icelli office,
desqueles lettres il s'estoit aidiez et fait plusieurs excecucions
par vertu d'icelles; et pour ce que icelles lettres
avoient esté trouvées faulses et faulsement faites et seellées
par icellui prisonnier et autres ses adherens et complices,
et que de faire icelles excecucions icellui Denisot
Fromont, prisonnier, n'avoit autre vray povoir ou commission,
jà soit ce que l'en eust exigé et levé plusieurs
sommes d'argent, avoit esté admenez prisonnier en ladite
consiergerie du commandement dudit mons. le chancellier,
et comme convaincu et attaint d'icelle faulceté, avoit aujourd'uy
esté, par icelli mons. le chancelier ou ses commis
et deputez, condempnez à estre mis en l'eschiele et l'audience
du Palais; et, pour ce, oujourd'ui avoit esté icellui
jugement excecuté comme dit est. Lequel prisonnier, juré
et examiné sur les crimes dessus diz, et qu'il ot juré aus
sains Euvangiles de Dieu dire verité, et après plusieurs
variacions et denegacions par lui faites, cogneut, afferma
par son serement, et sans aucune force ou contrainte de
gehine, que, soubz umbre et par vertu desdittes faulses
lettres royaulx et commissions desdiz maistres des eaues
et forez, il, acompaignié de Guillemin de Neelle, escuïer,
un nommé Patrouillié et Huguelin de La Brosse, ont alé
et venu en plusieurs villes dudit pays de Gastinoiz, esqueles
ilz ont eu, de plusieurs personnes demourans et
habitans en icelles villes, plusieurs et grans sommes de
deniers, lesqueles ilz ont despendu ensamble et païez
leurs escoz aucunes fois; et à l'autre, que tout l'argent
qu'ilz povoient avoir et exiger des habitans dudit pays,
et par vertu desdites faulses lettres, ilz mettoient en un
sac, lequel argent ilz portoient ensamble, et en ont eu
plusieurs sommes, c'est assavoir: de ceulx de la ville de
Nangis, VIIJ  s. ; de la ville de Misery, XX  s. ; des habitans
de Champigny, XX  s. ; de ceulx de Ville Louvain,
 XX  s. ; des habitants de Valery, X  s. ; des habitans de Saint-Jehan
de Nemoux, XXIIIJ  s. ; des habitans de Ferrieres,
pour leur escot païer, X  s., et des habitans de Bourres au
Pont, XIJ  s..
Item, cogneut et confessa que, puis aoust ençà, lui et
un varlet qui est famillier d'un nommé Brouillart, autrement
de leurs noms n'est record, ont esté oudit pays à
un estanc appartenant aus doyen et chapitre de Paris,
ouquel a une bouticle où l'en garde poisson; ilz prindrent
de nuit VJ brochés, et non plus dont il soit record, lesquieulx
ilz mengierent et dissiperent ensamble, avec plusieurs
compaignons ausquelx ilz donnerent cedit poisson
à mengier.
Item, cogneut que, au temps que derrenierement le
roy fist sa montre audit lieu de Moustereau des gens
d'armes qu'il mena en sa compaignie ou voyage d'Alemaigne,
fu envoyé par messire Guillaume des Bordes,
chevalier, en l'abbaye de Barbez, pour demourer leans,
et garder et faire garder aucuns chevaulx qui là estoient
appartenans audit mess. Guillaume; en laquele abbaye il
fu environ V sepmaines. Et dit que de l'abbé ou gens
familliers et serviteurs dudit lieu, afin de soy partir d'illec
hastivement, il ot d'iceulx et exiga la somme de deux
frans.
Item, cedit temps samblablement, lui et les autres
compaignons qui estoient illec logiez exigerent de plusieurs
des habitans et gens dudit pays les sommes d'argent
qui ensuivent, c'est assavoir: de deux hommes dont il
ne scet les noms, demourans à Chalifer, XIJ  s..
Item, des habitans de Mourson, XXIIIJ  s..
Item, d'un pescheur dont il ne scet le nom, demourant
à Saint-Cler de Soupes, IIIJ  s..
Item, des habitans de Joy soubz Morrain, IIIJ  s..
Item, cogneut et confessa que, trois ans a ou environ,
il pour lors estant en la ville de la Chappelle-Ligier,
print et embla de jour, en l'ostel Michel des
Gerbes, un cheval, n'est record de quel poil, et icelli
appliqua à son prouffit; mais, depuis ce, la mère de lui
qui parle en a païé et rendu audit marchant la somme de
six frans.
Item, cogneut que, deux ans a ou environ, il estant à
un soir en la ville de Milly en Gastinoiz, print, en l'estable
d'un prestre demourant en icelle ville, un autre cheval,
n'est record de quel poil, lequel il vendi la somme de
trois frans, et iceulx appliqua à son singulier prouffit. Et
dit que ce sont tous les crimes et deliz qu'il a faiz, commis
et perpetrez; et, pour ce, fu fait traire à part sur
lesdiz quarreaux.
APRèS lesqueles choses et confessions cy-dessus escriptes
faites par icellui Denisot, prisonnier, ledit mons. le prevost
demanda ausdiz presens conseilliers leurs advis et
oppinions comment l'en avoit à proceder, faire et ordonner
dudit prisonnier. Tous lesquelx,veuesles larrecins
par lui faites et commises, esqueles il a perseveré et
icelles reiterées par plusieurs fois; la maniere de la prinse
d'iceulx, qui est par voye d'exaccion, faite par force, en
soy advouant officier du roy; la traïson et faulseté par
lui commise esdites lettres royaux, soubz umbre et par
vertu desqueles il avoit exigé et levé icelles sommes d'argent
dessus escriptes, ou partie d'icelles; les crimes et
larrecins par lui fais à diverses fois paravant ce qu'il usast
ou se aidast desdites faulses lettres, ou que oujourd'ui,
comme convaincu et attaint d'icelle faulseté, il a esté mis
à l'eschiele au devant et près de l'audience du Palais; les
continuacions par lui faites esdites larrecins, ainsi confessées
sans aucune force ou contrainte; delibererent et
furent d'oppinion que l'en ne le povoit espargnier qu'il
ne feust excecuté comme larron, et qu'il devoit estre
pendu comme tel. Oyes lesqueles oppinions et veu ledit
procès, icelli monseigneur le prevost condempna ad ce
ledit prisonnier, et en sa presence.
LEQUEL jugement fu excecuté oudit samedi XVIIJe jour
dudit mois de mars, l'an mil CCC quatrevins et dix dessus
dit.
Et n'avoit aucuns biens.
 AL. CACHEMARéE.

L'AN DE GRACE mil trois cens quatrevins et onze, le
samedi XIIJe jour de may, par devant mons. le prevost,
presens messire Guillaume Cassinel, chevalier
et maistre d'ostel de la royne; maistres Jehan Truquan,
Dreux d'Ars, lieuxtenans dudit mons. le prevost; Robert
Petit-Clerc, Miles de Rouvroy, Robert de Pacy, Nicolas
Chaon, Hutin de Ruit et Gieffroy Le Goibe, examinateurs
de par le roy nostre sire en son Chastellet de Paris,
et Jaques d'Ableiges, advocat oudit Chastellet, fu attaint
et fait venir en jugement ou petit parc, devant l'uys du
guichet dudit Chastellet, Henriet Le Templier, boteleur
de foin, detenu prisonnier oudit Chastellet, pour souspeçon
d'avoir mal prinses et emblées onze cuilliers d'argent
et un coustel à virole d'argent, dont il fu trouvé
saisy. Lequel prisonnier, juré aus sains Euvangiles de
Dieu dire verité sur les choses dessus dites et autres qui
lui seroient demandées, cogneut et afferma par serement
qu'il est nez de la ville de Compiegne, homme de labour,
qui a gaignié et gaigne sa vie au mieulx qu'il puet à boteler
foin. Et après plusieurs variacions et denegacions
par lui faites sur ladite accusacion, et sans aucune force
ou contrainte, dit et afferma par serement et pour verité
que, mercredi ou jeudi derrenierement passé, autrement
du jour n'est record, environ heure de midy, qu'il passa
seul sur Grant-Pont, à Paris, veant que à une forge d'orfevre,
au devant et regardant ledit pont, n'avoit personne
quelconques, tempté de l'ennemi, print sur l'establie
dudit orfevre les XJ cuilliers d'argent dessus dites,
et desqueles il fu trouvé saisi, envelopées en petit drapelet
de linge. Lesqueles cuilliers d'argent ainsi par lui
prinses, il se absenta dudit lieu; et ou jour d'ier, ainsi
qu'il aloit aus juifs demourans à Paris, pour emprunter
argent sur icelles, ou les vendre s'il eust peu, fu par
aucun desdiz juifs, et aussi par un sergent royal, prins
et admené prisonnier oudit Chastellet, pour souspeçon
d'avoir mal prinses icelles cuilliers.
Item, cogneut que, ou jour d'ier matin, ainsi qu'il
aloit au Palais pour soy esbatre, veant aussi un estal à
mercier joignant près de la grant porte dudit Palais, ouquel
n'avoit personne qui le gardast, ne les denrrées aussi
qui y estoient, tempté de l'ennemi, comme dit est, mal
print sur ledit estal un coustel tranchepain à femme,
sanz gueine, et garny à deux viroles d'argent, duquel
coustel il a esté trouvé saisy, ainsi comme dit est dessus.
Cogneut aussi que, un an a ou environ, il passant par
les Champeaux de Paris, print à l'estal d'un mercier deux
petites sainturetes de cuir à usaige d'enfant, et desqueles
il fu trouvé saisi; et pour souspeçon de les avoir mal
prinses, il fu emprisonné oudit Chastellet; et en après,
par la peine de prison, povreté d'icellui et petite valeur
de la chose, mis hors par ledit mons. le prevost.
Cogneut oultre que, demi an a ou environ, qu'il qui
parle s'en aloit en esbat de la ville de Compiengne, dont
il est nez, en la ville de Choisi, assez près d'illec, en
passant par l'un des boux d'icelle ville, vit et apperceut
une chemise à homme et une autre chemise à usaige de
femme, lesqueles sechoient contre un mur; et lors lui,
veant qu'il n'avoit personne près d'illec qui se prenist
garde d'iceulx, print icelles robes linges, et les porta et
vendi, en icelle ville de Compiengne, la somme de cinq
soulz parisis. Et plus ne autre chose ne volt confesser. Si
fu fait remettre en la prison de laquele il avoit esté
admené.
APRèS lesqueles confessions ainsi faites, demandé fu
par ledit mons. le prevost ausdiz conseilliers leurs advis
et oppinions que bon estoit de faire, et la maniere comment
l'en avoit à proceder contre ledit prisonnier, et s'il
estoit dignes et avoit pour les causes dessus dittes desservi
mort. Tous lesquieulx, veu l'estat d'icellui prisonnier,
et que par sadite confession il avoit esté autrefois accusé
de larrecin, les variacions et denegacions par lui faites,
avec les multiplicacions et reiteracions de larrecins dessus
dites, par lui cogneues avoir faites à plusieurs fois et
en divers lieux, delibererent et furent d'oppinion que
pour savoir plus à plain par sa bouche d'aucuns autres
larrecins, s'il en a aucuns fais, la verité, il feust mis à
question, et que, en après ce, ilz verroient et considerroyent
tout, et sur ce diroient et ordonneroient plus à
plain leurs advis et oppinions. Ouyes lesqueles oppinions
et veu ce present procès, ledit mons. le prevost le condempna
ad ce.
EN enterinant lequel jugement, le vendredi ensuïant,
 XIXe jour dudit mois de may, l'an dessus dit, par devant
 mons. le prevost, lui estant en jugement sur les quarreaux,
presens maistres Guillaume Porel, conseillier du
roy nostre sire en parlement; Jehan Truquan, lieutenant
dudit mons. le prevost; Ernoul de Villiers, Hutin de
Ruit et Gieffroy Le Goibe, examinateurs oudit Chastellet;
fu fait venir et attaint le dessus dit prisonnier, auquel
par ledit mons. le prevost fu dit qu'il cogneust tous les
larrecins que fais avoit, ou il les lui feroit dire et cognoistre
par sa bouche et à force de question. Lequel prisonnier
continua et persevera ès confessions cy-dessus, autrefois
par lui faites et cogneues, et afferma par serement icelles
contenir verité par la fourme et maniere que escriptes
sont; et autre chose ne volt cognoistre que dit est qui lui
portast prejudice. Et, pour ce, fu fait despouillier, mis,
lyé et estendu à la question; et avant que l'on jettast sur
lui pou ou neant d'eaue, requist instanment que l'en le
meist jus d'icelle question, et il diroit verité des autres
larrecins qu'il avoit fais, dont il y avoit plusieurs. Si fu
fait mettre hors d'icelle question, et mené choffer en la
cuisine en la maniere acoustumée, et, en après, ramené
en jugement sur lesdiz quarreaux.
EN la presence desquelx dessus et derrenierement nommez,
et hors de toute question, sans aucune force ou
contrainte, le dessus dit Henriet Le Templier, prisonnier,
après ce qu'il ot juré de rechief aus sains Euvangiles de
Dieu dire verité, cogneut et afferma par serement que,
oultre et par dessus les confessions cy-dessus escriptes,
par lui autrefois cogneues, il a fait, commis et perpetré
les larrecins qui ensuivent, c'est assavoir: que, deux
mois a ou environ, autrement du temps, du jour ne de
l'eure n'est record, ne aussi ne se recorde en quel lieu,
il print et embla, en ladite ville de Compiengne, une
houpelande de blanchet courte, à usaige d'omme, laquele
il vendi, en icelle ville, la somme de douze souls.
Item, cogneut que, paravant le temps dessus dit, il
estant en ladite ville de Choisy, à l'enseigne de l'Espée,
mal print illec un chapperon sengle à usaige d'omme, de
drap camalin, lequel il vendi au dehors d'icelle ville de
Compiengne, à un homme qu'il ne cognoist, XVJ  d. 
 paris..
Item, cogneut oultre que, VIJ mois a, auprès et joignant
de Sainte-Katherine, sur la fenestre d'un cordouennier
demourant assez près d'illec, il mal print une paire de
solers, lesquieulx il vendi IJ  s. à un homme qu'il ne
cognoist.
Cogneut aussi que, IIJ mois a ou environ, en passant
sur Grant-Pont, mal print et embla, à un mercier vendeur
de cousteaux, un long coustel senz gaigne, lequel, assez
tost après ce, il vendi IIJ  s. à un autre mercier, duquel
ne de son nom il n'a aucune cognoissance.
Item, dit que un nommé Jehan de Bourgoigne, dit Le
Borgne, repairant chieux Perrin de Maurepast, maçon,
demourant en la rue des Graveliers, à l'enseigne du Marteau,
lui a confessé avoir emblé à une cousturiere de
Laigny sur Marne, femme Jehan de Mez, menestrer, un
trousseau que brayes que chemises; mais il ne lui dist pas
qu'il en avoit fait. Et, ce fait, fu remis en la prison de
laquelle il avoit esté trait et mis hors.
LE SAMEDI XXe jour de may, l'an dessus dit, par devant
 mons. le prevost, lui estant en jugement sur les quarreaux,
presens maistres Jehan Truquan, lieutenant dudit mons. 
le prevost; Dreue d'Ars, auditeur; Jehan de La Folie,
receveur de Paris; Andrieu Le Preux, procureur du roy;
Jehan de Tuillieres, Miles de Rouvroy, Nicolas Bertin,
Arnoul de Villiers, Hutin de Ruit et Gieffroy Le Goibe,
examinateurs; fu fait venir et attaint ledit Henriet Le
Templier, lequel, sanz aucune force ou contrainte, continua
et persevera ès confessions cy-dessus escriptes, autrefois
par lui faittes. Et, ce fait, par ledit mons. le prevost
fu demandé ausdiz presens conseilliers leurs advis
et oppinions comment l'en avoit à proceder contre lui,
et s'il estoit dignes de mort, ou non. Tous lesquieulx, veu
l'estat dudit prisonnier, les confessions par lui faites, les
reiteracions, multiplicacions et continuacions, avec la
valeur desdiz larrecins par lui faiz, commis et perpetrez,
delibererent et furent d'oppinion que l'en ne le povoit
espargnier qu'il, pour ses demerites, ne feust excecutez
comme larron, et que il estoit très fort et grant larron.
Ouyes lesqueles oppinions et veu ledit procès, ledit
 mons. le prevost, et en sa presence, le condempna ad ce.
LEQUEL jugement fu excecuté ledit XXe jour de may.
Et n'avoit aucuns biens.
 AL. CACHEMARéE.

L'AN DE GRACE mil trois cens quatrevins et onze, le
samedi XXIJe jour d'avril, par devant maistre Jehan
Truquan, lieutenant de mons. le prevost, presens maistres
Miles de Rouvroy, Hutin de Ruit et Gieffroy Le Goibe,
examinateurs de par le roy nostre sire ou Chastellet de
Paris; fu fait venir et attaint en jugement Jehan d'Orliens,
prisonnier detenu oudit Chastellet, pour souspeçon
d'avoir mal prins et emblé certaine quantité de toile, par
lui exposée en vente en la rue de la Harpe, à Paris. Lequel
prisonnier, examiné sur ce, et juré aus sains Euvangiles
de Dieu de dire verité de ce que dit est, et autres
choses qui lui seroient demandées, cogneut et afferma
par serement qu'il est nez de la ville d'Orleans, homme
de labour, non marié, et qui aucunes fois s'entremet
de acheter et vendre laine, toiles et autres denrrées, et
que, puis huit jours ençà, il acheta ou marchié d'Estampes
la toile dont il fu trouvé saisy, et lui cousta l'aune de la
grant piece V blans, et de la petite piece IIIJ blans.
Et dit que, en s'en venant aujourd'ui matin de la ville
de Montlehery, où il avoit jeu, en la ville de Paris, et
par delà la ville de Loncjumel, il trouva une charre wide
qui venoit à Paris, en laquele, pour soy solagier de porter
icelle toile, il mist icelle toile en la queue de ladite
charrete; et en passant par-dessus le pont d'Enthoigny,
icelle toile chey en la riviere soubz ledit pont, laquele
il recueilly, et icelle apporta toute moillée à Paris; et en
passant par la rue de la Harpe, pour ce que ladite toile li
pesoit trop à porter, il exposa icelle en vente, et la voult
toute donner pour XXIIIJ  s. ; et au vendre, pour ce que
aucuns de ceulx qui la barguignoient ne vouloient avoir,
l'un que deux aulnes, l'autre trois et l'autre quatre, il
faisoit l'aune XVJ  d. de l'une desdites pieces, et de l'autre
piece XIJ  d.. Et dit que tele est la verité, et que autre
chose ne sera jà contre lui trouvé, mais est homme de
bonne vie et renommée.
CE fait, dit fu et deliberé par l'oppinion desdiz conseilliers
que briefment l'en se informast de l'estat dudit
prisonnier. Et ad ce faire fu commis ledit maistre Hutin
de Ruit, et que l'informacion sur ce par lui faitte il rapporte,
afin d'avoir plus à plain conseil et advis comment
l'en procederoit contre lui plus à plain.
LEQUEL examinateur, par devant mons. le prevost, le
jeudi XVIIJe jour de may, l'an dessus dit, presens maistres
Jehan Truquan, lieutenant dudit mons. le prevost; Dreux
d'Ars, auditeur; Martin Double, advocat du roy; Ernoul
de Villiers, Nicolas Bertin, Robert de Pacy et Hutin de
Ruit, examinateurs; rapporta et dist que l'informacion
que faite avoit sur ce que dit est, et de tout ce qu'il en
povoit avoir sceu et trouvé, il s'estoit informé par la
maniere qui ensuit:
GUIOT de Chartres, escuïer, famillier de messire Legier
d'Orgechin, chevalier, demourant à Sainte-Mesme
avec ledit chevalier, de l'aage de L ans ou environ, juré,
present Jehan d'Orliens, prisonnier ou Chastellet, qui de
riens ne l'a voulu ne sceu contredire ne reproicher, dit
et deppose par son serement que il cognoist bien de veue
ledit Jehan d'Orliens, et plusieurs fois l'a veu, et scet
bien que, environ a quatre ans, il vint servir ledit chevalier
comme varlet, et par icellui chevalier fu commis
à prendre garde à ses estans et bois, et, en ce faisant,
servi ledit chevalier par l'espace de IIJ ans continuelz ou
environ, et se parti du service d'icellui chevalier, sanz
prendre de lui congié, environ Karesme prenant derrenierement
passé ot un an. Et durant lesdiz IIJ ans que
servi ledit Jehan icellui chevalier, furent perdues en
l'ostel d'icellui chevalier, et aillieurs en la ville de Sainte-Mesme,
où demouroit icellui chevalier, plusieurs choses
et biens, desquieulx ycellui Jehannin estoit tousjours
mescreuz.
Et derrenierement, environ le temps que se parti ledit
Jehan du service dudit chevalier, furent emblées en une
bouticle appartenant à icellui chevalier, estant en ses
fossez à Sainte-Mesme, plusieurs carpes grosses que y avoit
fait mettre icellui chevalier par ledit Jehan, et lesqueles
ycellui chevalier avoit ordonné porter par devers madame
de Maubuisson; et d'icellui larrecin fu mescreu par les gens
dudit chevalier ledit Jehan, lequel, pour ce, sans prendre
à aucun congié, se parti de l'ostel et service d'icellui chevalier.
Estoit aussi mescreu icellui Jehan, oudit hostel et
en ladite ville, d'avoir emblé grant foison d'autre poisson
ès estans d'icellui chevalier, et de le avoir vendu à
Chastres soubz Montlehery et aillieurs. Estoit aussi mescreu
oudit hostel, et disoit-on communement en icellui,
que il ouvroit huches, coffres et serreures de huys toutes
fois qu'il vouloit, par mauvais art; mais il ne lui en vit
oncques nulles ouvrir, ne aucune chose embler.
Dit encores que, trois sepmaines a ou environ, en un
jour dont il n'est record, furent mal prinses et emblées,
ès jardins dudit chevalier, audit Sainte-Mesmes, XL aulnes
de toile ou environ, en une piece, qui avoient esté estendues
en icellui jardin pour blanchir; et d'icellui larrecin
a esté aussi mescreu ledit Jehan, combien que depuis que
icellui Jehan se parti de l'ostel d'icellui chevalier, ne fu
veu en appert en l'ostel dudit chevalier.
Dit aussi qu'il a plusieursfoisouy dire aus gens dudit
chevalier que icellui Jehannin avoit esté autrefois prisonnier
à Corbueil, pour certain larrecin de chevaulx
par lui fait; et a aussi plusieurs fois ouy dire ausdites gens
qu'il rompy les prisons dudit lieu de Corbueil. Et plus
ne scet depposer de l'estat, vie et renommée dudit Jehan
d'Orliens.
VEUE laquele deposicion de Guiot de Chartres, escuïer,
dessus nommé, et la confession et denegacion dudit prisonnier,
cy-dessus escrips, iceulx conseilliers furent d'oppinion,
attendu l'estat dudit prisonnier, que pour savoir
par sa bouche la verité desdites accusacions, que l'en le
meist à question. Ouyes lesqueles oppinions et veu ce present
procès, ledit mons. le prevost le condempna ad ce.
EN enterinant lequel jugement cy-dessus escript, donné
contre ledit Jehan d'Orliens, prisonnier, le vendredi
 XIXe jour de may, l'an dessus dit, par devant mons. le
prevost, lui estant en jugement sur les quarreaux, presens
maistres Guillaume Porel, conseillier du roy nostre
sire en parlement; Jehan Truquan, lieutenant dudit mons. 
le prevost; Martin Double, advocat du roy; Andrieu Le
Preux, procureur d'icellui seigneur en Chastellet; Ernoul
de Villiers, Hutin de Ruit et Gieffroy Le Goibe,
examinateurs de par le roy nostredit seigneur oudit Chastellet;
fu fait venir et attaint en jugement sur les quarreaux
dudit Chastellet ledit Jehan d'Orliens, prisonnier,
auquel par ledit mons. le prevost fu dit que desdites
accusacions contre lui proposées, et desclairées en la
depposicion dudit Guiot de Chartres, cy-dessus escripte,
il deist verité, ou l'en lui feroit dire par sa bouche et à
force, et le feroit questionner. Lequel...

...
contenus et escrips en icelle deposicion dudit Hays,
esquieulx il s'estoit rapporté, il oyst et examinast au
mieulx et plus diligenment qu'il porroit, et rapportast ce
que fait en auroit le plus briefment que bonnement pouroit.
Et atant fu fait remettre icellui Hays, prisonnier,
en la prison de laquele il avoit esté attaint.
LE samedi XXVIJe jour de may, l'an mil CCCIIIJxx et onze,
par devant mons. le prevost, lui estant en jugement sur
les quarreaux, presens maistres Jehan Truquan et Dreux
d'Ars, lieutenans de mons. le prevost; Andrieu Le Preux,
procureur du roy en Chastellet; Martin Double, advocat
dudit seigneur illec; Jehan de Bar, Miles de Rouvroy,
Ernoul de Villiers, Nicolas Bertin, Hutin de Ruit et
Gieffroy Le Goibe, examinateurs de par le roy nostredit
seigneur oudit Chastellet; fu rapporté par ledit maistre
Jehan de Bar l'informacion, examen et depposicion des
tesmoings esquieulx ledit prisonnier s'estoit rapportez,
comme dit est dessus. Veu lequel examen, et par l'oppinion
desdiz conseilliers, fu dit, deliberé et ordonné que
Margot, femme Henriet de Gentilly, et Jehennete du
Blé, examinées en ladite informacion, seroient de rechief
faites jurer, oyes et examinées en la presence dudit prisonnier.
Et, ce fait, et incontinent, furent mandées en
jugement icelles femmes, ès depposicions desqueles icellui
prisonnier, comme devant avoit fait, et que escript
est cy-dessus, se rapporta; lesqueles furent examinées, et
deposerent en la presence dudit prisonnier, et par serement,
ce qui ensuit:
C'EST assavoir: laditte Margot, femme dudit Henriet
de Gentilly, demourant en la rue Saint-Victor, aagée de
 XL ans ou environ, que elle se recorde que, en un jour
de dimenche, que elle ouy dire au matin que ledit maistre
Jehan Solas estoit alez de vie à trespassement, autrement
du temps ne du jour ne se recorde, elle ala en la
chambre dudit defunct, et illec le vit mort et estendu en
son lit, et avoit grant quantité de robes estendues sur
lui. Et là estoient presens en leurs personnes les dessus
diz Jehan Hay et Thevenin de Luzerches, sergens de
chapitre de Paris, ausquieulx elle qui parle dist que elle
enseveliroit voulentiers ledit defunct, s'il leur plaisoit.
Lequel Thevenin lui dist que non feroit, et que leurs
femmes le feroient bien.
Dit encores, elle qui parle, que elle vit lors ledit Hay
qui ala et entra en l'estude dudit defunct, et illec, en une
huche ou chaire, et dessoubz un viel chappel de bievre,
print un sachet de cuir gros d'environ plain poing, et
long de demi-pié ou environ, lequel sac il mist en sa tasse,
sanz ce que elle veist ne apperceust que icellui Hays ouvrist
ou regardast dedens ledit sac, et, par ce, ne scet
qu'il avoit oudit sac.
Et dit que, à prendre ledit sac, estoit present le dessus
dit Thevenin de Luserches, lequel dist audit Hays:«Que
est-ce, compere, que tu as prins? Au moins que j'en aye ma
part.»Et ledit Hays lui respondi moult bas:«Tay-toy! Il
fault ces nouvelles porter au chamberier lay de Nostre-Dame
de Paris.»Et lors dist audit Thevenin qu'il y alast, lequel
y ala incontinent, si comme elle vit et fu presente, parce
que elle ala devant par devers ledit chamberier, lui dire
lesdittes nouvelles, pour ce que elle est acointe dudit
chamberier. Et, assez tost après ce, arriva ledit Thevenin,
qui dist et rapporta audit chamberier la mort dudit
feu maistre Jehan Soulas, lequel chamberier lui respondi
et dist:«Alez-vous-en, et tantost après vous je envoyeray le
tabellion de chapitre,»lequel tabellion vint assez tost après
en l'ostel dudit defunct.
Et dit que après ce que ledit Hays ot prins ledit sac,
elle lui dist que elle ne savoit s'il estoit Quaresme, mais
il estoit prenent; et lui demanda, elle qui parle, se
elle en auroit unes chausses, et elle enseveliroit ledit
maistre Jehan. Et lors lesdiz Hays et Thevenin la bouterent
hors de la chambre bien rudement, en lui disant:
«Alez-vous-en. Ma mere et une autre femme vendront qui l'enseveliront
bien, et ont mieulx mestier de gaignier que vous n'avez.»
Et atant se departi elle qui parle.
Dit oultre, elle qui parle, sur ce requise, qu'il est commune
renommée, entre les voisins dudit Hays, que une
maison qu'il a faite nouvellement edifier en la rue des
Murs, puis la mort dudit feu maistre Jehan Soulas, a
esté faite des biens que icellui Hays print et embla en
l'ostel dudit defunct, et que, paravant le trespassement
dudit defunct, icellui Hays estoit un très-povres homs,
et aloit gaignier ses journées à batre plastre, et sa femme
aloit vendre herbes parmi la ville de Paris.
Dit avec ce, que le lendemain que ledit Hays fu mené
en prison ou Chastellet, elle ouy dire à aucunes des voisines
d'icelle rue que la femme dudit Hays estoit alée
oudit Chastellet pour parler à son mary, et que elle avoit
en une bourse que elle avoit sur elle très-grant quantité
de florins, dont elle avoit presenté deux fleurins au geolier,
mais que elle peust parler à sondit mary; lequel
geolier n'en avoit voulu riens faire. Et autre chose n'en
scet, sur tout diligenment requise, interroguée et
examinée.
JEHANNETE du Blé, jardiniere du cardinal Le Moyne,
demourant en la rue des Murs, aagée de XXXVJ ans ou
environ, jurée en l'an et jour dessus dit, et examinée par
serement de dire et depposer verité, dit et afferme que
elle est recorde que, tantost après ce que ledit feu maistre
Jehan Soulas fu alez de vie à trespassement, yceulx Hays
et Thevenin envoyerent querre elle qui parle qui estoit
en sa maison. Laquele deposant ala en l'ostel dudit defunct,
ouquel elle trouva iceus Hays et Thevenin, et vit
le corps dudit defunct qui gisoit mort en son lit; et vouloient
iceulx Hays et Thevenin que elle qui parle ensevelist
icellui defunct; ausquelz elle respondi et dist que
non feroit pas toute seule; et, pour ce, envoyerent querir
la femme dudit Thevenin et Jehennete de Bayeux,
par lesqueles trois femmes icellui defunct fu ensevely.
Et dit que durant le temps que elles ensevelirent icellui
defunct, lesdiz Hays et Thevenin entrerent et furent
longuement en une chambre ou estude dudit defunct,
que ledit Hays ouvry d'une des clefs qu'il tenoit en sa
main. Et quant ilz yssirent hors d'icelle chambre ou
estude, ilz en firent aler hors d'icelle chambre elle qui
parle et les dessus dites femmes. Et autre chose ne plus
ne scet de ce que dit est, sur tout diligenment requise
et interroguée.
VEUES lesqueles deposicions d'icelles Margot et Jehennete,
icellui mons. le prevost fist de rechef jurer aus sains
Euvangiles de Dieu ledit Jehan Hays, prisonnier, qu'il
deist verité des accusacions contre lui imposées, et que
clerement il apparoit de sa mauvaistié, disant que s'il ne
le disoit, que par force de question il lui feroit dire.
Lequel prisonnier, et après plusieurs variacions et denegacions
par lui faites, dist et afferma par serement que
verité estoit et est que, au jour du trespassement dudit
defunct, il trouva d'aventure, sur une chaïere à doz, un
petit sachet de cuir lonc d'un doy, et gros d'un pouce
et plus, ouquel avoit certaine poudre fine de gingembre;
lequel sachet il mist en sa tasse, et ladite poudre, lui et
lesdiz Thevenin, leurs femmes et autres gens de l'ostel
dudit defunct, beurent en vin.
Et dit que oudit sachet n'avoit or, argent, ou autre
chose quelconques. Et, pour ce, fu fait traire et mis à
part sur lesdiz quarreaux.
OUYES lesqueles confessions et denegacions faites par
icellui prisonnier, avec les deposicions desdites femmes,
cy-dessus escriptes, veues icelles, avec l'informacion
faite par ledit maistre Jehan de Bar, examinateur, iceulx
conseilliers delibererent et furent d'oppinion qu'il y avoit
assez cause contre ledit Hays, prisonnier, pour savoir par
sa bouche et par question la verité des accusacions dessus
dites, et que l'en ne le povoit espargnier que ainsi ne
feust fait pour le bien de justice. Ouyes lesqueles oppinions
et veu ce present procès, ledit mons. le prevost le
condempna ad ce.
EN enterinant lequel jugement, ledit Jehan Hays, prisonnier,
fu fait venir en jugement sur les quarreaux; lequel
ne voult autre chose congnoistre que fait a cy-dessus.
Et, pour ce, fu fait despouillier tout nu, mis, lié
et estendu à question sur le petit tresteau; et avant ce
que l'en jettast comme pou ou neant d'eaue sur lui, cogneut
et confessa que oudit sachet de cuir avoit environ
soixante pieces d'or, tant moutons que frans, et environ
deux à trois frans en blans vielz de IIIJ  d.  t. piece; requerant
instanment que ledit mons. le prevost le feist mettre
jus d'icelle question, et il diroit verité de tout ce que
prins avoit oudit hostel et des biens dudit defunct. Et,
pour ce, fu mis hors d'icelle question, mené chauffer en
la cuisine en la maniere acoustumée, et, en après, ramené
en jugement sur lesdiz quarreaux. Ouquel lieu, après ce
que de rechief il ot esté fait jurer de dire verité comme
promis l'avoit, icellui prisonnier, et par serement, dit
que des confessions par lui faites, il n'en estoit riens, mais
avoit controuvé contre verité tout ce qu'il avoit et a cy-dessus
confessé dudit sachet, et que ce qu'il a dit, ce a
esté par force, crainte, paour et doubte qu'il ne feust
questionné, et pour evader icelle question. Et autre
chose ne volt congnoistre en son prejudice. Si fu fait
traire à part sur lesdiz quarreaux, et, en après, par ledit
 mons. le prevost demandé ausdiz presens conseilliers
leurs advis et oppinions comment il estoit bon de proceder
contre ledit prisonnier, et la maniere comment. Tous
lesquelx furent d'oppinion que de rechief il feust questionné
bien et fort, afin d'en savoir par sa bouche la
verité.
APRèS lesqueles choses ainsi faites, pour ce que icellui
prisonnier, qui de rechief fu interrogué, et par serement,
de dire verité desdites accusacions, ne voult aucune chose
confesser en son prejudice, fu, samblablement que dit est,
fait despouillier tout nu, mis lié et estendu à la question
sur le petit tresteau; et après ce que l'en lui ot jetté de
l'eaue sur lui et donné à boire en la maniere acoustumée,
icellui prisonnier estant illec et au dehors d'icelle question,
après ce qu'il ot requis que l'en le meist hors et
ostast d'icelle question, et qu'il ot esté mené chauffer en
la cuisine, et remené de rechief en jugement sur lesdiz
quarreaux, sanz force ou contrainte de question, cogneut
et confessa, et par serement par lui fait de rechief aus
sains Euvangiles de Dieu, et en soy corrigant et aumentant
des autres confessions, variacions et denegacions cy-dessus
escriptes, par lui faites, que verité est que, au
temps et jour du trespassement dudit defunct, et en visitant
et regardant l'ostel d'icellui, il trouva sur une chaire
ledit sac de cuir, lequel il print et muça et bouta en sa
tasse jusques au soir, qu'il vint au couchier en sa maison,
que il jetta icellui sac sur une tablete de plastre en sondit
hostel et en sa chambre; et, en après, reprint icellui
sachet et le mist et bouta en son coffre, duquel il portoit
la clef.
Et dit que dudit coffre, deux ou trois jours ensuivans
la prinse dudit sachet, il tira icellui hors, sa femme estoit
absente, regarda et compta qu'il avoit dedens icellui sac,
et trouva que en icellui avoit trois cens pieces d'or, tant
en moutons comme en frans, lesquieulx il a, depuis icellui
temps, gardez par devers soy, et iceulx alouez et despendus,
tant en la despence de son hostel, à soy vestir, chaucier,
gouverner et acquittier, comme ès reparacions et
edifices par lui faiz en sa maison où il demeure ad present,
et laquele depuis nagueires il a faite edifier de nouvel.
Et dit, sur ce requis, que de tout l'argent dessus dit,
il ne avoit mès, au temps de son emprisonnement, que
la somme de XIIIJ frans ou environ, laquele il avoit baillée
en garde à sa femme, sanz ce que d'icelle somme de
 IIJc pieces d'or sadite femme sceust oncques aucune chose
qu'il eust iceulx prins par la maniere que dit est, ne aussi
d'iceulx elle eust la garde en aucune maniere, ne que de
ce elle, lesdiz Thevenin et sa femme, feussent en aucune
maniere sachans, confortans, consellans ou aydans, ne
qu'ilz ou aucun d'eulx en aient eu part ou porcion,
prouffit ou promesse quelconques, sauf tant que icellui
Thevenin print et emporta des biens dudit defunct environ
demie-aulne de blanchet, qu'il pendi à sa sainture,
et une petite bouteille de cuir à lui donnée par maistre
Guillaume Perdriel, maistre des garnisons du roy nostre
sire; et la femme de lui qui parle ot, pour son salere
desservi en ensevilissant le corps dudit defunct, et du
consentement dudit maistre Guillaume Perdriel, unes
paire de chauces à homme.
Et dist, sur ce requis, que il est record que oudit saichet
avoit plus de moutons d'or que frans, mais il ne scet
quel nombre. Et plus ne autre chose ne voult cognoistre
ou confesser. Si fu fait remettre en la prison de laquelle
il avoit esté attaint.
LE mardi XXXe jour de may, l'an mil CCCIIIJxx et onze
dessus dit, par devant mons. le prevost, lui estant en
jugement sur les quarreaux, presens honnorable homme
et saige maistres Simon Foison, president en parlement;
maistre Jehan de Cessieres, greffier criminel du roy nostre
sire oudit parlement; Dreux d'Ars, lieutenant dudit mons. 
le prevost; Andrieu Le Preux, procureur du roy nostre
sire en Chastellet; Martin Double, advocat illec dudit
seigneur; Jehan de Bar et Miles de Rouvroy, examinateurs
de par le roy nostredit seigneur oudit Chastellet;
fu attaint et fait venir des prisons dudit Chastellet, esqueles
il estoit prisonnier, Jehan Hays, dessus nommé,
lequel, après ce qu'il ot juré aus sains Euvangiles de Dieu
qu'il diroit verité, cogneut et confessa par serement, et
sanz aucune force de question, avoir prins les florins et
or contenus et desclairés en sa confession, cy-dessus
escripte, et par lui autrefois faite, qui li fu leue mot après
autre. Et, ce fait, continua et persevera en icelle, et
afferma icelle estre vraye par la fourme et maniere que
escripte est cy-dessus.
Ouye laquele confession et requeste faite par ledit
maistre Simon Foison, soy portant comme heritier dudit
defunct maistre Jehan Soulas, tendant à fin d'estre restituez
dudit larrecin en et sur les biens quelconques dudit
prisonnier, et que ad ce ledit prisonnier s'est consenti,
ledit mons. le prevost, par l'advis et deliberacion desdiz
conseilliers, condempna icellui Hays, prisonnier, à rendre
et païer audit maistre Simon les biens cy-dessus specifiez
et esclarciz, ou valeur et estimacion d'iceulx, par la
prinse, vendue et explectation de tous ses biens quelconques,
et à tenir prison jusques à plain paiement et
solucion d'icelle somme, present ad ce ledit prisonnier,
qui en aucune maniere ne appella ou reclama d'icelle
sentence.
APRèS lesqueles choses ainsi faites, et que lesdiz maistres
Simon Foison et Cessieres se furent partiz dudit jugement
et conseil, demandé fu par ledit mons. le prevost aus
conseilliers dessus nommez, et à maistres Jaques du Bois,
Michel Marchant, Denis de Bausmes, Yves de Karembert
et Nicolas Blondel, advocat en Chastellet; Robert
Petit-Clerc, Girart de La Haye, Ernoul de Villiers, Nicolas
Bertin, Robert de Tuillieres, Robert de Pacy et
Hutin de Ruit, examinateurs oudit Chastellet, leurs advis
et oppinions comment il estoit bon de proceder contre
ledit Hays, prisonnier. Tous lesquieulx, veues les accusacions
faites contre ledit Hays, ses excusacions par lui
pretendues, les depposicions desdiz tesmoings, variacions
et denegacions par lui plusieurs fois faites, avec sa derreniere
confession, en laquele il a perseveré et continué
par plusieurs fois, consideré la cause pour laquele il ala
en l'ostel dudit defunct, et que biens qui sont gardez
soubz main de justice ne doivent aucunement estre perilz
ou diminuez, l'offence et mesprenture par lui faite et
commise soubz umbre dudit office de sergent de chapitre,
attendu la valeur et quantité d'or par lui prinse, et l'estat
de sa personne et faculté, delibererent et furent d'oppinion
que il estoit très-fort larron, et que l'en ne le povoit
espargnier que comme tel il ne feust excecuté, c'est
assavoir pendu. Ouyes lesqueles oppinions d'iceulx conseilliers,
et veu ce present procès, ledit mons. le prevost
condempna icellui Jehan Hays, prisonnier,àestre excecuté
comme larron.
LE mercredi derrenier jour de may, l'an dessus dit,
par devant honnorable homme et saige maistre Dreue
d'Ars, lieutenant dudit mons. le prevost; Miles de Rouvroy,
Robert de Tuillieres et Hutin de Ruit, examinateurs
de par le roy nostre sire en son Chastellet de Paris,
après ce que Jehan Hays, prisonnier, dessus nommé, ot
esté admené et attaint en jugement sur les quarreaux, et
que par serement par lui fait aus sains Euvangiles de
Dieu, et sanz aucune force ou contrainte, il ot perseveré
et continué ès confessions cy-dessus escriptes, par lui autrefois
faites, qui lui furent leues mot après autre, dit lui
fu par ledit lieutenant que s'il avoit fait ou commis aucuns
autres larrecins, qu'il en deist la verité, et que par
ledit mons. le prevost et le conseil avoit esté dit et ordonné,
sentencié et appointié, veue sadite confession,
que pour ses demerites et larrecins par lui faiz et commis,
cogneuz et perpetrez, il seroit oujourd'uy mis à
mort et justicié comme larron, et ainsi lui fu dit, jugié et
prononcié par ledit lieutenant, en ensuïant et enterinant
le jugement contre ledit prisonnier, ou jour d'yer conseillié.
Lequel prisonnier dist que autre chose ne sauroit
dire ou congnoistre que dit a et escript est cy-dessus, et
que il prenoit la mort en gré.
CE fait, ledit Jehan Hays, prisonnier, fu fait mener à
son derrenier tourment; et illec, en la presence de Aleaume
Cachemarée, clerc criminel d'icelle prevosté, commis par
ledit mons. le prevost à faire fere icelle excecuter et enteriner
ledit jugement, et aussi presens Jehan de Verdun,
dit Le Bourt, Jehan Raimbaut, Guillemin Le Roux, Huet
Le Conte et autres plusieurs sergens à verge, icellui
Jehan Hays cogneut qu'il est nez de la ville d'Orgeville,
à une lieue près de Pacy en Normandie, et que, XIJ ans
a ou environ, qu'il servoit certains maçons en la ville de
Marceilles sur la mer, veant que son maistre auquel il
servoit estoit alez hors de la chambre où il ouvroit, ala
à la tasse de sondit maistre, en laquelle, sanz son sceu, il
print un franc en or, et atant se parti sanz le congié de
sondit maistre, ne oncques puis ne le vit.
Cogneut aussi que, au temps que Yvain de Gales
ala, en sa compaignie plusieurs gens d'armes, ès ysles de
Guernisy, oultre Chierbour, pour illec fere guerre,
il qui parle, comme arbalestrier, ala au service dudit
Yvain, et que pendant le temps qu'il fu esdites ysles, un
sien compaignon, du nom duquel il n'est record, et lui,
trouverent d'aventure, en un vilaige, une jeune femme,
à laquelle sondit compaignon, contre le gré et voulenté
d'icelle femme, et par force, lui present, il ot compaignie
à elle; et assez tost et incontinent que sondit compaignon
ot fait en icelle femme ce qu'il voult, il deposant ot semblablement
compaignie charnele une fois à icelle femme,
mais en ce il ne lui fist aucune force ou violence.
Cogneut avec ce, que nagueires, par le seigneur et
dame de la Trosse, en la rue Saint-Jaques, lui fut presté
un seau de bois ferré pour porter de la lye de vin en sa
maison; mais oncques depuis il ne restitua icellui seau,
lequel, au temps de sa prinse, estoit encores en son hostel
à Paris. Et dit qu'il prent sur Dieu et sur l'arme de lui,
par la part qu'il entend à avoir aujourd'uy en Paradis, et
sur le saulvement ou condempnacion que l'arme de lui
attent aujourd'uy à avoir et recevoir après sa mort, qu'il
voit qu'il convient qu'il sueffre presentement, que quelque
confession qu'il ait cy devant faite d'avoir prins le
sachet de cuir et les IIJc pieces d'or qui dedens estoient,
et les avoir alouées par la maniere qu'il a plusieurs fois
cogneu et confessé par devant ledit mons. le prevost, il
en est pur et innocent. Et autre chose ne voult cognoistre.
Et atant fu le jugement dessus dit, donné et prononcé
contre ledit Hays, excecuté.
Et n'avoit aucuns biens soubz le roy.
 AL. CACHEMARéE.

L'AN DE GRACE MIL CCCIIIIxx ET ONZE, le lundi
 XIXe jour de juing, par devant mons. le prevost, lui
estant en jugement sur les quarreaux, presens maistres
Jehan Truquan, lieutenant dudit mons. le prevost; Dreux
d'Ars, auditeur; Andrieu Le Preux, procureur du roy
en Chastellet; Martin Double, advocat du roy illec;
Denis de Bausmes et Michel Marchant, advocas oudit
Chastellet; Jehan de Tuillieres, Robert Petit-Clerc, Ernoul
de Villiers, Nicolas Chaon et Robert de Pacy, examinateurs
de par le roy nostre sire oudit Chastellet; fu
fait venir et attaint des prisons dudit Chastellet Jehan Le
Gastellier, pasticier, demourant à Faresmonstier en Brie,
prisonnier detenu oudit Chastellet, et admené des prisons
de noble homme messire Jehan Le Mercier, chevalier,
seigneur de Nouvion et de Fontenay en Brie. Esqueles
prisons de Fontenay ledit prisonnier avoit esté mis pour
souspeçon d'avoir mal prins et emblé un petit coustel
tranchepain en l'ostel de Jehan de Mons, tavernier, demourant
à Neele; et ledit prisonnier, estant esdites prisons
de Fontenay, avoir cogneues et confessées les confessions
cy-dessoubz desclairées par devant la garde de la justice
dudit lieu de Fontenay, si comme par la teneur du procès
sur ce fait, et envoyé par iceulx audit mons. le prevost,
tabellionné par le clerc dudit lieu de Fontenay,
puet apparoir, contenant ceste fourme:
LE VENDREDI IJe jour de juing, l'an mil CCC quatrevins
et onze, presens Beraut Tuillier, Denis Farcy, Simon
Gergaut, Jehannin Bauier, Jehannin La Pie et Casin Le
Gros, fu trait des prisons de mons. de Fontenay Jehan
Le Gastellier, de Faremonstier, prisonnier, pour ce qu'il
estoit mencion qu'il avoit emblé un coustel en l'ostel
Jehan de Mons, tavernier à Neele, et pour autres cas; et
fu interrogué par nous, Jehan de Saint-Pere, bailly de
Fontenay, ledit jour, presens les dessuz diz.
PREMIEREMENT dit et confesse que, le dimenche XXVIIJe 
jour de may, il estoit en l'ostel Jehan de Mons, à Neele,
où il but en la compaignie de Jehannin Varlet, Picquet
et Perrin Monnart, de Faremonstier, et print ledit coustel
sur la table et l'emporta hors de leans. Et ditquequant
la femme dudit tavernier lui demanda ledit coustel, il l'ala
jetter en la cuisine en un englet. Et dit qu'il avoit entencion
de le embler et emporter.
LEDIT jour, presens les dessus nommez Richart Galichier,
Benart Tassin, Jehan du Paliz, Jehan de Voitron,
Jehan Le Boucher et Guïot Bievont, confessa que quant
les premiers Angloiz furent en Brie, il avoit environ
 XIJ ans, et estoit à Faremonstier, quant un appellé
messire Robert Chesnel, chevalier angloiz, le print pour
chevauchier avec lui, et s'en ala avec lui et avec les Angloiz
de Becquoisel à Calais, et d'illec alerent à Yeppre,
et y furent environ deux ans, jusques ad ce que les grans
compaignies assemblerent, que sondit maistre et lui
vindrent avec eulx en France et en Brie, jusques
environ Colemmiers, et furent grant piece ou pays,
faisans plusieurs maux comme Angloiz. Et dit que sondit
maistre l'amena une fois à Faremonstier, et lui monstra
l'ostel son père, et vit sa suer, qu'il garda des Angloiz,
et aussi plusieurs, si comme il dit. Et, depuis ce, demoura
environ deux ans avec les grans compaignes.
ITEM, il confessa que, pour le temps qu'il fu avec lesdiz
Angloiz, il gardoit l'ostel son maistre, et les autres
aloient gaignier. Et dit que quant les varlez amenoient
un prisonnier, ilz le lui bailloient pour rençonner; et lors
ledit qui parle prenoit un baston, et frapoit le bon homme
tant et si largement qu'il en povoit plus, et qu'il escouvenoit
qu'il se rençonnast fort à grant somme; et quant
son maistre estoit venu, il lui disoit:«Nous avons un prisonnier
que j'ay rençonné.»Lequel son maistre lui demandoit:
«Où est-il? Il me le fault veoir.»Tant qu'il lui menoit,
et sondit maistre disoit au bon homme:«Il te fault plus
païer.»Et, quant il qui parle veoit que sondit maistre disoit
ce, pour faire le gré de sondit maistre, il prenoit un
baston, et frappoit sur tant qu'il rençonnoit plus fort que
devant.
LE mercredi VIIe jour de juing, presens les dessus diz,
confessa que durant le temps qu'il fu et a esté avec lesdiz
Angloiz, il, avec sesdiz compaignons, a esté complice de
faire mourir LX François par fort prison, ou par faire
mourir de fain et de trop batre.
IL confesse que quant il s'en revint d'avec lesdiz Angloiz
à Faremonstier, il apporta bien VJxx ducas, qu'il
avoit emblé à ses compaignons. Requis comment, dit
que il en prenoit en la bourse de ses compaignons, quant
ilz dormoient, de l'un deux, de l'autre un, tant qu'il les
assembla et les bailla à garder à son frere et à sa dame.
ITEM, ledit Gastelier confessa que quant le roy nostre
sire ala premierement en Flandres, il y ala avec messire
Floton de Revel. Et dit que, en la ville d'Ippre, il
fu consentant d'embler aus Bretons deux males garnies
de tasses d'argent, de robes et d'autres choses, dont il ot
à sa part deux tasses, qu'il vendi, à Yepre, six frans.
ITEM, il confesse que, en la ville de Faremonstier, puis
trois mois ençà, il fu en l'ostel Guillaume Le Serrurier,
lui et un varlet nommé Jehannin Breton; et print ledit
Breton, en un escrin, X frans, dont il en ot six à sa part,
dont il acheta du blé pour faire des gasteaulx à la foire
de Faremonstier.
LE jeudi VIIJe jour de juing, presens Estienne Le Mareschal
et ceulx dessus nommez, sans force ne contrainte
aucune, confessa ledit Gastelier tout ce dessus escript, et
print sur l'arme de lui qu'il est vray.
LE lundi XIJe jour de juing, presens Richart Galichier,
Bernart Tassin, Beraut de Viry, Jehan du Paliz, Jehannin
Le Fevre, Perrin Picquart, Rolet Fore, Jehan Fore,
Jehannin Pocquet, Huguelin Le Lorrain, Jehannin Vachier
et Jehannin La Pie, dist et confessa que tout ce
dessus escript, sanz force ne contrainte aucune, est vray.
ET pour ce que, veues icelles confessions, povoit
apparoir clerement que de la personne dudit prisonnier
aucun autre justicier que les officiers du roy, comme
ledit mons. le prevost, pour raison de ladite prevosté et
comme bailli de Tournant, soubz qui ressort, et chastellerie
la justice dudit lieu de Fontenay est située et assise,
eust icellui mons. le prevost, en la presence des dessus diz
conseilliers, fait jurer ledit prisonnier bien et solempnelment
aus sains Euvangiles de Dieu qu'il diroit verité de
toutes les choses, et chascunes d'icelles, qui li seroient
demandées, lequel prisonnier, et par serement sur ce requis,
sanz aucune force ou contrainte, cogneut et confessa
qu'il est homme aagié de XXXIJ ans ou environ, qui,
au temps de sa prinse, estoit et est mariez en icelle ville
de Faremonstier, et que les confessions autrefois par lui
faites, cy-dessus dittes et escriptes, par devant le bailli
et garde de la justice dudit lieu de Fontenay, lesqueles
lui ont esté leues mot après autre, et chascun article separéement
et diviséement, il a autrefois cogneues et confessées
estre vrayes, et les excez, crimes et deliz contenuz
en iceulx, par lui avoir esté faiz, commis et perpetrez;
et encores de rechief continua et persevera, et par serement
afferma icelles estre vrayes, et les avoir faites et
commises, et aidié à faire et commettre, par la fourme et
maniere que cy-dessus sont escrips, sauf tant que il modifia
et clerifia à son entendement, et pour verité dire,
le IIIJe d'iceulx articles, qui contient ceste fourme:
Le mercredi VIJe jour de juing, presens les dessus diz,
confessa que durant le temps qu'il a esté avec les Angloiz,
il, avec de ses compaignons, a esté complice de faire
morir soixante François par force de prison, ou par faire
morir de fain et de trop batre, en ceste maniere, c'est
assavoir: que quant il et sesdiz compaignons passerent, ou
service de leurs maistres engloiz cy-dessus nommez, par
les pays, villes et villaiges du royaume, et ilz trouvoient
aucunes gens françois qu'ilz prenoient prisonniers, quant
ilz n'avoient de quoy païer leurs raençons, ilz lioient les
aucuns en leurs maisons, ne leur donnoient que boire ne
que mengier, et les autres ilz batoient moult durement
et apprement; et ne se puet recorder de plus grant nombre
de prisonniers ou de plus petit des LX par lui cogneuz
oudit article, et aussi ne puet savoir se, par famine ou
desdites batures, les François se morurent ou non, parce
que quant ilz avoient passé par un pays, et ilz n'y trouvoient
mais riens à gaignier, ilz s'en aloient en un autre
pays, et ne enqueroit ne ne faisoit aucunement enquerir
de leurs estas ne de leurs vies.
Cogneut oultre, que durant le temps qu'il fu de Faremonstier
et de Brie, et qu'il avoit la garde des prisonniers
françois prins par aucuns de ses maistres, et aussi de
ses compaignons, il delivra plusieurs de ses amis de prison
sanzpaïerfinance aucune, et que il se feust bien
eschappez d'eulx et de leur compaignie s'il eust osé; mais
pour doubte et paour qu'il avoit lors desdiz Engloiz, qui
estoient moult fors ou pays et royaume de France, il ne
s'en osa oncques aler sanz leur congié, pour ce que s'il
eust esté reprins par iceulx Engloiz, il savoit bien qu'il
estoit mort; car, pour eschever la mort, avoit-il promis
et juré, par sa foy et serement, servir iceulx Engloiz en
acquittant sa raençon.
Et dit, sur ce requis, que en la compaignie et service
desdiz Engloiz il a esté par l'espace de quatre ans continuelz,
et que durant ce qu'il a chevauchié en la compaignie
desdiz Engloiz, il a veu bouter feux par ses compaignons,
et lui present, en plusieurs villes et villaiges
du royaume; mais quant est de lui, il ne bouta oncques
feu ou royaume ne aillieurs. Et dit que, environ XIJ ans
a, il se parti du service de sondit maistre à son desceu,
lui estant lors demourant en la ville d'Yppre. Et plus ne
autre chose ne scet des choses à lui requises; et, pour
ce, fu mis arriere à part sur lesdiz quarreaux.
APRèS lesqueles confessions ainsi faites, demandé fu
par ledit mons. le prevost aus conseilliers dessus nommez
leurs advis et oppinions qu'il estoit bon d'estre fait dudit
prisonnier, et comment l'en avoit à proceder contre lui.
Tous lesquieulx, veu l'estat de la personne dudit prisonnier,
les confessions cy-dessus escriptes, par lui faites, et
les multiplicacions et reiteracions de crimes, tant de lese-magesté
comme de larrecins par lui faites et commises,
qui sont crimes de très-mauvais exemple et chiéent en
grant pugnicion, veu ce qu'il est nez de ce royaume, et
les perseveracions et continuacions par lui faites ès choses
dessus dites, delibererent et furent d'oppinion que l'en
ne le povoit espargnier que il ne feust excecutez comme
traitre, et qu'il l'avoit bien desservi. Ouyes lesqueles
oppinions et veu ce present procès, ledit mons. le prevost
le condempna ad ce, c'est assavoir à estre trainé,
decapité, et en après le corps pendu à la justice du roy
nostre sire.
LE mardi XXe jour de juing, l'an mil CCCIIIJxx et onze,
par devant mons. le prevost, presens maistres Jehan Truquan,
lieutenant dudit mons. le prevost; Dreux d'Ars,
auditeur; Ernoul de Villiers et Hutin de Ruit, examinateurs,
fu fait venir et attaint en jugement sur les quarreaux
Jehan Le Gastelier, prisonnier dessus nommé,
lequel de rechief, sans aucune force ou contrainte, continua
et persevera ès confessions cy-dessus escriptes, par
lui ou jour d'ier et autrefois faites, qui lui furent leues
mot après autre. Et, ce fait, par ledit mons. le prevost,
et en sa presence, lui fu dit, jugié et prononcié la sentence
ou jour d'ier contre lui conseillée. Et, en après ce,
fu cedit jour d'uy mené à son derrenier tourment ès
halles, ouquel lieu, et en la place acoustumée, icellui
jugement fu excecuté.
OUQUEL jour d'uy fu dit et ordonné au receveur de
Paris que les biens dudit prisonnier estans audit lieu de
Faremonstier il feist inventoirier et mettre en la main du
roy, pour iceulx estre tournez et convertiz au prouffit
du roy nostredit seigneur.
 AL. CACHEMARéE.

L'AN DE GRACE MIL CCCIIIIxx ET ONZE, le mercredi
 XXJe jour de juing, par devant mons. le prevost, lui
estant en jugement sur les quarreaux, presens maistres
Jehan Truquan, lieutenant dudit mons. le prevost; Dreue
d'Ars, auditeur; Andrieu Le Preux, procureur du roy
nostre sire ou Chastellet de Paris; Miles de Rouvroy, Ernoul
de Villiers, Hutin de Ruit et Gieffroy Le Goibe,
examinateurs de par le roy nostredit seigneur oudit Chastellet,
fu fait venir et attaint des prisons dudit Chastellet
Jehannin de La Montaigne, prisonnier illec detenu, au
pourchas, requeste et poursuite de Jehan Moquereau,
demourant à Saint-Mathurin de Larchant, disant que
lundi derrenierement passé, au soir, li furent mal prins
et emblez, en l'estable de son hostel, deux chevaux, l'un
de poil gris et l'autre brun bay, de la valeur de dix frans
ou environ, et lesquieulx puis lors il a poursuiz au plus
diligenment qu'il a peu, et jusques au jour d'ier, qu'il
trouva iceulx en la ville de Ville-Juyfve, près de Paris,
en la possession dudit prisonnier et de Simon Quillart, que
icelli prisonnier dit estre son varlet, et que pour ce que
ilz furent refusans de lui rendre iceulx chevaux à lui
appartenans, comme dit est, il, par les gens d'icelle ville
de Ville-Juyfve, a iceulx Montaigne et Quillart fait
prendre et admener prisonniers oudit Chastellet pour la
cause dessus ditte.
Lequel de La Montaigne, juré et examiné separement
de dire verité sur les choses dessus dites et autres qui lui
seroient demandées par ledit mons. le prevost, dist et
depposa, cogneut et afferma, par serement par lui fait aus
sains Euvangiles de Dieu, que lundi derrenierement
passé, environ le jour faillant, ouquel temps lui et sondit
varlet estoient lors au dehors de la ville de Saint-Mathurin
de Larchant, dist à sondit varlet qu'il le attendist un
pou à un buisson qui estoit assez près d'icelle ville et au
dehors, et qu'il avoit à besongnier en ladite ville de Saint-Mathurin,
en laquele il qui deppose ala seul, et en l'estable
d'un homme habitant d'icelle ville, qu'il trouva ouverte,
tempté de l'ennemi, mal print et embla les deux chevaux
dont il a esté trouvez saisis, poursuis par ledit Jehan Moquereau;
lesquieulx chevaux il qui parle admena audit
buisson par devers sondit varlet, lui dist qu'il en prenist
l'un, et ensamble se partirent d'illec en entencion de
venir à Paris, et illec, ou aillieurs où il eust peu trouver
son prouffit d'iceulx chevaux, les vendre. Et dit que
dudit larrecin sondit varlet n'est en riens coulpable ou
saichant autrement que dit est, et que quant que sondit
varlet lui demanda où il avoit prins yceulx chevaux, il
lui respondi qu'il en avoit à faire, et que en icelle ville
de Saint-Mathurin il avoit de très-bons amis.
Cogneut aussi que c'estoit le premier larrecin et mesfait
qu'il eust oncques fait, et que tout le temps de sa vie,
et par especial puis XIJ ou XIIIJ ans ençà, qu'il se departi
de la ville de Chasteau-Regnaut en Anjou, dont il est
nez, et auquel temps ses pere et mere alerent de vie à
trespassement, il aprint au mestier de maçon, et dudit
mestier s'est continuelment, puis le temps, vesqu bien
et honnestement jusques ad present ès pays de Berry et
de Bourgoigne, de Champaigne, du Liege, de Gastinoiz,
de Brie et d'aillieurs, là où il a ouvré dudit mestier.
Auquel Montaigne, prisonnier, fu de rechief, par ledit
 mons. le prevost, commandé et fait jurer qu'il deist verité
des autres larrecins que faites avoit, disant que s'il ne les
disoit et avoit en soy regard de les confesser, qu'il les lui
feroit cognoistre, et le feroit très-bien et fort mettre à
question. Lequel prisonnier dist et afferma par serement
que plus ne autre chose n'avoit mesfait ou emblé que
cogneu a cy-dessus, et que mons. le prevost se prenist
garde qu'il feroit à sa personne, car il estoit clerc et portoit
sur sa teste le signe de tonsure, qui, passés sont
 XIIIJ ans, lui avoit esté donné par l'evesque d'Angiers,
lors estant en icelle ville de Chasteau-Regnaut, environ
heure de midi. Ledit evesque estoit lors vestu d'une
grant houpelande fourrée, et enmi une chapele ou sale
où il estoit lors logiez en icelle ville de Chasteau-Regnaut.
Et n'est record s'il fu aucunement examinez par
ledit evesque ou ses commis, ne aussi qui estoit present,
ne que ledit evesque lui fist lors ne encharga à faire ou
dire; mais il est bien record que de ce l'en ne lui voult
donner lettre aucune, et qu'il n'en a point, jà soit ce
que, au temps que ladite tonsure lui fu donnée par ledit
evesque, il aprenist sonDonnetouCatonnet. Et dit,
sur ce requis, qu'il ne scet lire ou cognoistre lettre
aucune.
Et pour savoir s'il est voir ou non, lui a esté monstré
le Sautier, ouquel et sur lequel l'en a acoustumé de examiner
et esprouver ceulx qui dient qui sont clers, pour
savoir de lui s'il sauroit lire ou cognoistre lettre aucune.
Lequel prisonnier a, comme devant avoit fait, respondu
qu'il ne savoit ne ne scet lire ou cognoistre lettre quelconques.
Et après plusieurs variacions et denegacions
faites par icellui prisonnier sur les interrogacions à lui
faites comment il print ladite tonsure, et que de rechief
il ot juré aus sains Euvangiles de Dieu, et sur la part qu'il
entendoit à avoir en Paradis, dire verité, cogneut et confessa,
sans aucune force ou contrainte autre que dit est
dessus, que verité est que environ XIIIJ ans a, et paravant
ce que il aprenist au mestier de maçon, il avoit esté, avec
plusieurs enfans d'icelle ville de Chasteau-Regnaut, à
l'escole en ladite ville, et avoit aprins jusques à sonDonnet
ouCaton, n'est record lequel, et que lors il savoit
bien lire, et toutesvoyes n'avoit-il oncques eu tonsure
qui lui feust donné de main d'evesque, ne que par devant
lui il eust esté pour avoir et obtenir icelle, ne aussi n'en
ot oncques, il qui parle, lettres quelconques; mais la
verité est que, environ deux ans après ce qu'il ot laissié
l'estude, et qu'il aprenoit audit mestier de maçon, ainsi
comme lui qui parle et autres compaignons d'icelle ville
se esbatoient ensamble, et qu'ilz se prindrent à parler li
uns à l'autre de leurs tonsures, et que lui qui parle ot dit
qu'il n'avoit oncques eu tonseure ne porté icelle, l'un
d'iceulx compaignons, du nom duquel il n'est ad present
record, lui dist et conseilla que il feist faire sa tonsure,
et qu'il la povoit bien prendre sanz prejudice, pour ce
qu'il avoit esté à l'escole, et que quant il en estoit partiz,
il savoit assez lire et cognoistre ses lettres; par l'ennortement
duquel compaignon, et autres qui lors estoient presens,
il fist lors et nouvellement faire fere sadite tonsure
par un barbier demourant en icelle ville, auquel il fist
lors rere icelle sur sa teste, et ainsi l'a depuis continuelment
portée, et à ce tiltre, et non autrement.
APRèS lesqueles confessions ainsi faites par ledit prisonnier,
demandé fu aus conseilliers dessus nommez, par
ledit mons. le prevost, leurs advis et oppinions comment
l'en avoit à proceder contre ledit prisonnier, et qu'il
estoit bon de faire de lui. Tous lesquieulx, veu l'estat et
personne dudit prisonnier, qui est homme maçon et vacabond,
et qui ne scet lire ou cognoistre lettre aucune,
veue sadite confession faite sur la maniere de la prinse de
la tonsure abusive par lui faite de sa voulenté, delibererent
et furent d'oppinion qu'il n'estoit pas homme habile
pour porter tonsure, et que celle qu'il avoit sur sa
teste estoit faulse et abusive, et n'en devoit aucunement
joïr ne user, mais devoit estre rez tout jus, comme homme
inhabile pour joïr et user dudit previlege de clerc. Et,
ce fait, veue la confession faite par icellui prisonnier,
consideré la maniere d'icelle prinse, et afin de savoir plus
à plain par sa bouche la verité d'aucuns autres crimes,
s'il en avoit faiz, furent d'oppinion qu'il feust mis à question.
Ouyes lesqueles oppinions et veu ce present procès
et confessions faites par ledit prisonnier, ledit mons. le
prevost le condempna à estre rez tout jus, et, en après,
à estre mis à question; et icellui jugement prononça en
la presence dudit prisonnier.
EN enterinant lequel jugement, ledit prisonnier fut
fait rere tout jus, et après fait despouillier tout nu, mis,
lié et estendu à question sur le petit tresteau, et avant
ce que l'en jettast sur lui aucune eaue, requist instanment
que hors d'icelle question l'en le voulsist mettre, et il
diroit verité de plusieurs larrecins qu'il avoit fais et commis.
Si fu mis hors de laditte question et ramené en jugement
sur lesdiz quarreaux; ouquel lieu, et en la presence
desdiz conseilliers, hors de toute question, et sans aucune
force ou contrainte, icelli prisonnier, après ce qu'il ot de
rechief juré aus sains Euvangiles de Dieu qu'il diroit verité,
cogneut et confessa que, deux mois a ou environ, qu'il
avoit ouvré dudit mestier de maçonnerie en la ville de
la Charriere en Gastinoiz, au partement qu'il fist d'icelle
ville, print enmi les champs, au dehors et près d'icelle
ville, une jument qui paissoit, laquele il mena en la ville
d'Estampes, et illec la vendi la somme de deux escuz,
qu'il en ot et receut, et iceulx appliqua à son prouffit.
COGNEUT avec ce, que, trois ans a ou environ, qu'il
se parti de ladite ville de Chasteau-Regnaut en Thouraine,
au partement que il fist d'icelle ville, pour la povreté de
sa personne, et afin d'avoir de quoy vivre, tempté de
l'ennemi, et saichant que en l'ostel Jehan Maquignon,
demourant en ycelle ville, avoit un assez bon petit cheval,
et lequel il avoit plusieurs fois veu, ala de nuit en
l'ostel dudit Maquignon, ouvry l'uis de l'estable où ledit
cheval estoit, ainsi que autrefois l'avoit veu ouvrir, en
laquele il print un cheval de poil noir qui y estoit, et
icellui mena en la ville d'Estampes, et illec le vendi et
en receupt la somme de cinq frans; et oncques puis ne
fut ou pays veu, mais dès lors s'en absenta.
Dist oultre que, environ le temps de la prinse dudit
cheval, et paravant un pou, il veant que sur l'establie
de Jehannin Le Cousturier, demourant en ladite ville de
Chasteau-Regnaut, n'avoit aucune personne qui gardast
les biens qui estoient illec, print en l'ostel d'icellui Cousturier
un juppon qui y estoit, lequel povoit valoir environ
 XVJ  s., et lequel il a usé.
Item, cogneut en ce temps mesmes, en l'ostel Jehan Le
Sueur, savetier, avoir mal prins une certaine piece de cuir
de laquele il fist carreler ses solers, et le residu vendi, en
ladite ville de Chasteau-Regnaut, la somme de VJ  s.  par..
Item, cogneut que, un an a ou environ, il estant logiez
en la ville de Seele la Grant en Berry, trouva sur la
table de son hoste une bourse et une sainture, en laquelle
bourse il print la somme de V  s..
Item, cogneut que, en la ville de Louvry en Alemaigne,
assez près de Mez en Lorraine, il, puis un
an a ou environ, en un certain hostel où il avoit ouvré,
trouva à part une houpelande, laquele il a vestue; et
pour ce qu'il veoit que nul ne gardoit icelle, la print et
emporta; et environ lors valoit icelle houpelande la
somme de XX ou XXIIIJ  s.  par.. Et autre chose ne plus que
dit est ne voult cognoistre, et, pour ce, fu fait remettre
en la prison de laquelle il avoit esté attaint.
ITEM, le jeudi ensuivant, XXIJe jour dudit mois de juing,
l'an dessus dit, par devant mons. le prevost, presens
maistres Jehan Truquan, lieutenant dudit mons. le prevost;
Dreue d'Ars, auditeur; Martin Double, advocat
du roy; Michel Marchant, Yves Karembert, advocas ou
Chastellet; Hutin de Ruit et Gieffroy Le Goibe, examinateurs
en ycellui Chastellet; fu fait venir et attaint en jugement
sur les quarreaux dudit Chastellet le dessus nommé
prisonnier Jehannin de La Montaigne, lequel, après ce
qu'il ot juré aus sains Euvangiles de Dieu qu'il diroit verité
des choses par lui confessées, et sanz aucune force ou
contrainte, continua et persevera ès confessions ou jour
d'ier par lui faites, et icelles afferma par serement estre
vrayes par la fourme et maniere que escriptes sont cy-dessus,
et lesqueles lui furent leues mot après autre. Et,
ce fait, fu fait traire à part sur lesdiz quarreaux, et, en
après ce, par ledit mons. le prevost fu demandé ausdiz
conseilliers leurs advis et oppinions qu'il estoit bon de
faire dudit prisonnier, et comment l'en procederoit contre
lui. Tous lesquieulx, veues la valeur et estimacions faites
des larrecins fais par ledit prisonnier, cy-dessus escrips,
la multiplicacion d'iceus, et les reiteracions par lui faiz,
tant de jour comme de nuys, par plusieurs et diverses
fois, l'estat de sa personne, que l'en ne le povoit espargnier
qu'il ne feust excecuté comme larron, et qu'il feust
pendu comme tel. Oyes lesqueles oppinions et veues les
confessions cy-dessus escriptes, faites par ledit prisonnier,
ledit mons. le prevost le condempna à estre excecuté
comme larron, et icellui jugement prononça en la presence
dudit prisonnier.
OUQUEL ledit prisonnier fu mené à son derrenier tourment,
et illec, en la presence de Aleaume Cachemarée,
clerc juré de la prevosté de Paris, commis par ledit mons. 
le prevost à estre present à faire fere l'exploit et excecution
de la personne dudit prisonnier, et excecuter le
jugement contre lui oujourd'uy prononcé; de Guillemin
Donnal, Raoulet Barbere et Jehan du Pré, sergens à cheval;
Jehan Courbertran, Jehan Le Serreurier, Guillaume
Fere, Guillaume Rouget, et autres sergens tant à cheval
comme à pié, icellui prisonnier Jehan de La Montaigne
continua et persevera ès confessions par lui oujourd'ui
faites par devant ledit mons. le prevost; et, oultre ce,
cogneut que, puis le temps qu'il se sceut cognoistre
jusques à son emprisonnement dessus dit, et en plusieurs
et divers lieux, et à diverses fois, il a prins et emblé,
tant pos, plas, escueles et salieres d'estain, par si grant
nombre, qu'il n'en est record, ne de la valeur d'iceulx,
et que toutes fois qu'il n'avoit point d'argent, il prenoit
les choses dessus dites, et aussi haches, coignées, serpes
et autres menues choses, là où il les povoit prendre et
avoir, pour son vivre avoir et soustenir, et n'avoit aucun
regart là où il les prenoit, ne à quele heure, car aucune
fois il en prenoit de nuit, et l'autre par jour; et samblablement
avoir prins deux paeles d'arain en la conté du
Perche, n'est record où ne en quel lieu il print icelles,
lesqueles il a vendues et l'argent appliqué à son prouffit.
Item, cogneut que, IIJ ans a ou environ, qu'il estoit
varlet servant et demourant en la ville de Bondis, en
l'ostel Guillot Fremin, il, de nuit, mal print et embla en
la granche d'icellui hostel, à plusieurs fois, le nombre de
 IIJ sextiers de blé, lesquieulx il emporta lors et vendi, ou
marchié de Paris, la somme de deux frans, n'est record
s'il y ot plus ou mains.
Cogneut avec ce, ledit deposant, que, IIJ ans a ou
environ, autrement du temps n'est record, et en passant
par la conté du Perche, trouva enmi les champs une
jument qui paissoit herbe en un champ, laquele n'avoit
aucune garde, laquele il print, et icelle mena en la ville
de Chasteaudum, et illec la vendi la somme de XXXV  s..
Item, cogneut que, quatre ans a ou environ, en passant
par un bois qui est en la conté du Perche, trouva oudit
bois et vit sept ou huit pourceaulx, n'est record lequel,
qui paissoient esdiz bois, à sept lieues de la ville de Nogent,
et qui estoient sanz garde, lesquieulx il chassa hors
dudit bois, et iceulx mena à la foire que l'en dit la Magdalene,
et ou lieu que l'en dit Yslers, distant à deux
lieues du lieu et bois où prins avoit iceulx pourceaux, et
là les vendi la somme de VJ frans, jà soit ce qu'ilz vaulsissent
bien lors la somme de XVJ frans, si comme il lui fu
dit lors après la vente par lui faite d'iceulx pourceaux.
Et dit que c'est le premier larrecin qu'il fist oncques.
Cogneut oultre, il qui parle, que VIIJ jours après la
Penthecouste derrenierement passée ot un an, qu'il qui
parle estoit lors demourant en la ville Vournay, en la
duchié de Berry, et en laquele ville il avoit demouré et
ouvré par l'espace de XV jours ou environ, à la priere et
requeste du curé d'icelle ville qui lors estoit, et lequel
dit à lui qui parle que entre lui et son predecesseur, curé
dudit lieu, avoit très-grant noise et riote pour raison de
ladite cure, que un chascun dist à lui appartenir; et après
plusieurs parolles dites entre eulx, fu requis par icellui
curé de donner une buffe à celui qui avoit esté curé paravant
lui. Et pour acomplir et enteriner la voulenté dudit
curé, auquel il avoit promis faire et acomplir sa requeste,
vit d'aventure, sur un soir, aler icellui predecesseur curé,
et passer par devant la maison dudit curé, lequel, ainsi
veu par lui qui parle, il assailli, et d'une espée qu'il tenoit
nue en sa main le feri et navra en la teste, et le abati
à terre; et, lui ainsi cheu, icellui curé de present se print
à batre et navrer très-inhumainement ledit predecesseur
curé, et de fait lui coppa, li present, tous les dois d'une
de ses mains; lequel navré ilz laisserent en la place comme
tout mort; et ouy dire, il qui parle, environ J ou IJ jours
après, que ledit navré, pour lesdites playes, estoit alez
de vie à trespassement. Lesqueles choses ainsi ouyes, il
qui parle, pour doubte de justice, se absenta du pays, et
ledit curé qui lors estoit fu prins et emprisonné, et mené
à Bourges ès prisons de l'arcevesque dudit lieu, esqueles
il est alez de vie à trespassement, si comme l'en
lui a dit depuis en icelle ville de Bourges, par où il a
passé. Et dit, sur ce requis, que dudit prestre, pour lui
aidier à fere ledit murdre, il n'ot oncques denier ne
maille, prouffit ou promesse quelconques. Et ne voult
aucune chose plus dire ne congnoistre en son prejudice.
ET, pour ce, par l'advis et deliberacion desdiz sergens,
icellui Jehannin de La Montaigne fu un pou, et du consentement
dudit prisonnier, trayné environ la justice du
roy nostre sire, et, en après ce, le jugement dit contre
lui prononcé, excecuté et mis à mort, et en cest estat et
perseveracion fina ses jours.
Et n'avoit aucuns biens.
 AL. CACHEMARéE.

L'AN MIL TROIS CENS QUATREVINS ET ONZE, le vendredi
 XXIIJe jour de juing, par devant maistre Jehan
Truquan, lieutenant de mons. le prevost, presens maistres
Dreue d'Ars, auditeur, et Hutin de Ruit, examinateur,
fu fait venir en jugement sur les quarreaux du Chastellet
Gieffroy Aude, tixerrant de draps, demourant partout,
prisonnier oudit Chastellet, pour souspeçon d'avoir mal
prins et emblé environ quatre aulnes et demie de drap
vert escru et tout mouillié, et ouquel apparoit assez, comme
freschement et nagueires, pour le estendre et parer, il
avoit esté mis ès lices acoustumées à mettre pour les ordonner,
et duquel il a esté trouvé saisi, et le exposoit en
vente.
Lequel prisonnier, juré aus sains Euvangiles de Dieu
de dire verité sur ce que dit est et autres choses qui lui
seroient demandées, cogneut et afferma par serement qu'il
est nez de Chaumont en Veucxin, homme tixerrant
de draps, et lequel, puis un an a ou environ, s'est partiz
d'icelle ville pour venir ouvrer à Paris, et gaignier sa vie
au mieulx qu'il a peu, et dudit mestier, puis demi-an en
ençà, a ouvré en la ville de Saint-Marcel le plus diligenment
qu'il a peu et sceu. Et quant est du drap trouvé
en sa possession, dit que verité est que oujourd'uy matin
qu'il se fu parti et alé de la ville de Paris, pour aler au
Lendit veoir s'il pourroit recouvrer aucun petit drap à
bon marchié pour soy vestir, et au retour qu'il faisoit et
a fait dudit Lendit, entre la Chappelle Saint-Denis et le
molin à vent qui est venant à Paris, encontra d'aventure,
sur la chaucée, un compaignon qu'il ne cognoist, lequel
aloit à Lendit vendre ledit drap, si comme il lui disoit,
duquel compaignon il acheta icellui drap au pris de dix
soulz six deniers l'aulne, et pour tout ce lui païa XLVIIJ  s. 
 par.. Et dit que en s'en revenant et passant parmi la ville
de Paris, pour ce qu'il lui fu en advis qu'il avoit assez
bon marchié dudit drap, jà soit ce qu'il ne fust pas prest
ne appareillié, il le mist en l'ostel d'un retondeur pour
le appareillier, ainsi qu'il est de raison de faire.
Requis là où il a jeu la nuyt precedent, à quelle heure
il s'est aujourd'ui levé, qu'il a fait et où il a esté par tout
ledit jour jusques ad present, respond par serement et
dit que, la nuyt precedent, il a jeu en la rue Saint-Jaques,
en la chambre et hostel d'un sien serourge qui est vingneron,
et ne scet enseigner le lieu de leur demeure s'il
n'estoit menez en icelle rue; que aujourd'ui matin il,
environ VJ heures, se leva, et, lui levé, vint avec sa suer
veoir une chambre que elle avoit louée d'un homme
cousturier, demourant assez près du carrefour Saint-Sevrin,
et duquel cousturier il ne scet le nom; d'ilec s'en
ala veoir Dieu à Nostre-Dame de Paris, et en après s'en
retourna en l'ostel dudit cousturier, où il trouva sadite
suer qui ordonnoit sa chambre pour leur demeure fere
à la Saint-Jehan-Baptiste ensuïant, qui se desjeunoient,
avec lesquieulx il se desjeuna, et d'illec s'en ala esbatre
en la place Maubert, en laquelle il vit jouer par longtemps
le jeu des bateaux que l'en y faisoit; et dudit lieu,
recordant que oudit jour d'uy, environ heure de prime,
lui avoit esté dit que ledit drap seroit retondu et appareillié
au cop de nonne, s'en retourna environ icelle
heure de nonne par devers ledit tondeur, en entencion
d'avoir et recouvrer icellui drap, ouquel lieu, ou assès
près d'ilec, il fu prins, arresté et admené prisonnier, ne
scet la cause pourquoy. Et, ce fait, fu fait traire à part
sur lesdiz carreaux.
APRèS lesqueles choses ainsi faites, demandé fu par ledit
lieutenant ausdiz conseilliers et autres gens, tant sergens
comme autres, leurs advis et oppinions comment bon
estoit de proceder contre lui. Tous lesquieulx, veu l'estat
et personne dudit prisonnier, qui est homme oiseux et
vacabond, la confession cy escripte par lui faite, qui se
contraire à soy-mesmes, mais sont mençonges par ledit
prisonnier acumulées pour couvrir sa honte et mauvaistié,
la valeur dudit drap, dont chascune aulne, en l'estat qu'il
est, vault XX  s.  t. ou mieulx, que icelli drap estoit et est
tout frès mouillié, et qui nouvellement et nagueires a
esté mis hors des lices, si comme par l'inspeccion d'icellui
puet apparoir, delibererent et furent d'oppinion,
attendu ce que Jehan Le Chaussier, foulon, demourant
à Saint-Marcel, juré en la presence dudit prisonnier, et
contre lequel icellui prisonnier n'a sceu dire reproiche qui
vaille,ditet afferme par serement que, mardi derrenierement
passé, environ heure de vespres, il, à l'aide d'aucum
de ses gens et serviteurs, tendi le drap entier de
 XVIIJ aulnes, duquel icelles quatre aulnes et demie sont
yssues, et ont esté coppées, ès poulies communes estans
à lui et autres drappiers, en la ville de Saint-Marcel, et
le atacha et estendi au mieulx qu'il pot et en la maniere
acoustumée; et que le landemain matin, qui fu mercredi,
ainsi comme il ala en ladite place pour cuidier veoir et
ordonner sondit drap, trouva que l'en lui avoit emblé
icellui; que pour savoir par sa bouche la verité là où il
avoit prins icellui drap, il feust mis à question. Ouyes
lesqueles oppinions, ledit lieutenant condempna ad ce
ledit prisonnier, et icellui jugement li dist et prononça
en sa presence.
EN enterinant lequel jugement, ledit prisonnier fu fait
despouillier tout nu, mis, estendu et lié à la question sur
le petit tresteau; et, assez tost après ce, requist instanment
que hors d'icelle question l'en le voulsist mettre,
et de ce il diroit la verité, et la maniere comment il avoit
prins et emblé icellui, avec plusieurs autres larrecins. Si
fu mis hors de ladite question, mené chauffer en la cuisine
en la maniere acoustumée, et, en après ce, ramené
en jugement sur lesdiz quarreaux; ouquel lieu, et hors
de toute question, sans aucune force ou contrainte, et
que de rechief icellui prisonnier ot juré aus sains Euvangiles
de Dieu qu'il diroit verité, cogneut et confessa par
serement que, quelques variacions ou denegacions que
faites ait cy-dessus, et en soy corrigant, verité est que,
lui estant en la ville de Saint-Marcel, et soy esbatant
auprès et dessus la riviere, qui est assez près et joignant
des lices où l'en estant les draps de ladite ville pour les
ordonner, vit, mardi derrenierement passé, icellui homme,
du nom duquel il n'est record, jà soit ce qu'il ait icellui
veu par plusieurs fois, lequel tendi ledit drap esdites
lices, et celle nuyt mesmes il, par temptacion de l'ennemi,
passa au travers d'icelle riviere de nuyt, environ
minuyt, ala ausdites lices, et icellui drap despendi, et, en
après ce, le porta mucer en un vielz masure de ladite ville,
et illec se coucha dormir jusques à grant jour; duquel
drap, au partir qu'il fist du lieu où il avoit mis icellui, il
en coppa environ une aulne et demie, qu'il vendi X  s.,
le mercredi ensuivant, à deux varlez qui se disoient demourans
en l'ostel Regnaut de La Mote, mary de la femme
au feu le maistre des garnisons.
Item, ce jour mesmes, il print et coppa dudit drap trois
aulnes et demie ou environ, qu'il porta vendre et vendi
à un drappier demourant au coing de Saint-Innocent, au
lez devers la Tonnelerie, la somme de XXIIIJ  s. parisis,
desquelx XXIIIJ  s. il, ou jour d'ier, acheta des chauces et
solers, et aussi des robes linges.
Item et samblablement avoir vendu dudit drap environ
 V quartiers, à deux compaignons, qui le mirent en garde
en l'ostel mons. l'evesque de Paris, à la porte Saint-Anthoine,
et lui present; et le residu dudit drap est ce qu'il
avoit porté sur le tondeur dessus dit.
Item, cogneut que, un an a ou environ, de nuyt, il
entra en l'ostel de Guillaume Guillotin, demourant à
Chaumont en Veucquessin, par une des fenestres dudit
hostel, ouquel lieu, il print un drap gris contenant VIIJ aulnes
ou environ, qu'il vendi, en la ville de Maigny, chascune
aulne VIIJ  s..
Item, cogneut que, deux mois a ou environ, en icelle
ville de Chaumont, en l'ostel d'une femme nommée La
Quedaire, ouquel lieu il estoit lors couchiez de nuit, il
trouva un coffre ouvert, ouquel il print deux escuz et
un franc en or, et une sainture d'argent, laquele il vendi,
en la ville de Beauvaiz, XVJ  s..
Item, ou chastel dudit lieu de Chaumont, deux ans a
ou environ, avoir prins de jour environ quatre toisons
de laine, par li vendus, en icelle ville, XIJ  s.. Et samblablement,
puis an et demi a, avoir rompu de nuit, oudit
chastel de Chaumont, une huche ou coffre appartenant
à une femme nommée La Moradase, et en ycellui coffre
avoir prins plusieurs viroles d'argent à cousteaux et fraitin
d'argent, lequel il vendi, en la ville de Gisors, la somme
de VJ  fr..
Cogneut avec, que, depuis demi-an a ou environ, en
passant par la ville de Flory sur Ondele, et en buvant en
un hostel d'icelle ville, il print unes chauces de drap pers
qui sechoient en la court dudit hostel, lesqueles il a usées
et appliquées à son prouffit; et povoient lors icelles
chauces valoir la somme de V  s. ou environ. Et autre
chose ne voult de present confesser, et, pour ce, fu fait
remettre en la prison de laquelle il avoit esté attaint.
LE mercredi ensuivant, XXVIIJe jour dudit mois de juing,
l'an dessus dit, par devant mons. le prevost, presens
maistres Jehan Truquan, Guillaume Drouart, lieuxtenans
dudit mons. le prevost; Dreux d'Ars, auditeur; Andrieu
Le Preux, procureur du roy nostre sire en Chastellet;
Martin Double, advocat dudit seigneur illec; Jehan de
La Folie, receveur de Paris; Robert de Pacy, Hutin de
Ruit et Gieffroy Le Goibe, examinateurs oudit Chastellet;
fu fait venir et attaint en jugement sur les quarreaux
dudit Chastellet Gieffroy Aude, prisonnier dessus nommé,
lequel, examiné et par serement de dire verité des accusacions
contre lui imposées et confessions par lui faites,
cy-dessus escriptes, sans aucune force ou contrainte, cogneut
et confessa que les larrecins contenues et declairées
ès confessions cy-dessus escriptes, par li autrefois faites,
et lesqueles lui furent leues mot après autre, estoient
vrayes par la fourme et maniere que escriptes sont, et
en icelles continua et persevera; et, pour ce, fu fait traire
à part sur les quarreaux.
ET, CE FAIT, ledit mons. le prevost demanda aus dessus
diz presens conseilliers leurs advis et oppinions sur ce,
et qu'il estoit bon de faire dudit prisonnier. Tous lesquieulx,
veu l'estat de sa personne, les larrecins contenues
en ce present procès, par lui faites et cogneues, les
multiplicacions et reiteracions d'icelles larrecins, avec la
valeur, l'eure des prinses furtives par li faites de nuit, les
fractions et romptures de coffres par li fais, delibererent et
furent d'oppinion que ledit prisonnier estoit très-fort larron,
et que l'en ne le povoit espargnier qu'il ne feust excecuté
comme larron, c'est assavoir pendu. Oyes lesqueles
oppinions et veu ce present procès, ledit mons. le prevost
condempna ad ce ledit prisonnier, et en sa presence.
APRèS la prononciacion duquel jugement, icellui prisonnier
requist instanment que par ledit mons. le prevost,
ou autres ses commis et deputez, il feust oy d'aucunes
choses qu'il vouloit encores cognoistre plus avant que
fait n'avoit, pour ce qu'il veoit bien qu'il estoit sur sa
fin, et que avec soy, pour le salut de son arme, il ne vouloit
pas emporter les autres crimes que fais avoit sans les
cognoistre en sa vie devant le peuple, pour descharger
sa conscience. Par lequel mons. le prevost, et de son
commandement, furent commis et envoyez maistre Jehan
Truquan, lieutenant dudit mons. le prevost, et maistre
Hutin de Ruit, examinateur, en la presence desquelx, et
aussi de Aleaume Cachemarée, clerc de la prevosté, icellui
prisonnier, oultre et par-dessus ce que dessus est dit
et escript, et en augmentant à sa charge les confessions
cy-dessus escriptes, cogneut et confessa que, environ le
Noël derrenierement passé ot deux ans, autrement du
temps n'est record, lui qui parle, accompaigniez de deux
varlès tixerrans de draps, nommez l'un Guillemin et
l'autre Jehannin, jeusnes hommes et nez du pays de Picardie,
de leurs estas n'est autrement record, ne ne scet
où ilz sont demourans, ne puis icellui ou pou près ne
vit yceulx, lors tous demourans en la ville de Chaumont
en Veucxin, saichant que une femme demourant en icelle
ville, nommée La Bequedaire, si comme il lui est avis,
avoit un coffre à retrait en icelle ville et chastel de Chaumont,
et ouquel l'en disoit qu'il avoit moult de biens,
environ heure de minuyt, par le moyen et aide d'une
eschiele, monterent oudit chastel, et en ycellui entrerent
par les guerites dudit fort; ouquel chastel, eulx estans
dedens, et à l'aide d'une hoe qu'ilz trouverent enmi ledit
chastel, rompirent le coffre ou huche d'icelle femme, et
en icelli prindrent la somme de IJc frans, tant en or comme
en argent monnoyé, de laquelle somme il qui parle, pour
sa part de ce, ot XXV frans en or et environ XXV frans en
menue monnoye, avec deux courroyes d'argent, qu'ilz
vendirent ensamble en la ville de Beauvaiz, pour faire
leurs despens, la somme de XIJ frans ou environ.
Cogneut avec ce, que en ce temps mesmes, il qui
parle et lesdiz deux compaignons ont, à plusieurs et diverses
fois, et en divers lieux et mettoiries, prins environ
 XIJ chatris oudit païs de Chaumont, et par nuit, lesquieulx
ilz apportoient en leurs hostel et chambre qu'ilz
avoient en icellevillede Chaumont, et les appliquoient
à leur prouffit et les mengoient pour leur despence. Et,
avec ce, en icellui temps mesmes, avoir entré par force
et rompu en icelle ville, de nuyt, plusieurs huys de celiers
et de caves appartenans aus bonnes gens de ladite
ville, et en iceulx celiers ou caves avoir prins pour leur
vivre, à diverses fois et journées, tele et si grant quantité
de vins pour leur despence faire comme bon leur
sembloit, et une fois plus et l'autre mains, et jusques à
tel nombre qu'il ne le sauroit extimer, ne la valeur d'icellui,
autrement que toutes fois qu'ilz en avoient besoing,
ilz en aloient querre par la maniere que dit est, sanz en
païer denier ne maille.
Cogneut oultre, que lui et lesdiz compaignons, environ
ledit temps, de nuyt, mal prindrent et emblerent en
l'eglise de Lailliere, assise en ladite ville de Chaumont, à
plusieurs fois, la charge de deux chevaux de blé, et en
icelle eglise avoir entré par les fenestres dudit hostel, et
en icellui avoir prins, en un quaque, environ IJc de harant
blanc, qu'ilz despendirent en leur hostel, comme dit est,
avec plusieurs poussins et oisons par eulx prins oudit
pays, et despendus comme dessus.
Cogneut oultre, que lui seul, puis un an ençà, a prins
de jour, en l'ostel d'une femme nommée La Bequedaire,
en un coffre ouvert estant enmi son hostel, une sainture
d'argent, laquele il vendi, en la ville de Beauvaiz, la
somme de XX  s., avec unes patenostres à femme, lesqueles
il jetta l'aval assez tost après ce qu'il fu au dehors d'icellui
hostel, pour ce que elles ne valoient riens.
Cogneut oultre, que puis XV jours ençà, il estant au
dehors de la porte Saint-Anthoine, veant que à une charrue
qui estoit aus champs n'avoit aucun qui la gardast,
print et osta un coustre qui estoit à icelle charrue, lequel
il apporta à Paris, et illec le vendi la somme de IJ  s.  par..
Et, ce fait, ledit prisonnier fu mené à son derrenier tourmant,
et illec persevera et continua ès confessions dessus
escriptes; et atant fu ledit jugement contre lui prononcié
excecuté.
Et n'avoit aucuns biens. AL. CACHEMARéE.

L'AN DE GRACE MIL CCCIIIIxx ET ONZE, le lundi
 XXVJe jour de juing, par devant maistre Dreux d'Ars,
lieutenant de mons. le prevost, presens maistres Jehan
Blanchet, maistre des requestes de l'ostel mons. de Bourgoigne;
Martin Double, advocat du roy en Chastellet, et
Jehan Jouvenel, advocat en parlement et prevost des
marchans; fu faite venir et attainte en jugement sur les
quarreaux dudit Chastellet Colette La Buquete, prisonniere
detenue oudit Chastellet, pour ce que elle est alée
en l'ostel de monseigneur Jehan Le Mercier, seigneur
de Nouvion et de Fontenay, illec a mené un sien petit filz,
et dit et provulgué publiquement que icellui enfant
estoit filz dudit seigneur de Novion. Et de fait, pour ce
que les gens dudit seigneur de Novion avoient dit et
deffendu à icelle prisonniere que doresenavant ne venist
en l'ostel dudit sire de Nouvion, et par maniere de desrision,
et pour faire blasme et diffame audit sire de Nouvion,
avoit mis sur le bras dudit enfant un rolle ou
escriptiau ouquel avoit escript:«Cest enfant est filz messire
Jehan Le Mercier, sire de Novion.»Et icellui rolle ou escripteau
avoit cousu à la manche et sur le bras dudit enfant.
Laquelle prisonniere, jurée aus sains Euvangiles de
Dieu de dire verité sur les choses dessus dites, et autres
choses qui lui seroient demandées, et que elle ot esté
examinée à grant diligence, cogneut et confessa par son
serement que elle est née de la ville de Caudebec en Caux,
et demourant à l'opposite de l'ostel où pend l'enseigne
de l'Espée, en icelle ville de Caudebec, et que en icelle
ville elle a continuelment demouré avec ses pere et mere,
jusques environ deux ou trois mois a, que par le conseil
d'aucuns ses amis, dont elle n'est recorde des noms, elle
s'est mise à chemin pour venir à Paris, dire et monstrer
audit sire de Nouvion la maniere comment elle avoit de
lui eu et conseu ledit enfant, afin qu'il feist aucun bien à
elle qui parle, et le aydast à nourrir et gouverner, et sondit
filz aussi, pour ce que lors elle n'avoit denier ne maille
pour soy vivre. Laquele venue à Paris, après ce que elle
ot esté en icelle ville de Paris environ VIIJ jours, ala en
l'ostel dudit sire de Nouvion, parla et dist secrectement
à messire Jehan Remoire, prestre, famillier et serviteur
dudit sire de Nouvion, comme environ sept ans a,
elle avoit esté despucelée en ladite ville de Caudebec,
en l'ostel où pend l'enseigne de l'Espée, par ledit mons. 
de Nouvion, duquel lors elle conceupt le filz que elle
lui monstra.
Depuis lequel temps jusques ad present, elle a gardé
et gouverné ledit filz comme le sien, au mieulx que elle
a peu et sceu; et pour ce que ledit filz est grant, et que
elle n'a mais de quoy lui bien faire ne avancer, et que
elle scet bien la poissance dudit sire de Nouvion, et afin
qu'il ait cause de aidier à gouverner elle qui parle et sondit
filz, est venue à Paris pour ces choses dire audit sire
de Nouvion, et pria lors moult audit chappelain que ces
choses il volsist dire et tesmoignier à icellui sire de Nouvion,
et en ce aidier elle qui parle et sondit filz au mieulx
que il pourroit, comme à celle qui prenoit sur Dieu et
sur l'arme d'elle que icellui filz estoit filz dudit sire de
Nouvion, par devers lequel elle ne l'avoit oncques mais
jusques ad present osé admener, ne lui faire savoir ou
dire, tant pour la doubte, crainte, paour et puissance
d'icellui, comme jusques ad ce que icellui enfant feust
assez grant, et qu'il sceust aler et parler, et feust nect,
pour soy contenir et maintenir honnestement entre ses
paraulx petiz enfans.
Dit avec ce, elle qui parle, que audit chappellain
d'icellui sire de Nouvion, elle lui dist que il deist les
parolles hardiment audit son maistre que dites lui avoit,
aus enseignes qui s'ensuivent, c'est assavoir: que environ
le temps dessus desclairé que icellui sire de Nouvion
arriva audit lieu de Caudebec, environ heure de vespres,
il trouva elle depposant qui se esbatoit par l'ostel avec
plusieurs autres jeunes filles, print icelle et l'embrassa, et
en après, par maniere d'esbatement, la porta en une
chambre qui estoit appareillée pour lui, et la coucha sur
un lit, et illec, ou au moins contre le chalis d'icellui lit,
au costez et lez de la ruelle, print elle depposant, et en
ceste place, lieu et heure, ot compaignie charnele à elle
deposant une fois seullement, laquelle il despucela lors,
et, ce fait, lui donna une verge ou annel d'or qu'il avoit
en l'un des dois de sa main.
Et dit, sur ce requise, que audit chappellain d'icellui
sire de Nouvion, elle dist que il deist tout seurement à
icellui sire de Nouvion que oncques de lui, ne de par
lui, elle n'avoit aucunement, ne autrement que dit est,
esté recompensée, ne lui fait ou faire faire aucun bien
quelconques, par quelque voye ou maniere que ce fust;
depuis lequel temps jusques ad present elle s'est vescue
et gouvernée avec ses pere et mere, lesquieulx de ce
l'ont moult de fois blasmée, au mieulx que elle a peu et
sceu, sanz ce que aucune autre personne, fors ledit sire
de Nouvion, se peust venter ou moquer d'elle qui parle.
Et plus ne voult, elle qui parle, sur ce diligenment requise
et examinée, depposer. Et, ce fait, par ledit mons. 
le prevost fu commandé et dit à honorables hommes et
saiges maistre Jehan Truquan, lieutenant dudit mons. le
prevost, et Martin Double, advocat du roy en Chastellet,
que ilz alassent par devers ledit sire de Nouvion, le
examinassent sur ce, et rapportassent ce qu'il leur en deposeroit
et qu'il vouldroit de ce estre fait.
LE mercredi XXVIIJe jour dudit mois de juing, l'an dessus
dit, par devant mons. le prevost, presens maistres Guillaume
Drouart, lieutenant dudit mons. le prevost; Dreux
d'Ars, auditeur; Andrieu Le Preux, procureur du roy
en Chastellet; Robert de Pacy, Hutin de Ruit et Gieffroy
Le Goibe, examinateurs oudit Chastellet, eulx estans en
jugement, rapporterent et dirent honorables hommes et
saiges maistres Jehan Truquan, lieutenant dudit mons. le
prevost; Martin Double, advocat du roy nostre sire en
icellui Chastellet, que par vertu du commandement à
eulx fait par ledit mons. le prevost, lundi derrenierement
passé, et en obeissant à icellui, oudit jour de lundi,
estoient alez par devers icellui sire de Nouvion, lui
avoient rapporté et dit ce que ladite prisonniere avoit
cy-dessus confessé, lequel leur avoit sur ce respondu que
il s'en adviseroit, et que le landemain, qui fu mardi et le
jour d'ier, il leur en respondroit; ouquel jour d'ier, icellui
seigneur de Nouvion leur avoit dit et a affermé en sa
conscience que il avoit pensé et soy advisé, puis le jour
d'ier et aujourd'uy mesmes, au propos et accusacions
contre lui fais par icelle prisonniere, et que il est record
que environ VIIJ ou IX ans, et au-devant du mariage de
madame sa femme qu'il a ad present, il fu en icelle
ville de Caudebec, logié en l'ostel où pend l'enseigne de
l'Espée, et est assez record que lors et en son vesve il ot
compaignie charnele une fois seulement à une jeune fille,
lors chamberiere et demourant en icellui hostel; mais
depuis n'ot compaignie à elle, ne ne fu logié en icelle
ville de Caudebec en l'ostel dessus dit, ne aussi n'entra
en icelle ville de Caudebec, passés sont sept ans et plus,
jà soit ce que au-dessus d'icelle ville de Caudebec il, puis
ledit temps, en alant de Rouen à Harfleu, a plusieurs fois
esté et par auprès d'icelle ville.
Dit avec ce qu'il vouldroit qu'il lui eust cousté deux
cens livres de rente, et il feust adcertené que le filz
d'icelle femme feust sien; et que s'il eust esté en icelle
ville de Caudebec puis sept ans a, ne aussi, depuis ledit
temps qu'il espousa madame sa femme, eu compaignie
charnele à femme nulle que à ladite madame sa femme,
il creust de ce icelle femme en son serement, et voulentiers
prenist à soy et gouvernast icellui enfant; mais pour
l'injure faite à sa personne et diffame, veu l'estat de sa
personne contre celui de ladite femme, qui estoit et est
meue de convoitise, attendu sa povreté, et qu'il n'est pas
à croirre ne presumer que ledit enfant eust esté sien, que
elle eust icellui gardé jusques ad present, sanz lui en
avoir fait aucune chose savoir, requist instanment que
ces choses ilz rapportassent et deissent audit mons. le
prevost, qui sur ce lui feist tele justice et raison, pour
son honneur garder, et à la confusion et parjurement
d'icelle femme pugnir comme au cas appartendroit; et
requeroit instanment que l'en sceust qui avoit induit
icelle femme à dire et depposer contre lui les choses
dessus dittes.
APRèS lequel rapport ainsi fait par lesdiz maistres Jehan
Truquan et Martin Double dessus nonmez, icellui mons. 
le prevost, et en la presence des dessus diz conseilliers,
et oudit jour, fist venir et attaindre en jugement sur les
quarreaux, par devant lui, ladite Colette La Buquete,
prisonniere dessus nommée, lui repecta et dist les parolles
et tout ce que dit avoit, icellui sire de Nouvion, et respondu
contre l'accusacion par elle faite de lui, et lui
dist que des choses dessus dites elle lui deist verité, et
qui ad ce dire l'avoit induite et conseillée, en lui disant
que se elle ne lui disoit, que par force il le lui
feroit dire.
Laquele prisonniere fu sur ce faite jurer aus sains Euvangiles
de Dieu, et après plusieurs variacions et denegacions
par elles faites, et sanz aucune force ou contrainte,
cogneut et confessa que environ sept ans a,
autrement du temps n'est recorde, que ledit sire de Nouvion
estoit logiez audit lieu de Caudebec, et à un soir,
en l'ostel où pend l'enseingne de l'Espée, ouquel elle
avoit acoustumé d'aler jouer et esbatre bien souvent avec
les filles et chamberieres dudit hostel, pour ce que elle
estoit leur voisine, à un soir que elle estoit alée en la
chambre dudit sire de Nouvion avec une des autres
chamberieres dudit hostel, fu par icellui sire prinse, jettée
sur un lit, et illec ot compaignie charnele à elle une
fois. Et dit que alors elle estoit pucelle. En laquelle
nuyt mesmes elle jeut toute la nuyt en la compaignie de
feu Jehan du Bois, lors clerc de feu Guillaume d'Anfernet,
tresorier des guerres, lequel ot samblablement
compaignie charnele à elle deposant. Et tient, croit et
scet fermement, elle qui deppose, que par lesdiz sire de
Nouvion et Jehannin du Bois, ou l'un d'eulx, elle fu
engrossie lors, mais elle ne scet lequel.
Depuis lequel temps, et à l'enfantement que elle fist
dudit enfant, et en ses plus grans maulx, peines et travaulx,
elle dist publiquement aus femmes qui estoient
presentes que icellui filz estoit et appartenoit audit feu
Jehannin du Bois, durant la vie duquel il a ycellui tenu
pour son filz, l'a aidié à gouverner bien et grandement,
et elle qui parle aussi. Et depuis le trespassement d'icellui
defunct, ledit feu tresorier, pour contemplacion et amour
qu'il avoit à sondit clerc, a icellui enfant, et elle aussi,
gouverné et eulx donné de l'argent bien et grandement,
jusques en la fin de ses derreniers jours.
Après le trespassement duquel tresorier, elle, en la
compaignie du pere d'elle qui parle, elle a vesqu à la
peine de son corps au mieulx que elle a peu et sceu. Et
disoient lors les gens et voisins d'elle qui parle que le
filz d'elle qui parle sambloit moult bien par sa filosomie
audit sire de Nouvion; et, pour ce, elle recordant que
ledit sire de Nouvion, en la nuyt que elle avoit conceu
ledit enfant, avoit eu compaignie charnele à elle qui
parle, et que elle ne savoit à qui ledit enfant estoit proprement,
ou audit sire de Nouvion, ou feu Jehannin du
Bois, veant et saichant icellui seigneur estre moult hault
seigneur, et poissant d'avoir et de biens, et en entencion
d'avoir aucune chose de son avoir, pour aidier à vivre
et nourrir elle qui parle et sondit filz, et aussi que Jehannin
des Portes, fiancé d'elle qui parle, et nagueires demourant
avec elle en l'ostel de Agace Langelote, demourant
à Pierre-Fruite, ne lui faisoit aucun bien, mais la
batoit et menoit mauvaise vie, et aussi lui despendoit
tout ce que elle povoit gaignier à la peine de son corps,
et lequel son fiancé avoit lessiée elle qui parle toute seule
et desnuée de tous biens, environ deux mois a, se parti
de l'ostel et service d'icelle Angelote, avec laquelle elle
avoit et a demouré environ un an, vint en l'ostel dudit
sire de Nouvion, parla au chappellain d'icellui sire de
Nouvion par la fourme et maniere que cy-dessus est escript
en sa premiere depposicion, et, en après, parla à icellui
sire de Nouvion, qui de ce que dit est la ravala et blasma
moult fort, en lui deffendant que plus ne parlast de ce,
ne n'alast ou venist en son hostel pour ladite cause.
Ouye la responce duquel seigneur, elle, considerant et
advisant en soy, sans aucun enseingnement de quelque
personne que ce fust, que se icellui sire de Novion veoit
icellui filz, qui estoit moult bel enfant et le resambloit
assez de figure, se pourroit desmouvoir de sa voulenté
et dure responce dessus dite à elle faite, se parti de la
ville de Paris, et ala en la ville de Rouen, en l'ostel de
son pere, querre sondit filz, lequel elle admena à Paris,
et icellui mena et monstra audit sire de Nouvion, lequel,
samblablement que dit est, blasma elle qui parle.
Et pour ce que elle vit et apperceut que dudit sire
de Nouvion elle ne povoit aucune chose avoir ou recouvrer
pour la sustentacion et vivre d'elle qui parle et de
sondit filz, saichant que le prevost des marchans de la
ville de Paris estoit bien afin dudit sire de Nouvion,
ala par devers ledit prevost des marchans, lui dist ce que
dit est, afin qu'il en parlast audit sire de Nouvion; lequel
prevost des marchans lui respondi que de ce il parleroit
audit sire de Nouvion, et en feroit tout ce qu'il pourroit,
et aussi rapporteroit ce que ledit seigneur lui diroit.
Et environ un ou deux jours ensuivans, elle r'ala par
devers ledit prevost des marchans, lequel lui dist que
de ce il avoit parlé audit sire de Nouvion, lequel lui
avoit respondu qu'il n'y estoit en riens tenus, et que
plus ne doresenavant ne lui feust de ce parlé.
Ouye la responce duquel prevost des marchans, elle
qui parle, veant et considerant en soy que dudit sire de
Nouvion elle ne povoit avoir aucun aide, remede ou
prouffit, et que par ce elle endurroit et auroit moult de
peine, travaulx et meschiez, tant pour la sustentacion
de sa vie et gouvernement de son enfant dessus dit, comme
autrement, sanz deliberacion, consultacion ou ennortement
d'aucune personne, print sondit filz, li fist fere et
mettre sur sa manche, et en escript, le rolet dont plus à
plain est faite mencion en sa premiere depposicion, et
icellui filz porta et leissa en la court dudit sire de Nouvion,
afin qu'il le feist garder comme le sien.
Et dit, sur ce requise, que elle croit et tient en sa
conscience icellui enfant estre et appartenir audit sire
de Nouvion mieulx que à autre personne quelconques,
nonobstant ce que dit est et cogneu a cy-dessus, et que
elle ne l'osa lors donner à icellui sire de Nouvion, pour
la doubte, crainte et paour que elle avoit d'icellui sire de
Nouvion, et tousjours eust recelé et dit icellui enfant
non estre à autre que à icellui defunct Jehan du Bois,
tant comme elle eust eu de quoy vivre ne nourrir soy et
sondit filz.
Requise quelz biens elle a prins en l'ostel de sadite
maistresse Langelote, dit par son serment que verité est
que par icelle sa maistresse Langelote avoit esté mis en
sa chambre, sur un de ses coffres, une bourse à homme
couverte de veleueau et à boutons d'argent dorez, et un
pelne et une touaille, sur lesqueles choses sadite maistresse
lui avoit dit que elle vouloit emprumpter de l'argent
pour ses neccessitez; saichant que par nulle maniere
du monde elle ne povoit durer audit son ami et fiancé,
se elle ne lui bailloit de l'argent tout ce que elle en povoit
avoir et recouvrer, et que icellui sondit fiancé lui
avoit dit que il vouloit aler hors dudit pays et demeure
de Pierre-Fruite, et laissier elle qui parle, print iceulx
bourse, pelne et touaille, et les bailla audit son ami, et
porta en sa chambre qu'il tenoit en icelle ville de
Pierre-Fruite.
Et dit que iceulx biens elle print en entencion de les
rendre et restituer à ycelle sa maistresse quant Dieux lui
donrroit aisement, ou au moins par la peine et salere de
son corps que elle gaigneroit à la servir comme sa chamberiere,
et laquele elle avoit longuement servie. Et dit
que autre chose elle n'a prins des biens d'icelle sa maistresse
que dessus a dit, ne lui a fait injure ou domaige
quelconques, sinon que par plusieurs fois sondit fiancé a
eu compaignie charnele à elle qui parle.
LE samedi ensuivant, premier jour de juillet, l'an dessus
dit, par devant mons. le prevost, lui estant en jugement
sur les quarreaux, presens messire Baudes de Vauvillers,
chevalier du guet; maistres Jehan Truquan, Guillaume
Drouart, lieuxtenans dudit mons. le prevost; Dreux
d'Ars, auditeur; Andrieu Le Preux, procureur du roy
en Chastellet; Martin double, advocat dudit seigneur
illec; Miles de Rouvroy, Robert de Tuillieres, Gerart
de La Haye et Hutin de Ruit, examinateurs de par le
roy nostredit seigneur en icellui Chastellet; fu veu, leu
et recité mot après autre ce present procès cy-dessus
escript; et, ce fait, par icelli mons. le prevost fu demandé
ausdiz presens conseilliers leurs advis et oppinions qu'il
estoit bon de faire d'icelle prisonniere, et quele pugnicion
est à fere d'icelle. Tous lesquieulx, veu l'estat
d'icelle prisonniere, qui est femme de dissolue vie et
mauvaise, les denegacions et variacions par elle faites,
cy-dessus escriptes, les parolles injurieuses et diffamatoires
par elle dites de la personne dudit sire de Nouvion,
qui est seigneur de tel estat que chascun scet, et du grant
conseil du roy, la maniere et cause de convoitise qui
mouvoit et a meu icelle prisonniere de proferer les parolles
dessus escriptes, par elle dites contre icellui seigneur
de Nouvion, le temps qu'il a que ledit enfant fu
nez, la depposicion dudit sire de Nouvion, afin d'avoir
et exigier de lui finence, et que en ce pourroit advenir
très-grant descort et separacion de mariage entre icelli
sire de Nouvion et madame sa femme qu'il a de present,
la maniere de larrecin par lui fait en l'ostel d'icelle Angelote,
sa maistresse, et la trayson par elle faite à icelle
en prenant lesdiz biens, avec la valeur d'iceulx, extimez à
 IIIJ  fr. ou environ, delibererent et furent d'oppinion que,
pour pugnicion de justice, l'en ne povoit icelle prisonniere
espargnier que elle ne feust, veu son parjurement, tournée
ou pillory, et banye à tousjours de la ville, viconté
et prevosté de Paris, sur peine d'estre enfouye toute
vive. Ouyes lesqueles oppinions et veu ce present procès,
ledit mons. le prevost la condampna ad ce, et icellui
jugement prononça en la presence d'icelle prisonniere,
et lui fu commandé et donné terme de widier de Paris
dedens quinze jours, sur ladite peine.
Lequel jugement fu excecuté ledit premier jour de
juillet, l'an dessus dit.
 AL. CACHEMARéE.

L'AN DE GRACE MIL CCC QUATREVINS ET XI, le samedi
premier jour de juillet, par devant mons. le prevost,
presens mess. Baudes de Vauvilliers, chevalier du guet;
maistres Jehan Truquan, lieutenant dudit mons. le prevost;
Dreue d'Ars, auditeur; Andrieu Le Preux, procureur
du roy en Chastellet; Martin Double, advocat dudit
seigneur illec; Miles de Rouvroy, Robert de Tuillieres,
Hutin de Ruit et Gieffroy Le Goibe, examinateurs de
par le roy nostredit seigneur oudit Chastellet; fu attaint
et fait venir en jugement sur les quarreaux d'icellui
Chastellet Jehannin de Noyon, prisonnier detenu oudit
Chastellet, pour souspeçon d'avoir mal prins et emblé
deux tasses d'argent pesans trois mars, V esterlins moins,
et une saliere d'argent en plusieurs pieces petites, pesans
trois onces et cinq esterlins; laquele vaisselle d'argent estoit
signée ou fons aus armes ou devise de mess. Jehan de Roussay,
chevalier. Lequel prisonnier, examiné de dire verité
sur ce que dit est et autres qui lui seroient demandées,
et qu'il ot juré aus sains Euvangiles de Dieu dire verité,
cogneut et afferma par serement qu'il est nez de la ville
de Saint-Thibaut en Auxois, homme de labour, qui
est en icelle ville mariez, et illec a sa femme, enfans et
mesnaige, et que puis six ans a ou environ, il, pour avoir
la substentacion plus grant qu'il n'avoit, et pour plus
cuidier grandement gaignier et prouffiter, pour avoir
honnestement la vie de lui et de sa femme, enfans et
mesnaige, se print lors à poursuir routes de gens d'armes,
ala ou pays d'Espaigne et armée que y envoya le roy
nostre sire au secours dudit roy d'Espaigne, en la
compaignie et service d'un chevalier dont il ne scet le
nom, lequel il servy lors comme gros varlet; et depuis
en a continuelment servi plusieurs, tant ou voyage
d'Alemaigne comme aillieurs; et que pour la cognoissance
qu'il avoit à un nommé Gilet de Villesurasse, famillier
dudit mess. Jehan de Rossay, lequel est nez dudit
pays d'Auxois, et assez près de la ville où il fu nez, et
qu'il n'avoit point de maistre, afin que par lui il feust
avanciez à trouver aucun service, s'est continuelment
ou au moins bien souvent trait devers icelli Gilet, en
l'ostel de sondit maistre, beu, mengié et couchié aucunes
fois avec lui, et lui faisoient, tant ledit de Rossay comme
autres ses familliers et serviteurs, assez bonne chiere et
cognoissance pour l'amour dudit Gilet; par lequel, ou
jour d'ier, environ heure de vespres, lui furent bailliez
les hennaps et saliere d'argent dessus diz, en l'estat qu'ilz
font, et par icelli Gilet pris, et requis à lui qui parle que
sur icelle vaisselle d'argent il lui alast emprumpter trois
ou quatre frans.
Et, pour ce, cuidant bien faire, et pour l'amour et
affinité qu'il avoit audit Gilet, lui qui parle, non ayant
cognoissance aucune à personne demourant à Paris qui
sur ledit gaige lui volsist prester aucun argent, saichant que
les juifs prestoient sur gaiges, ala en la rue des Juifs ou
jour d'yer, environ soleil couchant, et à un juif qui present
estoit en jugement, de la fugure duquelostencionlui fu
faite, pria icelli juif, qui se nomme David Cohan, juif,
que sur icelle vaisselle d'argent il lui voulsist prester IIJ ou
 IIIJ frans, et que tantost il les raimbroit; lequel juif
de ce ne voult aucune chose faire, mais le delaya tant et
si longuement, que par un sergent du roy nostre sire qui
survint illec, et pour souspeçon que l'en eut contre lui
qu'il n'eust mal prinses icelles tasses et saliere, fu prins
et admené prisonnier oudit Chastellet, ouquel il est de
present. Et dit que tel est la verité, et que de ce il se
rapporte audit Gilet et aussi audit juif.
LEQUEL juif present, juré par le serment acoustumé à
faire en sa loy, en mettant la main sur sa teste,dit et
afferma, en la presence dudit prisonnier, que verité est
que ou jour d'yer, environ soleil couchant, par ledit
prisonnier lui furent exposez en vente les deux tasses et
saliere d'argent dessus diz, et lui faisoit chascun marc
six frans, ne que oncques il ne fu requis de prester denier
ne maille sur icelle vaissele; et que pour ce qu'il vit
et apperceut ou fons d'icelles tasses les armes ou devises
d'aucun seigneur, il ot souspeçon que elles ne feussent
mal prinses, il, par un de ses compaignons juifs, envoya
querre un sergent du roy, par lequel il fist icellui prisonnier
admener prisonnier oudit Chastellet; et toutesvoyes,
pour ce qu'il estoit jour de vendredi et heure de
relevée, n'eustpeu, il qui deppose, par leur loy qu'ilz
ont juré et promise garder, prester, recevoir, vendre,
engaigier ne acheter sur gaige ou autrement, comment
que ce feust ou peust estre.
GILET de Villesurasse, dessus nommé, aagié de XXXVIIJ 
ans ou environ, et lequel, par ledit mons. le prevost,
avoit esté mandé en l'ostel dudit mess. Jehan de Roussay,
son maistre, juré et examiné en jugement sur les quarreaux,
et en la presence dudit prisonnier, cogneut et
confessa par serement que à plusieurs fois, et passés sont
quatre ans, il a cogneu et cognoist icellui prisonnier,
avec lequel il a beu, mengié et couchié plusieurs fois;
et que puis un mois ençà que ledit prisonnier il a veu à
Paris, est venus devers lui qui parle en l'ostel dudit de
Roussay, son maistre, et a prié et requis moult de fois
lui qui parle comment il lui voulsist aidier à trouver un
maistre ou aucun service, et que pour la cognoissance
qu'il avoit à lui, et aussi qu'ilz sont assez prouches voisins
et d'une mesmes nacion, lui a donné à boire et à
mengier des biens de sondit maistre, au veu et au sceu
d'icellui et de tous ses gens et familliers, et aussi a couchié
avec lui en l'ostel dudit sire de Roussay.
Et quant ad ce que ledit prisonnier dit que, ou jour
d'ier, de relevée, il qui parle lui baillast pour engaigier
ou emprumpter argent sur icelle vaisselle d'argent qui lui
fut monstrée, dit et afferme par son serement qu'il n'en
est riens, et que oudit jour d'ier il ne vit icellui prisonnier,
ne n'avoit veu jusques ad present, puis mercredi
derrenierement passé, heure de disner, que icelli prisonnier
avoit disné en l'ostel dudit son maistre. Et toute
laquele vaissele dessus dite fu mal prinse et emblée de
nuyt, mercredi derrenierement passé, en la sale et en
une des chambres d'icellui hostel en laquele gist continuelment
Guiot de Roussay, frere dudit sire de Roussay;
ne nul besoing ne lui estoit d'emprumpter l'argent dessus
dit, car il avoit en garde toute la plus grant partie de la
chevance dudit sire de Roussay, pour faire la despence
de son hostel. Et dit que icelle vaissele est à sondit
maistre, et signée de sa devise, c'est assavoir à une corne
de rangier.
AUQUEL prisonnier, ouyes les deposicions cy-dessus
escriptes, faites en sa presence par lesdiz Gilet et David,
demandé lui fu et par serement, par icellui mons. le prevost,
que il deist verité de la maniere comment prins
avoit icelle vaissele. Lequel prisonnier continua et persevera
en la confession cy-dessus escripte, et aujourd'ui par
lui faite, et ne voult autre chose cognoistre qui lui portast
prejudice; et pour ce, par l'advis et deliberacion
d'iceulx conseilliers dessus nommez, icellui mons. le prevost
prononça, en la presence dudit prisonnier, que pour
savoir par sa bouche la verité des accusacions dessus
dites, il feroit mettre icellui prisonnier à question.
EN enterinant lequel jugement, ledit prisonnier fu fait
despouillier tout nu, mis, lié et estendu à la question sur
le petit tresteau, et avant ce que l'en eust jetté sur lui
comme pou ou neant d'eaue, requist instanment que hors
d'icelle question l'en le voulsist mettre, et il diroit verité
de la maniere comment prins avoit icelle vaissele d'argent,
et d'autres larrecins que fais avoit. Si fu mis hors
d'icelle question, mené choffer en la cuisine en la maniere
acoustumée, et, en après, ramené en jugement sur
lesdiz quarreaux; et illec, en la presence desdiz conseilliers,
et sans aucune force ou contrainte, icelli prisonnier
cogneut et confessa, en soy corrigant des autres confessions
par lui faites, verité est que mercredi derrenierement
passé, au soir, ainsi comme l'en estoit aus feux de la
veille Saint-Pere, en la rue de Saint-Pol, et au devant
de l'ostel dudit de Roussay, veant que à l'uis de l'ostel
d'icellui n'avoit aucune personne, saichant les estres et
chambres d'icellui, pour cause de ce qu'il y avoit plusieurs
fois repairié, comme dit est dessus, entra en la sale
dudit hostel, et illec, tempté de l'ennemi, print et embla
l'une d'icelles tasses d'argent, avec la saliere, qui estoient
sur le dreçoir de ladite sale; et, ce fait, passa oultre icelle
sale, et entra en la chambre en laquele a acoustumé gesir
Guiot de Roussay, frere dudit de Roussay, et illec samblablement
mal print et embla l'autre desdites tasses, sans
ce que aucunes des gens dudit hostel veissent ou apperceussent
lui qui parle; et d'icellui hostel, après ce qu'il ot
prinses icelles tasses et saliere, se parti sanz commander
aucunes des gens dudit sire de Roussay, qui s'esbatoient
aus feux devant la maison d'icellui, à Dieu, ne leur dire
aucune chose. Laquele saliere il qui parle, afin que elle
ne feust cogneue, il despeça ou jour d'ier par le moyen et
aide d'une pierre; et pour cuidier vendre icelle vaissele
d'argent et en avoir son argent plus secretement, ala
hersoir en la rue des Juifs, où il exposa en vente icelle
vaissele audit juif, nommé David, qui lui fu monstré,
lequel juif le fist, pour ladite cause, prendre et emprisonner
oudit Chastellet.
Cogneut avec ce, il qui parle, que en Karesme derrenierement
passé, lui estant logié en la ville de Viriau
en Bourgoigne, en l'ostel d'un drappier et retondeur de
draps, veant sur jour, ainsi comme heure de nonne, que
en l'ouvroir où l'on retond les draps n'avoit aucune personne
qui gardast les draps qui y estoient, tempté de
l'ennemi, comme dit est, print un drap pers qui estoit
près des presses de l'ouvroer dessus dit, atout lequel
drap, il, seul et sanz prendre congié de sondit hoste, se
parti et ala en la ville de Beaune en Bourgoigne, en laquelle
il vendi icellui drap la somme de XVJ  fr. d'or, ou
monnoye à la value, qu'il en ot et receupt. Et dit, sur
ce requis et par son serement, que les larrecins cy-dessus
escrips, par lui cogneuz et confessez, sont vrayz, et qu'il
a faiz et commiz iceulx par la fourme et maniere que cy-dessus
sont escrips, et que oncques jour de sa vie ne fist
ou commist aucuns autres larrecins que ceulx cy-dessus
desclairés. Et, pour ce, fu fait traire à part sur les quarreaux
dudit Chastellet.
APRèS lesqueles choses ainsi faites, fu demandé par
ledit mons. le prevost, aus conseilliers dessus diz, leurs
advis et oppinions qu'il estoit bon de faire dudit prisonnier,
et se les confessions par lui faites estoient teles
qu'il feust digne d'estre excecuté comme larron, ou non.
Tous lesquieulx, sans aucune descordance, veu et regardé
l'estat dudit prisonnier, lequel, par sadite confession, a
lessié sa femme, enfans et mesnaige, pour chevauchier et
suyr routes de gens d'armes, les traïsons par lui faites,
tant en l'ostel dudit sire de Roussay comme en cellui du
tondeur son hoste, en commettant les larrecins par lui
faites, cy-dessus escriptes, et la valeur d'icelles, delibererent
et furent d'oppinion que l'en ne le povoit espargnier
qu'il ne feust excecutez comme lierres, et qu'il
l'avoit très-bien desservi. Oyes lesqueles oppinions et
veu ce present procès, ledit mons. le prevost condempna
ad ce ledit prisonnier, et en sa presence.
OUQUEL samedi premier jour de juillet, l'an dessus
dit, ledit jugement prononcié contre icellui Jehannin de
Noyon fu excecuté.
Et n'avoit aucuns biens. AL. CACHEMARéE.

MAISTRE HENRY de Arne, maistre en ars, aagé de
 XXXIIIJ ans ou environ.
MAISTRE PELERIN de Queimppe, maistre en ars, de
l'aage de XXX ans ou environ.
NEZ du pays d'Alemaigne, ouyz et examinez sur les
quarreaux, ou Chastellet de Paris, le jeudi XXVJe jour de
may mil CCCIIIJxx et dix, par maistre Jehan Truquan,
lieutenant de mons. le prevost, presens maistres Dreux
d'Ars, auditeur; Andrieu Le Preux, procureur du roy;
Miles de Rouvroy, Nicolas Bertin et Gieffroy Le Goibe,
examinateurs du roy nostre sire ou Chastellet de Paris;
protestans iceulx escoliers qu'ilz ne tendent que à fin civile,
dient et depposent par leurs seremens, et par la
bouche dudit maistre Pelerin, en la presence de Thevenin
de Brenne, prisonnier detenu oudit Chastellet, que
verité est que, après la Saint-Remi derrenierement passé,
ot deux ans ou environ, en eulx en alant de Paris droit
en Avignon, passans parmi la ville de Troyes, et en leurdit
chemin, environ trois lieues au delà d'icelle ville, à
l'entrée d'un petit bois dont ilz ne scevent le nom, trouverent
illec Thevenin de Breyne, prisonnier detenu oudit
Chastelet, de la personne duquel ostencion et veue
leur fu faite, lequel prisonnier se acompaigna avec eulx,
alerent un petit de chemin ensamble par ledit bois, et
avec eulx survindrent à trois fois, l'un après l'autre, et
incontinent après ce que ledit prisonnier fu arrivé avec
eulx, trois autres compaignons, faignans que ilz ne cognoissoient
li uns l'autre. Ouquel jour ilz s'en alerent
ensamble et arriverent en une hostellerie, soupperent à
une table et païerent chascun leur escot. Après lequel
souper, par les oppressions, ennortements, prieres, requestes
et temptacions dudit prisonnier, qui parloit et
intreduisoit eulx qui parlent de jouer aus croix et aus
piles, et aussi au jeu de dez, disant qu'ils jouassent hardiment,
et s'ilz perdoient, qu'il en paieroit la moitié; et
s'il gaignoit de leur argent, il vouloit qu'ilz eussent tout
l'argent à leur prouffit, eulx qui parlent, pour les causes
dessus dites, baillerent audit prisonnier environ dix ou
douze frans en menue monnoye et or, qu'ilz portoient
pour aler leur chemin audit lieu d'Avignon et faire leurs
despens. Lequel argent icelli prisonnier perdi tout, ausdiz
jeux, aus trois compaignons qui illec s'estoient assemblez,
sanz ce qu'ilz jettassent coup de dé, ne couchassent ou
engaigassent aucunement leurdit argent, lequel ilz lui
baillerent, pour doubte qu'ilz avoient que yceulx compaignons
dudit prisonnier, qui les avoient encloz au bout
de la table, contre le mur, ne les murdrissent pour avoir
leurdit argent; etlesquieulxleur disoient, et par especial
ledit prisonnier, que s'ilz ne jouoient audit jeu, qu'ilz
s'en repentiroient.
Dient avec ce, que quant ilz orent perdu ce d'argent
dessus dit qu'ilz avoient, et que plus n'en vouldrent baillier,
icellui prisonnier s'en ala au bout d'un lit estant en
la chambre où ilz avoient soupé, et illec print un petit
fardelet lyé qu'ilz portoient sur leur cheval, lequel icellui
prisonnier et sesdiz complices deslierent, sercherent
et regarderent dedens, ouquel ilz ne trouverent que livres,
robe linges, chauces et solers, et lesdiz biens prindrent,
sauf aucuns petiz livres et mauvais qui estoient
dedens icellui fardelet, qu'ilz leur baillerent.
Dient aussi que pource qu'ilz ne leur vouldrent baillier
ce d'argent qu'ilz avoient, ledit prisonnier et sesdiz compaignons
sacherent leurs cousteaux, et d'iceulx vouldrent
et s'efforcerent de ferir lui Pelerin qui parle. Et, ce fait,
afin d'eschever tous descors, et qu'ilz ne feussent plus
grandement injuriés et domaigiés que dit est, s'en vouldrent
yssir hors de ladite chambre; maiz l'un d'iceulx
estoit à l'entrée de l'uys d'icelle chambre, disant à eulx
qui parlent que d'icelle ilz ne ystroient point, s'ilz
n'avoient l'argent qu'ilz avoient. Et finablement, après
plusieurs parolles dittes entre eulx, se partirent hors
d'icelle chambre, et s'en alerent pour coucher en la
chambre de leur hoste, en laquele chambre ilz qui parlent
se tindrent toute la nuit tous vestuz, pour la doubte
qu'ilz avoient d'icelli prisonnier et sesdiz compaignons;
et celle nuyt se firent guettier par leur hoste jusques au
point du jour, qu'ilz se partirent dudit hostel et s'en alerent
leur chemin droit en ladite ville d'Avignon. Et au
retour qu'ilz firent, en passant parmi la ville de Troyes,
virent ledit prisonnier, lequel ilz firent convenir par devant
le prevost dudit lieu de Troyes. Et en après, pour
les delais que queroit icellui prisonnier, fait la cause advoquer
par devant le bailli, afin d'avoir desdomaigement
des cabuseries à euxl faites par ledit prisonnier, et aussi
des injures à eulx faites. Et pour ce qu'il leur fu dit et
advisé que ledit prisonnier s'estoit absentez d'icelle ville
de Troyes, et qu'il leur porroit trop couster à le poursuir,
se partirent d'icelle ville de Troyes pour eulx en
venir à Paris, et le procès par eulx encommencié contre
lui laisserent en cest estat, sanz en faire aucune poursuite.
LEQUEL prisonnier, sur ce juré de dire verité, cogneut
et confessa par son serement qu'il est vray que, environ
le temps dessus dit, à l'entrée dudit bois, duquel il ne
scet le nom, lui estant à pié, et ayant deux petiz chiens
espaigneulx pour soy esbatre, survint d'aventure au chemin
par où lesdiz escoliers aloient, leur demanda où ilz
vouldroient estre, lesquelx lui respondirent qu'ilz aloient
en la ville d'Avignon, et y vouldroient estre. Lors il qui
parle, qui avoit à besoignier à un villaige qui estoit au
delà dudit bois, à trois lieues d'icelle ville de Troyes,
n'est record quant ad present queles besoignes il y avoit
lors à faire, ne du nom d'icelle ville, s'en ala avec lesdiz
deux escoliers en icellui villaige. Lesquieulx escoliers,
après ce qu'il ot besoignié en icelle ville de ce pourquoy
il y estoit alez besoignier, vint veoir lesdiz escoliers à
leur escot où ilz estoient hebergiez, qui avoient soupé,
et estoient acompaigniez de IIJ ou IIIJ compaignons qu'il
qui parle ne cognoissoit lors, ne ne cognoist de present.
Et lors vit que ledit Pelerin, qui estoit moult eschauffé
de jouer aus dez ou aus croix et aus piles, requist lui qui
parle et lesdiz compaignons qui estoient à ladite table
qu'ilz jouassent ausdiz jeux; et est verité qu'ilz jouerent
ensamble, et aussi puet bien estre que iceulx escoliers
perdirent de leur argent six ou sept frans, plus ou moins,
ne scet lequel; mais il ne sera jà sceu ou prouvé contre lui
qu'il gaignast ou receust denier aucun desdiz escoliers,
mais perdi en icelle compaignie la somme de dix soulz
 paris.. Et quant audit fardelet deslié, et les livres ou biens
que ilz dient avoir esté prins en icellui, de la maniere de
garder l'uys, et des injures à eulx faites, il n'en est riens,
et ne sera jà sceu ou prouvé contre lui qu'il feist ou deist
aucune injure à iceulx escoliers ou à aucun d'eulx.
Cogneut aussi que lesdiz escoliers, venuz du retour
d'Avignon en ladite ville de Troyes, vindrent à lui qui
parle leurs lances ès poings, aspoyerent icelles contre sa
poitrine pour le vouloir tuer, se ce n'eussent esté les gens
de l'ostel ouquel il estoit logié, qui les refraindrent de leur
mauvaiz propos; et que iceulx escoliers, disans que l'en
leur avoit fait, en la compaignie de lui qui parle, les
injures par eulx cy-dessus proposées, le firent convenir
et appeller par devant les bailli et prevost dudit lieu de
Troyes, par devant lesquieulx juges il, pour la paour et
crainte qu'il avoit d'iceulx, se parti d'icelle ville de
Troyes, et vint demourer en la ville de Paris, en laquele
il a tousjours depuis continuelment, et ou pays d'environ,
demouré, sanz ce qu'il ait esté reprins d'aucun
blasme ou reproiche.
ITEM, le samedi ensuivant, XXVIIJe jour dudit mois de
may, l'an dessus dit, par devant mons. le prevost, lui
estant en jugement sur les quarreaux, presens maistres
Jehan Truquan, lieutenant; Beraut Brisson, esleu sur le
fait des aydes; Dreux d'Ars, auditeur; Andrieu Le Preux,
procureur du roy; Miles de Rouvroy, Girart de La Haye,
Jehan de Bar, Nicolas Bertin, Robert de Pacy, Nicolas
Chaon, Hutin de Ruit et Gieffroy Le Goibe, examinateurs
de par le roy nostre sire ou Chastellet de Paris; fu
veu, leu et recité l'accusacion, confession et denegacion
cy-dessus escripte, faites contre ledit de Breyne, prisonnier,
et demandé ausdiz presens conseilliers leurs advis
et oppinions comment l'en procederoit contre icellui
prisonnier. Tous lesquieulx, veu le procès dessus dit, ce
aussi que ou registre et livre des confessions faites par les
prisonniers, le XXIJe jour de decembre, l'an mil CCCIIIJxx 
et cinq, qui fu veu et leu en la presence des dessus diz,
et que pour les causes contenues ou procès et confession
faite par ledit prisonnier, pour les deliz par lui commis
et perpetrez, escrips sur ledit jour, icellui prisonnier fu
lors bany de la ville et viconté de Paris jusques à dix
ans prouchainement lors après ensuivans, et qu'il est
homme de très-petite et foible renommée, et que ledit
temps et banissement n'est aucunement expiré, mais dedens
icelli, sanz grace du roy, est entrez en la ville de
Paris, delibererent et furent d'oppinion que pour savoir
desdites accusacions par sa bouche la verité, et des autres
crismes par lui commis, il feust mis à question; à quoy
ledit mons. le prevost le condempna.
LE LUNDI ensuivant, XXXe jour dudit mois de may, par
devant maistre Jehan Truquan, lieutenant dudit mons. le
prevost, en la presence du chevalier du guet, maistres
Robert Petit-Clerc, Miles de Rouvroy, Girart de La
Haye, Arnoul de Villiers, Nicolas Bertin et Gieffroy Le
Goibe, fu attaint et admené en jugement sur les carreaux
le dessus nommé Estienne de Breyne, auquel fu dit par
ledit lieutenant que de ce que dessus est dit, et aussi de
ses autres meffais, il deist et confessast plainement la verité,
ou autrement la lui feroit dire. Lequel Estienne
dist et respondi qu'il n'avoit riens mesfait, et des griefs
qu'il disoit à lui estre faiz par ledit lieutenant appella en
parlement.
MERCREDI premier jour de juing mil CCC quatrevins
et dix, par devant mons. le prevost, lui estant en jugement
sur les quarreaux, presens maistres Guillaume Porel,
conseillier du roy nostre sire en parlement; Jehan Truquan,
lieutenant dudit mons. le prevost; Dreue d'Ars,
auditeur; Andrieu Le Preux, procureur du roy; Gerart
de La Haye, Miles de Rouvroy, Ernoul de Villiers, Nicolas
Bertin et Gieffroy Le Goibe, examinateurs; vint et
fu present honorable homme et saige maistre Jehan de
Cessieres, notaire du roy nostre sire et greffier criminel
en parlement, lequel de Cessieres dist que du commandement
de bouche à lui aujourd'uy fait par mesdiz seigneurs,
il rapportoit que, veu le procès dessus dit par
ladite court fait contre icellui Thevenin de Breyne, prisonnier,
et tout ce qui fait à considerer, mesdiz seigneurs
avoient ordonné et appointié, oyes les causes proposées
par icelli prisonnier, pour lesqueles il avoit appellé dudit
 mons. le prevost, que nonobstant icelle appellacion
faite par icelli prisonnier, ledit mons. le prevost procedast
à l'encontre dudit prisonnier, selon le procès dessus
dit, ainsi qu'il seroit à faire de raison. Lequel rapport fu
incontinent dit et rapporté audit prisonnier, et prononcé
en sa presence.
LE MARDI VIJe jour de juing mil trois cens quatrevins
et dix, par devant mons. le prevost, lui estant en jugement
sur les quarreaux, presens messire Baude de Vauvillier,
chevalier du guet; maistres Jehan Truquan, lieutenant;
Dreux d'Ars, auditeur; Andrieu Le Preux,
procureur du roy; Arnoul de Villiers, Nicolas Bertin et
Robert de Pacy, examinateurs du roy nostre sire ou
Chastellet de Paris; fu attaint et fait venir le dessus dit
Thevenin de Breyne, prisonnier, lequel, après ce qu'il
fu fait jurer, et par serement, de dire verité des accusacions
dessus dites, et qu'il ne voult aucune chose confesser
plus que dit a cy-dessus, en enterinant ledit jugement
interlocutoire contre lui donné, fu mis à question
sur le petit et le grant tresteau, et illec ne voult aucune
chose confesser. Si fu mis hors d'icelle, mené choffer en
la cuisine en la maniere acoustumée, et remis ès prisons
dont il estoit partiz.
EN L'AN dessus dit, le IXe jour dudit moiz de juing, en
la presence de mons. le prevost, par l'advis et deliberacion
de maistres Jehan Truquan, lieutenant dudit mons. 
le prevost; Dreux d'Ars, auditeur; Arnoul de Villiers,
Nicolas Bertin et Gieffroy Le Goibe, examinateurs; fu
de rechief attaint en jugement sur lesdiz quarreaux, et
interrogué par serement, le dessus dit Thevenin de Breine,
prisonnier, sur les accusacions dessus dites, afin qu'il en
deist verité, lequel continua ès confessions cy-dessus
escriptes, par lui autresfois faites. Et pour ce que autre
chose ne voult confesser, fu fait mettre à question sur le
petit et le grant tresteau, et lui estant en cest estat, dist
qu'il diroit verité, mais que l'en le ostast d'icelle question.
Si fu mis hors d'illec, mené choffer comme dessus, et,
hors d'icelle question, ne voult aucune chose autre que
dit a cy-dessus confesser en son prejudice. Si fu, quant
alors, sursis de proceder plus avant contre lui, et fu fait
mettre en la prison de laquele il avoit esté attaint.
L'AN DESSUS DIT, le XIXe jour dudit mois de juing, en
jugement sur les quarreaux dudit Chastellet, par devant
maistre Jehan Truquan, lieutenant dudit mons. le prevost,
presens maistres Dreue d'Ars, lieutenant; Andrieu
Le Preux, procureur du roy nostre sire oudit Chastellet;
Jehan de Bar, Ernoul de Villiers et Gieffroy Le Goibe,
examinateurs; fu veu et leu ce present procès. Et attendu
ce que ledit maistre Jehan Truquan rapporta et dist que
Marguerite de Chaalons, fiancée dudit Thevenin, et tenant
franchise à Saint-Jaques de la Boucherie, tesmoigne
et afferme que au temps que ledit Thevenin fu emprisonné
en la ville de Troyes, et à la requeste d'iceulx
escoliers, ilz avoient bien vaillant en or comptant cinquante
frans, que portoit sur lui ledit prisonnier, et ne
scet de quele part ilz lui estoient venus, ne où il les avoit
gaigniez; car il avoit longtemps paravant, et bien IIJ mois
et plus, que elle n'avoit veu sondit fiancé. Et, consideré
que derrenierement icellui prisonnier avoit dit que des
accusacions dessus dites il diroit verité, dont il n'avoit
voulu riens faire, par l'advis et deliberacion d'iceulx
conseilliers, icellui prisonnier fu de rechief fait venir en
jugement, et interrogué par serement de dire verité sur
ce que dit est, lequel ne voult, des accusacions dessus
dites, aucune chose confesser. Et quant ausdiz cinquante
frans, dit et par serement que au temps de sondit emprisonnement
fait à Troyes, il n'avoit que XXIIIJ  s.  paris.. Et,
veu ce que dit est, fu fait mettre à question sur le petit
et le grant tresteau, et ne voult aucune chose confesser
que dit a cy-dessus; et, pour ce, fut fait remettre en la
prison de laquelle il avoit esté attaint.
L'AN MIL CCCIIIIxx et dix dessus dit, le VJe jour d'ottobre
ensuivant, par devant mons. le prevost, lui estant
en jugement sur les quarreaux dudit Chastellet, presens
honnorables hommes et saiges maistres Jehan Truquan,
lieutenant dudit mons. le prevost; Dreux d'Ars, auditeur;
Andrieu Le Preux, procureur du roy nostre sire
oudit Chastellet; Robert Petit-Clerc, Ernoul de Villiers,
Miles de Rouvroy et Gieffroy Le Goibe, examinateurs
oudit Chastellet; fu attaint Thevenin de Breine, prisonnier
dessus nommé, auquel, par ledit mons. le prevost, fu
dit que des accusacions dessus dites, et autres crimes et
delis par lui commis, il deist verité. Lequel prisonnier,
après ce qu'il ot juré aus sains Euvangiles de Dieu dire
verité, et que autre chose que cogneu a cy-dessus il ne
volt cognoistre ne confesser,parl'advis et deliberacion
des conseilliers cy-dessus nommés et escrips, icelli prisonnier
fu fait despouillier tout nu, mis, lié et estendu à
la question sur le petit et le grant tresteau, et ne voult
aucune chose confesser que dit a cy-dessus; et, pour ce,
fu fait remettre en la prison de laquele il avoit esté
attaint.
ET, CE FAIT, le mercredi Ve jour de juillet l'an mil CCC 
quatre-vins et onze, par devant mons. le prevost, lui
estant en jugement sur les quarreaux dudit Chastellet,
presens honorables hommes et saiges maistres Jehan Truquan,
lieutenant dudit mons. le prevost; Dreux d'Ars,
auditeur; Martin Double, advocat du roy en Chastellet;
Andrieu Le Preux, procureur du roy nostre sire illec;
Michel Marchant, Jaques du Bois, Denis de Bausmes,
advocas oudit Chastellet; Beraut Brisson, esleu à Paris
sur le fait des aydes; Robert de Tuillieres, Nicolas Bertin,
Robert de Pacy, Nicolas Chaon, Hutin de Ruit et
Gieffroy Le Goibe, examinateurs en icelli Chastellet; fu
veu et leu, mot après autre, le procès cy-dessus escript,
et par ledit mons. le prevost demandé ausdiz conseilliers
leurs advis et opponions sur ce, et la maniere comment
l'en avoit à proceder contre ledit Thevenin, prisonnier.
Tous lesquieulx, veues les accusacions d'iceulx escoliers
faites contre ledit prisonnier, eu regard à leurs estas et
personnes, la maniere de l'assemblée et compaignie faite
par icelli prisonnier avec lesdiz escoliers, l'estat de sa
personne, les variacions et denegacions sur ce par ledit
prisonnier faites; attendu l'estat de sa personne, qui est
homme pervers, de dure et mauvaise voulenté, lequel,
par sa confession, l'en ne puet attaindre des delis par lui
fais et commis, que quant aucun commet crime, qu'il ne
appelle pas tesmoings pour veoir faire icelli, et consideré
que, pour ses delis fais et commis, il a autrefois esté
bany, et audit ban acquiescé; attendu que ledit prisonnier
fu trouvé dedens la ville de Paris avant le temps de
son banissement acompli, et qu'il est homme incorrigible;
delibererent et furent d'oppinion que à tousjours du
royaume de France icelli Thevenin de Breine feust bany,
sur peine de la hart. Ouyes lesqueles oppinions et veu
ce present procès, ledit mons. le prevost banyt à tousjours
mais du royaume ledit prisonnier, sur peine de la
hart; et de widier icellui lui donna et prefixt terme dedens
la fin de ce present mois. Et ainsi le prononça en
la presence dudit prisonnier, et, partant, fu mis hors de
prison.
 AL. CACHEMARéE.

L'AN MIL CCC QUATREVINS ET DIX, le mardi VIJe jour
de juing, mons. le prevost estant en jugement sur les
quarreaux du Chastellet de Paris, presens noble homme
messire Baude de Vauvillier, chevalier du guet; maistres
Jehan Truquam, lieutenant dudit mons. le prevost; Dreue
d'Ars, auditeur; Andrieu Le Preux, procureur du roy
nostre sire ou Chastellet de Paris; Ernoul de Villiers,
Nicolas Bertin et Miles de Rouvroy, examinateurs oudit
Chastellet; fu fait venir et attaindre des prisons dudit
Chastellet, par devant lui, Jehan Binet, dit de La Croix,
prisonnier detenu illec, et accusé en sa presence par
Gerart Dossinal, prisonnier detenu oudit Chastellet,
disant que en sa compaignie, parmi la ville de Paris, en
plusieurs tavernes et hosteleries, ilz avoient, d'un commun
assentement, prins et emblé plusieurs pos, plas,
escueles et salieres d'estain, qu'ilz avoient vendus, et
l'argent appliqué à son prouffit. Et aussi disoit que à plusieurs
compaignons frequentans et gaignans leurs vies au
jeu de dez, au tasseau, à croix et à pile et au jeu de la
chevillete, il avoit oy dire que icelli Binet estoit très-fort
larron, hazardeur et asséeur de faulx dez, et que
aucune fois il s'entremetoit de changer gobelez et tasses
d'argent, et aussi pour ce que, par lesdiz maistres Jehan
Truquan et procureur du roy, fu dit et tesmoignié qu'ilz
se recordoient que, sept ans avoit ou environ, ilz avoient
veu ledit Binet, prisonnier, accusé pour cabuserie et
tromperie oudit Chastellet, lequel n'avoit aucune chose
voulu confesser, jà soit ce que de fait, par sa bouche et
voye de question, il eust esté examinez et interroguez, et
en après, par la longue et peine de prison, pour sa povreté
et langueur de maladie, envoyé à l'Ostel-Dieu de
Paris. Auquel prisonnier, par ledit mons. le prevost, après
ce qu'il ot juré aus sains Euvangiles de Dieu dire verité
des accusacions dessus dites, et de toutes autres choses
qui lui seroient demandées, fu demandé s'il estoit voir
que, pour aucuns cas criminelz, il eust autrefois esté emprisonné
oudit Chastellet, et contre lui procedé par voye
de question, comme dit est dessus, et, en après, envoyé
à l'Ostel-Dieu de Paris. Lequel prisonnier, et par serement,
nya oncques mais jusques ad present avoir esté
prisonnier oudit Chastellet, et aussi dist et afferma que
des accusacions cy-dessus dites contre lui, faites par ledit
Girart Dossinal, il n'estoit en riens coulpable, ne oncques
mais ne l'avoit veu VIIJ jours a ou environ, qu'il fu admené
prisonnier oudit Chastellet.
Et dit que oncques de tromperie, cabuserie, jeu de
dez, et d'asseoir ou jouer au jeu de la chevillete, il ne
s'entremist, et que toutes les accusacions contre lui cy-dessus
dites, faites, sont choses controuvées, sanz cause
ne raison, mais les a dittes et proferées, icellui Dossinal,
par hayne qu'il a à lui, ne scet la cause pourquoy.
Et dit, sur ce requis, qu'il est nez de la ville de Thorigny
lez Saint-Lo, en Normandie, homme de labour,
qui a gaignié sa vie à carder laine, et lequel est alez en
plusieurs parties du royaume, tant à Rouen, à Tournay,
à Amiens, à Saint-Quentin, à Reins, à Chalons, à Troyes,
en Avignon, à Orliens, à Bloys, comme à Paris et aillieurs,
et gaigné sa vie audit mestier le mieulx qu'il a peu et
sceu, et ne scet que l'en veult, ou pourroit faire ou dire
contre lui, et signifie à tous qu'il est clerc, non marié,
en habit et possession de tonseure, et qu'il a XX ans et
plus que par l'evesque de Saint-Lo lui fu donnée tonsure
en ladite ville de Thorigny, dont il ot lettre, laquele
fu arse en icelle ville, en l'ostel d'un sien oncle,
au temps que le duc de Lenclastre chevaucha ou pays,
et environ le temps que le duc de Bretaigne conquesta
le pays de Bretaigne. Requis s'il a tonsure faite sur sa
teste, dit que ouyl. Requis s'il scet lire ou cognoistre
lettre quelconques, dit, et par son serement, que non,
et que au temps qu'il ot tonsure, il aprenoit son A B C,
dont il ne scet lettre aucun.
Dit aussi, sur ce requis, qu'il ne sauroit par qui prouver
qu'il eust eu tonsure. Et, ce fait, fu fait mettre en la
prison de laquele il avoit esté attaint.
APRèS lesqueles choses ainsi faittes, ledit mons. le
prevost demanda aus conseilliers dessus nommez leurs
advis et oppinions sur ce, et qu'il estoit bon de faire
dudit prisonnier, et s'il estoit tel qu'il deust joyr du previlege
de clerc, et aussi s'il y avoit cause assez pour proceder
contre lui par voye de question, pour savoir par
sa bouche la verité des accusacions dessus dittes, et autres
crimes et deliz par lui faiz. Tous lesquieulx, veu l'estat
et personne dudit prisonnier, et sa confession faite sur la
maniere comme il ot tonsure, et qu'il dit qu'il n'en a
aucune lettre ou enseignement, ne le sauroit par qui
monstrer ou prouver, le tesmoing desdiz lieutenant et
procureur du roy, qui afferment icelli comme lay avoir
autrefois esté accusé de crime en Chastellet, et mis à
question, sanz ce que oncques se advouast clerc, ce que
celui qui est evesque de Saint-Lo, que l'en appelle
l'evesque de Constances, ne puet donner tonsure
audit lieu de Thorigny, pour ce que se n'est pas de son
deocese, mais est du deocese de Bayeux; que se ce
que dit ledit prisonnier avoit lieu, attendu qu'il ne scet
lire ou cognoistre lettre quelconques, chascun se pourroit
fere donner tonsure quant il vouldroit; attendu aussi l'ordonnance
faite sur teles tonsures abusives portées par
gens qui ne scevent lire ou cognoistre lettre quelconques,
et ne se ventent d'avoir aucun tiltre, ou ne le veulent
prouver, ne ne scevent par qui, comme il est plus à plain
escript ès confessions et procès fait de Jehan Le Brun et
ses compaignons, excecutez pour leurs demerites;
delibererent et furent d'oppinion que, tant pour savoir
par sa bouche la verité comment prinse avoit ladite tonsure,
comme desdites accusacions contre lui faittes, icellui
Jehan de La Croix, dit Binet, prisonnier, feust mis à
question. Ouyes lesqueles oppinions et veu ce present
procès, ledit mons. le prevost le condempna ad ce.
EN ENTERINANT lequel jugement, ledit prisonnier fu
fait venir et attaint de rechief en jugement, auquel, par
ledit mons. le prevost, fu dit que des accusacions dessus
dites il deist la verité, ou l'en lui feroit dire par sa bouche
et le feroit questionner. Et pour ce que autre chose que
dit a cy-dessus ne voult cognoistre, icellui prisonnier fu
fait lier, mis, lié et estandu à la question sur le petit et le
grant tresteau, et, lui estant en cest estat, et hors d'icelle
question, cogneut, confessa et afferma par serement que,
puis deux ans ençà, par le conseil d'aucuns compaignons
qu'il ne cognoist, fist premierement faire sa tonsure, et
que oncques paravant ce il n'en avoit aucune portée,
nonobstant chose par luy cy-dessus dite ou cogneue; et,
veu ce que dit est, et par le conseil des dessus nommez,
fu condempné à estre rez tout juz; et, ce fait, icelli
Binet fu mis hors d'icelle question, et mené choffer en la
cuisine en la maniere acoustumée, et, après ce, remis en
la prison dont il avoit esté fait venir.
LE JEUDI IXe jour dudit mois de juing, l'an dessus dit,
par devant mons. le prevost, lui estant en jugement sur
les quarreaux dudit Chastellet, presens maistres Jehan
Truquan, lieutenant dudit mons. le prevost; Dreux d'Ars,
auditeur; Arnoul de Villiers, Nicolas Bertin et Gieffroy
Le Goibe, examinateurs oudit Chastellet; fu fait venir et
attaint des prisons dudit Chastellet Jehan Binet, dit de La
Croix, prisonnier dessus nommé, auquel, par ledit mons. 
le prevost, fu dit que des accusacions cy-dessus dites,
contre lui faites par ledit Girart Dossinal, il deist verité.
Lequel prisonnier ne voult autre chose que dit a cy-dessus
confesser; et, pour ce, fu de rechief fait mettre
à question sur le petit et le grant tresteau, et ne voult
nulle chose confesser en son prejudice; et, pour ce,
fu fait remettre en la prison de laquelle il avoit esté
attaint.
EN l'an dessus dit, le mardi XIIIJe jour dudit mois de
juing, après ce que Gerart Dossinal dessus nommé ot esté
excecuté pour ses demerites, et que en la fin de ses jours
il ot perseveré ès accusacions contre ledit Jehan de La
Croix, dit Binet, autrefois faites, lesqueles furent leues
et recitées en la presence dudit mons. le prevost, presens
maistres Jehan Truquan, lieutenant dudit mons. le prevost;
Dreue d'Ars, auditeur; Andrieu Le Preux, procureur
du roy en Chastellet; Jehan de Bar, Oudart de
Fontenoy, Arnoul de Villiers, Robert de Pacy, Nicolas
Chaon et Gieffroy Le Goibe, examinateurs oudit Chastellet;
par l'advis et deliberacion d'iceulx conseilliers,
consideré ce que ledit Binet ne voult aucune chose confesser
autre que dit a cy-dessus, et lequel, pour ceste
cause, avoit esté attaint en jugement sur les carreaux
dudit Chastellet, icelli prisonnier fu fait despoillier tout
nu, mis, lié et estendu à question sur le petit tresteau, et
en après sur le grant, et illec, ne hors d'icelle question,
ne voult autre chose confesser que dit et cogneu a cy-dessus,
au moins qui lui portast prejudice; et, pour ce,
fu mené choffer en la cuisine en la maniere acoustumée,
et en après remis en la prison de laquelle il avoit esté
attaint.
LE JEUDI VJe jour d'ottobre, l'an dessus dit, par devant
 mons. le prevost, lui estant en jugement sur lesdiz quarreaux,
presens maistres GUillaume Porel, conseillier du
roy nostre sire en parlement; Jehan Truquan, lieutenant
dudit mons. le prevost; Dreux d'Ars, auditeur; Jaques
du Bois, advocat en Chastellet; Jehan de Tuillieres,
Miles de Rouvroy, Nicolas Bertin, Ernoul de Villiers et
Gieffroy Le Goibe, examinateurs oudit Chastellet; fu veu
et leu ce present procès mot après autre, et, par l'advis
et deliberacion d'iceulx conseilliers, dit fu et deliberé
que pour savoir plus à plain, par la bouche dudit prisonnier,
la verité des accusacions dessus dites, il feust encores
mis à question. Et pour acomplir et enteriner icelle
deliberacion, le dessus dit Jehan Binet, dit de La Croix,
prisonnier, fu fait venir et attaint en jugement, et illec
ne voult chose confesser, autre que dit a cy-dessus, qui
lui portast prejudice; et, pour ce, fu fait mettre à question
sur le petit et le grant tresteau, et continua ès denegacions
par lui autrefois faites, ne autre chose ne voult
cognoistre. Et, ce fait, fu mis hors d'icelle question,
mené chauffer en la cuisine en la maniere acoustumée, et
en après remis en la prison dont l'en l'avoit fait venir et
attaint.
AU CONSEIL, sur les quarreaux du Chastellet, en jugement
par devant mons. le prevost, furent presens honorables
hommes et saiges maistres Jehan Truquan, lieutenant
dudit mons. le prevost; Dreux d'Ars, auditeur;
Martin Double, advocat du roy en Chastellet; Andrieu
Le Preux, procureur du roy illec; Michel Marchant,
Jaques du Bois, Denis de Bausmes, advocas oudit Chastellet;
Beraut Brisson, esleu à Paris sur le fait des aydes;
Robert de Tuillieres, Nicolas Bertin, Robert de Pacy,
Nicolas Chaon, Hutin de Ruit et Gieffroy Le Goibe,
examinateurs de par le roy nostre sire oudit Chastellet;
par lesquieulx, après ce que le procès cy-dessus escript
fait contre ledit Jehan Binet, dit de La Croix, ot esté
leu mot après autre, consideré l'estat et personne dudit
de La Croix, prisonnier, l'osterilité de lui en ce que,
pour question qu'il ait eue ou soufferte, il n'a aucune
chose voulu dire ou confesser plus que fait avoit la premiere
fois, les variacions et denegacions par lui faites sur
les accusacions de verité contre lui, par ledit Girart
Dossinal, excecuté pour ses demerites, fait en la fin de
ses jours; deliberé fu qu'il n'y avoit pas cause par quoy
l'en le peust excecuter comme larron, mais furent d'oppinion
que à tousjours mais il feust bany du royaume de
France, sur la peine que en tel cas appartient. Ouyes
lesqueles oppinions et veu ce present procès, ledit mons. 
le prevost, et en la presence dudit prisonnier, bany à
tousjours mais dudit royaume icellui prisonnier, sur peine
de la hart, et de widier hors d'icellui lui donna terme
jusques à un mois ensuivant son partement de la prison;
lequel se parti le VJe jour d'aoust l'an mil CCCIIIJxx et
onze.
Et lequel conseil fu conseillié, advisé, et prononcé, et
executé contre ledit Jehan Binet, prisonnier, dessus
nommé, l'an mil CCCIIIJxx et onze, le mercredi Ve jour
de juillet.
 AL. CACHEMARéE.

L'AN DE GRACE MIL CCCIIIIxx ET DIX, le mardi
 XXJe jour de mars, par devant honorable homme et
saige maistre Jehan Truquan, lieutenant de mons. le prevost,
presens maistres Miles de Rouvroy, Nicolas Bertin
et Hutin de Ruit, examinateurs de par le roy nostre sire
ou Chastellet de Paris, et Jehan Chappelu, bourgois de
Paris, fu fait venir et attaint en jugement, sur les quarreaux
dudit Chastellet, Raoulin Broillon, vigneron, demourant
à Marueil sur Marne, prisonnier detenu oudit
Chastellet, pour souspeçon d'avoir mal prins et emblé un
hanap d'argent greneté, sur lequel il vouloit emprumpter
argent aus juifs, ou icellui vendre, lequel hanap, avec
autres biens plusieurs, furent, dimenche derrenierement
passé, mal prins en l'ostel Jaquemin Gat, tavernier, demourant
en la rue aus Jougleux, et duquel hanap il fu
trouvé saisi.
Lequel prisonnier, après ce qu'il ot juré aus sains Euvangiles
de Dieu dire verité sur ce que dit est, et autres
choses qui lui seroient demandées, dit et afferma par serement
que pour argent que le roy doit à son pere, demourant
audit lieu de Marueil, se mirent, sondit pere et lui
qui parle, à chemin, et vindrent en la ville de Paris un
mois a ou environ; et que, environ XV jours a, pour ce
que sondit pere n'avoit peu avoir ou recouvrer son argent,
il s'en estoit retournez oudit païs en sa demeure,
et avoit leissié lui qui parle seul en ladite ville de Paris.
Lequel, pour avoir et gaignier sa vie, s'estoit alouez à
servir les maçons, avec lesquieulx il avoit ouvré par l'espace
de VIIJ jours ou environ en l'ostel dudit Jaquemin.
Et quant audit hanap d'argent que l'en dit avoir esté
trouvé sur lui, il n'en est riens. Et de rechief juré où il
a prins ledit hanap, dit que sondit pere lui bailla ledit
hanap au partement qu'il a nagueires fait de lui. Et après
plusieurs autres variacions par lui faites et denegacions,
cogneut icelle tasse d'argent avoir, dimenche derrenierement
passé, au soir, prinse en l'ostel dudit Jaquemin, et
que pour ce qu'il n'avoit point d'argent, il, oujourd'uy,
avoit icelle portée en la rue aus Juifs, pour la vendre
ou emprumpter argent dessus; et pour souspeçon qu'il
n'eust icelle mal prinse, avoit esté admené prisonnier ou
Chastellet.
Et dit que, oudit hostel, il ne print aucuns autres
biens, et que c'est le premier larrecin ou mesfait que
oncques il feist.
ET, CE FAIT, fu demandé audit Jaquemin Gat, qui
present estoit, par serement, qu'il deist verité des biens
qui lui avoient esté prins et qu'il avoit perduz oudit jour
de dimenche. Lequel, sur ce interrogué, dist et afferma
que celle dite nuit, lui fu emblé, en sondit hostel, ne scet
par quel personne, trois salieres et un plat d'estain, trois
chandeliers de cuivre, une bouteille de cuir, un demi-sextier
d'estain, un sas et une touaille seullement.
APRèS lesqueles choses, demandé fu de rechief audit
prisonnier s'il avoit prins iceulx biens, et qu'il en deist
la verité. Lequel, et par serement, nya icelles choses
avoir prinses. Et, pour ce, par l'advis et deliberacion
desdiz conseillers, veu l'estat et personne dudit prisonnier,
les variacions et denegacions par lui faites, et la
confession cy-dessus escripte faite par lui, delibererent
et furent d'oppinion que, pour savoir par sa bouche
la verité des biens perduz par icelli Jaquemin, et d'aucuns
autres crimes et larrecins, s'il avoit faiz, il feust
mis à question. à quoy il fu condempné par ledit
lieutenant.
EN ENTERINANT lequel jugement, icellui prisonnier
fu fait despoillier tout nu, mis, lyé et estendu à la question
sur le petit tresteau, et avant que l'en ait sur lui jetté
comme pou ou neant d'eaue, cogneut que oudit dimenche
au soir, environ jour faillant, tempté de l'ennemi,
saichant les alées et entrées de l'ostel dudit Jacquemin,
se avala en l'ostel dudit Jaquemin par une petite fenestre
ayant regart sur la rue, ouquel celier il fu par l'espace
d'une heure ou environ, et en icellui print, en une aurmaille
estant en la despence de l'ostel dudit Jaquemin,
tous les biens dessus diz, designez et desclairés en la depposicion
dudit Jaquemin. Lesquieulx ainsi par lui prins,
et qu'il fu yssu du celier par l'uys d'icellui, porta en
gaiges et en garde partie d'iceulx biens en un hostel ou
taverne estant au bout du Pont-Nuef, à Paris, ne scet à
quele enseingne; c'est assavoir: les deux salieres et un
desdiz chandeliers il vendi XIIIJ blans, et la touaille, sac,
demi-sextier, bouteille, chandelier et un petit plat d'estain,
il mist et laissa en garde oudit hostel et taverne, du
nom ne de l'enseigne duquel il n'est record. Et, ce fait,
fu mis hors d'icelle question, mené chauffer en la cuisine
en la maniere acoustumée, et, en après, ramené en jugement
sur lesdiz quarreaux; ouquel lieu, sanz aucune force
ou contrainte, il persevera et continua ès confessions cy-dessus
escriptes, par lui faites, et, en après ce, fu remis
en la prison de laquelle il avoit esté attaint.
LE MARDI IIIJe jour de juillet ensuivant, l'an mil CCCIIIJxx 
et onze, par devant mons. le prevost, presens maistres
Jehan Truquan, lieutenant dudit mons. le prevost; Beraut
Brisson, esleu à Paris; Jehan de Bar, Gerart de La
Haye, Ernoul de Villiers, Robert de Pacy, Nicolas
Chaon, examinateurs, et Dreux d'Ars, auditeur; fu fait
venir et attaint en jugement, sur les quarreaux dudit
Chastellet, Raoulin Broillon, prisonnier dessus nommé,
lequel et par serement, sanz aucune force ou contrainte,
continua et persevera ès confessions cy-dessus escriptes,
par lui autrefois faites, et lesqueles lui furent leues mot
après autre, et afferma icelles par lui avoir esté faites et
commises en et par la fourme et maniere que escriptes
sont cy-dessus. Et, ce fait, ledit prisonnier fu fait remettre
en la prison de laquele il avoit esté attaint; et, en après,
ledit mons. le prevost demanda ausdiz presens conseilliers
leurs advis et oppinions qu'il estoit bon de faire
dudit prisonnier, et comment l'en avoit à proceder contre
lui. Tous lesquelx, veu l'estat d'icellui prisonnier, et les
confessions cy-dessus escriptes, par lui faites, et nonobstant
tout ce que dit est, que pour savoir par sa bouche
s'il avoit fais aucuns autres larrecins, delibererent qu'il
feust encores une fois questionné legierement, et que s'il
ne confessoit autre chose que dit est, attendu la peine de
prison par lui soufferte, et que partie est restituée du
hanap d'argent dessus dit, par lui prins, que icellui prisonnier,
à la premiere justice que l'en feroit, feust batus
et mené tout batant, au cul de la charrete, puis le Chastellet
jusques à la justice, et que illec, et par cry solempnel,
à l'oye et audience de tous, icelli prisonnier, sur
peine de la hart, feust banyz à tous jours de la ville,
viconté et prevosté de Paris; et se plus avant confessoit,
ilz verroient ce qu'il cognoistroit, et sur ce diroient leurs
advis et oppinions comme bon leur sambleroit et seroit à
faire par raison. Ausqueles oppinions, tout veu, icellui
 mons. le prevost se conforma et ainsi le prononça.
EN enterinant lequel jugement, le mercredi ensuivant
ce jour dudit mois de juillet, l'an IIIJxx et onze dessus dit,
par devant mons. le prevost, presens maistres Jehan Truquan,
lieutenant dudit mons. le prevost; Dreue d'Ars,
auditeur; Andrieu Le Preux, procureur du roy; Gerart
de La Haye, Arnoul de Villiers, Nicolas Bertin, Robert
de Pacy, Hutin de Ruit et Gieffroy Le Goibe, examinateurs
de par le roy nostre sire ou Chastellet de Paris,
eulx estans en jugement sur les quarreaux dudit Chastellet,
fu attaint desdites prisons et fait venir le dessus dit
prisonnier Robin Broillon, auquel, par icelli mons. le
prevost, fu dit et commandé que des autres larrecins par
lui faites il deist verité, ou l'en lui feroit dire par force,
et le feroit très-bien questionner. Lequel ne voult autre
chose ne plus cognoistre que dit a cy-dessus, et, pour ce,
fu fait despouillier tout nu, mis, lyé et estendu à la question
sur le petit tresteau, et avant ce que l'en jettast sur
lui aucune eaue, requist instanment que l'en le meist jus
d'icelle question, et il diroit verité de plusieurs larrecins
que fais avoit. Pour laquele chose, et par le commandement
dudit mons. le prevost et conseil desdiz conseilliers
assistens, il fu deslié, mis hors d'icelle question, mené
chauffer en la maniere acoustumée, et illec, hors de
toute question et sans aucune force ou contrainte, cogneut
et confessa que, entre la Penthecouste et la Saint-Jehan
derrenierement passée, il estant en la ville de
Marueil sur Marne, et passant par devant l'ostel de
Jensson Baillia, vit une fenestre dudit hostel ouverte,
contre laquele, au dedens dudit hostel, pendoient deux
nappes et une touaille qui sechoient, lequel linge
il, à l'ayde d'une petite perche de bois ou baston
qu'il trouva assez près dudit hostel, saicha et advaint
iceulx à soy; et, ce fait, ou au moins un ou deux jours
après, porta icelli linge et vendi, en la ville d'Espernon,
la somme de sept blans, qu'il en ot et receut,
et iceulx appliqua à son prouffit.
Cogneut aussi avoir prins, demi-an a ou environ, en
ladite ville de Marueil, et en l'ostel Jehan Pichet, demourant
en icelle ville, une pinte d'estain, qu'il trouva sur
une aissete ou cimaise ou bouge de l'ostel d'icelli Pichet,
qu'il trouva ouvert de jour en passant par la rue et au
devant de la demeure d'icellui Pichet.
Cogneut, avec ce, avoir mal prins et emblé à plusieurs
fois, et sur l'anuytant, en l'ostel d'un nommé Jehan Moriset,
demourant en icelle ville, plusieurs osiers à lyer
vignes, sans le sceu des gens dudit hostel, et lui saichant
les gens d'icellui hostel estre encores en leur labour aus
champs; icellui osier montant à la somme de sept blans
ou environ, et du plus n'est recort. Et autre chose ne
plus ne scet de larrecins qu'il ait commises; et, pour ce,
requiert lui estre sur ce faite grace et misericorde par
ledit mons. le prevost et conseil, qui presens estoient.
LE SAMEDI VIIJe jour dudit mois de juillet, l'an mil CCCIIIJxx 
et onze dessus dit, par devant mons. le prevost, lui
estant en jugement sur les quarreaux, presens maistres
Dreue d'Ars, lieutenant dudit mons. le prevost; Andrieu
Le Preux, procureur du roy; Jaques du Bois, Michel
Marchant, Yves de Karembert, Denis de Bausmes, advocas
ou Chastellet; Robert Petit-Clerc, Robert de Tuillieres,
Nicolas Bertin, Jehan de Tuillieres, Robert de
Pacy, Hutin de Ruit, Gieffroy Le Goibe et Jehan Fouquere,
examinateurs de par le roy nostre sire oudit Chastellet;
fu fait venir et attaint des prisons dudit Chastellet
Robin Broillon, prisonnier, dessus nommé, lequel, par
serement, continua et persevera, sanz aucune force ou
contrainte, ès confessions cy-dessus escriptes, par lui
faites et afferma icelles par lui avoir esté faites par la
fourme et maniere que escriptes sont cy-dessus, qui lui
furent leues mot après autre; et, ce fait, en l'absence
dudit prisonnier, ledit mons. le prevost demanda aus
dessus diz conseilliers leurs advis et oppinions comment
l'en avoit à proceder contre ledit prisonnier, et s'il avoit
desservi à estre excecuté pour ses demerites ou non.
Tous lesquelx, veus les confessions cy-dessus escriptes,
par lui faites, la maniere des cas advenus, et la plus grant
part d'iceulx commis de nuit, les multiplicacions et perseveracions
par lui faites, à plusieurs journées et intervales,
desdites larrecins, de fait et propos appensé, la
valeur d'iceulx larecins et nombre d'iceulx, commis à diverses
fois, ce qu'il est homme vacabond, et l'estat d'icellui;
attendu aussi les denegacions par lui sur ce par plusieurs
fois faites et reiterées, delibererent et furent d'oppinion
que l'en ne le povoit espargnier qu'il ne feust excecuté
comme larron, et qu'il l'avoit bien desservi, et estoit très-fort
larron furtif. Ouyes lesqueles oppinions et veu ce
present procès, ledit mons. le prevost condempna icellui
prisonnier à estre excecuté comme larron; et ainsi le
prononça ledit mons. le prevost en la presence dudit
prisonnier.
DEPUIS lequel jugement ainsi prononcé, et oudit
 VIIJe jour dudit mois de juillet, l'an dessus dit, icellui
prisonnier fu mené à son derrenier tourment, et au devant
de la justice, en la presence de Aleaume Cachemarée,
commis par ledit mons. le prevost à estre present à
fere faire ladite excecucion, icelli Robin Broillon continua
et persevera ès confessions cy-dessus escriptes.
Et, oultre ce, cogneut et confessa, en la presence de
Jehan Raimbaut, Richart Lide et de plusieurs autres sergens,
que, demi-an ençà ou environ, il seul, de nuit,
entra en l'estable d'un nommé Thomassin Algrin, demourant
en la ville de Tou sur Marne, et ouvry l'uis
d'icelle à une cordelete à quoy il fermoit, en laquele
estable il mal print un cheval rouge, et icelli mena et
vendi en la ville de Chaalons.
Item, et en la ville d'Avenay, en une estable, et de
nuyt, il entra en icelle par une fenestre qui estoit ouverte,
et, ce fait, ouvry l'uis au mieulx qu'il pot, et
d'icelle estable enmena un cheval morel, lequel, par
l'oste à qui il estoit et qui le poursui, il rendi à icellui
hoste, de paour qu'il ot qu'il ne feust emprisonné.
Item et samblablement, en la ville de Breban, de
nuyt, en une estable qu'il ouvry, print une jument qu'il
mena vendre en la ville de Chaalons dessus dite.
Item, et par deux fois assez entresuivans, avoir entré
en deux estables, de nuyt, en la ville de Palmey, et en
icelles avoir prins et enmené à une fois deux jumens, et
à l'autre un roussin, tout ce par lui vendu en icelle ville
de Chaalons.
Item, et en la ville d'Atis, de nuyt, en une estable
qu'il ouvry à une cordelete ou loquet, qui ouvroit icellui,
avoir prins tous iceulx chevaulx et jumens, par lui
venduz à plusieurs et diverses fois en ladite ville de
Chaalons, n'est record quelx sommes au vray, mais il
tient et croit en sa conscience que d'iceulx chevaulx il a
eu et receu à son prouffit la somme de XIJ frans ou environ;
et dit que icelles villes sont prouchaines de ladite
ville de Chaalons et Marueil de IIJ, IIIJ, V et VJ lieues
environ.
Item, lui estant en un vilaige entre Saint-Thierry et
Reins, entra par l'aide d'une eschiele, par une fenestre,
en l'ostel d'un homme d'icelle ville, ouquel hostel, et
en une chambre d'icellui, il print un lit garny de coissin
et de couvertoir, et iceulx porta et vendi en la ville
de Reins, la somme de XXXIJ  s. ou environ, qu'il en
receupt.
Item, et en la ville de Choilly, en un hostel ouquel il
avoit aucune fois ouvré, monta de nuyt par une eschiele,
et entra par-dessus les murs d'icellui hostel, du nom du
seigneur dudit hostel n'est record, ouquel il print deux
haches, un chauderon et une touaille, qu'il porta et
vendi en ladite ville de Chaalons, distant d'icelle ville
de Choilly à VJ lieues, la somme de XVJ  s. ou environ,
qu'il appliqua à son prouffit.
Item, avoir prins de nuyt et entré par-dessus les murs
de l'ostel Jehan de Montyon, demourant à Bucy, oudit
pays de Chaalons, et en ciellui hostel avoir prins plusieurs
haches, doloires, tareles et autres oustilz à charpentier,
par lui vendus, en icelle ville de Chaalons, la
somme de XVJ  s.  par..
Item, et à une autre fois, de nuyt, il entra en l'ostel
d'un tonnellier demourant en icelle ville, par-dessus les
murs d'icellui hostel, ouquel il mal print deux brochoirs
à laver mains, lesquieulx il porta et vendi en
ladite ville de Chaalons, VIIJ gros, qui valent environ
 IX  s. 
Item, avoir entré de nuyt, en la ville de Marueil, en
l'estable d'un homme demourant en icelle ville, par un
pertuis qui y estoit, et en icelle estable avoir mal prins
une sele à chevaucher, qui sur lui fu depuis trouvée et
en sa possession, et par lui rendue à celui de qui il avoit
icelle prinse.
Item, avoir mal prins et emblé de nuyt, à plusieurs et
diverses fois, grant nombre d'oës, d'oisons, poucins,
canars, poules et chappons, ès lieux et villaiges où il
frequentoit, lesquieulx il porta vendre et a vendu puis
en une ville, puis en une autre, et en receu de l'argent
pour soy vivre et gouverner, n'est record quel somme,
ne jusques à quel nombre. Et dit qu'il n'est record que
oncques jour de sa vie feist aucuns autres larrecins que
dit a cy-dessus.
Et, pour ce, fu le jugement dessus dit contre ledit
Robin Broillon, prisonnier, dessus nommé, excecuté; et
atant fini ses jours.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET ONZE, le jeudi VJe jour
de juillet, par devant honorable homme et saige
maistre Jehan Truquan, lieutenent de mons. le prevost
de Paris, presens maistres Dreux d'Ars, auditeur; Jehan
de Bar, Robert Petit-Clerc, Nicolas Bertin, examinateurs
de par le roy nostre sire ou Chastellet de Paris, et Jehan
Filleul, lieutenant du receveur de Paris, fu fait venir et
attaint en jugement, sur les quarreaux dudit Chastellet,
Regnaut de Saint-Marc, prisonnier detenu illec, pour
souspeçon d'avoir mal prins et emblé un cheval de poil
gris sur le blanc, que poursuïoit pour emblé et à soy
appartenir Guillaume Ferry, sergent d'armes du roy nostre
sire, et duquel cheval icellui prisonnier fu trouvé saisy.
Lequel prisonnier, après ce qu'il ot juré aus sains Euvangiles
de Dieu dire verité de ce que dit est, et autres
choses qui lui seroient demandées, cogneut et afferma
par serement et pour verité qu'il est nez de la ville de
Dijon en Bourgoigne, homme marié en icelle ville, et a
trois petiz enfans; pour avoir la substentacion et vie desquelx
il qui parle, pour ce que à labour de vignes il ne
povoit si grandement gaignier comme besoing lui feust,
veant que, six ans a ou environ, que chascun aloit ès
guerres, se mist à suir et frequenter routes de gens d'armes,
est alez ès pays de Flandres, d'Alemaigne, et aussi
ou pays d'Espaigne, a servi messire Jehan La Personne,
viconte d'Acy, et plusieurs autres chevaliers et escuïers,
des noms desquieulx il n'est record; et que, puis deux
mois a ou environ, il a esté sanz maistre et vacabond
parmi la ville de Paris, attendant trouver le service d'aucun
seigneur; et tant que, mercredi derrenierement passé
ot huit jours ou environ, qu'il deposant se esbatoit en
la rue du Plastre, près du carrefour du Temple, environ
heure de vespres, vit et apperçut que de la riviere certains
paiges et varlés admenoient quatre chevaulx que
l'en disoit appartenir audit Guillemin Ferry, et iceulx
establerent et logerent en une estable en icelle rue, en
laquelle il qui parle, en entencion d'avoir et prendre un
d'iceulx chevaulx pour son prouffit faire, ala environ
minuyt à l'uis de l'estable d'iceulx chevaux, lequel il
rompi à force, et, ce fait, print l'un d'iceulx quatre chevaux,
et celui mesmes dont il a esté trouvé saisy, avec
la sele et la bride, qui pendoit à une cheville en icelle
estable, et unes chauces vermailles à homme, qui sechoient
ou estoient pendues à ladite cheville. Et lors il
qui parle, tempté de l'ennemi, print et enmena icellui
cheval à Maisons sur Saine, et d'illec est alez de pays en
autre, et jusques assez près de la ville de Bris-Contre-Robert,
que par icellui Guillemin il fu prins et arresté,
et ledit cheval aussi, et pour icelle cause admené prisonnier
oudit Chastellet. Et dit que c'est le premier mesfait
et larrecin qu'il ait fait ou commis; et, pour ce, requis
instanment audit lieutenant qu'il voulsist en lui estendre
sa grace.
APRèS lesqueles choses ainsi faites, demandé fu par
ledit lieutenant, ausdiz conseilliers, leurs advis et oppinions
comment il estoit bon de proceder contre ledit
prisonnier, et se l'en parleroit à lui par voye de question,
pour savoir s'il avoit fait ou commis aucuns autres larrecins.
Tous lesquieulx, veu l'estat dudit prisonnier, qui
est homme vacabond, la fraction de l'uys d'icelle estable
faite par ledit prisonnier, de nuyt et aguet appensé, la
valeur dudit cheval, qui par ledit GUillemin nous a esté
affermé, et par serement, icelli valoir la somme de XL frans,
et la maniere de la prinse dudit cheval et aussi desdites
chauces, delibererent et furent d'oppinion que, pour
savoir par sa bouche la verité des autres crimes commis
par ledit prisonnier, s'aucuns fais en a, il feust mis à question;
et ad ce fu, par ledit lieutenant, icelli prisonnier
condempné.
EN enterinant lequel jugement, icellui prisonnier fu
fait despouillier, lié tout nu, mis et estendu à la question
sur le petit tresteau, et incontinent avant que l'en lui
feist autre chose, requist instanment que hors d'icelle
question l'en le meist, et il diroit verité. Si fu mis hors
d'icelle question, mené choffer en la cuisine en la maniere
acoustumée, et illec, hors de toute question, et sanz aucune
force ou contrainte, continua et persevera ès confessions
cy-dessus escriptes, par lui oujourd'ui faites.
Et, oultre ce, cogneut et confessa que, environ la Penthecouste
derrenierement passée, il, de nuyt, entra ès
estables des chevaulx mons. le connestable, estant à
Paris, lesqueles il trouva ouvertes, et en icelles, sanz le
sceu des gens qui dedens estoient, il, tempté de l'ennemi,
mal print un cheval de poil noir, lequel il mena en la
ville de Prouvins, et illec le vendi la somme de XIIIJ frans,
qu'il en ot et receut.
Cogneut avec ce, que, puis un mois a ou environ, il,
de nuyt, estant sur la riviere auprès d'unes estables, derriere
la Mortelerie, vit et apperceut une petite fenestre
ayant regart dedans unes estables où il avoit chevaux,
par laquele fenestre, et que il ot rompu certains bastons
de bois qui estoient au travers d'icelle fenestre, il entra
en icelle estable, en laquele il qui parle, tempté comme
dit est, mal print une haguenée morele qui estoit esdites
estables, et icelle print et enmena par l'uys de derriere
desdites estables, qu'il ouvry, et en la ville de Prouvins
la vendi à un appellé Louys, grenetier illec, la somme
de XIJ frans, dont il receut VJ frans presentement, et des
autres six frans lui bailla cedule et obligacion, laquele
Guillemin Ferry, sergent d'armes dessus dit, a prinse
sur lui qui parle, et en sa tasse, au temps et heure qu'il
mist à lui la main de par le roy, et le arresta prisonnier.
Item, cogneut que, ou mois de juing derrenierement
passé, qu'il qui parle marchandoit chappeaulx de bievre
en la grant rue Saint-Denis, print et muça soubz son mantel
un d'iceulx chappeaulx, lequel povoit valoir environ
 XVJ  s., et est par devers icellui Guillemin Ferry.
Cogneut aussi que, sept ans a ou environ, qu'il estoit
paige d'un escuïer du pays de Bourgoigne, nommé Porton
de Donjon, par icelli son maistre lui furent baillés
 XIIIJ frans en or, pour porter à certaine personne auquel
sondit maistre les envoyoit par lui qui parle, lequel deposant
retint et appliqua à soy iceulx XIIIJ frans, sanz le
sceu ou congié de sondit maistre; et se parti lors d'avec
icellui son maistre sanz lui avoir fait de ce aucune
restitucion.
Cogneut oultre que, au retour que mons. le viconte
d'Acy et autres seigneurs retournerent du voyage de Hongrie,
et en passant par le pays de Lombardie, en une
ville et hostel dont il n'est record, et ouquel ledit viconte
son maistre avoit esté logiez une nuyt, au partir du matin
qu'ilz firent d'icellui hostel, il qui parle, par convoitise,
print oudit hostel une houpelande à homme, courte,
de drap vert, et doublé de sarge vert, laquele povoit lors
valoir quatre frans, et icelle appliqua à son prouffit, et
sanz le sceu d'aucune personne quelconques.
Cogneut avec ce, que, sept ans a ou environ, qu'il
qui parle estoit demourant en icelle ville de Chambry
en Savoye, en l'ostel d'un mareschal d'icelle ville,
au partir qu'il fist de l'ostel d'icellui mareschal, et à un
matin, print oudit hostel une paire de draps, desquelx il
qui parle fist faire des robelinges pour lui, qu'il a
usées.
Item et avec ce, que, au retour du voyage du Dan,
qu'il, en la compaignie d'autres, estoit logiez en la ville
de Choisy, près de Compiengne, en l'ostel Jehan
Garnier, demourant en icelle ville de Choisi, au partir
qu'il fist d'icellui hostel, print et emporta avec soy une
nappe et une touaille, qu'il apporta et vendi, en la ville
de Paris, la somme de XVJ  s.  par..
Cogneut aussi que, puis XIIIJ ans a ou environ, qu'il a
suy et frequenté les guerres, il a par plusieurs fois prins
et raençonné plusieurs chevaulx sur les pays par où il a
passé, afin d'avoir des vivres pour soy et ses compaignons,
ne scet jusques à quel nombre ou somme d'argent il en
a receu; et aussi avoir prins plusieurs draps de lit, desquieulx
il a fait des robelinges pour son user. Et autre
chose ne plus ne scet de mesfais ou larrecins que fais ait,
en quelque maniere que ce soit.
LE samedi ensuïant, VIIJe jour dudit mois de juillet,
mil CCCIIIJxx et onze dessus dit, en jugement sur les quarreaux,
par devant mons. le prevost, presens maistres
Dreux d'Ars, lieutenant dudit mons. le prevost; Jaques
du Bois, Michel Marchant, Yves Karembert, Denis de
Bausmes, advocas en Chastellet; Nicolas Bertin, Robert
Petit-Clerc, Ernoul de Villiers, Andrieu Le Preux, Robert
de Pacy, Robert de Tuillieres, Hutin de Ruit et
Gieffroy Le Goibe, examinateurs; fu fait venir des prisons
dudit Chastellet Regnault de Saint-Mart, prisonnier
dessus nommé, lequel, sanz aucune force ou contrainte,
continua et persevera ès confessions cy-dessus escriptes,
par lui autrefois faites, et lesqueles lui furent leues mot
après autre, et icelles afferma par serement estre vrayes
par la fourme et maniere que escriptes sont cy-dessus;
et, oultre ce, jura et afferma par son serement que en sa
possession, par ledit sergent d'armes, furent trouvez environ
 XVJ frans, tant en or comme en monnoye, avec le
briefvet et chappel de biefvre dont cy-dessus est faite
mencion. Et plus ne autre chose ne volt cognoistre, et,
pour ce, fu fait à part traire sur lesdiz quarreaux.
ET, ce fait, ledit mons. le prevost demanda ausdiz presens
conseilliers leurs advis et oppinions qu'il estoit bon
de faire dudit prisonnier, et s'il avoit assez cogneu parquoy
il deust recevoir mort. Tous lesquieulx, veu l'estat
et personne dudit prisonnier, la maniere des larrecins
par lui faites furtivement et de nuyt, cy-dessus escriptes,
la fraction des huys et fenestres, avec la traïson par lui
commise à sesdiz maistres, la valeur desdites larrecins,
les continuacions, perseveracions et reyteracions d'iceulx
larrecins cy-dessus escrips, par lui faites et commises,
delibererent et furent d'oppinion qu'il estoit un très-fort
larron et traitre de son maistre, et que l'en ne le povoit
espargnier qu'il ne feust excecuté comme larron, et
que, comme tel, il feust excecuté, c'est assavoir pendu.
Ouyes lesqueles oppinions et veu ce present procès,
ledit mons. le prevost le condempna à estre pendu,
et icellui jugement prononça en la presence dudit
prisonnier.
OUQUEL VIIJe jour dudit mois de juillet, icellui prisonnier
fu mené à son derrenier tourment, et illec continua
et persevera ès confessions cy-dessus escriptes, autrefois
par lui faittes; et atant fu ledit jugement contre lui, oudit
jour d'ui conseillié et prononcé, excecuté.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET ONZE, LE LUNDI
 IIIe jour de juillet, par devant maistre Jehan Truquan,
lieutenant de mons. le prevost, lui estant en jugement
sur les quarreaux, presens Gieffroy Le Goibe, examinateur;
Giles Le Moyne, grenetier pour le roy nostre
sire à Paris; fu attaint et fait venir Jehannin de Pois, prisonnier
detenu oudit Chastellet, pour souspeçon d'avoir
mal prins et emblé un certain drap escru, mouillié, et à
tondre et retraire, de couleur de tenné, contenant environ
 XVJ aulnes, et lequel il, oujourd'ui, avoit exposé en
vente à aucuns juifs à Paris, et faisoit l'aulne VJ  s., qui
bien vault XVJ  s.. Et samble par l'inspection d'icellui drap,
qu'il ait esté osté nouvellement des lices où il avoit esté
mis par les foulons, ou celui et ceulx à qui il appartient,
pour le appareillier, comme il appartient à faire.
Lequel prisonnier, après ce qu'il ot juré aus sains Euvangiles
de Dieu dire verité sur ce que dit est et autres
choses qui lui seroient demandées, dist et afferma par
serement qu'il est nez de la ville de Rouen, et homme
boulengier, et que d'icelle ville de Rouen, puis XV jours
ençà, il est nouvellement venu en la ville de Paris pour
soy esbatre, en laquelle d'aventure il trouva, assez près
du petit huys de Saint-Anthoine, un jeune filz nommé
Perrinet, filz d'un homme dont il ne scet le nom, qui
repaire et est servant à la court madame de Thouraine,
et duquel Perrinet il a cognoissance, parce que, au temps
que ladite madame de Thouraine fu derrenierement à
Rouen, le pere dudit Perrinet estoit logiez assez près de
l'ostel où il qui deppose estoit demourant en la ville de
Rouen. Avecques lequel Perrinet il, puis ledit temps, a
continuelment beu, mengié et couché ensamble, puis
 VIIJ jours jusques à aujourd'ui, que il qui deppose, sanz
ce qu'il sceust que ledit Perrinet avoit entencion de faire,
fu par icellui Perrinet mené en la ville de Saint-Marcel,
près Paris, en une certaine place, environ heure de
 IX heures avant midi, en laquele place icellui Perrinet,
par le moyen et ayde de lui qui parle, monta par-dessus
un mur, et il qui parle demoura au dehors. Et, assez tost
après, par ledit Perrinet, et aussi par-dessus ledit mur, lui
fu jetté le drap tenné dessus dit, duquel il a esté trouvé
saisi. Lequel Perrinet, revenu par-dessus ledit mur par où
il estoit alez, il qui parle, ensamble ledit Perrinet, vindrent
à Paris, et avec eulx apporterent ledit drap en
l'ostel d'un cousturier demourant en la rue Saint-Martin,
duquel il ne scet le nom, en l'ostel duquel cousturier
icelli Perrinet print le varlet dudit cousturier sanz ce
qu'il sceust riens du fait dessus dit, et le porterent en la
rue des Juifs, où illec eulx trois l'exposerent en vente à
aucuns d'iceulx juifs, et faisoient l'aulne VJ  s. Et pour
souspeçon que iceulx juifs, ou aucuns d'eulx, orent que
lui et lesdiz Perrinet et varlet dudit cousturier n'eussent
mal prins et emblé, ilz firent ledit prisonnier prendre et
admener en Chastellet, et lesdiz Perrinet et varlet d'icellui
cousturier se absenterent de la place. Et dit que c'est
le premier mesfait auquel il feust oncques mais; et autre
chose ne plus n'en scet.
APRèS laquele confession ainsi faite par ledit prisonnier,
le jeudi ensuïant, VJe jour dudit mois de juillet, par devant
 mons. le prevost, lui estant en jugement sur les
quarreaux, presens maistres Jehan Truquan, lieutenant
dudit mons. le prevost; Dreux d'Ars, auditeur; Andrieu
Le Preux, procureur du roy en Chastellet; Jehan de Bar,
Robert de Tuillieres, Robert Petit-Clerc, Girart de La
Haye, Nicolas Bertin et Robert de Pacy, examinateurs
oudit Chastellet; icellui mons. le prevost demanda ausdiz
conseilliers leurs advis et oppinions qu'il estoit bon de
faire, et la maniere comment l'en avoit à proceder contre
ledit prisonnier. Tous lesquieulx, veu l'estat dudit prisonnier,
qui est homme de mestier, le drap entier duquel
icellui prisonnier fu trouvé saisi, contenant XIIIJ aulnes
ou environ, et dont l'aulne vault bien XVJ  s., qui est
chose souspeçonneuse, consideré qu'il estoit et est tout
mouillié et non apresté, delibererent et furent d'oppinion
que, pour savoir par sa bouche la verité se aucuns autres
larrecins il a faiz, qu'il feust une fois questionné. Ouyes
lesqueles oppinions et veu ce present procès, ledit mons. 
le prevost condempna ad ce ledit prisonnier.
EN enterinant lequel jugement, ledit mons. le prevost,
et en la presence desdiz conseilliers, fist venir ledit prisonnier
en jugement sur les quarreaux, et lui dist que des
autres crimes et larrecins que l'en dit par lui avoir esté
faites il deist la verité, ou il le feroit questionner, afin de
le savoir par sa bouche. Lequel prisonnier ne voult autre
chose cognoistre que dit est, et, pour ce, fu fait despouillier
tout nu, mis, lié et estendu à la question sur le petit
tresteau, et après sur le grant, et si tost comme l'en lui
ot donné un pou d'eaue à boire, requist instanment que
hors d'icelle question l'en le meist, et il diroit verité de
plusieurs autres larrecins que fais avoit, et lesqueles il
desclaira de bouche; et pour ce, du commandement dudit
 mons. le prevost, icelli prisonnier fu deslié et mis jus
d'icelle question, mené chauffer en la cuisine en la maniere
acoustumée, et en après qu'il ot beu et mengié, fu
ramené en jugement sur les quarreaux.
ET illec, hors de toute question, et sanz aucune force
ou contrainte, icellui prisonnier cogneut et confessa,
oultre et par-dessus ce que dit est cy-dessus et escript,
que, un an a ou environ, ainsi comme il passoit par le
chemin près d'un villaige assiz et joignant de la ville
d'Amiens, trouva, au bout d'un champ où l'en soyoit
blé, la bourse d'une femme, laquele il vuida, et en icelle
print la sommé de VJ  s.  paris..
Item, demi-an a ou environ, ainsi comme il passoit près
de la ville de Clermont, trouva une haye à laquele pendoyent
une chemise et une braye qui sechoient, lesquelx
il print, et iceulx a usez et appliquez à son prouffit.
Cogneut avec ce, que, deux ans a ou environ, autrement
du temps n'est record, en alant de la ville de Noyon
le chemin à Chauny sur Oise, à une lieue près d'icelle
ville de Noyon, et au bout d'une vigne, trouva d'aventure
une houppelande à usaige d'omme, et un chapperon
de drap brun, qu'il a usez et vestuz, et povoient lors
valoir environ deux frans.
Cogneut oultre que, puis demi-an a ou environ, au
dehors de la ville de Luserches, il trouva aus champs
unes chauces vermailles qui sechoient à une haye, lesqueles
il vendi la somme de VIJ blans.
Item, et avec ce, en alant de Saint-Mor des Fossez le
chemin droit à Laigny, avoir trouvé au bout d'un villaige,
à une lieue près d'icelle ville de Saint-Mor, une
houpelande de drap pers, sengle et courte, à usaige
d'omme, qui pendoit à une haye où elle sechoit, laquele
il print, et icelle vendi, au premier villaige qu'il trouva
en sondit chemin, la somme de quatre soulz paris., qu'il
en ot et receupt. Et dit que autre chose ne plus de larrecins
il n'a fais ou commis; et, pour ce, fu fait mettre
à part sur lesdiz carreaux.
APRèS lesqueles choses ainsi faites, demandé fu par
ledit mons. le prevost ausdiz presens conseilliers, et aussi
à maistres Arnoul de Villers et Miles de Rouvroy, examinateurs,
qui pour ce avoient esté mandez, leurs advis
et oppinions qu'il estoit bon de faire dudit prisonnier, et
comment l'en avoit à proceder contre lui, et s'il estoit
digne et avoit desservi mort. Tous lesquelx, veu ce present
procès, la valeur desdiz larrecins par lui fais et commis,
les reiteracions, multiplicacions et continuacions
d'iceulx, qui estoient en la garde de Dieu, attendu la
maniere de la prinse par lui faite d'iceulx larrecins, delibererent
et furent d'oppinion que l'en ne le povoit
espargnier qu'il ne feust excecuté comme larron, et qu'il
l'avoit bien desservi. Ouyes lesqueles oppinions et veu
ce present procès, ledit mons. le prevost condempna ledit
Jehannin de Pois à estre excecuté comme larron, et
icellui jugement prononça en la presence dudit
prisonnier...

...Rapporté audit Merigot qu'il povoit avoir
byaises, et lui dist la couvine qui estoit dedens ledit lieu,
et par quel lieu il le povoit avoir, et y mena des gens
dudit Merigot par nuyt, pour lui monstrer par où ilz le
pourroient prendre; et par X ou XIJ fois l'a mené ainsi en
plusieurs lieux, et ce prouvera par Jennequin Langleiz,
connestable d'Uisat, par delà la Courtine.
ITEM, Le Bourc de Malencontre, estant Merigot à
Chasteau-Nuef, et Ponchot de Langhac devant lui, ledit
Bourc et Merigot avoient guerre mortal de parolles, et
ledit Bourc le conduit par nuyt les vivres à gens du pays
dedens ledit lieu; par laquele provision ledit Merigot
defendi ledit lieu par longtemps plus qu'il ne l'eust tenu;
et de ce lui faisoit et donnoit bon prouffit, et aussi au
Roc de Vendas lui apporta plusieurs vivres; et se
prouvera par Girart du Seel, par Pierre de La Courtine
et Jamet de Lagout.
ITEM, Bertrandon de Vez, capitaine de Rochefort, qui
est à mons. le vicomte Dalphin, ledit Merigot, estant
au Roc, lui promist des vivres; et se prouvera par le
dessus dit.
GUILLAUME Constans, demourant au Pont-Gibaut,
enseigna audit Merigot comment se pourroit prendre
Chasteau-Neuf, et de Cornoueille, et l'estat et gouvernement
desdiz lieux; et lui a administré et baillié par
moult de fois dagues, espées, bacinez, et autres armeures
et chevaulx; et se prouvera par les dessus diz.
ITEM, Pierre Giac, demourant en la Tour en Auvergne,
ledit Merigot estant audit Roc de Vendes, le avitailla
de vivres, et tant qu'il en vouloit lui en bailloit pour
son argent; et se prouvera par les dessus diz.
ITEM, Johannet d'Orcival, qui bailla et administra
audit Merigot fil pour refaire les cordes de ses arbalestres,
qui estoient toutes rompues, et samblablement lui bailla
et administra par nuit plusieurs vivres.
ITEM, Perrotin de Cisternes, de Memac, qui plusieurs
fois, ou nom et pour Gieffroy Teste-Noire, est alez
ès bonnes villes enquerir des nouvelles et entreprinses
que on faisoit contre ledit Gieffroy Teste-Noire, et les
lui rapportoit, ou qui le vouloit chevauchier ou autrement
grever, afin qu'il feist provision au contraire, et
aloit descouvrir et chevaucher le pays quant lesdiz Gieffroy
et Merigot vouloient chevauchier, et aussi leur rapportoit
où ilz povoient mieulx faire leur prouffit.
ITEM, Perrotin de Villevalez, dudit lieu, estoit son
compagnon et complice ad ce faire, et le scet par le conseil
Gieffroy Teste-Noire.
ITEM, Jehan Lespicier, de Tuelles, consult de
Tuelles, et ses compaignons consulz, qui depuis ont esté
en ladite ville, ont esté achater arbalestres à Montpellier
pour Gieffroy Teste-Noire et ses compaignons, et chascun
an IIJc de poudre de canon, dont ledit Merigot avoit sa
part.
ITEM, maistre Jehan Le Mege, demourant à Limoges,
et IIIJ ses complices, dont ne scet les noms, mais en y
avoit aucuns qui estoient religieulx, vestus de drap rousset
et un capulaire blanc, et les a veuz venir à Chalusset,
et là forgoient monnoye d'argent au coing du
roy, et entreprenoient de forger or.
ITEM, Gerart de Serre, capitaine du lieu de Lestranges,
a communement, durant la fortune Gieffroy Teste-Noire,
esté conseillier et espie favorable dudit Gieffroy; et sera
prouvé par les dessus diz et XX autres hommes qui le servoient,
et ledit capitaine au Roc de Vendes, avec messire
Guillaume Le Bouteillier.
ITEM, le barbier de Rochefort et son frere le prestre,
demourans à Clermont, quant il estoit au roi, lui rapportoient
tout ce que par les gens du pays s'entreprenoit
contre ledit Merigot.
ITEM, dit que il monsterra et enseignera sanz nombre
des gens du plat pays qui l'ont tousjours advitaillé.
ITEM, que s'il plaist au roy lui pardonner ce que dit
est, il fera bon François Geraut du Seel, Denti Marchez
et XXX autres gentilzhommes, et feront de moult
grans prouffiz au roy.
APRèS la lecture desquelx articles, et que messeigneurs
dessus diz furent partiz hors de la chambre où ilz avoient
esté assemblez pour faire l'examen dudit prisonnier, deliberé
fu par mesdiz seigneurs et appointié que tout ce
que dit est cy-dessus, par devant eulx fait et cogneu avoir
fait, dit, promis et encouvenencié par le dessus dit prisonnier,
ilz rapporteroient et diroient au roy nostre sire,
c'est assavoir lesdiz mons. le president, prevost, viconte
de Meaux, Blaisi et Bouteillier, ce que
trouvé avoient en lui et qu'il leur avoit respondu, afin
que par lui feust sur ce ordonné comme bon lui sambleroit
et à faire seroit de raison.
OUQUEL jour mesmes, dit fu et rapporté de relevée,
ou Chastellet du roy nostre sire, à Paris, par ledit mons. 
le prevost, audit maistre Dreue d'Ars, son lieutenant,
que des fais et personne de Merigot Marchès dessus dit,
lui et lesdiz seigneurs ordonnez pour la cause dessus dite
avoient esté devers le roy nostredit seigneur, lequel avoit
commandé, dit et ordonné audit mons. le prevost que,
appellez avec lui telz gens de son conseil, comme il verroit
que bon seroit, il feist audit Merigot, sur tout lui
oy, bon et brief droit et acomplissement de justice, sanz
aucun delay. Et, ce fait, commanda icellui mons. le prevost
et dist audit maistre Dreux que en ce jour d'ui mesmes,
sur le tart, il alast oudit lieu de la porte Saint-Anthoine,
et à bonne et seure garde feist ledit Merigot Marchez
admener tout prisonnier ès prisons du roy nostre sire
estans oudit Chastellet de Paris.
En accomplissant et obeissant auquel commandement,
icellui Merigot fu admené prisonnier oudit Chastellet cedit
dimenche, IXe jour d'icellui mois de juillet, entre XJ 
et XIJ heures en la nuyt, et fu mis en la prison que l'en
appelle la Boucherie, acompaignié, pour la garde de
son corps, de Robert Pince, sergent à cheval du roy nostre
sire, et Jaquet Le Piquart, dit de Marivaux, sergent à
verge dudit seigneur oudit Chastellet de Paris; lesquieulx
sergens et chascun d'eulx, separéement et en la presence
l'un de l'autre, promistrent et jurerent aus sains Euvangiles
de Dieu, et par la foy et serement de leurs corps,
garder bien et seurement icellui prisonnier, sanz ce que
aucune personne parle à lui, ne aussi que, pour la garde
d'icellui, aucun domaige et inconvenient s'en puit ensuir,
se ce n'est par le commandement et ordonnance dudit
 mons. le prevost ou de son lieutenant.
LE LUNDI Xe jour dudit mois de juillet, l'an dessus dit,
par devant mons. le prevost, presens nobles hommes et
puissans seigneurs messire Robert de Bethune, chevalier,
viconte de Meaux; messire Jehan de Blaisy, chambellan
du roy; messire Guillaume Le Bouteillier, seneschal de
Limosin, et messire Beraut du Bois-Rogier, chevaliers;
maistres Guillaume Porel, conseiller du roy nostre sire
en parlement; Dreux d'Ars, lieutenant dudit mons. le
prevost; Andrieu Le Preux, procureur du roy nostre sire
oudit Chastellet; Girart de La Haye, examinateur illec,
et maistre Guillaume Cochetart, notaire du roy nostre
sire ou bailliage de Saint-Pere-le-Monstier; fu attaint et
fait venir en jugement, sur les quarreaux dudit Chastellet,
le dessus dit prisonnier Merigot Marchez, auquel,
par ledit mons. le prevost, fu dit et commandé que de
sa vie, estat, gouvernement, maintieng, acointances,
aliances, feaultez et promesses qu'il avoit faites, tant aus
François et aucuns François à lui, s'aucuns en savoit,
comme Engleiz qu'il avoit en son obeissance, et des machinacions
que faites avoient contre le bien, honneur et
estat du roy nostre sire, de sa personne, de tous nosseigneurs,
et le bien publique du royaume, il deist la vraye
verité, et aussi de toutes choses qui lui seroient demandées,
et de celles qu'il sauroit qui pourroient servir au
prouffit dudit seigneur, de sondit royaume et de tout le
bien publique, et à la confusion de son adversaire d'Engleterre.
Lequel prisonnier, après ce qu'il ot sur tout ce,
et autres choses qui lui pourroient venir à cognoissance
et memoire, juré aus sains Euvangiles de Dieu dire verité,
sans aucune force ou contrainte, cogneut et confessa
qu'il est nez du chastel que l'en dit Beaudeduit, à quatre
lieues près de la ville de Lymoges, et lequel chastel tenoit
feu son pere en foy et hommaige de l'evesque de
Limoges qui lors estoit, et lequel de present il tient, avec
ses appartenences et appendances, en foy et hommaige
dudit evesque; et que puis XVIIJ ans a ou environ, ycellui
chastel, par le temps des guerres qui ont esté ou pays,
a esté du tout ars, destruit et abatu, et de present n'y a
aucun edifice, mais que la place seulement. Et dit que
sondit feu pere, tout le temps de sa vie, fu et a esté bon
et loyal François, et tenu le parti et bien veuillant du
roy et de sondit royaume.
COGNEUT avec ce qu'il a un sien frere appellé Tautin
Marchès, filz de sondit feu pere, lequel, tout le cours
de sa vie, a tenu le parti du roy de France, et esté bon et
loyal François, jusques au temps de l'emprisonnement
de lui qui parle, qu'il lui a esté rapporté que, pour cause
de sa prinse, sondit frere s'est tourné Engleiz, et tenu le
parti d'iceulx, au temps que lui qui parle fu prins et
arresté prisonnier ou pays de Limosin.
DIT qu'il est homme marié, et que, puis deux ans a
ou environ, il a espousée Mariote Marchaise, sa femme,
de laquele ne sont encorez yssus aucuns enfans.
COGNEUT aussi que, au temps que par le feu roi Jehan
le pays de Limosin fu baillié et livré aus Engleiz, le
pere de lui qui parle se tourna et print le parti du roy
de France, et delaissa tout ce qu'il avoit oudit pays de
Limosin tenu en la subjection desdiz Engleiz. Ouquel
temps il qui parle, estant en aage de IX ans ou environ,
fu par sondit feu pere baillié en garde à messire Thomas
de Roux, chevalier, tenant le parti d'iceulx Engleiz,
et avec lequel il demoura par l'espace de trois ans ou
environ.
DIT aussi que icellui messire Thomas, en après ce, bailla
lui qui parle en garde à messire Gouffier Helias, chevalier,
né dudit païs de Limosin, et tenant le parti d'iceulx Engleiz,
avec lequel il demoura deux ans, et tant, que à une
certaine bataille ou assault qui fu au devant du fort de
Macere en Lymosin, que tenoient lors et occuppoient
les François, icellui messire Gouffier fu tué et occis d'une
flesche qui lui fu traitte dudit fort.
APRèS la mort duquel messire Gouffier, par aucuns ses
parans et amis, il qui parle fu baillié en garde à Richart
de Neuville, escuïer engleiz, lequel il a servi comme
varlet, et portant son bacinet après lui, par l'espace de
quatre ans ou environ; et tant et jusques ad ce que le
duc de Lenclastre passa par ledit pays de Lymosin, ou
derrenier voyage que il y fist, que par Geraut du Seel,
escuïer, oncle de lui qui parle, il fu presenté audit duc,
disant qu'il estoit personne aagée et souffisant pour le servir
et soy armer, et que à le servir il voulsist lui qui parle
recevoir, et lui fere faire le serement en tel cas acoustumé.
Auquel duc de Lenclastre, et en sa main, il fist lors serement,
et par la foy de son corps promist et s'obliga servir
bien et loyalment le roy d'Engleterre et ledit duc de Lenclastre
à tousjours mais, envers et contre toutes personnes
quelconques, sanz soy departir dudit service aucunement
sanz le congié d'iceulx; et de tenir et acomplir sesdites
foy et serement s'obliga, en la main dudit duc de Lenclastre,
icellui son oncle, par la foy et serement de son
corps, et sur l'obligacion de tous ses biens quelconques,
corps pour corps et avoir pour avoir.
Et dit que, en la compaignie de sondit oncle, et en
son service soubz lesdiz roy d'Engleterre et duc de Lenclastre,
il fu en service par l'espace de quatre ans ou environ
avant ce qu'il se armast oncques en nulle maniere.
En la compaignie duquel son oncle, il, puis ledit temps
jusques environ le jour de l'an derrenierement passé, qu'il
fu prins et emprisonné, a continuelment chevauchié, a
sui et frequenté les guerres, et que, à une armée ou
assemblée qui fu au devant du fort de Salignac, il se arma
la premiere fois. Et lors il qui parle, sondit oncle, Pierre
Le Biernoiz, capitaine de Chalucet, et autres, furent prins
et desconfiz par mons. le mareschal de Sanxerre, et
en après, par raençon, mis au delivre.
Dit avec ce, que, depuis celui temps, il a esté prins
prisonnier, et en fait de guerre, par deux ou trois fois;
et continuelment en la compaignie, force et ayde desdiz
Engleiz s'est tousjours, puis le temps dessus dit, armé et
porté greve, et domaigié le roy et son royaume, oudit
pays de Lymosin et aillieurs là où il a esté, au mieux
qu'il a peu et sceu, tant à prendre prisonniers François
et forteresses, les mettre et composer à finences et
raençons; et aussi les pays voisins d'environ ledit lieu
de Salucet a paytiz à son singulier prouffit, et aux
autres prouchains capitaines d'illec environ tenans le
parti dudit roy engleis, et fait tout fait que l'en puet
et doit faire de bonne guerre, comme de prendre François,
les mettre à raençons, prins et pillié sur le pays,
mené routes de gens, soubz son gouvernement, par
le royaume de France, et bouté et fait bouter feux en
icellui.
ITEM, dit que, pour le serement et promesses dessus
diz, par lui faiz audit duc de Lenclastre, ce aussi que
sondit oncle l'avoit plegié par la maniere que dit est cy-dessus,
esperant aussi que, pour ce qu'il est descort entre
le roy de France et le roy d'Engleterre, et aussi le duc de
Lenclastre, de la terre dudit pays de Limosin, lequel
chascun dit à soy appartenir, saichant que l'en traitte de
la paix d'iceulx deux roys, considerant en soy que ou cas
que le pays de Lymosin demourroit audit roy d'Engleterre
ou duc de Lenclastre, qu'il leur povoit bien dire
et monstrer, ou faire dire et monstrer, comment il a esté
tousjours bien son obeissant et tenant son parti, le servi
à son povoir le plus diligenment qu'il a peu et sceu, et
afin qu'il eust lui qui parle pour mieux recommandé et
en sa grace, et lui feist aucuns biens, pour les peines,
travaux et vexacions que prins avoit en sondit service
faisant, et qu'il avoit et a bien gardé sondit serement; et
que s'il avenoit que ladite terre et pays de Limosin retournast
en l'obeissance du roy de France, il convendroit
que ce feust du consentement dudit roy d'Engleterre et
duc de Lenclastre, cuidant, par ces causes et moyens,
estre remis à son premier estat et obeissance dudit roy de
France, non pensant ou saichant en ce aucune chose
avoir mal fait, ne en aucune maniere offendu contre ledit
roy de France, mais pour sauver sondit serement,
fait par la maniere que dit est cy-dessus, se estoit tousjours
tenu et tenoit en l'obeissance et service d'iceulx
Engleis, et les conseilloit, confortoit et aydoit de son
povoir, et eust aidié tant qu'il eust peu, et jusques en la
fin de ces presentes trèves faillies, et qu'il eust sceu
auquel desdiz seigneurs ledit pays de Limosin feust appartenu,
qu'il eust tenu le parti de celui à qui il feust venu
et escheu, jà soit ce que tousjours il qui parle eust esperance
de s'en retourner en l'obeissance du roy nostredit
seigneur.
DIT oultre, sur ce requis, que XV ans sont passez et plus
qu'il ne receupt nostre sauveur Jhesu-Crixst, jà soit ce que,
depuis celui temps, il ait esté par chascun Karesme confessé.
ITEM, cogneut que, entre la Toussains et Noël derrenierement
passé, lui qui parle, Guillaume Remon de Bedos,
escuïer, estans lors en une forteresse que l'en appelle
le Bois, près de la riviere de Dourdonne, pourparlerent
ensamble de plusieurs choses, entre lesqueles icellui
escuïer, qui estoit de la garnison du chastel de Carlat,
dist et enseigna à lui qui parle comment il lui feroit bien
prendre ledit chastel; et vouloit, se ainsi estoit qu'il feust
prins, que il deposant en feust seigneur; disant à lui qui
parle que, en l'estable où les chevaux dudit Guillaume
estoient, avoit un très-grant pertuis, qui passoit et yssoit
au dehors de la muraille dudit chastel; que icellui pertuis
il destouperoit et feroit descombrer, et que par illec,
lui qui parle et autres ses compaignons pourroient entrer
et faire tout leur plaisir et voulenté d'icellui chastel.
ITEM, cogneut que, environ IIIJ jours après Noël derrenierement
passé, deux ses varlez, l'un nommé Perrot et
l'autre Le Monjat, qui venoient tout droit des prisons de
Ventadour, où ilz avoient un pou paravant esté prisonniers,
distrent, enseignerent et menerent de nuyt lui qui
parle espier ledit lieu de Ventadour, en sa compaignie un
autre sien varlet nommé Robin, lesquieulx adviserent et
conceurent ensamble que icellui fort estoit prenable par
eschielement entre le pal et la tour neufve, pour ce que
l'en n'y faisoit point de guet, si comme sesdiz deux varlès
avoient veu et sceu, durant le temps qu'ilz avoient esté
prisonniers oudit lieu de Ventadour. Et celle nuyt qu'il
fu espier et aviser ce que dit est, ne fist autre chose; mais
au temps du premier jour de l'an, il qui parle faisoit son
assemblée oudit pays de gens et d'eschieles pour prendre
ladite place et chastel, s'il eust bonnement peu; mais il
fu de ce destourbé et empeschié, parce que alors il fu
prins et emprisonné par un nommé Tournemine, et,
en après ce, baillié et livré par ledit Tournemine audit
messire Jehan de Blaisi, et par lui admené prisonnier oudit
Chastellet, ouquel il est de present prisonnier.
Et dit que tous ceulx dudit pays de Limosin tenans le
parti des Englois qui povoient savoir l'entreprinse de lui
qui parle, en avoient très-grant joye, et que s'est le fort
d'environ tout ledit pays de Limosin de la prinse duquel
ilz auroient la plus grant joye.
ITEM, et avec ce, dit que, puis un an a ou environ,
lui qui parle et Perrot Le Biernois, capitaine de Chalucet,
estans ensamble audit lieu de Chalucet, et qu'ilz
orent longuement parlé ensemble, icellui Biernois dist à
lui qui parle que par aucuns ses amis, lesquieulx il ne lui
voult nommer, il estoit advisé et enseignié comment il
pourroit avoir et recouvrer le fort de Nonnecte, appartenant
à mons. de Berry, en lui desclairant la maniere
comment, c'est assavoir: qu'il convendroit que de nuyt,
et à eschieles, l'en entrast XX ou XXX personnes en la basse-court
dudit chastel, laquelle n'estoit aucunement gardée,
ou au moins n'y avoit nulles guettes de nuyt qui veillassent
icelle basse-court, et que iceulx hommes se boutassent en
certaine vielle estable estant en ladite basse-court, en laquelle
a plusieurs vielz fus de queues wides et merrien,
et illec se tenissent jusques environ après heure de soleil
levant, que le capitaine et portier d'icellui chastel à cop
et à très-grant haste mettent ceulx qui ont gueritié ycelle
nuyt hors dudit chastel, et que quant ilz ystroient hors
d'icellui, le portier dudit chastellaisseroitl'uys et guichet
dudit chastel ouvert tout communéement, tant et jusques
ad ce qu'ilauroitouvert la porte d'icelle basse-court pour
lesdiz gueitteurs mettre hors, et que sytost comme iceulx
 XX ou XXX hommes sauroient et verroient que ledit portier
se seroit trait arriere et eslongnée la porte dudit chastel
pour aler mettre hors yceulx gueitteurs, et auroit lessié
l'uis ou guichet d'icellui ouvert, que ilz se boutassent,
meissent et entrassent entre ledit portier et la maistre
porte dudit chastel; par laquelle porte ainsi lessiée ouverte,
comme dit est, ilz pourroient avoir et recouvrer
icelle forteresse et chastel de Nonnete, sans aucune
offence ou peril, pour ce que dedens icellui chastel ne
demoure que pou ou nulles gens pour garder icellui
chastel.
Et dit, sur ce requis, que oncques entre ledit Biernois
et lui qui parle, de prendre icelle forteresse ou autres
quelconques, n'ot entre eulx aucune foy, promesse ou
paction bailliée d'un costé ne d'autre, jà soit ce qu'ilz
soient bienvueillans et amis li uns de l'autre, et qu'ilz
aient encouvenencié de parolles entre eulx non porter
ou faire guerre li uns à l'autre; aussi ne s'entredemandent-ilz
aucune chose.
ITEM, cognoist que, puis IIIJ ans ençà, un nommé Perrotin
Dardies, sergent du conte Dalphin d'Auvergne, et
gouverneur et receveur des patis voisins, que les habitans
d'environ paient chascun an à lui qui parle, l'a conseillié
et aidié, et aussi lui baillié un bacinet et une espée,
et plusieurs autres choses neccessaires pour vivre, en lui
baillant l'argent ou valeur que lesdites parties povoient
valoir.
DIT avec ce, lui qui parle, que ou mois d'aoust derrenierement
passé, que Richart Scosse, escuïer, commissaire
de par le roy d'Engleterre à faire tenir les treves ou
pays de Limosin, vint veoir lui qui parle au Roc de Vendas,
par lui enforcié de nouvel, et que icellui commissaire
lui ot fait commandement de par le roy d'Engleterre
qu'il se partist dudit fort, et desemparast icellui, et tenist
et gardast lesdites treves, sur peine d'estre bany, et reputé
et tenu pour rebelle, desobeissant et traitre dudit
roy d'Engleterre, et sur toutes les autres deffences que
il lui povoit fere et dire, et que icellui commissaire ot
requis il qui parle de lui monstrer et enseigner les garnisons
qu'il avoit et estoient oudit Roc, icelli commissaire
dist à part à lui qui parle, tout seul, qu'il se tenist fort et
se deffendeist tout le mieux qu'il pourroit et sauroit, puisqu'il
semettroiten rebellion. Ouyes lesqueles parolles,
et non cuidans aucunement mesprendre, veu ce que dit
lui avoit icellui commissaire, il, depuis iceulx commandemens
à lui faiz, et aussi les sommacions et requestes
des officiers du roy estans oudit païs, afin qu'il vuidast
icellui fort, a, depuis ce, tenu et occupé ledit fort du
Roc de Vendas, et jusques ad ce que, par certain accort
fait entre messire le vicomte de Meaux et messire Guillaume
Le Bouteillier, dessus nommez, ou nom du roy, et
lui, il s'est partiz d'icellui fort, et l'a mis et baillié en
l'obeissance du roy.
DIT oultre que, deux ans a ou environ, il oy dire,
n'est record du nom des personnes, que un nommé Eliot
Le Vassal, escuïer tenant la forteresse d'Algonde, soubz
la Dourdoigne, avoit offert à livrer icelle forteresse à
Guillaume de Campane, capitaine de Carlate; mais il ne
scet par quel maniere ne combien. Et dit, sur ce requis,
que, entre lui et ledit de Vassal, d'icelle forteresse ou
autre quelconques, n'ot oncques parolles entre eulx.
ITEM, cogneut que, environ XV jours avant Noël derrenierement
passé, il qui parle, par l'ennortement d'un
sien varlet, appellé Robin Le Galois, et lequel estoit un
po paravant revenu du pays d'Arragon, en la compaignie
du conte de Charroloiz, advisa il qui parle de la
maniere comment il pourroit prendre le fort du Melle,
estant oudit pays. Par l'ennortement duquel il et autres
ses varlès en sa compaignie, ou temps dessus dit, environ
minuyt, monterent et eschelerent deux des fors dudit
lieu du Merle, et commençoyent à vouloir escheler le
tiers et derrenier fort d'icellui; mais par cas d'aventure,
aucun des gens dudit fort fist cheoir un grant bacin contre
terre, qui fist moult grant noise, par laquele noise ceulx
qui faisoient le guet en icelle forteresse se esveillerent et
commencerent à faire moult grant cry et hu; pour doubte
et paour desquelx, et que il et ceulx de sadite compaignie
ne feussent veuz, apperceuz et cogneuz, il et sesdiz compaignons
se treyrent et yssirent hors de toutes icelles forteresses
ainsi par eulx eschelées, comme dit est; et pour
doubte aussi qu'ilz ne feussent prins, poursuiz et aconceuz,
laisserent audit lieu du Merle leurs eschieles et
autres habilemens par le moyen desquelx ilz avoient fait
ledit eschielement.
ITEM, cogneut que, VIIJ ans a ou environ, il ot premierement
cognoissance du seigneur de Vauxeaux, demourant
près d'Orival, appellé Guillaume Treuquie,
lequel vint veoir plusieurs fois lui qui parle au Roc de
la Borde, que tenoit lors et occupoit icellui Merigot deposant;
et lequel de Vausseaux, environ la Toussains
derrenierement passée, autrement du temps n'est record,
demanda à lui qui parle s'il vouloit prendre le fort de
Montrignon, et il lui enseigneroit, ou à ses gens pour
lui, la maniere comment l'en le pourroit faire, disant
que, à quatre bracées près de la maistre porte dudit chastel,
et au costé senestre, avoit et a une faulce porte, laquelle
de present est murée, et contre laquelle a une
grant vielle sale par dedens, par laquele porte, et à
bien petit d'ayde et de peine, il pourroit entrer en icellui
fort; et ne lui pourroit l'en meffaire, pour ce qu'il y a
une grant arche de pierre au-dessus. Et lequel de Vausseaux
lui promist par sa foy et serement le aidier, conforter
et conseillier en ce. Et, en perceverant en ce, prindrent
ensamble certaine journée en un lieu dont il n'est
record; auquel jour et lieu, il qui parle envoya un nommé
Ferrando et un autre ses serviteurs, autrement n'est record
de leurs noms, pour veoir et adviser ycelle place,
et le lui rapporter, en la compaignie dudit de Vausseaux.
Lequel, lesdiz serviteurs de lui qui parle, se assemblerent
au lieu que prins, dit et nommé avoient; mais pour aucunes
causes et empeschemens qui lors survindrent, n'est
record quelz, ilz s'en retournerent sanz autre chose faire,
et ne alerent aucunement veoir ne adviser icellui fort.
ITEM, dit que ledit de Vausseaux, paravant ce que dit
est, a mené et guidé il qui parle en plusieurs lieux par le
pays d'Auvergne, en sa compaignie Jennequin Legleiz,
connestable du Roc du Sap, et Gouin de Seterées et
autres, juques au nombre de X à XIJ personnes, et ont alé
le grant chemin au-dessoubz de Montrignon; et que quant
icellui de Vausseaulx ot mis au grand chemin lui qui parle
et ceulx de sa compaignie, pour eulx en aler où ilz vouloient
aler, et qu'il fu environ l'aube du jour, icellui de
Vausseaux et autres, pour doubte qu'ilz ne feussent cogneuz,
leissoyent lui qui parle et sesdiz compaignons, et
s'en retournerent leur chemin là où bon leur sambloit.
ET DIT, sur ce requis, que audit de Vauxeaux il a
plusieurs fois promis lui faire grant quantité de biens, et
aussi aucunes fois lui a donné le tout ou partie des patis
que lui qui parle prenoit sur la terre d'icellui de
Vausseaux.
DIT avec ce, que les treves qui sont entre les deux
roys sont grandement domagables au roy de France et à
son royaume, parce que ou pays d'Engleterre a très-grant
famine, et que, durant icelles treves, les Engleiz se sont
fort avitailliés des biens creus et estans ou royaume de
France, et que aussi plusieurs marchans de France en y
ont fait mener très-grant quantité; et scet ces choses par
plusieurs Engleiz et François, des noms desquieulx il
n'est record, qui le lui ont dit.
ITEM, dit que, un an a ou environ, le duc de Lenclastre
lui envoya certaines lettres closes en son nom, qui lui
furent presentées par messire Richart Credo, chevalier
engleiz; et contenoient icelles lettres, si comme il se recorde,
que il qui parle se tenist bel et bien, ainsi qu'il
avoit acoustumé de faire, et se gouvernast et gardast ses
forteresses au mieulx qu'il pourroit et sauroit, et que, les
treves faillies, il passeroit la mer et entreroit ou royaume
de France à très-grant puissance, sanz aucune faulte. Et
dit, sur ce requis, qu'il ne lui escripvoit autre chose dont
il soit record, ne aussi en quel partie du royaume il
descendroit.
ITEM, scet que se XIJc hommes d'armes et IIJc arbalestriers
estoient ou pays de Guienne et tenoient les champs
par un an, ilz ne trouveroient homme nul oudit pays qui
les combatist, s'il ne survenoit à l'ayde d'icellui pays,
par le roy d'Engleterre ou le duc de Lenclastre, secours
et ayde d'autres gens.
ITEM, scet que se le roy de France ou aucuns ses officiers
aloient oudit pays de Guienne acompaigniés desdites
gens d'armes et arbalestriers, il a oudit pays cent forteresses,
que grandes que petites, lesqueles, soubz umbre
de ce qu'ilz se pourroient excuser par devers les Englès
qu'ilz se seroient rendus François pour la doubte et paour
d'iceulx, et qu'ilz ne destruisissent eulx et leurs biens, se
rendroient voulentiers François, sanz aucune force ou
contrainte leur faire.
ITEM, scet que par aucuns Englois dudit pays de
Guiengne que, les treves faillies, et le roy de France ou
ses gens pour lui se boutent et mettent fors les premiers
oudit pays de Guienne, qu'ilz feront en ycellui pays et
auront toute tele obeissance qu'ilz vouldront, et ne trouveront
homme nul dudit pays qui les combate. Et se
ainsi n'est fait, et les Engleiz se mettent aussi samblablement
les premiers oudit pays de Guienne, ilz tendront
icellui pays en très-grant subgection, et feront et porteront
moult de domaige à ceulx du pays d'ilec environ
tenens le parti et bienveuillant du roy et de son royaume.
Et ne scet, sur ce requis, nommer les personnes qui le
lui ont dit, mais il est tout commun oudit pays.
ITEM, dit qu'il scet du duc de Lenclastre et autres
gens du pays d'Engleterre qui lui ont dit, et des noms
desquieulx il n'est record, qu'ilz aimeroient mieux combatre
le roy de France en son royaume atout Xm bacinez
et Vm archiers, qu'il ne feroit combatre les François ou
pays d'Engleterre à XXm Engleiz contre Xm François; car
tousjours sont les François telz comme ilz ont tousjours
esté François, et les Angleiz sont Engleiz comme ilz ont
acoustumé d'estre.
ITEM, dit que un nommé Le Bourc de Malencontre,
duquel est faite mencion ès articles cy-devant escrips, a
eu de lui qui parle, pour paiement et salere des vivres
et services que faiz lui a, en lui administrant vivres et
faisant administrer par ses gens, lui estant au roc de Vendas,
plusieurs paiemens des patis dudit pays de Limosin
composé à lui qui parle, et n'est record jusques à quel
somme.
ITEM, et que Bertrandon de Vez, capitaine de Rochefort,
escript en yceulx articles, lui envoya audit Roc de
Vendas, de sa voulenté, et sanz ce qu'il feust envers lui,
pour cause de patis ou autrement, tenu en aucune maniere,
trois sommes de feves, paravant que l'en meist le
siege au devant de lui.
ITEM, dit oultre et par dessus ce qu'il a depposé, que à
Guillaume Constans, demourant au Pont-Gibaut, en recompensacion
des services, dons et biens que faiz lui a,
il qui parle lui a aucunes fois, et par divers intervales de
temps, donné le prouffit qu'il lui povoit competer et
appartenir, pour cause de patiz, en aucunes parroisses
d'icellui pays composé à lui, et aussi lui a administré et
baillié par plusieurs fois dagues, espées, bacinès et autres
armeures et chevaux.
ITEM, cogneut que, quant les treves furent criées et
publiées oudit pays de Limosin, il, en obeissant aus criz
et ordonnances sur ce faites, se parti et vuida de toutes
les forteresses qu'il tenoit et occupoit oudit pays, et les
mist en l'obeissance du roy de France et autres, ainsi
comme par ceulx qui ordonnoient et faisoient garder et
maintenir icelles treves fu dit et ordonné.
ITEM, cogneut que depuis lesdites treves, par la maniere
que dit est, il, pour ce qu'il ne savoit où se logier,
et n'avoit aucune forteresse ou retrait pour soy retraire,
enforça et fist emparer et fortefier la place et lieu du Roc
de Vendas seulement; et que, pour ce que par le conte
d'Armignac lui est deu certaine et grant somme d'argent
pour son service par lui fait ou voyage d'Arragon, ou
service dudit conte, a tenu ledit fort pour soy recompenser
sur icellui et ses hommes; et lequel fort il a depuis
rendu et mis en l'obeissance du roy, et baillié la possession
d'icellui à messire le viconte de Meaux et messire Guillaume
Le Bouteillier dessus diz.
COGNEUT avec ce, que, environ an et demi a, icellui
conte d'Ermignac, par ses lettres closes, seellées de son
seel, manda lui qui parle qu'il venist parler à lui au fort
de Rodès, et lesqueles lettres lui furent apportées par
Gaillart de Bessynes, seneschal de Rouergue; auquel
mandement il qui parle ala audit lieu de Rodès, et là trouva
ledit conte acompaignié dudit seneschal et de Gaillart de
Wibarc, bourgois de Rodès, et d'autres chevaliers et
escuïers. Lequel conte trait à part lui qui parle, et, en
la presence d'iceulx seneschal et Gaillart, requist lui qui
parle qu'il feust son homme, et lui feist serement de le
servir contre tous qui pevent vivre et morir, et qui mal
lui vouldroient faire et porter, excepté contre le roy
d'Engleterre; et oultre, lui accorda et consenti qu'il peust
faire son prouffit partout là où il porroit et sauroit, sauf
en sa terre. Et afin qu'il lui tenist ses foy et serement, lui
promist donner la ville et chastel de Saint-Geniers, soubz
la riviere d'Oc; et tient que icellui fort fu baillié audit
conte par le roy de France, ne scet la cause pourquoy,
avec environ IIJc livres de rente appartenans et appendans
audit chastel, et quatre mil frans en or comptant.
Ouye la requeste duquel conte, et dons à lui fais par
icellui, il qui parle fist le serement dessus dit audit conte;
et, ce fait, par icellui conte ou ses gens lui fu baillée la
possession et saisine des ville et chastel dessus diz et ses
appartenances, et, avec ce, lui fu baillié en chevaux la
value de mil frans; par lequel moyen il qui parle a servi
ledit conte d'Ermignac ou voyage d'Arragon au mieulx
qu'il a peu et sceu; et duquel voyage, pour ses gaiges et
ceulx de sa compaignie, lui est deu par ledit conte d'Ermignac
grant quantité d'argent, et afin d'estre de ce recompensé,
il avoit fait edifier ledit Roc.
COGNEUT aussi, sur ce requis, que par aucun des serviteurs
du seigneur de Mont-Rodas, des noms desquieulx
il n'est record, lui estant oudit fort du Roc de Vendas,
lui ont esté bailliées et livrées, pour son argent, plusieurs
espées et dagues, et, avec ce, lui ont promis en baillier
toutes fois qu'il en vouldroit avoir pour son argent payant.
Et dit que autre chose du fait d'entre les François et les
Engloiz, ou aliances, il ne scet autre chose que dit a
cy-dessus.
DIT OULTRE, sur ce requis, que depuis le temps dessus
dit qu'il se commença à armer et tenir le parti des Engleiz,
il, par plusieurs foiz, en la compaignie de plusieurs
Engleiz, de gens des pays d'Auvergne et de Limosin, a
suy et frequenté routes de gens d'armes, et mené routes
de gens par les fins et mettes du royaume de France,
prins et aidié à prendre et espier les forteresses dessus
dites, et aussi prins chevaliers, escuïers, gens de commun,
beufs, vaches, moutons et tous vivres, en la terre du
roy et en son royaume, rençonné et bouté et fait bouter
feux en plusieurs lieux oudit royaume.
APRèS lesqueles confessions ainsi faites par ledit Merigot,
prisonnier, le mardi ensuivant, XJe jour dudit mois
de juillet, l'an dessus dit, par devant mons. le prevost,
presens nobles hommes messire Robert de Bethune, viconte
de Meaux; messire Guillaume Le Bouteillier, messire
Berart du Bois-Rogier, messire Jehan de Blaisy, chevaliers;
maistres Guillaume Porel, Nicole de Buyencourt,
conseillers du roy nostre sire en parlement; Dreue d'Ars,
lieutenant dudit mons. le prevost; Andrieu Le Preux,
procureur du roy nostre sire en Chastellet; Girart de La
Haye, examinateur illec, et Guillaume Cochetart, notaire
du roy nostre sire ou bailliage de Saint-Pere le Monstier;
fu attaint et fait venir en jugement, sur les quarreaulx
dudit Chastellet, le dessus dit prisonnier Merigot Marchez,
lequel, sanz aucune force ou contrainte, et après
ce qu'il ot juré aus sains Euvangiles de Dieu dire verité,
continua et persevera ès confessions cy-dessus escriptes,
par lui autresfois faites, lesqueles lui furent leues mot
après autre, et afferma par serement les fais contenus en
icelles, et tout ce qui cy-dessus est escript, par lui avoir
esté fait, commis et perpetré, non cuidant aucune chose
mesprendre ou offencer contre la magesté royal, esperant,
comme dit est cy-dessus, que se le pays de Limosin, par
le traittié de la paix que l'en espere qui se doit faire entre
les deux roys, est rendu aus Engloiz ou au duc de Lenclastre,
que tousjours il, par ce, demourast en sa bonne
grace et amour; et s'il advenoit que ledit pays feust et
demourast au roy de France, que tout ce qui par lui avoit
esté fait lui seroit pardonné, remis et quittié par un chascun
desdiz roys, et que, par ce moyen, il auroit sa paix
et pourroit demourer seurement avec lequel que bon lui
sembloit. Et neantmoins dit, sur ce requis, que plustost
il eust prins et tenu le parti du roy d'Engleterre et ses
aliez que celui du roy de France. Et ne voult autre chose
cognoistre ou confesser, et, pour ce, fu fait remettre à
part sur lesdiz quarreaux.
ET, CE FAIT, par ledit mons. le prevost demandé fu
ausdiz presens conseillers leurs advis et oppinions comment
l'en avoit à proceder contre ledit Merigot, prisonnier,
et s'il y avoit cause assez contre ledit Merigot par
quoy l'en le deust justicier, et qu'il eust desservi mort, et
aussi s'il avoit assez confessé et dit tout ce qu'il povoit
savoir, pour le bien publique, du pays de Limosin et
autres lieux voisins, à l'onneur du roy et au prouffit de
son royaume. Tous lesquelx, veu que par iceulx chevaliers
fu tesmoignié, et par leurs seremens, que au temps
qu'ilz ont esté oudit pays de Limosin, ès frontieres dudit
pays, pour deffendre icellui et resister à la male entreprinse
dudit Merigot, Perrot Le Biernois et autres ses
complices, et mesmement durant le temps qu'ilz ont esté
et tenu siege au devant de lui à la Roche de Vendas,
icellui Merigot tousjours a esté pourveu et avitaillié de
vivres par aucunes gens du pays, dont ilz ne povoient
savoir la verité ne en avoir la cognoissance, et qu'ilz
esperent mieulx que autrement que par aucuns grans voisins
dudit pays icellui Merigot fu et a esté visité, conforté,
conseillié, prouveu et avitaillié de vivres et autres
choses neccessaires pour le fait de la guerre, et à sa deffense
contre eulx et ceulx de leur compaignie qui estoient
audit siege, delibererent et furent d'oppinion que pour
en savoir plus à plain par sa bouche les noms d'iceulx,
avec les aliances, foy et promesses qu'il avoit à eulx, et
des dons par lui à eulx fais, s'aucuns fais en avoit, et des
autres crimes et deliz que faiz avoit, si comme il est voix
et commune renommée oudit pays de Limosin que icellui
prisonnier est chargé d'avoir tué et occiz de sa main plusieurs
François, puis le temps desdites treves criées oudit
pays, et d'avoir fait sauldre les François, ou aucuns
de ceulx que prins avoit oudit Roc de Vendas ou val
d'icelle Roche, par quoy ilz estoient murdriz et affolez,
icellui Merigot feust une fois questionné, pour savoir
qu'il vouldroit sur ce dire. Ausqueles oppinions ycellui
 mons. le prevost s'accorda, et ainsi le prononça.
EN enterinant lequel jugement, ledit mons. le prevost
fist venir par devant lui le dessus dit prisonnier Merigot
Marchès, et, après plusieurs interrogatoires à lui faites
sur la maniere des foy et serement, et aussi des aliances
qu'il puet avoir et a à aucuns gens tenans le parti et bienveuillans
du roy nostre sire, lequel ne voult autre chose
cognoistre que dit est cy-dessus et escript; et, pour ce,
fu despouillié tout nu, mis, lyé et estendu à la question
de la coustepointe sur le petit tresteau; et, avant ce qu'il
feust aucunement tiré, ne jetté eaue sur lui, requist instanment
que l'en le meist jus d'icelle question, et il diroit
verité. Si fu mis hors d'icelle question, et deslié, ledit
Merigot, prisonnier, du commandement dudit mons. le
prevost; et, en après ce qu'il ot esté au feu et se choffé,
fu ramené en jugement sur les quarreaux dessus diz. Ouquel
lieu, sanz aucune force ou contrainte de gehine,
icellui prisonnier, après ce que de rechief il ot fait serement
aus sains Euvangiles de Dieu dire verité de tout ce
qu'il avoit fait, et aussi de tout ce qu'il en sauroit, supposé
ores que l'en ne lui en demandast ou deist aucune
chose; et, en perseverant et continuant ès autres confessions
cy-dessus escriptes, par lui autrefois faites, et oultre
et par-dessus icelles, cogneut et confessa que un nommé
Jehannot Dordades, famillier et serviteur du conte Dalphin,
lui a plusieurs fois vendu, baillié et livré haches,
arbalestres, bacinez, espées et tous autres harnois de
guerre, tant pour hommes que pour chevaux, desquieulx
il a baillié l'argent audit Jehannot paravant les treves
derrenieres et durant ces presentes treves.
COGNEUT aussi que, sept ans a ou environ, ledit conte
Dalphin, par unes lettres de sauf-conduit, envoya querre
lui qui parle, et lui manda qu'il venist parler à lui en son
hostel, à Arges en Auvergne; avecques lequel il qui parle,
puis ledit temps, a continuelment, par chascun an une
foiz, beu et mengié en son hostel. Et par lequel conte,
afin que lui qui parle ne degastast sa terre, son pays et
ses hommes, durant le temps dessus dit, et afin que les
gens d'icellui pays peussent dire à tous qu'ilz feussent des
patis composez et raençonnez audit Merigot, lui fu lors
premierement, et depuis tousjours, par chascun an et par
trois quartiers de l'an, à chascun d'iceulx quartiers, païé
la somme de XIIJxx frans, une piece de cire, une piece de
satin et douze aulnes de drap, d'une part; et pour la
terre de Blaisve, estant oudit pays dudit conte Dalphin,
et appartenant à une dame de religion, parente dudit
conte Dalphin, il qui parle, par un chascun d'iceulx sept
ans, a reçu par maniere de patis raençonné, et par la
main dudit conte ou ses commis et deputez, soixante
frans; parmi payant lesqueles raençons ou patis, il qui
parle n'a aucune chose mesfait, prins, pillié, robé ou
couru la terre dudit conte Dalphin, mais icelle lui a gardée
à son povoir du mieux qu'il a peu et sceu.
COGNEUT avec ce, il qui parle, que un pou paravant
les sept ans dessus diz, à l'ayde d'aucuns ses gens et aliez,
prindrent de fait le chastel de Marqueux, appartenant
audit conte Dalphin, ouquel, si comme il fu lors dit, avoit
bien, tant en joyaulx d'or, d'argent, reliques, or et argent
monnoyé, comme autres utencilles et mesnaiges
d'ostel, la value de XXXm livres ou plus. Tout lequel
chastel, ensamble tous les biens qui dedens estoient, il
qui parle delaissa audit conte, pour l'onneur de lui, parmy
la somme de IIIJm frans en or comptant, qu'il en receupt,
et deux courciers ou pris de Vc frans, XXV draps de soye,
deux houppelandes nuefves fourrées d'escureux et XX mars
en vaissele d'argent, que icellui conte lui envoya. Et partant,
lui qui parle et ceulx de sa compaignie se departirent
dudit fort et le rendirent audit conte ou ses gens,
par la fourme et maniere que dit est cy-dessus. Et dit que
tout ce qu'il a fait de mal contre le roy de France et son
royaume, il a cogneu et confessé; et autre chose ne plus
que dit est ne sauroit dire. Et, pour ce, fu fait remettre
en la prison de laquele il avoit esté attaint.
OYES lesqueles confessions d'icellui Merigot, prisonnier,
et lesqueles furent leues mot après autre en l'an et
jour dessus et derrenierement diz, et en la presence des
conseilliers et assistens cy-dessus escrips et nommez, ledit
 mons. le prevost demanda à iceulx conseilliers dessus
nommez qu'il leur sambloit bon d'estre fait dudit prisonnier,
comment l'en avoit à proceder contre lui, se il seroit
plus mis à question, et s'il avoit assez cogneu par
quoy il deust estre condempnez à souffrir mort, et quele.
Tous lesquieulx furent d'oppinion qu'il ne feust plus
questionné, et que, attendu ce que il est nez du royaume
de France, que ses feu pere et Mathi Marchez, escuïer,
son frere, et autres ses amis, ont tous les jours de leurs
vies tenu le parti du roy nostre sire et de son royaume,
au veu et au sceu dudit Merigot, lequel ilz n'ont aucunement
peu retraire à eulx, si comme icellui Mathe a
rapporté et dit ausdiz chevaliers, qui ainsy le afferment
par leurs seremens; que au temps qu'il se arma premierement,
il estoit aagiez de XV à XVJ ans, et, par ce, povoit
bienavoiradvis et conseil à sondit feu pere, à son
frere, et à ses oncles et autres parens et amis estans et
demourans oudit pays de Lymosin, et bienveuillans du
roy nostredit seigneur, s'il eust bien fait ou non de tenir
le parti d'iceulx Engloiz; que, par sadite confession, il a
moult de fois esté en sa possibilité de soy traire devers le
roy et tenir son parti, s'il eust voulu; mesmement que,
par sa confession, il a mené routes de gens d'armes et
esté le chief d'eulx; ce aussi qu'il cognoist et advoue à
tenir de l'evesque de Limoges tout ce de terre, rente et
revenue qui lui eschei par la mort de sondit feu pere,
lequel evesque tient nuement en foy du roy nostre sire;
les chevauchées, armées, roberies et larrecins, feux boutez,
prinses de gens tenans le parti du roy nostre sire et
de son royaume, et des prinses de villes et de chasteaulx;
que par sa confession appert qu'il a conquestés, avant
icelles treves entre les deux roys et durant icelles treves,
plusieurs forteresses, et aucunes desqueles, qui estoient
lors siennes, il a delessiées; ce aussi que, durant icelles
treves, et oultre et par-dessus les deffences et commandemens
à lui fais, tant par le roy nostre sire ou ses gens,
commiz et deputez, comme par le roy d'Engleterre et
ses commis, il a edifié, emparé et fait fort le Roc de Vendas,
et lequel, contre leur voulenté, il a detenu et fait
guerre contre iceulx et le pays d'environ; les rebellions
et desobeissances par lui faites et commises contre lesdiz
roys de France et d'Engleterre, pilleries, roberies et depredacions
que faites a par sa force et oultrage, sanz
cause et raison, contre le roy nostre sire et ses subgets;
que audit prisonnier, qui n'est pas chief de guerre, le roy
n'a aucune guerre formele ou deffiances precedans, mais
par maniere de traïson veult prendre, exiger et lever en
son royaume patis et raençons, comme desjà a fais depuis
le temps d'icelles treves criées, et pendant ce que les
chevaliers dessus diz pour le roy nostredit seigneur ont
mis le siege au-devant de lui, lequel à force il a rendu
au roy ou ses commis, comme dit est; et que jà soit ce
qu'il n'eust aucun retrait oudit pays, toutesvoyes chascun
jour il couroit raençonner, pilloit, buvoit, mengoit et se
gouvernoit, lui et ses gens et aliez, sur le roy nostredit
seigneur et ses hommes et subgets; attendu aussi les perseveracions
et continuacions des crimes, excez, aguez
appensez et autres deliz cy-dessus escrips, faiz par ledit
prisonnier, esquelz il, de son povoir vouloit perseverer,
le serement aussi par lui fait ausdiz duc de Lenclastre et
conte d'Ermignac, l'affection singuliere qu'il avoit à
yceulx contre le roy de France nostre sire, qui est droiturier
seigneur et naturel, et dequel terre et royaume il
est nez et subget; consideré aussi l'aage que ledit prisonnier
avoit au temps qu'il dist qu'il fu baillié à servir un
Engleiz; lesqueles choses et chascune d'icelles il a faites
contre le bien publique et utilité du roy nostre sire; delibererent
et furent d'oppinion qu'il estoit très-fort traitre
dudit seigneur et de son royaume, et un très-fort larron,
murdrier et bouteur de feux, et que, comme tel, il avoit
desservi à estre excecuté solempnelment, pour ce qu'il
est nobles homs et de noble ligniée; et afin qu'il en soit
perpetuel memoire, et que tous autres y preignent exemple,
en la maniere qui ensuit, c'est assavoir: que icellui
Merigot, prisonnier, soit trainé sur une claye, comme
gentilhomme, et, en après, assis en hault sur un haiz mis
au travers des paumeles d'une charrete, et que, à trompes
cornans, il soit menez tant ès hales de Paris comme
aillieurs, aus notables portes de la ville de Paris, et esqueles
hales icellui Merigot feust decapité, et la teste mise
au bout d'une lance sur l'eschaffaut; en après les quatre
membres d'icellui pendus aus quatre portes d'icelle ville
de Paris, et le corps dudit Merigot pendu à la justice du
roy nostredit seigneur, à Paris.
VEU lequel present procès, et ouyes icelles oppinions,
ledit mons. le prevost condempna icellui Merigot, prisonnier,
à estre excecuté par la maniere que dit est, ou
jour de demain, heure deue et competente.
OUQUEL jour de demain, qui fu le mercredi XIJe jour
dudit mois de juillet, l'an dessus dit, par devant mons. le
prevost, presens les dessus diz viconte de Meaux, messire
Guillaume Le Bouteillier, maistres Guillaume Porel et
Robert Broisset, conseilliers du roy nostre sire en parlement;
Beraut Brisson, esleu à Paris sur le fait des aydes;
Jehan Truquan et Dreux d'Ars, lieuxtenans dudit mons. 
le prevost, et Hutin de Ruit, examinateur de par le roy
nostre sire ou Chastellet de Paris; fu attaint et fait venir
en jugement, sur les quarreaux dudit Chastellet, le dessus
dit prisonnier Merigot Marchez, lequel, après ce qu'il
ot juré aus sains Euvangiles de Dieu dire verité des
choses qui lui seroient demandées, oultre et par-dessus
ce que confessé a cy-dessus, dist et afferma par son serement,
et requis par ledit mons. le prevost de dire queles
paccions, fois, loyaltez, promesses, seurté, accointance
et affinité il a aus chevaliers et escuïers par lui offers, et
dit et soy fait fort qu'ilz caucionneront et plegeront ycellui
Merigot corps pour corps et avoir pour avoir, de
tenir fermement et acomplir les offres et promesses par
lui faites, contenues et desclairées ès articles cy-dessus
escrips; que à iceulx chevaliers et escuïers par lui nommez,
en la fourme et maniere que escrips sont, il n'a
aucunes paccions, foy baillée ou promesses quelconques,
par quoy il se asseure en eulx de le plegier des offres et
promesses par lui faittes, mais seulement se asseure et affie
en yceulx, pour ce que la plus grant et saine partie d'iceus
sont, li uns son frère, les autres ses oncles, serourges,
cousins germains, remués de germain, et autres amis en
mendre degré de ligne de lui qui parle, et de Marie, sa
femme et espouse, senz ce que oncques il requist iceulx
ou aucun d'eulx de le plesgier par quelque maniere que
ce feust, ne aussi, alors qu'il estoit demourant au pays,
il ne pensoit point d'avoir à faire ou besoignier d'aucun
plesge, et ne cuidast en nul jour de sa vie venir à l'estat
et fin où il est de present.
ITEM, fu ycellui Merigot requis par ledit mons. le prevost
qu'il enseignast et deist quele chevance il avoit, et
où elle estoit, et que le roy avoit voulu et ordonné que
sur ses biens, pourveu qu'il enseignast iceulx et deist la
verité là où ilz estoient, il feist de sesdiz biens tel testament
que bon lui sembleroit. Lequel Merigot, après ce
qu'il ot juré de rechief aus sains Euvangiles de Dieu qu'il
diroit verité, dist et afferma par son serement que en sa
possession, ne de sa femme aussi, il ne scet denier ne maille
en argent comptant, et qu'il ne sauroit où prendre, ne
faire prendre, ne enseignier argent ne chevance qu'il eust
pour faire testament, et que s'il en faisoit aucun, si ne le
sauroit-il de quoy le faire et acomplir, jà soit ce qu'il ait
assez de biens montans à la somme de VIIJ ou IX mil frans,
tant en or comme en vaisselle d'argent et en joyaux, lesquieulx
il seul a mis et mucez si secrettement, et en plusieurs
lieux et places divers, que nul autre personne que
lui qui parle ne le sauroit où prendre, ne trouver iceulx.
Et lesquieulx ses biens il qui parle, c'est assavoir environ
de cinq à six mil frans, tant en escuz que en frans, il
qui parle a mucez et mis en petiz coffrez ferrez ès riviere
de Venves, près d'Archez, à une lieue au-dessus
d'icelle ville et de ladite riviere, du costé de devers le
pays d'Auvergne. Et ne les sauroit autrement enseignier,
parce qu'il n'y a mis aucun merc à l'endroit, et aussi que
le cours d'icelle riviere va et court par-dessus iceulx
coffres.
Dit avec ce, que dedens icelle riviere, et aussi près et
sur les rivages d'icelle, il a mucé et bouté, tant en plaz,
escueles, couppes couvertes, cuilliers et aiguieres d'argent,
compris en ce environ LX ou LXX mars d'argent; et
que il qui parle laissa par devers sa femme, quant il parti
derrenierement d'elle, environ IIJc et LXX mars de vaissele
d'argent, toute laquele il a telement mucée, que nul que
luiquiparle ne le pourroit ou sauroit trouver, comme
dit a de l'or et argent par lui mis en sesdiz coffres.
COGNEUT aussi avoir baillié, deux ans a ou environ,
en gaiges au bastart de Moyerart, un drageoir pesant
 XXIJ mars d'argent, et quatre tasses d'argent pesans cinq
mars ou environ, sur laquele vaissele il a emprumpté dudit
bastart la somme de C frans.
ITEM, avoir engaigé, un an a ou environ, à Bouisson
de Lescluse, LIJ mars de vaissele d'argent en plas et un
bacin à laver mains, tout d'argent, pour la somme de
 XVIJ frans à lui prestez par icellui Buisson.
ITEM, avoir emprumpté, sur unes bouteilles d'argent
pesant IX mars, quatre pintes et un gobelet d'argent pesans
onze mars, par lui bailliés à Perrigot du Moulin, en gaiges
de VIJxx frans, à lui prestez à son besoing, puis trois
quars d'an ençà.
ITEM, puis un an a ou environ, avoir baillées à un
Engleiz nommé Paignas, IIJ escueles d'argent pesans six
mars ou environ, pour la somme de XXX frans à lui prestez
à son besoing par ledit Paignas.
ITEM, cogneut que, an et demi a ou environ, il qui
parle bailla à un nommé Chapito, demourant à Seignes,
marchant françois, un chappel à bacinet couvert de perles,
qui bien vault la somme de IJc frans, sur lequel gaige icellui
marchant lui a baillié et livré certaine quantité de
draps, dont il n'est record quele somme ce puet monter,
et s'en atent de tout ce qu'il lui puet devoir à cause de
ce et sur icellui gaige, à la voulenté et conscience dudit
marchant.
DIT avec ce, que par devers sa femme sera trouvé par
escript en un memoire tout l'argent par lui presté tant aux
Angleiz comme aux François.
COGNEUT aussi que, au commencement du voyage par
lui fait ou service du conte d'Ermignac pour aler ou pays
d'Arragon, il presta à messire Aubert de Montvert
 VIIJc frans en or, pour le aidier à acomplir ledit voyage,
et desquelx il qui parle tient en sa conscience que ledit
messire Aubert a bien desservi et gaignié la somme de
 VJc frans; et ainsi lui est deu par icellui messire Aubert
environ deux cens frans.
ITEM, cogneut avoir baillié à Berart de La Todie, qui
est de la garnison de Chalucet, un chapperon de perles
où il a IX fermaux d'or à perles et à pierre, un colier de
perles, un chappel de perles qui vaut bien Vc frans; et
sont toutes ces choses baillées en gaige audit Berart pour
la somme de Vc frans, à lui prestés à son besoing.
ET dit, sur ce requis, que il ne scet aucuns autres
biens qui lui competent ou appartiengnent que ceulx
cy-dessus escrips, par lui enseigniez et desinez; et ne les
sauroit autrement enseignier que dit a cy-dessus.
APRèS lesqueles choses ainsi faites, ledit mons. le prevost,
en la presence des conseilliers dessus nommez, et
oudit jour d'uy XIJe jour dudit mois de juillet, l'an dessus
dit, dist et prononça, en la presence dudit Merigot, prisonnier,
le jugement ou jour d'yer contre icellui prisonnier
conseillié. Et atant fu icellui Merigot mené à son
derrenier tourment, et ledit jugement excecuté; et illec
fina ses derreniers jours.
 AL. CACHEMARéE.

L'AN MIL CCC QUATREVINS ET ONZE, le jeudi IIJe jour
d'aoust, par devant maistre Jehan Truquan, lieutenant
de mons. le prevost de Paris, en la presence de
maistres Miles de Rouvroy, Jehan Fouquere, examinateurs,
et Jehan Maugier, notaire du roy ou Chastellet de
Paris, fu attaint et admené Jehannin Drouet, tixerrant,
prisonnier oudit Chastellet, pour souspeçon qu'il n'eust
mal prins et emblé une çainture ferrée d'argent, une
bourse de soye à petiz boutons d'argent du pris de XXVIIJ  s. 
parisis, une autre petite çainture d'argent, deux bourses de
soye, deux espingliers, une çainture de fer et un coustel,
du pris de XIIIJ  s. parisis, tout à usaige de femme; un
petit livret, un mantel, un chapperon sangle de violete
morée et une petite croix d'argent doré; desquelles choses
il fu trouvé saisi en la rue des Juifs, à Paris.
Lequel prisonnier, examiné et interrogué par serement
en jugement sur les quarreaux oudit Chastellet, tant sur
ce que dit est comme sur son estat et gouvernement,
cogneut et confessa que il avoit esté et fu né en la ville
de Troyes en Champaigne, et que de present il estoit
aagié de XXVIIJ ans ou environ, et estoit tixerrant et marié
en ladite ville, de laquele il s'estoit partiz depuis quatre
jours ou environ, en entencion de venir à Paris pour soy
esbatre et savoir s'il pourroit trouver maistre pour ouvrer
de sondit mestier de tixerrant.
Et dit que, au partir de ladite ville de Troyes, il n'avoit
que VIIJ  s.  par.. Et pour soy aidier à faire ses despens en
venant de ladite ville à Paris, lui furent baillées, par sa
femme et sa suer, lesdites bourses, çaintures et livret,
et la croix d'argent il avoit achatée, lui arrivé à Paris,
c'est assavoir hier sur le soir, à un orfevre demourant devant
le Palais, en gaige de laquele croix il avoit baillié
audit orfevre un chapperon noir; et le manteau dessus
dit il avoit acheté, demi-an avoit ou environ, et samblablement
ledit chapperon, en ladite ville de Troyes,
la somme de cinquante souls par.. Et pour ce que ledit
prisonnier avoit une de ses oreilles coppée, lui fu requis
et demandé qui icelle lui avoit coppée; lequel dist et
respondi que un homme d'armes qu'il servoit ou pays
de Limosin, en la compaignie de mons. le mareschal
de Sancerre, lui coppa laditte oreille devant le chastel
de Penaudon, pour ce, si comme sondit maistre disoit,
qu'il lui avoit emblé aucuns de ses biens oudit pays
de Limosin, jà soit ce qu'il n'en feust riens. Et dist
que tele estoit la verité des choses dessus dites, et non
autrement.
APRèS laquele confession ainsi faite par ledit Drouet,
prisonnier, pour ce que grant presumpcion estoit contre
lui qu'il n'eust lesdites choses emblées, consideré son
gouvernement, l'estat de sa personne, les bourses et çaintures
qui estoient non pareilles, et qu'il n'estoit pas à
presumer que sadite femme et seur les lui eussent baillées
pour venir à Paris demourer, les variacions par lui sur
ce faites, et ce qu'il avoit l'oreille coppée, fu, par ledit
lieutenant, demandé aus dessus nommez presens leurs
advis et oppinions qu'il estoit bon de faire dudit prisonnier,
lesquieulx dirent que, consideré ce que dit est, l'en
ne le povoit espargnier qu'il ne feust mis à question, pour
savoir par sa bouche la verité où il avoit prinses les choses
dessus dites et aussi de ses autres fais. Lesquelx oppinions
oïz, il fu ad ce condempné par ledit lieutenant.
L'AN et le jour dessus diz, en enterinant ledit jugement,
pour ce que ledit prisonnier ne voult autre chose cognoistre
oultre ce que dessus est dit, lui sur ce requis et
interrogué, icellui prisonnier fu mis à question, en laquele
il cogneut et confessa que, pour ce qu'il estoit parent
et avoit acoustumé d'aler et repairier avecques et
en l'ostel d'un appellé Guillemin Jacob, cordouennier,
demourant à Troyes, près de la Magdalene, icellui prisonnier
saichant les gens dudit hostel estre hors d'icellui,
environ XV jours a, un jour de mercredi matin, entra
oudit hostel, monta en une chambre par hault, en laquelle
avoit un coffre, lequel il rompi à l'ayde d'un petit
de fer, et en icellui print et embla la croix, bourses et
çaintures dont il fu trouvé saisi.
Item, confessa que paravant ce, à un jour de mercredi,
environ heure de vespres, il print et embla, en
l'ostel d'un cousturier nommé Drouet, demourant en
ladite ville, les mantel et chapperon dont il fu samblablement
trouvé saisi. Et dit que autre chose il n'avoit
mesfait.
Après laquele confession ainsi faite, pour ce que ledit
prisonnier ne voult autre chose confesser, fu de rechief
lyé à la question, en laquele, sanz autre contrainte, il
cogneut et confessa que puis demi-an ençà, lui, Guillemin
Drouet, son frere, demourant à la Magdalene, en
ladite ville de Troyes, et un appellé Jehannin, cordouennier,
homme marié, demourant à Saint-Estienne de Meleun,
aagé de XXIJ ans ou environ, en venant eulx trois
ensamble de la ville de Meleun en la ville de Nangis,
trouverent en leur chemin, environ heure de prime, un
homme que ilz ne cognoissoient, auquel homme ilz demanderent
de l'argent, lequel fu refusant de leur en bailler;
pour lequel reffus ilz lui donnerent et frapperent,
c'est assavoir: ledit prisonnier et sondit frere chascun un
coup de baston, et ledit cordouennier un coup de coustel;
pour lesqueles batures ledit homme mouru en la place.
Et sur icellui trouverent deux frans en or et deux frans
en menue monnoye, et leisserent sa robe, pour ce que
elle ne valoit riens.
LE SAMEDI ensuivant, Ve jour dudit mois d'aoust, par
devant mons. le prevost, en la presence de maistres Jehan
Truquan et Dreue d'Ars, ses lieuxtenans; Andry Le Preux,
procureur du roy; Jaques du Bois, advocat; Jehan de
Tuillieres, Ernoul de Villiers, Gieffroy Le Goibe, Jehan
Fouquere, examinateurs, et Jehan Delcy; fu attaint et
admené en jugement sur les quarreaux ledit Jehannin
Drouet, prisonnier, auquel fu leue et recitée sa confession
cy-dessus escripte, en laquelle il continua et persevera en
tant que touche la croix d'argent et mantel et le chapperon;
et en tant que touche le fait de l'omme qui fu tué,
il nya pleinement et absolument ledit fait, et que par la
force de la gehine il l'avoit confessé; et quant aus bourses
et çaintures dont cy-dessus est faite mencion, il dist et
confessa que, quelque chose qu'il eust paravant dit et
confessé desdites bourses et çaintures, verité estoit et est
que, demain aura XV jours, de jour, il seul print et embla
la grant çainture d'argent, une paire de gans, une bourse
et un espinglier, en l'ostel d'un cordouennier, tavernier,
demourant en ladite ville de Troyes, lequel cordouennier
il ne cognoissoit ne ne cognoist. Et dit que alors oudit
hostel il n'avoit homme ne femme que la chamberiere
dudit hostel, qui dormoit.
ITEM, confessa que la petite sainture d'argent, la çainture
de fer, les deux autres bourses et espinglier, le livre
et le coustel, il seul print et embla, de jour, en l'ostel de sa
seur, femme Guillemin Martin, demourant à Prese, près
de Troyes; lesqueles choses estoient en un coffre duquel
il portoit les clefs. Et dit que alors n'y avoit oudit hostel
homme ne femme que un sien nepveu, filz de sadite seur.
Item, cognut et confessa, oultre ce que dessus est dit,
que en ceste presente sepmaine, en l'ostel du chauderonnier
demourant soubz les pilliers, ès halles, ouquel il
avoit esté logié, il entra par une luquerne en une chambre
dudit hostel, et illec print et embla une courte houppelande
de drap pers doublé de boucassin, et un pourpoint,
qu'il vendi X  s.  par. oultre Petit-Pont. Print aussi
et embla, oudit hostel, unes chauces et un chapperon
vermail, qu'il vendi VJ  s. ès hales de Paris. Et atant fu
renvoïé en sa prison.
CE JOUR de samedi, par devant mons. le prevost, en
la presence de maistres Jehan Truquan et Dreue d'Ars,
ses lieuxtenans; Andry Le Preux, procureur du roy;
Jaques du Bois, advocat; Jehan de Tuillieres, Gieffroy
Le Goibe, Jehan Fouquere, examinateurs, et Pierre de
Fresnes, clerc de la prevosté de Paris; fu de rechief attaint
et admené ledit Jehannin Drouet, prisonnier, auquel fu
dit, par ledit mons. le prevost, que de la maniere et comment
il et ses compaignons avoient tué et occis l'omme
dont cy-dessus est faite mencion, et aussi de ses autres
mesfaiz et larrecins, il deist pleinement la verité. Lequel
prisonnier dist et respondi que dudit murdre il ne savoit
rien, et que ce qu'il en avoit dit et confessé avoit esté et
fu pour la crainte de la question, et que aussi plus, ne
autre chose oultre ce que dessus avoit dit et confessé, il
n'avoit mesfait, si comme il disoit. En laquelle il continua
et persevera, et icelle afferma estre vraye. Et, ce fait,
par ledit mons. le prevost demandé fu aus dessus nommez
leurs oppinions et advis. Tous lesquieulx dirent que ledit
prisonnier estoit larron, veue sa confession, et furent
d'oppinion, sauf ledit Fouquere, qu'il feust pendu comme
tel, et que l'en ne l'en povoit espargnier. Lesquieulx
oppinions oyz et veu ce present procès, ledit Jehannin
Drouet fu ad ce condempné par ledit mons. le prevost.
APRèS laquele condempnation ainsi faite par ledit mons. 
le prevost contre ledit Jehannin Drouet, prisonnier, icellui
Jehannin, par devant lui, en la presence des dessus
nommez, et en soy corrigant et amendant des autres confessions
par lui faites, et nonobstant icelles, cogneut et
confessa que, en la ville de Bouleurre, assez près de
la Chappelle de Crecy en Brie, vendredi derrenierement
passé ot XV jours, ala par derrieres à l'uys d'une
taverne où l'en vendoit vin en icelle ville, lequel huys,
qui n'estoit fermé que à une cheville de bois, il hurta et
eslocha tant et telement qu'il entra dedens icellui hostel,
ouquel, pour ce qu'il n'y trouva aucune personne en
icellui, il ala en une chambre dudit hostel, en laquelle il
trouva un coffre ouvert, ouquel il print un mantel court
sengle, de drap brun, et une houpelande courte de pareil
drap, tout à usaige d'omme; deux chapperons, n'est record
de quelle couleur, la petite çainture ferrée d'argent
à usaige d'enfant, une bourse à ymages, un baston de fer,
par lui mis en gaige au Gros tournois, à la porte Baudet;
deux plotons à enfans, unes Heures ou livret couvert de
soye, une bourse de soye à femme et une autre petite
bourse à usaige d'omme, tout de soye, avec un coustel
à deux viroles d'argent, et deux brayes; de toutes lesqueles
choses il fu trouvé saisi, et lesqueles et chascune
d'icelles, suaf lesdiz deux chapperons, lui furent monstrez
en nostre presence, avec une houpelande courte, rouge,
et à usaige d'omme, doublée de noir, laquele il deposant,
ou jour qu'il fu emprisonné, il donna pour Dieu à un
compaignon qu'il ne cognoist, qui estoit mal vestu.
Item, cogneut que en ycellui temps mesmes, en venant
de Provins à Crecy, et à sept lieues par deçà ledit lieu
de Crecy, il, en passant par un vilaige, veant que en
une taverne où l'en vendoit vin n'avoit aucune personne
qui gardast icelle, et que l'uys estoit ouvert, tempté de
l'ennemi, monta par une fenestre oudit hostel, environ
heure de prime, et illec, en la chambre dudit hoste, qu'il
trouva ouverte, il mal print et embla la grant bourse à
rosettes et la sainture ferrée de fer dont il a esté trouvé
saisi, avec un fromaige par lui prins oudit hostel, et en
laquelle bourse avoit VJ  s., et aussi un petit coustel à usaige
de femme, dont il a esté trouvé saisi, comme dit est.
Cogneut, avec ce, avoir entré en un villaige que l'en
dit Montigny, puis XV jours a ou environ, ainsi comme
à heure de vespres, et entré en l'ostel d'un homme d'icelle
ville par derriere, par une fenestre qu'il trouva ouverte,
ouquel hostel, et en la chambre dudit hoste, il print une
mauvaise petite çainture à usaige de femme, dont il a
este trouvé saisi, sanz ce qu'il y prenist autre chose quelconques,
jà soit ce qu'il y trouvast du linge très-grant
quantité.
Cogneut aussi que, IIJ ans a ou environ, autrement du
temps ne du jour n'est record, il, de jour, entra par derriere,
par une fenestre, en l'ostel d'un homme dont il ne
scet le nom, demourant a Troyes, ouquel hostel il trouva
un mantel sengle de drap pers, assez long, à usaige
d'omme, qui pendoit à une perche, lequel il appliqua à
son usaige, et icellui a vestu tant qu'il a peu et qu'il a
esté d'aucune valeur.
Item, cogneut que, un an a ou environ, il, de jour,
environ heure de midi, estant en la ville de Chaalons,
monta et entra en l'ostel et estable aus chevaulx d'un
homme demourant en icelle ville, dont il ne scet le nom,
et illec, sanz ce qu'il trouvast aucune personne oudit
hostel ou estable, print unes besaces qu'il trouva, esqueles
avoit trois aulnes de drap gris, dont il fist faire une houpelande
qu'il a usée; et, avec ce, print oudit hostel deux
fromaiges et ne scet jusques à quel nombre d'oeufs, qu'il
emporta avec soy.
Item, cogneut que, puis un an a ou environ, il, de
jour, mal print et embla en ladite ville de Troyes, en
l'ostel de Guillemin Drouet, son frere, une fourche de
fer avec un hoeau, par lui venduz, en icelle ville,
 XIJ  d.  par..
Cogneut aussi que oudit temps, en icelle ville de Troyes,
en un hostel assez près de la porte Saint-Jehan, il entra
en icellui par le pressouir dudit hostel, qu'il trouva ouvert,
ouquel il mal print, en la sale dudit hostel, unes
patenostres à usaige de femme, qu'il vendi illec la somme
de IIIJ  s.  paris.. Et semblablement, en icellui temps mesmes,
un ou deux jours ensuivans ce que dit est, et lui estant
logié en une hostelerie en ladite ville de Troyes, avoir
prins de nuit, oudit hostel, les patenostres de la dame
d'icellui hostel, avec une barrete à usaige d'omme, par
lui venduz, en icelle ville de Troyes, la somme de IIIJ  s. 
 par.. Et autre chose, ne plus, ne voult cognoistre ne
confesser.
ET, POUR CE, en enterinant icellui jugement, ledit
Jehannin Drouet fu mené à son derrenier tourment, ouquel
lieu il continua et persevera ès confessions cy-dessus
escriptes, par lui faites, et ne voult plus ne autre chose
cognoistre en son prejudice. Et, ce fait, icelli prisonnier
en cest estat fina ses derreniers jours.
TOUS lesquelx biens prins en ladite ville de Bouleurre
ont aujourd'ui, XIXe jour d'aoust mil CCC quatre-vins et
onze, esté rendus et restituez à Colin Blanchet, arpenteur,
demourant en icelle ville, enquel hostel ilz avoient
esté prins, si comme par maistre Jehan Truquan, lieutenant
de mons. le prevost, a, ou jour dessus dit, esté rapporté
et dit; et les autres à ceulx à qui ilz appartenoient,
si comme par leurs quittances puet apparoir.
Et n'avoit aucuns biens autres.
 AL. CACHEMARéE.

L'AN DE GRACE MIL CCC QUATREVINS ET ONZE, le
lundi XXIXe jour de may, par devant mons. le prevost,
lui estant en jugement sur les quarreaux, presens maistres
Dreue d'Ars, lieutenant dudit mons. le prevost; Miles
de Rouvroy et Gieffroy Le Goibe, examinateurs de par
le roy nostre sire en son Chastellet de Paris; furent fais
venir et attains des prisons dudit Chastellet Girart Le
Bouvier, Robin Cossin, Jehan Pegin, Perrin Houssaut,
Phelipot Le Vachier et Maceot Beauté, tous prisonniers
detenus oudit Chastellet, et accusez de plusieurs crimes,
excez et delis, bailliez par desclaracion par les curé, marguliers
et habitans de la ville de Rungy, et Robin
Berart, pour tant comme à chascun touche, contenant
ceste fourme:
Memoire à mons. le procureur du roy de pourveoir sur les
choses qui cy-après sont contenues à l'encontre de Girart Le
Bouvier, Jehan Cardin, Hemery, varlet du musnier de Lonc-Jumel,
et autres prisonniers, c'est assavoir: deux ou Chastellet
de Paris, et deux mesmement de leurs complices prisonniers
à Sainte-Geneviesve, pour et à la requeste des
habitans, marguliers et autres, demourans à Rungi.
PREMIEREMENT, il est vray que lundi derrenierement
passé, l'andemain de Penthecouste, environ X heures de
nuyt, les prisonniers dessus nommez furent et se transporterent
en ladite ville de Rungy, et assamblerent devant
le monstier, rompirent de fait les huys et les portes
dudit monstier, et entrerent dedens.
ITEM, samblablement rompirent les huys de la maison
au curé de ladite ville, et entrerent dedens.
ITEM, et quant ilz furent dedens, certains chappellains,
veans la force d'iceulx malfaitteurs, comme tous esbayz,
s'enfuirent et monterent en la tour dudit monstier, afin
d'eschever plus grant inconveniant.
ITEM, et quant iceulx prisonniers virent que iceulx
chappellains estoient montez en la tour dudit monstier,
ilz vouldrent aler après; mais lesdiz chappellains, veans
que c'estoient gens qui pour lors estoient sanz raison, se
deffendirent à pierres, et tant que lesdiz malfaitteurs n'y
porent monter; mais quant ilz virent qu'ilz n'y pourroient
monter, ilz tirerent l'eschiele à eulx, l'emporterent, et
de fait monterent icelle eschiele sur la toit dudit monstier,
et casserent et briserent les tuilles dudit monstier,
et espuierent ladite eschiele encontre ladite tour, pour
vouloir entrer à yceulx chappellains; mais l'eschiele fu
trop courte, par quoy ilz n'y porent entrer; et quant ilz
virent qu'ilz n'y pourroient entrer, ilz despecerent et
rompirent ladite eschiele en quatre ou cinq tronçons.
ITEM, et ledit lundi au soir mesmes, le curé de ladite
ville, qui venoit, lui et un sien petit clerc, de Paris, de
achater de la char, et avoit du sel et du pain, tout ce que
dit est envelopé en une touaille, veant et ouant la cruauté
que faisoient iceulx gens, comme tous esbayz, leur encommença
à dire que c'estoit et qui ilz estoient qui ainsi
gastoient le monstier et l'eglise de Dieu; lesquieulx lui
respondirent:«Mais toy, qui es-tu?»Lequel leur respondi:
«Je suis un presbtre de ceste ville qui vien de Paris.»
ITEM, et alors, quant ilz oyrent dire que il estoit
prestre, dirent par le sang Dieu que c'estoit le curé de
ladite ville, en ferant, sanz plus mot dire, sur lui d'espées
et d'autres bastons, le despouillerent et lui osterent la
viande qu'il apportoit, et, lui estant ainsi nu, le navrerent
moult durement et tellement, qu'ilz le navrerent sur la
main et lui firent plusieurs playes, tant sur la teste comme
aillieurs, et tant qu'il ne s'en puet aidier et ne puet
chanter messe.
ITEM, et que en faisant ce que dit est, par les dessus
nommez, audit curé, un nommé Robin Berart, frere du
maire de la ville, qui venoit de souper de la ville et s'en
aloit couchier chiex son pere, vint et passa d'aventure
par là, et dist aus dessus nommez que c'estoit mal fait de
ainsi batre en lieu benoit un homme. Et quant iceulx malfaitteurs
oyrent ce que dit est, lui dirent:«T'en fault-il
parler?»Et, sanz plus autre chose dire, le batirent, navrerent
et mutilerent moult fort dedens ledit monstier, et encores,
non contens de ce, lui osterent et emporterent une
bonne aumusse doublé de vermail et un bon chapperon
vermail; et depuis ne les vit icellui Robin. Et, avec ce,
lui osterent un bazelaire qu'il avoit, qu'ilz emporterent
aussi.
ITEM, et non contens de ce que dit est, rompirent oudit
monstier la lanterne à quoy l'en porte par nuyt Nostre-Seigneur,
rompirent et ardirent aussi les cierges et tout
le luminaire dudit monstier, rompirent les cordes des sains
de ladite eglise, et les custodes de l'autel, et les boucles
d'icelles custodes, la salliere au prestre, ses pos, ses
poëlles, tout le meuble entierement dudit curé, et tout
dedens le monstier, lui emblerent ses gelines et emporterent,
et brulerent le coq dedens mesmes ledit monstier.
ITEM, ilz burent son vin, et entierement lui firent,
tant en sa presence comme en son absence, tout le despit
que ilz porent.
SY supplient, lesdiz habitans et marguliers de ladite
ville, à justice de pourveoir sur ce que dit est, et que
briefment en soit expedié; car ilz sont tous laboureurs,
et n'ont mestier de venir ne d'aler trop ne excessivement.
ITEM, il fault païer ausdiz habitans et parrochiens,
pour le sanc qui fu espendu dedens ladite eglise pour
ledit fait, à l'evesque de Paris, douze livres par.,
pour icelle eglise reconcilier et regenerer, ou autrement
l'en n'y chanteroit jamaiz messe.
LESQUIEULX prisonniers examinez à part, et chascun
separéement, sur les excez, deliz et articles dessus diz,
et autres choses qui leur seroient demandées, et qu'ilz
orent juré aus sains Euvangiles de Dieu qu'ilz diroient
verité, cogneurent et confesserent, c'est assavoir ledit
Girart Le Bouvier, qu'il est nez de la ville de Fresnes,
homme de labeur, qui chascun jour a gaignié sa vie à la
peine de son corps au mieux qu'il a peu et sceu. Et est
voir que lui, les dessus diz compaignons par lui, en la
presence dudit mons. le prevost, veuz, et un autre Breton,
varlet d'un nommé Chemin, demourant en la ville de
Lay, estans, le lundi de Penthecouste derrenierement
passée, en la ville d'Enthoigny, à la feste que l'en faisoit
en icelle ville, oyrent dire au filz du curé de la ville de
Fresnes, nommé Jehannin Cardin, estant lors en icelle
ville d'Anthoigny, que en la ville de Rungy avoit, en
l'ostel du curé d'icelle ville, une belle jeune fille, et que
bon seroit que l'en feist tant que l'en eust icelle. Par l'ennortement
duquel filz, et en entencion d'avoir icelle fille,
eulx tous dessus nommez se partirent ensamble d'icelle
ville d'Enthoigny, et alerent boire en la ville de Fresnes,
et d'illec alerent en icelle ville de Rungy, là où ilz demanderent
à un des chappellains de la cure dudit lieu de
Rungy, du nom duquel il n'est record, s'il avoit icelle
fille, et qu'il convenoit qu'il la leur baillast, disans que
se voulentiers ne le vouloit faire, que, voulsist ou non, il
seroit ainsi, et l'auroient. Lequel Phelipot Le Vachier,
estant auprès du cimitiere d'icelle eglise, crioit de tout
son povoir et à haulte voix:«Elas! comment auray-je ma
fuer, qui est en l'ostel de ce prestre?»faignant que elle feust
sa suer, et en soy estordant de ces membres. Et pour ce
que par aucuns des habitans d'icelle ville leur fu dit et
prié que en ladite ville de Rungy ilz ne feissent aucune
sorce ou injure quelconques audit curé, au monstier, ne
aussi aus gens et habitans d'icelle ville, et que ladite fille
il leur feroient voulentiers baillier et delivrer, se deporterent
atant et alerent boire en icelle ville de Rungy en
la maniere qu'ilz avoient acoustumé de faire, sanz ce que
paravant ilz eussent esté en icelle ville, ne aussi que depuis
il qui parle ne aucuns des dessus diz, qu'il saiche,
retournassent, en quelque maniere que se fust, en ladite
ville de Rungy, ne qu'ilz y feissent fracture d'uys, de
fenestres, verrieres, cierges alumez ou autre meffait
quelconques.
Et dit que de ladite ville de Rungy ilz, de hault soleil,
ou au moins à grant jour, se partirent tous ensamble,
en leur compaignie une jeusne fille qu'ilz trouverent au
bout d'icelle ville de Rungy, par devers la ville de
Fresnes, et s'en vindrent boire et souper en ladite ville
de Fresnes, en laquele, et ou jardin d'un nommé Robert
Beson, ilz souperent; et en après ce qu'ilz se furent
esbatus aus champs et eu compaignie charnele à ladite
fille, s'en alerent couchier chascun là où bon lui sembla,
et il qui parle s'en ala couchier en icelle ville de
Fresnes, au lieu qu'il avoit acoustumé; ne oncques,
puis l'eure dessus dite jusques ad ce qu'il a esté prisonnier
admené oudit Chastellet, ne vit aucuns d'iceulx
compaignons, et par especial lesdiz Phelipot Le Vachier
et Maceot Beauté, pour ce qu'ilz sont gens non
demourans en icelle ville de Fresnes, de laquele il n'a
aucunement acoustumé de soy partir, mais y fait par
chascun jour son labour de bras, pour avoir sa vie et
sustentacion.
Robin Cossin, dessus nommé, juré et examiné de dire
verité sur les accusacions dessus dites, dit et deppose
par son serement que verité est que le jour de la Penthecouste
derrenierement passé, par un nommé Robin, varlet
du maire de Rungy, lui fu dit que en la ville de
Rungy, en l'ostel du curé d'icelle ville, avoit une jeusne
fille qui nagueires avoit esté prinse en l'hostel d'un nommé
Chemin, demourant à Lay; et que le lundi ensuivant,
qu'il estoit alez en la ville d'Enthoigny pour soy esbatre,
avec plusieurs compaignons, à la feste qui estoit en icelle
ville, il, par l'ennortement des dessus nommez prisonniers,
et d'un autre appellé Jehannin Cardin, et Le Breton,
varlet dudit Jehan Chemin, se partirent d'icelle ville
d'Enthoigny pour venir en icelle ville, veoir s'ilz pourroient
avoir et recouvrer icelle fillete; et tant firent qu'ilz
arriverent ensamble en icelle ville de Rungy ainsi comme
environ vespres, en laquelle, tant au prestre d'icelle ville,
en l'ostel duquel l'en disoit icelle fille estre, comme à
plusieurs des habitans d'icelle ville, lui qui parle et lesdiz
compaignons prisonniers demanderent moult de fois
ladite fillete, afin que l'en la leur baillast, sans ce que en
ycelle ville ou monstier, aus biens estans en icellui, ou
en l'ostel dudit curé, ne autre part quelconques, il feist
noise, riote, fracture d'uys ou de biens quelconques,
ne batist, navrast ou ferist personne aucune; mais quant
ilz virent tous qu'ilz ne povoient avoir icelle fillete, s'en
retournerent en la ville de Fresnes pour boire et soupper
ensamble, en laquele ilz beurent par certain long espace
de temps, et en après s'en alerent esbatre aus champs,
ouquel lieu il print congié des compaignons dessus diz,
et s'en retourna gesir à Fresnes, en l'ostel de son maistre,
ainsi qu'il avoit acoustumé de faire. Et nye à plain oncques,
depuis l'eure dessus-dite, avoir esté en celle nuyt, en ladite
ville, au debat et à la noise que l'en dit qui y fu pour
cause de ladite fillete, ne aussi celle nuyt dessus dite avoir
veu iceulx compaignons.
Jehan Pegin, prisonnier dessus nommé, juré aus sains
Euvangiles de Dieu de dire verité sur ce que dit est, dit
et afferme par serement qu'il se recorde que le jour de
Penthecouste derrenierement passé, lui qui parle, acompaignié
desdiz Bouvier et Cossin, se partirent après disner
de la ville de Fresnes, et alerent en ladite ville de Rungy,
en entencion de veoir icelle fillete que l'en disoit estre
sur le prestre de la ville, vindrent boire et desjeuner à
Fresnes, d'ilec alerent en la ville d'Enthoigny, à la feste
d'icelle ville, et ce jour mesmes, eulx acompaigniez des
dessus diz prisonniers, et aussi desdiz Jehannin Cardin et
Breton, varlet dudit Chemin, environ heure de vespres,
retournerent en icelle ville de Rungy pour avoir ladite
fillete, et demanderent au curé de ladite ville et autres
gens d'icelle que l'en leur baillast icelle, lesquieulx n'en
voldrent riens faire; et pour ce qu'ilz ne porent avoir
icelle, sanz aucune chose mesfaire en ladite eglise ou autre
personne quelconques, s'en retournerent en ladite ville
de Fresnes, environ heure de soleil couchié, en laquele
ilz soupperent; et d'icelle ne parti oncques puis en celle
nuyt, mais jeut celle nuyt en l'ostel de son maistre, ouquel
il avoit acoustumé de gesir.
Perrin Houssaut, prisonnier cy-dessus escript, juré et
examiné l'an et jour dessus diz, par serement, de dire
verité sur les accusacions dessus dites, dit et afferme par
serement qu'il est demourant en icelle ville de Rungy,
en l'ostel Jehan du Pressouir, et que au temps et heure
du lundi de Penthecouste, que l'en dit que iceulx compaignons
prisonniers dessus nommez furent en icelle ville
de Rungy, il estoit present quant ilz vindrent en icelle
ville de Rungy, environ heure de vespres, et vit et oy
que iceulx compaignons demandoient moult fort à avoir
icelle fillete; et disoit l'un d'iceulx compaignons que icelle
fillete estoit sa suer. Mais il ne sera jà sceu ou prouvé contre
lui qu'il feust venus en leur compaignie, ne aussi que la
nuyt dudit lundi il feust avec eulx aus excez et deliz que
l'en dit par eulx avoir esté commis, tant en la personne
du curé de ladite ville, au frere du maire de Rungy, en
l'ostel du curé d'icelle ville, comme en l'eglise.
Et dit que cedit jour il souppa en l'ostel de sondit
maistre avec sa femme, et que quant il ot soupé, incontinant,
sanz partir hors de l'ostel, il s'en ala couchier
ainsi qu'il avoit acoustumé de faire, et fu le landemain,
le soleil levé bien hault, avant ce qu'il se descouchast,
et, par ce, ne fu point en la compaignie desdiz prisonniers
ce jour, ne depuis ne oncques puis ne les vit, jusques
à present que l'en lui a monstré iceulx. Et plus ne
autre chose ne scet des choses dessus dites.
Phelipot Le Vachier, pescheur, demourant au pont de
Charenton, examiné sur lesdites accusacions, et juré, l'an
et jour dessus diz, aus sains Euvangiles de Dieu de dire
vérité, dit et deppose par son serement qu'il est record
que, lui et un nommé Maceot Beauté, pescheur, demourant
audit lieu de Charenton, se partirent d'icelle ville
pour aler à la feste à Anthoigny, qui estoit le lundi ensuivant
la Penthecouste derrenierement passée. En laquelle
ville d'Anthoigny, ainsi qu'il s'esbatoit avec les
compaignons d'icelle ville et de la ville de Fresnes, il
ouy dire que en l'ostel du curé de la ville de Rungy avoit
une jeusne fille qui faisoit pour les compaignons; et, pour
ce, se partirent d'icelle ville d'Anthoigny, vindrent boire
en la ville de Fresnes, et d'illec alerent en la ville de
Rungy dessus dite, en laquele, après heure de nonne, ilz
arriverent au-devant de l'ostel du presbitaire, ouquel lieu
il qui parle par plusieurs fois demanda ladite fille, disant
que elle estoit sa suer, et se complaingnoit moult fort de
l'extorcion et injure que l'en lui faisoit, et que se l'en ne
lui rendoit, et bailloit sadite suer, que il feroit tant, feust
par amours ou par force, que il l'auroit; et que pour ce
que par les voisins dudit curé lui fu dit que ilz ne savoient
se ladite fille estoit en l'ostel dudit curé, ou non, et que
se ilz veoient icelle fille, qu'ilz feroient tant que lui qui
parle la rauroit, et que, pour l'amour d'eulx, il et sesdiz
compaignons ne voulsissent aucune chose mesfaire en
icelle ville. à la priere et requeste desquelx habitans
d'icelle ville, après ce qu'ilz orent beu du vin d'aucuns
habitans d'icelle ville, se partirent et alerent de rechief
eulx esbatre et boire ensamble en ladite ville de Fresnes,
de laquele, après ce qu'ilz orent beu et mengié, et alé en
esbatement aus champs, lui qui parle et ledit Maceot s'en
alerent au giste en la ville de Vittry, sanz aucune autre
chose mesfaire ou mesdire à nulle personne quelconques.
Maceot Beauté, pescheur, demourant audit lieu de
Charenton, examiné et juré, l'an et jour dessus diz, de
dire verité sur lesdites accusacions, dit et deppose par
son serement qu'il est vray que lui et ledit Phelipot Le
Vachier se partirent de ladite ville de Charenton le lundi
ensuivant la Penthecouste derrenierement passée, et vindrent
en la ville d'Anthoigny pour eulx esbatre à la feste
d'icelle ville, en laquele ilz oyrent dire aus compaignons
de la ville de Fresnes, qui là estoient, que le curé de la
ville de Rungy avoit en son hostel une jeusne fille qui
faisoit pour les bons compaignons. Et, pour ce, lui qui
parle, ledit Phelipot et autres compaignons dessus nommez,
jusques au nombre de sept, se partirent d'icelle ville
d'Anthoigny, vindrent à Fresnes boire, et d'ilec alerent
en ladite ville de Rungy, en entencion et voulenté de
cuidier avoir et recouvrer icelle fille, laquele, pour ce
qu'ilz ne trouverent pas le curé d'icelle ville qui la tenoit
en sa maison, si comme l'en leur avoit rapporté, ilz
demanderent aus voisins prouchains dudit curé, qui ne
leur vouldrent enseignier aucunement. Et, pour ce, sanz
autre chose faire ou dire, ne meffaire à aucun, se partirent
de ladite ville de Rungy de hault jour, vindrent
souper en la ville de Fresnes, et après ce qu'ilz se feurent
longuement esbatus, retournerent, lui qui parle et ledit
Phelipot Le Vachier, coucher en la ville de Vittry. Et
dit, sur ce requis, que il vit ledit Vachier qui disoit que
ycelle fille estoit sa suer, et qu'il la requeroit moult fort.
Et nye oncques depuis ladite heure avoir esté en icelle
ville de Rungy, ne du jour aussi, autrement que sadite
depposicion le contient, ne avoir veu les prisonniers
dessus diz à lui oujourd'ui monstrez.
Après lesqueles depposicions et confessions faites par
iceulx prisonniers dessus nommez, commandé fu à maistre
Gieffroy Le Goibe, examinateur de par le roy nostre sire
ou Chastellet de Paris, que, oultre et par-dessus les informacions
cy-dessus escriptes et accousues, il examinast
Aimery Remond, varlet musnier, demourant au molin
Jumel, en la parroisse de Rungy, et Robin Gaultier,
charretier du maire de Rungy, et leurs diz et depposicions,
au plus brief que bonnement pourroit, il rapportast
par escript, afin de veoir au surplus lesdites informacions,
et pourveoir à la delivrance d'iceulx prisonniers
ou leur eslargissement, comme il seroit à faire de raison.
Le jeudi ensuivant, VIIJe jour de juin, l'an mil CCCIIIJxx 
et onze dessus dit, par devant mons. le prevost,
presens maistres Dreux d'Ars, lieutenant dudit mons. le
prevost; Ernoul de Villiers et Hutin de Ruit, examinateurs
oudit Chastellet; nous rapporta maistre Gieffroy Le
Goibe, examinateur aussi en ycellui Chastellet, comme
dit est cy-dessus, qu'il avoit ouy et examiné lesdiz Aymery
Remond et Robin Gaultier, dessus nommez, et
leurs diz et depposicions avoit fait mettre par escript en
la fourme et maniere qui ensuit:
Aymery Remond, varlet musnier, demourant au molin
Jumel, en la paroisse de Rungy, aagé de XL ans ou environ,
si comme il dit, juré, oy, examiné et requis ou
Chastellet de Paris sur ledit fait, l'an mil CCCIIIJxx et onze,
le mercredi VIIJe jour de juing, par moy Gieffroy Le
Goibe, examinateur, deppose par son serement que il se
recorde bien que le lundi d'après la Penthecouste derrenierement
passée, aussi comme à l'eure de soleil couchant,
il estoit et fu present en icelle ville, où il vit venir VJ ou
 VIIJ compaignons, entre lesquieulx estoit Maceot Beauté,
Phelipot Le Vachier, du pont de Charenton, et Robin
Gaultier, compaignon de lui qui parle, prisonniers ou
Chastellet de Paris pour ledit fait, et le surplus desdiz
six ou huit compaignons sont prisonniers oudit Chastellet
pour ledit cas, si comme il a oy dire, mais de leurs noms
de present il ne se recorde. Lequel qui parle, ainsi acompaignié,
se transporta devant le monstier de ladite ville,
et là vit et oy que ledit Phelipot demanda à plusieurs
personnes de ladite ville de Rungy, des noms desquieulx
il ne se recorde à present, où estoit sa suer, la chamberiere
du prestre. Auquel, en la presence de lui qui parle,
fu respondu que elle n'avoit point de frere. Et plus
n'en scet.
Robin Gaultier, charretier du maire de Rungy, aagé
de XXX ans ou environ, si comme il dit, juré, oy, et examiné,
et requis, oudit Chastellet, l'an et jour dessus diz,
deppose par son serement tout ainsi et par la fourme et
maniere que a fait, dit et depposé cy-dessus Aymery Remond,
tesmoing precedent. Et dit oultre, sur ce requis,
que il vit lesdiz Aymery, Maceot, et Phelipot, et Jehannin
Le Talvassier, et leurs complices, qui ferirent à ladite
heure plusieurs cops des piez et autrement, par grant
despit, aus huys dudit monstier de Rungy. Et, pour ce,
lui qui parle leur fist deffence de par ledit maire, qui ce
lui avoit dit et commandé, que ilz ne mesfeissent aucunement
audit monstier. Lesquieulx atant se partirent et
alerent boire en ladite ville de Rungy. Et plus n'en scet.
Lorens Berart, maire de la ville de Rungy, demourant
en icelle ville, aagé de XXX ans ou environ, si comme il
dit, juré par honorable homme et saige maistre Jehan
Truquan, lieutenant de noble homme et saige mons. 
Jehan, seigneur de Foleville, chevalier, conseillier du
roy nostre sire et garde de la prevosté, lui estant en jugement
sur les quarreaux ou Chastellet de Paris, en la presence
de Gerart Le Bouvier, prisonnier oudit Chastellet,
oy, examiné et requis sur ledit fait, l'an mil CCCIIIJxx et
onze, le mardi XIIJe jour de juing, lequel Gerart Le Bouvier
s'est rapporté à la depposicion dudit Lorens; dit et
deppose par son serement tout aussi et par la fourme et
maniere que autrefois a dit, et que contenu est en sa
depposicion par lui autrefois faite, cy-dessus escripte,
laquele depposicion lui a huy par moi, Gieffroy Le
Goibe, examinateur, esté leue et exposée mot à mot. Et
plus n'en scet.
Ouquel jeudi VIIJe jour d'icellui mois de juing, l'an
dessus dit, et après ce que iceulx tesmoings, c'est assavoir
lesdiz Aymery Remond, Robin Gaultier et Lorens Berart,
orent juré et depposé en jugement en la presence
de mons. le prevost, lui estant sur les quarreaux, presens
maistres Dreux d'Ars, lieutenant dudit mons. le prevost;
Ernoul de Villiers et Hutin de Ruit, examinateurs, etc. ;
furent de rechief fais venir en jugement lesdiz prisonniers
Robin Cossin, Gerart Le Bouvier, Jehan Begin et Perrin
Houssaut, lesquieulx, examinez, et chascun separéement
et diviséement, et tant en leurs presences comme en leurs
absences, et par serement requis de dire la verité des
accusacions cy-dessus escriptes, contre eulx proposez, et
du cas ne vouldrent aucune chose autre que dit ont cy-dessus
cognoistre en leur prejudice, disans et affermans
que d'icelles accusacions ilz se rapportoient à tout ce
que li uns d'eulx, feust en leurs presences ou absences,
et aussi en ce que Phelipot Le Vachier et Maceot Beauté,
prisonniers oudit Chastellet, cy-dessus escrips, en vouldroient
dire et depposer par leurs seremens, et en chascun
d'eulx, feust pour eulx ou contre eulx, et par leurs
diz et depposicions, vouloient prendre droit. Ouyes lesqueles
responces faites par iceulx prisonniers et leurs
submissions, ledit mons. le prevost fist venir et attaindre
en jugement sur les quarreaux iceulx Phelipot Le Vachier
et Maceot Beauté, lesquieulx et chascun d'eulx il fist jurer
solempnelment aus sains Euvangiles de Dieu, et en la
presence des dessus diz prisonniers, qui en aucune maniere
ne les contredirent, que des accusacions dessus dites
ilz deposeroient et diroient la verité de tout ce qu'ilz en
savoient et avoient veu, et ne le laisseroient, pour crainte,
doubte, amour ou faveur qu'ilz eussent à eulx ou autre
personne quelconques. Et, ce fait, furent leurs diz et
depposicions redigez et mis par escript en la fourme et
maniere qui ensuit:
C'est assavoir ledit Phelipot Le Vachier, aagé de
 XXIIIJ ans ou environ, examiné le samedi Xe jour de juing
ensuivant, l'an dessus dit, par devant mons. le prevost,
lui estant en jugement sur les quarreaux, presens maistres
Jehan Truquan, lieutenant dudit mons. le prevost; Dreux
d'Ars, auditeur; Martin Double, advocat du roy en Chastellet;
Hutin de Ruit et Gieffroy Le Goibe, examinateurs
oudit Chastellet; cogneut et confessa par serement, en
soi corrigant des autres confessions par lui faites, et sanz
aucune force ou contrainte, que verité est que lui qui
parle, ensamble tous les autres prisonniers qui par lui ont
aujourd'uy esté veuz en jugement sur les quarreaux,
accusez du fait commis au curé de ladite ville de Rungy
et en l'eglise d'icelle ville de Rungy, eulx estans en la
ville de Anthoigny le lundi l'andemain de la Penthecouste
derrenierement passée, et regardant la feste que l'en faisoit
lors en icelle ville, furent avisez et leur fu dit par
Jehannin, filz messire Jehan Cardin, prestre, nagueires
curé de la ville de Fresnes, que en la ville de Rungy, en
l'ostel du curé d'icelle ville, estoit venue de nouvel une
jeune fille qui faisoit pour les bons compaignons. Et,
pour ce, par l'ennortement dudit Cardin, et appointement
fait entre eulx, se partirent d'icelle ville d'Anthoigny,
vindrent boire en la ville de Fresnes, et d'ilec alerent
en ladite ville de Rungy, en laquele ilz arriverent
environ heure de nonne, demanderent aus habitans
d'icelle ville et voisins dudit curé qu'ilz voulsissent tant
faire par devers ledit curé qu'ilz eussent icelle fille, et
que se par amours ilz ne l'avoient, qu'ilz feroient tant,
feust par force ou autrement, qu'ilz l'auroyent. Lequel
qui parle disoit lors aus habitans d'icelle ville que icelle
fille estoit sa suer, et se complaignoit et gemissoit moult
fort des injures et villenies que ledit curé avoit fait et
faisoit à sadite suer. Et jà soit ce qu'ilz feissent de parole
tout leur povoir afin d'avoir icelle fille, toutesvoyes alors
ilz ne firent aucune force ou violence en icelle ville,
eglise, ne au curé et habitans de ladite ville, mais leur fu
donné à boire par aucuns des habitans de ladite ville, et
en leurs maisons, où ilz furent menez par aucuns d'iceulx.
De laquele ville de Rungy, et de hault soleil, ilz se partirent
et vindrent boire en ladite ville de Fresnes, en un
jardin d'icelle ville, acompaigniez d'une jeune fille par
eulx trouvée au dehors d'icelle ville de Rungy, ouquel
jardin ilz se esbatirent avec icelle fille, tous et chascun
d'eulx, jusques environ heure de minuyt, que de rechief
ilz retournerent en ladite ville de Rungy tous ensamble,
et garniz, les uns d'une espée et d'une taloche, les autres
d'un badelaire, et les autres de grans bastons, sanz avoir
aucunes autres armeures ou bastons que dit est, et ceulx
mesmes que un chascun d'eulx avoient apporté quant ilz
estoient venuz audit lieu d'Anthoigny, pour eulx esbatre
et veoir la feste que l'en faisoit en icelle ville. à l'entrée
de laquelle ville de Rungy il vit et oy que aucun d'eulx,
ne scet lequel, trouverent un qui se disoit prestre et curé
d'icelle ville, acompaignié d'un varlet avec lui, qui portoit
en unes bezaces du pain et de la char, si comme depuis
il le oy dire à iceulx ses compaignons; et aussi ouy
bien que l'un de leurs compaignons fery et navra icellui
prestre assez prez et au dehors du cimitiere d'icelle ville
de Rungy, mais il ne scet ne n'est record par lequel de
ses compaignons ledit prestre fu feru et navré, pour ce
qu'il estoit nuyt, et n'y veoit l'en aucunement. Et, ce
fait, alerent, lui et ledit Maciot, à l'uys du monstier
d'icelle ville, et cuiderent entrer dedens pour avoir icelle
fille, laquele l'en leur avoit dit que elle estoit lors au
monstier d'icelle ville; mais ilz ne porent entrer en icellui
monstier, pour ce qu'il estoit fermé bien et fort, et ne le
porent aucunement ouvrir, jà soit ce qu'ilz y hurtassent
plusieurs coups, tant du pié, des mains et de bastons,
comme de grosses pierres. Et toutesvoyes, assez tost après,
ilz oyrent et entendirent les dessus diz compaignons par
eulx nommez qui estoient entrez dedens icelle eglise, par
lesquelz icellui huys leur fu ouvert; et lui qui parle,
ensamble ledit Maceot, entrerent oudit monstier par ledit
huys, et illec virent et apperceurent lesdiz compaignons
qui aloient et venoient par ledit monstier, et serchoient
partout pour cuidier trouver et avoir icelle fille.
Et vit, il qui parle, que les cierges d'icelle eglise estoient
alumez et ardoient si cler, que l'en veoit par toute icelle
eglise; par le moyen de laquelle clarté, il qui parle vit
et apperceut que les verrieres d'icelle eglise et la couverture
dudit monstier estoient froissiez et rompus, et
sambla lors à lui qui parle que par illec les dessus diz compaignons
feussent entrez en icelle eglise, et laquele chose
il leur ouy celle nuyt mesmes cognoistre et confesser, jà
soit ce qu'il ne les veist aucunement entrer en icelle eglise
par nul desdiz lieux.
Dit avec ce, que, durant le temps qu'il fu en ladite
eglise, il vit comme le varlet d'un nommé Chemin,
demourant à Lay, bati et feri dedens icelle eglise le
frere du maire d'icelle ville de Rungy, pour ce qu'il
parloit lors à lui et le blasmoit des fractions et excez fais en
icelle eglise. Et aussi vit comme la corde à laquelle l'en
sonne les cloches de ladite eglise estoit coppée; mais il
ne scet ne n'est record lequel desdiz compaignons coppa
icelle corde. Et dit que, en ladite eglise, lui et ledit
Maceot ne firent force, bature ou injure quelconques,
ne aussi en l'ostel d'icelui curé n'entra oncques celle nuyt,
paravant ne depuis, et que durant le temps qu'il fu en
icelle eglise, lui et ledit Maceot ne firent aucune chose,
mais que seulement serchier et tachier à avoir icelle fille,
que l'en disoit qui estoit montée ou clochier d'icelle
eglise, ouquel il et ledit Maciot, et aussi le varlet dudit
Chemin, avoient voulu monter; mais ceulx qui estoient
en icellui clochier avoient jetté contreval icelle eschiele
plusieurs pierres, de l'une desqueles le varlet dudit Chemin
avoit esté bleciés et navrez. Et, en après ce, s'estoient
partiz dudit monstier, et au dehors d'icelle ville de Rungy
laisserent, lui et ledit Maceot, les compaignons dessus diz,
ausquelx ilz oyrent lors dire que aucun d'eulx avoient
esté en l'ostel dudit curé, et qu'ilz y avoient ordonné le
mesnaige et les biens d'icellui curé que trouvez y avoient.
Et, avec ce, furent, lui qui parle et ledit Maceot, requis
par iceulx compaignons de Fresnes d'eulx en aler avec
eulx en ladite ville, et que là ilz buveroient et mengeroient
le pain et la char que prins et trouvé avoient en
la possession du varlet d'icellui curé; lesquieulx n'y voldrent
aler, mais lui qui parle et ledit Maceot s'en retournerent
et alerent au giste en la ville de Vittry; et oncques
puis ne vit, il qui parle, lesdiz compaignons prisonniers
à lui ce jourd'ui monstrez, ne ne parla aucunement à
yceulx jusques ad present et oujourd'ui dessus dit. Et
autre chose ne plus ne scet des choses dessus dites à lui
requises; et, pour ce, fu fait remettre à part en la prison
de laquelle il avoit esté attaint.
Maceot Beauté, aagé de XXV ans ou environ, juré aus
sains Euvangiles de Dieu de dire verité sur les accusacions
dessus dites, contre lui imposées, cogneut et confessa,
sanz aucune force ou contrainte, et en soy corrigant
des autres confessions par lui faites, et en augmentant
icelles, qu'il fu et a esté present et en la compaignie de
Phelipot Le Vachier, cy-dessus nommé et escript, à faire
les excez et deliz par lui cogneuz et confessés en sa confession
cy-devant escripte, le avoir aidié et tenu compaignie
à faire iceulx par la fourme et maniere que escrips,
desclairés et contenus sont en la depposicion et confession
dudit Phelipot Le Vachier, cy-dessus escripte, qui lui
fu leue mot après autre, et en icelle persevera et continua,
sauf tant qu'il ne scet ne n'est aussi record des noms
de ceulx qui batirent lesdiz curé et frere du maire de
Rungy, ne aussi de ceulx qui osterent au varlet dudit
curé le pain, char et sel qu'il portoit après lui.
Après lesqueles depposicions faites par iceulx Phelipot
Le Vachier, Maceot Beauté, et releuez en la presence
dudit mons. le prevost, lui estant en jugement sur les
quarreaux, et aussi de honorables hommes et saiges maistres
Jehan Truquan, lieutenant dudit mons. le prevost; Dreux
d'Ars, auditeur; Martin Double, advocat du roy en Chastellet;
Oudart de Montchauvet, advocat illec; Miles de
Rouvroy, Ernoul de Villiers, Nicolas Bertin, Hutin de
Ruit et Gieffroy Le Goibe, examinateurs de par le roy
nostre sire oudit Chastellet, icellui mons. le prevost demanda
aus presens conseilliers leurs advis et oppinions
qu'il estoit bon de faire et la maniere comment l'en avoit
à proceder contre iceulx prisonniers. Tous lesquieulx,
veue l'informacion faite par ledit Gieffroy Le Goybe, les
confessions faites par iceulx Phelipot Le Vachier et Maceot
Beauté, et en leur charge, la maniere du cas advenu,
qui fu fait d'aguet appensé et de nuyt, la traïson et appensement
des delinquans, le crime et force commise en
l'eglise d'icelle ville de Rungy, la fraction faite en icelle
et le sacrilege de la rompture faite des fenestres et couverture
d'icelle eglise, le furt commis en ostant le pain,
char et sel que le varlet du curé d'icelle ville faisoit porter
avec lui, les batures et navreures commises et perpetrées
ès personnes des dessus diz bleciez, avec l'assemblée
et fait appensé fait par iceulx complices prisonniers, et
la maniere des delis et fraccions des biens dudit curé
commis en son hostel, delibererent et furent d'oppinion
que pour savoir par leur bouche la verité dudit fait, ilz
feussent mis à question; et ad ce furent les autres prisonniers
dessus diz, c'est assavoir Gerart Le Bouvier, Robin
Coissin et Jehan Pegin, dit Le Talvassier, condempnez
par ledit mons. le prevost et en leurs presences.
En enterinant lequel jugement, ledit Girart Le Bouvier
fu fait venir en jugement sur lesdiz quarreaux, et
illec, en la presence desdiz conseilliers, lui fu, par ledit
 mons. le prevost, dit et commandé que des excez dessus
diz, par lui et les autres prisonniers dessus nommez, il
deist verité, ou l'en lui feroit dire par force, et seroit
mis à question. Et, pour ce que autre chose ne voult
cognoistre que dit avoit cy-dessus, fu mis à question sur
le petit tresteau; et, assez tost après ce qu'il ot eu un
petit d'eaue, requist que l'en le meist hors d'icelle question,
et il diroit verité de ce que l'en lui demanderoit,
et autres crimes et delis qu'il avoit fais. Si fu mis hors
d'icelle question, mené chauffer en la maniere acoustumée,
et illec, sanz aucune force ou contrainte, et hors
de toute question, dist et afferma, et par serement, la
verité du fait et assamblée fait en la ville de Rungy, ou
monstier d'icelle ville, ès personnes du curé, et du frere
du maire d'icelle ville, et du varlet dudit curé, avec la
rompture et cassement de verrieres et couverture d'icelle
eglise, dont plus à plain avoient dit et depposé en sa presence
lesdiz Phelipot Le Vachier et Maceot Beauté,
estoient vrais par la fourme et maniere que dit et depposé
l'avoient, que, à toutes et chascune des choses faites en
icelle nuyt, il fu present et les autres prisonniers comme
lui. Et n'est record qui furent les compaignons qui rompirent
les verrieres et la couverture de ladite eglise, ne
aussi qui furent ceulx qui batirent et navrerent ceulx qui
furent bleciez; car il qui parle entra en icelle eglise par
l'uis qui lui fu ouvert, et lors vit et apperceut les cordes
des cloches de ladite eglise coppées, les cierges alumez,
et lesdiz curé et frere du maire qui desjà estoient navrez.
Et dit oultre, que dudit monstier ilz alerent tous ensamble
en l'ostel du curé d'icelle ville, et son mesnaige
remuerent et mirent de place en autre et en divers lieux
par son hostel. Et ne sera jà sceu ou prouvé contre lui
qu'il ait feru, batu, navré, rompu ou cassé ne malfait,
autrement que dit est, en la compaignie dessus dite, et
de estre present à faire ce qu'ilz firent. Et dit, sur ce
requis, qu'il leur eust aidié s'ilz eussent eu besoing. Et,
pour ce qu'il estoit environ heure de minuyt, ne pot, il
qui parle, recognoistre ne adviser ceulx qui batirent et
navrerent iceulx curé et frere du maire, ne qui osta au
varlet dudit curé ses besaces, le pain et la char dont
dessus est faite mencion, ne oncques, depuis ne paravant
ce, n'en avoit riens veu, ne vit ou apperceut aucunement.
De laquele ville de Rungy, ce fait, il et lesdiz
compaignons se partirent et prindrent congié li uns à
l'autre, et s'en vint, il qui parle, celle dite nuyt, couchier
en icelle ville de Fresnes, en son hostel, sanz en
admener la fillete que l'en disoit estre par devers ledit
curé, en ladite eglise. Et est voir que paravant ce que
dit est, et ou jour mesmes, environ heure de nonne, il
avoit esté avec tous lesdiz compaignons en ladite ville
de Rungy, pour savoir s'ilz pourroient avoir ne recouvrer
la fillete que l'en disoit estre par devers le curé de
ladite ville de Rungy.
Cogneut avec ce, sur ce requis, que, trois ans a ou
environ, lui, acompaignié d'un nommé Jehannin Chappon
et Denisot Le Briois, tous demourans en ladite ville
de Fresnes, ainsi qu'ilz s'en aloient esbatre au dehors
d'icelle ville et au bout de la petite rue, trouverent et
encontrerent d'aventure une fille de vie nommée La Poulaine,
et laquelle avoit esté par longtemps amie du musnier
de Lay; à laquelle ledit Chappon, après plusieurs
parolles eues entre eulx, ot compaignie charnele en sa
presence. Et que pour ce que icelle Poulaine fu refusant
et contredit, ne voult souffrir qu'il eust semblablement
compaignie à elle, de ce courroucié et indigné, feri icelle
Poulaine en la mamele d'un petit coustel qu'il portoit,
et ledit Chappon d'un autre coustel fery samblablement
icelle fille en l'aine, et illec la laisserent, cuidans que elle
feust morte; et laquelle, assez tost après ce, fu apportée
en garde en icelle ville de Fresnes, en laquelle, environ
quatre ou cinq jours après ce que dit est, elle ala de vie
à trespassement. Pour doubte et paour duquel fait, icellui
Chappon s'est par longtemps absentez dudit pays, et semblablement
ledit Briois; mais lui qui parle ne s'en parti
ou tray oncques arriere du pays. Et plus ne autre chose
ne voult cognoistre. Si fu remis en la prison de laquelle
il avoit esté attaint.
Robin Cossin et Jehan Pegin, dit Le Talvassier, prisonniers
dessus nommez, ont esté fais venir et attains en
jugement sur lesdiz quarreaux, et par ledit mons. le prevost
leur fu dit, et à chascun d'eulx separéement, que des
accusacions contre eulx dites ilz deissent verité, ou l'en
leur feroit dire par force et par leurs bouches. Lesquieulx
et chascun d'eulx ne voldrent aucune chose cognoistre
que dit est et escript cy-dessus en leurs confessions; et,
pour ce, en enterinant ledit jugement contre eulx prononcé,
furent mis li uns après l'autre, et en l'absence
l'un de l'autre, à la question sur le petit et le grant tresteau,
et ne vouldrent aucune chose autre que escript est
cy-dessus cognoistre en leur prejudice. Si furent mis hors
d'icelle question, menez chauffer en la cuisine en la maniere
acoustumée, et en après remis ès prisons dudit
Chastellet, desqueles ilz avoient esté attains.
PERRIN Houssaut, prisonnier dessus nommé, a esté de
rechief fait venir en jugement sur lesdiz quarreaux, et
en la presence des dessus diz mons. le prevost et conseilliers
assistens. Auquel, par ledit mons. le prevost, lui fu
dit que du fait dessus dit et accusacions contre lui imposées
il deist la verité, ou l'en lui feroit dire par sa bouche.
Lequel prisonnier, sur ce juré en l'an et jour dessus dit,
ne voult autre chose cognoistre que dit a cy-dessus en la
depposicion, qui lui fu leue mot après autre, mais continua
en icelle, requerant humblement que de ce ledit
 mons. le prevost voulsist faire fere l'examen et informacion.
Ouye la requeste duquel prisonnier, et consideré
sa jeunesce, ledit mons. le prevost, par l'oppinion des
conseilliers assistens, commanda à maistre Gieffroy Le
Goibe, examinateur, que il alast sur le lieu, et se informast
des excusacions etalibiproposez par ledit prisonnier,
et le plus briefment qu'il pourroit rapportast ce qu'il auroit
fait et trouvé; et par ledit mons. le prevost fu dit
que l'en surserroit de plus avant proceder contre ledit
Houssaut, prisonnier, jusques ad ce que l'en verroit le
rapport et informacion que trouvé auroit icellui
examinateur.
LE SAMEDI ensuivant, VIIJe jour de juillet, l'an mil CCCIIIJxx 
et onze, par devant mons. le prevost, presens maistres
Jehan Truquan, lieutenant dudit mons. le prevost; Dreux
d'Ars, auditeur; Andrieu Le Preux, procureur du roy;
Robert Petit-Clerc, Gerart de La Haye, Miles de Rouvroy,
Ernoul de Villiers, Robert de Pacy, Robert de
Tuillieres, Hutin de Ruit et Jehan Fouquere, examinateurs
de par le roy nostredit seigneur en son Chastellet
de Paris; furent faiz venir li uns après l'autre en jugement,
sur les quarreaux dudit Chastellet, Phelipot Le
Vachier et Maceot Beauté, prisonniers, cy-dessus escrips,
lesquieulx continuerent et persevererent ès confessions
par eulx autresfois faites, qui leur furent leues mot après
autre, cy-dessus escriptes. Et, ce fait, fu samblablement
fait venir en jugement Girart Le Bouvier, prisonnier,
cy-dessus nommé et enregistré, lequel dist et afferma par
serement que la confession autrefois par lui faitte, il avoit
faite par force et contrainte, et que, nonobstant chose
qu'il eust cogneu en icelle, qui lui fu leue mot après
autre, quant ad ce que elle faisoit mencion qu'il eust esté
present avec lesdiz Phelipot Le Vachier, Maceot Beauté
et les autres prisonniers cy-dessus nommez et escrips, qui
furent de nuyt en la ville et eglise de Rungy, ne aussi
d'icelle malonne par lui cogneue, il n'en est riens; en
requerant instanment que à sa delivrance nous voulsissions
entendre. Et, sanz autrement ne plus avant proceder
contre lesdiz prisonniers, ledit mons. le prevost commanda
iceulx prisonniers estre remis ès prisons desqueles ilz
avoient esté attains.
ITEM, le mardi premier jour d'aoust ensuivant, oudit
an mil CCCIIIJxx et onze, par devant mons. le prevost, lui
estant en jugement sur les quarreaux, presens maistres
Dreux d'Ars, lieutenant dudit monseigneur le prevost;
Martin Double, advocat du roy oudit Chastellet; Andrieu
Le Preux, procureur du roy illec; Michel Marchant,
Jaques du Bois, advocas en icellui Chastellet; Nicolas
Chaon, Hutin de Ruit et Gieffroy Le Goibe, examinateurs;
après ce que Phelipot Le Vachier et Maceot
Beauté, prisonniers dessus nommez, orent continué et
perseveré ès confessions par eulx autrefois faites, sanz
aucune force ou contrainte, et lesqueles leur furent leues
mot après autre, et que yceulx prisonniers orent esté remis
ès prisons dont ilz avoient esté attains, et, ce fait,
après ce que maistre Gieffroy Le Goibe, dessus nommé,
ot fait son rapport de l'excusacion, etalibi, et continuele
residence et demeure dudit Perrin Houssaut, prisonnier,
dessus nommé, par lui aleguée, si comme il est plus à plain
contenu et escript cy-dessus, ledit mons. le prevost demanda
ausdiz presens conseilliers leurs advis et oppinions
qu'il estoit bon de faire d'iceulx prisonniers en tant qu'il
touche justice, et quele pugnicion estoit à faire d'iceulx,
et aussi s'il y avoit assez procès fait et complect par quoy
l'en les peust condempner et asseoir jugement sur eulx,
et quel jugement. Tous lesquieulx, veu ce present procès,
et les confessions faites par iceulx Phelipot Le Vachier
et Maceot Beauté dessus diz, prinses en leurs prejudices,
et aussi ou prejudice desdiz Robin Cossin, Jehan
Pegin, Gerart Le Bouvier et Perrin Houssaut, lesquieulx,
par les depposicions d'iceulx Phelipot et Maceot, après
ce qu'ilz les ont voulu croirre, et du tout se sont rapportez
en eulx, et par leurs diz et depposicions voulu
prendre droit; attendu la preuve ou enseignement que
s'est efforciez de prouver icellui Houssaut, qui est insouffisanment
fait, la maniere des cas advenuz, fais, commis
et perpetrez de nuyt, lesquieulx l'en ne puet prouver
que par ceulx qui estoient presens, que tous furent ensamble
delinquans, le propos appensé par eulx de la ville
d'Anthoigny venir en icelle ville de Rungy, de jour, et
fere leur effort d'acomplir leur dampnable propos, fait
soubz umbre de fournicacion et ravissement, les perseveracions
d'icelles assamblées par eulx faites en retournant
d'icelle ville de Rungy en la ville de Fresnes, et de ladite
ville de Fresnes retourné de rechief et par nuyt
audit lieu de Rungy; que, de droit et de raison, icelles
assemblées et conspiracions par eulx faites sont deffendues
et contre tout le bien commun et publique, le furt fait
en ostant au varlet dudit curé de Rungy les bezaces
d'icellui, esqueles avoit pain, et char, et sel, pour la
garnison de l'ostel et despence dudit curé, les batures et
navrures faites à icellui curé pour deffendre le sien et
garder, les assaulx et invasions, romptures et froissemens
tant de verrieres comme de tuiles et lates dudit monstier,
comme le sacrilege fait en icellui, en despeçant, gastant
et dissipant les biens et cierges ordenez à faire le service
divin en ladite eglise, la bature et navrure faite au frere
dudit maire de Rungy, et la force par eulx faite aus
portes d'icelle eglise, et, en après, les oultraiges par eulx
ou aucun d'eulx fais et commis en l'ostel d'icellui curé,
qui est le propre presbitaire de la cure, en desrompant
son mesnaige; delibererent et furent d'oppinion que,
pour amende de justice, tous iceulx prisonniers fussent
menez dimenche prouchain venant en ladite ville de
Rungy, et que illec, à la pourcession que feroit le curé
d'icelle ville, ilz feussent menez tous nus piez, et sanz
chapperon et chemise, chascun tenant un cierge ou chandelle
de cire en sa main, et, en après ce, eulx revestuz,
feussent tous mis à l'eschiele ou carrefour et le lieu plus
notable d'icelle ville de Rungy; et que yceulx Phelipot
Le Vachier, Maceot Beauté et Perrin Houssaut, feussent
fait despouillier tous nuz, et, par l'excecucion de
la justice du roy nostredit seigneur, batus sur le lieu au
plus près de ladite eglise que l'en pourroit bonnement;
et que illec l'en deist publiquement que, pour certaines
causes qui ad ce avoient meu le conseil, lesdiz Robin
Coissin, Jehan Pegin et Gerart Le Bouvier, n'estoient
aucunement batus, et est la cause tele, c'est assavoir pour
ce qu'ilz avoient esté questionnez, comme il appert plus
à plain par le procès cy-dessus escript; et que, ces choses
ainsi faites, tous iceulx prisonniers feussent ramenez soubz
seure garde prisonniers oudit Chastellet, et illec tenir
prison jusques ad ce que parties seroient d'eulx contentes.
Ouyes lesqueles oppinions et veu ce present procès,
ledit mons. le prevost condempna ad ce iceulx prisonniers;
et, pour ladite sentence mettre à excecucion,
fu commis ledit maistre Gieffroy Le Goibe, examinateur.
LEQUEL jugement cy-dessus conseillié et prononcié fu,
par ledit maistre Gieffroy Le Goibe, fait mettre à excecution
en la ville de Rungy, assez près de l'eglise d'icelle
ville, en la presence de plusieurs personnes notables,
tant officiers du roy comme autres, illec assemblez pour
veoir acomplir et enteriner ledit jugement, le dimenche,
 Ve jour du mois d'aoust, oudit an mil CCCIIIJxx et onze,
environ heure de tierce; et, en après ce, furent tous
iceulx prisonniers ramenez prisonniers oudit Chastellet,
duquel ilz avoient esté attains oudit jour d'uy mesmes,
au matin.
 AL. CACHEMARéE.

L'AN MIL CCCIIIIxx ET ONZE, le mardi VIIJe jour d'aoust,
par devant honorable homme et saige maistre Jehan
Truquan, lieutenant de mons. le prevost, presens maistres
Dreux d'Ars, lieutenant dudit mons. le prevost, et Ernoul
de Villiers, examinateurs de par le roy nostre sire ou
Chastellet de Paris, et Jehan du Chesne, procureur oudit
Chastellet, fu faite venir et attainte en jugement, sur les
quarreaux dudit Chastellet, Symonnete La Fourniere,
prisonniere, detenue oudit Chastellet, pour souspeçon
d'avoir mal prins et emblé certaine et grant quantité de
grappes de verjus, par elle oujourd'uy apportez à Paris
pour vendre, et desqueles icelle femme fu trouvée saisie,
duquel verjus a environ VJxx grappes. Laquele prisonniere,
jurée sur ce aus sains Euvangiles de Dieu de dire
verité, et d'autres choses qui lui seroient demandées,
cogneut et confessa que elle est née de Pacy, et femme
d'un nommé Perrinet Le Fournier, homme de labeur, et
demourant audit lieu de Pacy; et que oujourd'ui matin,
elle qui parle, en la compaignie de Regnaut Garembourt,
son pere, demourant à Saint-Cloui, eulx estans ès vignes
de sondit pere, et par le congié d'icellui et en sa presence,
cueilly tout ledit verjus, et, par son commandement, le
apporta vendre à Paris, pour ce que sa dame, femme de
sondit pere, est trop fesble et vielle, et n'eust icellui
peu apporter à Paris. Par lequel son pere lui fu commandé
que elle en feist son prouffit le mieulx que elle
porroit, et que tout l'argent que elle recevroit de ce,
elle lui apportast, et que de ce elle se rapportoit à sondit
pere. Et, ce fait, ouye icelle prisonniere, ledit lieutenant
commanda et dist à Denisot de Chaumont, sergent
à verge du Chastellet, que audit lieu de Saint-Clou il
alast, et admenast briefment icellui Regnaut oudit Chastellet,
pour estre sur ce examiné en la presence d'icelle
prisonniere, et en oultre fait comme de raison sera; et
aussi s'il trouvoit ledit Fournier, mary d'icelle Simonnete,
qu'il le admenast avec soy, pour estre sur ce examiné
comme dit est.
MERCREDI ensuivant, IXe jour dudit mois d'aoust, l'an
dessus dit, par devant mons. le prevost, lui estant en
jugement sur les quarreaux, presens maistres Jehan Truquan,
lieutenant dudit mons. le prevost; Dreux d'Ars,
auditeur; Andrieu Le Preux, procureur du roy; Nicolas
Bertin, Robert de Pacy et Jehan Fouquere, examinateurs,
et Jehan Filleul, lieutenant du receveur de Paris;
fu fait venir Regnaut Garembout, demourant à Saint-Clou,
pere de Symonnete La Fourniere, dessus nommée.
Lequel Regnaut, après ce qu'il ot juré aus sains Euvangiles
de Dieu dire verité des choses qui lui seroient demandées,
presente icelle Symonnete, et que elle se fu
rapportée ou dit de sondit pere, feust pour elle ou contre
elle, et de tout l'eust voulu croirre, et par sadite depposicion
prendre droit, icellui Regnaut dist et afferma par
serement, et cogneut, sur ce requis, que passés sont
 XV jours et plus qu'il n'avoit veue ladite Symonnete, sa
fille, que oujourd'uy et presentement en jugement par
devant ledit mons. le prevost.
Et dit oultre, sur ce requis, que à sadite fille il ne
bailla de ceste année presente, ne ne fist baillier, ne commanda
ou ordonna à estre baillié à icelle sa fille, pour
aporter vendre à Paris ou aillieurs, verjus quelconques,
jà soit ce qu'il soit verité qu'il ait plusieurs vignes en
icelle ville de Saint-Clou et territoire d'icellui, et aussi
qu'il saiche bien que sadite fille, ne aussi son mary, ayent
en la ville de Pacy aucunes vignes; mais il est voir que,
en ceste presente année, il a dit par plusieurs fois à sadite
fille que elle ne se meist en aucun dangier envers personne
quelconques pour avoir du verjus, se elle en vouloit
avoir pour donner en aucun lieu, et que elle venist
devers lui à Saint-Clou, et il lui en donrroit assez.
Dit aussi, sur ce requis, que en ceste presente année,
en la compaignie de ladite Simonnete, sa fille, il n'a esté
en lieu, place ou vigne quelconques, feussent les siennes
ou autres, où verjus aucun ait esté cueilly.
ET, ce fait, ouye la depposicion dudit Regnaut, ledit
 mons. le prevost fist de rechief jurer laditte Symonnete,
prisonniere, et lui requist que elle lui deist verité là où
elle avoit prins ledit verjus en si grant nombre. Et, après
plusieurs variacions par elle faites, cogneut et confessa
que le mardi dessus dit, environ heure de prime, elle
estant en la ville de Pacy, en l'ostel où elle et ledit Pierre
Le Fournier, son mary, sont demourans, par ledit son
mary lui fu baillié à porter à Paris, pour vendre, tout le
verjus dont elle a esté oujourd'uy trouvée saisie; et que
ledit son mary dist à elle qui parle que se l'en lui demandoit
où elle avoit prins et cueilly ledit verjus, que elle
deist que ledit Regnaut, son pere, et elle qui deppose,
l'avoient cueilly ensamble en ses vignes de Saint-Clou,
et les lui avoit bailliés pour apporter vendre à Paris, et
l'argent que elle en recevroit pour baillier à sondit pere.
Requise se ledit son mary lui dist où il avoit cueilly icellui
verjus, dit par son serement que non, et aussi que elle
ne lui demanda aucunement. Et dit, sur ce requise, que
sa voulenté et entencion estoit que l'argent que elle recevroit
dudit verjus par elle apporté pour venfre à Paris,
elle eust appliqué au prouffit dudit son mary et de elle
qui parle.
APRèS lesqueles choses, ledit mons. le prevost demanda
audit Denisot, sergent, s'il avoit esté en la ville de Pacy,
et fait venir Perrin Le Fournier, mary d'icelle prisonniere;
lequel dist que en icelle ville de Pacy il avoit esté,
et avoit fait la plus grant diligence que bonnement avoit
peu et sceu, afin de prendre et apprehender icellui
Fournier, mais il ne l'avoit peu trouver aucunement.
Et lui avoient dit les voisins dudit Fournier que, au
jour dudit mardi matin, il s'estoit absentez d'icelle
ville, et avoit dit qu'il s'en aloit gaignier à soyer là où
il pourroit trouver à gaignier, et que l'aoust estoit finé
et failly oudit pays de Pacy, et n'y trouvoit mais que
gaignier.
EN l'an dessus dit, le vendredi XJe jour dudit mois
d'aoust, par devant mons. le prevost, lui estant en jugement
sur les quarreaux, presens maistres Dreux d'Ars,
lieutenant dudit monseigneur le prevost; Guillaume
Drouart, Martin Double, advocas du roy; Jaques du
Bois, Denis de Bausmes, advocas en Chastellet; Nicolas
Bertin, Robert de Pacy et Jehan de Fouquere, examinateurs
oudit Chastellet; fu veu et leu, mot après autre,
ce present procès. Par tous lesquieulx conseilliers fu dit
et deliberé, veu ce que il est publiquement et nottoirement
crié, sur la peine du pilory, que nul ne aporte
verjus vendre à Paris sans avoir cedule et enseignement
des justices des lieux où eulx auroient prins iceulx; que
ladite prisonniere n'a de ce apporté ne aussi s'est ventée
de avoir aucun enseignement; delibererent et furent
d'oppinion que l'en ne la povoit espargnier que elle ne
feust tournée ou pilory, un chappiau de grappes mis sur
sa teste. Ouyes lesqueles oppinions et veu ce present
procès, ledit mons. le prevost condempna ad ce icelle
prisonniere, et en sa presence.
Lequel jugement fu excecuté le samedi XIJe jour dudit
mois d'aoust mil CCC quatrevins et onze.
 AL. CACHEMARéE.

L'AN DE GRACE MIL CCC QUATRE-VINS ET ONZE,
le lundi XXIIIJe jour de juillet, en jugement sur les
quarreaux, par devant mons. le prevost, presens maistres
Jehan Truquan, lieutenant dudit mons. le prevost; Dreux
d'Ars, auditeur; Andrieu Le Preux, procureur du roy en
Chastellet; Hutin de Ruit et Jehan Fouquere, examinateurs
de par le roy nostre sire ou Chastellet de Paris; fu
attainte et faite venir Jehennete La Grosse, demourant à
Paris, en la rue Saint-Julien, prisonniere detenue oudit
Chastellet, et admenée par Jehennotin aus Trumeaux et
Estionnot Belin, gardes des marès de Paris, pour ce que,
environ X heures de nuyt, elle a esté trouvée esdiz marais
garnie de LXX grappes de verjus, et pour souspeçon
que elle n'ait emblé icelles grappes. à laquele prisonniere,
après ce que elle ot juré aus sains Euvangiles de
Dieu dire verité des choses qui lui seroient demandées,
et que par ledit mons. le prevost elle ot esté requise de
quel estat, vie et gouvernement elle estoit, et se elle
estoit mariée, icelle prisonniere cogneut et confessa estre
femme mariée, non saichant faire nul labeur de ses mains,
sinon filer un bien petit, et non pas bien, et que pour la
mauvaise compaignie que son mary, qui maine brouetes
parmi la ville de Paris, avec lequel elle a esté passez sont
 X ans, et lequel, paravant ce, l'avoit prinse à femme au
temps que elle estoit plus jeusne, et se seoit aus champs
avec les autres filles de vie, et que sondit mary ne lui
faisoit aucun ou pou de bien, va et vient par chascun
jour seoir aus champs comme fille de vie, pour avoir sa
substentacion.
Et dit que samedi derrenierement passé, environ neuf
heures devers le soir, et en s'en revenant pour coucher
à Paris, ou lieu où elle a acoustumé à couchier, qui est
sur les loges et vielz maisons qui sont sur les fossez de la
ville de Paris, et non pas en la compaignie de sondit
mary, saichant que illec n'avoit point de feurre sur quoy
elle se peust couchier, vit et apperceut esdiz marez un
tas de chaume, auquel, en entencion d'en apporter un
fais pour soy couchier, elle ala, et que quant elle fu audit
tas de chaume, un compaignon que elle ne cognoist, ne
ne sauroit nommer, ot illec compaignie charnele à elle
qui parle, et au departir qu'il fist de sadite compaignie,
lui bailla tout le verjus dont elle a esté trouvée saisie
pour son paiement, sanz ce que de lui elle eust aucun
autre paiement; et ainsy comme elle vouloit commencer
à faire un fardel dudit chaume, fu prinse et admenée, par
les gardes d'iceulx marès, prisonniere oudit Chastellet,
ouquel elle est ad present. Requise se elle sauroit où
trouver, monstrer ou enseignier celui compaignon que
elle dit qui lui bailla ledit verjus, dit par son serement
que non.
EN l'an dessus dit, le vendredi XJe jour d'aoust, par
devant mons. le prevost, presens maistres Guillaume
Drouart et Dreux d'Ars, lieuxtenans dudit mons. le prevost;
Martin Double, advocat du roy en Chastellet;
Jaques du Bois, Denis de Bausmes, advocas oudit Chastellet;
Nicolas Bertin, Robert de Pacy et Jehan Fouquere,
examinateurs oudit Chastellet, eulx estans en jugement
sur les quarreaux, fu faite venir et attainte en jugement,
sur les quarreaux dudit Chastellet, Jehennete La Grosse,
prisonniere dessus nommée, laquelle, et par serement,
continua et persevera en la confession cy-dessus escripte,
par elle autrefois faite, et laquele lui fu leue mot après
autre, et, ce fait, fu fait remettre à part en la prison dont
elle avoit esté attainte. Après lesqueles choses ainsi faites,
et que lesdiz Jehennotin aus Trumeaux et Estienot Belin
orent dit et tesmoignié que alors qu'ilz trouverent icelle
prisonniere esdiz marès, il n'y avoit en iceulx homme
nul qu'ilz eussent sceu ne ouy en quelque maniere que
ce feust, et trouverent icelle prisonniere auprès et joignant
des treilles de vignes, esqueles apparoit que l'en
avoit cueilly et rompu du verjus et grappes qui illec
estoient, ledit mons. le prevost demanda ausdiz presens
conseilliers leurs advis et oppinions qu'il estoit bon de
faire d'icelle prisonniere, et quel jugement l'en avoit à
asseoir sur elle. Tous lesquieulx, veu l'estat et personne
d'icelle prisonniere, qui est femme de très-petit gouvernement,
l'eure et le lieu où elle fu prinse ce qu'il est
deffendu que esdiz marez nulle personne ne aille, sur
peine d'amende et jugement voluntaire; le grant nombre
et valeur que lesdites grappes, qui estoient en la garde
de Dieu, povoient valoir au temps de la prinse d'icelles;
que elle ne puet ou scet trouver son garant, le cry et
defens fait en la ville de Paris et pays d'environ, que nul
ne nulle ne preingne ou cueille verjus ou roisins quelconques,
s'il ne prent iceulx en ses vignes, et en apporte
enseignement de la justice du lieu où il aura cueilly
iceulx, dont ladite prisonniere ne s'est aucunement ventée,
et plusieurs autres causes qui ad ce mouvoient lesdiz
conseilliers; delibererent et furent d'oppinion que l'en
ne povoit ne devoit icelle prisonniere espargnier que
elle ne feust tournée ou pilory, ayant un chappiau sur
sa teste, auquel pendroient certaines grappes de verjus,
comme celle qui avoit de nuyt, furtivement, mal prins
icelles LXX grappes de verjus esdiz marez. Ouyes lesqueles
oppinions et veu ce present procès, ledit mons. le prevost
condempna ad ce ladite Jehennete La Grosse,
prisonniere.
Lequel jugement fu excecuté le samedi ensuivant,
 XIJe jour dudit mois d'aoust, l'an mil CCCIIIJxx et XJ dessus
dit, et, partant, mise hors de prison.
 AL. CACHEMARéE.

L'AN DE GRACE MIL CCC QUATRE-VINS ET ONZE, le
mercredi XVJe jour d'aoust, en jugement sur les quarreaux,
par devant mons. le prevost, presens honorables
hommes et saiges maistres Dreux d'Ars, lieutenant dudit
 mons. le prevost; Martin Double, advocat du roy en
Chastellet; Jaques du Bois, Michel Marchant, Denis de
Bausmes, Nicolas Blondel, advocas oudit Chastellet;
Jehan de Tuillieres, Ernoul de Villiers, Nicolas Bertin,
Robert de Pacy et Nicolas Chaon, examinateurs de par
le roy nostre sire oudit Chastellet; fu fait venir et attaint
Guillaume Yvoiré, pasticier, demourant en Maudestour,
prisonnier detenu oudit Chastellet, et admené des prisons
de Saint-Martin des Champs, esqueles il avoit esté mis
à la requeste de Guillaume Lemperiere, cousturier, pour
ce que ledit Yvoiré lui avoit baillié pour vendre une
paiele, un bacin et deux flacons d'estain, qu'il avoit vendus
 XIX  s.  IIIJ  d. à Jehan de Soissons, qu'il avoit bailliez
et païez audit Yvoiré, et lesquelx biens, depuis ladite
vente, avoient esté et sont poursuiz pour emblez par Simon
Poette, dit Le Camus, marchant de toiles, demourant
près de Petit-Pont.
Lequel prisonnier, juré aus sains Euvangiles de Dieu
de dire verité sur ce que dit est, et autres choses qui lui
seroient demandées, cogneut et confessa par serement
que il est pasticier boulengier, homme marié, demourant
et resident en la ville de Paris, en laquelle, puis XX ans
ençà, il a continuelment gaignié sa vie ausdiz mestiers le
plus diligenment qu'il a peu et sceu, dont il a gouverné
sa femme, et son hostel et mesnie. Et est verité que, un
an a ou environ, à la requeste de Jehan Le Maire, et à ses
noces, il fist certaines flamiches pour lui montans à la
somme de XVIIJ frans ou environ. Lesqueles noces passées,
il qui parle requist icellui Jehan Le Maire qu'il le voulsist
païer d'icelle somme, lequel de ce faire fu refusant; et,
pour ce, il qui parle fist convenir et appeller, par devant
les auditeurs du Chastellet, ledit Jehan Le Maire, et fist
demande de ladite somme. Et après plusieurs deffences
proposées par ledit Maire, furent mis en certains procès
qui encores pend entre eulx, pour lequel procès soustenir
il a moult frayé et despendu du sien. Et tant que il qui
parle, veant que il n'avoit plus de quoy soustenir icellui
procès, tempté de l'ennemi, saichant que en l'ostel de
Symon Poette, demourant en la Truanderie, à l'enseigne
de l'Escu de France, ouquel l'en avoit acoustumé de
vendre vin, et avoit beu en icellui par plusieurs fois, par
chascune nuyt au soir les varlès dudit hostel fermoient
l'uys d'icelle taverne, et s'en aloient gesir en l'ostel dudit
Pouette, leur maistre, à Petit-Pont, XV jours paravant le
Lendit derrenierement passé, après heure de cuevre-feu,
se parti de son hostel ayant son mantel vestu et une chandele
ardant en ses mains, vint à l'uys dudit hostel de
l'Escu de France, cuidans entrer en icellui par ledit huys,
entra en icellui hostel par une haulte fenestre qu'il trouva
ouverte, avec soy ladite chandele, et, lui estant seul oudit
hostel, print en icellui cinq pintes d'estain, dont les
quatre sont rondes et une quarrée, trois choppines rondes,
quatre nappes, deux touailles, neuf escueles, sept saulcieres
d'estain et quatre flacons d'estain, deux aumusses
vermailles, trois chapperons à homme, une piece de velueau
vermail, un bacin à barbier, une paile d'arain et
un plat d'estain, avec deux gobelez d'argent, par lui vendus
à un orfevre devant l'eglise Saint-Lieffroy, la somme
de six frans et demi. Tous lesquelx biens, sauf lesdiz
gobelez d'argent, il mist en un coffre qu'il trouva oudit
hostel, et ouquel coffre, qui estoit ouvert, il avoit prins
partie desdiz biens, lequel coffre, ensamble iceulx biens,
il seul charga sur son col, yssi hors d'icellui hostel par
l'uis qu'il ouvry par dedens, et iceulx porta en sondit
hostel et mist ou bouge par bas de sadite maison, sanz ce
queparla femme de lui qui parle, qui lors estoit couchée,
en feust sceu aucune chose; et, ce fait, s'en ala
coucher avec sadite femme; et l'andemain bien matin, et
avant ce que sadite femme feust levée, il print icellui
coffre et les biens qui dedens estoient, lesquieulx il porta
et bailla en garde en l'ostel et à la personne de Colin
Dourdan, maçon, demourant en la rue des Petis-Champs,
et illec les laissa, disant et priant audit Colin que iceulx
biens il lui voulsist garder, et qu'il les avoit apportez en
sondit hostel en garde, afin que quant l'en le vendroit
excecuter du procès qu'il estoit encheuz contre ledit
Jehan Le Maire, pour cause desdites flamiches, que l'en
ne trouvast aucuns de sesdiz biens. Et dit que les biens
vendus par Guillaume Lemperiere cy-dessus escript, sont
des biens par lui prins en l'ostel dudit Simon Poette, et
par lui bailliés audit Lemperiere pour vendre.
Cogneut avecce, il qui parle, avoir vendu à un
boulengier et pasticier demourant en la place Maubert,
nommé Phelipot de Dijon, puis la Saint-Jehan ençà, deux
des flacons d'estain dessus diz, par lui prins en l'ostel
dudit Simon Poette, la somme de XVIIJ  s.  paris.. Et, avec
ce, et en Quaresme derrenierement passé, avoir vendu
à icellui Phelipot un haubrejon ou cote de fer, la somme
de IIJ frans et demi. Requis où il avoit prins icelle cote
de fer, avec un bacinet à camail, une piece d'acier, uns
gantelez, uns gardes-bras et harnais de jambes, que lors
il exposa en vente audit Phelipot, dit par son serement
que, environ entre la Saint-Remi et la Toussains derrenierement
passées, à un soir qu'il estoit yssus au dehors
de son hostel, et après jour faillant, et alé esbatre en une
vielz masure estant auprès de son hostel, il trouva illec,
en un sac, lesdites armeures lors par lui exposées en vente
audit Phelipot, lesqueles estoient sans garde, et, pour ce,
il print icelles et les apporta en son hostel, et illec les
tint par longtemps, cuidant que celui qui les avoit illec
mises ou mussées les revenist querre, et lesqueles il lui
eust rendues. Et pour ce que aucun ne faisoit poursuite
desdites armeures, ne ne les demandoit, il avoit vendu
et engaigié icelles armeures. Et dit que tele est la verité
des accusacions contre lui faites. Et, ce fait, fu fait traire
à part sur lesdiz quarreaux.
APRèS lesqueles choses ainsi faites, ledit mons. le prevost
demanda ausdiz conseilliers leurs advis et oppinions
comment l'en avoit à proceder contre lui des accusacions
d'icelles armeures; qui n'estoit pas vraysamblable qu'il
eust icelles trouvées par la maniere qu'il disoit; mesmement
que Pierre Le Cauchetier, consierge de l'ostel d'Artois
pour mons. le duc de Bourgoigne, pour ce present
en jugement par devant ledit mons. le prevost, disoit et
affermoit, et aussi poursuïoit comme ami, lesdites armeures
avoir esté mal prinses et emblées, de nuyt, en l'ostel de
Raoulin Le Vasseur, demourant avec mons. de Bourgoigne,
et clerc des offices dudit mons. le duc, en une
chambre que ledit Raoulin a en la rue de la Truanderie,
et lesqueles armeures il avait veues et cogneues, ou au
moins partie d'icelles, en l'ostel Drouyn de Breteil, cervoisier,
demourant à la Cervoise, ès hales de Paris. Tous
lesquieulx, veu le larrecin cy-dessus escript, cogneu avoir
fait par icellui prisonnier, de nuyt et aguet appensé; la
variacion et denegacion dudit prisonnier, faite sur la maniere
de la prinse desdites armeures; la confession et affirmacion
dudit Cauchetier; delibererent et furent d'oppinion
que, pour savoir de ce par sa bouche la verité, il
feust mis à question. Ouyes lesqueles oppinions et veu
ce que dit est, icellui prisonnier fu ad ce condempné par
ledit mons. le prevost.
EN ENTERINANT lequel jugement, ledit Guillaume
Yvoiré fu de rechief fait venir et attaint en jugement sur
lesdiz quarreaux, auquel, par ledit mons. le prevost, fu
dit que des accusacions cy-dessus dites et escriptes, et
autres crimes et deliz par lui fais, s'aucuns en savoit, il
deist verité. Lequel prisonnier ne voult autre chose confesser
en son prejudice que dit est cy-dessus; et, pour ce,
fu fait despouillier tout nu, lié, mis et estendu à question
sur le petit tresteau, et sitost comme il eust un petit d'eaue
sur lui, requist instanment hors de ladite question estre
mis, et il diroit la verité d'iceulx, qui vrays sont, que
par lui ilz ont esté faiz, commis et perpetrez. Et, pour
ce, fu mis hors d'icelle question, mené choffer en la cuisine
en la maniere acoustumée, et, en après, ramené en
jugement sur lesdiz quarreaux.
HORS DE laquele question, et sans aucune force ou
contrainte, icellui Guillaume Yvoiré, prisonnier, cogneut
et confessa, oultre et par-dessus les confessions cy-dessus
escriptes, par lui autrefois faites, que verité est que, paravant
la Toussains derrenierement passée, autrement du
temps n'est record, saichant et considerant que Raoulin
Le Vasseur, cy-dessus nommé, s'estoit partis de la ville
de Paris en la compaignie et service dudit mons. le duc,
et avoit leissiée sa chambre, assise en ladite Truanderie,
bien et competenment ordonnée et amesnagée de biens
meubles, utenciles d'ostel, armeures et autres biens, et
que en ladite chambre n'estoit demouré aucune personne
pour garder icelle chambre, tempté de l'ennemi, et en
entencion et voulenté de prendre et embler iceulx biens,
se parti de nuyt et après cuevre-feu, tout seul, de sondit
hostel, et ala à l'uys de la chambre dudit Raoulin, lequel
huys il qui parle ouvry, et recula le pele d'icellui à quoy
il estoit fermé par le moyen et ayde de la pointe d'un
petit coustel qu'il portoit sur lui, ouquel hostel il print
et embla les biens et choses qui ensuivent, c'est assavoir:
une houpelande de drap gris, doublée de blanchet, assez
longue, à usaige d'omme, par lui vendue à un cordouennier
demourant à l'eschiele du Temple, nommé Jehan
Franqueville; n'est record quel somme il en receupt.
Item, avoir mal prins oudit hostel une piece d'acier
sanz pans, un harnoiz de jambes complect, uns bracelez
et gantelez, par lui mis en gaige en l'ostel Drouyn Bratel,
cervoisier, demourant ès hales de Paris, lesquieulx sont
en gaiges de deux frans audit cervoisier.
Item, un bacinet avec le camail garny, par lui mis en
gaiges en l'ostel Colin Louée, boulengier, demourant au
coing de Bourtibourt, devers la rue Sainte-Croix, pour
cinq frans, par lui mis en gaiges en l'ostel d'icellui Colin.
Item, avoir prins oudit hostel un lit, un coussin et une
couverture de laine, par lui vendus à un nommé Quiquet,
demourant en la rue du Signe, duquel il ot et receupt
 IIJ frans et demi.
Cogneut, avec ce, avoir prins en l'ostel dudit Raoulin
une paire de chienès de fer, par lui baillées en garde
en l'ostel Robin d'Arragon, demourant auprès de lui qui
parle, avec six plas, six escueles, une choffoire, un bacin,
une quarte, une pinte d'estain et deux chandeliers.
Tous lesquieulx biens, ainsi par lui mal prins et emblez,
il qui parle, à deux fois, l'une après l'autre, porta en son
hostel dessus dit, sanz ce que sadite femme en sceust
oncques aucune chose. Et dit que autre chose ne plus ne
scet des accusacions contre lui faites.
CE fait, ledit mons. le prevost fist venir en jugement
par devant lui et assembler noble homme messire Baude
de Vauvillier, chevalier du guet, et maistres Dreux d'Ars,
lieutenant dudit mons. le prevost; Michel Marchant,
advocat en Chastellet; Jehan de Tuillieres, Arnoul de
Villiers, Nicolas Bertin, Robert de Pacy, examinateurs
oudit Chastellet, et Jehan Filleul, lieutenant du receveur
de Paris; ausquieulx, après ce que, en leurs presences,
le dessus dit Guillaume Yvoiré ot perseveré et continué,
sans aucune force ou contrainte, ès confessions cy-dessus
escriptes, aujourd'ui par lui faites, ledit mons. le prevost
demanda ausdiz conseilliers leurs advis et oppinions comment
l'en avoit à faire dudit prisonnier, et se, veue sa
confession, il estoit dignes de souffrir mort. Tous lesquieulx,
veues les confessions cy-dessus escriptes, la multiplicacion
et reyteracions des crimes et larrecins cy-dessus
diz et escrips, faiz par icellui prisonnier, les aguez
appensez faiz en faisant icelles larrecins, et la valeur
d'icelles, delibererent et furent d'oppinion qu'il estoit
un très-fort larron, et que l'en ne le povoit espargnier
qu'il ne feust excecuté comme tel, c'est assavoir pendu.
Ouyes lesqueles oppinions et veu ce present procès, ledit
 mons. le prevost condempna icellui prisonnier à estre
excecuté et pendu comme larron, et icellui jugement
prononça en la presence dudit Yvoiré, en l'an et jour
dessus diz.
EN l'an dessus dit, et ou XVJe jour d'icellui mois d'aoust,
le dessus dit Guillemin Yvoiré fu mené à son derrenier
tourment, et illec, en la presence de maistre Nicolas Bertin,
examinateur, et Aleaume Cachemarée, commis à faire
fere l'excecucion du jugement dessus dit, prononcié contre
ledit Yvoiré, et que il ot perseveré et continué esdites
confessions par lui autrefois faites, et oultre et par-dessus
ce que dit est, cogneut et confessa que, trois ans aura en
vendenges prochainement venant ou environ, saichant
que le seigneur de Saint-Anthoine, ès hales, et tous ses
gens et serviteurs, estoient alez hors en vendenges, ala de
nuyt en l'hostel dudit Saint-Anthoine, lequel il ouvry à
hurter et heiler le mieulx qu'il pot, et, icellui ouvert,
entra dedens une chambre par terre dudit hostel, en laquelle,
dedens un grand coffre qui estoit ouvert, il print
un petit coffret qui dedens estoit, et en icellui petit
coffre, qui samblablement estoit ouvert, il print plusieurs
verges, anneaux et cuilliers d'argent rompues, et autre
fretin d'argent, lequel il fist fondre, en la rue aus Oës,
en l'ostel d'un hanapier, par le nepveu dudit hanapier,
et y ot d'argent sept onces et demie ou environ, et duquel
argent il print environ demie-once, dont il fist faire
deux boces à hanaps de madre, et le demourant il vendi,
sur le pont de Paris, ne scet quel pris ne à qui. Print
avec ce lors, oudit hostel, un cent pesant de potin ou
environ, tant en plas que en escueles, et lesquieulx il
seul fondi en une chambre qu'il avoit lors auprès de la
Jussienne de Blois, duquel il vendi, à deux fois, environ
 L ou LX livres à Colin Corpel, potier d'estain, et le demourant
à Perrinet Blondel, potier d'estain, demourant
ad present en la ville de Venise. Et, oultre ce, avoir
prins oudit hostel une cotte hardie à femme, de drap
marbré, fourrée de gros vair, dont il vendi la penne
à Jehan des Champs, faiseur de fours, la somme de
 XXXVJ sols, et le drap de la cotte il eschanga à autre drap
blanchet, à une femme dont il ne scet le nom, demourant
en Frepeillon.
Cogneut aussi que, un pou paravant la desroberie dessus
dite faite oudit hostel, il seul, de nuyt, monta en un
porche et louages appartenans à Jehan Henry, ouquel
porche il souleva et esleva l'uys de la chambre d'un
compaignon dont il ne scet le nom, lequel estoit famillier,
si comme l'en disoit, de mons. le chancellier de
France, en laquele chambre il print six escueles, une
quarte, une pinte et trois plas d'estain, laquele vaissele
il seul fondi en sa chambre, près de laditte Jussienne de
Blois, et, icelle fondue, la vendi, partie audit Corpel, et
l'autre à un nommé Aubin, potier d'estain, demourant à
la porte Saint-Honoré, dont il ot la somme de LX  s. et
plus. Print aussi en icelle chambre un lit, le traversain
et une couverture, qu'il porta en sadite chambre de la
Jussienne, et lequel lit, traversain et couverture, il qui
parle bailla à un nommé Robin du Mesnil, demourant à
Saint-Marcel, pour le vendre, avec un autre lit appartenant
à lui qui parle, desquieulx deux liz icellui Robin
presta à lui qui parle la somme de onze frans, qu'il a
appliquez à son prouffit. Et, pour ce que autre chose ne
plus ne voult confesser, fu mené en hault à la justice et
monté à l'eschiele, ouquel lieu, après ce qu'il ot esté lié
à l'estache en hault, icellui Guillaume Yvoiré cogneut à
maistre Pierre du Pré, excecuteur de la haulte justice
du roy nostredit seigneur, si comme ledit maistre Pierre
le tesmoigna et rapporta, confessa avoir prins, IX ans a et
plus, en l'ostel Mahiet Gouppil, boulengier, un gobelet
d'argent et une cuillier, qu'il vendi et appliqua à son
prouffit. Et atant fu icellui jugement excecuté, et ainsi
fina ses jours ledit Guillaume Yvoiré.
Commissaire sur ses biens, maistre Nicolas Bertin,
examinateur.
 AL. CACHEMARéE.

L'AN DE GRACE MIL TROIS CENS IIIIxx ET ONZE, LE
lundi XIIIJe jour d'aoust, par devant honorable homme
et saige maistre Dreux d'Ars, lieutenant de mons. le prevost;
Robert de Pacy et Jehan Fouquere, examinateurs
en Chastellet; fu fait venir et attaint en jugement, sur les
quarreaux dudit Chastellet, Martin du Val, laboureur,
demourant à Amboise, prisonnier detenu oudit Chastellet,
du commandement du seigneur d'Amboise, pour
plusieurs cas criminelz par lui commis et perpetrez audit
lieu d'Amboise et pays d'environ, si comme l'en dit.
Lequel prisonnier, sur ce juré aus sains Euvangiles de
Dieu, et sanz aucune force ou contrainte, cogneut et
confessa par serement qu'il est nez de la ville d'Amboise,
et varlet mareschal, lequel, un pou paravant la Toussains
derrenierement passée, accompaignié de Jehan Lyenart,
bouchier, demourant à Amboise, à un soir, se partirent
d'icelle ville d'Amboise, et au dehors d'icelle ville, en
la tennerie d'un nommé Saintot Le Hongre, tenneur,
demourant en icelle ville, environ heure de jour failly,
prindrent et emblerent en icelle tennerie un cuir rouge,
lequel ilz porterent et mucerent en un bois assez près
d'illec; et environ deux jours après, qu'ilz alerent veoir
s'ilz le trouveroient, virent que ledit cuir n'estoit plus
en la place où ilz avoient mis icellui; et, pour ce, retournerent
en laditte ville d'Amboise, et illec demourerent
jusques environ après Noël derrenierement passé, que ès
foiriez d'icelle feste de Noël ilz se partirent acompaigniez
d'un nommé Jehan Paradis, charpentier, demourant à
Laval-Guyon, avec lequel ilz avoient par longtemps
ouvré de labeur de vignes oudit lieu et pays d'Amboise,
en entencion d'aler ou pays d'Olenois, pour gaignier
leurs vies à la peine de leurs corps à labourer vignes; et
en alant oudit pays et passant par les bois de Monnoiz,
à quatre lieues d'Amboise ou environ, en alant en la ville
de Chaumont, et assez près d'icelle ville de Chaumont,
trouverent et encontrerent d'aventure, oudit chemin et
ès bois d'illec, un homme dont il ne scet le nom, et duquel
ledit Paradis avoit assez cognoissance, auquel homme
icellui Paradis dist qu'il lui baillast l'argent qu'il portoit,
ou il seroit batu. Lequel homme respondi que non feroit,
et, pour ce, icellui Paradis, d'un grant baston de chesne
quarré qu'il portoit, feri icellui homme un coup en la
teste, et, en après, ledit Lyenart et lui qui parle samblablement
ferirent li uns après l'autre, chascun d'un
gros baston quarré de chesne, un coup sur ledit homme,
et, ce fait, icellui Paradis s'aproucha dudit homme, lequel
il feri d'une dague en la mamele, dont icellui homme
chey illec à terre mort. Lequel homme, eulx trois, d'un
commun assentement, prindrent et le tirerent dedens le
bois dessus dit, aussi loings du chemin comme le jet d'une
pierre, et illec le couvrirent de vielles feuilles et de
terre; et à icellui homme prindrent et osterent dix frans,
c'est assavoir six escuz, et le demourant en menue monnoye,
lesquieulx ledit Paradis print et mist sur soy. Et
d'ilec alerent oudit pays d'Olenois ouvrer ès vignes, là
où ilz ont gaignié leurs vies puis ledit temps jusques
environ cinq sepmaines, que eulx trois, acompaigniez de
Raoulet Fouquart, eschardeur de laines, né du pays de
Bretaigne, et demourant ad present en la ville de Tours,
si comme il a plusieurs fois ouy dire audit Raoulet, et
aussy un varlet musnier demourant au port de Pires,
nommé Jehannin, et du surnom n'est record, par l'ennortement
dudit Paradis, qui disoit que l'en lui devoit de
l'argent en son pays, et lequel disoit que s'il avoit icellui,
qu'ilz le despendroient ensamble, comme fait avoient les
 X frans dessus diz, se partirent dudit pays d'Olenois, de
la ville de Saint-Memi, et d'ilec environ, après ce
qu'ilz orent beu ensamble en la ville de Saint-Hilaire, en
l'ostel Andrieu Fouchier, et alerent en la ville de Blois,
et d'ilec en la ville d'Amboise, où ilz jeurent, en un
mardi au soir, en l'ostel de sa mere; et le landemain, eulx
cinq, par l'inducion dudit musnier, alerent oultre ladite
ville d'Amboise, à deux lieues d'ilec ou environ, en un
hostel seul estant aus champs. Par lequel musnier fu prié
et requis à eulx quatre que l'omme dudit hostel feust
batus, et qu'il lui avoit fait plusieurs injures et villenies.
Tous lesquieulx cinq vindrent à l'uis dudit hostel, hurterent
illec, et tant firent que l'uys dudit hostel ilz rompirent,
et alerent jusques à l'uys de la chambre dudit
hoste, lequel huys leur fu ouvert par la femme dudit
homme, et, eulx entrez en icelle chambre, trouverent
l'oste dudit hostel couché en son lit, auquel par ledit
musnier fu dit qu'il leur baillast de l'argent, ou il seroit
batu. Lequel homme, pour doubte et paour qu'il ot
d'eulx cinq compaignons, se leva de son lit, et aus piez
print en drapelet certains gros tournois jusques à la somme
de deux frans, lesquieulx ledit musnier print et mist sur
soy, et iceulx ont, depuis ce, despendu ensamble. Ouquel
hostel samblablement ilz beurent et mengierent du
pain, du vin et des biens qu'ilz trouverent en icellui
hostel, et, avec ce, prindrent en icellui du pain et du
vin en un baril de bois, et mirent cuire du lart oudit
hostel, et tout ce, au partir qu'ilz firent d'icellui hostel,
apporterent en un bois assez près et au-dessoubz dudit
hostel, ouquel bois ilz se couchierent puis l'eure de minuyt,
et le landemain jusques à heure de nonne, pendent
lequel temps ilz beurent et mengierent le pain et vin que
prins avoient en l'ostel dudit homme; et d'ilec, eulx tous
cinq, à la priere dudit Paradis, en alant à Laval-Guïon,
et passant par un port dont il ne scet le nom, beurent,
en l'ostel d'un pontonnier, d'une pinte de vin ou de
deux, et, avec ce, leur fu baillié par icellui pontonnier
deux tasses d'argent à boire leur vin. Tous lesquieulx,
quant ilz orent beu et païé leur escot, et se retreirent à
une demie-lieue ou environ dudit lieu, en un petit boïer,
ouquel bois ilz furent par l'espace d'une heure ou environ,
et d'ilec, d'un commun assentement, en entencion
d'avoir icelles deux tasses d'argent, retournerent en
l'ostel dudit pontonnier, hurterent et appellerent à l'uys;
auquel pontonnier fu dit par icellui Paradis, lequel icellui
Paradis cognoissoit bien, et qui estoit moult riches,
si comme il disoit, qu'il leur donnast et treist de son vin
pour eulx boire. Par lequel pontonnier leur fu de rechief
trait du vin; et, icellui beu par entre eulx, distrent audit
pontonnier qu'il leur baillast lesdites deux tasses d'argent,
lequel ne les leur voult aucunement baillier; et, pour ce,
icellui Paradis ala à une huche qui estoit ouverte en
l'ostel dudit pontonnier, en laquelle il print icelles deux
tasses d'argent, et les mist en son soing en la presence
d'icellui pontonnier, de sa femme, et d'une sienne suer
qui estoit oudit hostel, et aussi d'eulx cinq nommez dessus,
sanz ce que ycellui pontonnier feist ou deist aucune
resistence ad ce, pour la doubte et paour qu'il avoit
d'eulx, pour ce que ledit Paradis lui avoit dit que s'il
parloit de ce qu'ilz faisoient, qu'il seroit très-bien batus.
Lesqueles deux tasses ainsi par eulx prinses, ilz se partirent
de l'ostel dudit pontonnier tous ensamble pour aler
à Tours; et, en passant parmi la ville de Saint-Vincent
de Loroir, à IIIJ lieues dudit lieu de Tours, pour ce
que alors ilz n'avoient de quoy païer leur escot et ce
qu'ilz avoient despendu, ledit Paradis laissa en gaige de
dix soulz icelles deux tasses; et d'illec alerent en la ville
de Chevillé, assez près d'icellui Saint-Vincent, auquel
lieu ledit Paradis, par la cognoissance qu'il avoit à
Jehan Alez, sergent d'icelle ville, fist tant par devers lui
qu'il envoya un sien varlet en ladite ville de Saint-Vincent,
et lui baillia dix soulz pour rachater lesdites deux
tasses d'argent. Avec le varlet duquel Alez fu envoyé le
dessus dit Lienart, l'un de leurs compaignons. Et, pour
ce que la justice dudit lieu de Saint-Vincent ot souspeçon
que, par les compaignons de lui qui parle, lesdites
tasses n'eussent esté mal prinses, retindrent la jument dudit
sergent, et par son varlet lui envoyerent lesdites
tasses. Et lequel Lienart retourné en ladite ville de Chevillé
par devers lui qui parle et sesdiz compaignons, et
ouy ce que l'en lui avoit dit en icelle ville de Saint-Vincent,
se absenterent hastivement de ladite ville,
aujourd'hui a trois sepmaines ou environ, sanz prendre
congié dudit Alez, et vindrent en ladite ville d'Amboise,
de laquelle ville d'Amboise eulx tous cinq, le landemain,
partirent au soir, par l'ennortement dudit Lienart, pour
aler en l'ostel d'un nommé Jehan Badier, demourant à
demie-lieue dudit lieu d'Amboise ou environ, entre lequel
Lienart et Badier avoit très-grant riote, si comme
icellui Badier leur disoit, afin de le batre et vilener, pour
les injures qu'il lui avoit faites et dites. Auquel lieu eulx
tous arriverent environ minuyt, hurterent et appellerent
icellui Badier, disans qu'il leur ouvrist l'uys, et qu'ilz
estoient au seigneur d'Amboise, ses serviteurs et de ses
gens, et vouloient avoir du vin à boire pour leur argent.
Soubz umbre duquel adveu, icellui Badier leur ouvry
l'uys de son hostel, et, icellui ouvert, eulx tous entrerent
dedens icellui hostel; et lors, par aucuns d'iceulx
compaignons, fu icellui Badier batu et feru, et, en après
ce, bouté en une grant huche; et lors, par l'un de sesdiz
compaignons, fu demandé à la femme dudit Badier que
elle leur baillast les clefs de son coffre, pour avoir l'argent
qui estoit dedens, ou il seroit, et elle aussi, batus
et vilenez très-grandement. Pour la doubte et crainte
desquieulx la femme d'icellui Badier bailla audit Paradis
la clef d'un de ses coffres, ouquel par icellui Paradis fu
prins la somme de cinq frans, tant en or comme en argent,
si comme il ouy lors dire audit Paradis et à ses
autres compaignons dessus diz, qui presens estoient. Et,
ce fait, mistrent la femme d'icellui Badier en ladite huche
avec sondit mary. Et, avec ce, prindrent en l'ostel d'icellui
Badier une houppelande courte, de drap gris sengle,
à usaige d'omme, laquele ledit Paradis porta avec soy, et
un petit cuevrechief qu'il qui parle print oudit hostel,
et en apporta avec soy, sanz y faire autre chose que dit
est dessus. En laquele nuyt mesmes, et incontinent après
ce que dit est, eulx tous ensamble, en entencion de gaignier
et embler, alerent en un vilaige assez près de l'ostel
dudit Badier, duquel il ne scet le nom, ouquel, en l'ostel
d'un nommé Macé du Bois-Bernart, soubz umbre dudit
seigneur d'Amboise, à qui ilz se disoient estre serviteurs
et familliers, ilz entrerent en icellui, faignans qu'ilz voulsissent
avoir du vin pour leur argent; et pour ce que,
par l'un de sesdiz compaignons, n'est record duquel, fu
dit audit Macé, qui estoit couchiez tout nu en son lit,
que s'il ne leur bailloit de l'argent, qu'il seroit très-bien
batus. Et pour la doubte et paour d'iceulx compaignons,
la femme dudit Macé ala aus piez de son lit, et illec print
une corne de beuf en laquelle elle disoit estre tout ce
qu'ilz avoient vaillant, laquelle corne elle bailla audit
Paradis. Et ouy lors, il qui parle, dire audit Paradis que
en icelle corne avoit environ IX escus et trois frans en
or. Lequel argent ainsi par eulx prins, ilz se partirent
dudit pays d'Amboise et vindrent en la ville de Chasteau-Regnaut,
et d'ilec en la ville de Vendosme, où ilz se departirent
li uns d'avec l'autre; et de tout l'argent dessus
dit n'ot oncques, il qui parle, à sa part que XVJ  s. en
monnoye, à lui baillié par ledit Paradis, pour ce qu'il dist
lors entre eulx que tout l'argent qu'ilz avoient gaignié et
emblé, il estoit dispensé durant le temps que eulx tous
avoient esté ensamble. Et atant se departirent d'ensamble
et de leur compaignie eulx tous cinq dessus nommez,
disans que ilz ne se vouloient plus entremettre de faire
ce qu'ilz avoient fait, et que chascun se trairoit et yroit
en son pays ou aillieurs faire son prouffit au mieulx qu'il
pourroit et sauroit. Et dit, sur ce requis, que, depuis ce,
il ne vit aucuns ne nul des quatre compaignons dessuz
diz, par lui nommez. De laquelle ville de Vendosme il
seul se parti, et vint ouvrer à soyer blez en la ville de
Yenville en Beausse, où il a ouvré par l'espace de
dix à douze jours ou environ, et, en après, est venus à
Paris pour savoir s'il pourroit gaignier sa vie; et saichant
que le seigneur d'Amboise estoit en ladite ville, l'est alé
veoir, lequel l'a fait prendre et emprisonner, pour ce, si
comme il tient et croit, qu'il est renommée ou pays qu'il
a fait et aidié à faire les larrecins dessus diz; et esqueles
prisons il est de present detenuz.
LE MERCREDI ensuivant, XVJe jour dudit mois d'aoust,
l'an dessus dit, par devant mons. le prevost, presens maistres
Dreux d'Ars, lieutenant dudit mons. le prevost; Martin
Double, advocat du roy en Chastellet; Jaques du Bois,
Michel Marchant, Denis de Bausmes et Nicolas Blondel,
advocas oudit Chastellet; Jehan de Tuillieres, Ernoul de
Villiers, Nicolas Bertin, Robert de Pacy et Nicolas
Chaon, examinateurs de par le roy nostredit seigneur
oudit Chastellet; fu attaint et fait venir en jugement, sur
les quarreaux dudit Chastellet, Martin du Val, prisonnier
dessus nommé, lequel, sanz aucune force ou contrainte,
continua et persevera ès confessions cy-dessus
escriptes, par lui autrefois faites, qui lui furent leues mot
après autre. Et oultre, dit que l'omme occiz dont en sadite
confession est faite plus à plain mencion, quant il fu
veu et apperceu dudit Paradis, estoit monté sur un cheval,
de dessus lequel cheval il fist cheoir icellui homme
d'un coup de baston dont il le fery entre deux espaules;
lequel homme ainsi à terre et mené ou bois de Monnois,
dont cy-dessus est faite mencion, et iceulx dix frans par
eulx prins, ilz laisserent aler le cheval dudit homme là où il
voult, et ne l'enmenerent aucunement. Et dit que ce sont
tous les crimes et deliz qu'il a faiz et commis; et, pour
ce, fu fait remettre en la prison de laquelle il avoit esté
attaint.
Et, ce fait, ledit mons. le prevost demanda ausdiz conseillers
leurs advis quel jugement estoit à faire dudit prisonnier,
et s'il avoit desservi à estre excecuté. Tous lesquelz,
veu sa personne, qui est aagiée de XXVJ ans ou plus,
les larrecins dessus diz par lui aidiez à faire d'aguet appensé,
de nuyt, à plusieurs et diverses fois; la valeur
d'icelles larrecins, la rompture et fraction des huys et
fenestres par lui faiz en sa presence, le murtre dessus dit
fait appenséement; delibererent et furent d'oppinion
qu'il estoit larron et murdrier, et que l'en ne le povoit
espargnier que, comme tel, il ne feust excecuté, c'est
assavoir trayné et pendu. Ouyes lesquelles oppinions et
veu ce present procès, ledit mons. le prevost condempna
icellui Martin à estre trayné et pendu. Lequel jugement
il dist et prononça audit Martin, et en sa presence, en l'an
et derrenier jour dessus dit.
OUQUEL XVJe jour dudit mois d'aoust, en enterinant
lequel jugement, ledit Martin du Val, prisonnier, fu
trainé au devant du Chastellet, et d'ilec menez à la justice
du roy nostre sire, ouquel lieu, et en la presence de
maistres Nicolas Bertin, examinateur, et Aleaume Cachemarée,
clerc de mons. le prevost, commis à faire fere
ladite excecucion, icellui Martin du Val, après ce qu'il
ot continué et perseveré ès confessions par lui autrefois
faites, cogneut et confessa, oultre et par-dessus icelles
confessions, que en vendenges derrenierement passées, il
estant en l'ostel Monson de Vaux, son cousin, demourant
en la ville Dyerre, à deux lieues près d'Amboise, et
lequel son cousin lui avoit leissié en garde sondit hostel,
tempté de l'ennemi, recula à un petit coustel le pelle
d'une serrure à un coffre ou huche estant oudit hostel,
ouquel il mal print et embla deux escus d'or et deux
verges d'argent qui estoient en un hanap de madre en
icelle huche.
Cogneut avec ce, que, IIJ ans a ou environ, il servant
ledit seigneur d'Amboise et gardant ses chiens, rompi de
jour la serrure du comptoir ouquel l'en avoit acoustumé
à faire les comptes dudit seigneur d'Amboise, ouquel
comptoir il mal print et embla XXV  s. ou environ qu'il
trouva sur ledit comptoir.
Cogneut aussi que, ou jour mesmes qu'il fu à prendre
les deux frans en gros tournoiz dont mencion est faite
plus à plain ès confessions cy-dessus escriptes, par lui
faites, alerent tous en l'ostel d'un bouchier demourant à
un quart de lieue près d'illec, ouquel lieu ilz rompirent
l'uys de devant, et, en après, alerent jusques au lit et en
la chambre dudit bouchier, et illec, en une huche qu'ilz
trouverent ouverte, prindrent la somme de trois frans en
or, que ot le dessus dit Paradis.
Cogneut avec ce, il qui parle, que, six ans a ou environ,
qu'il gardoit les chiens dudit seigneur d'Amboise,
s'enamoura d'une chiennete nommée Baude, laquelle par
 XIIIJ fois et plus il continua icelle et ot compaignie charnele
à li; et de la premiere fois qu'il ot compaignie à elle
jusques à la derreniere fois, il ot bien de distence un an
ou environ. Pendant lequel an, il qui parle estant ou
chemin d'entre la Ferriere et Amboise, et en venant
en icelle ville d'Amboise, environ heure de tierce, trouva
d'aventure enmi les champs une jument assez basse qui
paissoit aus champs, laquelle jument, à l'aide d'un colier
de corde que elle avoit entour son col, il lya et atacha à
un buisson qui estoit auprès d'illec. à laquelle jument,
par l'ayde d'un petit fossé qui estoit illec près, il, par
temptacion de l'ennemi, ot compaignie charnele à elle
une fois. Et dit que durant le temps qu'il ot compaignie
charnele à icelle chienne, un varlet cordier, demourant
en icelle ville d'Amboise, survint en la chambre où il
gardoit iceulx chiens, lequel vit et apperceut comment
il tenoit icelle chienne Baude entre ses jambes, et lui
mist lors sur qu'il avoit eu compaignie charnele à ladite
chienne, dont il qui parle respondi très-doulent et courroucé
qu'il ne disoit pas verité, et que icelle chienne il
acouploit avec une autre chienne pour les mener à la
chasse, où il convenoit qu'il menast les chiens dudit seigneur
d'Amboise; et tant que finablement, pour ce que
il se deffendi fort de l'accusacion contre lui faite par ledit
varlet cordier, icellui varlet se teust de ce, et oncques
puis ne lui parla de ce que dit est.
APRèS lesqueles confessions faites par icellui Martin
du Val, et par l'oppinion des dessus diz et de plusieurs
sergens, tant à cheval comme à verge, estans illec presens
à faire ladite excecucion, ledit Martin, comme bougre,
fu ars, et en cest estat fina ses jours, en l'an et jour dessus
et derrenierement diz.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx et onze, le mercredi
 IXe jour d'aoust, par devant mons. le prevost, lui
estant en jugement sur les quarreaux, presens maistres
Jehan Truquan, lieutenant dudit mons. le prevost; Dreux
d'Ars, auditeur; Ernoul de Villiers, Nicolas Bertin, Robert
de Pacy et Jehan Fouquere, examinateurs de par le
roy nostre sire ou Chastellet de Paris, fu fait venir et
attaint Simonnet Lorepin, conroyer de peaulx, demourant
à Otun, prisonnier detenu oudit Chastellet, pour
souspeçon d'avoir mal prins et emblé un blanchet enfardelé
et deux chemises à homme, dont il fu trouvé saisy
par le guet livré au Pont-Neuf la nuyt derrenierement
passée, entre X et XJ heures de nuyt; et aussi pour souspeçon
qu'il n'ait mal prins un mantel doublé d'un vermail
et d'un noir, à usaige d'omme, qu'il avoit vestu.
Lequel prisonnier, interrogué et examiné de dire verité
sur ces choses et autres qui lui seroient demandées,
après ce qu'il ot juré aus sains Euvangiles de Dieu, cogneut
et confessa par serement qu'il est nez d'icelle ville
d'Otun, et y a ses pere et mere, et que, puis trois mois
ença, il s'est partiz d'icelle ville d'Otun, et venu ou pays
de France pour gaignier sa vie au mieulx qu'il eust peu
et sceu; et dit qu'il a gaignié sa vie à soyer blez tant ou
pays de Saint-Mor des Fossez comme ou pays d'Estampes.
En laquele ville d'Estampes il, jeudi derrenierement passé,
environ heure de prime, acheta en plain marchié, en ladite
ville, le blanchet et chemises dont il a esté trouvé
saisi, et lui cousta l'aune dudit blanchet environ XJ blans,
et, en somme toute, païa pour tout ledit blanchet la
somme de deux frans, qu'il avoit gaigniez à la peine de
son corps ès pays dessus diz. Requis quantes aulnes de
blanchet il a oudit fardel, et s'il est tondu et prest, dist
et par serement qu'il ne scet pas proprement quantes
aulnes il y a, ne s'il est prest ou non, jà soit ce qu'il suppose
qu'il y en ait VIIJ aulnes ou environ. Tout lequel
drap, puis le temps dudit achat, il a gardé en l'ostel de
l'Escu de France, audit lieu d'Estampes, où il estoit logiez,
jusques à aujourd'ui matin, qu'il s'est partis d'icelle
ville d'Estampes, et venu à Paris, en entencion et voulenté
de s'en aler oudit pays d'Otun, dont il est nez,
comme dit est.
Dit aussi que quant il ot achaté icellui drap, il ne lui
demoura que trois ou quatre blans, et de present n'a que
quatre ou six deniers de tout l'argent du monde. Requis
combien il a qu'il parti derrenierement de la ville de
Paris, dit par son serement que puis un mois a ou environ
il ne fu à Paris, jusques à hier que il vint en icelle
ville de Paris; et dit que alors il avoit vestu le mantel
doublé dont il a esté trouvé saisi.
APRèS lesqueles choses ainsi faites, et que Jehan Le
Queux et Jehan Maumonté, varlez de la geole du Chastellet,
orent tesmoignié et affermé par leurs seremens que,
puis huit jours ença, ilz ont veu ledit prisonnier, qui est
un très-povre varlet gaigne-pain, querant sa vie pour
Dieu à Paris, et lequel leur aida à entasser la buche de
garnison du geolier de Chastellet, et qu'il n'avoit lors
sur lui vestu que une petite cotte ou haillon, qu'il de
present a vestu, et n'avoit lors de quoy soy vivre, ledit
 mons. le prevost demanda ausdiz conseilliers leurs advis
et oppinions qu'il estoit bon de faire dudit prisonnier, et
la maniere comment l'en avoit à proceder contre lui,
pour savoir la verité où il avoit prins iceulx blanchet,
mantel et chemises. Tous lesquieulx, veu ledit blanchet,
lequel contient six aulnes et demie à l'aulne de Paris, et
est tout prest et retondu; la valeur et estimacion d'icellui,
prisié l'aulne et avalué par Estienne du Bois, dit Bruneau,
à la somme de huit soulz parisis; ce aussi que ledit
mantel n'est aucunement habile de façon sur le corps
dudit prisonnier, mais semble que ce soit un habit emprumpté,
et que icellui prisonnier n'a aucune chemise
vestue; et est plus vraysamblable que s'il feust partiz
d'icelle ville d'Estampes pour venir à Paris, afin d'estre
plus seichement et nettement, qu'il eust vestu une desdites
chemises; l'estat et personne dudit prisonnier, qui
samble estre homme de neant et vacabond; consideré
aussi le tesmoignaige desdiz Jehan Le Queux et Maumonté;
delibererent et furent d'oppinion que, pour savoir
par sa bouche la verité où il avoit prins les choses
dessus dites, qu'il feust mis à question. Ouyes lesqueles
oppinions, ledit mons. le prevost condempna ad ce ledit
prisonnier.
EN ENTERINANT lequel jugement, ledit mons. le prevost
fist venir par devant lui en jugement le dessus dit
Simonnet Lorepin, prisonnier, et lui dist que des accusacions
dessus dites il lui deist verité, où il lui feroit dire
par sa bouche, et le feroit mettre à question. Lequel
prisonnier, pour ce qu'il ne voult aucune chose cognoistre,
autre que dit a cy-dessus, qui lui portast prejudice, fu
fait despoillier, mis, lyé et estendu à question sur le petit
et le grant tresteau; et, assez tost après ce, requist, en
confessant avoir mal prins et emblez les mantel, blanchet
et chemise dessus diz, que l'en le meist jus d'icelle question,
et il diroit verité de la maniere comme prins les
avoit. Et, pour obeir à sa requeste, fu deslié et mis jus
d'icelle question, et, en après ce, mené choffer en la
cuisine en la maniere acoustumée.
OUQUEL lieu, et hors de toute question, et en après
en jugement sur les quarreaux, icellui prisonnier, sanz
aucune force ou contrainte, et en soy corrigant des variacions
et denegacions par lui faites, cogneut et afferma
par serement, sur ce par lui fait de rechief aus sains Euvangiles
de Dieu, que, hier matin, il se mist à chemin
et parti de la ville de Paris, en entencion et voulenté
d'aller vers Nostre-Dame de Montfort, querre du pyment
pour apporter vendre à Paris, à la Nostre-Dame my-aoust
prouchainement venant, et que par delà la ville de Saint-Clou,
à deux lieues ou environ, en passant par un vilaige
du nom duquel il n'est record, vit et apperceut l'uys
d'un hostel qui estoit ouvert, ouquel hostel il entra, faignant
qu'il demandast du pain pour Dieu; et lui estant
oudit hostel, veant que en icellui n'avoit homme ne
femme, ou garde aucun, entra en la chambre dudit hostel,
en laquele il, tempté de l'ennemi, trouva le fardel et
blanchet, avec les chemises dont il fu trouvé saisi; lesquieulx
biens il print et apporta avec soy, en entencion
de les appliquer à son prouffit.
Cogneut avec ce, que oudit jour mesmes, et en passant
par un vilaige en alant ledit chemin à Nostre-Dame de
Montfort, et un pou après ce que dit est, il vit et apperceut
le mantel doublé duquel il a esté trouvé saisi, qui
pendoit et sechoit à une haye aus champs, lequel mantel
il, tempté de l'ennemi comme dit est, print icellui et
apporta en ladite ville de Paris, en entencion d'en faire
son prouffit.
Cogneut aussi que, durant le temps qu'il a porté continuelment,
puis sept ans ença, le pennier à la porte de
Paris, et esté gaigne-pain illec et ès halles de Paris, il a
aucune fois et par plusieurs, du nombre n'est record,
quant il portoit herans en l'ostel d'aucuns habitans là il
où il estoit envoyez, pour gaignier sa vie, a prins et
appliqué à une fois un herent pour soy gouverner, jà
soit ce qu'il feust bien païez de son salaire. Et ne voult
plus ne autre chose cognoistre, et, pour ce, fut remis en
la prison de laquelle il avoit esté attaint.
EN l'an dessus dit, le mercredi XVJe jour d'icellui mois
d'aoust, par devant mons. le prevost, estant en jugement
sur les quarreaux, presens honorables hommes et saiges
maistres Dreux d'Ars, lieutenant dudit mons. le prevost;
Martin Double, advocat du roy en Chastellet; Jaques
du Bois, Michel Marchant, Denis de Bausmes, Nicolas
Blondel, advocas oudit Chastellet; Jehan de Tuillieres,
Ernoul de Villiers, Nicolas Bertin, Robert de Pacy et
Nicolas Chaon, examinateurs oudit Chastellet; fu fait
venir et attaint Simonnet Lorepin, prisonnier dessus
nommé, lequel, et par serement fait aus sains Euvangiles
de Dieu, continua et persevera, sanz aucune force ou
contrainte, ès confessions cy-dessus escriptes, par lui autrefois
faites, et afferma le contenu en icelles, qui lui fu
leu mot après autre, estre vray par la fourme et maniere
que il est escript. Et, ce fait, fu icellui prisonnier fait
remettre en la prison de laquelle il avoit esté attaint; et,
en après, ledit mons. le prevost demanda ausdiz presens
conseilliers leurs advis et oppinions quel jugement estoit
bon de faire d'icellui prisonnier. Tous lesquieulx, veu
l'estat et personne dudit prisonnier, qui est aagez de
 XXIIIJ ans ou environ, la peine de question par lui soufferte,
par laquelle l'en n'a peu trouver en lui que les
larrecins des blanchet et manteau dessus diz, que icellui
prisonnier afferme que c'est le premier larrecin qu'il ait
fait et commis, que contre lui d'aucuns autres cas l'en
n'a informacion, denonciacion ou accusacion de partie;
attendu la petite valeur des biens par lui prins, ce qu'il
dist que ces choses il print par povreté, qui est chose
assez vraysamblable au regart de sa personne; que en cas
de premier larrecin, l'en n'a pas acoustumé, oudit Chastellet,
de faire justicier aucune personne; delibererent
et furent d'oppinion que ledit prisonnier feust très-bien
batus publiquement et tout nu au cul de la charrete, puis
le Chastellet jusques à la justice de Paris, et illec bany à
tousjours de la ville de Paris et à dix lieues environ, sur
peine de la hart, et que partant il feust mis hors de prison
et leissié aler. Ouyes lesqueles oppinions et veu ce
present procès, ledit mons. le prevost condempna ad ce
ledit prisonnier.
LEQUEL jugement fu excecuté oudit XVJe jour d'aoust,
l'an IIIJxx et XJ dessus dit.
Et n'avoit aucuns biens.
 AL. CACHEMARéE.

L'AN MIL CCC QUATREVINS ET DIX, le samedi XXIXe jour
d'ottobre, par devant mons. le prevost, en la presence
de maistres Dreux d'Ars, lieutenant dudit mons. le
prevost, et Oudart de Fontenoy, examinateur, fu attainte
en jugement sur les quarreaux, ou Chastellet de Paris,
dame Jehanne de Brigue, dite La Cordiere, que l'en dit
estre devine, née de Joinchery sur Meuse, ad
present demourant à Besmes, en la Chastellerie de Crécy
en Brie, prisonniere, laquele confessa qu'il a sept ans
qu'elle vint demourer à Senliz avec son pere et sa marratre,
d'ilec alerent demourer à Laigny; et a environ
 IIJ ans que elle s'acointa de Hennequin Le Cordier, du
pays de Haynault, demourant à Lorcie, près dudit lieu
de Besmes. Et dit que riens ne scet du fait de diviner. Et
dist que, au temps dessus dit, elle ala ou mont de Dou,
et se accointa d'une femme nommée Marion, demourant
audit lieu de Dou, laquele lui aprint à dire:«Ou nom du
Pere, du Filz et du Saint-Esperit,»et que elle ne lavast point
ses mains au dimenche et ne dist point sa patenostre,
ne feist point de croix sur elle, ne deist aucunBenedicite,
prenist du chenevis et espandist au devant d'elle plain
poing, que icelle Marion feroit pour elle ce qu'elle
vouldroit.
Dist avec ce, et en la presence de Jehan Laisné, prisonnier
oudit Chastellet, qui aucunement ne se voult
rapporter en la depposicion d'icelle prisonniere, que ou
mois d'aoust derrenierement passé, que l'en soyoit, un
homme qui lui a esté monstré presentement, et lequel se
nomme Jehan Laisné, vint premierement à elle, mais il
ne la trouva pas, pour ce que elle estoit alée à Lorcie
porter à mengier à ses enfans; et à une autre fois que
ledit Laisné vint seul à elle, lui dist que une dame l'envoyoit
devers lui pour ce qu'elle avoit perdu un coffre
ouquel avoit huit frans, unes patenostres et saintures, ne
scet quantes, et que l'en les avoit emblées à une dame,
laquelle il ne lui nomma pas, et estoit mescreu de l'avoir
emblé; et pour ce qu'il s'en aloit en son pays, et que à
 X ou XIJ lieues l'en lui avoit dit qu'il en estoit mescreu,
il estoit retournez pour soy en excuser; et, pour ce, requeroit
à elle qui parle que elle lui voulsist enseigner qui
avoit ledit coffre et les biens qui dedens estoient, afin
qu'il s'en peust excuser. Auquel elle lui respondi que elle
n'en savoit riens, et que aucune chose ne lui en diroit.
Après laquelle response il lui pria pour Dieu, en joignant
les mains, que elle lui dist, et il lui donrroit de son or
et de son argent tant comme elle vouldroit, et que se elle
ne lui enseignoit, il se tenoit ou rendroit pour mort; et
de rechief lui respondi que riens ne lui en diroit. Adonc
se departi d'elle en disant qu'il se rendoit pour conquis,
et que briefment retourneroit devers elle.
Et dit aussi que, huit jours après, ledit Laisné vint
seul, environ heure de soleil couchant, à elle, en son
hostel, et de rechief lui pria comme dessus, et qu'il lui
donrroit XX frans de son argent, mais que elle lui voulsist
dire. Auquel elle respondi que elle ne sauroit, mais elle
cognoissoit bien une femme nommée Marion qui lui diroit
bien, et que de son argent ne vouloit-elle point, ne elle
ne savoit combien la dame à qui elle yroit parler en vouldroit
avoir. Et atant se departi de lui. Et icellui soir, de
nuyt, que elle estoit couchée en son hostel, ledit Laisné,
acompaignié d'un jeune homme nommé Lermite, vindrent
à elle, l'appellerent, la firent lever, et de rechief
ledit Laisné la pria moult affectueusement comme devant;
et finablement, après plusieurs parolles, lui promist que
l'andemain matin elle yroit devers la femme, qui lui en
diroit nouvelles. Et lors ledit Jehan mist quatre souls sur
la table d'elle qui parle, disant que elle les portast à ladite
femme. Ouquel landemain matin, environ le point
du jour, elle se parti de son hostel, print les quatre souls
dessus diz, et ala devers ladite femme, qui pour lors estoit
demourant à Roussay, à deux lieues près de Besmes,
où elle qui parle est demourant, et illec, à ladite Marion
bailla les IIIJ souls dessus diz, et, après ce, dist que
un homme les lui avoit bailliez, à quelle requeste elle
venoit, laquele avoit dit que l'en avoit emblé à une dame
un coffre ouquel avoit VIIJ frans, unes patenostres et plusieurs
çaintures, et qu'il estoit mescreuz de les avoir
ostez, combien que ce n'avoit-il pas fait; et que elle lui
voulsist dire qui avoit ce fait, et elle lui donrroit voulentiers
 XX ou XXX frans. Alors ladite Marion, qui tenoit
un sien enffant entre ses bras, le baillia à elle qui parle,
et lui dist que elle alast hors de son hostel atout ledit
enffant. Et lors elle qui parle s'en yssi hors, et ladite
Marion entra en sa chambre seule, et en icelle demoura
par l'espace de temps que l'en mettroit à aler demie-lieue
de terre.
Et dist que après icelle espace de temps, icelle Marion
vint à son huys et appella elle qui parle, qui estoit enmi
la court, et lui dist que celui qui demandoit ces choses
estoit un meschant, et que lui-mesmes avoit emblées les
choses qu'il demandoit; mais il vouloit que l'en deist que
un autre que lui les eust prins. Mais afin qu'il se apaisast,
elle dist à elle qui parle qu'elle lui dist que celui qui les
avoit emblez s'estoit confessez, et que pour ce elle n'en
povoit aucune chose savoir ou dire, que oncques puis
ne vit ne parla à ladite Marion, de laquele lors elle se
parti et retourna lors en sondit hostel, duquel elle estoit
partie; et tantost que elle y fu arrivée, iceulx Laisné et
Hermite vindrent à elle et lui demanderent que ladite
femme lui avoit dit, et elle leur respondi que celui qui
avoit emblé lesdites choses c'estoit confessez depuis, et
que pour ce elle n'en povoit riens savoir ou dire. Et lors
ledit Jehan respondi que il avoit bien autrefois ouy dire
que puis que on c'estoit confessez d'un larrecin, que
l'en n'en povoit plus riens savoir; et atant se partirent
d'elle lesdiz Laisné et Hermite, et, après leur departement,
elle qui parle print du lait en un pot pour porter
à mengier à ses enffans, qui estoient à Orties, à un quart
de lieue prez de Besmes.
Et dist que en yssant hors de sa maison, elle vit ledit
Laisné qui là attendoit, et ala avecques elle jusques à
Lortie; et, en alant, lui dist que s'il n'avoit ayde d'elle
ou d'autre, que des choses dessus dites il auroit villenies;
et elle lui respondi que d'elle il ne povoit avoir autre
ayde que ce que rapporté lui avoit, et que ladite Marion
lui avoit dit. Et lors ledit Laisné dist à elle qui parle que
un escuïer ou chevalier, ne scet lequel, nommé Guïot,
de surnom duquel elle ne se recorde, qui estoit fier et
orguilleux, et plain de grant beuban, et qui entroit toutesfois
en la chambre de ladite dame où ledit coffre
estoit, lequel le hayoit, et qu'il n'y avoit plus d'autres
personnes qui eust nom Guïot, fors le dessus dit Guïot,
et que il vouldroit bien que aucune bonne personne deist
que icelli Guïot eust emblé les choses dessus dites, afin
que icellui Laisné n'en feust point mescreuz, et il lui eust
cousté XX ou XXX frans; et elle lui dist que elle n'en
mescreoit point autre que lui, se ce avoit-il fait, et qu'il
ne chargast point son ame, et qu'il remeist les choses en
tel lieu que l'en les retrouvast, et que l'en ne sceust dont
elles vendroient. Et atant se departi ledit Laisné d'elle
qui parle, et dist qu'il feroit tant que l'ame de lui n'en
seroit point chargée.
Et dist oultre que, à la premiere fois que ledit Laisné
vint seul devers elle qui parle, il lui dist qu'il y avoit un
escuïer nommé Guïot, du surnom duquel il ne se recorde,
qui est fier et orguilleux comme dit est dessus, et que il
vouldroit bien que l'en lui meist sur que il eust prins et
fait ledit larrecin, et il lui eust cousté XX ou XXX frans, et
qu'il savoit bien que icellui Laisné en mourroit. Requise
se elle dist point en la presence dudit Hermite que ledit
Guïot eust fait ledit larrecin, et que ladite Marion lui
eust dit ce, dist que non.
Item, dist que environ XV jours ou IIJ sepmaines après,
autrement n'est record du temps, environ heure de vespres,
ledit Laisné, acompaigné d'un jeunes homs qu'elle
ne cognoist, mais a depuis ouy dire qu'il est braconnier,
lui dirent que l'en avoit emblé un cheval à Guillemin Le
Male, varlet du maistre de la chambre aus deniers de la
royne, et que ledit Guillemin mettoit sur à icellui braconnier
qu'il avoit emblé ledit cheval, en disant à elle
qui parle qu'il lui donrroit XX ou XXX  s., maiz que elle
lui enseignast qui l'avoit prins; ausquieulx elle respondi
que elle ne leur sauroit dire qui l'avoit prins. Et lors
iceulx Laisné et braconnier lui dirent que le maistre à
qui le cheval estoit l'avoit fait prendre par un sien varlet
et mener à Orliens, et lequel varlet il disoit estre petit
homme et cordouennier. Et atant se departi, elle qui
parle, d'eux, et, en soy departant, ouy et entendi que
icellui braconnier disoit à son compaignon:«Je sçay bien
que je en mourray.»Et oncques puis ne les vit. Requise à
elle qui parle se alors ledit Laisné lui parla point de la
roberie dudit coffre, dist que non; mais elle dist que
hyer, environ huit ou nuef heures, elle vit ledit braconnier
qui vint pissier contre les prisons de la Griesche,
et, en pissant, appella elle qui parle devine, en disant:
«Devine, par Dieu, se tu dis la verité, je te feray estaindre,»
sans lui desclairer de quele chose elle deist verité. Requise
se quant ladite Marion estoit en sa chambre à Oussay,
elle oy point que aucun parlast à ladite Marion, ou
que elle feist noise aucune, dit que non. Et dist, sur ce
requise, que puis trois ans a que elle a cognoissance
d'icelle Marion, elle a veu venir à ladite Marion plusieurs
gens qui pareillement se complaignoient de desroberies,
et lui requeroient que elle leur voulsist enseigner
qui avoit les choses perdues. Et aussi dist, elle qui parle,
sur ce requise, que oncques elle n'oy dire aus gens que
elle leur eust enseigné les choses qu'ilz disoient avoir
perdues ou emblées. Dist aussi que des parolles par elle
dittes à un nommé Hennequin et à Lucete, sa mere,
lequel l'en disoit estre envoultée, et que elle leur bailla
des herbes, afin qu'il en beust pour en desvoulter, elle
se rapporte à ce qu'ilz en diront et depposeront, soit pour
elle ou contre elle.
C'EST la deposicion de Jehan de Ruilly, demourant en la
ville de Guerart, de l'aage de XXXIIIJ ans ou environ,
comme il dit, examiné, au commandement de honorable
homme et saige maistre Jehan Truquan, lieutenant, etc.,
par nous, Nicolas Bertin et Hutin de Ruit, examinateurs,
 etc., sur aucuns cas dont et pour lesquieulx Jehennete
de Brigue, dite La Cordiere, est prisonniere ou
Chastellet.
Dit et deppose par son serement qu'il a bien VIIJ ans
qu'il cognoist ladite Jehennete, et l'a veu demourer
par icellui temps à Lortie, près de Guerart, durant
lequel temps il a oy dire et tenir tout communement
au pays que elle estoit devine. Requis se il scet aucuns
cas particuliers contre icelle Jehannete sur le fait de
devinerie, dit que, ou Quaresme derrenierement passé
ot un an, il fu forment malade et agrevez de maladie, et
ne trouvoit homme qui lui donnast conseil pour la garison
d'icelle maladie, et lui dura ladite maladie jusques
à la Saint-Martin d'iver ensuivant, que ladite Jehennete
vint devers lui en son hostel, où il gisoit malade. Ne scet
qui lui fist venir. Et lui dist icelle Jehenne que il estoit
moult malade, et qu'il n'avoit mais que sept jours à vivre;
et lui dist oultre que le landemain elle revenrroit à lui,
et y mettroit remede se elle povoit. Et le landemain retourna
icelle Jehennete devers lui en sondit hostel, et
lui dist icelle Jehennete que il estoit tenus de femme; et
il qui parle lui demanda de quel femme, et elle lui respondi
que ce estoit d'une femme appellée Gilete, fille d'une
ventriere demourant à Paris, et que il ne se esbaïst
mie, et qu'il seroit encore plus malade. Et lui dist oultre
que elle feroit une IXe qui moult ayderoit à lui qui parle.
Et atant s'en ala, et retourna icelle femme, trois ou quatre
jours après, devers lui qui parle, laquelle lui demanda
se il avoit souffert la nuyt grant peine; et il lui respondi
que il ne vouldroit avoir tout l'or du monde, et il en
deust souffrir encores deux autelles. Et lors lui qui deppose
demanda à ycelle Jehennete se elle savoit bien qui
estoit la femme qui lui faisoit souffrir tel tourment, laquele
lui respondi que se faisoit ladite Gilete, de laquelle
il avoit eu deux enfans, et que elle avoit fait un voult
de cire où elle avoit mis des cheveux de lui qui deppose,
et que toutes fois que il estoit ainsi malade, elle mettoit
sur le feu, en une paelle d'arain, ledit voult, et le tournoit
à une cuillier d'arain, laquelle paelle et cuillier il lui
avoit donnée. Et lors lui qui deppose lui demanda comment
elle le savoit, et elle lui respondi que elle le savoit
parce que elle avoit parlé à ses choses, et que oncques
homs n'avoit esté si fort envoultés, et que, pour le
guerir, avoit souffert moult de paine, et autant que elle
avoit oncques souffert. Et, sur ce, parti et s'en ala; et,
environ VIIJ jours après, retourna icelle Jehennete devers
lui qui deppose, et lui dist que ledit voult estoit mort, et
que elle ne s'en pourroit plus aidier; et pour ce que elle
ne s'en povoit plus aidier, avoit icelle Gilete prins trois
crapos, et les nourrissoit de let de femme aus piez de
son lit. Et lui dist oultre que se il vouloit aler à Paris, il
trouveroit ledit voult ou lit d'icelle Gilete, du costé destre,
et qu'il ne seroit pas en sa puissance que elle le peust
oster jusques à trois jours. Et, avec ce, lui dist icelle
Jehannete que elle avoit tant fait que iceulx trois crapos
desquieulx icelle Gilete le vouloit encharéer estoient
mors, et que icelle Gilete les avoit jettez en Saine. Requis
se il vint point à Paris pour vouloir trouver ledit
voult, dit que non. Requis se depuis que icelle Jehannete
parla à lui qui parle de sa garison, se il amenda point de
sa maladie, et se il engreiga quant icelle Jehennete lui
dist qu'il engregeroit et seroit plus malade que devant,
dit que depuis que icelle Jehannete lui ot dit qu'il engregeroit,
il engreiga forment; mais depuis que icelle
Jehannete lui ot dit que elle avoit fait mourir lesdiz voult
et crapos, il amenda et gary bien, et tant qu'il a esté depuis
tousjours en bonne santé. Requis se il donna à ladite
Gilete ladite paelle et cuillier dont dessus est parlé, et se
de lui icelle Gilete a eu deux enfans, dit que oyl. Requis
quel salaire ladite Jehannete ot de lui, dit que elle en
ot un franc.
Dit oultre, sur ce requis, que environ a six ans, il fu
robé et emblé au curé de Guerart grant foison d'argent,
et aussi fu emblée une croix d'argent qui estoit à l'eglise
d'icelle ville; et, pour ce, ala il qui parle, à la requeste
dudit curé, parler à laditte Jehannete, et lui demanda
que icelle croix estoit devenue, et qui l'avoit emblée,
laquele lui respondi que elle en avoit dit la verité, et
que Simon Sejourné, notaire de Meaulx, en avoit eu
 XVJ frans pour estaindre le cas. Et depuis dist à lui qui
parle que ladite croix avoit esté apportée à la Pissote,
envelopée d'un po de cendal rouge et d'un drappiau
blanc. Et plus ne autre chose n'en scet.
CESTE deposicion faite le jeudi, IXe jour de fevrier,
l'an mil CCCIIIJxx et dix, et releue par devant mons. le
prevost, lui estant en jugement sur les quarreaux, et en
la presence de messire Baude de Vauvilliers, chevalier
du guet; maistres Jehan Truquan, lieutenant dudit mons. 
le prevost; Dreux d'Ars, auditeur; Andrieu Le Preux,
procureur du roy en Chastellet; Martin Double, advocat
dudit seigneur illec; Girart de La Haye, Miles de
Rouvroy, Ernoul de Villers, Nicolas Bertin, Hutin de
Ruit et Gieffroy Le Goibe, examinateurs de par le roy
nostredit seigneur en icellui Chastellet, et Jehan Guerrier,
advocat en court laye à Meaux; en laquelle icelli
de Ruilly continua.
APRèS lesqueles choses ainsi faites et ouyes, fu faite
venir en jugement sur les quarreaux Jehannete de Brigue,
dite La Cordiere, prisonniere detenue oudit Chastellet,
pour souspeçon des choses dessus dites, laquele, après
ce que elle ot juré aus sains Euvangiles de Dieu dire verité
sur ce qui lui seroit demandé, et après plusieurs variacions
et denegacions par elle faites, et sans aucune force
ou contrainte, cogneut et confessa que verité est que les
choses proposées par ledit Jehan de Ruilly, et qu'il
afferme lui avoir esté dites par elle qui parle, elle deposant
lui dist icelles parolles par la fourme et maniere que
escriptes sont en la deposicion dudit de Ruilly, qui lui
fu releue mot après autre. Et dit, sur ce requise, que
longtemps a, une sienne marrine nommée Jehenne, lors
demourant en une ville dont elle n'est recorde, lui dist
plusieurs fois que tout ce que elle vouloit faire et savoir,
elle faisoit et savoit par le moyen du peché, qui parloit
à elle toutes fois que elle en avoit besoing; et lui enseigna
la maniere comment elle parloit audit pechié, que l'en
appelle Haussibut, en lui disant les paroles qui ensuivent,
c'est assavoir, que afin que elle peust faire et acomplir
ses voulentez et plaisirs, et afin d'avoir très-grant honeur
et prouffit en ce monde, et pour ce que elle craingnoit
et doubtoit plus la honte et deshonneur de ce monde
que celle de l'autre, elle avoit donné audit Haussibut,
pour venir en son ayde et secours, son arme et un des
dois de sa main, mais c'estoit grandement contre son arme
et le salut d'icelle. Et lors elle qui parle lui respondi que
contre le salut de son arme ne vouldroit-elle aucune
chose faire ou dire. Et, pour ce, sadite marrine lui conseilla
que, par maniere de don ou rente annuele, elle lui
feist par chascun an quatre deniers paris. de rente, et
lesquelx deniers feussent sanz signe de croix aucune; que
aussi, quant elle yroit au monstier aus dimenches ou
autres jours de la sepmaine, elle ne prenist ou jettast sur
elle aucune ou point d'eaue benoite; ne aussi quant elle
appelleroit et requerroit ledit Haussibut qu'il venist parler
à elle, que elle qui parle ne se seignast de signe de
croix aucunement, et que, paravant ce, elle deist ces
moz par trois fois:In nomine Patris, et Filii, et Spiritus
Sancti, amen.Haussibut, vien parler à moy. Et dit que pour
ce que ladite sa marrine vit et apperceut que elle qui
parle ne se vouloit accorder audit Haussibut aucune chose
de ses membres, icelle sa marrine se mist à par soy en
une chambre, print un grant livre ouquel elle commença
à lire et estudier; et après ce que elle qui parle ot ainsi
veue sadite marrine lire, se parti d'icelle chambre, et,
elle estant au dehors d'icelle chambre, ouy que sadite
marrine, et une voix qui lui sembloit estre voix d'omme,
parloient ensamble moult fort et estrivoient l'un contre
l'autre; et finablement, entre les autres choses qu'ilz
disoient entre eulx, elle qui parle ouy que sadite marrine
dist à icelle voix que après sa mort elle lui donnoit
son arme et un des dois de sa main, ne scet lequel. Et
après icelli dom fait par saditte marrine à icelle voix,
icelle sa marrine pria et requist par moult de fois et très-instanment
celle voix à qui elle parloit, que à elle qui
parle, sa filleule, il voulsist estre en ayde, et la conseillier
et conforter de tout son povoir. Et, ces choses ainsi
faites et ouyes par elle qui parle, se trait arriere d'icelle
chambre, et ala où elle avoit lors afaire par l'ostel de
sadite marrine. Laquele saditte marrine, assez tost après
ce que dit est, appella elle qui parle, et lui dist que elle
avoit parlé à ces choses, et leur avoit moult prié et requis
qu'ilz voulsissent aidier à elle qui parle; et afin que
se ilz voulsissent faire pour elle deposant, et aussi pour
acomplir la voulenté de sa marrine, leur avoit promis et
enconvenancié que, après sa mort, ilz auroient son arme,
et que desjà elle leur avoit donné un des doiz de sa main,
et que l'en ne povoit nullement veoir iceulx se l'en ne
leur donnoit aucuns de ses membres; mais pour ce que
elle leur avoit donné ce que dit est, elle les avoit veuz
et parlé à eulx. Laquele deposant respondi lors à sadite
marrine que, pour chose qui lui peust advenir, elle ne
donrroit son arme ne aucuns de ses membres à personne
quelconques, fors que à Dieu; mais se, par autre voye
ou maniere, lui vouloit enseigner aucun bien pour sa vie
avoir et soubstenir honnestement, voulentiers le retendroit
et aprendroit. Et, ce fait, sadite marrine lui enseigna
la maniere comme elle parleroit audit Haussibut et
à ces autres choses, en lui disant que bien parleroient à
li, mais elle ne les verroit aucunement. Disant à elle qui
parle, par la maniere que dit est, que nul temps que elle
yroit le dimenche au moustier, elle ne prenist ou jettast
sur elle aucune eaue benoite, ne ne lavast aussi ses mains
la journée que elle vouldroit parler à eulx; et que quant
elle vouldroit appeller icellui Haussibut, que elle prenist
un tison de feu, et d'icellui feist un cercle tout environ
elle, et auprès dudit sercle qu'il y eust de l'eaue benoite,
par tele maniere que se elle en avoit afaire, elle en peust
avoir et jetter sur elle. Lequel cercle ainsi par elle fait, elle
qui parle se meist ou milieu d'icellui et deist les parolles
qui ensuivent:In nomine Patris, et Filii, et Spiritus Sancti,
amen. Haussibut, Haussibut, Haussibut, vien à moy ycy, et me
diz et enseigne ce que je te demanderay. Et quant il lui aura
dit ce que elle lui aura demandé, que hastivement elle
lui donnast de ce que elle tendra, soit terre, herbe,
fiens, chenevuys ou autre chose quelconques, et que, ce
fait, elle prenist de l'eaue benoite sur li et yssist hors
dudit cerne ainsi fait par elle; et bien se gardast, sur
quanques elle doubtoit son corps et son arme, que de
chose que elle deist ou enseignast à quelque personne
que ce fust, que elle n'en prenist denier ne maille
quelconques.
Dit avec ce, elle qui parle, que, ouyes icelles parolles,
et en elle conceues, saichant le dessus dit Jehan de
Ruilly, son voisin, estre homme de bonne vie, estat,
gouvernement et renommée, et qu'il estoit moult malades,
voulant esprouver les enseignemens à li faiz par
sadite marrine, et en entencion de bien faire, et pour
vouloir à son povoir trouver le remede de la santté et
garison dudit de Ruilly, ala veoir icellui de Ruilly, qui
estoit tout malades et couchiez, parla à lui, et icelli visita
de tout son povoir le mieulx que elle pot et sceust; auquel
de Ruilly elle dist que elle le revendroit veoir bien
briefment. Et atant se parti de l'ostel dudit de Ruilly, et
le landemain, elle estant aus champs et soyant de l'erbe
pour la nourreture de ses bestes, recordant de la visitacion
faite par elle audit de Ruilly, fist environ soy un
cerne d'un baston que elle tenoit, se mist ou milieu
d'icellui cerne, dist ces moz:In nomine Patris, et Filii, et
Spiritus Sancti,et par plusieurs fois appella ledit Haussibut,
afin qu'il venist parler à lui, et lui enseigner quelle maladie
il avoit, et quelle garison et remede elle y pourroit
mettre pour faire avoir santté audit de Ruilly. Lequel
Haussibut mist moult longuement à venir à elle qui parle,
et, lui venu, dist à elle qui parle que icellui de Ruilly
estoit envoulté et ensorcelé par une femme demourant à
Paris, à la porte Baudoer, avec laquele ledit de Ruilly
avoit longuement frequenté et eu de lui deux enfans, et
à laquelle, durant le temps qu'ilz conversoient li uns
avec l'autre, icellui de Ruilly avoit donné une payelle
de fer et une cueillier de cuivre. Lui dist aussi que icelle
femme avoit à nom Gilete, et que soubz son lit, et ou
fuerre d'icellui, avoit un voult de cire; et aussy que elle
nourrissoit deux crapouz de lait de femme, et que quant
icelle Gilete vouloit que ledit de Ruilly, qui avoit esté
son ami, empirast de la maladie que il avoit et sentoit,
elle prenoit iceulx voult de cire et crapoux, les mettoit
sur le feu en ladite paelle de fer, et d'icelle cuillier les
remuoit; et que lorsque elle faisoit ce que dit est, il empiroit
moult fort audit de Ruilly, et sambloit que l'en le
poignist par le corps de petites aguilles ou d'espingles;
et que briefment, se remede n'y estoit mis, il seroit en
adventure de mourir.
Et dit que avant ce que ledit Haussibut voulsist venir
devers elle qui parle, ne qu'il lui dist ce que dit est,
elle le appella par trois fois l'une après l'autre, en
priant et requerant Nostre Seigneur Jhesu-Cripst qu'il lui
voulsist aidier à faire guerir ledit de Ruilly; et que au
partir que ledit Haussibut, que elle qui parle entend
Nostre Seigneur, fist de soy partir de devant elle qui
parle, elle lui donna une poignie d'erbe et toute la
terre que elle arracha tenant à icelle herbe, laquele
celui qui parloit à elle emporta, si comme elle tient,
jà soit ce que elle ne le veist alors paravant ne depuis
aucunement.
Dit aussi que samblablement icelli Haussibut vint à elle
qui parle parler par deux fois quant Jehan Laisné, prisonnier
ou Chastellet, vint devers elle ou lieu de sa demeure,
pour avoir conseil de celui ou ceulx qui avoient
desrobé une des damoiselles de la royne. Auquel Jehan
Laisné, après ce que elle ot parlé audit Haussibut, respondi
audit Jehan Laisné que celui mesmes qui lui demandoit
qui avoit fait ledit larrecin estoit celui qui fait
l'avoit, et non autre; et bien se gardast qu'il en avoit
fait, aus enseignes de ce que icelli larrecin fait, il avoit
mis ledit larrecin et bouté ou feurre de son lit; et d'icellui
larrecin avoit prins deux frans, desquieulx il avoit
donné une cotte hardie à une sienne amie. Et entend,
elle qui parle, que ledit Laisné estoit et est celui qui
avoit fait et commiz ledit larrecin. Lesqueles parolles
ouyes par icelli Laisné, ledit Laisné lui pria et requist
moult affectueusement que elle voulsist dire que celui qui
avoit fait icellui larrecin estoit un escuïer de la court de
la royne, que l'en appelle Guïot, hault homme et orguilleux,
vestu d'un habit de vert; et afin que elle continuast
et deist que ce avoit fait ledit Guïot, et non autre,
lui promist donner de l'or et de l'argent; et pour ceste
cause, et non autre, dit, elle qui parle, que icelli Guïot,
du surnom duquel elle qui parle n'est record ... .
Et dit que avant ce que ledit Haussibut voulsist venir
à elle qui parle, elle, par plusieurs journées et diverses
fois, jusques au nombre de six fois, et par plusieurs intervales
de temps, le requist; lequel, venu à elle qui parle,
lui dist que elle lui avoit fait et faisoit moult de peine et
de traveil, sanz ce que elle lui donnast aucune chose du
sien, ne ne feist aucun bien. Et dit que alors elle donna
audit Haussibut une poignie de chenevuys que elle tenoit
en sa main. à une autre fois, lui donna une poignie de
cendres que elle print en son fouyer.
Et dit, sur ce requise, que il ne venoit pas devers elle
qui parle à chascune fois que elle l'appelloit et requeroit
qu'il venist parler à lui par la maniere que dit est.
Cogneut oultre, que au temps que l'en vint devers
elle pour savoir qui avoit emblé la croix de Guerart,
elle par deux fois appella et requist icellui Haussibut qu'il
venist parler à lui, lequel il vint à très-grant peine et
priere; et lors samblablement lui dist que elle lui faisoit
moult de peine et de traveil sanz lui rien donner du sien.
Auquel appel que elle qui parle fist lors d'icellui Haussibut,
elle estoit en sa maison, et environ soy fist un cerne
d'un tison de feu par la maniere que dit est cy-dessus, se
mist et assist ou milieu d'icellui, et par icellui Haussibut
li fu dit que un nommé Simon Sejourné, demourant à
Meaulx, avoit eu de ceulx qui avoient emblé ladite
croix la somme de XVJ frans, et que par une femme icelle
croix avoit esté portée vendre à Paris. Auquel Haussibut,
au departement qu'il fist d'elle deposant, elle lui jetta
pour paiement plain son poing de cendres.
Cogneut avec ce, que, puis deux ans ença, elle fu
emprisonnée ès prisons de l'evesque de Meaulx, pour
souspeçon de ce que l'en disoit que elle estoit devinerresse,
et s'entremettoit d'enseigner les biens perdus;
esqueles prisons elle fu par l'espace d'un an ou environ,
et jeut d'enfant en icelles prisons; et, en après ce, fu mise
hors desdites prisons par le commandement de l'evesque
de Meaulx qui lors estoit, lequel de sa bouche li deffendi
que d'ores en avant elle ne s'entremeist de faire telles
invocacions, sur peine d'estre mise de rechief en prison.
APRèS LESQUELES choses ainsi faites, demandé fu par
ledit mons. le prevost, ausdiz conseilliers, leurs advis et
oppinions sur ce que dit est, et qu'il estoit bon de faire
d'icelle Cordiere, prisonniere. Tous lesquieulx, veu l'estat
d'icelle, la confession par li faite cy-dessus escripte,
avec la deffence à li faite par ledit evesque, et que contre
icelle, par sadite confession, elle a passé, fait et alé les
invocacions cy-dessus dites, qui sont contre la foy catholique,
et choses deffendues, sur peine de feu; que de
son povoir elle a ces choses mises à effet; delibererent et
furent d'oppinion que elle estoit digne et avoit desservi
mort, comme sorciere ou ensorcelerresse de gens, et que
pour ce elle feust arse. Ouyes lesqueles oppinions et veu
ce present procès, ledit mons. le prevost le condempna
ad ce, pourveu toutesvoyes que pour ce que il sambloit,
à veue de ouil, que icelle Cordiere feust grosse d'enfant
sentant, que elle feust visitée par les matrosnes.
LE JEUDI, IXe jour de fevrier, l'an mil CCCIIIJxx et dix,
rapporterent par leurs seremens, Agace La Françoise et
Jehanne La Riquedonne, matrosnes jurées du roy nostre
sire, que elles, à grant diligence, ont veue et visitée
Jehanne La Cordiere, prisonniere detenue en Chastellet,
et tiennent et croyent fermement et en leurs consciences
que icelle prisonniere est grosse d'enfant sentant de cinq
mois ou environ.
ITEM, le mercredi, Ve jour d'avril, après Pasques,
l'an mil CCCIIIJxx et onze, rapporterent de rechief, les
dessus dites matrosnes jurées, que, du commandement
aujourd'uy à elles fait par ledit mons. le prevost, elles
avoient veue et diligenment visitée ladite Jehanne La
Cordiere, prisonniere, en laquelle elles n'avoient trouvé
aucun signe ou apparence par quoy elles peussent avoir
veu, senti ou sceu aucunement que elle feust grosse d'enfant;
mais tiennent et croient fermement que, à la derreniere
fois que elles virent et regarderent icelle, que
ce que elles cuidoient avoir sentu et que elles disoient
estre enfant, estoient mauvaises humeurs acumulées ensamble
en son corps, par quoy elle estoit ainsi ronde; et
que maintenant lesdittes humeurs estoient moult avalées
et diminuées d'environ icelle prisonniere.
ITEM, le mardi, XIIJe jour du mois de juing, l'an mil
 CCCIIIJxx et onze, en jugement sur les quarreaux dudit
Chastellet, par devant mons. le prevost, presens maistres
Jehan Truquan, lieutenent dudit mons. le prevost; Dreux
d'Ars, auditeur; Martin Double, advocat du roy; Miles
de Rouvroy, Hutin de Ruit et Gieffroy Le Goibe, examinateurs;
fu faite venir la dessus dite Jehanne La Cordiere,
prisonniere, à laquele, après ce que elle ot fait
serement aus sains Euvangiles de Dieu que elle diroit
verité, et que par ledit mons. le prevost lui fu demandé
se elle estoit grosse d'enfant ou non, et quele espace de
temps il avoit que homme n'avoit eu compaignie charnele
à elle, cogneut et afferma par serement que, environ huit
jours paravant son emprisonnement fait céens, elle n'avoit
eu compaignie d'omme, et savoit bien certainement que
elle n'estoit aucunement grosse d'enfant, en requerant
instanment audit mons. le prevost que, veu le procès
contre elle fait et ses confessions, ledit mons. le prevost
lui voulsist sur ce faire justice et raison, et le expedier au
plus tost que bonnement pourroit.
LE SAMEDI ensuivant, XVIJe jour dudit mois de juing,
l'an dessus dit, après ce que, du commandement de bouche
fait par mondit seigneur le prevost ausdites matrosnes
jurées, elles orent veue et visitée de rechief icelle Jehanne
La Cordiere, prisonniere, et que elles orent rapporté que,
elle veue et diligenment regardée et examinée à très-grant
diligence, elles n'ont trouvé en elle signe ou apparence
de grossesse quelconques, et que, ledit rapport ainsi fait,
ledit mons. le prevost ot mandé et fait venir en jugement,
sur les quarreaux dudit Chastellet, la dessus dite prisonniere,
en la presence de maistres Jehan Truquan, lieutenant
dudit mons. le prevost; Beraut Brisson, esleu sur le
fait des aydes; Dreux d'Ars, auditeur; Nicolas Bertin et
Hutin de Ruit, examinateurs; et li repeté les rappors fais
par lesdites matrosnes jurées, cy-dessus escrips, et aussi sa
confession par elle faite et escripte, sur le mardi XIIJe jour
de ce present mois de juing, icelli mons. le prevost, veu
ce present procès, et tout consideré, condempna icelle
prisonniere, et en sa presence, pour les causes cy-dessus
escriptes, et pour faire acomplir et enteriner le jugement
contre elle autrefois conseillié, cy-dessus escript, sur
le IXe jour de fevrier MCCCIIIJxx et dix derrenierement
passé, à estre arse. De laquele sentence laditte prisonniere
appella en parlement, et, pour ce, fu surcis par ledit
 mons. le prevost de plus avant proceder à l'encontre
d'icelle prisonniere, et commandé aus varlés de la geole
que icelle prisonniere ilz remeissent en la prison de laquelle
elle avoit esté attainte.
LE MARDI, premier jour d'aoust, l'an mil CCC quatre-vins
et onze, par devant mons. le prevost, lui estant en jugement
sur les carreaux du Chastellet de Paris, furent presens
honorables hommes et saiges messeigneurs maistres Jaques
Boujeu, Robert Broisset et Guillaume Porel, conseilliers
du roy nostre sire en parlement, et Jehan de Cessieres, notaire
du roy nostre sire et greffier criminel dudit seigneur
en parlement, lesquieulx dirent et rapporterent que, veu
par messeigneurs et la court de parlement le procès de
Jehanne de Brigue, dite La Cordiere, prisonniere en
Chastellet, cy-dessus nommée, et escript, etouyespar
eulx les causes d'appel proposées par icelle prisonniere,
à grant et meure deliberacion, mesdiz seigneurs de parlement
avoient et ont dit, deliberé et appointié que par
ledit mons. le prevost, appellé avec lui ledit maistre
Jaques Boujeu et autres de messeigneurs conseilliers du
roy oudit parlement, et tel autre conseil que bon lui
samblera, il voye, visite et examine de rechief plus diligenment
le procès dessus escript que fait n'est, et ouye
surtout icelle femme, soit par maniere de question ou
autrement, et procede à l'absolucion ou condempnacion,
eslargissement ou delivrance d'icelle prisonniere, comme
il verra que bon sera, et à faire sera par raison, nonobstant
l'appellacion dessus dite, faite par icelle Cordiere, prisonniere.
Et, ce fait, ledit mons. le prevost pria et requist
messeigneurs dudit parlement dessus nommez que
demain ilz voulsissent venir sur lesdiz quarreaux pour
faire et avancer ledit procès, attendu la longue prison
par elle soufferte.
LE MERCREDI, second jour du mois d'aoust, l'an mil
 CCCIIIJxx et onze, par devant monseigneur le prevost, lui
estant en jugement sur les quarreaux, presens honorables
hommes et saiges maistres Jaques Boujeu, Robert Broisset
et Guillaume Porel, conseilliers du roy nostre sire en
parlement; Jehan de Cessieres, greffier criminel dudit
parlement; Jehan Truquan, lieutenant dudit mons. le
prevost; Dreux d'Ars, auditeur en Chastellet; Andrieu
Le Preux, procureur du roy illec; Ernoul de Villiers,
Robert de Tuillieres, Hutin de Ruit, Gieffroy Le Goibe
et Jehan Fouquere, examinateurs du roy nostre sire en
Chastellet; fu faite venir et attainte Jehanne de Brigue,
dite La Cordiere, prisonniere detenue oudit Chastellet,
laquele fu faite jurer aus sains Euvangiles de Dieu dire
verité de toutes les choses qui lui seroient demandées;
et pour ce, sur ce requise, cogneut et confessa, oultre et
par-dessus les autres confessions cy-dessus par elle faites,
et qui lui furent leues mot après autre, que la premiere
invocacion par elle faite de Haussibut fu en la ville de
Villeneufve Saint-Denis, pour ce que en certaine taverne
où elle avoit beu, en la compaignie de plusieurs gens
d'icelle ville de Villeneufve, l'en lui avoit rapporté que,
deux ans a ou environ, autrement du temps n'est recorde,
que illec avoit esté perdue une tasse d'argent, et que le
seigneur de l'ostel où ilz avoient beu mescreoit d'icelle
tasse sa femme, disant que elle l'avoit prinse pour donner
à ses ribaus. Et pour ce, elle, de ce advertie, pensant
en soy que elle pourroit avoir en ce villenie et deshonneur,
recordant des parolles et enseignemens à li faiz et
donnez par ladite Jehennete, sa marrine, sitost comme
elle fu retournée d'icelle ville de Villeneuve en son hostel
à Ortie, print en une de ses mains plain poing de chenevuys
et en l'autre de l'eaue benoite, et s'en ala en un
jardin derriere sa maison, ouquel, d'un baston que elle
trouva illec, elle fist un cerne entour li, et, celi cerne
ainsi fait, se mist ou milieu, auprès d'elle ledit chenevuys
et eaue benoite; et lors, au conjurement de Nostre Seigneur
Jhesu-Cripst, appella par trois fois, et à trois distences
assez de loings l'une après l'autre, ledit Haussibut, et
lui dist et pria comme il lui voulsist enseigner celui ou
celle qui ladite tasse d'argent avoit prinse, où elle estoit.
Par lequel Haussibut li fu dit et enseignié que la chamberiere
d'un nommé Faveau, demourant en icelle ville
de Villeneufve, avoit prinse icelle tasse lorsque elle avoit
esté perdue, et icelle mucée ou secours de sa robe; et,
en après ce, pour doubte que de ce elle ne feust saisie,
icelle chamberiere avoit icelle tasse mucée ou jardin de
sondit maistre, en une trosse d'erbe. Lesqueles parolles
et enseignemens ainsi fais et dis par ledit Haussibut à
elle qui parle, elle lui jetta ledit chenevuys et donna,
afin de soy absenter; et, en après ce, jetta d'icelle
eaue benoite sur elle, et atant se parti dudit cerne et
jardin.
Dit avec ce, que, VIIJ jours ensuivens la perte d'icelle
tasse d'argent, ou environ, elle qui parle retourna et vint
en ladite ville de Villeneuve, et dit à celui hoste, qui
icelle tasse avoit perdue, les choses dessus dites, à elle
enseignées par ledit Haussibut, sans lui nommer aucunement
icellui Haussibut. Lesqueles choses ouyes par icellui
hoste, il ala en l'ostel dudit Fauveau, et tant fist qu'il
retrouva sadite tasse d'argent par li perdue, et ot et
emporta icelle à son prouffit, si comme depuis ces choses
icellui hoste a depuis ce dit et rapporté à elle qui parle.
Et plus ne autre chose quelconques ne voult confesser
qui lui portast prejudice, jà soit ce que requise en feust
bien et diligenment.
APRèS laquele confession ainsi faite par icelle prisonniere,
et veu ce que autre chose n'a voulu confesser, ouy
la relacion de mesdiz seigneurs conseilliers du roy nostre
sire en parlement, qui ont rapporté et tesmoignié que,
du commandement et ordonnance de la court de parlement,
ilz estoient envoyez pour savoir et ouyr se ladite
prisonniere vouldroit autre chose cognoistre que dit
avoit, et que ou cas que autre chose ne vouldroit confesser,
que par la court dudit parlement avoit esté dit,
appointié et ordonné que en leurs presences icelle prisonniere,
veues les confessions par elle faites, qui sont
moult obscures, et afin de savoir plus à plain par sa bouche
la verité et clerificacion de sesdites confessions, et
autres crimes et deliz, s'aucuns fais en avoit, elle feust
mise à question. Ledit mons. le prevost, par deliberacion
et advis desdiz conseilliers, et ouy ledit rapport, et aussi
en la presence de messeigneurs de parlement dessus nommez,
dit et profera par sa bouche à icelle prisonniere,
pour ce presente en jugement, que se elle ne lui confessoit
et disoit autre chose que fait avoit, que il la feroit questionner.
Laquelle ne voult aucune autre chose que dit
est et cogneu a cy-dessus confesser; et pour ce, en enterinant
ledit jugement, ordonnance et appointement fait
par mesdiz seigneurs de parlement, icelle prisonniere fu
faite despouillier toute nue, mise, liée et atachée à question
sur le petit tresteau; et aussitost comme elle ot eu un
petit d'eaue à boire, requist instanment que l'en la meist
hors de laditte question, et elle diroit verité des crimes
et excez par elle fais sur la matiere dont elle est accusée,
et monsterroit et enseigneroit celles qui les lui avoient
monstrées et aprinses. Si fu mise et deslié hors d'icelle
question, menée choffer en la cuisine en la maniere acoustumée,
et, en après ce, ramenée en jugement sur les
quarreaux.
HORS de laquele question, et sans aucune force ou
contrainte de gehine, après ce que de rechief icelle prisonniere
ot juré aus sains Euvangiles de Dieu dire verité
des crimes, excez et invocacions de deables par elle faiz,
et en augmentant les confessions cy-dessus escriptes, par
elle autrefoisfaites, et en corrigant et clerifiant icelles,
cogneut et confessa, et par serement, que environ la
Saint-Martin d'iver prouchainement venant aura deux
ans, elle qui parle, pour lors et depuis, jusques au temps
de son emprisonnement, demourant en la ville de Besmes,
à lieue et demie d'icelle ville de Guerart ou environ, à
un matin fu venue voir et visiter par une nommée Lucete,
mere de Hennequin de Ruilly, demourant audit
lieu de Guerart, et, après plusieurs parolles d'esbatement
dittes entre elles, icelle Lucete pria et requist elle qui
parle, de laquelle voix et commune renommée est au
pays d'environ que elle s'entremet de deviner, et advertir,
et adviser les gens des choses qu'ilz ont perdues et
adirées, et d'aucunes autres choses eulx enseigner quant
elle en est requise, que elle voulsist venir audit lieu de
Guerart veoir ledit de Ruilly, son filz, qui estoit moult
fort malades, et le visiter, et à la senté de sondit filz
pourveoir au mieulx que elle porroit et sauroit; et tant
fist icelle Lucete par devers elle qui parle, que elle s'accorda
de venir avec elle audit lieu de Guerart. En venant
lequel chemin, icelle Lucete dit secretement à elle qui
parle que l'en avoit donné à entendre audit de Ruilly,
son filz, et à elle, que sondit filz estoit prins et envoulté
de charoy par Macete, sa femme; mais elle ne sondit
filz ne osoient ce dire à icelle Macete, et amoient mieulx
que par elle qui parle, laquelle avoit et a nom oudit pays
que elle scet toutes choses, feust dit et revelé la verité,
que ce icellui de Ruilly, son filz, ou elle, Lucete, le
deissent, pour nourrir et garder la paix entre iceulx mariez
ses enfans. En laquelle ville de Guerart, eulx venuz,
elle qui parle fu prinse et tirée à part par icelle Macete,
femme dudit de Ruilly, et priée et requise très-instanment
que elle voulsist dire audit de Ruilly, son mary, s'il lui
demandoit se il estoit envoulté, que elle deist que ouyl,
et que c'estoit par une nommée Gilete Verriere, demourant
à Paris, à la porte Baudoer, laquele avoit eu deux
enfans de lui, et à laquelle aussi il avoit donné une paile
de fer et une cuillier d'arain. Et afin que elle deist ces
choses audit de Ruilly, son mary, lui promist donner le
drap d'un chaperon qui vauldroit VIIJ  s., et mieulx lui
faire ce elle faisoit ce que elle lui requeroit. à la priere
et contemplacion de laquelle Macete, elle qui parle,
quant elle ot parlé audit de Ruilly, lui dist comme il
estoit envoulté par ladite femme par la fourme et maniere
que contenu est en sa deposicion cy-dessus escripte, sans
ce toutesvoies que, pour savoir ces choses, elle feust
oncques advertie par ledit Haussibut, que elle appellast
ou invocast aucunement icellui, ne aussi en feust advertie
par autre que par ladite Macete, femme d'icelui de
Ruilly, ne que, pour ce faire, de ladite Macete elle
eust denier ne maille des promesses dessus dites, à elle
faites; et atant se parti de l'ostel d'icellui de Ruilly elle
qui parle, et s'en ala en sondit hostel à Besmes, ne oncques
puis ne parla audit de Ruilly de maladie ou chose
nulle qu'il ou sadite femme eussent.
COGNEUT oultre, elle qui parle, que environ un mois
paravant la Toussains derrenierement passée, Macete,
femme dudit de Ruilly, manda elle qui deppose, estant
lors en son hostel à Besmes, par le paige de leur hostel,
du nom duquel elle n'est recorde, que incontinent, ou
au moins le plus tost que elle pourroit, que elle venist
parler à icelle Macete, sa maistresse, en la ville de Guerart;
auquel paige elle deposant dist que voulentiers y
vendroit. Et le jour que icellui paige ala devers elle, ou
au moins le landemain, elle qui parle vint audit lieu de
Guerart, par devers icelle Macete, en son hostel; à laquelle
deposant icelle Macete, eulx deux estantes seules
en une chambre en l'ostel dudit de Ruilly, fu requise
moult affectueusement par icelle Macete, et priée que de
tout ce que elle lui demanderoit, elle lui deist verité, et
le enseignast et advisast au mieulx que elle pourroit et
sauroit, et que tout ce que elles feroient et diroient ensamble,
elle tenist secret, et que elle deposant devoit
faire et enseigner plusieurs choses; et finablement, après
plusieurs parolles dites entre elles, et que elles orent
promis l'une à l'autre non eulx entre-acuser, à nul temps
de leurs vies et jusques en la fin de leurs jours, de chose
que elles deissent ou diroient, ores ou pour le temps à
venir, ensamble, icelle Macete dist à elle deposant que
elle estoit moult fort et grandement enamourée du chapellain
du curé d'icelle ville de Guerart, ne ne povoit
durer se elle ne le veoit, et que son entente, et aussi la
voulenté dudit curé, estoit d'eulx en aler ensamble par
le pays et bien loings, pour ce que, par nulle voye et
maniere du monde, elle ne povoit demourer ne plus
estre avec ledit de Ruilly, son mary, pour la mauvaise et
oultrageuse vie que il lui menoit, en lui priant, sur toute
l'amour et plaisir que elle li povoit faire à tousjours mais,
que se elle lui savoit donner, enseigner ou bailler conseil
ne chose quelconques par quoy ledit de Ruilly, son
mary, cheist et feust en très-grant langueur de maladie,
et que jamais il ne se peust partir de son hostel, sans ce
toutesvoyes qu'il souffrist mort, que elle li dist afin de
le fere; et que durant le temps d'icelle maladie, elle et
ledit curé peussent mieulx acomplir leur voulenté ensamble
et enteriner leurs amours. à laquele Macete elle
qui parle dist que de ce elle ne lui sauroit donner conseil,
confort, ayde ou enseignement aucun; et, pour ce,
icelle Macete de rechief fist faire promettre à elle qui
parle que de chose que elle lui deist ou enseignast, que
aucunement elle ne l'accuseroit. Et lors li dist que elle
savoit bien la maniere du faire, et de fait lui monstra une
petite paele d'arain ronde, du tour d'une petite escuele
d'estain, en laquelle elle avoit mis de la cire et de la poiz
merlez ensamble, et que quant elle vouloit que sondit
mary empirast, elle mettoit icelle paile sur le feu tant
que elle faisoit frire laditte cire, icelle remuoit à une
petite cuillier, et que par tant de fois comme l'en vouloit
qu'il empirast à celui que l'en vouloit faire estre bien
malade, l'en mettoit icelle paile sur le feu pour frire, et
remuoit l'en icelle cire et poix à laditte cuillier, et que
alors celui en quel entente l'en faisoit ceste chose, il lui
sambloit que l'en le piquast d'aguilles parmi le corps,
telement li esmouvoit et espoingnoit le corps. Et, avec
ce, lui monstra un botereau assez gros, lequel estoit
en icelle chambre, en un petit pot de terre tout nuef, et
lequel botereau icelle Macete, si comme elle dist à elle
deposant, nourrissoit de lait de femme, en entencion que
quant elle vouldroit qu'il empirast plus fort à sondit mary
qu'il n'avoit fait paravant, qu'il li empirast, et qu'il convenoit
prendre une longue dent de cerens bien aguë,
et d'icelle l'en poignist ledit botereau, et par autant de
fois et aussi fort comme l'en piqueroit icellui botereau, la
char de celui pour lequel l'en feroit ce sentiroit autant
d'angoisse comme feroit icellui botereau. Et dit, sur ce
requise, que, en la compaignie d'icelle Macete, et eulx
deux presentes, et par deux fois, et environ deux ou
trois jours ensuivans l'un de l'autre, elle qui parle et
ladite Macete ont fait frire sur le feu ladite cire et poix,
et remué à ladite cuillier, d'un commun assentement et
volenté, et que quant elles mectoient icelle paele sur le
feu, ladite Macete apportoit le pot de terre ouquel ledit
botereau estoit près du feu, ainsy comme à IIJ ou IIIJ piez,
sans y faire autre chose quelconques que elle qui parle
sceust ou apperceust, ne ne veist qu'il eust en icelle paele
aucune figure ou pourtraiture d'omme nul, jà soit ce que
elle regardast dedens icelle pour veoir et adviser à son
povoir ce qui dedens icelle paile estoit.
DIT avec ce, elle qui parle, que veant et considerant
en soy que ladite Macete savoit moult de choses faire,
et la fiance, privauté et amour que elle lui avoit dit et
monstré ès choses devant dites, confiant d'icelle Macete,
dist à icelle Macete ces parolles ou en substance:
«Macete, je vous prie que vous me conseilliez de ce que Hennequin,
qui est mon ami et l'omme du monde que je ayme mieulx,
et duquel j'ay eu plusieurs biaux enfans, ne me veult par nulles
des voyes ou maniere du monde espouser, pour ce qu'il est de
plus grans amis que je ne suis. Et, pour ce, s'il estoit voye ne
maniere du monde par laquelle je peusse tant faire pour l'amour
de mes biaux enfans que il me espousast, sans ce toutesvoyes que
pour ce faire il receupst mort, je vous prie et requier sur toute
l'amour qui est entre nous deux que vous le me conseilliez.»à laquele
deposant icelle Macete dist:«Puisque tu le aymes tant,
je te aprendray bien et monsterray la maniere comment, avant
qu'il soit XV jours, que vueille ou non, il te espousera, et ne
s'en pourra departir, en lui faisant les choses qui ensuivent.»
C'est assavoir: que de la cire et poix que elle avoit veu
en icelle paile, au soir, quant elle sauroit que sondit ami
seroit couchié, elle prenist icelle paille, la mist sur le feu
tant, et feist icelle cire frire aucunement, et la remuast
à ladite cuillier; et que quant elle seroit couchée auprès
de sondit ami nu à nu, et il dormiroit, que d'icelle cire
et poix elle prenist un petit, et en frotast sondit ami entre
les deux espaules continuelment, jusques à nuef jours
ensuivans; et se dedens iceulx nuef jours il n'espousoit
elle qui parle, que elle revenist devers li, et elle lui bailleroit
ledit botereau, lequel elle piqueroit par la maniere
que dit est cy-dessus, et le venin qui d'icellui ystroit elle
meist en ladite paile de fer, et le feist frire avec laditte
cire et poix, et que quant elle auroit ce fait, que elle
retournast devers icelle Macete, et elle lui diroit et enseigneroit
la maniere comment elle feroit mengier audit
Hennequin, son ami, de ladite cire, sans ce que à ceste
cause il receust mort aucune. Ouye laquele Macete, elle
deposant, pour la très-grant ardeur d'amour que elle
avoit audit Hennequin, son ami, et pour l'amour des
enfans que elle avoit euz d'icellui, tandant afin qu'il
espousast icelle deposant, print et emprumpta d'icelle
Macete, en un certain jour ensuivant les parolles dessus
dites, à elle dites, la paile et cuillier dont cy-dessus est
faite mencion, et la cire et poix qui estoit dedens icelle
paile; et ces choses, elle qui parle, à un jour dont elle
n'est recorde, que elle avoit aporté vendre fromaiges en
ladite ville de Guerart, mist et envelopa en sa robe, et
iceulx porta en sondit hostel à Besmes, ouquel hostel, de
nuyt, et par deux fois ensuïans l'un l'autre, elle mist
frire sur le feu, et de nuyt, depuis que sondit ami estoit
couchié et endormi, ce qui estoit dedens ladite paile, et,
elle couchée auprès de sondit ami, print d'icelle cire et
poix par deux fois et par deux nuyz entresuïant, et en
oigny sondit ami entre deux espaules par la fourme et
maniere que dit et enseignié li avoit ladite Macete, sans
ce que, pour cause de ladite ointure, elle qui depose se
apperceust oncques que sondit ami la voulsist pour ce
plus tost espouser que paravant avoit fait, jà soit ce que
plusieurs fois paravant ce que dit est elle en eust icellui
Hennequin prié et requis.
Et dit que pour ce qu'il estoit advis à elle qui parle
que, par laditte ointture, sondit ami ne avançoit point
sa voulenté, ne n'espousoit elle qui parle, icelle deposant
ot voulenté et entencion d'aler par devers icelle
Macete, tant faire à elle que elle lui baillast le botereau
dont cy-dessus est faite mencion, pour faire et acomplir
ce que elle avoit dit à elle qui parle que elle lui feroit,
et savoir aussi d'icelle Macete plus à plain la maniere
comment elle pourroit donner à mengier à sondit ami
d'icelle cire et du venin dudit botereau, que dit et desclairé
lui a cy-dessus, et que ou jour que par le procureur
de la royne elle fu prise et admenée prisonniere en Chastellet,
elle s'estoit, au matin à son descoucher, disposée
et ordonnée de venir par devers icelle Macete querre
ledit botereau, pour faire et acomplir ce que dit est, et
de fait y feust venue se, pour cause de ladite prinse,
elle n'eust esté empeschée.
LE JEUDI, tiers jour d'aoust, l'an mil CCCIIIJxx et onze,
en la presence de mons. le prevost, presens maistres Jehan
Truquan, lieutenant dudit mons. le prevost; Dreux d'Ars,
auditeur; Miles de Rouvroy, Ernoul de Villiers, Robert
de Pacy, Robert de Tuillieres, Gieffroy Le Goibe et
Jehan Fouquere, examinateurs; fu attainte et fait venir
en jugement, sur les quarreaux dudit Chastellet, Jehanne
de Brigue, dite La Cordiere, prisonniere detenue oudit
Chastellet, laquelle, après ce que elle ot juré aus sains
Euvangiles de Dieu dire verité, continua et persevera par
serement ès confessions cy-dessus escriptes, par elle ou
jour d'ier faites, qui lui furent leues mot après autre,
et afferma par sondit serement le contenu en icelles estre
vray par la fourme et maniere que escriptes sont cy-dessus;
et, ce fait, fu icelle prisonniere fait remettre en la prison
de laquelle elle avoit esté attainte.
LE samedi, Ve jour dudit mois d'aoust ensuivant, l'an
dessus dit, par devant mons. le prevost, et en la presence
de messeigneurs maistres Jaques Boujeu, Robert Broisset,
Guillaume Porel et Nicole de Buïencourt, conseilliers
du roy nostre sire en parlement; Dreux d'Ars,
lieutenant dudit mons. le prevost; Jehan de La Folie,
receveur de Paris; Jehan de Tuillieres, Ernoul de Villiers,
Robert de Pacy, Gieffroy Le Goibe et Jehan Fouquere,
examinateurs, etc. ; fu faite venir et attainte en
jugement, sur les carreaux dudit Chastellet, Jehanne de
Brigue, dite la Cordiere, prisonniere dessus nommée,
laquelle, et par serement sur ce par elle fait aus sains
Euvangiles de Dieu, sanz aucune force ou contrainte,
continua et persevera ès confessions par elle derrenierement
faites, qui lui furent leues mot après autre, et
afferma le contenu en icelles, et samblablement les autres
confessions cy-dessus escriptes, par elle autrefois faites, et
lesqueles lui furent leues comme dit est, estre vrayes par
la fourme et maniere que escriptes sont, sauf tant là où
elle dit que, pour savoir quele maladie ledit de Ruilly
avoit, elle avoit parlé à Haussibut, lequel lui avoit dit
et enseignié que Gilete, demourant à la porte Baudet, à
Paris, et en cest article se rapporte ad ce que derrenierement
en a dit et confessé. Et, ce fait, par le commandement
dudit mons. le prevost, icelle Jehanne fu faite
mettre à part sur les quarreaux.
EN l'absence de laquelle prisonniere, ledit mons. le
prevost demanda ausdiz presens conseilliers leurs advis
et oppinions se, veuz les faiz cogneuz par icelle prisonniere,
le roy devoit avoir la cognoissance, ou se elle
devoit estre rendue à l'Eglise, pour en faire ce que bon
leur sambleroit, et se aussi elle avoit confessé cas pour
lesquieulx elle deust recevoir mort, comme à sorciere
appartient. Tous lesquieulx, sauf ledit de Buyencourt,
furent d'oppinion, veues les confessions faites par icelle
prisonniere, les reiteracions, perseveracions et continuacions
des invocacions par elle faites dudit Haussibut;
que pour ces choses faire, dire et enseignier, elle avoit
prins prouffit; que aussi pour prouffit, comme dit est, avoit
deposé et relaté, à l'intercession et priere de Macete,
femme Hennequin de Ruilly dessus nommé, que ladite
Gilete, demourant à Paris, avoit ensorcelé icellui de
Ruilly par la maniere plus à plain cy-dessus escript en
ses autres confessions, contre lequel tesmoignaige elle
savoit le contraire estre vray, tant parce que icelle Macete
lui avoit de sa bouche dit que par elle sondit mary
estoit ensorcelé, et aussy lui avoit monstré et enseigné la
maniere comment faire le devoit; consideré aussi que en
usant du mauvais art et science à elle monstré et enseignié
par ladite Macete, elle en avoit usé en oignant son ami
entre les espaules, afin qu'il espousast icelle, et la voulenté
et entencion que elle avoit d'aler querre les botereaux,
pour faire mengier à sondit ami du venin d'iceulx
pour le decevoir; qu'il ne tenist pas en elle que la chose
ne advenist, laquelle feust advenue se n'eust esté la prinse
d'icelle prisonniere; l'estat d'icelle prisonniere, sa vie et
gouvernement, ce aussi que autrefois elle avoit du cas
d'invocacion esté aprochée en la court de l'evesque de
Meaux, et li deffendu l'en user d'ores en avant, sur peine
de feu, et que depuis ladite sentence, veues ses confessions,
elle en avoit usé; delibererent et furent d'oppinion
que au roy seul, et pour le tout, appartenoit la
cognoissance de ce; et ledit de Buyencourt fu d'oppinion
que à la court de l'Eglise en appartenoit la cognoissance.
Et, oultre ce, tous iceulx conseilliers, sauf lesdiz Broisset
et Buyencourt, furent d'oppinion que elle estoit digne
de souffrir mort comme sorciere, c'est assavoir estre arse,
et que de ce l'en ne la povoit espargnier, veues les
choses dessus dites; et ledit maistre Robert Broisset fu
d'oppinon que elle feust tournée ou pilory, et, en après
ce, tenue par demi-an prisonniere au pain et à l'eaue, et,
en après ce, li feust deffendu que d'ores en avant elle
ne usast de telles invocacions, sur peine du feu.
OUYE l'oppinion de la plus grant partie desquelx conseilliers
dessus nommez, ledit mons. le prevost condempna
icelle Jehanne, prisonniere, à estre excecutée comme
sorciere, c'est assavoir à estre arse.
LE LUNDI, VIJe jour dudit mois d'aoust, l'an mil CCC 
quatrevins et onze, pardevant mons. le prevost, estant
en jugement sur les quarreaux, vint et comparu Gaultier
Le Seneschal, huissier de parlement, lequel dist audit
 mons. le prevost que, du commandement de bouche à
lui fait par messire Guillaume de Sens, chevalier, president
et tenant le siege, et par noz autres seigneurs de
parlement, ouye certaine requeste de provision faite à
ladite court de parlement, par reverend pere en Dieu
 mons. l'evesque de Paris, faisant mencion, sadite requeste,
que jà soit ce que, par ledit mons. l'evesque ou
son promotteur, eussent esté requises lui estre rendues
deux femmes que l'en disoit estre sorcieres, detenues
prisonnieres oudit Chastellet, et que à lui la cognoissance
desdittes femmes, se prinses estoient, pour ladite cause
de detencion et jugement, lui competoit et appartenoit;
toutesvoyes icellui mons. le prevost avoit de ce faire
esté refusant et en demeure, mais, si comme l'en lui
disoit, s'efforçoit de faire excecuter lesdites femmes à
mort; et requeroit que avant que ladite excecucion
se parfeist, il feust ouy contre ledit mons. le prevost.
Lequel huissier, tant par vertu dudit commandement de
bouche, comme par une petite cedule ou supplicacion
baillée par ledit mons. l'evesque à ladite court, signée
du saing manuel de honorable homme et discret maistre
Jehan Willequin, greffier civil de ladite court, il faisoit
commandement audit mons. se prevost que tantost
et hastivement il alast en ladite court de parlement dire
la cause pourquoy il ne vouloit rendre icelles femmes.
OUQUEL jour, ledit mons. le prevost, et incontinant
après ce que dit est, en obeissant audit commandement,
ala en ladite court de parlement, acompaignié de honorable
homme et saige maistre Dreue d'Ars, lieutenant
dudit mons. le prevost, et de Aleaume Cachemarée, son
clerc criminel; en laquele court de parlement ledit mons. 
le prevost, par devant honorable homme et saige maistre
Simon Foison, president en parlement, et par autres
nosseigneurs dudit parlement, assemblez en la tournele
de derriere ladite court de parlement, dist et desclaira
les causes pourquoy il ne avoit voulu icelles femmes
rendre audit mons. l'evesque, et leur monstra les procès
que fais avoit contre lesdites femmes. Par lesquieulx
mesdiz seigneurs fu dit, commandé, ordonné et appointié
que les procès dessus diz il baillast au procureur et conseil
du roy nostre sire en laditte court de parlement, afin
de adviser iceulx sur ce, et deffendre le droit du roy
contre les requestes et demandes dudit mons. l'evesque;
et, avec ce, que audit mons. l'evesque seroit fait commandement
que le landemain matin, qui seroit mardi,
 VIIJe jour dudit mois d'aoust, il venist en ladite court de
parlement soustenir sadite requeste, s'il veoit que bon
feust. Et, ce fait, par ledit mons. le prevost fu baillé à
maistre Pierre Lorfevre, conseillier du roy nostre sire en
ladite court de parlement.
Le mercredi ensuivant, IXe jour dudit mois d'aoust,
par devant mons. le prevost, lui estant en jugement sur
les quarreaux, presens maistres Jehan Truquan, lieutenant
dudit mons. le prevost; Dreue d'Ars, auditeur;
Ernoul de Villiers, Robert de Pacy et Jehan Fouquere,
examinateurs; vindrent et furent presens honorables
hommes et saiges maistres Regnaut du Mont Saint-Eloy
et Guillaume Porel, conseilliers du roy nostre sire en
parlement; maistre Jehan de Cessieres, greffier criminel
dudit parlement; lesquieulx dirent et rapporterent audit
 mons. le prevost que, ouyes les requestes des evesques
de Paris et de Meaux, qui vouloient et requeroient
ycelles femmes prisonnieres leur estre rendues, chascun
pour tant comme il lui touche, et la deffence du procureur
du roy nostredit seigneur oudit parlement, mesdiz
seigneurs avoient dit, ordonné, deliberé et appointié que
au roy nostre sire, et audit mons. le prevost pour lui, est
et appartient, et aussi demourra la cognoissance desdites
femmes, et que lui, conseillié bien et deuement, et
appellé tel conseil comme bon lui semblera, il face sur
ledit procès, à icelles femmes prisonnieres, bonne justice
et raison.

L'AN DE GRACE MIL CCCIIIIxx ET ONZE, le jeudi IIIJe jour
d'aoust, par devant mons. le prevost, lui estant en
jugement sur les quarreaux, presens honorables hommes
et saiges messeigneurs maistres Jaques Boujeu, Robert
Broisset, Guillaume Porel et Nicole de Buyencourt, conseilliers
du roy nostre sire en parlement; maistre Dreue
d'Ars, auditeur en Chastellet, et Andrieu Le Preux,
procureur dudit seigneur oudit Chastellet; fu attainte et
fait venir, des prisons dudit Chastellet, Macete, femme
de Hennequin de Ruilly, demourant en la ville de Guerart
en Brie, prisonniere detenue oudit Chastellet, pour
souspeçon d'estre sorciere, et que par Jehanne de Brigue,
dite La Cordiere, prisonniere detenue oudit Chastellet,
elle de ce est accusée et souspeçonnée. Laquele prisonniere,
jurée aus sains Euvangiles de Dieu de dire verité
de ce que dit est et autres choses qui lui seroient demandées,
cogneut et afferma par serement que de present
elle est femme de Hennequin de Ruilly, demourant à
Guerart, et que icellui elle, puis cinq ans ençà, a espousée,
et puis continuelment ont demouré en icelle ville
de Guerart, et que paravant ce, c'est assavoir IX ans a
ou environ, elle qui parle, lors demourant avec ses parens
et amis en la ville de Rilly en Anjou, dont elle est
née, après ce que Jehannin Cotin, pelletier de mons. de
Chastiau-Fromont, ot plusieurs fois eu compaignie charnele
à elle, fu par icellui Jehannin eslevée et admenée
de ladite ville de Rilly en Anjou, et mise logier en certain
lieu à Paris, dont elle n'est de present recorde. Requise
se au temps que ledit Cotin ot premierement compaignie
charnele, estoit pucelle, dit que non. Et, avec
ce, dit que quant icellui Cotin ot laissiée elle qui parle à
Paris, et s'en fu retourné ou pays d'Anjou, ou service
d'icellui seigneur de Chastiau-Fromont, elle qui parle,
veant que de nul elle n'avoit secours ou ayde, et ne savoit
mestier aucun pour gaignier sa vie, se mist à servir comme
chamberiere en l'ostel de la Nef en Greve, de laquelle
hostellerie, après ce que elle y ot demouré environ
 IIJ sepmaines, fu d'icellui hostel prinse et levée par un
nommé Crestien, et menée en une sienne chambre, en
laquelle elle fu par certain temps, n'est autrement recorde
d'icellui temps; et quant ledit Crestien fu parti de la
ville de Paris, et alé ou service de mons. de Berry, elle
s'accointa d'un nommé Guïot de Lisle, lequel gouverna
elle qui parle, et quist ses neccessitez de boire et de mengier,
chauffer et vestir, et aussi de lui livrer maison et
mesnaige, par l'espace de IIIJ ans ou plus. Et pour ce que
icellui de Lisle delessa elle qui parle par aucun temps,
elle fist son ami ledit Hennequin de Ruilly, son mary,
lequel, après ce qu'il ot compaigné et frequenté elle qui
parle par six sepmaines ou environ, d'un commun assentement,
fiancerent li uns l'autre; et lesqueles fiançailles
ainsi faites, icellui de Ruilly ala ou pays d'Espaigne,
ouquel il demoura par l'espace de demi-an ou environ;
et, en après ce qu'il fu retourné, eulx espouserent li uns
l'autre, et, lesdittes espousailles faites, sondit mary mena
elle qui parle demourer avec lui en son hostel à Guerart,
ouquel ilz ont demouré continuelment puis quatre ans
aura à Noël prouchainement venant; et icelles espousailles
firent en l'eglise de Saint-Pere aus Beufs, en la Cité, d'un
commun assentement, pour ce que ledit de Ruilly disoit
que, pour la doubte et crainte de ses amis, il ne vouloit
pas espouser en lieu où ilz feussent cogneuz; et ausquelles
espousailles furent plusieurs personnes de bien, lesquieulx
elle qui parle ne scet nommer, ne n'est aussi record aucunement.
Lequel de Ruilly, son mary, est homme qui se
gouverne ou pays de ses terres et labeur, et aussi de la
prevosté de Guerart, qu'il a tenue par longtemps à ferme.
Dit aussi, elle qui parle, que, durant le temps desdites
espousailles, elle a plusieurs fois ouy dire audit de Ruilly,
son mary, que une femme venderresse de poisson, demourant
à la porte Baudet, nommée Gilete La Verriere,
avoit esté longtemps son amie par amours, et de li avoit
eu deux enfans, et lesquieulx s'estoient entre-amourez
au temps qu'ilz estoient demourans ensamble en l'ostel
de Marie Lalemande, marchande, demourant à Paris, et
que par longtemps ilz avoient esté très-bien amis ensamble.
Dit avec ce, que verité est que, environ la Chandeleur
derrenierement passée ot un an, son mary estant
moult malade au lit, fu venu veoir et visiter par un sien
ami menestrel, du nom duquel elle ne se recorde, et,
après ce qu'ilz orent longuement parlé ensemble, dist
icellui menestrel à sondit mary qu'il se avisast et gardast
bien de quele femme il estoit accointé, et qu'il estoit
ensorcelé et tenu de femmes. Lequel de Ruilly, presente
Luce, mere d'icellui, et elle qui parle, dist et respondi
que il ne savoit qui ce lui povoit avoir fait, sinon ladite
Gilete La Verriere, jadiz s'amie, et laquelle avoit eu
deux enfans de li. Et, pour ce, icelle Lucete et elle qui
parle, après ces choses ainsi par entre elles ouyes et entendues,
se misdrent à part en une chambre au desceu
dudit de Ruilly, son mary, et illec commencerent à gemir
et plourer moult fort et tendrement, et de la maladie
dudit de Ruilly, son mary, penserent moult fort quel
remede et conseil elles y pourroient mettre pour sa garison.
Et finablement, icelle Lucete dist à elle qui parle
que en la ville de Besmes, près dudit lieu de Guerart, à
une lieue ou environ, avoit une divine, si comme elle
avoit ouy dire par moult de fois, laquelle savoit moult
de choses, et enseignoit tout ce que l'en lui demandoit,
et qu'elle yroit par devers elle savoir la cause pourquoy
son filz estoit malades, qui ce lui povoit avoir fait et de
quelle maladie il estoit entechiez, dont elle qui parle fu
moult lyée et desirrant savoir la verité. Et dit, sur ce
requise, que, plusieurs fois paravant ce, elle avoit veu
icelle que l'en disoit devine aler et venir au marchié de
Guerart, mais oncques elle n'avoit parlé à li.
Dit avec ce, elle qui parle, que par icelle Lucete, sa
dame, mere dudit de Ruilly, son mary, icelle que l'en
dit devine fu amenée audit lieu de Guerart, et là, present
son mary, icelle divine dist audit de Ruilly, son
mary, après ce que elle l'ot veu et visité, que il estoit
envoulté ou ensorcelé, ne savoit pas encor lequel, et que
elle parleroit à ces choses que elle appelloit les ennemis
d'enfer, et briefment lui diroit tout ce que elle en pourroit
savoir et li rapporteroit la verité, et, au seurplus, li
pourverroit et aideroit au mieulx que elle pourroit et
sauroit; et, sanz lors autre chose faire ou dire audit son
mary, ne aussi à icelle Lucete et deposant, ladite divine
se parti de leurdit hostel, et, un ou deux jours après
ensuivant, retourna et vint en ladite ville de Guerart
veoir et visiter icellui de Ruilly, son mary, auquel elle
dist, presente icelle Lucete et elle qui parle, que elle
avoit parlé à ces choses, et avoit eu moult de peine et
de traveil pour savoir la maladie que icellui de Ruilly
avoit, et pour remedier ad ce, et finablement, li dist
que par icelle Gilete avoit esté ensorcelé et estoit en
grant peril de mort, et n'avoit mais à vivre que XJ jours
ou environ. Laquele Gilete avoit fait certains vouz que
elle mettoit sur le feu et faisoit frire en une paile, et
remuoit iceulx à une cuillier d'arain ou de letton que
donnée lui avoit icellui de Ruilly, et que toutesfois que
elle mettoit icelles choses sur le feu pour frire, il empiroit
plus que devant audit de Ruilly, son mary. Et laquelle
Gilete, avec ce, nourrissoit deux grans botereaux
aus piez de son lit, et que quant elle vouloit qu'il empirast
à icellui de Ruilly, que elle les piquoit d'aguilles.
Et lequel de Ruilly icelle divine vint veoir par deux ou
trois jours l'un après l'autre, et toutesvoyes ne vit oncques,
elle qui parle, que icelle divine feist aucune chose
audit de Ruilly, que elle meist aucunement la main sur
lui, ne ne lui donnast aucune chose à boire ou mengier,
jà soit ce que, depuis icelle visitacion ainsi par elle faite,
il amendast continuelment par chascun jour audit de
Ruilly, son mary. Et dit que à une fois que icelle devine
vint veoir sondit mary, elle lui dist, presente ladite
Lucete et elle qui parle, que elle avoit tant fait à ces
choses, que icelle GIlete avoit jettez ses botereaux en la
riviere de Saine.
Requise se oncques elle parla seule à ladite divine, ne
ne lui pria ou requist que elle deist audit de Ruilly que
par icelle Guillemete il avoit esté ensorcelé, dit par son
serement que oncques à icelle divine ne parla seule que
sondit mary ou Lucete, sa mere, ne feussent presens.
Requise se oncques elle ensorcela sondit mary, se elle
nourry aucunement iceulx botereaux, ne n'en fist euvre
aucune en la presence de ladite divine, ne se oncques
elle lui monstra iceulx ou aucun, ne enseigna la maniere
comment l'en mettoit icellui voult de cire en une paile
plaine d'eaue sur le feu, dit par son serement que riens n'en
scet, ne oncques de ce ne parla à ladite devine d'aucunes
des choses dessus dites, à elles requises, et tient et croit
en sa conscience que se laditte divine estoit faite jurer
par serement, en sa presence, que elle ne diroit pas que
lesdites parolles à elle requises elle lui eust dites, en
requerant que en sa presence l'en feist venir icelle divine,
laquelle estoit prisonniere en Chastellet, si comme elle
avoit autrefois ouy dire audit de Ruilly, son mary, qui
pour ceste cause avoit esté examiné en Chastellet, en la
presence d'icelle divine. Requise se elle se veult rapporter
ad ce que laditte divine vouldra de ce dire et deposer
pour elle ou contre elle, dit par son serement que
non, et que voulentiers elle le orra parler.
ET, POUR CE, par l'advis et deliberacion desdiz presens
conseilliers assistens, ledit mons. le prevost fist venir et
attaindre en jugement sur les quarreaux icelle Jehanne
de Brigue, dite La Cordiere, que l'en dit estre divine,
prisonniere detenue oudit Chastellet; en la presence de
laquelle Macete, femme dudit de Ruilly, et après ce que
icelle divine ot juré aus sains Euvangiles de Dieu dire
verité, continua et persevera, sans aucune contrainte ou
force, en la confession autrefois par elle faite le second
jour de ce present mois d'aoust, de laquelle la teneur
ensuit:
HORS de laquele question, et sans aucune force ou
contrainte de gehine, etc..
Et de rechief afferma le contenu en icelle depposicion
estre vray par la fourme et maniere que contenu et escript
est en icelle confession, en disant à icelle Macete que les
parolles par elle dites et proferées en sadite confession
estoient vrayes, et que ne lui despleust se elle les avoit
dittes, car par contrainte de justice elle avoit dites icelles
parolles, qui estoient vrayes; et icelles amast mieulx
avoir dites dès le premier jour que elle fu emprisonnée
en Chastellet; mais elle n'avoit osé, pour doubte d'enfraindre
les promesses et convenances que elles avoient
eu ensamble, comme en icelle confession est plus à plain
contenu et escript.
ET DE RECHIEF, ce fait, icelle Macete, après ce que
elle ot juré aus sains Euvangiles de Dieu, fu requise par
ledit mons. le prevost que elle deist verité des accusacions
cy-dessus dites, contre elle proposées par icelle que
l'en dit divine; laquele Macete respondi par serement
que desdites accusacions il n'estoit riens, ne oncques
n'avoit pensé à faire icelles; et, pour ce, fu traite à
part sur les quarreaux.
APRèS lesqueles choses ainsi faites, ledit mons. le prevost
demanda ausdiz presens conseilliers leurs advis et
oppinions qu'il estoit bon de faire de ladite Macete, et
s'il y avoit cause assez pour savoir desdites accusacions
par sa bouche la verité. Tous lesquieulx, veu l'estat et
personne d'icelle Macete, laquelle, par sa confession, a
esté fille de vie et de petit gouvernement, et que icellui
de Ruilly est homme bien né et renommé, et n'est pas à
presumer que un homme de tel estat eust prins par mariage
une tele fille si diffamée, se par aucune aventure il
n'eust ad ce esté ceduit par aucun; la contenance et maniere
des responses et deffences faites par icelle Macete,
en la presence de ladite divine; l'affirmacion de la deposicion
d'icelle devine, faite en la presence d'icelle Macete;
les variacions et denegacions par elle faites; consideré
aussi la deposicion dudit Ruilly, escripte ou procès
d'icelle devine; ce que, contre le mary, la mauvaistié
pourpensée par la femme contre lui est cas très-detestable;
delibererent et furent d'oppinion que, pour savoir par sa
bouche la verité des accusacions, elle feust mise à question.
Ouyes lesqueles oppinions, ledit mons. le prevost
condempna ad ce ladite Macete.
EN enterinant lequel jugement, et ou jour et an dessus
dit, icelle Macete fu faite venir en jugement sur les
quarreaux par devant ledit mons. le prevost, presens les
conseilliers dessus diz; à laquelle, par ledit mons. le prevost,
fu dit que des accusacions contre elle par icelle
devine proposées, elle deist verité, ou il le lui feroit dire
par sa bouche et à force, et le feroit mettre à question.
Laquele Macete ne volt autre chose cognoistre en son
prejudice que dit est cy-dessus; et, pour ce, fu faite despouillier,
mise, liée et estendue à la question sur le petit
tresteau; et quant elle ot eu un petit d'eau à boire, requist
instanment que hors de ladite question l'en le meist,
et que des accusations contre elle par icelle divine faites,
qui estoient vrayes, elle leur diroit verité, et la maniere
comment elle avoit ensorcelé sondit mary. Et, pour ce,
fu fait mettre hors d'icelle question, menée choffer en
la cuisine en la maniere acoustumée.
LAQUELE Macete, prisonniere, après ce que elle ot
esté chauffée bien et deuement, en après ramenée en
jugement sur les quarreaux dudit Chastellet, hors de
toute question et sans aucune force ou contrainte, et que
elle ot juré aus sains Euvangiles de Dieu dire verité des
choses dessus dites et accusacions contre elle proposées,
cogneut et confessa, en la presence dudit mons. le prevost
et de mes autres seigneurs dessus diz, en soy corrigant
des autres confessions, denegacions et variacions par
elle autrefois faites, que verité estoit et est que elle, estant
en l'aage de XIJ ans ou environ, et pour lors demourant
en la ville de Rilly en Anjou, ouy et entendi que une
femme ancienne, nommée La Mucete, et autres demourans
en icelle ville, des noms n'est recorde, entre plusieurs
parolles dites entre elles, distrent et enseignerent
les unes aus autres, elle qui parle presente, que s'il estoit
aucune femme ou fille qui eust son entencion et voulenté
d'avoir par mariage aucun jeune homme ou autre qui la
frequentast et hentast, et qui eust eu compaignie charnele
à une femme, que icelle femme, pour ce faire et
acomplir sa voulenté, et jà soit ce que icellui son ami ne
voulsist pas espouser celle qui le vouldroit avoir par
mariage, feist tant que elle achetast de la cire vierge
blanche et un petit de poix ensamble, tant et si pou
comme bon lui sambleroit, et que quant elle vouldroit
icelle cire et poix merler ensamble, que au commancement
elle appellast un ennemi et deable d'enfer que l'en
appellast Luciafer, et lui priast et requist qu'il feust en
son ayde à faire et acomplir sa voulenté et entencion, en
lui disant sa peticion et requeste, et que icellui Luciafer
elle appellast par trois fois, et lui deist sa voulenté et la
cause pourquoy elle le requeroit en ayde, conseil et confort;
et, ce fait, avant ce que elle merlast aucunement
icelle cire et poix ensamble, deist sur iceulx trois fois
l'euvangile saint Jehan, et trois fois la patenostre etAve
Maria, et, en après, merlast lesdites cire et poix ensamble,
et, iceulx ainsi par elle merlez, meist auprès et lez du lit
où elle et son ami, ou celui que elle vouldroit avoir à
mary, coucheroit. Lesquieulx estans ainsi couchiez auprès
l'un de l'autre, icelle femme prenist et meist desdites
cire et poix, merlez comme dit est, aucun petit sur l'un
des dois de ses mains, deist et appellast par trois fois
ledit Luciafer, en lui priant et requerant qu'il feust en
son ayde à faire et acomplir sa voulenté et entencion,
comme dit est, et bien pensast tousjours à la chose que
elle vouldroit estre faite et acomplie; deist aussy par trois
fois l'euvangile saint Jehan, et trois fois la patenostre
etAve Maria, et, après ce, oignist sondit ami, ou celui
que elle vouldroit avoir à mary, par deux ou trois nuys,
entre deux ses espaules, et tout ce que elle vouldroit
avoir et estre fait de la personne ouquel elle mettroit et
afficheroit son affeccion, afin qu'il la prenist à femme et
espousast celle qui ainsi le feroit, seroit bien briefment
fait et acompli.
OUY avec ce, elle qui parle, lors dire ausdites femmes
ses voisines, demourans en ladite ville de Rilly en Anjou,
que s'il estoit ainsi que aucune femme eust espousé aucun
homme qui batist icelle et menast mauvaise vie, et que
icelle femme voulsist bien estre vengée de sondit mary
sans le faire mourir, et icellui mettre en tel estat que
jamais, à nul jour du monde, ne se peust aidier ne batre
icelle femme, mais demourer en tous les temps de sa vie
en longue et perdurable langueur de maladie, convenoit
prendre et avoir environ demi-livre de cire blanche
vierge et un petit de poix blanche ensamble, et que
quant elle vouldroit yceulx cire et poix merler ensamble
pour en faire aucun voult de cire en samblance ou figure
d'homme, que premierement et avant toute euvre, elle
appellast en son ayde, comme dit est, par trois fois, icellui
Luciafer, deist aussi par trois fois l'euvangile saint
Jehan, la patenostre etAve Maria, et que, en après ce,
elle merlast icelle cire et poix ensamble, et d'iceulx feist
un voult de cire en figure d'enfant. Lequel voult ainsy
fait, quant elle vouldroit qu'il empirast à son mary, elle
prendroit et sur et au-devant d'icellui, samblablement
que dit est cy-dessus, appelleroit par trois fois en son
ayde ledit Luciafer, pour acomplir sa voulenté contre
sondit mary, et, en après, diroit par trois fois au-dessus
dudit voult l'euvangile saint Jehan, la patenostre etAve
Maria, et, ces choses ainsi faites, prendroit icellui voult
et le mettroit en une paile de fer ou d'arain, en laquelle
auroit de l'eaue, sur le feu, et illec tendroit sur ledit feu
icelle paile, l'eaue qui dedens seroit et ledit voult, mis
par la maniere que dit est, tant et si longuement que
l'eaue frieroit moult fort, et pendant le temps que ladite
eaue mettroit à frire sur icellui feu, et durant ce que elle
seroit sur icellui, tant et si longuement comme la femme
vouldroit que son mary feust malades, et par tant de fois
que elle tendroit et mettroit icelle paile, eaue et voult
de cire et de poix sur ledit feu, et à chascune fois que
elle mettroit icellui voult en ladite paile, feroit trois
croix de la pointe d'un coustel sur icellui voult, et, en
après ce, d'une cuillier d'arain ou de laton tourneroit et
tourmenteroit ledit voult de cire en icelle paile, et aucune
fois de la pointe dudit cousteau piqueroit icellui
voult souvant, et que en autelz peines et tourmans comme
ledit voult à son esgart auroit et soufferroit en ladite paile,
tant qu'il seroit sur le feu, le mary de celle, ou celui, ou
ceulx en quel entente elle feroit ces choses, soufferroient
autant et teilz ou samblables, et pieurs tourmens
de maladie, et leur esmouveroit tout le corps et
les membres.
DIT AUSSI, elle qui parle, que ou temps dessus dit,
elle ouy dire et entendi desdites femmes, ses voisines,
que se la femme qui feroit ou vouldroit faire les choses
dessus dites, par elle divisées, vouloit qu'il empirast plus
grandement à sondit mary, ou à celui ou ceulx pour qui
et en quel entencion elle feroit ou vouldroit faire ces
choses, qu'il convendroit que l'en prenist deux botereaux,
et à la prinse que l'en feroit d'un chascun d'iceulx,
qui seroient mis separéement et diviséement chascun en
un pot de terre neuf, convendroit que quant l'en vouldroit
prendre iceulx et l'en les verroit, que par trois fois
l'en appellast en son ayde ledit Luciafer, deist aussi par
trois fois l'euvangile saint Jehan, la patenostre etAve
Maria, et que eulx mis en iceulx poz de terre, l'en les
gouvernast de mie de pain blanc et de lait de femme, et
quant l'en vouldroit qu'il empirast à son mary, ou à celui
ou ceulx pour qui et à quel entencion l'en vouldroit
faire ces choses, quant l'en seroit endroit et au-dessus
d'un chascun d'iceulx poz de terre esquieulx iceulx botereaux
seroient, et avant que l'en les descouvrist aucunement,
que par trois fois l'en appellast à son ayde ledit
Luciafer, et, en après ce, que l'en deist par IIJ fois l'euvangile
saint Jean, la patenostre etAve Maria; et, ce
fait, que l'en ouvrist iceulx pos de terre, et que les botereaux
qui dedens seroient l'en piquast bien et fort de
bonnes longues aguilles ou petites broches de fer, et que
autel ou samblable peine et douleur comme lesdiz botereaux
soufferroient, celui pour qui et à quel entencion
l'en feroit ce en soufferroit autant, et ne pourroit durer
ne arrester en lieu ou place quelconques, jà soit ce qu'il
n'y eust aucun peril de mort, mais langueur seulement.
COGNEUT oultre, elle qui parle, que verité est que au
temps que elle estoit demourant à Paris, au-devant de
l'ostel mons. d'Anjou, environ cinq ans a, autrement du
temps n'est recorde, Hennequin de Ruilly, à present
mary d'elle qui parle, s'acointa et aproucha d'elle, et
tant fist par ses belles parolles qu'il ot compaignie charnele
a elle; et, environ six sepmaines après, fiancerent li
uns l'autre de leurs consentemens, et promistrent eulx
entreprendre par mariage assez briefment ensuivant; laquelle
chose ledit de Ruilly ne lui acompli aucunement,
mais s'en ala ou pays d'Espaigne, ouquel il demoura certain
temps, n'est record combien. Pendant l'absence duquel
de Ruilly, elle qui parle s'acointa d'un compaignon
nommé Guïot de Lisle, lequel but, menga et coucha par
plusieurs nuyz avec elle en sadite chambre, et aussi en la
chambre d'icellui Guïot. Auquel Guïot, par ses doulces
parolles, aïans en memoire les enseignemens à elle autrefois
diz par ses voisines de Rilly en Anjou, et afin d'essayer
se elles lui avoient dit verité, doubtant en elle que
quant sondit fiancé seroit retourné dudit pays d'Espaigne,
ne feust refroidie des amours qu'ilz avoient eues entre
eulx, et qu'il ne voulsist elle qui parle aucunement espouser,
laquele chose lui eust esté chose très-deshonorable et
dommagable, eu regart à l'estat d'elle, qui estoit simple
et jeune fille, et celui dudit de Ruilly, qui estoit beaux
jeunes homs, riches, puissant et de grans amis, pria tant
et requist icellui Guïot qu'il aprint à elle qui parle, par
cuer, l'euvangile mons. saint Jehan; et laquelle, à ceste
fin, elle a assez bien et compettement recitée de bouche.
Lequel de Ruilly, revenu dudit pays d'Espaigne, et après
ce que par aucunes nuyz ilz orent couché ensamble, elle
qui parle pria et requist très-affectueusement icellui de
Ruilly qu'il voulsist elle qui parle prendre à femme et
espous; lequel n'en respondoit pas si plainement ne liberalment
à elle comme elle eust voulu. Et pour ce, recordans
des parolles dessus dites à li enseignées par sesdites
voisines de Rely en Anjou, voulans espouser icellui de
Ruilly de tout son povoir, pour l'onneur, bien et prouffit
qui li en povoit ensuir, et non cuidant aucune chose
mesprendre contre icellui de Ruilly, pour ce qu'il l'avoit
fiancée, comme dit est, ala, en un jour dont elle n'est
recorde, en la rue aus Lombars, à Paris, et illec acheta
environ demie-livre de cire vierge blanche et un petit
de poix; et, elle venue au soir en sa chambre, pria et
requist par trois foiz instanment ledit Luciafer que à faire
et acomplir sa voulenté et desir à l'encontre dudit de
Ruilly, son fiancé, il voulsist elle qui parle aidier; et, en
après ce, dist sur iceulx cire et poix trois fois l'euvangile
saint Jehan, et trois fois la patenostre etAve Maria, et,
ce fait, merla tout ensamble et mist derriere le chevez de
son lit, au lez où elle avoit acoustumé de couchier, envelopé
en un petit drapelet blanc. Ouquel jour mesmes
que les cire et poix furent merlez ensamble par la maniere
que dit est, ledit de Ruilly, son fiancé, vint coucher
avec elle qui parle, et celle nuyt mesmes, eulx
couchiez ensamble, et aussi par deux ou trois autres nuyz
ensuïans, que elle apperceut que sondit fiancé estoit endormi,
elle par trois fois, et à chascune nuyt, appella en
son aide, par la maniere que dit est dessus, ledit Luciafer,
tenant en sa main lesdiz cire et poix ainsi merlez
comme dit est. Dist aussi sur yceulx cire et poix trois
fois l'euvangile saint Jehan, et trois fois la patenostre et
Ave Maria, et à une chascune d'iceulx trois ou quatre
nuys, oigny d'un petit desdiz cire et poix merlez sondit
fiancé entre les deux espaules, en entencion et voulenté
que briefment il espousast elle qui parle. Et samble, tient
et croit, elle qui parle, en sa conscience, que, à cause de
ladite ointture, icellui de Ruilly, son fiancé, l'espousa
plus tost qu'il n'eust fait; et tant que assez brief de temps
après, n'est recorde quel, ilz espouserent li uns l'autre
en l'eglise de Saint-Pere aus beufs, en la Cité de Paris.
DIT OULTRE, elle qui parle, que environ quatre ou
six mois après les espousailles dudit de Ruilly et de elle
qui parle, et au partir que elle fist pour aler demourer
avec icellui de Ruilly, son mary, entre ses autres biens
que elle emporta pour leur mesnaige tenir en la ville de
Guerart, où sondit mary aloit demourer, et menoit elle
deposant avec lui, elle acheta, en ladite rue aus Lombars,
environ demie-livre de cire blanche vierge et un
petit de poix, en entencion et voulenté que se elle en
avoit aucune chose à faire ou besoigner ès choses dessus
dites, et qu'elle s'en peust aidier sans ce que elle feust
en dangier d'aucun, ne que nul se peust appercevoir de
sa voulenté et entencion. En laquelle ville de Guerart
sondit mary et elle ont demouré ensamble, et tenu taverne
et hostelerie par l'espace de quatre ans ot à la Magdalene
derrenierement passée ou environ. Durant lequel
temps, entre sondit mary et elle ont esté plusieurs noises
et debas, tant pour ce que sondit mary la blasmoit et
batoit pour ce que elle ne vouloit pas faire et acomplir
ses voulentez, comme pour ce que elle lui respondoit
moult durement et aprement, en lui disant que elle estoit
aussi bonne comme sondit mary estoit. Pour laquele chose
il lui menoit très-mauvaise et dure vie, tant de la batre
comme autrement. Et pour ce, elle veant que nullement
ne povoit demourer avec sondit mary, pour les batures
qu'il lui faisoit, recordant en soy et considerant que partie
des choses à li dites par sesdites voisines de Rilly en
Anjou, elle avoit trouvées vrayes, voulant aussi essayer
et savoir se les autres choses cy-dessus escriptes, par elles
à li dites, estoient vrayes mesmement, que elles disoient
que à faire les choses dessus dites, par elles divisées,
n'avoit aucun peril de mort, à un certain jour dont elle
n'est recorde, elle estant seule enfermée en sa chambre
en son hostel, audit lieu de Guerart, sondit mary absent
et estant en ses besoignes, appella par trois fois l'une
après l'autre, pria et requist ledit Luciafer qu'il la voulsist
aidier à mettre son mary en tel estat que à nul jour
du monde il ne peust batre ou vilener icelle qui parle;
et, en ce disant, tenoit en ses mains iceulx cire vierge et
poix; et, en après, sur iceulx dist trois fois l'euvangile
saint Jehan, et trois fois la patenostre etAve Maria. Lesqueles
choses ainsi faites et dittes par elle qui parle, à
l'ayde d'un petit d'eaue chaude qui estoit au-devant
d'elle, et chauffoit en saditte chambre, elle merla ensamble
iceulx cire et poix, et, eulx ainsi merlez, de rechief
requist à son ayde, conseil et confort, ledit Luciafer,
et dist icelle euvangile de saint Jehan, et patenostre
etAve Maria, trois fois l'une après l'autre, environ la
Chandeleur derrenierement passée ot un an. Et lors elle
qui parle, à ses mains, fist de ladite cire et poix un voult
de cire en façon d'enfant, et, en le faisant, appella par
trois fois en son ayde ledit Luciafer, dist aussi l'euvangile
saint Jehan, sa patenostre etAve Maria, chascun
trois fois, et, en après ce, mist en une paile d'arain sur
le feu, en laquelle avoit de l'eaue grant quantité, icellui
voult de cire. En li mettant, appella par trois fois, comme
dit est, ledit Luciafer, en li priant qu'il venist en son
ayde, et dist aussi trois fois l'euvangile saint Jehan, et
trois fois sa patenostre et l'Ave Maria; et atant mist ledit
voult de cire en icelle paile, avec ladite eaue, fremir
bien et longuement; et au mettre que elle fist icellui
voult en ladite paile, fist trois croix sur icellui voult de
la pointe d'un coustel, etàl'aide d'une cuillier d'arain,
tourna plusieurs fois et tourmenta icellui voult de cire
parmi ladite paile et eaue, et aucunes fois le piquoit
dudit coustel.
Et dit, sur ce requise, que à toutes chascune des fois
que elle mettoit ladite paile et eaue sur le feu, et aussi
ledit voult, elle faisoit autant de misteres à une fois comme
à l'autre, et tourmentoit aussi ycellui voult; et laquelle
chose elle, oudit temps, fist plusieurs fois, et tant que
elle vit, sceut et apperceut que ledit de Ruilly fu moult
malades, et que chascun jour il se complaignoit à elle
qui parle de ce que souventes fois, ès compaignies où il
aloit, il sentoit et enduroit moult d'angoisses, de maladies
et espointures qui lui survenoient.
DIT AUSSI, elle qui parle, que, nonobstant ces choses,
ledit de Ruilly, son mary, ne se vouloit astenir de blasmer,
vilener et batre elle qui parle; et pour ce, voulant
soy eschever de ce, ayant en memoire et remembrance
l'ordonnance qu'il convenoit faire des botereaux, afin
que sondit mary ne la peust d'ores en avant aucunement
batre, et qu'il feust longuement en maladie, à un jour
dont elle n'est recorde, ala ou jardin de leurdit hostel,
et tant fist et sercha en icellui, que elle vit et trouva
deux botereaux. Lesquieulx par elle veuz, elle par trois
fois appella en son ayde, comme dit est, ledit Luciafer,
et, en après ce, dist trois fois l'euvangile saint Jehan, et
trois fois la patenostre etAve Maria, et, ce fait, mist un
gant en l'une de ses mains, et un chascun desdiz botereaulx
print par le pié, et iceulx, chascun à par soy, mist
en un pot de terre neuf que portez avoit avec soy oudit
jardin, et yceulx deux poz, ensamble les deux botereaux
qui dedens estoient, aporta en sondit hostel en sa chambre,
couvry iceulx poz chascun d'une petite tuile, et
mist yceulx poz aus piez du lit où sondit mary et elle
gisoient, et illec les garda et nourrit tant de mie de pain
blanc comme de lait de femme, que elle demandoit aus
femmes nourrisses demourans en icelle ville de Guerart,
comme d'autre lait de vache, que elle merloit ensamble,
par l'espace de un mois ou environ; pendant lequel
temps, et afin qu'il empirast à sondit mary de la maladie
qu'il avoit, elle qui parle, par plusieurs fois, n'est recorde
quantes, a iceulx botereaux piquez d'une aguille à diverses
fois et journées; et d'iceulx botereaux ne vit oncques
saillir sanc ou venin quelconques, pour ce qu'ilz
avoient la peau si dure que elle ne la povoit percier.
ET EST VOIR que à un certain jour, durant la maladie
dudit de Ruilly, son mary, autrement n'est recorde du
temps, un compaignon menestrel, duquel elle ne scet le
nom, vint veoir ledit de Ruilly, ainsi comme amis vont
veoir li uns l'autre; lequel menestrel dist audit son mary,
presente Lucete, mere d'icellui son mary, et de elle qui
parle, que icellui son mary estoit prins et ensorcelé par
une femme, et qu'il advisast bien de qui ce povoit estre.
Et pour ce que elle qui parle ot doubte et paour que ilz
ou ladite Lucete, sa dame, n'eussent souspeçon contre
elle deposant que par son fait icellui de Ruilly feust prins
et envoulté, pria et requist sadite dame Lucete, et tant
fist par devers elle, que elle lui promist aler querre en la
ville de Besmes une femme nommée Jehannete, laquelle
l'en disoit estre divine, et que, elle venue, ilz feroient
tant à icelle devine que elle devoulteroit ledit de Ruilly,
son mary, et lui donrroient du leur tant comme elle en
vouldroit avoir. Et après ce que par sadite dame icelle
divine fu alée querre et faite venir audit lieu de Guerart,
elle qui parle pria à part icelle divine, et avant ce que
elle parlast point audit de Ruilly, son mary, que elle
voulsist faire foy et serement de le non accuser. Et après
plusieurs parolles eues entre eulx, promistrent et jurerent
l'une à l'autre eulx non entre-accuser à nul jour du monde.
Et, ce fait, mena, elle qui parle, icelle devine en la
chambre en laquelle elle avoit acoustumé à faire frire et
boulir icellui voult de cire; et lors lui dist comme elle-mesmes
avoit sondit mary ensorcelé, et non autre. Et,
de fait, lui monstra et enseigna la maniere comment elle
faisoit; et, de fait, fist et mist sur le feu ledit voult de
cire, le tourmenta, et, en après ce, lui monstra yceulx
deux botereaux, et lui dist comment elle les piquoit
d'aguilles; et, ces choses ainsi faites, elle qui parle pria
et requist icelle divine, pource que elle ne savoit desfaire
le voult de cire que fait avoit, et lequel voulentiers elle
eust desfait voulentiers se elle eust sceu, pour la grant
douleur et langueur de maladie que elle veoit que sondit
mary avoit et souffroit, que icelle divine voulsist dire
audit de Ruilly, son mary, que par une nommée Gilete
La Verriere, demourant à la porte Baudoir, à Paris, et
laquelle avoit eu deux enfans de lui, il avoit esté prins
et envoulté. Et afin que en ce icelle divine perseverast
et continuast, et que, par aucune aventure, icelle divine
ne accusast de ce elle deposant, lui bailla la somme de
 XVIIJ  s. parisis en or. Et laquele divine, ouye la confession
d'elle qui parle, le conseilla que le plus briefment que
elle pourroit elle getast yceulx voult et botereaux aus
champs, et n'en usast d'ores en avant, et que au plaisir
de Dieu elle feroit tant et mettroit peine, que sondit
mary gueriroit. Et par le conseil d'icelle Jehennete, divine,
elle qui parle jetta, environ deux ou trois jours
après, iceulx voult de cire et botereaux tous vifs aus
champs derriere leur jardin, et lequel voult de cire elle
fist fondre, et iceulx botereaux, avec les poz de terre,
elle getta ausdiz champs tous vifs, sanz ce que oncques
puis elle les vist ne alast veoir aucunement. Et dit que
iceulx voult de cire ou botereauxelle qui parle jetta,
puis que icelle divine lui ot dit que elle gueriroit sondit
mary, et que elle ne gardast plus teles ordures, mais seulement
les meist ou feu, ou jettast en tel lieu que à nul
jour du monde n'en feust empesché.
Et dit, sur ce requise, que oncques les choses dessus
dites, par elle faites et monstrées à icelle divine, elle dist
oncques ne monstra à autre personne que à ladite divine,
ne aussi ne l'aprint à autre que à icelle divine. Et après
plusieurs parolles dites entre eulx, icelle divine pria et
requist elle qui parle que elle lui voulsist enseignier comment
elle pourroit tant faire par devers Hennequin, son
ami, lequel estoit l'omme du monde que elle amoit le
mieulx, et duquel elle avoit de beaux enfans, qu'il voulsist
icelle espouser, et laquelle chose il ne vouloit faire,
pour la crainte de ses amis, qui estoient de plus grant
lignaige que elle n'estoit. à laquelle divine elle qui parle,
pour doubte que elle ne l'encusast des choses que dites
ou monstrées lui avoit, et aussi afin que elle donnast et
enseignast à sondit mary la maniere comment il pourroit
briefment garir, lui dist que voulentiers elle lui en donrroit
conseil. Et lors lui dist la maniere comme il convendroit
que elle feist à sondit mary, et lui raconta tout le
fait au long que fait avoit audit de Ruilly, son mary, et
par la fourme que cy-dessus est contenu, declairé et
escript en ceste presente confession. Et, ces choses ainsy
faites et dites par entre elles, icelle divine ala devers
ledit de Ruilly, son mary, ladite Lucete et elle qui parle
presentes, et lui dist comment par ladite Gilete il estoit
prins, en lui desclairant la maniere dudit envoultement
et crapoulx, et que bien briefment, à l'ayde de Dieu, elle
y pourverroit,etremedieroit ad ce par telle maniere
qu'il vendroit à bonne santé. Ne scet, elle qui parle, que
icelle devine fist lors ou a fait depuis à sondit mary; mais,
en après icelle visitacion, il lui commença à amender.
SAMEDI, Ve jour dudit mois d'aoust, l'an dessus dit,
par devant mons. le prevost, lui estant en jugement sur
les quarreaux, presens honorables hommes et saiges messeigneurs
maistres Jaques Boujeu, Robert Broisset, Guillaume
Porel et Nicole de Buyencourt, conseillers du roy
nostre sire en parlement; Dreux d'Ars, lieutenant dudit
 mons. le prevost; Jehan de La Folie, receveur de Paris;
Jehan de Tuillieres, Ernoul de Villiers, Robert de Pacy,
Gieffroy Le Goibe et Jehan Fouquere, examinateurs de
par le roy nostre sire ou Chastellet de Paris; fu attainte
et fait venir, des prisons dudit Chastellet, Macete, femme
Hennequin de Ruilly, prisonniere dessus nommée, laquelle,
après ce que elle ot juré aus sains Euvangiles de
Dieu dire verité, continua et persevera par serement ès
confessions par elle autrefois faites, qui lui furent leues
mot après autre, et afferma le contenu en icelles estre
vray par la fourme et maniere que cy-dessus est escript
et contenu. Après lesqueles choses ainsi faites, et que
ladite prisonniere ot esté faitte traire à part sur lesdiz
quarreaux, icellui mons. le prevost demanda ausdis presens
conseilliers leurs advis et oppinions qu'il estoit bon de faire
d'icelle prisonniere, se elle avoit desservi et fait crime et
delit tel dont au roy, ou ses officiers pour lui, appartenist
la cognoissance, et se, veues les confessions par elle faites,
elle estoit digne de souffrir mort comme sorciere. Tous
lesquieulx, sauf icellui maistre Nicole de Buïencourt,
furent d'oppinion que au roy seul, et pour le tout, et
appartenoit et appartient la cognoissance des cas et justice
de ladite Macete, et que, veue sadite confession et le fait
et delit qui s'en est ensuy, le roy, ou ses officiers pour
lui, en doivent avoir la cognoissance. Et, oultre ce,
attendu l'invocacion de l'ennemi par elle fait par tant de
fois et à mauvaise fin, comme il appert par ce present
procès, et par especial pour vouloir mettre, et de fait
avoit mis en langueur de longue maladie ledit de Ruilly,
son mary, contre lequel, à nul jour du monde, pour
chose qu'il lui eust faite, elle ne deust avoir conceu tele
hayne ou machinacion comme fait a, laquelle chose est
de très-mauvais exemple; les reiteracions des ensorcelemens
et continuacions par elle faites, tant en faisant
icellui voult de cire, en le faisant frire et boulir sur le
feu, et le piquant, comme en gardant, gouvernant et
administrant iceulx deux botereaux, et les piquemens et
atouchemens fais en iceulx botereaux, lesqueles choses
toutes sont defendues de droit et de raison, et aussi que
par mauvais art elle fist tant que elle ot à mary ledit de
Ruilly; consideré l'estat d'icelle, qui a esté moult vil, et
que elle monstra, dit et enseigna à icelle divine ces choses,
pour couvrir son pechié, mauvaistié et hayne par elle
conceue contre sondit mary; que par convoitise et don
d'argent elle ceduit icelle divine à dire, contre la verité,
que ladite Gilete avoit fait iceulx ensorcelemens; que à
resister à la maladie et ensorcelement sondit mary elle ne
fu aucunement encline, jusques ad ce que par ledit menestrel
sondit mary fu de ce advisé, et consideré la longue
peine de douleur de maladie soufferte par icellui de
Ruilly, son mari; delibererent et furent d'oppinion que
l'en ne la povoit ne devoit espargnier que, comme sorciere,
elle ne feust executée, et que, veues sesdites confessions,
elle estoit digne et avoit desservi de souffrir mort
et estre arse, sauf lesdiz maistres Robert Broisset et maistre
Nicole de Buïencourt, qui furent d'oppinion, c'est assavoir:
ledit maistre Robert, que elle feust tournée ou
pilory, et tenue demi-an prisonniere au pain et à l'eaue,
et li deffendu ne s'en entremettre d'ores en avant, à peine
du feu; et ledit maistre Nicole, que il tenoit en sa conscience
que à la court de l'Eglise appartenoit la cognoissance
de ce, attendu ce que, des ensorcelemens par elle
fais audit son mary, aucune mort ne s'en est ensuye en la
personne d'icellui.
OUYE l'oppinion desquelx conseilliers, attendu que
par la plus grant et saine partie sont d'oppinion que elle
a bien desservi mort comme de sorciere, et estre arse,
icellui mons. le prevost condempna ad ce icelle Macete,
prisonniere.
LE LUNDI, VIJe jour dudit mois d'aoust, l'an mil CCCIIIJxx 
et onze, par devant mons. le prevost, estant en jugement
sur les quarreaux, etc..
EN L'AN mil CCC quatrevins et onze dessus dit, le vendredi
 XJe jour dudit mois d'aoust, mons. le prevost estant
en jugement sur les quarreaux, presens honorables hommes
et saiges maistres Guillaume Drouart et Dreux d'Ars,
lieuxtenans dudit mons. le prevost; Martin Double, conseillier
et advocat du roy en Chastellet; Jacques du Bois,
Denis de Bausmes, Yves de Karembert, Helies Jengoulour,
Oudart de Montchauvet, Nicolas Blondel, Regnaut
Marchant, advocas en Chastellet; Pierre Piquot, auditeur
en Chastellet; Robert Petit-Clerc, Jehan de Tuillieres,
Nicolas Bertin, Ernoul de Villiers, Robert de
Pacy et Jehan Fouquere, examinateurs de par le roy
nostre sire oudit Chastellet, et Pierre de Fresnes, clerc
civil de la prevosté de Paris, furent veuz, leuz et recitez
mot après autre, les procès et confessions de Jehenne
de Brigue, dite La Cordiere, et Macete, femme Hennequin
de Ruilly, prisonnieres detenues oudit Chastellet,
cy-dessus nommées et escriptes, lesqueles, et chascune
d'elles, persevererent et continuerent ès confessions cy-dessus
escriptes, par elle autresfois faites; et, en après
ce, furent faites chascune remettre ès prisons desqueles
elles avoient esté attaintes. Et, ce fait, ledit mons. le
prevost demanda ausdiz presens conseilliers leurs advis
et oppinions qu'il avoit à faire desdites prisonnieres, et
quel jugement estoit bon d'en faire et ordonner. Tous
lesquieulx, veu les confessions, continuacions et perseveracions
faites par lesdites prisonnieres, ès confessions
cy-dessus escriptes, par elles et chascune d'icelles faites,
les tourmens fais audit de Ruilly, les invocacions de l'ennemi
par elle faites à plusieurs et diverses fois, l'usaige
et coustume gardée ou Chastellet, et cas samblables advenuz
et escheuz autrefois oudit Chastellet; consideré
l'estat d'icelles femmes, qui sont de vie très-dissolue,
veues leursdites confessions; consideré aussi et veuz par
eulx ou aucun d'eulx les loys servant à ceste matiere,
qui touche crime de lese-magesté; delibererent et furent
d'oppinion, attendu le long temps et dure maladie de
langueur soufferte par icellui de Ruilly, et l'argent prins
par lesdites femmes pour vouloir eschever leur mauvaistié
et fait appensé, le faulx rapport et tesmoignaige par elles
et chascune d'elles fait, saichans le contraire estre vray;
DELIBERERENT et furent d'oppinion que elles et chascune
d'icelles estoient sorcieres et ensorcelerresses de gens,
et que, comme teles, l'en ne les povoit espargnier que
elles ne feussent excecutées, c'est assavoir que: du Chastellet,
elles toutes mittrées et ayans mis mittres sur leurs
testes, esqueles seroit escript ces mos:«Je suis ensorcelerresse,»
elles feussent menées ès hales de Paris, illec tournées
ou pilory, et crié publiquement que la justice d'icelles
femmes se faisoit tele que dit est, et, en après, assez tost
seroit faite, pour ce que elles estoient sorcieres, sanz
desclairer aucune autre cause; que d'ilec, elles et chascune
d'icelles feussent menées à la place aux Pourceaux
et arses comme sorcieres.
SAMEDI XIJe jour d'aoust, l'an IIIJxx et onze, par devant
 mons. le prevost, lui estant en jugement sur les quarreaux,
presens honorables hommes et saiges maistres Jehan Jouvenel,
advocat en parlement et prevost des marchans;
Pierre de Vé et Jehan Cuignot, advocas oudit parlement;
Dreuxd' Ars, lieutenant dudit mons. le prevost; Nicolas
Bertin, Ernoul de Villiers, Robert de Pacy et Jehan Fouquere,
examinateurs oudit Chastellet; fu samblablement
veu et leu, mot après autre, le procès cy-dessus escript
et confessions faites par icelles Jehennete de Brigue, dite
La Cordiere, et Macete, femme Hennequin de Ruilly,
prisonnieres cy-dessus nommées. Et, ce fait, ledit mons. 
le prevost demanda aus dessus diz maistres Jehan Jouvenel,
Pierre de Vé et Jehan Cuignot, leurs advis et oppinions
quel jugement estoit bon estre fait d'icelles prisonnieres.
Lesquieulx maistres Jehan Jouvenel et Pierre de
Vé, après plusieurs debas et altercacions dites entre eulx,
furent d'oppinion que l'en ne les povoit espargnier que
elles ne feussent excecutées comme sorcieres, c'est assavoir
d'estre arses, et, pour solempnité et exemple à tous,
elles feussent mittrées et menées ès hales de Paris, et illec
piloriées, et crié que la justice que elles avoient et soufferroient
estoit pour ce que elles estoient sorcieres, sanz
aucunement desclairer autre cause, pour les inconveniens
qui s'en pourroient ensuir. Et ledit Cuignot qui, attendu
ce que, à cause des invocacions et ensorcelemens par
elles faiz, contenus esdites confessions, ne s'en est ensui
aucune mort d'omme, dist et fu d'oppinion que en ce cas
ne cheoit pas aucune combustion, mais cheoit en pugnicion
de longue prison; et toutesvoyes, nonobstant toutes
les choses dessus dites, furent iceulx conseilliers d'oppinion
que sur ledit procès l'en eust plus à plain conseil et
advis à saiges, afin de faire et proceder en ceste matiere,
qui est grande et pesante, et dont les cas ne sont aucunement
advenus dont ilz ayent eu cognoissance, ne veu
le jugement advenu, le plus seurement et meurement que
l'en porroit pour bonne equitté de raison.
LE MERCREDI ensuïant, XVJe jour d'icellui mois d'aoust,
l'an dessus dit, rapporta et dit, mons. le prevost, que des
procès et confessions cy-dessus escrips, fais par Jehenne
de Brigue, dite La Cordiere, et Macete, femme Hennequin
de Ruilly, prisonnieres dessus nommées, il avoit le
contenu esdites confessions dit et rapporté de bouche, au
plus vray, et le plus diligenment que bonnement avoit
peu et sceu, à honorables hommes et saiges maistres Jaques
de Ruilly, president des requestes du Palais; Nicole de
Buïencourt, conseillier du roy nostre sire en parlement;
Jehan Le Coq, advocat en parlement; Eustace de La Pierre,
procureur illec, et Michel Marchant, advocat oudit Chastellet,
à tous et à chascun d'iceulx, separéement et diviséement,
par tous lesquieulx il avoit trouvé en conseil
qu'il ne povoit pas bonnement de raison espargnier icelles
prisonnieres que elles ne feussent arses comme sorcieres.
HENNEQUIN de Ruilly, demourant à Guerart, examiné
par moy, Nicolas Bertin, examinateur de par le roy nostre
sire ou Chastellet de Paris, sur le cas de l'emprisonnement
de sa femme, l'an mil CCCIIIJxx et onze, le jeudi
 XVIJe jour d'aoust, dit que samedi derrenierement passé,
Jaquemin, son paige, trouva deux crapoux en la court
de l'ostel de lui qui deppose, soubz un auge de fust; et
ont esté soubz ledit auge jusques à hier, que l'un s'est
perdu, et l'autre, lui qui deppose l'a fait tuer par ledit
Jaquemin et percer d'un baston, où il est encores en
haste en ladite court. Requis se, depuis que il les trouva,
il est empiré ou amendé de sa maladie, dit qu'il s'est tousjours
trouvé en un estat.
Dit oultre que, quinze jours avant ce que sa femme
feust prisonniere, il commença à admender, et est tousjours
admendé sanz gesir. Requis se il se apperceut
oncques que sadite femme lui feist les poisons ou sorceries,
 etc., dit que non, ainçois faisoit tousjours la courcée;
mais bien vit plusieurs fois elle et Jehennete la
devine parler ensamble, et entendi bien, lui qui parle,
que ladite Jehennete la devine disoit que ce avoit fait
Gilete, demourant à Paris.
Dit encores que maistre Jehan Truquan a emporté du
pain benoit, trois fueilles de pervenche, un charbon et
deux brins de senevé, qui ont esté trouvé dedens sa
couste; et de l'eschaudé, cire vierge et de la poix, qui
ont esté trouvez en son coffret. Requis se il a riens fait
ausdiz crapouz, dit que, depuis que ilz furent trouvez,
lui et Georget Le Bourgois les boutoient d'un baston; et
de Georget ne faisoient nul samblant, mais celui qui a
esté trouvé adreçoit tousjours contre ledit Hennequin la
gueule bée. Requis pourquoy il le fist tuer, dit que ce
fu pour ce que l'autre estoit perdu. Et autre chose n'en
sauroit dire que ce que depposé en a en sa premiere
depposicion.
LE SAMEDI ensuivant, XIXe jour dudit mois d'aoust, l'an
dessus dit, par devant mons. le prevost, lui estant en
jugement sur les quarreaux, presens honorables hommes
et saiges maistres Guillaume Porel, conseillier du roy
nostre sire en parlement; Dreux d'Ars, auditeur; Andrieu
Le Preux, procureur du roy nostre sire en Chastellet;
Ernoul de Villiers et Hutin de Ruit, examinateurs oudit
Chastellet; rapporterent et dirent, honorables hommes
et saiges maistres Jehan Truquan, lieutenant dudit mons. 
le prevost, et Nicolas Bertin, examinateur en icellui
Chastellet, que, au commandement dudit mons. le prevost,
ilz avoient esté veoir et visiter l'ostel et demeure
de Hennequin de Ruilly, ouquel ilz avoient trouvé plusieurs
herbes, pain benoit, eschaudez de la Saine, herbes,
cire vierge et poix, à euxl baillés tant par ledit Hennequin
comme par aucuns de ses parans et amis demourans
en la ville de Guerart, et lesquieulx leur avoient dit et
affermé par serement que icelles choses eulx avoient
trouvé, tant dedens le lit ouquel icellui Hennequin avoit
acoustumé de coucher et gesir, et aussi ladite Macete, sa
femme, comme ou fuerre dudit lit; et samblablement leur
avoit esté dit que en icellui hostel avoit eu certains botereaux,
dont l'un d'iceulx avoit esté tuez et l'autre se
estoit absentez, et lequel botereau mort ilz avoient apporté
oudit Chastellet, si comme partie de ces choses
estoient plus à plain contenues en la depposicion dudit
de Ruilly, cy-dessus escripte; et lesqueles herbes, pain
benoit, eschaudez, cire vierge, poix et botereaux, ilz
ont aujourd'uy apporté en Chastellet, et iceulx et chascun
d'eulx monstré à Macete, femme Hennequin de
Ruilly, prisonniere, detenue en icellui Chastellet pour
les causes dessus dites. Après lesqueles choses ainsy faites,
icelle prisonniere, et par ledit mons. le prevost, fu interroguée
de dire verité des choses dessus dites, laquelle et
par serement dist et afferma les confessions par elle faites,
cy-dessus escriptes, et lesqueles lui furent leues mot
après autre, estre vrayes, et que les herbes dessus dites,
à li monstrées, elle ne vit oncques, ne icelles ne mist ou
muça en la couste ou feurre de son lit; et quant aus
eschaudez et pain que l'en dit benoit, iceulx eschaudez
sont de la Cesne de deux ou trois jeudiz absolus que elle
a gardé, ainsi comme femmes ont acoustumé de faire, et
samblablement dudit pain benoit est de celui qui leur fu
donné à leurs noces; et quant aus cire et poix trouvez
en son coffre, verité est que iceulx elle gardoit pour faire
ses seurcils et plusieurs autres choses secretes qui sont à
usaige de femmes, sans ce que des choses dessus dites,
ou aucunes d'icelles, elle eust fait ou entencion de faire
aucun mal.
APRèS lesqueles interrogatoires et responces ainsi faites
par ladite Macete, prisonniere, dit fu à icelle par ledit
 mons. le prevost, et samblablement à Jehanne de Brigue,
dite La Cordiere, les jugemens cy-dessus diz contre elle,
et chascune d'icelles conseillié; et, ce fait, furent icelles
femmes menées à leur derrenier tourment en la place aus
Pourceaux, au lieu acoustumé, ouquel, en la presence de
honorables hommes et saiges maistre Jehan Truquan,
lieutenant dudit mons. le prevost, et Nicolas Bertin,
examinateur en Chastellet, et aussi de Aleaume Cachemarée,
clerc criminel de la prevosté de Paris, et plusieurs
autres assistens illec envoyez par ledit mons. le prevost
à estre presens à faire faire l'excecucion des jugemens
dessus diz, icelle Jehanne de Brigue, dite La Cordiere,
presente ladite Macete, continua et persevera par serement
ès confessions cy-dessus escriptes, par elle faites
contre icelle Macete; et oultre, dist, sur ce requise, que
Jean Laisné, prisonnier, duquel est faite cy-dessus plus
à plain mencion en ce present procès, lui dist comme il
mesmes avoit prins les biens de ladite damoiselle ou dame
de l'ostel de la royne, dont cy-dessus est parlé, en lui
priant très-affectueusement que elle voulsist dire comme
le dessus nommé Guïot avoit prins iceulx biens, comme
contenu est plus à plain en sa confession cy-dessus faite
et escripte, en laquelle elle continua et persevera; et aussi
dist et afferma que, elle estant prisonniere oudit Chastellet,
pour ce que le geolier d'ilec avoit perdue et adirée
une tasse ou hennap d'argent, et que par les gens d'icellui
hostel elle fu requise de savoir à dire bonnement, se elle
povoit, celui qui prinse avoit ladite tasse, un petit filz
appellé Jehannin, paige et varlet d'icelle geole, vint
parler à elle en la prison où elle estoit oudit Chastellet,
lequel très-affectueusement de son cuer, si comme il sambloit
à sa parole, pria et requist par deux fois l'une après
l'autre, elle qui parle, que, pour l'amour de Dieu, elle
ne voulsist pas encuser, ne dire ou enseignier qu'il eust eu
icelle tasse d'argent ou hennap, lequel il avoit eu, prins
et mis là où elle estoit; et que elle voulsist dire que la
chamberiere de ladite geole l'avoit eue et prinse, disant
que se ainsi elle qui parle le vouloit faire et dire, que
elle amenderoit de lui et lui feroit moult de biens. Et
ladite Macete dist et afferma par serement, et en la presence
d'icelle Cordiere, que des accusacions et parolles
contre elle dites par icelle Cordiere, il n'en estoit riens
vray, mais les avoit icelle Cordiere controuvées sanz
cause et raison, et contre verité; et que jà soit ce que
elle eust aujourd'uy, en jugement sur les quarreaux, et
autrefois, cogneu avoir fait les ensorcelemens contenus
en ses confessions, toutesvoyes elle prenoit et print sur
Dieu et sur l'arme d'elle, et la mort que elle attendoit à
avoir et recevoir presentement, que en ce elle n'avoit
part sentement fait, ne n'estoit aucunement saichant,
participant ne consentant. Et en cest estat finerent
icelles femmes leurs jours, et furent arses en enterinant
icellui jugement.
Et n'avoient aucuns biens soubz le roy.
 AL. CACHEMARéE.

L'AN DE GRACE MIL CCCIIIIxx ET ONZE, le vendredi
 XXIJe jour de septembre, de relevée, par devant
maistre Dreue d'Ars, lieutenent de mons. le prevost,
present maistre Thomas de Bray, procureur en parlement,
fu fait venir et attaint en jugement, sur les quarreaux
du Chastellet de Paris, Colin Lenfant, prisonnier
detenu oudit Chastellet, pour ce que aujourd'uy, par les
gardes du mestier d'orfaverie, il a esté trouvé exposant
en vente sur Grant-Pont, à Paris, une tasse d'argent au
change Guillaume Ferot, laquelle avoit esté recommandée
pour emblée par le varlet du mestier de l'orfaverie.
Lequel prisonnier, juré aus sains Euvangiles de Dieu dire
verité sur ce que dit est et autres choses qui lui seroient
demandées, dit et afferme par serement qu'il est né de la
ville d'Evreux, marié illec à une femme née de la ville
de Hotot, entre Caen et Thorigny, qui aucune fois
va en la compaignie d'un escuïer nommé Phelipot de La
Londe, demourant près de Caen, a chevauché en guerre
comme varlet, et quant il estoit au pays, gardoit ses faucons
et les gouvernoit.
Et dit que, puis la Saint-Jehan ençà, il s'est entremis
de servir les couvreurs et maçons comme varlet servant,
et au soir se retraïoit en l'ostel d'une sienne mere, femme
Marin Loquet, couvreur de tuile, demourant en la rue
des Poulies, près de la porte Barbete; et que ou jour
d'ier, qui fu feste, environ entre deux et trois heures
après midi, en venant de la porte Baudet à Grant-Pont,
rataint un homme qu'il ne cognoist, qui tenoit en sa
main, tout descouvert, le hanap d'argent dont cy-dessus
est faite mencion, lequel lui pria que ledit hennap il
voulsist porter et vendre sur Grant-Pont aus orfevres, et
le donnast pour cinq frans, et riens mains, et que l'argent
qu'il recevroit il lui aportast à Sainte-Katherine du
Val des Escoliers, ouquel lieu il le attendroit jusques ad
ce qu'il feust retourné, au moins jusques à IJ ou IIJ heures
ensuïans.
Dit aussi que, en venant de laditte porte Baudet le chemin
droit à Grant-Pont, ilz arresterent en la rue de la
Vennerie, en l'ostel d'une femme qui serence chanvre,
à laquelle femme icellui homme emprumpta un pois, illec
pesa ladite tasse d'argent, et dist lors à lui qui parle que
icelle tasse il ne donnast aucunement pour moins de quatre
livres parisis, ou la lui rapportast au lieu dessus dit. Et
atant se parti de li qui parle icelli compaignon, ne oncques
puis ne le vit, ne aussi paravant ce ne l'avoit veu
aucunement, ne ne scet sa demeure ne son nom. Et lors
il qui parle aporta et exposa en vente sur Grant-Pont,
aus orfevres dudit lieu, ladite tasse; lesquieulx, pour
souspeçon qu'il n'eust icelle mal prinse et emblée, l'ont
fait admener prisonnier oudit Chastellet, où il est de present.
Et dit, sur ce requis, que tele est la verité que dit
est cy-dessus, et non autre. Et, ce fait, fu fait remettre
en la prison de laquelle il avoit esté attaint, et, par ledit
lieutenant, commandé à Jehan Vilete, sergent à verge,
que hastivement il alast en ladite rue de la Vennerie, et
feist venir toutes les femmes tenans establies de ferrer
chanvre, pour estre par ledit lieutenant examinées sur ce
que dit est, comme bon lui sambleroit.
ET, ASSEZ TOST après ce, vint et retourna en jugement
ledit sergent, lequel admena Jehanne La Branchue et
Michelete La Saige, son apprentisse. Lesqueles femmes,
examinées par serment sur ce que dit est, distrent, c'est
assavoir ladite Jehanne, que elle n'en savoit riens, pour
ce que elle n'avoit pas esté presente, et que oncques mais
n'avoit veu ledit Colin, prisonnier, qui leur fu monstré;
et icelle aprentisse dit que verité estoit et est que, sadite
maistresse absente, un orfevre nommé Boileaue, demourant
en la Cité de Paris, près de Saint-Denis de la Chartre,
et ledit prisonnier, avoient oujourd'ui, à son estal, pesé
à son pois une tasse d'argent, ne scet la cause pourquoy,
ne à quel fin, et que, icelle pesée, eulx deux s'en alerent,
elle qui parle ne scet où, ne qu'ilz devindrent; et autre
chose ne scet. Et, ce fait, ledit lieutenant commanda
audit Jehan Vilete, à Richart Bide et Jehan de Berneval,
sergens à verge, que en quelque lieu que trouver pourroient,
hors lieu saint, ledit Boileaue, qu'ilz le meissent
prisonnier oudit Chastellet. Lesquieulx sergens, et chascun
d'eulx, se chargerent de fere leur povoir, devoir et
diligence de faire et acomplir ledit commandement.
SAMEDI ensuïant, XXIIJe jour dudit mois de septembre,
l'an dessus dit, par devant mons. le prevost, lui estant
en jugement sur les quarreaux du Chastellet, presens
maistre Dreux d'Ars, lieutenant dudit mons. le prevost;
Andrieu Le Preux, procureur du roy nostre sire en Chastellet;
Martin Double, advocat du roy illec; Jehan de
Bar, Robert de Pacy, Hutin de Ruit et Jehan Fouquere,
examinateurs de par le roy nostre sire oudit Chastellet;
fu fait venir et attaint Jehan Boileaue, orfevre, lequel,
ou jour d'ier, avoit esté commandé estre emprisonné pour
les causes dessus dites; et après ce qu'il ot juré aus sains
Euvangiles de Dieu dire verité de ce que dit est, dit et
afferma par serement que verité est que, ou jour d'ier,
environ une heure après midi, en passant par la rue des
Poulies, à la porte Barbete, il vit Jehanne, femme Martin
Loquet, couvreur de tuile, laquelle lui pria et requist
que il voulsist boire de une chopine de vin avec elle et
un sien filz nommé Colin, et illec beut du vin nouvel
avec icelle Jehanne, sondit filz et une bonne vieille
femme demourant en l'ostel dudit Martin. Lesquieulx,
après ce qu'ilz orent beu, il qui parle, ensamble ledit
Colin, se partirent de l'ostel d'icellui couvreur, et en
venant droit à la porte Baudet, pour ce que lui qui parle,
interrogué par ledit Colin de quel mestier il estoit, lui
avoit dit qu'il estoit orfevre, icelli Colin lui dist que il
avoit une tasse d'argent, et que pour l'amour et cognoissance
qu'il avoit à ladite Jehanne, sa mere, il lui voulsist
faire vendre icelle, et la li faire valoir ce que elle
valoit de raison. Lequel deposant dist lors audit Colin
qu'il la lui monstrast, et il sauroit que elle pesoit, et lui
diroit au vray combien elle povoit valoir. Lequel Colin,
assez tost après ce, en venant tousjours leur chemin, et
passant par la Vennerie, tira et saicha de son saing icelle
tasse, laquelle il qui parle, à l'estal d'une ligniere, pesa,
et dist lors audit Colin que elle povoit bien valoir V frans
et demi. Laquelle tasse ainsi pesée, il qui parle s'en ala
vers le fossé Saint-Germain l'Auxerrois, où il avoit à
besoignier. Et, assez tost après ce, en s'en retournant en
sa maison, en la Cité, vit que ledit Colin l'en admenoit
prisonnier ou Chastellet, et que après lui l'en apportoit
icelle tasse d'argent. Et requiert que ledit Colin l'en
veuille faire venir, et, en sa presence, il lui dira ce que
dessus a deposé, qui est chose vraye, et que tele est la
verité.
ET, CE FAIT, fu attaint en jugement sur les quarreaux
le dessus dit Colin Lenfant, prisonnier, lequel, examiné
sur la confession dudit Boileaue, qui lui fu leue, dit et
afferma par son serement qu'il n'en est riens, ne oncques
ne beut avec lui, ne le vit en l'ostel de sadite mere, et
que ou jour d'ier il dist et deposa la verité du fait. En
laquelle confession, par lui faite oudit jour d'ier, il continua
et persevera. Et ainsi comme l'en le examinoit, vint
et comparu en jugement sur lesdiz quarreaux Robert
Hoquetil, demourant à Paris, en la rue de la Harpe, à
l'enseigne du Papegaut, lequel dist et afferma que ledit
Colin avoit ouvré en son hostel comme varlet, en la
compaignie d'un nommé Loquet, par l'espace de XV jours
et plus, et que, lundi derrenierement passé, ilz avoient
deffait leurs eschaffaulx, et ce jour c'estoit apperceuz, et
aussi sa femme et sa mesnie, que il avoit perdue une de
ses tasses d'argent, avec un drap de lit à sa chamberiere,
deux ou trois petites escueles; et laquelle tasse il avoit
recommandée estre prinse sur le Grant-Pont, à Paris, aus
orfevres d'ilec; et que pour ce que l'en lui avoit rapporté
et dit que elle estoit ou Chastellet de Paris, il requeroit
audit mons. le prevost qu'il lui voulsist fere rendre,
en demonstrant des autres ses tasses d'argent pareilles
à celle que perdue avoit.
OUY lequel Robert Hoquetil, qui de vray accusoit
ledit prisonnier, et qui contre lui avoit souspeçon qu'il
n'eust mal prins icelle tasse d'argent, ledit prisonnier fu
fait de rechief jurer aus sains Euvangiles de Dieu qu'il
deist verité, tant là où il avoit prins ladite tasse, comme
se lui et ledit Boileaue avoient beu ensamble en l'ostel
de ladite Jehanne, sa mere. Lequel ne voult aucune chose
cognoistre que dit avoit cy-dessus oudit jour d'yer et
aujourd'uy, fors tant qu'il dist que il se recordoit que
lui, ledit Boileaue, Jehanne, sa mere, et une autre bonne
femme demourant en l'ostel de sadite mere, avoient beu
ensamble du vin nouvel. Et autre chose ne voult cognoistre
que dit a cy-dessus; et, pour ce, par l'advis et
deliberacion des conseilliers dessus nommez, veu et attendu
l'estat dudit Colin, prisonnier, qui, par sa confession,
est homme vacabond, de povre estat, et auquel
n'appartient pas avoir vaissele d'argent, et que d'icelle
tasse il a esté trouvé saisi, laquele est poursuie pour emblée
par ledit hoste du Papegaut, dont il a monstré les
pareilles et samblables; la deposicion dudit Boileaue, sa
vie, estat et bonne renommée, et qu'il n'est pas vraysamblable
que se ledit Boileaue eust icelle mal prinse, lui qui
est orfevre, n'eust mieulx sceu faire son prouffit de icelle
tasse d'argent que de la baillier audit prisonnier, qu'il ne
cognoist, pour porter vendre à Paris, et que lui-mesmes
eust bien vendue icelle sanz estre reprins de ce; consideré
aussi que ledit prisonnier dit que nul autre, fors ledit
Boileaue, ne lui bailla icelle tasse, la depposicion dudit
hoste du Papegaut, la variacion et denegacion par lui
faites en ce; delibererent et furent d'oppinion que il y
avoit cause assez, consideré que ledit prisonnier a esté
trouvé saisi d'icelle tasse, que l'en procedast contre lui
par voye de question, afin d'en savoir la verité par sa
bouche. Ouyes lesqueles oppinions, ledit mons. le prevost
condempna ad ce ledit prisonnier, et en sa presence.
CE JOUR de samedi, par devant ledit mons. le prevost,
en la presence de maistre Dreue d'Ars, son lieutenant;
maistres Robert de Pacy, Hutin de Ruit et Jehan Fouquere,
examinateurs; fu de rechief attaint en jugement
sur les carreaux ledit Colin Lenffant, prisonnier, lequel,
pour ce que autre chose ne voult confesser oultre ce que
dessus est dit, en enterinant ledit jugement, fu mis à
question sur le petit tresteau. Lui estant en laquelle, sanz
ce qu'il feust aucunement grevé d'eaue, requist instanment
que d'icelle il feust mis hors, et il confesseroit plenement
la verité de tous les larrecins par lui faiz et commis.
Ouye laquelle requeste, ledit prisonnier fu mis hors
de ladite question, mené choffer en la cuisine, en laquelle,
et, depuis ce, sur les quarreaux, il cogneut et confessa
que durant le temps qu'il a servy Phelipot de La Londe,
escuïer, dessus nommé, il a prins et emblé, par IIIJ ou
cinq fois, quatre ou cinq paires de robes linges qui sechoient
aus hayes emmi les champs, pour ce, si comme
il disoit, que celle qu'il avoit vestue ne valoit riens. Et
dit que icelles robes linges il a usées.
Item, confessa que mercredi derrenierement passé ot
huit jours, que il servoit ledit Loquet, couvreur de maisons,
en l'ostel du Papegaut, en la rue de la Harpe, où ilz
ouvroient dudit mestier de couvreur, il, après disner,
après ce qu'il ot porté à sondit maistre, sur les maisons,
grant quantité de tuile, et en retournant par la sale basse
dudit hostel, trouva sur le dressouir qui estoit en ladite
sale la tasse d'argent dont cy-dessus est faite mencion, laquelle
il print et embla, et la mist et mussa en son sain.
Et dit que sur ledit dressouer n'avoit autre chose que ladite
tasse. Et, ce fait, afin que ledit Loquet, son maistre,
ne s'apperceust dudit larrecin, et qu'il veoit que sondit
maistre avoit assez tuile devant lui pour ouvrer en la
journée, se parti dudit hostel sanz le sceu de sondit
maistre, s'en ala en l'ostel de sadite mere, et avec lui
porta ladite tasse d'argent, laquelle il mist et muça en
l'une de ses chauces, et mist icelle, après ce, dedens un
des liz dudit hostel, où elle a tousjours esté depuis lors
jusques à hyer, qu'il la porta dedens sesdites chausses en
l'ostel d'une bonne vielle femme potenciere demourant
près de sadite mere, afin que sadite mere ne s'en apperceust,
disant à ladite bonne femme que elle lui gardast ses
chausses; et dit que icelles et ladite tasse d'argent mise
et mussée dedens, il mist et jetta en un tonnelet wit qui
estoit oudit hostel, en la presence de ladite bonne femme;
ouquel elle fu jusques à heure d'après disner, que il retourna
la querir en entencion de la vendre.
Et dit que en apportant ladite tasse, et après ce qu'il
l'ot monstrée et que elle ot esté pesée par Jehan Boileaue,
dessus nommé, en l'ostel de la ligniere, et par la maniere
que dit est, et que lui et ledit Boileaue se furent departiz
l'un de l'autre, icellui prisonnier s'en ala sur le pont de
Paris, exposa en vente ladite tasse ou pris dessus dit, et
dit que, en ce faisant, il fu prins et admené prisonnier
oudit Chastellet.
Item, confessa que, en alant ou pays de Flandres avecques
ledit Phelipot, son maistre, au temps que le roy
nostre sire y faisoit guerre contre les Flamans, il, en passant
par une ville, ne scet quelle, print et embla deux
paires de chausses, qu'il a depuis usées.
Item, confessa que, deux ans a ou environ, que il estoit
avecques ledit Phelipot, son maistre, en la ville de Carpiquet,
près de Caen, en un hostel où il estoit logez,
il vit et apperceut que un bon homme mist un sachet de
cuir soubz le chevet d'un lit, ne sçavoit, il qui parle, la
cause pourquoy. Et dit que après ce que ledit homme se
fu parti de la chambre, il s'en ala en icelle, print et trouva
ledit sachet soubz ledit lit, ouquel sachet il trouva XVJ  s. 
en vielz blans, qu'il print et embla, et atout se parti et
s'en ala de ladite chambre.
Item, confessa que, un an a ou environ, il trouva de
nuyt une vache qui estoit esgarée ou adirée, si comme il
disoit, en la ville de Bertheville soubz Bordel, laquelle
vache il fist vendre par le vacher de ladite ville, disant
que elle estoit à lui qui parle. Et dit que d'icelle il ot et
receupt dudit vacher trois frans d'or.
Item, confessa que, un an a ou environ, il print et
embla, en l'ostel de sondit maistre, six escueles d'estain,
qu'il vendi depuis six soulz parisis, ne scet à qui.
Item, confessa que pour le temps qu'il demouroit avec
ledit Phelipot, son maistre, il a mal prins et emblé à sondit
maistre certaine quantité de blé froment qu'il avoit
en sa granche, dont lui qui parle portoit la clé, lequel
blé il portoit de nuit en l'ostel d'un nommé Nicolas, demourant
en la paroisse dudit Bertheville. Et dit que par
 XIJ fois ou environ il a ainsi mal prins et emblé ledit froment,
et à chascune fois recevoit dudit Nicolas V ou VJ  s. ;
ne se recorde combien il receut en somme toute.
Item, confessa que, unana ou environ, que sondit
maistre et lui estoient avec messire Hebert Thesart, chevalier,
capitaine de Milly l'Evesque, il print et embla
une cuillier d'argent dudit capitaine, ainsi que l'en le
desservoit au disner, laquelle cuillier d'argent il vendi
depuis, VIJ  s.  paris., à un orfevre dont il ne scet le nom,
demourant à Caen.
Item, confessa que, deux ans a ou environ, que il faisoit
ferrer les chevaulx dudit Phelipot de La Londe, son
maistre, en l'ostel de son mareschal, il qui parle, après
ce qu'il vit que ledit mareschal se fu parti de l'ouvrouer
et monté en sa chambre, print et embla douze fers à
cheval qui estoient avec autres fers oudit ouvrouoir, lesquieulx
fers il mist et mussa en son sain, et après les vendi
 V  s. parisis à un autre mareschal nommé Guerart.
Item, confessa que, oudit jour qu'il embla ladite tasse
d'argent, il samblablement print et embla, oudit hostel
du Papegaut, un drap linge et deux escueles d'estain,
qu'il vendi depuis, ne scet à qui ne combien.
L'AN ET le jour de samedi dessus diz, par devant ledit
 mons. le prevost, en la presence de maistre Dreue d'Ars,
son lieutenant; maistre Helie de Jengoulour, advocat;
maistre Jehan de Bar, Robert de Pacy, Hutin de Ruit et
Jehan Fouquere, examinateurs; fu de rechief attaint et
admené en jugement sur les quarreaux Colin Lenfant,
prisonnier dessus nommé, auquel, presens les dessus nommez,
fu leue et recitée sa confession cy-dessus escripte,
laquelle confession il afferma estre vraye, et en icelle persevera,
disant que plus ne autre chose il n'avoit mesfait,
et que il avoit gaignié et desservi à mourir. Et, ce fait,
fu par ledit mons. le prevost demandé aus dessus nommés
leurs advis et oppinions. Tous lesquieulx, concordablement,
dirent que, veues les confessions dudit prisonnier,
les perseveracions et les traïsons faites audit Phelipot,
son maistre, l'estat et gouvernement dudit prisonnier, que
icellui Colin, prisonnier, estoit digne de mourir, comme
inutile au monde, c'est assavoir d'estre pendu comme
larron, et en furent d'oppinion. Lesquieulx oppinions
ouyz, et veu ce present procès, ledit Colin fu par ledit
 mons. le prevost condempné à estre pendu.
Ce jour de samedi fu ce jugement excecuté.
Et n'avoit aucuns biens.
 AL. CACHEMARéE.

INFORMACION FAITE par moy, Nicolas Bertin, examinateur
de par le roy nostre sire ou Chastellet de Paris,
du commandement de honorable homme et saige maistre
Jehan Truquan, lieutenant de mons. le prevost de Paris,
à la requeste du procureur du roy nostre sire oudit Chastellet,
et contre Jehannin Pelart, varlet charretier, demourant
à Rosay en Brie, prisonnier oudit Chastellet.
Laquelle informacion ledit prisonnier a voulu valoir enqueste
sur ce que ledit procureur du roy nostre sire dit
et maintient que, samedi derrenierement passé ot huit
jours, ledit Jehannin Pelart, estant en la rue de la Vennerie,
à Paris, jura le villain serement, en rescouant
une houpelande que Robin Vasselin, sergent à verge,
avoit prinse pour et en nom de gaige, à la requeste des
fermiers de l'imposicion du grain vendu à la ville de Paris.
ROBIN VASSELIN, sergent à verge du roy nostre sire
ou Chastellet de Paris, demourant à Paris, près de la
porte de Montmartre, tesmoing oy et examiné sur ce que
dit est, et juré en la presence de partie, qui en riens ne
l'a voulu contredire, l'an mil CCCIIIJxx et onze, le lundi
 VJe jour de novembre, dit et deppose par son serement
que, samedi derrenierement passé ot huit jours, environ
neuf heures devant midi, lui qui deppose, qui est sergent
des impositeurs du grain de la ville de Paris, vit passer
trois charrettes chargées de blé qui montoient par la rue
de la Vennerie, en alant vers le Chastellet; et, pour ce,
lui qui deppose y ala et fist arrester la derreniere charretée
que menoit ledit Jehannin Pelart, et print en ladite
charrete une petite houpelande à homme de deux draps,
l'un vermail et l'autre pers, en disant par lui qui deppose
que il emporteroit ladite houppelande. Et ledit Pelart
respondi que non feroit; lequel qui deppose dist que si
feroit; et lors ledit Pelart dist que par le foutre Dieu non
feroit. Et, sur ce, lui qui deppose emporta ladite houpelande
à la boite desdiz fermiers, et ala querre des autres
gaiges à autres charretes qui passoient. Et quant les
maistres ou charretiers à qui estoient lesdites trois charretes
vindrent, la relevée, querre leurs gaiges qui avoient
esté prins, comme dit est, il qui deppose et Regnier
Fournier, sergens à verge, leur demanderent où estoit
celui qui avoit juré le villain serement; lesquieulx leur
respondirent que il estoit à leurs chevaulx, qui estoient
logez en leur hostel, en rue de la Vielz Tixerranderie. Et,
pour ce, lui qui deppose et ledit Regnier retindrent l'un
desdiz charretiers tant que ilz eussent admené ledit Pelart.
Lesquieulx le admenerent à ladite boite en Greve; et, sur
ce, ledit Regnier mena ledit Pelart prisonnier oudit
Chastellet. Requis se ledit prisonnier jura le vilain serement
que une fois, dit que non. Et autre chose n'en scet.
REGNIER FOURNIER, sergent à verge du roy nostre
sire ou Chastellet de Paris, demourant en la Vielz Tixerranderie,
à l'Escu de France, aagé de L ans ou environ,
tesmoing, examiné sur ledit cas, l'an et le jour de lundi
dessus diz, et juré en la presence de partie, qui en riens
ne l'a voulu contredire, dit par son serement que samedi
derrenierement passé ot huit jours, environ neuf heures
d'avant midi, ainsi comme il passoit par la rue de la Vennerie,
il vit et apperçut ledit Robin Vasselin et ledit
Pelart, prisonnier, qui tiroient une houpelande l'un contre
l'autre; et, en tirant, ledit Jehannin Pelart dist audit Robin
Vasselin que par le sanglant foutre Dieu il n'emporteroit
point ladite houpelande. De laquelle parolle il
qui deppose ot grant hide et fraïeur à son cuer. Et dist
audit Robin que il tenist bien ledit Pelart, cuidant qu'il
le menast prisonnier oudit Chastellet. Et lors il qui deppose
s'en ala en sa besoigne. Et ledit jour, environ deux
heures après midi, il qui deppose estoit en Greve, et
trouva ledit Robin Vasselin et Guillemin Maupoint, clerc
desdiz fermiers, auquel Vasselin il demanda se il avoit
mené en prison oudit Chastellet ledit Pelart, lequel lui
respondi que non. Et, sur ce, deux hommes, desquieulx
il ne scet les noms, vindrent devers lesdiz Vasselin et
Guillemin Maupoint, et leur demanderent ladite houpelande;
lesquieulx leur respondirent que ilz ne la leur
rendroient point, et que ils ne la bailleroient que audit
Pelart, à qui l'en l'avoit prinse. Et lors yceulx deux
hommes alerent querre ledit Pelart et le admenerent en
Greve devant lesdiz Vasselin et Guillemin Maupoint, et
sytost que il fu arrivé devant eulx, iceulx Vasselin et
Guillemin Maupoint appellerent lui qui deppose, en disant
que c'estoit celui qui avoit juré le vilain serement.
Et lors lui qui deppose print ledit Jehannin Pelart et le
admena prisonnier oudit Chastellet. Requis se ledit prisonnier
jura le villain serement que une fois, dit que non.
Et plus ne autre chose n'en scet depposer, sur tout diligenment
requis et interrogué.
OUQUEL lundi, VJe jour dudit mois de novembre, en
jugement sur les quarreaux du Chastellet, par devant
 mons. le prevost, presens maistres Jehan Truquan, lieutenant
dudit mons. le prevost; Dreux d'Ars, auditeur;
Martin Double, advocat du roy oudit Chastellet; Andry
Le Preux, procureur du roy illec; Miles de Rouvroy,
Ernoul de Villiers, Nicolas Bertin, Hutin de Ruit et
Jehan Fouquere, examinateurs oudit Chastellet; en la
presence desquieulx, après ce que Jehan Pelart, prisonnier,
cy-dessus nommé, et aussi ledit procureur du roy
vouldrent prendre droit par l'enqueste cy-dessus faite et
escripte, par ledit maistre Nicolas Bertin, examinateur,
fu veu et leu, mot après autre, l'enqueste cy-dessus
escripte. Et, ce fait, par l'oppinion des dessus diz, veu
l'ordonnance et dit jà pieçà fait par le roy Phelippe, sur
ceulx et celles qui diroient mal de Dieu, nostre createur,
de la vierge Marie, sa mere, en jurant le villain serement,
donné le ..., dit fu et deliberé que, pour le
delit commis par icellui prisonnier en jurant icellui villain
serement, il soit condempné, mis et tourné ou pilory,
ès hales, puis heure de prime jusques à heure de nonne,
et d'ilec ramenez prisonnier oudit Chastellet, et tenu prisonnier
au pain et à l'eaue, et, en après ce, par la peine
de prison, mis hors; et audit pillory feust crié solempnelment
la cause pourquoy il estoit tourné oudit pillory,
afin que d'ores en avant chascun y prenist exemple, et se
gardast de jurer tel vil serement. Ouyes lesqueles oppinions
et veu ce present procès, ledit mons. le prevost
condempna icellui prisonnier ad ce que dit est.
Lequel jugement fu excecuté le mardi, VIJe jour de
novembre, l'an mil trois cens quatre-vins et onze.
 AL. CACHEMARéE.

L'AN DE GRACE MIL CCC QUATREVINS ET ONZE, le
jeudi VIJe jour de decembre, en jugement sur les
quarreaux du Chastellet de Paris, par devant mons. le
prevost, presens nobles hommes messire Baude de Vauvillier
et messire Hagaut de Haguenonville, chevaliers,
et maistres Oudart d'Atainville, bailli d'Evreux; Jehan
Truquan, lieutenant dudit mons. le prevost; Dreue d'Ars,
auditeur; Andrieu Le Preux, procureur du roy; Jaques
du Bois, Michel Marchant, Denis de Bausmes, advocas
oudit Chastellet; Gerart de La Haye, Arnoul de Villiers
et Jehan Fouquere, examinateurs de par le Roy nostredit
seigneur oudit Chastellet; fu fait venir et attaint des prisons
d'icelli Chastellet Jehan Rotier, peletier, demourant
à Paris, en la rue Saint-Denis, prisonnier detenu illec, à
la requeste dudit messire de Haguenonville, pour ce que
icellui de Haguenonville dit et maintient, et a dit et maintenu,
en la presence dudit prisonnier, que, puis le mois
de may ença, icellui prisonnier a vendu et alienné une
sainture d'or avec un gobelet d'argent signé, au fons
d'icellui, aus armes ou devise de honorable homme et
saige Montagu, secretaire du roy nostre sire, et vendu
iceulx et l'argent appliqué à son prouffit, au desceu dudit
de Haguenonville. Lequel prisonnier, juré aus sains Euvangiles
de Dieu dire verité des choses dessus dites et
autres qui lui seroient demandées, dist et afferma par
serement, sur ce requis, qu'il est nez de la ville de Rouen,
varlet peletier fourreur, lequel audit mestier, et aussi à
servir ledit de Haguenonville et autres chevaliers et
escuïers suivans les guerres, a gaignié sa vie et gaigne
par chascun jour au mieulx qu'il puet et scet. Et dist que,
à la feste que fist le roy nostre sire, nagueires, au mariage
de messire Loys de Namur, chevalier, et de madamoiselle
de Harecourt, il servy iceulx de Haguenonville et
madame sa femme tant en l'ostel d'iceulx mariez, où ilz
estoient lors logez, près de Saint-Pol, comme en l'ostel
de feu messire Gerart de Montagu, chevalier, pere d'icelle
dame, comme varlet peletier fourreur; et en ce temps
fourra plusieurs garnemens à iceulx mariez, pour lesquieulx
il acheta à plusieurs marchans de la ville de Paris
des fourreures pour lesdiz mariez, d'aucune desqueles il
accreust l'argent aus marchans qui les lui vendirent, soubz
confiance qu'il avoit que par lesdiz mariez l'argent qu'il
devoit pour iceulx feust par eulx rendu aus marchans
ausquieulx il avoit accreu lesdites denrrées. Et est voir
que sur le partement que firent iceulx mariez de la ville
de Paris pour aller ou pays de Caux, où ilz sont demourans,
il qui deppose se trait devers ladite dame et lui
exposa les choses dessus dictes; par laquelle dame, afin de
contenter iceulx marchans, lui fu baillié une petite sainture
de soye noire, clouée dessus à petis cloux d'or, avec
le gobelet d'argent dont cy-dessus est faicte mencion; et
par icelle dame lui commandé que il vendist icelles choses,
et en acquitast sondit seigneur et elle aus marchans à qui
ilz povoient devoir. En obeissant auquel commandement,
il qui parle vendi lesditez sainture et gobelet à un orfevre
nommé Thomas de Croiast, pour ce present en jugement
par devant lui, c'est assavoir: ladite sainture huit frans,
et ledit gobelet au pris de douze soulz l'once; lesqueles
sommes d'argent ainsi par lui receues, il païa à plusieurs
marchans d'icelle ville de Paris ce qu'il leur povoit devoir,
et le residu dudit argent appliqua à son singulier
prouffit, en deducion et rabat de ce que lui povoient
devoir iceulx mariez pour sa peine et deserte, faite en
fourrant les robes d'iceulx, comme dit est dessus; et
de la maniere du bail à lui fait par icelle dame desdites
sainture et gobelet, et aussi de la cause pourquoy elle les
lui bailla et encharga à vendre, comme dit est, il s'en
rapporte du tout ou dit et depposicion d'icelle dame,
et par la depposicion d'icelle, sur ce examiné, lui absent,
veult prendre droit. Et plus ne autre chose ledit
prisonnier, qui lui portast prejudice, autrement que dit
a dessus, ne voult cognoistre: et, pour ce, fu fait remettre
en la prison de laquelle il avoit esté attaint,
comme dit est.
OUYES lesqueles accusations cy-dessus faites par ledit
chevalier, la confession et denegacion dudit prisonnier
par lui sur ce faites, comme escript est cy-dessus, et la
submission par lui faite en soy rapportant de toutes
icelles accusacions ou dit et depposicion d'icelle dame;
attendu ce que par ledit sire de Haguenonville est tesmoignié
ladite madame sa femme estre de present à Paris
en l'ostel dudit feu messire Gerart, son pere, par l'advis
et deliberacion des conseilliers et assistans dessus nommez,
icelli mons. le prevost dist, ordonna, appointa et
commanda audit maistre Dreue d'Ars que il se transportast
devers icelle dame et l'examinast sur les choses dessus
dites, circonstances et deppendences d'icelles, au mieulx
et plus diligenment que bonnement pourroit et tout ce
que par elle trouveroit, il rapportast le plus brief que
bonnement pourroit, afin de proceder oultre à la delivrance
ou encombrier dudit prisonnier, comme ou cas
appartendroit.
LE VENDREDI ensuïant, VIIJe jour dudit mois de decembre,
l'an dessus dit, en la presence de honorables
hommes et saiges maistres Jehan Truquan, lieutenant du
dudit mons. le prevost; messire Baude de Vauvillier, chevalier;
Andrieu Le Preux, procureur du roy en Chastelet;
Arnoul de Villiers, Nicolas Bertin, Robert de Pacy
et Hutin de Ruit, examinateurs de par le roy nostre sire
oudit Chastellet; dist et rapporta en jugement ou grant
parc dudit Chastellet, le dessus dit maistre Dreue d'Ars,
que, en obeissant au commandement à lui fait ou jour
d'ier, et dont cy-dessus est plus à plain faite mencion, il,
ledit jour d'yer, avant heure de disner, se transporta en
l'ostel dudit feu messire Gerart de Montagu, ouquel il
trouva noble dame madame Jehanne, femme dudit sire de
Haguenonville; et laquelle, après ce qu'il lui ot dit et exposé
la cause pour laquelle il estoit envoyé par devers elle par
le commandement et ordenance dudit mons. le prevost,
lui dist et afferma par serement et pour verité que, elle
estant en esbatement avec plusieurs dames du pays de
Caux, lesqueles, par le commandement du roy, estoient
venues à Paris à la feste que fist ledit seigneur pour les
noces d'icellui de Namur et damoiselle de Harecourt,
elle vit par plusieurs fois icellui prisonnier, à elle par
ledit maistre Dreue nommé, qui ouvra de peleterie tant
en l'ostel de son dit feu seigneur de pere, comme en
l'ostel où ledit sire de Haguenonville, son seigneur et
mary, et elle estoient logez, près de Saint-Pol, et lequel
prisonnier, pour ce, si comme il disoit, qu'il estoit du
païs de Caux, sondit seigneur et mary avoit bien en voulenté
et plaisir qu'il conversast environ eulx, les servisist
de fourrer leurs garnemens, et y gaignast sa vie comme
un autre varlet fourreur feroit; et au temps que ycellui
prisonnier ouvra en l'ostel de sondit feu seigneur de pere,
ouy dire que à une relevée d'après disner, par aucuns
des gens dudit hostel lui fu porté à boire, pour ce
qu'il disoit qu'il avoit grant soif, une pinte de vin avec
un gobelet d'argent; et que se jour au soir que ledit prisonnier
ot laissié euvre quant l'en ala en la chambre où il
avoit ouvré pour cuidier prendre et recouvrer icelli gobelet,
l'en ne l'avoit aucunement trouvé; et n'en ot l'en
pour lors aucune souspeçon contre icelli prisonnier qu'il
eust mal prins ou emblé icelly gobelet, pour ce que entre
ses mains il avoit très grant quantité de peleterie, en quoy
il eust peu plus faire de domaige à sondit seigneur, et en
avoir plus grant prouffit que ledit gobelet ne valoit. Lui
dist avec ce, icelle dame, que, elle estant avec lesdites
dames, vit et apperceut une petite sainture d'or assise sur
un tixu de soie noire que avoit sainte la dame de Saumon,
fille de mons. de Bellangues, capitaine de Rouen, et que
pour la beauté et plaisance que elle ot en icelle sainture,
elle fist tant que par icelle dame lui fu baillé et prestée
icelle sainture, laquelle elle garda par certain temps, et
tant qu'il lui fu dit que icelle dame s'en estoit alée de
Paris oudit païs de Caux, où elle demouroit; et recordant
que sondit seigneur de Haguenonville aloit oudit
pays de Caux pour certaines ses besoignes qu'il y avoit à
faire, pria et requist son dit seigneur, qui estoit sur son
partement, que icelle sainture il voulsist faire porter et
rendre à icelle dame de Saumon; lequel son seigneur print
ès mains d'icelle dame de Haguenonville ladite sainture
d'or, mist et bouta en son sain au dessus de sainture, et
atant se parti d'elle et s'en ala au giste en la ville de
Pontoise, en sa compaignie ledit prisonnier monté à cheval,
si comme depuis ce elle l'a ouy dire et repeter à son
dit seigneur et mary. Et plus ne autre chose ne scet
depposer des choses dessus dites à elle requises, sur tout
diligenment interroguée et examinée.
DIST avec ce, rapporta et tesmoigna, icelui maistre
Dreue, que après ce qu'il ot examinée icelle dame de
Haguenonville, vint par devers lui noble dame madame
Biete de Montagu, femme dudit defunct messire Gerart,
laquelle dist, depposa et afferma par serement, que environ
le temps que ledit prisonnier dessus nommé fourra
robes en leur hostel, tant pour sondit feu seigneur et
mary comme pour lesdiz seigneur de Haguenonville et
madame sa femme, fille d'icelle madame Biete, et au
temps de la perdicion dudit gobelet d'argent, fu lors
perdue et adirée une houppelande moyenne à usaige
d'omme, qui estoit de drap vert d'Engleterre, et fourrée
d'escureulx rouges. Ne scet ycelle dame Biete se ledit
prisonnier la print ou non, mais elle vouldroit bien que
par ledit mons. le prevost icellui prisonnier feust sur ce
interrogué, afin d'en savoir la verité.
ET, CE fait, fu de rechief fait jurer, ledit sire de Haguenonville,
de dire verité sur la maniere de ladite sainture
à lui baillée par ladite madame sa femme. Lequel dist et
afferma par serement qu'il se recorde que par sadite
femme lui fu baillée à Paris ladite sainture d'or pour porter
à icelle dame de Saumon, et que icelle il bouta entre
sa houpelande et son juppon, et en cest estat la porta
puis ladite ville de Paris jusques à Pontoise, en laquelle
ville, au giste, à son coucher, et en soy desvestant et
deschaussant, il print ladite sainture et la mist auprès de
lui sur le banc ou sur la fourme sur lequel il s'estoit deschaussé,
en entencion et voulenté de la prendre et trouver
au lieu où mise l'avoit, afin que au matin à son partement
il peust icelle prendre et emporter avec soy,
comme fait avoit par avant, pour la rendre à icelle dame
de Saumon. Et dit que au lendemain matin, au partement
qu'il fist d'icelle ville de Pontoise, il oublia à prendre
icelle sainture, ne oncques puis ne la vit; et que quant
il vint par devers ladite dame du Saumon, il dist à icelle
comme sadite femme lui avoit baillée ladite sainture pour
icelle lui apporter et rendre, mais il l'avoit perdue en
chemin, ne savoit où ne en quel lieu, jà soit ce qu'il
eust plusieurs fois demandé au prisonnier et autres ses
familliers et serviteurs, qui pour lors chevauchoient avec
lui, s'ilz avoient point vue ladite sainture, ne qu'ilz
sceussent que elle feust devenue; lesquieulx et chascun
d'eulx lui avoient respondu que rien n'en sçavoient.
APRèS lequel rapport ainsi fait en la presence des
dessus nommez conseilliers, le dessus nommé prisonnier
fu attaint en jugement, et, lui sur ce interrogué et par
serement de dire verité des accusacions dessus dictes, ne
voult autre chose confesser que dit a cy-dessus qui lui
portast prejudice; et, pour ce, fut fait remettre en la
prison de laquelle il avoit esté attaint. Et, ces choses
ainsi faites, fu par ledit maistre Jehan Truquan, lieutenant,
demandé aus conseilliers assistans dessus nommez
se l'en avoit cause de proceder à l'encontre d'icelli prisonnier
par voie extraordinaire, afin de savoir par sa
bouche la verité des accusacions dessus dites, ou comment
et par quelle maniere l'en avoit à proceder contre
lui. Tous lesquieulx, veu la personne dudit prisonnier,
ses confessions et denegacions cy-dessus escriptes, par lui
faites, la maniere de la vendicion d'iceulx gobelet et sainture
faite à deux fois, par divers jours et grant intervale
de temps, les depposicions d'iceulx seigneur et dame de
Haguenonville, l'honneur et estat des personnes d'iceulx
au regart dudit prisonnier, attendu ce que ledit seigneur
afferme icelle sainture valoir la somme de soixante livres
tournois, et ledit gobelet pesant sept onces d'argent ou
environ; ce que ledit prisonnier, au temps d'iceulx crimes,
estoit famillier domestique desdiz seigneur et dame
de Haguenonville, delibererent et furent d'oppinion
qu'il y avoit assez cause convenable pour proceder à
l'encontre de lui par voie extraordinaire de question,
afin de savoir par sa bouche la verité des accusacions
dessus dites, et d'icelle houpelande et aussi d'aucuns autres
crimes, se fais en avoit. Ouyes lesqueles opinions et
veu ce present procès, ledit lieutenant condempna ad ce
ledit prisonnier en son absence.
EN ENTERINANT et acomplissant lequel jugement interlocutoire,
et après que icellui prisonnier ot esté de rechief
attaint en jugement sur les quarreaux dudit Chastellet,
et par ledit lieutenent interrogué en la presence des
dessus nommez conseilliers, afin qu'il deist la verité d'icelles
accusacions, et en lui disant que se il ne les disoit,
que par sa bouche et par voie de question et tourment
de gehine il le lui feroit dire, icelli prisonnier, pour ce
que autre chose en son prejudice ne voult confesser que
dit et escript est cy-dessus, et esqueles confessions il
continua et persevera, fu fait despouillier tout nu, mis,
lyé et estendu à la question sur le petit et le grant tresteau,
et, après ce qu'il ot eue de l'eaue en la maniere
acoustumée et fait certaines confessions, comme dit sera
cy-après, fu mis hors d'icelle question et mené chauffer
en la cuisine, ainsi qu'il appartient; en laquele, hors de
toute question et sanz aucune force ou contrainte que dit
est dessus, icelli prisonnier cogneut et confessa que verité
est que, au partement des noces messire Guillaume de
Namur et de madamoiselle de Harcourt, il, en la compaignie
et service dudit seigneur de Haguenonville, se
parti de la ville de Paris pour aler avec lui ou pays de
Caux, et le jour qu'ilz partirent, alerent au giste en la
ville de Pontoise, en laquelle ilz jeurent celle nuyt; et
au coucher que fist icellui sire de Haguenonville, et en
le deschaussant, il qui parle vit comme ledit sire de Haguenonville
attaint de son sain la sainture d'or dont cy-dessus
est faite mencion, et icelle mist auprès de soy sur
le banc ou fourme sur lequel il estoit assis en soy deschaussant;
et au lever que fist le lendemain matin icellui
chevallier, et qu'il fu yssu hors de la chambre où il avoit
couchié, il qui parle ala en ladite chambre pour prendre
le mantel et autres besoignes dudit chevalier qu'il trouveroit
illec, afin que aucune chose ne feust perdu et adiré;
et, en ce faisant et serchant, trouva ladite sainture ou lieu
et place où ledit sire de Haguenonville, ledit soir, l'avoit
mise; laquelle sainture il qui parle print, la mist en son
sain, et s'en ala avec ledit seigneur ou pays de Caux, en
la compaignie duquel il fu illec l'espace de trois sepmaines
ou environ, sanz ce qu'il ouyst oncques que icellui
seigneur demandast icelle sainture. Et au retour qu'il
fist après en la ville de Paris, apporta avec soy icelle
sainture en la ville de Paris, en laquelle il vendi icelle
audit Thiebaut de Troust, orfevre, la somme de huit
frans, qu'il en receupt. Et dist, sur ce requis, que en
l'estat qu'il print et trouva icelle sainture, il vendi icelle
audit orfevre.
Cogneut avec ce, ledit prisonnier, que, un pou paravant
les noces d'iceulx de Namur et de madamoiselle de
Harcourt, il, ouvrant du mestier de peleterie en l'ostel de
deffunct messire Gerart de Montagu, trouva à un jour la
garderobe dudit deffunct ouverte, en laquelle il, tempté
de l'ennemi, mal print une houpelande longue à usaige
d'omme, de drap vert d'Engleterre, fourrée d'escureulx
rouges, laquelle il porta ès hales, et illec la vendi à un
frepier des halles, du nom duquel il n'est record, la
somme de trois frans d'or, qu'il en receupt, qu'il a appliquez
à son singulier prouffit.
Dit avec ce, que environ XV jours après ce que dit est,
et qu'il ouvroit de peleterie en l'ostel dudit deffunct
messire Gerart, advint que, à un soir, l'en lui aporta à
boire en une pinte avec un gobelet d'argent; et dit que
quant il ot laissié l'ouvrer, il print icellui gobelet, et le
porta avec soy et le vendi audit Thibaut de Troust, orfevre,
la somme de trois frans, qu'il en receupt. Et dit
que le gobelet dessus dit est celui qui aujourd'huy lui a
esté monstré en jugement sur les carreaux dudit Chastellet.
Cogneut oultre que, douze ans a ou environ, il, ouvrant
en la ville de Rouen, en l'ostel Mahiet du Pié, son
cousin, du mestier de peleterie, mal print et embla oudit
hostel, à une foiz, un hanap de madre, qu'il vendi, en ladite
ville, douze soulz. Et, avec ce, à une autre fois, douze
doz de gris par lui semblablement venduz, en icelle ville,
la somme de douze soulz parisis. Et dit que oncques plus
de larrecins il ne fist, et autre chose ne voult cognoistre;
et, pour ce, fu fait remettre en la prison de laquelle il
avoit esté attaint.
LE SAMEDI IXe jour de decembre, l'an dessus dit, par
devant mons. le prevost, lui estant en jugement sur les
carreaulx du Chastellet, presens honorables hommes et
saiges maistre Pierre Chanteprime, Guillaume Porel et
Jehan des Quatre Marez, conseilliers du roy nostre sire
en parlement; Jehan Truquan, lieutenant de mons. le
prevost; Martin Double, advocat du roy en Chastellet;
Dreux d'Ars, auditeur; Girart de La Haie, Hutin de
Ruit et Jehan Fouquere, examinateurs de par le roy
nostredit seigneur oudit Chastellet, fu de rechief fait venir
et attaint ledit Jehan Rotier, prisonnier, lequel, et
par serement, et sanz aucune force ou contrainte, continua
et persevera ès confessions cy-dessus escriptes, par
lui ou jour d'yer faites, qui lui furent lues mot après
autre, et afferma le contenu en icelles estre vray par
la fourme et maniere que escriptes sont cy-dessus; et
atant fu fait remettre en la prison de laquelle il avoit
esté attaint.
ET, CE FAIT, par ledit mons. le prevost demandé fu
ausdiz presens conseilliers leurs advis et oppinions qu'il
estoit bon de faire dudit prisonnier, et s'il y avoit cause
assez pourquoy l'en deust proceder à sa condempnacion.
Tous lesquieulx, veu l'estat dudit prisonnier, qui est
homme vacabond; la valeur d'icelle sainture, prisiée par
ledit seigneur de Haguenonville; la mesvente par lui
faite d'icelle, par lui donnée pour huit frans; ledit gobelet
d'argent, pesant six onces, par lui donné pour trois
frans, les multiplicacions et reiteracions de larrecins par
lui faiz à diverses fois à ses maistres; la traïson par lui
commise, en desrobant ses maistres et ceulx sur qui il a
ouvré, demouré et conversé; delibererent et furent
d'oppinion que l'en ne le pouvoit espargnier qu'il ne
feust excecuté comme lerres, et qu'il estoit un très-fort
larron, et avoit desservy estre pendu comme tel. Ouyes
lesqueles oppinions et veu ce present procès, ledit mons. 
le prevost condempna icellui Jehan Rotier à estre excecuté
comme tel, et ainsi le prononça.
OUQUEL IXe jour de decembre, icellui Jehan Rotier fu
mené à son derrenier tourment, et illec continua et persevera
ès confessions oujourd'uy et autresfois cy-dessus
escriptes, et ne voult aucune autre chose cognoistre; et
atant ledit jugement contre lui prononcié fu excecuté, et
en cest estat fina ses jours.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET ONZE, le samedi,
 XXVe jour de novembre, par devant mons. le prevost,
lui estant en jugement sur les quarreaux du Chastellet,
presens honorables hommes et saiges maistres Jehan Truquan,
lieutenant dudit mons. le prevost; Dreue d'Ars,
auditeur; Miles de Rouvroy, Nicolas Bertin, Robert de
Pacy, Hutin de Ruit et Jehan Fouquere, examinateurs
oudit Chastellet; fu fait venir et attaint des prisons dudit
Chastellet Jehannin Cholet, maçon, prisonnier detenu
oudit Chastelet, à la complainte de Guymart de Kagordel,
famillier de mons. Guillaume des Bordes, chevalier,
pour ce qu'il a esté trouvé saisi par Pietre Loys,
famillier de mons. de La Riviere, d'une certaine haguenée
noire, laquelle a esté emblée et mal prinse en l'ostel
dudit chevalier.
Lequel prisonnier, après ce que il ot juré aus sains
Euvangiles de Dieu dire verité des choses dessus dites
et autres qui lui seroient demandées, cogneut et confessa,
sanz force et contrainte, qu'il est nez de la ville de Soissons,
povre varlet laboureur, maçon et charpentier, lequel
aucunes fois a servy messire Baude de Vauvilliers,
chevalier du guet, comme garde de chevaulx, Thevenin
de Lylle, comme varlet queux, et en l'ostel de messire
Guillaume des Bordes, chevalier, estant à Paris, tant
comme varlet charpentier, comme varlet maçon, et en
plusieurs autres lieux de la ville de Paris.
Et dit que mardi derrenierement passé, environ heure
de soleil couchant, ainsi comme par maniere d'esbatement
il estoit alez veoir et visiter le concierge de l'ostel
dudit messire Guillaume des Bordes, fu par icelli consierge
requis qu'il voulsist mener boire une sienne haguenée
noire à la riviere de Saine. à la priere duquel
consierge, il qui parle monta sur ladite haguenée, icelle
mena boire en la riviere de Saine, et en après la ramena,
et icelle loga à l'enseigne du Coq, en la rue Saint-Martin,
et le corps de il qui parle aussi, sanz ce que aucunement
il remenast icelle haguenée en l'ostel dudit mons. Guillaume
des Bordes, ne le feist savoir audit consierge en
aucune maniere; ouquel hostel du Coq il qui parle fu et
a esté logié puis ledit mardi jusques au jour d'yer, qu'il
fu prins et emprisonné oudit Chastellet. Et cependant,
c'est assavoir le jeudi ensuivant dudit mardi, vendi
icelle haguenée à un escuïer nommé Phelipot de Juilly,
la somme de XIIIJ escus, dont il en receupt XIIJ escuz lors,
et le jourd'uy lui avoit esté promis par le varlet dudit escuïer
lui rendre et restituer un escu ou XVIIJ  s., pour icellui
restans à païer d'icelle somme; et desquieulx XIIJ escus
il avoit acheté la robe et le juppon, avec les chauces, solers,
chapperon et robes linges dont il estoit vestu, et
aussi une tasse, une sainture et une bourse. Et dit que tele
est la verité des choses dessus dittes, et que c'est le premier
larrecin qu'il ait fait, et auquel il a esté prins et apprehendé
par justice, requerant lui estre sur ce, par ledit
 mons. le prevost, piteables et misericors, et, avec ce, sa
grace lui estre estendue et faite en ceste partie. Et atant
fu fait mettre en la prison de laquelle il avoit esté
attaint.
CES CHOSES ainsi faites, par ledit mons. le prevost demandé
fu aus conseilliers et assistens dessus diz leurs advis
et oppinions comment l'en avoit à proceder contre icellui
prisonnier. Tous lesquieulx, veu l'estat et personne dudit
prisonnier, qui est homme de petit estat et gouvernement,
par sa confession, et homme vacabond, l'aage d'icellui,
qui est de XXVJ ans ou plus, la traïson et mauvaistié commise
par lui, soubz un umbre et confiance que ledit consierge
avoit de lui bailier ladite haguenée à mener boire,
et ce que par deux jours il a retenu icelle sanz la remener
en l'ostel dudit consierge, jà soit ce qu'il eust temps compettent
de soy adviser et pourveoir à remedier sur ce,
avec la valeur d'icelle haguenée, delibererent et furent
d'oppinion que pour savoir par sa bouche la verité d'aucuns
autres crimes, se faiz les avoit, et de sa vie et gouvernement,
il estoit dignes et avoit desservy estre mis à
question. Ouyes lesqueles oppinions et veu ce present
procès, icellui Jehannin Cholet fu ad ce condempnez par
ledit monseigneur le prevost.
EN ENTERINANT lequel jugement, ledit Jehannin Cholet
fu fait venir de rechief en jugement sur les quarreaux,
en la presence dudit mons. le prevost et autres conseilliers
dessus diz, et lui fu dit que des mesfaits par lui commis
il deist la verité, et que s'il ne le disoit, que à force
l'en lui feroit dire. Et pour ce que autre chose que dit est
dessus ne voult cognoistre qui lui portast prejudice, il
fu fait despouillier tout nu, mis, lyé et estendu à la question
sur le petit tresteau, et, lui estant en cest estat, oultre
et par-dessus ce que cy-dessus a confessé, cogneut et
confessa que, un an a ou environ, lui estant varlet de
cuisine de Thevenin de Lysle dessus nommé, mal print,
en l'estable des chevaulx dudit Thevenin, une sele et
une bride à cheval, lesquelz il porta et vendi, en la rue
Saint-Denis, la somme de cinq solz parisis.
Item cogneut que, quatre ansaou environ, lui pour
lors demourant en l'ostel dudit messire Baude de Vauvillier,
chevalier, print à une fois, en l'estable des chevalx
dudit chevalier unes estrevieres, lesqueles il vendi lors,
en la rue Saint-Denis, .IJ.  s. ; et, à une autre fois, une houpelande
courte de drap vert, doublée ou fourrée de penne
noire, appartenant lors à Perrin Darçon, escuïer et serviteur
dudit chevalier; et laquelle houpelande il vendi à
un freppier ès hales, du nom duquel il n'est record, la
somme de XXXIJ  s. parisis. Et, avec ce, avoir mal prins en
l'ostel dudit chevalier, ès aurmailles de la despense dudit
hostel, une tasse d'argent, laquelle il porta en l'estable
aus chevaulx dudit seigneur, et illec la despeça à une
fourche à fiens, et les pieces porta et vendi en l'ostel et
estal d'un orfevre demourant à Paris, soubz le Chastelet,
au lez devers la tennerie, la somme de XXIIIJ  s. parisis,
qu'il en receupt et appliqua à son prouffit; et, assez tost
après, se parti de l'ostel dudit chevalier sans ce que d'iceulx
biens ainsi mal prins il feist aucune restitucion ou
enseignement, jà soit ce qu'il ouyst par plusieurs fois dire
et demander aus gens de l'ostel dudit chevalier lesdites
tasse d'argent et houpelande par lui ainsi venduz.
Et dit que oncques jour de sa vie il ne fist plus ne autres
larrecins que cy-dessus a cogneues et confessées; et,
pour ce, fu mis hors d'icelle question, mené chauffer en
la cuisine en la maniere acoustumée, et en après ce qu'il
ot esté bien et longuement chauffé, et qu'il fu revestu,
fu incontinent ramené en jugement sur lesdiz quarreaux,
et illec, sanz aucune force ou contrainte, et par serement
sur ce par lui fait de rechief aus sains Euvangiles de Dieu,
continua et persevera esdites confessions, et afferma le
contenu en icelles estre vray par la fourme et maniere
que cy-dessus sont escriptes.
LE MERCREDI ensuivant, XXIXe jour de novembre, l'an
dessus dit, par devant mons. le prevost, presens maistres
Oudart d'Atainville, bailli d'Evreux; Jehan Truquan,
lieutenant dudit mons. le prevost; Dreux d'Ars, auditeur;
Nicolas Bertin, Hutin de Ruit et Jehan Fouquere,
examinateurs de par le roy nostre sire ou Chastellet de
Paris; fu fait venir et attaint en jugement, sur les quarreaux
dudit Chastellet, Jehannin Cholet, prisonnier dessus
nommé, lequel, sans aucune force ou contrainte, et
après ce qu'il ot juré aus sains Euvangiles de Dieu dire
verité et par serement, continua et persevera ès confessions
cy-dessus escriptes par lui autrefois faites, et afferma
le contenu en icelles estre vray par la fourme et maniere
que escriptes sont, et lesqueles lui furent leues mot après
autre, et ne voult autre chose cognoistre que dit a cy-dessus;
et, pour ce, fu fait remettre en la prison de laquelle
il avoit esté attaint.
SAMEDI IXe jour de decembre, l'an mil CCCIIIJxx et
onze dessus dit, après ce que en jugement sur les quarreaux
du Chastellet, par devant mons. le prevost de Paris,
presens honorables hommes et saiges maistres Pierre
Chanteprime, Guillaume Porel et Jehan des Quatre
Marez, conseilliers du roy nostre sire en parlement;
Jehan Truquan, lieutenant dudit mons. le prevost; Martin
Double, advocat du roy en Chastellet; Dreux d'Ars, auditeur;
Gerart de La Haye, Hutin de Ruit, et Jehan
Fouquere, examinateurs, etc., et sans aucune force ou
contrainte, icellui Jehannin Cholet, prisonnier dessus
nommé, ot perseveré et continué ès confessions cy-dessus
escriptes par lui autrefois faites, et lesqueles furent leues
mot après autre, icellui prisonnier dist et afferma par serement
le contenu en icelles confessions par lui avoir esté
dictes et faites, et icelles contenir verité par la fourme et
maniere que elles sont escriptes. Et atant fu fait remettre
en la prison de laquelle il avoit esté attaint.
APRèS lesqueles choses ainsi faites, eu regart à l'estat
et personne dudit prisonnier, qui est simples homs labourer
et charpentier, les multiplicacions et valeur des larrecins
cy-dessus dites et escriptes, par lui faites et reiterées
en plusieurs lieux et diverses fois; la maniere de la
prinse par lui faite d'iceulx ès hostelz où il a demouré,
conversé et repairé; la traïson faite à ses maistres, et que
de l'argent par lui receu de la vendicion d'icelle haguenée
il s'est revestu, iceulx conseilliers dessus nommez
furent d'oppinion que l'en ne le povoit espargnier que
de lui, comme larron traitre à ses maistres, ne feust faite
justice, et qu'il estoit un très fort larron. Ouyes lesqueles
oppinions et veu ce present procès, icellui Jehannin
Cholet, prisonnier, fu par ledit mons. le prevost condempné
à estre excecuté comme larron, c'est assavoir
pendu.
Lequel jugement fu, cedit IXe jour de decembre IIIJxx 
et onze, excecuté.
Et n'avoit aucuns biens.
 AL. CACHEMARéE.

L'AN MIL CCCIIIIxx ET ONZE, le lundi XIe jour de decembre,
par devant mons. le prevost, lui estant en jugement
sur les quarreaux ou Chastellet de Paris, vint et
fu present maistre Guillaume Certain, secretaire de mons. 
le duc de Lorraine, lequel, par maniere de denonciacion,
et à fin civile, dist et rapporta audit mons. le
prevost que nagueires, environ la Saint-Martin d'iver
derrenierement passée, avoit esté fait un très mauvais
murtre, environ minuit, en la ville de Soucy, près de
Sens, en l'ostel d'un nommé Thibaut des Quarreaux, qui
avoit espousée la cousine germaine dudit maistre Guillaume.
Ouquel hostel, ledit Thibaut absent, fu tuée et
murdrie la femme d'icellui et la fille de ladite femme, qui
estoit aagée de VIIJ à IX ans; et aussi fu telement batu un
enffant, filz de ladite femme, tant et si enormement, que
a pou qu'il ne fu tué en la place; et fu ledit cas commis
et perpetré par un nommé Perrinot Cousin, varlet desdiz
mariez, qui se nommoit oudit hostel Perrin Dessaune.
Lequel Perrin, après ledit cas advenu, print, desroba et
emporta certaine quantité des biens desdiz mariez, et
dudit hostel s'estoit parti et absenté, sanz ce que depuis
il ait esté veu ne ouy de lui aucunes nouvelles, jusques à
nagueires, qu'il estoit et est venu à la cognoissance dudit
maistre Guillaume que ledit malfaitteur estoit ad present
demourant à Paris, en la rue des Rosiers. En l'ostel duquel
malfaiteur, il, pour le bien de justice, avoit esté
pour icellui cas admenez prisonnier ou Chastellet de Paris.
Lequel malfaiteur il n'avoit pas trouvé, mais avoit
trouvé seullement sa femme qui lui dist que ledit malfaitteur,
son mary, estoit alez le dimenche precedent en
la ville de Senliz, pour certaines besoignes qu'il y avoit
à faire, en requerant par ledit maistre Guillaume, oudit
 mons. le prevost, que sur ce lui pleust pourveoir de tel
remede et bonne justice comme en tel cas appartenoit à
faire.
OUYE la clameur duquel maistre Guillaume, et veu
l'estat de sa personne, attendu aussi l'enormité du cas
advenu tel que dit est dessus, ledit mons. le prevost,
par le conseil des assistens, commanda à Guillemot Piart,
sergent à cheval du roy nostre sire ou Chastellet, ou au
premier autre sergent à cheval dudit Chastellet, que en
quelque lieu que trouvez pourroit estre, hors lieu saint,
en la ville, viconté et prevosté de Paris, le dessus dit
Perrinot Cousin, qu'il feust prins et admené prisonnier
oudit Chastellet, pour estre sur le cas dessus dit interrogué
et examiné, et au surplus procedé comme il seroit à
faire de raison.
PAR vertu duquel commandement, et en obeissant à
icellui, ledit Guillemot Piart, le mercredi ensuivant,
 XIIJe jour dudit mois de decembre, l'an dessus dit, nous
rapporta que ou jour d'yer au soir, en la ville du Bourgel,
il avoit prins et apprehendé ledit Perrinot Cousin,
lequel il avoit oudit jour d'ui admené prisonnier oudit
Chastellet, ouquel il estoit de present, requerant que
de ce ledit mons. le prevost le tenist pour deschargé,
mesmement que par le clerc qui garde le guichet il avoit
icellui fait enregistrer en la maniere qu'il est acoustumé
de faire des prisonniers admenez oudit Chastellet.
ET, CE fait, oudit jour, en jugement sur les quarreaux
dudit Chastellet, par devant ledit mons. le prevost, presens
maistres Jehan Truquan, lieutenant dudit mons. le
prevost; maistre Oudart d'Atainville, bailli d'Evreux;
Dreux d'Ars, auditeur; Miles deRouvroyet Hutin de
Ruit, examinateurs, et Robert Le Moyne, lieutenant
du chevalier du guet; fu fait venir et attaint, des prisons
dudit Chastellet, le dessus nommé Perrinot Cousin,
lequel, après ce qu'il ot juré aus sains Euvangiles de
Dieu dire verité de tout ce qui lui seroit demandé, cogneut
et confessa par serement, sanz aucune force ou
contrainte, ne variacion ou denegacion quelconques, qu'il
est homme de labour et charretier, né de la ville de
Saint-Florentin en Bourgoigne, lequel comme varlet
charretier a tous les cours de sa vie, et passez sont XXX 
ans, gaignié sa vie audit mestier, tant ès ville de Senz,
d'Aucerre, de Soussy, de Prouvins, comme en plusieurs
villes d'environ Paris et de Corbueil, en laquelle ville
de Paris il, environ IIJ sepmaines avant la Toussains derrenierment
passée, s'est mariez à une femme vefve, de la
compaignie de laquelle il se parti entre ladite feste de
Toussains et Saint-Martin d'iver derrenierement passée,
et lui dist qu'il aloit oudit pays de Saint-Florentin querre
aucuns pou de biens qu'il y avoit, et aussi pour vendre
certain heritaige qu'il avoit oudit lieu, et pour avoir de
l'argent qui lui estoit deu, afin que de ce ilz se peussent
amenager bien et convenablement, selon leur estat ensemble,
en ladite ville de Paris. Et dit que d'icelle ville
de Paris il ala tout droit en ladite ville de Soussy, senz
ce qu'il alast aucunement en icelle ville de Saint-Florentin.
En laquelle ville de Soussy il se aloua par journée seulement
à un homme de labeur demourant en icelle ville, et gaignoit
par chascun jour XVJ deniers parisis et ses despens, à
mener les chevaulx d'icellui. Ouquel hostel il a demouré
par l'espace de trois sepmaines ou environ. Pendant lequel
temps, et le seigneur dudit hostel absent, à un soir
après souper, ainsi comme il qui parle, ensamble un petit
filz de l'aage de VIIJ ou IX ans, nommé Jehannin, demourant
oudit hostel, estoient alez en l'estable aus chevaulx
dudit hostel pour les appareillier, tempté de l'ennemi, et
sanz aucune autre cause, d'un baston qu'il tenoit en sa
main, duquel il relevoit la lictiere des chevaulx, fery icelli
filz un coup en la teste, duquel il chey à terre au devant
de lui, et cuidant qu'il feust mort, jetta de son pié certaine
partie du fuerre estant en icelle estable sur le corps
dudit enffant. Et ainsi comme il qui parle yssoit hors d'icelle
estable, vit et apperceut une petite fille de l'aage de
sept à huit ans ou environ, à laquelle semblablement
dudit baston il donna un ou plusieurs coups, ne scet lequel,
et la fist cheoir enmi la court; et d'illec il, par ladite
temptacion, ala ou bouge par bas dudit hostel, ouquel
il trouva la dame dudit hostel qui filoit sa quenouille,
à laquelle il, comme tout esmeu, dist ces paroles:«Dame,
il convient que vous me bailliez de l'argent.»Laquelle femme
lui respondi que elle n'en avoit point, et que elle ne lui
baudroit croix. Et en ce mosment fery icelle femme sur
la teste plusieurs coups dudit baston, et la laissa en la
place comme morte. Après lesqueles choses ainsi faites,
il qui parle, esmeu et tempté, comme dit est, rompi la
serrure du coffre d'icelle femme, ouquel il print un escu
de XVIIJ  s. et un franc en or, avec environ X ou XIJ  s. 
parisis en menue monnoie, deux aulnes de drap pers,
deux aulnes de drap gris, une sainture à usaige de femme,
ferrée d'argent, et, en après, print deux chevaulx, l'un
de poil gris et l'autre de poil noir, et la charrete et le
harnoiz estant oudit hostel, avec deux nappes et quatre
escueles d'estain; et, ce fait, se parti celle dite nuyt
d'icelle ville de Soussy, et tous iceulx biens apporta
et admena en la ville de Paris, et descendi en son hostel.
Et lors dist à sadite femme qu'il avoit admenez
et apportez iceulx biens de ladite ville de
Saint-Florentin.
DIT avec ce que desdites deux aulnes de drap pers il a
fait faire et tailler une robe à sadite femme et des deux
aulnes de gris il a fait faire une houpelande pour son
user, et lesdiz chevaulx et charrete il a venduz à trois
hommes dont il ne scet les noms ne leurs demourances;
par le moyen d'un corratier de chevaulx qui n'a que un
euil, demourant oultre la porte Saint-Honoré; et que ladite
sainture, nappes et escueles, sont en son hostel à
Paris; et quant à l'or et argent, il a icellui frayé et despendu,
et aussi l'argent qu'il a receu de la vente desdiz
chevaulx et charrete, et s'en est acquittiez, sauf tant que
celui marchant qui a eu le cheval noir lui doit encor
 XXXV  s., dont icellui corratier est respondant, moyennant
un peliçon de connins qu'il a de lui en gaige.
APRèS lesqueles confessions ainsi faites par ledit prisonnier,
et que par ledit monseigneur le prevost lui ot
esté demandé qu'il lui sambloit que l'en devoit faire de
lui, et s'il avoit desservy mort, et que icelli prisonnier ot
dit qu'il savoit bien qu'il estoit dignes de mort et l'avoit
très bien desservi, icelli mons. le prevost, par le conseil
des assistens conseilliers dessus nommez, consideré l'affirmacion
faite par maistre Guillaume Certain, dessus nommé,
que lesdites femme et fille estoient alées de vie à trespassement,
condempna icellui prisonnier Perrinot Cousin, et
en sa presence, à estre trayné et pendu comme murtrier
et larron.
Lequel jugement fu excecuté oudit XIIJe jour de
decembre.
Et n'avoit aucuns biens.
 AL. CACHEMARéE.

L'AN DE GRACE MIL TROIS CENS IIIIxx ET ONZE, le
dimanche XXIIIJe jour de decembre, de relevée, par
devant maistre Jehan Truquan, lieutenant de mons. le
prevost, presens maistre Hutin de Ruit, examinateur ou
Chastellet de Paris et Andriet Le Preux, nottaire du Chastellet,
fu fait venir et attaint en jugement, sur les quarreaux
dudit Chastellet, Adam Charretier, pasticier et oubloyer,
né de Plouviers le Chastel, prisonnier detenu
oudit Chastellet, et admené à la complainte Gilequin
Maquelart, mercier, demourant devant le Sepulcre, disant,
en la presence dudit prisonnier, que hyer, qui fu samedi,
environ après heure de vespres, que l'en faisoit et
celebroit le salut devant Nostre Dame, estant ou Sepulcre
de Paris en la maniere acoustumée, ainsi comme il achetoit
et prenoit des chandelles de cire à une chandeliere
estant en ladite eglise, senti comme l'en lui coppa par
derriere le mordant de la sainture qui pendait à icelle,
et lequel lui a esté presentement monstré; et, en ce faisant,
se retourna et le plus près de soy trouva ledit prisonnier,
auquel il dist pourquoy il lui avoit coppé le
mordant de sa sainture, et qu'il lui voulsist rendre et restituer.
Lequel prisonnier dist à il qui parle qu'il ne savoit
de quoy il lui parloit, et qu'il n'estoit aucunement tenus
de lui rendre. Et, en ce faisant, il qui parle et autres en
sa compaignie, qui presens estoient, regarderent entre
les piez d'eulz deux, et virent et trouverent icelli mordant
qui estoit choit à terre avec un coustel tout nu, lequel
mordant et coustel, ensamble ledit prisonnier, fu
lors prins, pour souspeçon d'avoir coppé icellui mordant,
et le admenerent prisonnier oudit Chastellet, ouquel
il est de present detenus. Lequel prisonnier, sur ce
examiné, et après ce qu'il ot juré aus sains Euvangiles de
Dieu dire verité, dist et afferma par serement qu'il est
povre varlet pasticier et oubloyer, lequel, oudit samedi,
fu aus vespres en ladite eglise du Sepulcre, et vit comme
icellui mercier lui mist sus qu'il avoit coppé le mordant
de sadite sainture; mais il n'en est riens.
Et dit que tout le temps de sa vie, puis XXIIIJ ans ença,
il a gaigné sa vie audit mestier, tant en la ville de Paris,
à Chartres, à Orliens comme à Meleun, Senliz et Meaux,
sanz ce qu'il ait esté aucunement reprins ou convaincu
d'aucun crime ou delit. Et dit qu'il ne scet que l'en veult
faire de lui, et qu'il est clerc, en possession et habit de
tonssure. Et, pour ce, fu requis s'il savoit lire ou cognoistre
lettre aucune; lequel dist que non.
Et après plusieurs parolles sur ce dites, fu mandée et
faite venir en jugement oudit Chastellet Marion La
Liourde, fille de vie, demourant devant Saint-Denis de
la Chartre, amie dudit prisonnier, en laquelle il se rapporta
de tout ce que elle vouldroit dire pour et contre
lui, et par sa depposicion voult prendre droit. Laquelle,
en la presence dudit prisonnier, dist et afferma par serement
que, trois ans a ou environ, elle demourant audit
lieu de Saint-Denis de la Chartre, et faisant pour les compaignons
de son corps leur voulenté et plaisir, ainsi
comme ilz estoient couchez ensamble en un lit, de nuyt,
et que par avant ce ilz avoient eu plusieurs fois compaignie
charnele ensamble, fiancerent de leurs mains et par
parolles li uns l'autre, et promistrent et jurerent li uns à
l'autre eulx entre espouser; et depuis ont demouré ensamble,
et eulx tenuz et reputez comme gens mariez, et alé et
venu par le pays gaignier ce qu'ilz povoient, c'est assavoir:
elle à la peine de son corps, à faire le plaisir et voulenté
des compaignons, et ledit son fiancé à sondit mestier,
le mieulx qu'ilz ont peu et sceu. Et, ce fait, après ce que
par ledit lieutenant ot esté demandé audit prisonnier se
ladite Marion disoit voir, icelli prisonnier dist et afferma
par serement le cas estre tel comme icelle Marion dit et
afferme, et eulx avoir fiancé li uns l'autre, et paravant
lesdites fiançailles et depuis, eu compaignie charnele à
icelle Marion, laquelle dès lors il savoit bien non estre
pucelle. Et atant fu fait remettre en la prison, de laquelle
il avoit esté attaint, ledit prisonnier, et icelle Marion detenue
prisonniere jusques ad ce que le procès dudit Adam
soit fait et acompli, après que icellui prisonnier ot esté
interrogué se le coustel trouvé entre ses piez estoit sien,
et qu'il ot dit que non, et ne le cognoissoit, et que icelle
Marion ot dit et affermé que ledit coustel elle avoit veu
par plusieurs fois en la possession dudit son fiancé, et lui
present.
LE SAMEDI XXXe jour de decembre mil CCCIIIJxx et
onze ensuïant, sur les quarreaux dudit Chastellet, par devant
 mons. le prevost, presens maistres Jehan Truquan,
Guillaume Drouart, lieuxtenans dudit mons. le prevost;
Dreux d'Ars, auditeur; Andrieu Le Preux, procureur du
roy en Chastellet; Jaques du Bois, Oudart de Mont-Chauvet,
advocas oudit Chastellet; fu veu, leu et recité
mot après autre ce present procès ès confessions contenues,
ouquel icellui Adam Charretier, prisonnier, continua
et persevera sanz aucune force, et afferma les choses
cy-dessus escriptes, et les fiançailles et copulacion charnele
par lui faitte avec icelle Marion estre vrayes par la
fourme et maniere que escript et contenu est esdittes
confessions. Et, ce fait, par ledit mons. le prevost demandé
fu ausdiz conseilliers leurs advis et oppinions
comment l'en avoit à proceder contre ledit prisonnier.
Tous lesquieulx, eu consideracion ad ce que icellui prisonnier
s'est reputez comme clerc, veue sadite confession,
ensamble celle de laditte Marion, sa fiancée, furent d'oppinion
qu'il estoit personne inhabile, et tel qu'il ne povoit
ou devoit joïr ne user de privilege de clerc, mais
devoit estre tenu et reputé comme bigasmes, et que,
comme tel, il feust rez tout jus; et, oultre ce, veue la
personne dudit prisonnier qui est vacabond et oiseux, et
lequel, par la confession d'icellui prisonnier, et aussi de
ladite Marion, s'est, partie du temps dessus dit, vesqu et
gouverné de la gaigne d'icelle Marion; attendu que icellui
prisonnier a le pouce de la main destre tout encisé
par dedens, ce que ledit coustel et aussi ledit mordant furent
trouvez à ses piez, et que par icelle Marion ledit
coustel est cogneu estre et appartenir audit prisonnier, et
lequel elle lui a veu porter par plusieurs fois, si comme elle
a affermé par serement; delibererent qu'il y avoit cause
assez pour savoir par sa bouche la verité s'il avoit coppé
ledit mordant; attendu le lieu là où ledit delit fut commis,
et des autres crimes et deliz par lui fais et commis,
s'aucuns en avoit faiz, par voye de question. Ouyes lesqueles
oppinions et veu ce present procès, ledit mons. le
prevost condempna ad ce ledit prisonnier, et incontinent
fu fait rere tout jus par le barbier juré du roy nostre sire
oudit Chastellet.
EN ENTERINANT lequel jugement, le mardi ensuïant,
second jour de janvier, l'an dessus dit, par devant mons. 
le prevost, lui estant en jugement sur les quarreaux dudit
Chastellet, presens maistres Jehan Truquan, lieutenant
dudit mons. le prevost; Ernoul de Villiers et Jehan Fouquere,
examinateurs oudit Chastellet; fu fait venir et attaint
le dessus dit Adam Charretier, prisonnier, lequel
persevera et continua ès confessions cy-dessus escriptes,
et ne voult autre chose confesser; et, pour ce, fu fait
despouillier, mis, lié et estandu à question sur le petit
tresteau; et avant ce que l'en eust jetté sur lui comme
pou ou neant d'eaue, requist instanment qu'il feust mis
hors d'icelle question, et il diroit verité des larrecins que
fais avoit, dont il en y avoit plusieurs. Et, pour ce, fu
fait mettre jus d'icelle question, et mené chauffer en la
cuisine en la maniere acoustumée; et illec, hors de toute
question, et en après en jugement sur lesdiz quarreaux,
sanz aucune force ou contrainte, cogneut et confessa que
oudit samedi, en ladite eglise du Sepulcre, il, du cousteau
qui presentement lui a esté montré, et lequel est
son coustel, coppa le mordant de la sainture d'un homme
qui estoit en ladite eglise, qui prenoit des chandelles de
cire d'une chandeliere vendant en icelle eglise chandelles
de cire; et lequel homme lui fu monstré en jugement
samedi derrenierement passé.
Cogneut avec ce avoir, puis cinq ans ença, continuelment
gaignié sa vie à embler et widier bourses, tant ès villes
de Paris, de Blois, Peviers, Puiseaux, Jargueau,
Thoir en Beauce, comme ès villes voisines desdites villes;
à plusieurs et diverses foiz widié plusieurs bourses
sans nombre. Et est record que en la ville de Paris, ès
hales, il a widiée la value de .L. bourses, dont en l'une
ot à une fois XXIJ  s. parisis, et ès autres moins et au dessoubz,
jusques à VIIJ ou IX blans, et riens moins.
Et dit que esdites villes il a par plusieurs fois, ès
foires, marchez et assemblées qui y ont esté, vuidié plusieurs
bourses à femme, et aussi tasses à hommes, par tel
et si grant nombre, qu'il n'en est record des lieux, ne
quantes en chascune ville, jà soit ce qu'il se recorde bien
que oncques en bourse qu'il widast il ne trouva plus
grant somme que de XXIJ  s. dessus diz, et au dessoubz jusques
à VIIJ blans.
Et dit que la premiere tasse ou bourse qu'il vuidast fu
en la ville du Puiset en Gastinoiz; en ensuïant a widié
plusieurs bourses, comme dit a cy-dessus. Et autre chose
n'a voulu confesser, et, pour ce, a esté remis en la prison
de laquelle il avoit esté attaint.
EN L'AN dessus dit, le mercredi tiers jour de janvier,
par devant mons. le prevost, presens honorables hommes
et saiges maistres Jehan de Saux et Guillaume Porel, conseilliers
du roy nostre sire en parlement; Jehan de Cessieres,
notaire du roy nostre sire et greffier criminel dudit
parlement; Jehan Truquan, lieutenant dudit mons. le
prevost; Dreux d'Ars, auditeur; Andrieu Le Preux, procureur
du roy nostre sire oudit Chastellet; Ernoul de
Villiers, Robert de Pacy, Nicolas Chaon, Jehan Fouquere,
examinateurs oudit Chastellet; Jehan Du Chesne,
et Pierre Le Peletier, procureur oudit Chastellet; après
ce que Adam Chartier, prisonnier dessus nommé, ot, et
par serement, continué et perseveré ès confessions cy-dessus
escriptes, par lui autrefois faites, et lesquelles lui
furent leues mot après autre, et affermé le contenu en
icelles par lui avoir esté faites en et par la fourme et maniere
qui escript sont cy-devant, et qu'il ot esté mis à
part sur lesdiz quarreaux, de par ledit mons. le prevost
demandé fu ausdiz conseilliers leurs advis et oppinions
comment il estoit bon de faire dudit Adam, prisonnier,
et s'il estoit dignes de recevoir mort. Tous lesquieulx,
veues le nombre des bourses par lui cogneues avoir
prinses et vuidiées par plusieurs fois, en divers lieux, la
multiplicacion d'iceulx, les reiteracions d'iceulx larrecins,
la valeur d'icelles, et le sacrilege par lui commis en
coppant le mordant de la sainture, dont cy-dessus est faite
mencion, en l'eglise du Sepulcre, et le long temps qu'il
a qu'il commença à faire les larrecins dessus dites, avec ce
qu'il est homme oiseux et vacabond, delibererent et furent
d'oppinion qu'il estoit un très fort larron et que l'en
ne le povoit espargnier qu'il ne feust excecuté comme tel.
Ouyes lesqueles oppinions et veu ce present procès, ledit
 mons. le prevost condempna ad ce ledit prisonnier en sa
presence.
OUQUEL JOUR mesmes, après ce que ledit Adam ot
esté mené à son derrenier tourment, et lui estant à la justice,
dit et afferma par serement qu'il se recorde que le
jour de Saint-Denis derrenierement passé ot un an, il,
estant en l'eglise de Saint-Mathurin de Larchant, environ
heure de tierce, en la compaignie d'un gros prestre, court
homme, à un visaige rondelet et barbe roussette, qu'il
pense qui a nom messire Nicole, et est du pays de Normandie,
et frequentant chascun jour et chantant messe à
Saint-Innocent à Paris, et aussi d'un compaignon nommé
Perrin, qui est un homme de moïen estat, à un visaige
rondelet et un peu rousset, et lequel se disoit estre sergent
du Chastellet de Paris, vit comme ledit prestre
vuida, en laditte eglise, la tasse d'un homme, ne scet qu'il
avoit dedens; mais cedit jour, en disnant en ladite ville
de Saint-Mathurin, il ouy dire et confesser ausdiz prestre
et soy disant sergent qu'ilz avoient vuidié plusieurs
bourses, et samblablement il qui deppose leur dist qu'il
en avoit vuidié plusieurs, et atant fu ledit Adam executé,
et en cest estat fina ses derreniers jours.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET ONZE, le mercredi
 XXe jour de decembre, en jugement sur les quarreaux
du Chastellet, par devant mons. le prevost, presens messire
Baudes de Vauviller, chevalier; maistres Dreux
d'Ars, lieutenant dudit mons. le prevost, Denis de Bausmes,
advocat en Chastellet; Girard de La Haye, Miles
de Rouvroy, Ernoul de Villiers, Nicolas Bertin et Jehan
Fouquere, examinateurs de par le roy nostre sire oudit
Chastellet; fu faite venir et attainte des prisons dudit
Chastellet Marion du Pont, fille de vie, repairant en Glatigny,
prisonniere detenue oudit Chastellet, et accusée
en sa presence par Hennequin de Tournay, marchant,
demourant à Chambli en Savoye, disant que dimenche
derrenierement passé, environ heure de vespres, il
ala en Glatigny en la chambre d'icelle fille, et illec s'esbati
avec elle. Ouquel temps et heure, entre les autres
biens qu'il avoit en sa tasse, estoient nouez, en un petit
drapelet blanc, quinze escus d'or.
Et dit que, lui venu au soir en son hostel où il estoit
logez, trouva qu'il avoit perdu iceulx XV escus, et, pour
ce, le lundi ensuivant heure de prime retourna par devers
ladite fille, lui dist comme il avoit perdu sondit or,
lui pria et requist que icellui elle lui voulsist rendre, et
voulentiers lui donrroit bon vin. Laquelle fille lui respondi
que riens n'en savoit, ne de ce n'avoit aucune
chose, et qu'il faisoit mal et pechié de lui mettre sus tele
chose; et pour la doubte et vergoigne qu'il ot de ce, s'en
retourna en son hostel et ès autres besoignes qu'il avoit
à faire parmi la ville de Paris.
Et dit que, lui estant ou jour d'ier de relevée sur le
Grant Pont de Paris, il vit icelle fille, laquelle exposoit
pour changer certains escus que elle tenoit en sa main;
et lors s'aprocha près d'elle, et trouva entre les mains
d'icelle, un escu d'or et un autre vielz escu de Flandres
rompu et cassé, qui estoit des escuz qu'il qui
parle avoit mis ensamble oudit drapelet; et lors lui
requist que sondit or elle lui voulsist rendre et restituer,
laquelle en fu refusant; et afin de restitucion,
et que de ce que dit est il feust restituez, fist icelle fille
prendre et admener prisonniere ou Chastellet, pour en
savoir par sa bouche, ou si comme il plairoit audit mons. 
le prevost, la verité. Par lequel mons. le prevost icelle
prisonniere, et par serement, fu interroguée de dire verité
sur ce que dit est, et autres choses qui lui seroient
demandées. Laquelle cogneut et confessa que elle est née
de la ville de Corbie, de laquelle elle se parti IIJ ans a ou
environ; et puis icellui temps a fait de son corps à sa voulenté,
tant audit lieu de Corbie, à Beauvaiz, à Senliz et
en la ville de Paris; et que verité est que dimenche derrenierement
passé, de relevée, icelli marchant s'esbati
avec elle et ot sa compaignie; lequel, quant il ot elle
païée, s'en ala là où il lui pleust; et le lundi ensuivant,
matin, vint devers elle, et lui requist comme elle lui
voulsist baillier et rendre certaine quantité de florins
qu'il disoit avoir perduz au temps qu'il avoit esté oudit
dimenche en sa chambre. Auquel elle respondi que riens
n'en avoit, ne savoit aussi que c'estoit; et, pour ce, s'estoit
partiz d'elle sanz ce que elle sceust riens d'iceus florins
ou perte dudit marchant. Et est voir que, ou jour
d'ier, icellui marchant la trouva sur le pont de Paris, où
elle faisoit changer de l'or que elle avoit en ses mains;
lequel lui requist, comme dessus avoit fait, que ledit or
elle lui rendeist; et, pour ce que elle en fu refusant, la
fist admener prisonniere oudit Chastellet, où elle est de
present. Et après plusieurs variacions et denegacions
sur ce par elle faittes, et interrogatoires à elle par
ledit mons. le prevost faites et requises, icelle prisonniere,
sanz aucune force ou contrainte, cogneut et confessa
qu'il est verité que durant le temps que icellui marchant
estoit sur elle, et s'esbatoit oudit dimenche en sa
compaignie, sur laquelle il fu plus de demi-heure ou environ,
elle, à sa main senestre, print en la tasse d'icellui
marchant, qu'il avoit sainte et mise de costé sur lui, et laquelle
tasse elle trouva ouverte, et en une des bourses
d'icelle tasse, un petit drapelet blant noué, lequel elle
muça ou fuerre du lit sur lequel ilz estoient couchiez,
sanz ce que en icellui jour elle regardast aucunement
qu'il avoit dedens icellui drapelet, parce qu'il ne lui en
souvint aucunement.
Dit avec ce, que le lundi matin ensuivant, icellui marchant
vint devers elle qui parle en sa chambre, et lui
pria et requist, comme dit est, que icellui drapelet, ensamble
l'or qui dedens estoit, elle lui voulsist rendre, et
il lui donrroit très bon vin. Ouquel elle donna telle response
que dit a cy-dessus; mais assez tost après ce que
icellui marchant se fu parti d'ilec, elle qui parle recordant
de la maniere comme prins avoit, oudit dimenche,
icellui nouet en la tasse dudit marchant, ala à son lit, ouquel
elle print icellui drapelet, et trouva en icellui XV 
escus d'or, desquieulx elle en a baillié cinq d'iceulx escus
à la dame de La Caige, demourant devant Saint-Denis de
la Chartre à Paris; cinq autres d'iceulx acheta quatre
aulnes et demie de drap pers, dont elle a fait taillier une
cotte hardie et une simple à son usaige, et un chapperon
de drap vermail; deux d'iceulx escuz furent ou jour
d'yer trouvez sur elle par ledit marchant, et les trois autres
escuz elle a despensez. Et dit que tele est la verité
que dit a cy-dessus derrenierement. Requise se elle regarda
aucunement oudit dimenche qu'il avoit oudit drapelet,
dit par son serement que non, et que autre chose
ne scet, sur tout diligenment requise et examinée. Et,
pour ce, fu fait traire à part sur lesdiz quarreaux, et remise
en la prison de laquelle elle avoit esté attainte, et
iceulx biens trouvez en nature, du consentement d'icelle
prisonniere, rendus audit marchant.
OUYE L'ACCUSACION, et veu l'estat de sa personne, les
confessions, variacions et denegacions sur ce par ladite
prisonniere faites, et que elle ne voult pas cognoistre
que oudit dimenche après la prinse par elle faite dudit
nouet et or qui dedens estoit, elle regardast aucunement
qu'il avoit dedens icellui; que dudit dimenche au lundi
ensuivant elle povoit et avoit temps assez de le restituer,
se elle en eust eu la voulenté; que après la requeste à lui
faite par ledit marchant de lui rendre son or, elle afferma
que elle n'en avoit ou savoit aucune chose; la maniere
de la prinse par elle sur ledit marchant faite, et en traïson
et fait appensé; consideré la vie, estat et gouvernement
d'icelle prisonniere, par l'oppinion et advis des conseilliers
assistens dessus nommez, dit fu et deliberé par ledit
 mons. le prevost qu'il y avoit cause assez, et avoit bien
desservy, attendu la valeur dudit larrecin par elle cogneu
avoir prins, que pour savoir se elle avoit faiz aucuns autres
larrecins, et afin de chastoyement, elle feust une fois
questionnée, et se elle confessoit plus avant que ce que
dit est, que l'en auroit sur ce plus plain advis et conseil
qu'il en seroit bon d'estre fait. Et ainsi fu dit et prononcé
par icellui mons. le prevost par sa sentence
interlocutoire.
LE DIMENCHE veille de Noël, XXIIIJe jour de decembre,
par devant maistre Jehan Truquan, lieutenant de mons. 
le prevost, en la presence de maistre Andry Le Preux,
procureur du roy; Arnoul de Villiers et Hutin de Ruit,
examinateurs, fu mandée en jugement sur les quarreaux,
ou Chastellet de Paris, la dessus nommée Marion du
Pont, prisonniere, à laquelle, après ce que sa confession
cy-dessus escripte elle afferma estre vraye, fu dit par ledit
lieutenant que de ses autres larrecins et mesfaits elle
deist pleinement la verité, ou autrement l'en la lui feroit
dire. Laquelle dist que autre chose que dessus est
dit elle n'avoit mesfait. Et, pour ce, en enterinant le jugement
interlocutoire cy-dessus escript, elle fu mise à
question sur le petit tresteau; en laquelle, et depuis ce
qu'elle en fu ostée et mise hors, elle dist et confessa
pleinement ce que s'ensuit, c'est assavoir: que, un an
avoit ou environ, que elle demouroit et seoit au bourdel
à Beauvaiz, elle print et embla quatre frans en la
tasse d'un compaignon, lui estant et esbatement sur
elle.
Item, confessa que oudit temps que elle estoit alée
coucher avecques un chanoine de Beauvaiz, lequel elle
ne cognoist, elle print et embla à icellui chanoine une
bourse à boutons d'argent dorez, et sept frans ou environ,
qui estoient dedens en menue monnoye.
Item, confessa que en ladite ville de Beauvaiz, en l'ostel
Thomas Haquet, son maistre que elle servoit, elle
print et embla deux draps de lin, lesquieulx lui furent et
ont esté depuis ostez par une maquerelle demourant en
ladite ville, que elle ne cognoissoit ne ne cognoist que de
veue.
Item, confessa que, en l'ostel de sondit maistre, elle
print et embla, à une autre fois, une sarge et deux autres
draps, qui samblablement lui furent et ont esté ostez et
emblez par ladite maquerelle.
Item, confessa que, trois ans a ou environ, que elle demouroit
à Clermont en Beauvoisis, en l'ostel Jehan de
Mez, receveur illec, comme chamberiere, elle, par temptacion
et ennortement d'une fille nommée Marion, lors
demourant avec elle oudit hostel, et laquelle est depuis
alée de vie à trespassement, print et embla IIJ frans qui
estoient sur l'un des coffres de sondit maistre, lesquieulx
elle bailla lors à icelle Marion, ne oncques n'en ot aucun
prouffit.
Item, confessa que depuis, chez ledit receveur son
maistre, elle, par l'ennortement d'icelle Marion, print et
embla une sainture d'argent qui estoit à une des filles de
sondit maistre, laquelle sainture lui fu depuis ostée par ladite
Marion.
Item, confessa que, trois ans a ou environ, elle fu despucelée,
et a depuis demouré ès villes dessus dites, tant
en service comme à faire pechié de son corps, à Beauvaiz,
au bordel et cloistriere et de laquelle ville elle s'est
partie cinq mois a ou environ, et s'en est venue demourer
à Paris, en la rue de Glatigny, pour faire samblablement
pechié de son corps. Et disoit par son serement que
plus ne autre chose elle n'avoit mesfait; et, pour ce, fu
fait remettre en la prison de laquelle elle avoit esté
admenée.
EN L'AN dessus dit, le samedi XXXe jour de decembre,
par devant mons. le prevost, presens maistres Jehan Truquan
et Guillaume Drouart, lieuxtenans dudit mons. le
prevost; Dreux d'Ars, auditeur; Andrieu Le Preux, procureur
du roy nostre sire en Chastellet; Jaques du Bois,
Oudart de Montchauvet, advocas oudit Chastellet; Jehan
de Tuillieres, Ernoul de Villiers, Nicolas Bertin, Robert
de Pacy, Nicolas Chaon, Hutin de Ruit et Jehan Fouquere,
examinateurs oudit Chastellet; fu faite venir et
attainte en jugement, sur les quarreaux dudit Chastellet,
Marion du Pont, prisonniere dessus nommée, laquelle et
par serement, en la presence desdiz conseilliers, et sanz
aucune force ou contrainte continua et persevera ès
confessions cy-dessus escriptes, par elle autrefois faites,
et lesqueles lui furent leues mot après autre; et aussi les
recorda et repeta de soy-mesmes paravant ladite lecture,
et afferma icelles estre vrayes, et les avoir faites et cogneues
par la fourme et maniere que escriptes sont cy-dessus;
et atant fu fait remettre en la prison de laquelle
elle avoit esté attainte.
APRèS lesqueles choses ainsi faites, demandé fu par
ledit mons. le prevost, ausdiz conseilliers, leurs advis
et oppinions qu'il estoit bon et expedient de faire d'icelle
prisonniere, et se elle avoit desservi mort, ou quele
justice et pugnicion en estoit à faire. Tous lesquieulx, veu
l'estat d'icelle prisonniere, le vil gouvernement d'elle, la
multiplicacion et la valeur des larrecins par elle faiz et
commis à plusieurs et diverses fois, tant à ses maistres que
elle a serviz, comme à ceulx qui s'esbatoient avec elle,
qui ont esté et sont choses faites en traïson et fait appensé,
le temps qu'il a que elle commença à faire icelles
larrecins, et les perseveracions et continuacions par elle
faittes en ce, delibererent et furent d'oppinion que l'en
ne la povoit espargnier, ne devoit, que elle ne feust
excecutée comme larronnesse, et que tele elle estoit et
l'avoit desservi. Ouyes lesqueles oppinions et veu ce present
procès, ledit mons. le prevost condempna icelle
Marion du Pont, prisonniere, à estre enfouye et excecutée
toute vive comme larronnesse, et que en tel cas est
acoustumé de faire.
Le mercredi tiers jour de janvier, l'an dessus dit, après
ce que ladite Marion, prisonniere dessus nommée, fu
menée à son derrenier tourment, et que elle, audit lieu,
ot perseveré et continué ès confessions cy-dessus escriptes
par li faites, le jugement dessus dit, contre icelle prisonniere
donné, fu excecuté, et en cest estat fina ses jours.
Et n'avoit aucuns biens.
 AL. CACHEMARéE.

L'AN MIL CCCIIIIxx et onze, le samedi XXIIJe jourde
decembre, par devant mons. le prevost, presens
nobles hommes messire Baude de Vauviller, chevalier,
Loys de Chevreuse, escuïer; maistres Jehan Truquan,
lieutenant dudit mons. le prevost; Dreux d'Ars, auditeur;
Miles de Rouvroy, Robert de Pacy, Hutin de Ruit
et Jehan Fouquere, examinateurs de par le roy nostre sire
en son Chastellet de Paris; fu fait venir et attaint en jugement,
sur les quarreaux dudit Chastellet, Andrieu
Bourdin, charpentier, prisonnier detenu en icellui Chastellet,
et admené par les gardes jurez du mestier des orfevres
de Paris, pour souspeçon d'avoir mal prins et emblé
certaine et grant quantité de cendrée d'argent, pesant
huit mars IIJ onces XV esterlins d'argent, fondu en plusieurs
menues pieces, qu'il, ce jourd'huy, exposoit en
vente en la rue de la Saonnerie, à Paris, en l'ostel
Jehan Le Forestier, orfevre, demourant en icelle rue.
Lequel prisonnier, juré aus sains Euvangiles de Dieu
dire verité sur ce que dit est, et autres choses qui par le dit
 mons. le prevost lui seroient demandées, dist et afferma
par son serement qu'il est homme charpentier, aagé de
 XXXIIIJ ans ou environ, et né de la ville de Maintenon, en
laquelle ville et ou pays d'environ il, tout le temps de sa
vie, a gaignié par sa peine, audit mestier de charpentier,
sa chevance, et c'est vescu et gouverné au mieulx qu'il a
peu et sceu.
Dit aussi que mardi derrenierement passé, en buvant ès
hales de Paris, en une taverne dont il n'est record de
l'enseigne, en la compaignie de deux escuïers, jeunes
hommes, nez, si comme il leur a ouy dire, de la ville de
Dreux, et des noms desquelx il n'est record, il, de son
or et argent, presta à iceulx escuïers XX frans qu'il avoit
sur lui, et, pour gaige de ce lui rendre dedens huit jours
ensuivans, lui baillerent quatre grans hanaps d'argent,
lesquieulx il, puis ledit jour jusques à hyer, a gardez au
mieulx qu'il a peu et sceu. Ouquel jour d'ier, environ
heure de jour faillant, iceulx escuïers et lui qui parle se
assemblerent et burent en une taverne vers la place de
Greve, et là rendi à iceulx escuïers icelles quatre tasses,
par la priere qu'ilz lui firent, et, en lieu de ce, lui baillirent
en gaige la cendrée d'argent dont il a esté trouvé
saisi; lui distrent aussi qu'il vendeist icelle au mieulx qu'il
pourroit, et que du surplus que icelle cendrée valoit
mieulx que les XX frans qu'il leur avoit prestez, ilz vouloient
bien qu'il en feist son prouffit; parmy ce qu'il leur
promist rendre et païer, en la ville de Dreux, mardi prouchainement
venant, XIX frans pour leur part et porcion
d'icelle cendrée. Et atant se departirent d'enssamble ce
jour d'ier jusques à aujourd'hui matin, qu'ilz ont de rechief
beu ensamble vers ladite place de Greve, et qu'ilz
lui ont dit qu'ilz s'en aloient au Cheriot, vers la porte
Saint-Honoré, monter à cheval pour eulx en aler audit
lieu de Dreux; et que ilz lui enchargerent mout fort
qu'il ne laissast point que, mardi prouchain, il ne feust
devers eulx audit lieu, et leur apportast de leur droit
d'icelle cendrée, XIX frans, et ilz lui feroient très bonne
chiere et paieroient bon vin, disans qu'ilz avoient honte
de porter vendre icelle cendrée, pour l'estat de leurs
personnes, et que ceste courtoisie et amictié il leur voulsist
faire. à la priere desquieulx escuïers, et dont il ne
scet leurs noms ne aussi ne les cognoist, fors de veue,
pour ce qu'il a plusieurs fois beu et mengié avec eulx, il
qui parle, à très grant peine, se charga pour eulx de
vendre icelle cendrée, laquelle il a ce jourd'ui exposée
en vente audit orfevre, et icelle faisoit XL frans; lesquieulx
il eust voulentiers receuz, se ne feust ce que par
aucuns sergens du roy il a esté pour ce prins et admené
prisonnier oudit Chastellet, ouquel il est de present. Et
dit que tele est la verité de l'accusacion dessus ditte
contre lui faite, et que autre chose que dit et cogneu a
cy-dessus il n'y a de son fait, et n'en est aucunement
coulpables, saichant ou consentant. Et atant fu fait mettre
à part sur lesdiz quarreaux.
APRèS lequel examen dudit prisonnier ainsi fait, consideré
que, par les gardes jurez du mestier des orfevres, a
esté testmoignié icelle cendrée peser le pois dessus dit,
et chascun marc d'argent, en l'estat que elle est, valoir six
frans, ledit mons. le prevost demanda ausdis conseilliers
s'il y avoit cause assez parquoy l'en deust contre lui proceder
par voie de question, afin de savoir par sa bouche
la verité comme prins avoit icelle cendrée. Tous lesquieulx,
veu l'estat et personne dudit prisonnier, qui est
povres homs par samblant; le pois et valeur d'icelle cendrée,
qui est chose très souspeçonneuse; ce qu'il n'est
pas vraysamblable un tel povre varlet estre si riches
comme d'avoir presté XX frans à telz gens, dont il n'a
aucune cognoissance ou accointance, par sa confession,
et que par maistres Hutin de Ruit et Jehan Fouquere,
examinateurs dessus nommez, commis de nous à aler savoir
audit Cheriot se desdiz escuïers l'en avoit ouy aucunes
nouvelles, fu rapporté et dit que d'iceulx ilz ne
povoient avoir aucune cognoissance ne les povoient
trouver; delibererent et furent d'oppinion qu'il y avoit
assez cause de savoir par sa bouche la verité dudit cas.
Ouyes lesqueles oppinions et veu ce present procès, ledit
 mons. le prevost condempna ad ce ledit prisonnier.
EN ENTERINANT lequel jugement, icelui prisonnier fu
fait venir en la presence dudit mons. le prevost; par lequel
lui fu dit que des accusacions dessus dites, et là où
il avoit prins ledit argent et cendrée, il deist verité, ou
l'en lui feroit dire par sa bouche et à force de question.
Lequel prisonnier ne voult autre chose que cogneu a cy-dessus
dire en son prejudice; et, pour ce, fu fait despouillier
tout nu, mis, lié et estendu à question sur le petit
tresteau, et après sur le grant; et, lui estant en cest estat,
après ce qu'il ot eu de l'eaue à boire, requist instanment
que hors d'icelle question l'en le meist, et il diroit verité.
Et, pour ce, fu fait mettre jus d'icelle question, mené
chauffer en la cuisine en la maniere acoustumée; en laquelle,
lui estant en cest estat, il cogneut et confessa que,
trois mois a ou environ, autrement du temps ne se
recorde, de nuyt, en la compaignie des deux escuïers
dont mencion est faite cy-dessus, l'un nommé Jehannin
et l'autre Adenet, lesquieulx, ou au moins l'un d'eulx,
avoit par long temps servi en l'ostel du seigneur de Mentenon,
furent en l'ostel d'icellui seigneur de Mentenon,
ouquel, et en la despence d'icellui hostel, furent lors
prins et emblez douze tasses et deux chandeliers d'argent,
lesquieulx ilz, d'un commun assentement, fondirent assez
tost après en icelle ville de Mentenon, en une chambre
par terre, là où ilz estoient logiez. Tout lequel argent ilz
apporterent ensamble à Paris mardi derrenierement passé,
en entencion de le vendre, et l'argent d'icellui partir
entre eux. Et dit que c'est l'argent dont il a esté trouvé
saisi, et que par iceulx deux escuïers il lui fu baillié pour
vendre; et disoient à lui qui parle qu'ilz auroient grant
vergoigne de le vendre pour l'estat de leurs personnes,
et, pour ce, le li baillerent.
OUYE la confession duquel prisonnier, rapporté de
bouche par ledit maistre Jehan Truquan audit mons. le
prevost et autres conseillers dessus diz, estans en jugement
sur lesdiz quarreaux; consideré que, par icellui
messire Baudede Vauvillier, fu tesmoignié qu'il cognoissoit
bien la personne dudit sire de Mentenon, qui
est de son lignaige, et qu'il savoit bien tant de son estat
qu'il n'avoit pas si grand nombre de vaisselle d'argent;
deliberé fu, par les oppinions d'iceulx assistens, que de
rechief icellui prisonnier feust et presentement remis en
laditte question pour savoir au vray en quele ou queles
confessions il perseveroit, et aussi se il avoit fait aucuns
autres larrecins.
ET, POUR acomplir icellui jugement, fu icellui prisonnier
de rechief lié et estendu à ladite question sur le
petit tresteau, et, lui estant en cest estat, et aussi hors de
toute question, en la cuisine et sur lesdiz quarreaux, en
soy corrigant des confessions, variacions et negacions
par lui autrefois faites et cogneues, dit et afferma par son
serement et pour verité, que lui et autres compaignons
charpentiers, qui par long temps ont ouvré de leur mestier
en l'ostel et forteresse de Jehannin d'Estouteville,
escuïer, assis ou Perche, ou lieu que l'en dit et appelle
Vilebon, regardans entre eulx, ou mois d'aoust derrenierement
passé, que ilz avoient ouvré par lonc temps
oudit escuïer, dont il ne les vouloit païer et leur devoit
trèsgrantquantité d'argent, et, par especial, estoit deu
à lui qui parle XIX frans de sa peine, se assemblerent eulx
cinq compaignons, en un jour dont il n'est record, en
eulx complaignant li uns à l'autre de la mauvaise paie
que leur faisoit icelli escuïer, et tant de ce pourparlerent,
que li uns d'eulx dist que il savoit bien où et sur
quoy ilz se pourroient bien païer des biens d'icellui escuïer,
et qu'il savoit bien les estres d'icellui hostel de
Villebon, et la despence où l'en mettoit la vaissele d'argent.
Et eulx ainsi assemblez, à un certain point du jour,
l'un d'iceulx cinq compaignons, nommé Hennequin, qui
est du pays de Picardie, ala oudit hostel de Villebon, et
lui qui parle et les autres trois ses compaignons demourerent
au dehors d'icellui hostel, en attendant que icellui
Hennequin eust fait ce pourquoi il estoit alez oudit hostel;
lequel Hennequin, retourné, dist à lui qui parle et sesdiz
compaignons que, en la despence dudit hostel, il avoit
prins onze tasses, douze cuilliers et deux salieres d'argent.
Toutes lesqueles choses il leur monstra, et d'ilec se
partirent et alerent en un hostel d'icelle ville, ouquel ilz
departirent entre eulx ladite vaissele d'argent, de laquelle
il qui parle ot à sa part deux tasses d'argent, lesqueles il
apporta et vendi à Paris, à Jehan Le Forestier, orfevre,
cy-dessus nommé et de lui receupt douze frans. Et dit,
sur ce requis, que dudit larrecin il n'ot à sa part autre
chose que dit et cogneu a cy-devant.
Dit avec ce, que, ou jour d'ier, par lesdiz Jehannin et
Adenet, ses compaignons, et lesquieulx sont d'iceulx
cinq compaignons, lui fu baillié pour vendre la cendrée
dont il a esté trouvé saisi; lesquieulx lui dirent que elle
estoit venue de la part qu'ilz avoient eue de la desroberie
faite audit lieu de Villebon. Et plus ne autre chose que
cogneu a cy-dessus ne voult cognoistre; et, pour ce, fu
fait remettre en la prison de laquelle il avoit esté attaint.
LE DIMENCHE ensuïant, XXIIIJe jour dudit mois, l'an
dessus dit, en jugement sur les quarreaux dudit Chastellet,
presens maistres Jehan Truquan, lieutenant dudit
 mons. le prevost; Andrieu Le Preux, procureur du roy
nostre sire oudit Chastellet; Ernoul de Villiers et Hutin
de Ruit, examinateurs en icellui Chastellet, fu fait venir
et attaint Andry Bourdin, dessus nommé, lequel, par serement,
sanz aucune force ou contrainte, continua et
persevera en la confession cy-dessus escripte, par lui derrenierement
faite. Et pour ce que autre chose ne voult
cognoistre, par l'oppinion d'iceulx conseilliers, icellui
prisonnier fu fait despouillier tout nu, mis, lié et estendu
à la question, et, lui estant en cest estat et hors d'icelle
question, deist et afferma que un nommé Villemot, charpentier
du pays de Picardie, et demourant ou Perche,
est l'un desdiz cinq compaignons; et que lui, saichant la
venue de la royne faite en la ville de Nogent, se rendi
illec prisonnier; duquel cas, en son joyeux avenement,
elle lui fist grace et remission; et de ce est prisonnier eslargi
du bailli dudit lieu de Nogent à la prouchaine assise
qui sera audit lieu de Nogent.
EN L'AN dessus dit, le mardi XXVJe jour dudit mois de
decembre, en jugement sur les quarreaux du Chastellet,
par devant maistre Jehan Truquan, lieutenant de mons. 
le prevost, presens maistres Jehan de Cessieres, notaire du
roy nostre sire et greffier criminel en parlement; Hutin
de Ruit et Jehan Fouquere, examinateurs oudit Chastellet,
fu fait venir et attaint, des prisons dudit Chastellet,
Andrieu Bourdin, prisonnier, detenu oudit Chastellet, et
accusé en sa presence par Jehan Biset, escuïer et famillier
de Jehannin d'Estouteville, escuïer dessus nommé,
disant que dudit prisonnier il avoit cognoissance, parce
que durant le temps que l'en avoit ouvré ou chastel et
fort de Vilebon, icellui prisonnier estoit maistre charpentier
des ouvraiges fais oudit chastel, et que puistrois
mois ençàou environ, ou mois d'aoust, l'en avoit fait
très grant roberie de vaissele d'argent, c'est assavoir:
onze tasses d'argent pesant chascune un marc et plus, esmaillées
au fons, et à un chapiau de marguerites à pié;
deux salieres et XIIJ cueilliers d'argent, avec les estuiz de
cuir, et aussy le linge et dez manteaux: et que, pour
souspeçon d'icelles choses avoir mal prinses, il avoit esté
emprisonné à Nogent le Roy; et lui examiné sur ce
par le bailli dudit lieu, pour ce qu'il n'avoit aucune
chose voulu confesser, par certaine caucion par lui bailliée,
avoit esté eslargi à certain jour avenir, sanz ce
qu'il eut eu aucune grace du roy ou de la royne, ne fait
aucune confession en son prejudice. Ouye l'accusacion
duquel escuïer, contre laquelle ledit prisonnier ne sçot
aucune chose dire, et aussi ne voult autre chose cognoistre
que dit a cy-dessus, et par deliberacion des conseilliers
dessus diz, ledit prisonnier fu fait despouillier tout
nu, mis, lié et estendu à la question sur le petit tresteau,
et ne voult autre chose confesser que ce que dit est qui
lui portast prejudice. Et, pour ce, fut fait mettre hors
d'icelle question, mené choffer en la cuisine en la maniere
acoustumée et en après remis en la prison de laquelle
il avoit esté attaint.
CE JEUDI IIIJe jour de janvier, l'an dessus dit, par devant
maistre Jehan Truquan, lieutenant de mons. le prevost,
presens maistres Pierre de Vé, advocat en parlement;
Andrieu Le Preux, procureur du roy nostre sire
ou Chastellet de Paris; Ernoul de Villiers et Jehan Fouquere,
examinateurs de par le roi nostre sire oudit Chastellet
de Paris; après ce que Andrieu Bourdin, prisonnier
dessus nommé, ot esté monstré en jugement, sur les
quarreaux dudit Chastellet, à honorable homme et saige
Jehan Mauterne, bailli de Mante et Nogent le Roy, icellui
bailli dist et afferma, par le serement qu'il a au roy
nostre sire, qu'il se recorde bien de la personne dudit
prisonnier, lequel est homme charpentier et marié, demourant
en ladite ville de Nogent, et qui, puis deux
mois ença, à la requeste de Jehannin d'Estouteville, escuïer
dessus nommé, ou de ses gens, serviteurs et familliers,
a esté emprisonné audit lieu de Nogent le Roy pour
souspeçon des desroberies faites en l'ostel dudit d'Estouteville,
estant au lieu que l'en dit Villebonne, et
contre lequel prisonnier les gens dudit escuïer avoient
souspeçon, tant pour ce qu'il ne frequentoit mès les ateliers
et compaignons charpentiers qui faisoient partie des
euvres encommencées audit Villebon, comme pour ce
qu'il ne ouvroit mais comme pou ou neant dudit mestier
de charpenterie; par devant lequel bailli, icellui prisonnier,
lui sur ce interrogué n'avoit voulu aucune chose
confesser de ladite desroberie, jà soit ce que par icellui
d'Estouteville et autres ses amis, au temps que la royne
et madame de Thouraine ont esté oudit lieu de Nogent
et pays d'environ, il eust esté plusieurs fois sommés et
requis d'en dire verité, pour en oster la souspeçon que
l'en avoit de ce contre aucuns, et que s'il confessoit la
verité, que l'en lui feroit sur le cas avoir grace et remission
du roy ou de la royne, toutesvoies ledit prisonnier
n'en avoit voulu confesser aucune chose, et, pour ce,
par lui, comme juge ordinaire, avoit esté eslargi à certain
jour avenir, moyennant certaine caucion par lui receue.
Pendant lequel eslargissement, et aussi pour ce qu'il avoit
ouy dire que ledit prisonnier estoit pour ce detenu oudit
Chastellet, et avoit sur ce fait certaines confessions, il
avoit esté en la maison dudit prisonnier, quis et serchié
partout, et avoit trouvez certains teiz de terre à quoy
l'en avoit fait fonture d'argent, si comme il apparoit par
iceulx, et ladite fonture jettée parmi la place de la chambre
d'icelli hostel en terre. Et dit que dudit cas icellui
prisonnier est communement et nottoirement diffamé au
pays.
OUY LE RAPPORT et deposicion duquel bailli, faite et
rapportée de bouche par icellui, en la presence dudit
prisonnier, et que sur ce ledit prisonnier ot esté fait jurer
aus sains Euvangiles de Dieu dire verité, après plusieurs
denegacions et variacions sur ce par lui faites, cogneut et
confessa ledit prisonnier, sans aucune force ou contrainte,
que ou mois de septembre, vers la fin, par ceulx
qui avec lui furent à embler, audit lieu de Villebon, la
vaissele d'argent dudit d'Estouteville, ladite vaissele, au
moins ce qu'ilz en apporterent, c'est assavoir environ IIIJ 
tasses d'argent, furent fondues en sondit hostel, lui present,
en certains teiz de terre, et la fonture d'argent dont
il a esté trouvé saisi, et lequel lui fu baillié, environ
quinze jours a, par les compaignons que cy-dessus a nommez,
dont l'un est gentilhomme, nommé Jehannin, et né
d'environ ledit lieu de Villebon. Et dit que tele est la
verité que dit a cy-dessus, et non autrement.
CE FAIT, par l'advis et deliberacion d'iceulx conseilliers
dessus et derrenierrement nommez, oudit IIIJe jour
de janvier, consideré que la fonture trouvée en la possession
dudit prisonnier pese VIIJ mars d'argent et plus,
ce que ne pevent peser lesdites quatre tasses, au regart
des deux tasses d'argent par lui cogneues cy-dessus avoir
vendues, qui sont des pareilles et samblables à icelles IIIJ 
tasses; et aussi que desdites touailles, nappes et doubliers
perduz audit lieu de Villebon, il ne veult aucune chose
cognoistre; deliberé fu que de rechief ledit prisonnier
feust questionné pour en savoir plus à plain la verité.
En enterinant lequel jugement, ledit prisonnier fu fait
venir en jugement sur lesdiz quarreaux du Chastellet, et
pour ce que autre chose ne voult cognoistre que dit a
cy-dessus en sa derreniere confession, icellui prisonnier
fu fait despouillier, mis, lié et estendu à la question sur le
petit tresteau; et avant ce qu'il feust comme pou ou
neant tiré, ne aussi qu'il eust gueires d'eaue jettée sur lui,
fu mis jus d'icelle question, et mené chauffer en la cuisine
en la maniere acoustumée, pour ce qu'il promist et
afferma par son serement dire verité de la maniere du
larrecin fait audit lieu de Villebon, et des circonstances
et deppendences, nonobstant quelques variacions, confessions
ou denegacions que faites ait cy-devant.
LEQUEL prisonnier, en jugement sur les quarreaux dudit
Chastellet, en la presence d'iceulx conseilliers, après
ce qu'il ot juré aus sains Euvangiles de Dieu dire verité
des choses dessus dites, à lui requises, et sanz aucune
force ou contrainte, cogneut et confessa, oudit IIIJe jour
de janvier, l'an dessus dit, et par serement, que lui,
comme maistre de l'un des ateliers de charpenterie que
l'en faisoit et a fait oudit lieu de Villebon, a ouvré en
icellui lieu par l'espace de deux ans continuelment ou
environ, dont grant somme d'argent, et jusques à XIX 
frans, lui sont deubz de reste, et que, pour ce qu'il ne
povoit estre païez, il, environ le mois d'aoust derrenierement
passé, laissa à ouvrer de sondit mestier de charpenterie
audit lieu de Villebon, et se retrait avec sa
femme et enfans, et en son mesnaige, en ladite ville de
Nogent le Roy. Durant lequel mois d'aoust, vint à lui
en son hostel un gentilhomme nommé Jehannin, né
d'environ ledit lieu de Villebon, et lequel est uns jeunes
homs de prime barbe, assez hault homme, qui, au vivant
de la dame dudit lieu, estoit demourant en icelli lieu, si
comme il lui semble, parce qu'il l'i vit plusieurs fois
aler, et du surnom dudit escuïer n'est record, avec lui
trois autres compaignons charpentiers qui avoient ouvré
oudit atelier en sa compaignie, l'un nommé Guillemot, qui
est du pays du Perche, l'autre Jehannin, et l'autre Hennequin,
nez du pays de Picardie, jeunes homes aagés
chascun de XXIJ ans ou environ, autrement de leurs surnoms
ou estatures n'est record, lesquieulx se complaindrent
à lui qui parle de ce qu'ilz ne povoient avoir denier
ne maille de ce qui leur estoit deu par Jehannin
d'Estouteville, seigneur dudit lieu de Villebon. Et, pour
ce, dist icellui escuïer à lui qui parle que s'ilz le vouloient
croirre, qu'ilz seroient très bien païez, et trouveroient
bien sur quoy eulx desdomager, disant que il savoit bien
que, au temps dont ilz parloient ensamble, avoit eu moult
grant feste oudit hostel de Villebon, et qu'il avoit veu
que toute la vaissele d'argent que l'en avoit eu à icelle
feste estoit mis en seurté et refuge en la despence dudit
hostel; en laquelle despense ilz entreroient par un pertuys
qu'il y avoit veu, ayant regart sur les jardins dudit
hostel, et tant de ce pourparlerent, que eulx cinq s'accorderent
aler ensamble oudit lieu de Villebon, en entencion
et voulenté de prendre et avoir la vaissaile d'argent
qu'ilz trouveroient en icelle despence. Et audit lieu
de Villebon, ainsi comme à un point du jour, alerent
tous cinq, et eulx estans audit lieu de Villebon se diviserent
en deux parties, c'est assavoir: ledit escuïer, en
sa compaignie ledit Guillot, et lui qui parle, et lesdiz
Jehannin et Hennequin en un autre lieu, c'est assavoir
entre la court et les jardins; et appointierent que lesdiz
escuïers et Guillot yroient querre ladite vaissele, et eulx
trois les attendroient au dehors en ladite court, comme
dit est. Et dit que assez tost après ce qu'ilz furent ainsi
divisez, iceulx escuïers et Guillot s'en retournerent vers
eulx IIJ, et leur distrent qu'ilz avoient prins onze ou
douze tasses, douze ou treize cuilliers et deux salieres
d'argent. Et d'un commun assentement dès lors s'en alerent
en la ville de Chasteauneuf, ouquel lieu ilz departirent
entre eulx toute icelle vaisselle, de laquelle il
qui parle, à sa part, ot seullement les deux tasses d'argent
par lui cy-dessus cogneues avoir vendues à Jehan Le
Forestier, orfevre, demourant à Paris, la somme de douze
frans, qu'il en receupt oudit mois d'aoust, sanz ce qu'il
vist oncques qu'ilz apportassent autre vaisselle d'argent,
ou linge, ne biens quelconques, que dit a cy-dessus.
Cogneut aussi que, ou mois de septembre derrenierement
passé, iceulx escuïers et Guillot vindrent veoir il
qui parle en son hostel à Nogent le Roy, et lors lui
monstrerent ce de ladite vaissele d'argent qu'ilz avoient
eu à leur part, et, par leurs prieres et requestes, firent
tant par devers lui qui parle, pour ce qu'ilz disoient que
ladite vaissele ilz n'oseroient vendre en l'estat que elle
estoit, qu'il se accorda que par eulx icelle vaissele feust
fondue en son hostel; laquelle fondirent en terre en sondit
hostel, iceulx escuïer et Guillot, en la presence de
lui qui parle; et disoit ledit escuïer qu'il le sauroit bien
fondre, pour ce que autrefois il avoit fondu de la vaissele
d'argent qu'il avoit gaignée ou pays de Flandres. Et lors
avoient avec eulx, et fu fondu en sondit hostel six tasses,
deux salieres et six ou sept cuilliers d'argent; lequel argent
ainsi fondu, qui est celui argent dont il a esté trouvé
saisi, iceulx escuïer et Guillot emporterent avec eulx, et
s'en alerent là où bon leur sembla, sanz ce que oncques
puis il veist iceulx, jusques environ le mardi precedent
de son emprisonnement fait ou Chastellet, qu'il vint avec
iceulx ès hales de Paris, et aussi en la place de Greve,
qu'ilz lui monstrerent quatre grans tasses d'argent, et aussi
du lingot d'argent qu'ilz portoient sur eulx, avec la fonture
d'argent dessus dite, laquelle, à leur priere et requeste,
il porta pour la cuidier vendre en la rue de la
Saonnerie, à Paris, à celui orfevre dessus nommé, auquel
il avoit vendu lesdittes deux tasses d'argent, que lors il fu
prins par les sergens du roy, et admené prisonnier ou
Chastellet de Paris, où il est de present. Et dit, sur ce
requis, que, environ IIJ sepmaines ensuïant la fonture dudit
argent fait en sondit hostel de Nogent le Roy, il fu
prins et emprisonné par la justice du lieu, pour souspeçon
qu'il ne feust consentant de ladite larrecin fait audit lieu
de Villebon, et que pour ce que contre lui l'en ne pot
riens prouver, et qu'il disoit qu'il en estoit innocent, il
fu par ledit bailli de Mante, moyennant certaine caucion
de IJc livres par lui baillée, eslargy à certain jour avenir.
Pendant lequel eslargissement il est venuz à Paris, et a
trouvé iceulx escuïer et Guillot, qui ladite vaissele d'argent
fondue lui baillerent pour vendre par la fourme et
maniere que cogneu a cy-dessus et confessé. Et dit que
tele est la verité du fait et non autrement. Et, pour ce, fu
fait remettre en la prison de laquelle il avoit esté attaint,
après ce qu'il ot dit que par plusieurs fois il a beu et
mengié avec lesdiz compaignons dessus diz qui furent à
faire ledit larrecin, et toutesvoyes ne les sauroit autrement
designer ou enseigner que dit a cy-dessus, ne nommer
leurs surnoms.
APRèS LESQUELES confessions faites par ledit prisonnier,
lesqueles furent leues mot après autre en la presence
dudit mons. le prevost, et aussi de noble homme
messire Baude de Vauvillier, chevalier du guet; maistres
Jehan Truquan, lieutenant dudit mons. le prevost; Dreux
d'Ars, auditeur; Andrieu Le Preux, procureur du roy
nostre sire en Chastellet; Jaques du Bois, advocas oudit
Chastellet; Ernoul de Villiers, Nicolas Bertin, Hutin de
Ruit, Gieffroy Le Goybe, Nicolas Chaon et Jehan Fouquere,
examinateurs, oudit IIIJe jour de janvier, l'an dessus
dit, et que par ledit mons. le prevost leur fu demandé
leurs advis et oppinions qu'il estoit bon de faire
dudit prisonnier, et s'il y avoit cause assez pour le condempner
à mort, ou non, tous iceulx conseilliers, attendu
que ledit prisonnier cognoist avoir beu et frequenté
longtemps avec iceulx compaignons, desquieulx il n'a aucune
autre remembrance de leurs noms et surnoms que
dit a cy-dessus, ce qui n'est pas vraysamblable à croirre;
qu'il par long temps a ouvré et gaignié sa vie audit lieu
de Villebon, et, par ce, deust avoir adverti le bien et
prouffit des gens dudit hostel, et, par ce, a conmis en
fait traïson; la conspiracion et assemblée par eulx faites
d'un commun assentement et aguet appensé à faire ledit
larrecin, la valeur des biens perdus audit lieu, le
consentement donné par icellui prisonnier à fere ledit
larrecin, ce qu'il en a eu sa part; et aussi est trouvé saisi
de chose souspeçonneuse, venue et yssue du larrecin fait
audit lieu de Villebon, le consentement par lui donné,
longtemps après ledit larrecin fait, de fondre icelle vaissele
en sondit hostel; qu'il ne puet trouver celui ou
ceulx qui lui baillerent à vendre ladite cendrée et fonture,
quele chose n'est pas vraysamblable, attendu que
pour ledit cas il avoit esté accusé, et, pour ce, prisonnier
eslargi; qu'il ne s'est aucunement repenti de son larrecin
et pechié fait par la maniere que dit est, mais de
son povoir vouloit aidier à couvrir et estaindre la vraye
cognoissance dudit larrecin, en tant que pendant son
eslargissement il portoit vendre la chose furtive, et ce
qu'il savoit bien; consideré aussi l'estat de sa personne et
la valeur des biens prins et emblez audit lieu, si comme
tesmoigne l'escuïer de Jehannin d'Estouteville, cy-dessus
nommé; ouy aussi le rapport et relacion dudit bailli; et
tout consideré ce qui faisoit à considerer; delibererent et
furent d'oppinion que l'en ne le povoit ne devoit espargnier
qu'il ne feust excecuté comme larron, c'est assavoir
pendu, consideré la traïson cy-dessus dite par lui cogneue
avoir faitte ès personnes où il avoit gaignié sa vie.
Ouyes lesqueles oppinions et veu ce present procès, ledit
 mons. le prevost condempna ad ce ledit Andrieu
Bourdin, prisonnier, en son absence.
LE SAMEDI VJe jour dudit mois de janvier, en l'an dessus
dit, par devant maistre Jehan Truquam, lieutenant
dudit mons. le prevost, presens maistres Nicolas Bertin,
Miles de Rouvroy, Hutin de Ruit et Jehan Fouquere,
examinateurs oudit Chastellet, après ce que par ledit
lieutenent ot esté dit audit Andrieu Bourdin, prisonnier
dessus nommé, lequel avoit esté attaint en jugement sur
lesdiz carreaux, la sentence et jugement cy-dessus dit
contre ledit prisonnier, conseillié oudit IIIJe jour de janvier,
en lui disant qu'il pensast de l'arme de lui, icellui
prisonnier, veant qu'il estoit en la fin de ses jours, dist et
afferma par son serement, et sur la part qu'il attent à
avoir en Paradis, que audit larrecin faire furent seulement
lesdiz escuïer, lui qui parle, Guillemot et Hennequin
dessus nommez, sanz aucunes autres personnes quelconques
et desquelz il n'a aucune cognoissance de leurs surnoms
ou demeures autrement que dit a cy-dessus.
Et dit que environ la fin du mois de septembre derrenierement
passé, lui estant en la ville de Mante en la
compaignie dudit escuïer, lui fu dit par icellui escuïer
que il avoit engaigé IIIJ des hanaps d'argent qui avoient
esté prins en l'hostel de Villebon dessus nommé, à un
gros homme assez hault vendant vin en ladite ville de
Mante et demourant assez près de la porte par où l'en va
à Dreux, pour la somme de XVJ escuz d'or qu'il en avoit
receuz, et que lors il dist à lui qui parle que toutesfois
qu'il vouldroit prendre et racheter iceulx hanaps, qu'il
les prenist et qu'il le vouloit bien, et autre chose ne voult
cognoistre. Et, pour ce, fu fait mener à son derrenier
tourment, et illec persevera et continua ès confessions
cy-dessus escriptes par lui faites, et atant fu ledit jugement
excecuté. Et ainsi fina ledit Andry ses derreniers
jours.
Et dit icellui excecuté qu'il n'a aucuns biens.
 AL. CACHEMARéE.

L'AN MIL CCC QUATREVINS ET ONZE, le samedi XXVIIJe 
jour d'ottobre, par devant maistre Jehan Truquan
lieutenant de mons. le prevost, presens maistres Dreue
d'Ars, auditeur; Jehan Fouquere, Nicolas Bertin, examinateurs
de par le roy nostre sire ou Chastellet de Paris,
fu attaint et fait venir en jugement sur lesdiz quarreaux
Hervy Petit, cousturier, demourant devant le ponceau
Saint-Denis en l'ostel madame de Fymes, prisonnier detenu
oudit Chastellet pour souspeçon d'avoir mal prins
et emblé un certain lit par lui nagueires mis en garde en
l'ostel de Jehennete La Modete, et aussi d'avoir rompu
les huys de Michelete de Chaville et Gilette de La Court,
filles de vie, demourans en la rue de Beau Repaire.
Lequel prisonnier examiné sur ce que dit est, après ce
qu'il ot juré aus sains Euvangiles de Dieu dire verité de
ce et autres choses qui lui seroient demandées, dist et afferma
par serement qu'il est nez de la ville de Paris,
homme cousturier aagé de XXIIIJ ans ou environ, lequel
de son povoir a gaignié sa vie et gaigne chascun jour
audit mestier au mieulx et plus diligenment qu'il puet et
scet, et quant ausdiz huys rompus dit par son serement
qu'il n'en est en riens coulpable, saichant, conseillant ou
confortant, mais est verité que le lit dont cy-dessus est
faite mencion il dimenche derrenierement passé parta au
point du jour en garde et pour soy coucher en l'ostel de
Jehannete La Modete dessus nommée et lequel lit il avoit
prins à la fontaine saint Denis oultre la porte en l'ostel
de ladite dame de Fymes, sa maistresse, de son sceu, gré
et voulenté et dit que tele est la verité que dessus est dit
et non autre.
OUYE LA CONFESSION duquel prisonnier, commandé fu
audit maistre Nicolas Bertin que il se transportast devers
icelle dame de Fymes et sceust d'elle se ce que ledit prisonnier
avoit dit estoit vray ou non. Lequel commissaire,
le dimanche ensuivant, XXIXe jour dudit mois, en la presence
dudit lieutenant et aussi de maistres Jehan de Bar
et Miles de Rouvroy, examinateurs oudit Chastellet,
rapporta et tesmoigna en la presence dudit prisonnier
qu'il avoit esté en l'ostel d'icelle dame de Fymes par les
gens de laquelle dame avoit esté dit que de leur hostel
aucun lit n'en avoit esté apporté ou prins, feust de leur
consentement ou autrement, et que dudit prisonnier ilz
n'avoient point de cognoissance ne de li ne se remembroient
aucunement, se monstré ne leur estoit sa
personne.
ET, POUR CE, de rechief icellui prisonnier fu fait jurer
aus sains Evangiles de Dieu dire verité là où il avoit
prins le lit dessus dit. Lequel prisonnier dist et afferma
par son serement que oudit dimenche le soir son frere
nommé Jehan Toupin, cousturier, demourant en la rue de
Kalendre, en la Cité, lui avoit icellui baillié avec une
serge vermaille et une paire de draps à lit que portez
avoit en l'ostel d'icelle Modete dessus nommée et pour
savoir s'il disoit verité, commandé fu de rechief par ledit
lieutenant audit maistre Nicolas que ledit Jehan il feist
venir le landemain matin en jugement pour estre sur ce
interrogué. Ouquel landemain qui fu lundi penultime jour
dudit mois d'ottobre, en jugement sur les quarreaux et
en la presence dudit lieutenant et desdiz maistres Dreue
d'Ars et Jehan Fouquere, icellui commissaire dist et rapporta
que le frere dudit prisonnier lui avoit dit et affermé
par serement que sondit frere il n'avoit vu ne parlé à lui
 XV jours estoient passez et que oncques lesdiz lit, draps
et couverture dont il avoit esté interroguez il n'avoit
bailliez à sondit frere, et n'en avoit pas si largement.
APRèS LESQUELES choses ainsi faites, le mercredi ensuïant,
premier jour de novembre, par devant le dessus
dit maistre Jehan Truquan, lieutenant, Nicolas Bertin et
Hutin de Ruit, examinateurs, fu attaint et fait venir en
jugement le dessus dit prisonnier. Auquel par ledit lieutenant
furent recitez les variacions et denegacions cy-dessus
dites par lui autrefois faites en li disant et exposant
qu'il avoit emblé icellui lit, draps et couverture qu'il
deist le lieu où prins les avoit et la maniere comment,
ou il le lui feroit dire par sa bouche. Lequel prisonnier
en denyant par serement les confessions cy-dessus escriptes
par lui autrefois faites estre vrayes, dit et afferma par
son serement que iceulx lit, draps et couverture il oudit
jour de dimenche environ minuit avoit prins iceulx en
une sienne chambre estant en la rue des Escus vers la
porte Saint-Honoré au devant de l'ostel maistre Guillaume
de Neufville comme sa chose à lui appartenant et pour
doubte et paour qu'il avoit que l'en ne lui otast de ladite
chambre qu'il et un sien ami famillier de mons. le duc de
Bourgoigne absent de Paris long temps a tenoient à tiltre
de louyer ensamble. Et dit sur ce requis que tele est
la verité et non autre et aussi qu'il emporta iceulx biens
sanz païer son hoste, duquel il avoit loué icellui hostel.
Et pour savoir s'il estoit vray ce que dessus a derrenierement
confessé, icelllui lieutenant commanda de rechief
audit maistre Nicolas qu'il alast sur le lieu, enqueist de ce
la verité et rapportast briefment ce qu'il en trouveroit,
et, s'il veoit que bon feust, que il feist venir l'oste pour
estre sur ce examiné en la presence dudit prisonnier.
LE JEUDI ensuïant, au matin, en la chambre d'embas,
furent assemblez lesdiz maistres Jehan Truquan, lieutenant
dudit mons. le prevost, Nicolas Bertin et Hutin de
Ruit dessus nommez, en la presence desquieulx ledit
commissaire dist et rapporta qu'il avoit trouvé que oudit
dimenche environ une heure après minuyt l'en avoit
desrobé la chambre d'une fille de vie appelée Gilete de
Saint-Denis demourant en ladite rue des Escus et que
elle avoit perdu un lit, une sarge et une paire de draps à
lit, mais l'en ne savoit qui ce avoit fait. Si fu de rechief
fait illec venir le dessus dit prisonnier et lui sur ce interrogué,
après plusieurs variacions et denegacions par lui
faites sur les demandes dessus dites et sanz aucune force
ou contrainte, cogneut et confessa qu'il est verité que en
l'ostel d'icelle Gilete de Saint-Denis il a alé et frequenté
plusieurs fois, tant de jour comme de nuyt, en la compaignie
de Mariete, chamberiere d'icelle Gilete, et que
oudit dimenche, environ une heure après minuyt il ala
oudit hostel en entencion d'y coucher comme il avoit
acoustumé de le faire. Et que pour ce que icellui hostel
il trouva ouvert et n'avoit aucune personne dedens qui
gardast les biens estans en icellui et afin qu'ilz ne feussent
aucunement gastez ou perduz, print le lit d'icelle Gilete
avec une paire de draps et une sarge vermaille et iceulx
porta en garde en l'hostel d'icelle Modete, sanz ce que
alors il feust ne depuis aussi aucune fraccion d'uys ou de
fenestres en la chambre d'icelle Gilete non cuidant ou
esperant en ce aucunement offenser. Et, ce fait, icellui
lieutenant commanda ledit prisonnier estre remis seul à
part que nul ne parlast à lui en une des prisons du
Chastellet.
VENDREDI ensuïant, tiers jour de novembre, l'an dessus
dit, en jugement ou grant parc, par devant mons. le prevost,
presens maistres Jehan Truquan, lieutenant dudit
 mons. le prevost, Dreue d'Ars, auditeur, Jehan de Bar,
Girart de La Haye, Nicolas Bertin, Hutin de Ruit et
Jehan Fouquere, examinateurs oudit Chastellet, fu veu et
leu mot après autre ce present procès. Et, ce fait, par
ledit mons. le prevost fu demandé ausdiz presens conseilliers
comment il avoit à proceder contre ledit prisonnier
et s'il y avoit cause assez de proceder contre lui par
voie de question pour savoir de lui de ce que dit est la
verité. Tous lesquieulx, veu l'estat dudit prisonnier, les
variacions, denegacions et confessions par lui faites, ce
que icelle Gilete a cogneu icellui lit qui lui a esté monstré,
ensamble ladite couverture, estre siens et l'a affermé par
serement et aussi le voulu monstrer, que nagueires, c'est
assavoir ou mois d'avril derrenierement passé, icellui prisonnier
pour autre crime par lui cogneu fu poursuys par
justice et le cas par la peine de prison à lui remis quant
alors pour sa povreté et petite valeur de la chose, si
comme par ledit procès puet apparoir; delibererent et furent
d'oppinion qu'il y avoit cause assez pour proceder
contre lui par voye de question afin de savoir par sa bouche
la verité dudit larrecin et autres crimes et delis par lui
faiz et commis, s'aucuns faiz en avoit. Ouyes lesqueles
oppinions et veu ce present procès, ledit mons. le prevost
le condempna ad ce.
EN ENTERINANT lequel jugement, et en la presence de
maistres Jehan Truquan, lieutenant dudit mons. le prevost,
Girart de La Haye, Arnoul de Villiers, Nicolas
Bertin et Hutin de Ruit, examinateurs, eulx estans sur
les quarreaux dudit Chastellet, fu fait venir en jugement
sur les quarreaux dudit Chastellet Hervy Petit prisonnier
dessus nommé. Auquel par ledit lieutenant fu dit que,
s'il ne lui disoit verité comme prins avoit le lit d'icelle
Denisete, qu'il le lui feroit dire par sa bouche et à force.
Lequel ne voult aucune chose autre que cy-dessus avoit
fait; et, pour ce, fu fait despouillier tout nu et assis sur
la pierre pour le lier et mettre à question, et lui estant
en cest estat dist qu'il ne savoit que l'en lui vouloit
faire et que des griefs à lui faiz il en appelloit en parlement;
pour laquelle appellacion fu surcis de plus avant
proceder à l'encontre dudit prisonnier, mais fu fait revestir
et mis en la prison de laquelle il avoit esté
attaint.
ET, CE FAIT, après ce que ledit lieutenant ot ce dessus
dit rapporté audit mons. le prevost, le samedi ensuïant
 IIIJe jour dudit mois de novembre, fu present en jugement
sur les quarreaux dudit Chastellet noble homme mons. 
Almaurry d'Orgemont, chevalier, maistre des requestes
du roy nostre sire et maistre Pierre de La Mote, notaire
dudit seigneur, lesquieulx, en la presence dudit mons. le
prevost et aussi de maistres Jehan Truquan, lieutenant
dudit mons. le prevost, Dreux d'Ars, auditeur, Nicolas
Bertin, examinateur et autres, après ce qu'ilz orent ouyes
les causes pour lesqueles icellui prisonnier avoit appellé
et que par sa bouche il ot declairié son appellacion, icellui
messire Almaurry dist que de ce il parleroit à messeigneurs
aïans de present la garde du petit seel du roy, leur
rapporteroit de bouche les causes et mouvemens pour
lesquelx icellui prisonnier avoit appellé et aussi leur monsterroit
les procès ou procès fais par ledit mons. le prevost
contre icellui prisonnier et que, leurs oppinions sur
ce ouyes, il feroit, le plus briefment que bonnement
pourroit, savoir audit mons. le prevost par ledit maistre
Pierre de La Mote ou autre des notaires dudit seigneur.
OUQUEL JOUR de samedi, et assez tost après ce que dit
est, vint et fu present en jugement sur les quarreaux dudit
Chastellet le dessus dit maistre Pierre de La Mote, lequel,
en la presence dudit mons. le prevost, de maistres
Jehan Truquan, lieutenant dudit mons. le prevost, Dreux
d'Ars, auditeur, Andrieu Le Preux, procureur du roy,
Robert Petit Clerc, Miles de Rouvroy, Ernoul de Villiers,
Nicolas Bertin, Robert de Pacy, Robert de Tuillieres,
Nicolas Chaon, Hutin de Ruit et Jehan Fouquere,
examinateurs oudit Chastellet, dit et rapporta que,
veu le procès ou procès fais par ledit mons. le prevost
contre ledit prisonnier par messire Almaurry d'Orgemont
dessus nommé, maistre Robert Cordelier et Jehan de Voisines,
maistres des requestes du roy nostre sire, et les
causes d'appel à eulx rapportées par ledit messire Almaurry,
pour lesqueles icellui prisonnier disoit avoir appelé,
messeigneurs dessus diz ont dit, ordonné et appointié
que par ledit mons. le prevost ne feust aucunement defferé
à ladite appellacion faite par icellui prisonnier, mais
soit par lui procedé au seurplus, comme il verra que bon
sera, non obstant icelle appellacion.
OUY LEQUEL RAPPORT, par l'oppinion dudit mons. le
prevost et autres examinateurs dessus diz, icellui prisonnier
fu fait venir en jugement sur les quarreaux, auquel
par icellui mons. le prevost fu dit que de la maniere du
larrecin dessus dit par lui fait il deist verité ou s'il ne la
disoit qu'il la feroit questionner. Et pour ce qu'il ne
voult aucune chose cognoistre que fait avoit cy-dessus,
icellui prisonnier fu fait despouiller tout nu, mis, lié et
estendu à la question sur le petit tresteau et lui estant en
cest estat, et aussi hors d'icelle question, cogneut et confessa
que nagueires, autrement n'est record du temps,
qu'il avoit couchié en la chambre d'une fillette nommée
Perrete de Laon avec icelle Perrete et que à un matin
elle se fu partie de sadite chambre, il ala à un coffre estant
au pié du lit d'icelle Perrete, et, ouquel qui lors estoit
ouvert, il print un escu d'or de XVIIJ  s., lequel il appliqua
à son prouffit; et depuis ce qu'il l'ot ainsi prins, dit à
icelle Perrete comme prins l'avoit et qu'il le li rendroit;
toutesvoyes pour sa povreté et indigence il n'a icellui
aucunement rendu ou restitué.
Cogneut aussi que, puis un an ença, il de nuyt en la
compaignie d'un nommé Perrin Lalement dit de La Fontaine,
varlet cordouennier, demourant nagueires en l'ostel
Jehan de Saumur, cordouennier du roy nostre sire, alerent
à la porte du Chaume et en une chambre estant illec,
dont ledit Perrin rompi l'uys de devant, prindrent un
mantel de drap marbré sengle et court à usaige d'omme,
lequel ilz vendirent, n'est record à quele personne, la
somme de deux frans, desquieulx il qui parle ot à sa part
 X  s. et le residu fu beu et despendu par entre eulx
ensamble.
Cogneut avec ce que en l'ostel d'un cousturier nommé
Colin demourant vers la boucherie du Temple, ouquel
il avoit demouré par six sepmaines ou environ, en un
jour de relevée que ledit Colin, sa femme et autres estoient
alez en ville, par l'innortacion d'un nommé Jehannin,
filz de la femme dudit Colin, prindrent en un certain
coffre estant en la chambre d'iceulx Colin et sa femme, et
lequel estoit ouvert, la somme de quatre frans en menue
monnoie, dont il ot à sa part deux frans.
EN L'AN DESSUS DIT, le mardi VIJe jour dudit mois de
novembre, par devant mons. le prevost, lui estant en jugement
sur les quarreaux dudit Chastellet, presens maistres
Dreue d'Ars, lieutenant dudit mons. le prevost, Miles de
Rouvroy, Hutin de Ruit et Jehan Fouquere, examinateurs
ou Chastellet de Paris, fu fait venir et attaint le
dessus dit prisonnier Hervy Petit, auquel par ledit mons. 
le prevost fu dit que des larrecins par lui faiz il deist verité
et aussi se les crimes et larrecins cy-dessus escrips et
par lui cogneuz oudit samedi precedent estoient vrayz.
Lequel prisonnier et par serement nya oncques avoir fait
aucuns autres larrecins que le lit, couverture et draps
dont cy-dessus est fait mencion, non obstant chose par lui
ledit IIIJe jour confessé, laquelle il dit par force et contrainte.
Et, vues les denegacions sur ce par lui faites, furent
d'oppinion que il feust mis à question pour en savoir
la verité. Si fu ledit Hervi Petit, prisonnier fait despouillier
tout nu, mis, lié et estendu à question sur le petit
tresteau et en après sur le grant; et lui estant en cest
estat, requist instanment que hors d'icelle l'en le meist et
il diroit verité. Lequel prisonnier estant au feu en la cuisine
et hors d'icelle, cogneut et confessa que pour ce que
en l'ostel de Rogier Errant, cousturier, il avoit lonc temps
servi et tant qu'il lui devoit de l'argent, pour ce qu'il ne
le vouloit païer, print en son hostel uns cisiaux, lesquieulx
il mist en gaiges en la taverne aus Cinges en la Peleterie
pour la somme e XIJ  s. et lesquieulx depuis ce sondit
maistre par l'enseignement de lui qui parle a iceulx
rachetez.
Cogneut aussi que, puis un mois a ou environ, qu'il
estoit à unes noces en ladite Peleterie et qu'il ot veu que
un nommé Phelipot Le Maire, sergent à verge, après
heure de souper, ot mis une sainture d'argent et son badelaire
sur le lit de l'espousée, veant que nul ne se prenoit
garde d'icelle sainture et coustel, print iceulx sainture
et coustel et les emporta là où il voult, lesquieulx
le landemain il mist en gaiges au jeu de paulme pour
 VIIJ  s. parisis que lui presta et baillia Perrin Lalement dit
de La Fontaine, prisonnier detenu ou Chastellet.
Cogneut avec ce que, trois mois a ou environ, il en la
compaignie dudit Perrin, de nuyt, en la rue de Dernestal
rompirent l'uys d'une fille de vie que cognossoit bien ledit
Perrin; en laquelle chambre il prindrent un lit, un traversain
et uns draps de lit et iceulx vendirent à un compaignon
cordouennier demourant en la rue du Temple,
la somme de quatre frans dont il ot à sa part deux frans;
et dit oultre que en la rue de Trassenonnain à un soir il
et ledit Perrin prindrent en la chambre d'un compaignon
qu'ilz trouverent ouverte un jupon qui estoit pendu à
une perche, lequel a vestu ledit Perrin, et que ce sont
tous les larrecins que fais a. Et, pour ce, fu fait mettre
en la prison de laquelle il avoit esté attaint.
LE JEUDI XVIIJe jour de janvier l'an mil CCCIIIJxx et
onze ensuivant, mons. le prevost estant en jugement sur
les quarreaux dudit Chastellet, presens maistres Jehan
Truquan, lieutenant dudit mons. le prevost, Beraut
Brisson, esleu à Paris sur le fait des aydes, Dreux d'Ars,
auditeur, Miles de Rouvroy, Arnoul de Villiers, Robert
de Pacy, Nicolas Chaon, Hutin de Ruit et Jehan Fouquere,
examinateurs, fu fait venir et attaint des prisons
dudit Chastellet le dessus dit prisonnier, Hervy Petit,
auquel par ledit mons. le prevost fu dit que des larrecins
par lui faiz et autrefois cogneuz et aussi d'aucuns autres,
se fais les avoit, il deist verité. Lequel prisonnier et par
serement sur ce fait aus sains Euvangiles de Dieu, dist
et afferma qu'il estoit preude homme et que oncques n'avoit
fait larrecin quelconques, non obstant chose qu'il
eust autrefois confessé, qui avoit esté par force et contrainte
de question; et pour ce que autre chose ne voult
dire, ledit mons. le prevost, par l'advis et oppinion des
conseilliers dessus diz, commanda icellui Hervi estre mis
à question pour savoir par sa bouche la verité des larrecins
par lui autrefois faites et cogneues. Et en enterinant
icellui commandement, après ce que ledit Hervy ot esté
desvestu tout nu, et lié par les mains pour mettre à
question, requist instanment que l'en le desliast et il diroit
de tout la verité. Si fu fait deslier et revestir et en
après ramené en jugement sur les quarreaux dudit Chastellet;
ouquel lieu et en la presence desdiz conseilliers,
icellui prisonnier recita de bouche et par cuer les larrecins
cy-dessus escriptes par lui autrefois faites et, en après
ce, li furent icelles leues mot après autre. Esqueles et
chascune d'icelles escriptes cy-dessus en ce present procès
icellui prisonnier, sanz aucune force ou contrainte, continua
et persevera par serement et afferma icelles larrecins
cy-dessus escriptes par lui avoir esté faites et les cas estre
advenuz par la fourme et maniere que escrips sont, non
obstant quelques variacions ou denegacions que faites ait
cy-dessus par avant le jour d'uy. Et, ce fait, fu mis arriere
en la prison de laquelle il avoit esté avaint.
APRèS LESQUELES choses ainsi faites, ledit mons. le
prevost demanda ausdiz presens conseilliers leurs advis et
oppinions qu'il estoit bon de faire dudit prisonnier et
s'il y avoit cause assez parquoy l'en le deust excecuter
comme larron. Tous lesquieulx, veu l'estat dudit prisonnier,
l'aage d'icellui, les confessions, multiplicacions
et larrecins cy-dessus escrips par lui faiz et reiterez à
plusieurs fois et diverses journées, tant de nuyt comme
de jour, la force commise en ce en rompant l'uys, la
traïson par lui faite ès hostels de ses maistres là où il a
ouvré, la valeur des larrecins appliquez à son prouffit et
dont aucune restitucion ne puet estre faite, sinon du premier
lit et couverture et aussi du coustel et sainture dudit
sergent, les larrecins par lui commis depuis certaine
grace et delivrance de prison à lui faite par ledit mons. 
le prevost le premier jour de juillet derrenierement
passé, ouquel temps, pour certain petit larrecin par lui
fait, commis et cogneu il avoit esté emprisonné, ce qu'il
est incorrigibles et homme oiseux, delibererent et furent
d'oppinion qu'il estoit un très fort larron et que l'en ne
le povoit espargnier que il ne feust excecuté comme
larron, c'est assavoir pendu. Ouyes lesqueles oppinions
et veu ce present procès, ledit mons. le prevost condempna
ad ce ledit prisonnier et en sa presence.
LE SAMEDI XXe jour de janvier, l'an dessus dit, ledit
Hervi Petit fut mené à son derrenier tourment et illec
persevera et continua ès confessions autrefois et cy-dessus
escriptes par lui faites et afferma icelles larrecins avoir
faites et commises seul, sanz ce que oncques homme nul
quelconques feust avec soy ou en sa compaignie, en desaccusant
et descoulpant du tout et à plain ledit Perrin
Lalement prisonnier cy-dessus par lui accusé, lequel aucunement
n'en est saichant, participant, conseillant, confortant
ou aydant, ne en icelles n'a eu part ou porcion
quelconques. Et atant fu le jugement dessus dit contre
lui conseillié excecuté et en cest estat fina ses jours.
Et n'avoit aucuns biens.
 AL. CACHEMARéE.

L'AN DE GRACE MIL CCC QUATREVINS ET ONZE, le mardi
second jour de decembre, en jugement sur les
quarreaux du Chastellet de Paris, par devant mons. le
prevost, presens maistres Jehan Truquan, lieutenant
dudit mons. le prevost, Ernoul de Villiers et Jehan Fouquere,
examinateurs de par le roy nostre sire oudit
Chastellet, fu faite venir et attainte des prisons dudit
Chastellet, Marion de La Court, lingiere, fille de vie, prisonniere
detenue oudit Chastellet à la requeste de Robert
Biseau, frepier, demourant ès hales de Paris pour li porter
garantie d'un hennap de madre à une bosse d'argent ou
fons, lequel elle lui a vendu, icellui hennap poursuy par
Mahiet Thorion, chappelier, demourant sur le quay près
du Louvre, disant qu'il lui fu mal prins et emblé en son
hostel, ouquel il fait taverne, mercredi derrenierement
passé, de relevée, et lequel hennap a esté trouvé en la
possession dudit frepier.
Laquele prisonniere sur ce jurée de dire verité et autres
choses qui lui seroient demandées, dit et afferma par
son serement que verité est que elle est femme joyeuse
de vie et laquele de son corps fait à son povoir le plaisir
des compaignons, et que en s'en alant par devant Saint
Innocent mercredi derrenierement passé, ainsi comme à
heure de tierce, trouva d'aventure un compaignon maçon,
duquel elle ne scet le nom, mais se elle le veoit elle
le cognoistroit bien, lequel exposoit en vente icellui
hennap, duquel compaignon elle acheta icellui hennap
la somme de VJ  s. parisis, et que pour ce que elle avoit
afaire d'argent, revendi icellui le jeudi ensuivant audit
frepier la somme de XIIIJ blans. Et dit que le hennap à li
monstré en jugement est celui que elle acheta et par elle
revendu audit frepier.
Dit avec ce sur ce requise que oudit mercredi, de relevée,
elle beut en l'ostel d'icellui chappelier avec plusieurs
compaignons et fillettes de son estat, ne scet se
alors ledit hennap fu par aucuns d'eulx mal prins, mais
quant est d'elle, le cas est tel que cogneu a cy-dessus, et
ne sera jà autrement sceu ou prouvé contre elle, car elle
est preude femme des mains.
ET, CE FAIT, fu fait venir en jugement sur lesdiz
quarreaux Richart de Saint-Denis aagié de dix ans ou
environ et demourant en l'ostel d'icelle Marion, lequel en
la presence d'icelle Marion, qui ne se voult aucunement
rapporter en ce qu'il depposeroit, dit et afferma par serement
que, puis deux ans ença qu'il s'est commencié à
cognoistre, il a esté en la ville de Paris en plusieurs
lieux avec ladite Marion qui le menoit comme son varlet
après li en plusieurs lieux dont il n'est record et a veu
plusieurs et diverses fois que quant ladite Marion et lui
estoient retournez en l'ostel d'icelle Marion, elle lui disoit
comment elle avoit acheté puis une fois des escueles,
l'autre des plaz, des pintes et chandeliers de cuyvre;
et lesquielx biens, un ou deux jours après, elle revendoit
et disoit que elle n'avoit point d'argent pour leur
gouvernement. Et est record il qui parle que puis la
saint Jehan derrenierement passée icelle Marion mena il
qui parle en une chambre appartenant à un des varlés ou
serviteurs de mons. de Bourbon nommé Blancart, et
ainsi comme icellui compaignon et Marion orent fait ensamble
ce qu'ilz vouldrent, ledit compaignon dist à icelle
Marion que elle l'attendist en sa chambre et qu'il aloit
querre à desjeuner; pendant lequel temps, il qui parle vit
que ladite Marion saicha un petit coustel qui estoit en la
gueygne d'un grant badelaire pendant sur le chevez
dudit Blancart, duquel petit coustel icelle Marion coppa
une petite chainete d'argent estant au bout de la sainture
d'icellui Blancart, et ladite chaine apporta avec soy au
departir qu'ilz firent d'icelle chambre.
Et dit que depuis ce icellui compaignon, en la presence
de lui qui parle, a demandé à ladite Marion ladite chainete
d'argent, disant que se elle ne lui rendoit icelle,
qu'il s'en plaindroit à justice; ne scet comment ilz en ont
depuis chevy ensamble, mais il est record que ladite
Marion lui a dit que icelle chainete d'argent elle a vendue,
ne scet à qui ne quel somme d'argent.
Dit avec ce que, puis un an a, lui et ladite Marion
estans près de la porte de Saint-Germain des Prez et lez
l'ostel à l'arcevesque de Reins, icelle Marion dist à lui qu'il
l'attendeist à l'uis d'une femme qui vent illec porées jusques
ad ce que elle feust revenue d'un hostel qui estoit
illec près ouquel elle aloit pour certaines besoignes que
elle disoit y avoir à faire. Au retourner d'icellui hostel
fait par ladite Marion et que elle ot appellé lui qui parle
et en eulx en venant vers le Pont Neuf, icelle Marion lui
monstra soubz son surcot un pot de cuivre à deux ances,
lequel elle disoit avoir acheté en l'ostel où elle estoit alée,
lequel pot icelle Marion a depuis ce vendu en sa presence
ès hales la somme de huit sols parisis.
Dit oultre que, puis la saint Andrieu ença, lui et ladite
Marion estans ensamble en la place du vielz cimetiere
Saint-Jehan au devant de l'ostel où pend l'enseigne de la
Levriere, icelle Marion fist lui qui parle demourer sur la
chaucée à l'uys et au dehors d'icellui hostel de la Levriere;
ouquel hostel elle entra et y fu par long temps, et
quant elle vint au dehors d'icellui, dist à lui qui parle
que oudit hostel elle n'avoit trouvé aucunes gens. Et dit
que ce jour au soir qu'ilz furent en l'ostel d'icelle Marion,
elle li dit que oudit jour elle avoit acheté unes patenostres
et un chandelier de cuivre que elle li monstra,
la somme de huit sols parisis; et lesqueles patenostres, ensamble
ledit chandelier, icelle Marion, en la presence de
lui qui parle, a depuis ce vendu ès hales de Paris et en a
receu un franc ou deux, n'est record lequel.
Et avec ce dit que, mercredi derrenierement passé,
après ce que icelle Marion, plusieurs compaignons et filletes
et aussi lui qui parle orent esté boire, de relevée, en
une taverne qui est assez près de l'ostel de mons. de
Bourbon au lez devers la riviere de Saine et qu'ilz furent
retournez en leur hostel, icelle Marion li monstra un
hennap de madre qui presentement a esté monstré audit
deposant et lui dist que icellui elle avoit acheté la somme
de VJ  s. parisis d'un compaignon maçon qui le portoit
vendre devant Saint-Innocent, et lequel hennap le jeudi
ensuivant il qui parle vit que ladite Marion le vendi ès
hales à un frepier, ne scet quele somme d'argent elle en
reçupt.
Dit aussi sur ce requis que continuelment il a acoustumé
d'aler apres ladite Marion en tous les lieux par où
elle a alé et venu et aussi couchié là où ladite Marion a
alé, venu et couchié, mais oncques jour de sa vie il ne
li vit achater aucuns des choses dessus dites par lui devisées
ne ne les vit aucunement estre en l'ostel d'icelle
Marion par plus d'un ou de deux jours que elle les vendoit
pour sa povreté, et que à très grant peine povoit
elle avoir de quoy se gouverner.
ET POUR SAVOIR se en l'ostel de la Levriere ont esté
perdues aucunes patenostres ou chandeliers de cuivre et
clerifier la depposicion de Richart de Saint-Denis cy-devant
escripte, par le commandement dudit mons. le prevost,
fu presentement fait venir en jugement Jehan Binet
aagié de XL ans ou environ hoste et demourant à l'enseigne
de la Levriere ou vielz cimitiere Saint-Jehan, lequel juré
en la presence d'icelle Marion, qui aucunement ne le
voult croirre de ce qu'il deposeroit, dit et afferma par
serement fait aus sains Euvangiles de Dieu qu'il est record
que dimenche derrenierement passé ot XV jours, il
vit icelle Marion boire en son hostel avec plusieurs compaignons
et filletes de vie, et que depuis ce que elles
orent beu et païé leur escot et que les autres de sa compaignie
se furent tous partiz de sondit hostel, icelle Marion
fu par lonc temps en sondit hostel et ne s'en vouloit
partir pour commandement qu'il lui feist, et tant que
par grant ennuy il laissa icelle Marion en sondit hostel et
s'en ala ouyr vespres; et au retourner qu'il fist en sondit
hostel, trouva de rechief ladite Marion en icellui hostel,
duquel par force il la mit hors, et ce jour au soir ouy dire
à sa femme que en une des aurmailles de leur hostel
estant ou bouge d'embas, l'en li avoit prins et osté unes
patenostres d'ambre qui bien valoient XL  s.  par., et lesqueles
elle avoit acoustumées de porter et aussi de mettre
esdites aurmailles, et les y avoit mises oudit dimenche
au matin au retour que fait avoit de ouyr la messe;
avec un chandelier de cuyvre qui estoit dedens lesdites
aurmailles. Et deslors lui qui parle et sadite femme orent
souspeçon contre ladite Marion que icelles elle n'eust
mal prinses. Et, pour ce que, un jour ou deux ensuïant,
icelle Marion vint boire en leur hostel et qu'il qui parle,
le plus doulcement et amoureusement qu'il pot et sceut,
pria ladite Marion que se elle avoit prinses lesdittes patenostres,
vendues ou engaigées, que elle le deist et il les
raimbroit voulentiers et li paieroit son vin, icelle Marion
parla moult haultement et dist plusieurs parolles injurieuses
à lui qui parle et à sa femme, et, qui plus est, fist
icelle Marion adjourner lui qui parle en Chastellet en cas
d'injures et villenies, et, au jour à lui assigné, il comparu
en jugement et obtint contre icelle Marioncomparuit.
ET, CE FAIT, après ce que ladite Marion ot de rechief
juré aus sains Euvangiles de Dieu dire verité des accusacions
cy-dessus contre elle faites, dit et afferma par serement
qu'il est verité que aucunes fois et plusieurs elle a
acheté aucuns biens comme pailes d'arain, escueles et
plas d'estain, quant elle y veoit son acquest, et pour en
faire son prouffit les a revendus ès hales. Et dit que verité
est que, passé a deux ans, elle avoit unes patenostres
d'ambre, lesqueles elle a vendues puis la saint Andry
ença pour besoing d'argent que elle avoit; et quant ad
ce que ledit Richart dit du pot de cuivre et aussi du hanap
de madre, il n'en est riens que elle ait iceulx mal
prins, mais les a achetez comme elle a acoustumé de
faire pour son prouffit. Et pour ce que autre chose ne
voult cognoistre, fu fait mettre à part sur les
quarreaux.
ET, EN APRèS ce, par la deliberacion des conseilliers
assistens, veu l'estat et vie dissolue d'icelle Marion, les
accusacions d'iceulx Jehan Binet, Richart de Saint-Denis
et Mahiet Thorion, ce que icelle prisonniere fu et a esté
trouvée saisie dudit hennap de madre, le mauvais gouvernement
d'icelle Marion, les confessions, variacions et
denegacions faites par icelle Marion, dit fu qu'il y avoit
cause assez pour savoir par sa bouche et par voie extraordinaire
la verité desdites accusacions et aussi d'aucuns
autres crimes et deliz par elle faiz et commiz, et ad ce fu
condempnée par ledit mons. le prevost.
EN ENTERINANT lequel jugement, icelle Marion prisonniere
fu faite venir en jugement sur lesdiz quarreaux,
et par ledit mons. le prevost li fu dit que des accusacions
dessus dites elle deist verité autrement que fait n'avoit
et que, se elle ne le disoit, que par sa bouche et voie de
question l'en li feroit dire. Lesqueles parolles ouyes par
icelle prisonniere, elle dist que elle estoit bonne preude
femme et ne savoit que l'en li vouloit faire. Et, pour ce,
dist que des griefs et extorcions à li fais et afin que autrement
l'en ne procedast contre elle, icelle prisonniere
appelloit et appella en parlement. Pour laquele appellacion,
fu par ledit mons. le prevost seursis de proceder
plus avant contre ladite prisonniere, et en cest estat
fufait remettre en la prison de laquelle elle avoit esté
attainte.
1392
LE MERCREDI IIJe jour de janvier, l'an dessus dit, furent
presens en jugement sur les quarreaux dudit Chastellet
honorables hommes et saiges maistres Jehan du Drac
et Guillaume Porel, conseilliers du roy nostre sire en
Parlement, maistre Jehan de Cessieres, notaire dudit seigneur
et greffier criminel dudit parlement, lesquieulx,
après ce qu'ilz orent ouyes les causes pour lesqueles
Marion de La Court prisonniere cy-dessus nommée avoit
appellé dudit mons. le prevost, distrent et rapporterent
en la presence dudit mons. le prevost, de maistres Jehan
Truquan, lieutenant dudit mons. le prevost, Dreue d'Ars,
auditeur, Andrieu Le Preux, procureur du roy nostre sire
oudit Chastellet, Nicolas Chaon et Jehan Fouquere, examinateurs
oudit Chastellet, que du commandement de
bouche à eulx fait et ordonnance de la court de parlement
ilz estoient venuz ouyr les causes d'appel d'icelle
prisonniere. Et lesqueles causes ouyes, ilz par l'ordonnance
et congié d'icelle court distrent et ordonnerent
que par ledit mons. le prevost feust procedé à l'encontre
d'icelle prisonniere, ainsi comme il verra que bon sera,
non obstant l'appellacion faite par ladite prisonniere. Et
neantmoins, veues les confessions, variacions et denegacions
faites par ladite prisonniere sur les accusacions dessus
dictes qui ne sont fors un ny seulement, la depposicion
des seigneurs de la Levriere et Richart dessus diz et escrips
et l'affirmacion par eulx faite sur ce, delibererent et
furent d'oppinion, attendu la petite vie et gouvernement
d'icelle prisonniere, qu'il y avoit cause assez bonne et
convenable pour savoir par sa bouche la verité des accusacions
cy-dessus dites et par voie de question, se autrement
ne le vouloit dire. Ouyes lesqueles oppinions et
veu ce present procès, ledit mons. le prevost condempna
ad ce ladite prisonniere en son absence.
POUR ENTERINER lequel jugement, le jeudi IIIJe jour
de janvier, l'an dessus dit, par devant mons. le prevost,
presens messire Baude de Vauvillier, chevalier du guet,
maistres Jehan Truquan, lieutenant dudit mons. le prevost,
Dreue d'Ars, auditeur, Andrieu Le Preux, procureur
du roy nostre sire, Ernoul de Villiers, Nicolas
Chaon, Hutin de Ruit, Gieffroy Le Goybe et Jehan Fouquere,
examinateurs, fu faite venir et attainte en jugement
sur les quarreaux dudit Chastellet Marion de La
Court, prisonniere dessus nommée, à laquelle par ledit
 mons. le prevost fu dit que desdites accusacions elle deist
la verité autrement que fait n'avoit, ou autrement il le li
feroit dire par sa bouche et par voie de question. Laquele
prisonniere dist que elle ne sauroit autre chose confesser
que dit a cy-dessus et ne savoit que l'en li vouloit
faire et que l'en gardast bien comment l'en toucheroit à
sa personne, car elle estoit grosse d'enffant. Et, pour ce,
fu par ledit mons. le prevost seursis de plus avant proceder
contre elle quant à present et icelle fait remettre en
la prison de laquelle elle avoit esté attainte et commandé
que l'en feist icelle visiter par les matrosnes jurées, afin
de savoir, leur rapport ouy, par quel maniere l'en procederoit
contre li.
OUQUEL JOUR, de relevée, rapporterent Agace La
Françoise et Jehanne La Riquedonne, matrosnes jurées du
roy nostre sire oudit Chastellet, qu'elles ont veue et diligenment
visitée à grant diligence Marion de La Court,
prisonniere dessus nommée, tastée et mesniée à nu au
mieulx que elles ont peu et sceu, et ne tiennent en elle
aucun signe parquoy elles peussent et osassent tesmoignier
que elle soit grosse d'enfant, car elle est moult plate de
ventre, et, veu l'esmouvance d'elle qui se debat en la visitant
et regardant son ventre, tiennent et croient en leurs
consciences que elle ne soit aucunement grosse ou enchargée
d'efant.
EN L'AN dessus dit, le lundi VIIJe jour de janvier, par
devant mons. le prevost, presens maistres Dreue d'Ars,
lieutenant dudit mons. le prevost, Miles de Rouvroy,
Ernoul de Villiers et Jehan Fouquere, examinateurs, fu
faite venir et attainte en jugement sur lesdiz quarreaux
Marion de La Court, prisonniere dessus nommée, à laquele
fu dit que des accusacions contre elle proposées elle deist
verité, ou l'en li feroit dire par sa bouche et seroit mise à
question. Et, pour ce que autre chose que dit à cy-devant
ne voult congnoistre, en enterinant le jugement interlocutoire
cy-dessus contre elle donné, ladite prisonniere fu
faite despouillier toute nue, mise, liée et estendue à la
question sur le petit tresteau et en après sur le grant, ouquel
lieu et hors d'icelle question ladite prisonniere cogneut
et afferma par serement avoir fait prendre de son
commandement, à son sceu et en sa presence par ledit Richart,
son varlet, les hennap de madre, patenostres
d'ambre et chandelier de cuivre, pot de cuivre et chainete
d'argent dont cy-dessus est faite mencion et iceulx
biens par elle avoir venduz et l'argent appliqué à son
usaige et prouffit. Et, ce fait, ladite prisonniere fu faite
remettre en la prison, de laquelle elle avoit esté attainte.
ENSUIANT le mardi IX jour dudit mois de janvier, l'an
dessus dit, par devant mons. le prevost, lui estant en jugement
sur les quarreaux dudit Chastellet, presens maistres
Jehan Truquan, lieutenant dudit mons. le prevost,
Dreux d'Ars, auditeur, Andrieu Le Preux, procureur du
roy nostre sire oudit Chastellet, Hutin de Ruit et Jehan
Fouquere, examinateurs de par le roy nostre dit seigneur
oudit Chastellet, fu present Thomas Le Chevalier, lequel
presenta audit mons. le prevost certaine supplicacion
contenant ceste fourme.
«à mons. le prevost ou à son lieutenant. Supplie humblement
en pitié Thomas Chevalier povres homs et anxiens de
l'aage de LXX ans ou environ, comme jà pieçà ledit suppliant
eust loué une chambre à Marion de La Court, autrement dite
Lesragée, laquelle se disoit estre mariée à son ami, laquelle
Marion a prins et emportez du povre suppliant plusieurs biens,
c'est assavoir un baçin à barbier, un pot de cuivre tenant
 IIIJ pintes, une grant paelle tenant IIIJ seaux ou environ, un
grant plat d'estain, un grant pot de cuivre tenant huit pintes,
une grant broche de fer, desqueles choses elle ou ses complices
ont vendu une partie et l'autre engaigiée sanz le congié et sceu
du povre suppliant, il vous plaise, très-redoubté sire, pour pitié
et aumosne interroguer sur ce ladite Marion qui est prisonniere
ou Chastelet pour autre cas, pour estre par vous sur ce pourveu
audit suppliant de tel remede comme vostre saige et bonne
discrecion le saura bien faire, et vous ferés bien et aumosne.»
Et afferma le contenu en icelle supplicacion estre vray
et que partie des biens desclairés en ladite supplicacion il
a trouvez en la possession de Jehan Le Flament, chauderonnier,
et Jehan de Hollande, cousturier, demourans en
la rue Saint-Martin à Paris.
Et, ce fait, fu faitte venir et attainte en jugement ladite
Marion Du Pontprisonniere, laquelle et par serement
nya oncques avoir prins des biens d'icellui Chevalier aucune
chose, jà soit ce que elle soit demourant en ses louages
et près de lui. Et pour ce que autre chose ne voult cognoistre
et que en sa presence icellui Jehan Le Flament
cogneut avoir acheté de ladite prisonniere un pot, l'avoir
despecié avec un chandelier de cuivre la somme de IX  s. 
parisis, et aussi ledit de Hollande avoir acheté de ladite
Marion une poile d'arain la somme de neuf sols parisis,
qui avoient esté mandez et fais venir en jugement pour
depposer des choses dessus dites verité; par l'advis et deliberacion
d'iceulx conseilliers ladite Marion fu faite
despouillier toute nue, mise, liée et estendue à question
sur le petit tresteau et avant ce que l'en jettast point d'eaue
sur elle, requist instanment que l'en la meist jus et elle
diroit sur tout ce verité. Et, pour ce, fu mise hors de ladite
question, menée chauffer en la cuisine en la maniere
acoustumée et en après ramené en jugement sur lesdiz
quarreaux, ouquel lieu hors de toute question et sanz aucune
force ou contrainte, après ce que ladite prisonniere
ot juré aus sains Euvangiles de Dieu que elle diroit verité
desdites accusacions et autres crimes et larrecins par
li faiz:
ET DIST ET AFFERMA par serement pour verité, en soy
corrigant des autres confessions par li faites et non obstant
quelques negacions ou confessions que faites a, que le
mercredi precedent de son emprisonnement elle qui
parle et ledit Richart, son varlet, estans sur les quaiz de
la riviere de Saine assez près de l'ostel de mons. de Bourbon,
vit et apperceut un hostel ouvert, ouquel avoit à
l'uis un petit enfant seulement; et, pour ce, ala oudit hostel
et, elle estant en icellui, vit que sur la tablete qui estoit
en icellui hostel au devant du feu avoit un hanap de
madre, lequel elle print et emporta et le jeudi ensuivant
vendi icellui ès hales de Paris au freppier dessus nommé
la somme de VJ  s.  par.. Et dit que c'est le hanap de madre
pour lequel elle a esté emprisonnée.
Cogneut aussi que, un mois a ou environ, autrement
du temps n'est recorde, ainsi comme elle ot esté par long
temps en l'ostel de la Levriere assis ou vielz cimitiere
Saint-Jehan et beu en icellui hostel en attendant un compaignon
qui li avoit dit qu'il venroit illec parler à li, par
ledit Richart son varlet li fu dit et enseigné que, en la
despence dudit hostel, laquelle estoit ouverte, il avoit veu
unes belles patenostres, en laquelle despence elle qui
parle ala, et d'icelle en apporta lesdites patenostres, ensamble
un petit chandelier de cuyvre, lesqueles patenostres
elle vendi ès hales de Paris, VIIJ jours après ou
environ, la somme de XVJ  s., et ledit chandelier vendi
samblablement XVJ  d..
Cogneut oultre que, un mois avant Noël derrenierement
passé ou environ, ainsi comme elle, à la requeste
d'un moine de Presmonstré nommé Poulain, elle avoit
esté menée oultre les pons en l'ostel de Presmonstré et
illec fait à lui et à plusieurs autres religieux dudit hostel
leur plaisir et voulenté de son corps, et que ledit Poulain
l'ot laissiée seule en une chambre par l'espace de IJ à IIJ 
heures sanz ce qu'il retournast devers elle ne li apportast
que manger ne que boire, veant que en la chambre là où
elle estoit avoit un pot de cuivre, et de l'eschinée de
lart, print d'icelle eschinée une piece, la mist dedens ledit
pot de cuivre, et, ce fait, print et emporta avec soy lesdiz
pot et eschinée en son hostel, sanz le sceu ou congié
dudit Poulain, et ycellui pot vendi en la rue Saint-Martin
la somme de IX sols parisis ou environ.
Item congneut, au temps que elle fu en la chambre de
Blanquart dessus nommé, avoir trouvé enmi ladicte chambre
une petite chainete d'argent et ycelle avoir prise et
emportée et vendue à son prouffit la somme de XVJ  d. 
 par..
Item congneut que, par plusieurs foiz et diverses journées,
elle par un pertuis estant au dessus de son lit ayant
regart en la chambre de Thomas Chevalier dessus nommé,
a fait passer et descendre en la chambre dudit Chevalier
ledit Richart, son varlet, lequel de son commandement li
venoit ouvrir l'uys d'icelle chambre en laquelle elle a
prins à diverses heures et journées et l'une après l'autre
les biens qui ensuient, c'est assavoir à une foiz coppé
trois quartiers de drap pers que elle eschanga à autre
drap ès hales pour avoir le chaperon de brunette que elle
a affublé.
Item un bacin à barbier par elle vendu VIIJ blans, un
pot de cuivre vendu VJ blans, un plat d'estain par elle
eschangié à une pinte d'estain quarrée, une broche de fer
vendue VJ blans. Et, avec ce, que quant la femme dudit
Chevalier li bailla pour escurer une grant paile d'arain,
elle mist ycelle et bailla en gaige pour IX sols à Jehan de
Hollande cousturier dessus nommé, et tous yceulz biens
avoir prins en la chambre dudit Chevalier puis la Saint
Jehan derrenierement passée.
Item congneut avoir mal prins, puis XV jours ença, en
une taverne au fossé Saint-Germain à Paris où elle buvoit,
un mantel court sangle à usage d'omme, de drap pers,
avec un chandelier de cuivre, et lequel mantel elle vendi
 VJ  s. à un frepier demourant en Trousse-Vache et ledit
chandelier vendu XVJ  d. à cellui frepier auquel elle a
vendu le hennap de madre dessus dit.
Item avoir prins, environ la Saint Remi, en l'ostel d'un
prestre demourant en la rue de Bievre, avec lequel avoit
esté par deux jours, au partement que elle fist dudit
hostel, un chandelier de cuivre vendu ès hales XVJ  d.,
ne scet à qui.
Item congneut avoir prins, puis un mois ença, en la
chambre du nepveu maistre Hugues Le Grant, et avec lequel
nepveu elle avoit jeu, deux envelopes de toile
par elle vendues, n'est recorde quelle somme d'argent ne
à quele personne. Et, avec ce, un mois a, elle estant ès
hales et Champeaux de Paris avoir mal prins six coiffes
de toile par elle vendues chascune VIIJ  d.  par., et, environ
ycelui temps, avoir prins esdiz Champeaux une
bourse de velueau blanc par elle depuis ce donnée à un
escolier dont elle ne scet le nom, avec lequel elle avoit
couchié, et aussi avoir mal prins esdites hales, environ
ycellui temps, une petite touaille par elle vendue XVJ  d.,
et laquele elle print soubz umbre de ce que elle barguignoit
des draps à lit pour acheter.
Item congneut oultre que elle et Perrin Guiot, son
ami, estans en la ville de Martainville-lez-Rouen, en leur
compaignie ledit Richart, son varlet, environ la Saint
Remi derrenierement passée ot un an, et buvans en une
taverne ensemble, au partir qu'ilz firent d'icelle taverne,
sondit ami et elle d'un commun assentement prindrent
un hennap de madre, l'emporterent et ycellui vendirent
en ladite ville de Rouen VIIJ blans, lesquelz sondit ami ot
à son proufit.
Dit avec ce que en ycelui temps que elle coucha avec
un carme de ladite ville de Rouen, au partir qu'elle fist
de sadite chambre, elle mal print une grant nape de table,
laquele elle vendi en ladite ville de Rouen VJ sols
 par. ; et, oultre ce, en ycellui temps avoir prins ès hales
de Rouen une paire de solers pour son usage. Et dit
par son serement que ce sont toutes les larrecins que elle
fist oncques, et que icelles elle a faittes pour le gouvernement
de sondit ami qui ne la laissoit vivre ne durer et la
batoit toutes et quantes fois qu'il venoit devers elle et
ne lui bailloit point d'argent, et que quant elle lui bailloit
de l'argent, il lui faisoit très bonne chiere; et atant
ladite Marion fu fait remettre en la prison de laquele elle
avoit esté attainte.
LE MERCREDI ensuïant, Xe jour dudit mois de janvier,
en jugement sur les quarreaux dudit Chastellet, par devant
maistre Jehan Truquan, lieutenant dudit mons. le
prevost, presens maistres Dreue d'Ars, auditeur, Jehan
de Tuillieres, Ernoul de Villiers, Gieffroy Le Goybe et
Jehan Fouquere, examinateurs, fu faitte venir et attainte
des prisons dudit Chastellet Marion de La Court, prisonniere
dessus nommée. Laquele et par serement fait aus
sains Euvangiles de Dieu, sanz aucune force ou contrainte
continua et persevera ès confessions cy-dessus escriptes
par elle autrefoiz faittes et lesqueles li furent leues mot
après autre, et ycelles congneut avoir faittes en et par la
maniere que elles sont escriptes; et atant, sanz autrement
contre elle proceder, ladite prisonniere fu faitte remettre
en la prison de laquele elle avoit esté attainte.
EN L'AN dessus dit, le samedi ensuïant, XXe jour de
janvier, mons. le prevost estant en jugement sur les quarreaux
du Chastellet et en la presence de honorables hommes
et saiges maistres Jehan Truquan, lieutenant dudit
 mons. le prevost; Guillaume Drouart, lieutenant semblablement;
Andrieu Le Preux, procureur du roy nostre sire
oudit Chastellet; Michiel Marchant, Denis de Bausmes,
advocas illec; Jehan de Tuillieres, Girart de La Haye,
Ernoul de Villers, Robert de Tuillieres, Nicolas Chaon,
Hutin de Ruit et Jehan Fouquere, examinateurs, etc. fu
veu et leu mot apresautrece present procès et par
l'advis et oppinion d'iceulz, consideré le vil estat, vie
dissolue et gouvernement d'icelle Marion, prisonniere, la
multiplicacion et reiteracions des larrecins par elle fais et
commis à plusieurs et diverses fois de fait et aguet appensé,
le grant nombre et valeur d'icelles, la traïson par
elle faitte et commise en desrobant les personnes en
quelle compaignie elle avoit esté en leurs hostels et domiciles,
deliberé fu que l'en ne le povoit espargnier que
comme larrenesse elle ne feust executée, c'est assavoir:
enfouye toute vive, et que elle l'avoit bien gaignié et
deservi. Ouyes lesqueles oppinions et veu ce present procès,
ledit mons. le prevost condempna à ce ladite Marion
et en son absence.
OUQUEL samedi, XXe jour de janvier, l'an dessus dit mil
 CCCIIIJxx et onze, fu ycelle Marion de La Court, prisonniere
dessus nommée, menée à son derrenier tourment à
la justice du roy nostre sire à Paris, et illec, en la presence
de Aleaume Cachemarée, clerc criminel dudit
 mons. le prevost commis à faire executer, enteriner et
acomplir ledit jugement et de François Dargies, Jehan
Le Forestier, Guillemin Le Fevre, sergens à cheval, Jehan
Raimbot, Hennequin Merquenroye, Regnaut de La
Porte, Besançon Climent et autres assistens tant sergens à
cheval comme à verge du roy nostre sire ou Chastellet
de Paris, elle estant auprès de la fosse ordennée à le enterrer
et sur le point que l'en lui vouloit mettre, congneut
et afferma par serement les confessions cy-dessus
escriptes par lui autrefoiz faites estre vrayes et en ycelles
continua et persevera. Et, oultre ce, et en augmentant
ycelles confessions et pour verité et afin de descharger
son ame et que plus seurement et en grant conscience et
repentence de ses pechiez, crimes et larrecins par li faiz
elle puist et ait cause de recevoir la mort en plus grant
contriccion, congneut et confessa avoir fait les larrecins
cy-après declarriées à plusieurs et diverses foiz et ycelles
fait faire en sa presence à son sceu et commandement par
Richart son filz ou nourry dessus nommé et puis IIJ ans ença
en la fourme et maniere qui s'ensuit, c'est assavoir: ès
hales de Paris unes manches de drap marbré, par elle
vendues IIJ  s..
Item, en l'ostel maistre Marcal Saumur près de Sainte-Croix
en la Cité, au temps que elle coucha une nuyt en
son hostel et en sa compaignie, une petite sainture d'argent
vendue, ne scet à quele personne, XIJ  s..
Item, en l'ostel d'un potier d'estain demourant assez
près de l'ostel maistre Jehan Truquan, en barguignant
des escuelles, avoir prins une pinte quarrée, environ VJ 
sepmaines avant son emprisonnement, laquele est en
l'ostel ou louage de Thomas Chevalier dessus nommé.
Item, environ un mois avant son emprisonnement,
avoir prins en l'ostel d'une lavendiere nommée Maline une
chemise à usage de femme que elle a usée, avec IIIJ escuelles
d'estain vendues IIIJ  s..
Item, en l'ostel dudit Thomas, avoir prins de la laine
filée vendue X  d..
Item, en l'ostel de la Lanterne près de la porte Saint-Honoré,
avoir prins deux queuvrechiez et deux touailles
vendues à l'enseigne de la Cloche près de ladite porte
Saint-Honoré IIIJ  s..
Item, en l'ostel de maistre Jehan Filleul, maçon, avoir
prins un coulteau à viroles d'argent et un chandelier
de cuivre vendus à un frepier nommé Quatre-en-Vault
demourant devant Saint-Merry IIIJ  s..
Item, en l'ostel d'icellui Thomas Chevalier, uns pignes
de fer à pigner laine vendus audit Quatre-en-Vault IIIJ  s..
Item à Rouen pour son user une paire de solers ès hales
dudit lieu et à une autre foiz ès hales de Paris pour son
user deux paires de solers.
Item, ès Champeaux de Paris, deux treseaux de soye
vert venduz XIIJ blans.
Item, en la mercerie du Palais, avoir prins deux doitiers
esquelz avoit en chascun dix anneaux d'argent
dorez par elle venduz chascun l'un par l'autre et à plusieurs
personnes XVJ  d.  par..
Item en un certain jour que un nommé maistre Hugues
de Colombe demourant derriere Saint-Andrieu-des-Ars
ot eu afaire et compaignie charnele à lui en un sien jardin
et qu'il ot mis à terre un signet d'or estant en son
doy et qu'il se fu trait en arriere, elle print ycellui signet,
lequel elle vendi à un nommé Perrin Morel, changeur, la
somme de XXIJ  s.  par..
Item, ainsi comme un compaignon ot compaignie charnele
à elle en l'ostel de l'Angle devant Saint-Germain-l'Aucerrois,
avoir prins deux frans en or estans en sa
tasse.
Item samblablement avoir prins en la tasse d'un nommé
Jehan de Lannoy qui estoit avec elle et en sa compaignie,
un signet d'argent par elle vendu IIIJ  s.  par. à un change
estant à Saint-Lorens.
Item avoir prins au coing de la rue aus Oës en l'ostel
d'un espicier un chandelier de cuivre par elle vendu
 XIJ  d..
Item avoir prins en l'ostel d'un nommé Jehan de Latour
demourant à l'Ours et au Lyon en la rue Michiel-le-Conte
un hennap de madre par elle vendu IIIJ  s..
Item en l'ostel d'un de nosseigneurs de parlement demourant
au dessus et près de l'ostel dudit mons. le prevost,
avoir prins un chaperon doublé de drap pers appartenant
à un sien clerc nommé Jehannin, par elle vendu
 IIIJ  s..
Item, aus Carmes à Rouen, au partir que elle fist de la
chambre d'un carme avec lequel elle avoit couchié, deux
draps de lit par elle vendus en ladite ville de Rouen
 VJ  s.  par..
Item avoir prins et fait prendre à plusieurs et diverses
foiz et journées par ledit Richart, tant de jour comme
de nuit, et fait prendre plusieurs poules, poussins, oisons,
canars, poisson de mer et teles menues choses à la porte
de Paris et ès hales, sans en païer denier ne maille.
Item semblablement avoir pris en l'ostel de la Statue
devant la maison mons. le conte d'Eu, une pinte d'estain
par elle mis en gaiges en l'ostel d'un chaussetier nommé
Mesnil demourant à Petit-Pont en lieu d'unes chausses
vermeilles par elle achetées illec pour son ami, et que
durant ce que elle marchandoit ycelles chausses, ledit
Richart print une paire de chausses de drap noir à usage
de femme, lesqueles elle a appliquié à son proufit.
Item que nagueres et avant son emprisonnement, ainsi
comme elle se chaussoit en l'ostel d'un nommé Perrin
Tueret, ledit Richart, à son sceu et en sa presence, print
uns solers lesquelz ledit Richart a de present chaussiez.
Item avoir prins à une lingiere sur Grant-Pont IIJ brayes
de lin par elle vendues IIIJ  s..
Item que, nagueres, elle estant en l'ostel d'une femme
demourant devant Saint-Estienne-des-Grez et ouquel lieu
elle attendoit un compaignon qui illec l'avoit mis en attendant
qu'il la venist querre pour couchier avec elle,
comme promis l'avoit, fu prins par ledit Richart, à son
sceu et de son consentement, deux queuvrechiex par elle
venduz V  s..
Item, sur Grant-Pont, en barguignant une sainture d'argent
que elle vouloit ou faignoit acheter, print illec XIJ 
boutons d'argent que elle a venduz IIIJ  s. à un mercier
demourant au Palaiz dont elle ne scet le nom.
Item, en la ville de Rouen, que un compaignon de ville
vint soy esbattre avec elle en la rue Pendant où elle estoit
lors demourant et par l'ennortement d'une fille de
vie nommée Perrete, elle qui parle print en la tasse d'icellui
compaignon, ainsi comme il estoit sur elle, J franc
en or et VJ sols en menue monnoie, lequel argent elles
despendirent ensemble.
Item semblablement avoir prins en la chambre dudit
Thomas Chevalier deux draps de lit qui sont en sa chambre
dont l'un est meilleur que l'autre.
Item, avec ce, avoir prins en la tasse d'un marchant de
pourceaulz qui ot compaignie charnele à elle, durant le
temps qu'il estoit sur elle, une grant piece d'or dont elle
ot sur le pont de Paris et aus changes IJ frans.
Item avoir prins en l'ostel d'un chauderonnier demourant
en la rue Saint-Martin, en achetant ou feignant acheter
une paile d'arain, une petite paile menue vendue en
ycelle rue XIIJ blans, ne scet à qui.
Et atant fina ses derreniers jours, et fu ledit jugement
contre elle donné executé.
Et n'avoit aucuns biens soubz le roy.
 AL. CACHEMARéE.

INFORMACION faitte par messire Philibert de Digoine,
chevalier, maistre d'ostel de mons. le duc de Bourbonnois,
Baudequin Meschin, escuïer d'escuierie de
mondit seigneur, Jehan Babute, maistre de la chambre
aus deniers de mondit seigneur, et Quentin Buffaut, clerc
des offices de l'ostel mondit seigneur, le lundi IIIJe jour
du mois de mars, l'an mil CCCIIIJxx et XJ, sur ce que l'en
dit que, quant mondit seigneur fu derrenierement en
Bourbonnois ou mois d'octobre ou de novembre
derrenierement passé, le feu se prist au Chapel-Rouge à
Moulins en une chambre où Julian Le Lievre Sardain
estoit logiez, en laquele chambre vindrent Pierre de
Vailledoli et plusieurs autres pour secourir le feu, et
y avoit une tasse d'argent pesant environ demi marc, laquele
tasse fu lors prise et emblée par ledit Pierre de
Vailledoli et convint que ledit Julian rendist la valeur de
ladite tasse à l'oste et depuis ledit Julian vint à Montliçon
en la chambre dudit Pierre de Vailledoli et
trouva ladite tasse en ladite chambre, present l'amie dudit
Pierre et la print ledit Julian comme sienne.
Item que, ou mois de novembre derrenier, mons. estoit
à Molins, et aussi y estoit ledit Pierre de Vailledoli, et fu
perdue une escuele d'argent de la garnison du chastel de
Molins; et quant mons. fu pris pour aler à Tours, ledit
Pierre de Vailledoli s'en retourna à Montliçon et le jour
qu'il y arriva se parti de ladite ville sur le vespre et
coucha dehors toute la nuit et dedens deux ou IIJ jours
après, il vendi environ deux mars d'argent fondu en masse
à un drapier de Montliçon; et suppose l'en que ce fu
ladite escuelle d'argent qui avoit esté perdue à Molins, et
qu'il l'avoit fondue ou fait fondre la nuit qu'il avoit jeu
hors de la ville de Montliçon, et qu'il a faiz plusieurs autres
menuz larcins à ses compaignons et à autres.
GERARDIN Ferin, varlet d'un des grans chevaulz de
 mons., premier tesmoing, en l'aage de XXIJ ans ou environ,
juré et diligemment examiné sur les faiz dessus diz, dit et
depose par son serement qu'il n'en scet riens fors que par
oïr dire. Requis qu'il en a oy dire, dit qu'il a oy dire
que une nuit que lui et ledit Pierre de Vailledoli estoient
à Molins, le feu se print en la chambre où ledit Sardain
estoit logiez à Molins et que en ladite chambre fu perdue
une tasse d'argent, et adoncques il qui parle et ledit Pierre
de Vailledoli estoient logiez hors de ladite ville de Molins
en l'ostel du Ruyau et celle nuit ledit Pierre coucha
dedens la ville, et l'endemain après ce que ledit Pierre
de Vailledoli fu retournez oudit hostel, ledit Sardain vint
vers ledit Pierre et avec lui deux autres hommes qu'il ne
congnoist; et demanda audit Pierre se il avoit point veue
ne prise ladite tasse et ledit Pierre jura qu'il ne l'avoit
point veue ne prise, et à ces paroles estoit present celui
qui parle et depuis le tesmoing qui parle a oy dire à Stassequin
qui fu page de mons. que entre lui et ledit Sardain
et maistre Jehan Larbalestier vindrent après ladite
perte à Montliçon et disnerent avecques l'amie dudit
Pierre de Vailledoli; et audit disner ledit Sardain trouva
ladite tasse qui avoit esté emblée à Molins, laquele tasse
ledit Sardain print, et dist qu'il l'avoit païée la valeur
qu'elle valoit et que ledit Pierre estoit lierres et traitres,
et que se il feust en la ville il le combatroit.
Item, quant au fait de l'argent en masse qu'il vendit,
depose le tesmoing qui parle que Pierre Le Tondeur, de
Montliçon, a dit à lui qui parle que deux marchans de
Normandie estoient venuz à Montliçon et avoient dit
audit Pierre Le Tondeur que ledit de Vailledoli leur
avoit voulu vendre environ deux mars d'argent fondu
en masse, et le faisoit XIIJ frans et n'en vouloient donner
que XIJ frans. Si demanderent lesdiz marchans audit
Tondeur se ledit Pierre de Vailledoli estoit si riches
qu'il eust argent fondu, et finablement lesdiz marchans de
Normandie ne l'acheterent point, mais depuis, ledit
Pierre de Vailledoli vendi ledit argent à un homme de
Montliçon, si comme disoit ledit Tondeur, et plus n'en
scet, si comme il dit, diligemment requis.
HENNEQUIN Cloquetin, varlet d'un des granz chevaulz
de mons., IJ tesmoing, en l'aage de XX ans ou environ,
juré et diligemment examiné sur les faiz dessus
diz dit et depose par son serement en tout et partout sur
le fait de la tasse perdue à Molins et sur le fait de la
masse d'argent vendue à Montliçon en tout et partout
comme Gerardin Ferin premier tesmoing, et plus n'en
scet diligemment enquis.
HENNEQUIN de Coulongne, varlet d'un des grans chevaulz
de mons., IIJe tesmoing, en l'aage de XXIJ ans ou environ,
juré et diligemment examiné sur les faiz dessus diz,
dit et depose par son serement en tout et par tout sur
ledit fait de la tasse perdue à Molins; et dit oultre que
l'ostesse de Molins, en sa presence et en la presence du
Sardain, maistre Jehan Larbalestier, Hennequin de Luxembourt
et autres, apporta une tasse pareille de celle qui
avoit esté perdue, et depuis il qui parle dit que le Sardain
ala à Montliçon et trouva ladite tasse à la table de l'amie
dudit Pierre de Vailledoli; et quant à la masse d'argent, il
n'en scet riens il qui parle fors que par oïr dire, mais dit
que quant il revint du Puy où il estoit alez en pelerinage,
ses compaignons lui dirent que ledit Pierre de Vailledoli
avoit une masse d'argent pesant environ deux mars et ne les
vouloit donner pour moins de XIIJ frans. Et dit il qui
parle que quant les granz chevaulz de monseigneur se
partirent de Paris derrenierement pour aller en Bourbonnois,
Gerardin varlet des grans chevaulz de mons. perdi
ses besaces où ses draps linges et queuvrechiex estoient
et autres choses et les demanda à tous ses compaignons,
lesquelz desployerent toutes leurs besongnes fors ledit
Pierre de Vailledoli qui s'en ala en une chambre haulte,
en disant qu'il apporteroit toutes ses besongnes, mais ledit
Pierre de Vailledoli mist en son sain les draps linges
et queuvrechiex dudit Gerardin, si comme lui dist ledit
Gerardin, et plus n'en scet diligemment examiné et
requis.
HENNEQUIN Malandrin, varlet d'un des grans chevaulz
de mons., IIIJe tesmoing, en l'aage de XL ans ou environ,
juré et diligemment examiné sur les faiz dessus diz, dit et
depose par son serement en tout et par tout sur le fait de
la tasse perdue à Molins comme Gerardin Serin premier
tesmoing.
Item depose, quant à la masse d'argent vendue à Montliçon,
riens n'en scet fors qu'il a bien oy dire audit Gerardin
que ledit Gerardin avoit oy dire que ledit Pierre de
Vailledoli avoit une masse d'argent fondue à vendre.
Item dit il qui parle que, quant les grans chevaulz de
 mons. se partirent derrenierement de Paris pour aler en
Bourbonnois, Gerardin varlet des grans chevaulz de
 mons. perdi en ses besaces uns draps linges et un queuvrechié,
et quant ledit Gerardin fu à Forges, il les demanda
à ses compaignons et chascun monstra toutes ses
besongnes, fors tant que ledit Pierre de Vailledoli s'en
ala en une chambre haulte et mist ses besongnes sur une
table et le linge et queuvrechié dudit Gerardin il mist au
chevez du lit, et pour ce que tous les compaignons le
suivoient de près, print ledit linge et queuvrechié qui
estoit au chevez du lit et le mist en son sain; et dist il
qui parle que ledit Gerardin les osta du sain dudit Pierre
de Vailledoli, et plus n'en scet diligemment examiné et
requis.
L'AN DE GRACE mil CCCIIIJxx et onze, le samedi IXe 
jour de mars, en la presence de mons. le prevost et de
maistres Jehan Truquan, son lieutenant, Dreux d'Ars,
auditeur, Girart de La Haye et Ernoul de Villers, examinateurs,
 etc., fu fait venir et attaint en jugement sur
les quarreaux du Chastellet de Paris Pierre de Vaidoly
prisonnier detenu oudit Chastellet du commandement
des maistres d'ostel mons. le duc de Bourbon pour souspeçon
d'avoir jà pieçà mal prins et emblé en la ville de
Molins en l'ostel du Chapeau-Rouge assiz en ladite ville
et en la chambre où estoit lors logié un nommé Julian Le
Lierre Sardain une tasse d'argent et aussi pour souspeçon
que ou mois de novembre derrenierement passé que ledit
prisonnier estoit ou chastel dudit Molins, ouquel fust lors
perdue et adirée une escuelle d'argent appartenant audit
 mons. de Bourbon, que par lui elle n'ait esté mal prise et
emblée. Lequel prisonnier examiné par ledit mons. le
prevost à la priere et requeste d'iceulz maistre d'ostel,
après ce qu'il ot juré aus sains Euvangiles de Dieu dire
verité des choses dessus dites et autres qui lui seroient demandées,
dist et afferma par serement qu'il est nez du païs
d'Espaigne et que puis VJ ans ença il a continuelment servi,
comme varlet et garde des chevaulz dudit mons. de
Bourbon, ycellui mons. de Bourbon, tant ou païs de Barbarie
comme ailleurs. Et dit qu'il est verité que environ
le mois de septembre ou octembre derrenierement passé,
il pour lors estant en la ville de Molins et ainsi comme
l'en ot crié au feu en l'ostel dudit Chapeau-Rouge, ala
au lieu et tant qu'il entra en la chambre dudit Julian, en
laquele il vit un hennap d'argent; et pour ce qu'il esperoit
et cuidoit que ladite tasse feust audit Julian et que de
lui il ne povoit estre païez de IJ frans qu'il lui devoit
d'argent presté, print ycelle tasse et l'emporta avec soy
en la ville de Montliçon et illec le garda en la chambre
d'une sienne amie par XV jours ou environ, et jusques à
ce que, à un jour dont il n'est recort, icellui Julian vint
en sadite chambre en laquele il trouva ladite tasse et
ycelle, comme sa chose qu'il disoit lui appartenir, print
de fait et par sa force contre son gré et volunté l'emporta
sanz lui païer yceulz IJ frans. Et dit que depuis ce qu'il ot
prinse ladite tasse par la maniere que dit est, il par plusieurs
foiz dist audit Julian comment il l'avoit prinse et
que s'il lui vouloit païer les deux frans qu'il lui devoit,
que ladite tasse il lui renderoit et autrement non. Et quant
à l'escuelle d'argent dont il est accusez, dit et par son
serement que riens n'en scet et qu'il est verité que environ
ce temps dessus dit, il fist fondre à Montliçon par
un orfevre une sainture d'argent qu'il avoit avec la garnison
de deux dagues d'argent et certains boutons d'argent,
tant de boursetes comme de boutonneures de chaperons
à femme, et tout fu fondu en un lingot qui pesoit
environ deux mars d'argent et que tout ce il faisoit XIIJ 
frans; et lequel lingot il vendi lors en ladite ville à un
homme qu'il ne congnoist la somme de dix fr. seulement.
Et se rapporte desdites accusacions, et aussi de sa vie,
gouvernement et renommée en tout ce que ont dit et
deposé, diront et deposeront certains tesmoins à lui nommez,
contenuz et escrips en l'informacion faite par les
maistres d'ostel dudit mons. de Bourbon, soit pour lui ou
contre lui, et par leurs dites deposicions prendre droit;
desquelz tesmoins les noms ensuïent: c'est assavoir, de
Hennequin Cloquetin, Hennequin de Couloigne et Hennequin
Malandrin et d'un chascun d'eulz.
EN L'AN DESSUS DIT, le mardi XIJe jour dudit mois de
mars, par devant maistre Jehan Truquan, lieutenant dudit
 mons. le prevost, presens maistres Dreux d'Ars, auditeur;
Jacques Du Bois, Michiel Marchant, Denis de
Bausmes, advocaz en Chastellet; Jehan de Bar, Robert
de Pacy, Gieffroy Le Goybe et Jehan Fouquere, examinateurs,
 etc., eulz estans en jugement sur les quarreaux
dudit Chastellet, fu veu et leu mot après autre ce present
procès avec l'informacion faite par lesdiz maistres
d'ostel de mons. de Bourbon sur l'estat, vie et renommée
dudit prisonnier au dessus escripte. Tous lesquelz, veu
l'estat dudit prisonnier, ce qu'il est homme estrangier, la
confession par lui faite et maniere de la prinse d'icelle
tasse d'argent, le lingot par lui fait fondre, ce qu'il est
povre varlet garde de chevaulz et n'est pas vray-semblable
ne à croire qu'il eust argent à fondre en si grant
nombre que de deux mars d'argent, les denegacions sur
ce par lui faites avec la variacion, attendu qu'il est vacabond
et tient femme en chambre audit Montliçon et veue
ladite informacion avec la deposicion des tesmoins èsquelz
il s'est rapportez, comme dit est, delibererent et
furent d'oppinion qu'il y avoit assez cause pour proceder
contre lui par voye de question afin de savoir par sa
bouche la verité desdites accusacions. Oyes lesqueles oppinions
et veu ce present procès, ledit lieutenant condempna
à ce ledit prisonnier en son absence.
EN ENTERINANT lequel jugement, ycellui prisonnier,
en la presence desdiz conseilliers, fu fait venir en jugement
sur lesdiz quarreaux, auquel par ledit lieutenant fu
dit que des accusacions contre lui faittes il dist verité, ou
par sa bouche et voye de question l'en le lui feroit dire.
Lequel prisonnier, et par serement, continua ès confessions
et variacions autrefoiz par lui faittes, et ne voult
autre chose confesser qui lui portast prejudice. Et, pour
ce, fu fait despouillier tout nu, mis, lié et estendu à
question sur le petit et le grant tresteau et lui estant en
cest estat et aussi hors d'icelle question, après ce qu'il ot
esté chauffez en la maniere acoustumée, congneut et confessa
par serement par lui fait de rechief, comme dit est,
et non obstans les variacions et denegacions par lui autrefoiz
faittes, qu'il est verité que au temps que ledit mons. 
de Bourbon fu environ le mois de septembre ou octembre
derrenierement passé audit lieu de Molins en un jour
dont il n'est record que l'en disnoit en sale, ainsi comme
aucuns seigneurs qui là estoient orent jetté aucunes escuelles
d'argent, dont ilz avoient esté serviz sur table, à
terre parmi la sale, il, par temptacion de l'ennemi, print
et recueilly enmi ladite sale une desdites escuelles d'argent,
laquele il mist lors en son sain et ycelle porta en la
ville de Montliçon, en laquele il fist fondre icelle escuelle
pesant IJ mars ou environ à un orfevre qui est son ami,
du nom duquel il n'est record et lequel est un joines
homs brun, de tel grant comme lui qui parle, et est demourant,
auprès des coustelliers d'icelle ville de Montliçon,
en un hostel par bas, ouquel il fait son mestier d'orfaverrie,
et lequel compaignon est communement vestu
d'une longue hoppelande de drap vermeil.
Et dit aussi que ycelle escuelle il print en la ville de
Molins au chemin que fist de Paris en alant en Bourbonnois
au retour du voyage de Barbarie fait par ledit mons. 
de Bourbon, quant il ot esté à Paris veoir le roy, et que
pour ycelle escuelle fondre ledit orfevre pour son salaire
ot VIIJ  s.  par., laquele ainsi fondue en lingot pesoit un
petit moins de deux mars d'argent; et lequel lingot il qui
depose, depuis ce, porta en la ville de Bourges en Berry et
illec la vendi à un marchant changeur qu'il ne congnoist
la somme de XJ frans qu'il en ot et receut, et yceulz appliqua
à son usage et proufit. Et dit que ledit lingot par
lui premierement confessé avoit esté fait de sa sainture,
garnison de dagues etc., est celui mesmes qui fu fait de
ladite escuelle d'argent. Et, avec ce, dit que c'est le premier
larrecin qu'il feist oncques, et autre chose ne plus
ne voult congnoistre qui li portast prejudice. Et, pour
ce, fu fait remettre en la prison de laquelle il avoit esté
attaint.
LE JEUDI ENSUïANT, XIIIJe jour dudit mois de mars, l'an
dessus dit, après ce que en jugement sur les carreaux dudit
Chastellet en la presence de mons. le prevost et aussi de
maistres Jehan Truquan, lieutenant dudit mons. le prevost,
Dreux d'Ars, auditeur, Girart de La Haye, Ernoul
de Villers, Nicolas Bertin et Jehan Fouquere, examinateurs
 etc., le dessus nommé prisonnier Pierre de Vailledoli,
sanz aucune force ou contrainte, ot et par serement
continué et perseveré ès confessions cy-dessus ou jour
d'yer par lui faites qui li furent leues mot à mot, icellui
prisonnier, pour ce que autre chose ne voult dire ou confesser,
fu fait remettre en la prison de laquele il avoit
esté attaint, sanz autrement proceder contre lui.
ET, CE FAIT, le vendredi ensuïant XVe jour dudit mois
de mars, l'an dessus dit, veu par mons. le prevost, appelez
avec lui maistres Jehan Truquan, lieutenant dudit
 mons. le prevost, Dreux d'Ars, auditeur, Andrieu Le
Preux, procureur du roy nostre sire, Ernoul de Villers,
Nicolas Bertin, Robert de Pacy, Hutin de Ruit et Jehan
Fouquere, examinateurs etc. les informacions, confessions,
variacions et denegacions faites par ledit prisonnier
cy-dessus escriptes et lesqueles lui furent leues mot après
autre, dit fu et deliberé par yceulx conseilliers que bon
estoit que encores une foiz par voye de question feust
sceu par la bouche dudit prisonnier s'il avoit faiz aucuns
autres larrecins que congneuz a cy-dessus et que s'il ne
confessoit autre chose, que les choses dessus dites feussent
rapportées et dites à mons. de Bourbon et aussi s'il congnoissoit
plus, que semblablement tout feust dit et rapporté
audit mons. de Bourbon, afin de ordonner ou
surplus et en oultre ce que bon lui sembleroit.
OUQUEL JOUR mesmes et assez tost après ce que dit
est, ycellui prisonnier Pierre de Vailledoli fu amené en
jugement sur les carreaux dudit Chastellet en la presence
desdiz lieutenant, maistres Dreux d'Ars, Villers, Bertin,
Pacy, Ruit et Fouquere, examinateurs dessus nommez. Et,
pour ce que autre chose ne voult congnoistre que dit
est dessus, icelui prisonnier en ensuïant ledit appointtement
oujourd'uy fait, fu fait despoiller tout nu, mis,
lié et estendu à la question sur le petit tresteau, et avant
ce qu'il eust eu sur lui pou ou neant de eaue jetté, par sa
peticion et requeste, fu mis hors de ladite question et
mené chauffer en la maniere acoustumée et illec hors de
toute question sanz aucune force ou contrainte en continuant
et perseverant ès confessions par lui autrefoiz
faites, congneut et confessa par serement et pour verité
avoir fais et commis les larrecins qui ensuient, c'est assavoir
 VIIJ ans a ou environ, ouquel temps il servoit et demouroit
avec le viconte de Burnitel et qu'ilz estoient
logiez en la ville de Montalvan en Guyenne au deslogier
qu'il fist dudit hostel, par temptacion de l'ennemi,
mal print des biens de leur hoste où ylz estoient logiez
une espée et une taloche qu'il vendi en ycelle ville
 XIJ  s.  par..
Item au retour par lui fait du voyage de Barbarie en
la compaignie et service dudit mons. de Bourbon et à la
descente qu'ilz firent de la ville de Gennes, à l'issue de
la galée ou barge où il estoit venuz dudit païs, mal print
en ycelle nef ou barge une cotte de fer appartenant à un
escuïer qu'il ne congnoist, laquele cotte de fer il vendi
en ladite ville de Gennes XL  s. tournois.
Item avoir mal prins en l'ostel du duc de Gennes
audit lieu de Gennes et au retour dudit voyage de Barbarie,
que ledit mons. de Bourbon disnoit avec ledit duc
de Gennes ainsi comme il estoit alez veoir la court,
une escuelle d'argent aus armes dudit mons. de Bourbon
par lui lors vendue en ycelle ville de Gennes à un
marchant d'argent la somme de VIIJ escuz d'or.
Item et avec ce avoir mal prins en ycelle ville de
Gennes à un escuïer du païs d'Angleterre, qui estoit et
avoit esté en la compaignie dudit mons. de Bourbon ou
dit païs de Barbarie, unes chausses vermeilles et un chaperon
qu'il a appliquées à son usage.
Item aussi avoir mal prins des biens dudit mons. de
Bourbon en son hostel où il estoit logiez audit lieu de
Gennes, en alant oudit voyage de Barbarie, une des escuelles
d'argent dudit seigneur signées à ses armes, et laquele
il qui parle dès lors vendi en ycelle ville de Gennes
à un marchant orfevre, la somme de VIIJ escuz d'or.
Congneut oultre avoir mal prins en ladite barge ou
vaissel ouquel il descendi de la mer vers laditte ville de
Gennes entre les autres biens par lui prins en ycellui
vaissel appartenans audit mons. de Bourbon, un haubregon
appartenant à un des escuïers dudit mons. de Bourbon
par lui vendu en ycelle ville de Gennes, la somme
de VIIJ frans à un varlet de chambre dudit mons. de
Bourbon nommé Charlot.
Congneut aussi, IX ans a ou environ, avoir mal prins
ou païs d'Espaigne en la ville de Vailledoli dont il est
nez, deux aulnes de drap vermeil par lui vendues en
ycellui temps en ladite ville la somme de IJ frans.
Item que lui estant ou païs de Barbarie, après ce que
un sien arbalestre qu'il avoit ot esté cassée d'un cop de
lance, il de fait print de l'un de ses compaignons un arbalestre
sanz son sceu ou congié, et laquele depuis ce
par les maistres d'ostel dudit mons. de Bourbon lui fu
ostée et rendue à cellui à qui elle estoit.
Dit avec ce que puis un an a ou environ qu'il en la
compaignie de mons. de Nourry estoit alez en l'ostel
Perrin Dussey, escuïer, et ainsi comme l'en estoit assiz à
table, mal print de la vaisselle d'argent dont ilz avoient
esté serviz à table et en les desservant une cuillier d'argent,
laquele il emporta avec soy et ycelle avec certain
fraitin d'argent et mordant de sainture et aussi la boutonneure
d'un chaperon de son amie demourant en la ville
de Montliçon dessus dite, il fist fondre ensemble et ce
appliqua à son singulier proufit et dit par son serement
sur ce de rechief fait aus sains Euvangiles de Dieu que les
confessions et larrecins cy-dessus transcriptes par lui
faites et à lui releues sont vrayes et que oncques ne fist
aucunes autres larrecins que dit et congneu a cy-devant.
LE SAMEDI XVJe jour de mars, l'an dessus dit, après ce
que en jugement sur les carreaux dudit Chastellet Pierre
de Vailledoli prisonnier dessus nommé sanz aucune force
ou contrainte ot continué et perseveré ès confessions par
lui autrefoiz faittes cy-dessus escriptes à lui leues mot
après autre en la presence de mons. le prevost et de
honorables hommes et sages maistre Jehan Truquan, lieutenant
dudit mons. le prevost, et aussi de maistres Guillaume
Porel, conseillier du roy nostre sire en parlement,
Dreux d'Ars, auditeur, Ernoul de Villers et Hutin de
Ruit, examinateurs, et que par ledit mons. le prevost ot
aujourd'uy esté dit tesmongnié et rapporté audit maistre
Jehan Truquan, lieutenant, presens honorables hommes
et sages maistre Guillaume Drouaut, lieutenant dudit
 mons. le prevost, et Andrieu Le Preux, procureur du roy
nostre sire oudit Chastellet, que des confessions faittes par
ledit prisonnier il avoit parlé à mons. de Bourbon dessus
nommé, lequel il avoit dit, prié, commandé et enchargié
que dudit prisonnier et autres ses familiers qu'il pourroit
trouver et savoir avoir fait et commis cas pour lesquelz
ilz deussent prendre et recevoir mort qu'ilz feussent justiciez
et que pour lui ne feust aucunement delayé à faire
justice. Et, ce fait, veu le procès et confessions faittes
par ycellui prisonnier, les multiplicacions, reiteracions
et valeur des larrecins faiz par ledit prisonnier à plusieurs
et diverses foiz et la traïson par lui commise en
desrobant ceulz avec lesquelz il estoit demourant et qui le
gouvernoient, delibererent et furent d'oppinion qu'il
estoit un très fort et grant larron traitre et que il estoit
dignes et avoit deservi pour ses demerites recevoir mort,
comme de estre pendu. Oyes lesqueles oppinions et
tout consideré, ycellui mons. le prevost, par l'oppinion
de tous yceulz conseilliers, condempna ycellui Pierre de
Vailledoli à estre justicié et pendu comme larron. Et
lequel jugement fu par ledit maistre Jehan Truquan,
lieutenant, dit et pronuncié ou jour dessus dit audit prisonnier
et en sa presence.
ET, CE FAIT, fu mené à son derrenier tourment; ouquel
lieu il persevera ès dittes confessions et ne voult
autre chose congnoistre. Et atant fu ledit jugement
executé.
Les biens duquel sont assis en la terre du Fort
l'Evesque.
 AL. CACHEMARéE.

L'AN MIL CCCIIIIxx ET ONZE, le dimenche XXIIIJe jour
de mars, pardevant honorables hommes et sages
maistres Jehan Truquan, lieutenant, Andrieu Le Preux,
procureur du roy, Milles de Rouvroy, Gieffroy Le
Goibe et Hutin de Ruit, fu attaint des prisons dudit
Chastellet et amené par devant les dessus diz Gerart de
Sanseurre, soy disant né du païs de Lorraine, et interrogué
et examiné par serement par ledit lieutenant sur son
estat, vie et renommée, lequel ycellui procureur disoit
et maintenoit estre homme oyseux, vacabond, sanz estat,
service de seigneur et sanz ce que il ait richesse, puissance
ne chevance qui venue lui soit par succession, loyal acquisicion,
 etc.. Et si maine et fait grant estat et despense,
suit les compaignies des gens oyseux, vacabons et mal renommez,
et estre aussi cabuseur et trompeur de plusieurs
cabuseries et tromperies et que pieça par maniere de cabuserie
et tromperie, il s'estoit transportez en l'ostel
d'un drapier à Paris, dont de present il n'est record du
nom, duquel il avoit acheté un cheval et lui baillié pour
erres XVJ  s.  par. et neantmains avoit enmené icellui cheval
et fait d'icellui sa volunté et ne le savoit l'en où trouver,
ne ne vouloit païer le residu dudit cheval, mais en
avoit fait sa volunté.
Disoit aussi ledit procureur du roy que oujourd'uy,
contre le gré et volunté des maistres d'ostel de la royne,
il avoit oujourd'uy convoïé les littiere et charioz de la
royne, de madame de Touraine, et de madamoiselle
de Harecourt, se prenoit et tenoit au chariot d'icelle damoiselle
de Harecourt faignant qu'il feust son serviteur et
lequel prisonnier ne s'estoit voulu departir de tenir à
ycellui chariot, pour commandement que lui eussent
fait yceulz maistres d'ostel, mais avoit convenu que à
force il eust esté osté arriere d'yceulz charioz, et, en ce
faisant, avoit crié à haulte voix que pour Dieu il ne
feust pas mené prisonnier ou Chastellet, et que s'il y
estoit menez, il seroit mort.
Lequel prisonnier sur ce juré et examiné par serement,
dit et afferme qu'il est povre varlet servant les seigneurs
chevaliers et escuïers du royaume, avecques lesquelz il a
fuy, frequenté et demouré puis XX ans ença, esté aussi ès
voyages de Flandres, d'Alemaigne, de Languedoc et ailleurs
là où l'en a esté ès guerres; et dit que de present
il n'a aucun service. Et dit que des biens à lui faiz par
ses parents et amis et d'un pou de heritage, qu'il avoit
oudit païs de Lorraine, par lui venduz et adenerez, il s'est
vesqu et aussi des dons à lui faiz par les seigneurs qu'il a
serviz. Quant audit cheval par lui acheté, dit qu'il est
voir qu'il a païé dudit cheval XVJ  s. et que le residu il
avoit volunté et entencion de païer, au plus brief que
bonnement porroit, et ycellui avoit mis en garde en l'ostel
du bailli de Senliz.
Dit aussi que par sa simplesse et non sens il s'est prins
au chariot d'icelle demoiselle de Harecourt, et a fuy et
compaigné yceulz littiere et charioz pour veoir l'estat
et honneur qui furent faiz à la royne à l'entrée que elle
fist cedit jour à Nostre-Dame de Paris, sanz ce qu'il y
pensast à aucun mal faire.
APRèS LAQUELE response et litiscontestacion ainsi
donnée par ledit prisonnier, fu par ledit lieutenant demandé
aus dessus nommez leurs oppinions et comment
il seroit bon de proceder contre ledit prisonnier; lesquelz
dirent que veu l'estat et vesture dudit prisonnier
qui estoit et est homme vacabond, ce qu'il se tenoit au
chariot des dames de la royne et ne s'en vouloit partir
pour chose que l'en lui deist, ce qu'il fu mis hors par
force et que messire Guillaume Cassinel, chevalier,
maistre d'ostel de la royne, a dit et affermé que ycellui
prisonnier n'est point serviteur ne officier de la royne,
consideré aussi qu'il mist un sien cheval en l'ostel du bailli
de Senliz, où il n'a aucune congnoissance, ne onques puis
ne le retourna querre, ce que en le amenant prisonnier
il s'est moult efforcié de resqueurre, afin de savoir de la
vie et mesfaiz dudit prisonnier, ycellui prisonnier devoit
estre mis à question et en furent d'oppinion. Lesqueles
oppinions oyes et veu ce que dit est, ycellui prisonnier
fu à ce condempné par ledit lieutenant, mesmement que
pourplusieurs autres crimes il a esté long temps prisonnier
ou Chastellet à la complainte de plusieurs personnes,
et ce que aujourd'uy et puis nagueres plusieurs murtres
et larrecins ont esté faiz de nuit à Paris par gens
incongneuz et hommes vacabonds, et que d'iceulz l'en
ne scet qui mescroire.
CE JOUR de dimenche, en enterinant ledit jugement
interlocutoire, par devant ledit lieutenant, en la presence
des dessus nommez, fu mandé le prisonnier dessus nommé,
lequel pour ce que du cas de son emprisonnement et de
ses autres mesfaiz et larrecins il ne voult dire la verité,
lui sur ce requis, fu mis à question sur le petit et le
grant tresteau, en laquele il congneut et confessa ce qui
s'ensuit, c'est assavoir que, long temps avoit il en l'ostel
de sa mere print et embla unes heures qui bien valoient
deux frans ou environ, lesqueles il donna depuis, ne scet
à qui.
Item confessa que, à la Saint Pere derrenierement passée,
il mal print et embla en l'ostel d'une damoiselle Camuse
demourant près de la Sale aus Lombars où yceulz Lombars
s'esbatent aus dez, unes heures, unes paternostres
et un crucefiz d'or attachées à ycelles qui estoient dedens
une bourse; lesqueles il mist en gage, c'est assavoir lesdites
heures en l'ostel Jehan de Chastillon, cousturier, demourant
en la rue aus Lombars, pour trois frans et demi,
les paternostres en un hostel et taverne, ne scet quelle,
assis en rue Neufve Saint Merry, à l'enseigne de la
Pomme, pour VIJ sols par. et ledit crucefix au Dieu d'amours
à la porte Vaudoir, pour XVJ  f.  par..
Item confessa que, ou voyage que le roy fist derrenierement
ou païs de Languedoc, yl mal print et embla
une harpe en une ville près de Tholouse, laquelle ne
l'ostel aussi il ne scet nommer.
ITEM CONFESSA que, quatre ans avoit ou environ, en
l'ostel Jehan de Varisy, son oncle, demourant à Nancy en
Lorraine il mal print et embla, en un des coffres de sondit
oncle, IIIJxx frans en petiz florins. Lesqueles confessions
faittes, ledit Girart requist instanment estre mis
hors de la question, et de ses autres mesfaits il diroit plainement
la verité. Oye laquele requeste, ledit Girart fu
mis hors de la question et mené chauffer en la cuisine en
la maniere acoustumée, en laquele cuisine il continua et
persevera en la confession cy-devant escripte et ycelle
afferma estre vraye, sauf des IIIJxx frans qu'il disoit avoir
emblez à son oncle, en jurant et affermant que de ce il n'estoit
rien, jà soit ce qu'il le ait dit et confessé. Et, avecques
ce, congneut et confessa que en la ville de Besiers il mal
print et embla une sainture à boucle, mordant et IIIJ clos
d'argent, laquele il trouva en un hostel en la chambre où
il estoit logiez et ycelle porta en Avignon, quant le roy
y fu, où il la vendi XXIIIJ sols par..
Item confessa que, vendredi derrenierement passé, il
mal print et embla de jour, en l'ostel du Pot-d'Estain, en
la rue aus Lombars sur l'eure de disner, deux houppelandes
de fustenne, lesqueles il vendi aus juifs XX  s.  par..
Item confessa que, cinq ans a ou environ, au retour du
voyage de Guïenne, il mal print et embla au devant de
Carcassonne à un bonhomme du païs un cheval de poil
grison, du pris de cinq frans ne oncques puis ne lui
voult rendre ne restituer.
Item confessa que, deuxansa ou environ, au retour
que le roy fist du voyage de Languedoc, ledit Girart
estoit logiez en l'ostel de la Levriere-Blanche près de
Saintte-Katherine du Val des Escoliers, ouquel hostel
il print et embla à son departement deux draps linges qui
estoient ou lit où il avoit jeu et yceulz venduz depuis
à un chaussier et cousturier demourant près de maistre
Jehan Truquan XIJ  s.  par., lesquelz draps Henry Amiot a
depuis ce congneu avoir euz et receuz dudit Girart.
Item ledit Girart confessa que, lui estant en l'aage de
dix ans, en la ville de Tou, il mal print et embla en la
bourse d'une nommée Jehannete, qui se baignoit avecques
une sienne parente, XIJ vielz gros.
Item confessa que, trois ans a ou environ, lui estant ou
Perche en la compaignie des Genneuois, print et embla
en l'estable d'un bon homme, sanz le sceu d'icellui, un
cheval, qui bien valoit VIIJ frans ou environ.
Item confessa que, une autre foiz, lui estant en un village
près de Poitiers, print et embla de jour en une estable
un cheval de poil noir du pris de VIJ frans.
Item confessa que, deux ans a ou environ, lui estant ou
païs de Touraine près Saintte-Katherine de Fierbois,
print et embla, de jour, en une estable IJ chevaulz,
l'un noir et l'autre gris, lesquelz il vendi depuis à Blois
 XIJ frans d'or, et autre chose ne voult confesser.
LE LUNDI ENSUIANT, XXVe jour dudit mois de mars,
pardevant maistre Jehan Truquan, en la presence de
maistre Pierre de Vé, conseillier du roy notre sire en
parlement, maistre Andrieu Le Preux, procureur du roy
nostre sire ou Chastellet de Paris, maistres Miles de Rouvroy,
Arnoul de Villers, Hutin de Ruit et Jehan Fouquere,
examinateurs, fu attaint en jugement sur les quarreaux
oudit Chastellet le dessus nommé Girart prisonnier,
auquel fu recitée sa confession cy-dessus escripte, laquele
il afferma estre vraye et en ycelle persevera, sauf
tant que des chevaulz par lui cy-dessus confessez avoir
emblez il nya yceulz avoir emblez, exepté le cheval
par lui confessé avoir emblé au devant de Carcassonne, en
jurant et affermant par son serement que plus n'en avoit
mal prins et emblez. Et, ce fait, fu ledit prisonnier fait
traire arrieres, et aus dessus nommez fu par ledit lieutenant
demandé leurs oppinions, lesquelz dirent que veuz
les larrecins par lui cy-dessus confessez, ledit prisonnier
estoit larron, et, jà soit ce que de present il ait denyé le
larrecin des IIIJxx frans et des chevaulz dont cy-dessus est
faite mencion, toutevoies y avoit-il assez d'autres larrecins
pour executer ledit prisonnier et de ce ne povoit ou
devoit estre espargnié et finablement furent d'oppinion
qu'il feust pendu comme larron. Lesqueles oppinions oyes
et veu ce present procès, consideré que ledit prisonnier a
esté par plusieurs foiz admené prisonnier pour plusieurs
exès et malefices et a esté homme vacabond, de male vie
et gouvernement, ycellui prisonnier fu par ledit lieutenant
condempné à estre pendu comme larron.
Ce jour de lundi fu ce jugement executé.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET ONZE, le samedi, de
relevée, second jour de mars, en la presence de maistre
Dreux d'Ars, lieutenant de mons. le prevost, et de
maistres Beraut Brisson, esleu à Paris sur le fait des aides,
Jehan Riole, procureur du roy nostre sire en la chambre
des generaulz, Miles de Rouvroy, Hutin de Ruit, Gieffroy
Le Goybe et Jehan Fouquere, examinateurs, etc.,
fu fait venir et attaint en jugement sur les quarreaux du
Chastellet Perrin Darien, chaussetier, demourant partout,
prisonnier detenu oudit Chastellet pour souspeçon d'avoir
mal prins et emblé en l'eglise mons. Saint-Eustace à Paris
une chauffrete ou lavoir à mains, à quoy les prestres
d'icelle eglise ont acoustumé de laver leurs mains et de
laquele il a esté trouvé saisi, et aussi de certaine cire blanche,
comme de cire concueillie, contenant le gros d'un
esteuf ou environ.
Lequel prisonnier examiné et juré aus sains Euvangiles
de Dieu qu'il dira verité de toutes les choses qui lui seront
demandées, dist et asferma par serement qu'il est
nez de la ville de Roen, et que en ycelle il a gaignié sa
vie audit mestier de chaussetier par l'espace de XX ans
ou environ, et aussi fu marié en ycelle ville, VIIJ ans a ou
environ, à une joine femme nommée Jehannete, laquele
ala de vie à trespassement, V ans a ou environ. Après le
trespas de laquele Jehannete, il vint demourer à Paris et
gaignier sa vie, au mieulx qu'il a peu, en plusieurs lieux
et places parmi la ville de Paris et aussi tenu son mesnage
en la rue de la Huchete à Paris près du Pont neuf.
Durant lequel temps, il s'est remariez, trois ans a ou
environ, et espousa en l'eglise de Saint-Severin à Paris,
Colete, de present sa femme, fillastre de Pierre Augustin,
huissier de parlement, laquele de present sa femme
a il qui parle, puis lesdites espousailles, laissié par plusieurs
foiz et alé là où bon lui a semblé, et, par le mauvaiz gouvernement
d'elle, a deffait son mesnage et alé servir çà et
là parmi la ville de Paris. Requis en quel jour derrenierement
il fu en l'eglise de Saint-Eustace, dit et par serement
qu'il ot mardi derrenierement passé XV. jours qu'il
fu en ladite eglise, et oncques puis n'y fu. Et quant à ce
que l'en dit qu'il a esté trouvé saisi d'icelle chauffrete
ou lavoir, dit et par serement qu'il n'en est riens, et ne
scet que c'est, ne oncques ne la vit, ne ne tint. Requis là
où il a prins la cire trouvée sur lui, dit que quant monseigneur
le Dalphin fu crestienné, il porta une des
torches et lors concueilly, et assembla du degout de la
torche qu'il portoit, ycelle cire. Et dit qu'il est clerc, et
autre chose ne plus ne voult lors congnoistre qui lui
portast prejudice. Et, ce fait, par l'advis et deliberacion
desdiz presens conseilliers, et en la presence dudit prisonnier,
veue la confession par lui faite, ycellui lieutenant
declaira et par jugement que ledit prisonnier ne joyroit
aucunement de privilege de clerc, mais le tenoit et
reputoit comme homme lay, et avec le condempnaà
estre rez tout jus. Et lequel jugement fu cedit jour et
incontinent executé.
EN L'AN DESSUS DIT, le dimenche tiers jour dudit mois
de mars, pardevant ledit maistre Dreux d'Ars, lieutenant,
presens maistres Miles de Rouvroy, Hutin de Ruit et
Gieffroy Le Goybe, examinateurs, etc. fu fait venir et
attaint en jugement le dessus dit Perrin Darien, prisonnier,
auquel par ledit lieutenant fut demandé s'il vouloit
croire et se rapporter en Colin Hochecorne et Moriset
Broquet, s'ilz le avoient trouvé saisi dudit lavoir et aussi
veu ou jour d'yer en ladite eglise. Lequel prisonnier dist
que voluntiers il les orroit parler et sauroit qu'ilz diroient,
mais aucunement ne se rapporteroit en leurs depposicions.
Et, ce fait, après ce que yceulz Colin Hochecorne
et Moriset Broquet orent juré aus sains Euvangiles
de Dieu dire verité de tout ce qu'ilz virent, distrent et
deposerent par leurs seremens, tous d'un commun assentement
et par la bouche dudit Colin Hochecorne, que
samedi derrenierement passé, de relevée, avant vespres,
eulz estans en esbat avec autres compaignons et jouans
à la soule au devant du monstier d'icelle eglise, virent
ycellui prisonnier qui, par une ou deux foiz, entra en
ycelle eglise par le petit guichet de la grant porte de ladite
eglise, et yssoit aucune foiz; et regardoit les gens qui
illec s'esbatoient, et à la premiere foiz le virent yssir, son
mantel vestu et rebracié, et en après le virent yssir,
son mantel clos et ayant une grant bosse soubz son braz,
en semblant qu'il portast aucune chose soubz sondit
mantel; et pour doubte et souspeçon qu'ilz orent qu'il
n'eust aucune chose mal prins en ladite eglise et qu'ilz ne
lui osoyent mettre sus qu'il eust prins en ycelle eglise aucuns
biens, le poursuirent à veue de ouil puis ladite
eglise de Saint-Eustace jusques à la porte de Montmartre,
qu'il yssi enmi les champs et ainsi le poursuirent à veue
de ouil, comme dit est, tant par dehors la ville comme
par dedens et au long des murs de la ville, et yssoit à la
foiz par une porte aus champs et à l'autre rentroit dedens
la ville jusques à la porte Saint-Anthoine, que ainsi qu'ilz
cuiderent que le prisonnier entrast dedens la ville, ilz
demanderent à un ou IJ bons personnes qui passoient par
ladite porte Saint-Anthoine, là où ycellui prisonnier, duquel
ilz designerent l'estat, habit et figure d'icellui, estoit
alez et s'ilz le avoient point veu; lesquelz leur respondirent
qu'ilz avoient veu un compaignon tel qu'ilz avoient
designé qui estoit descenduz ès fossez de la ville et soubz
le pont d'icelle porte avoient veu qu'il avoit mucié ou
feurre, ne scet quoy. Oyz lesquelz hommes, eulz qui parlent
descendirent ès fossez dessus diz et soubz ledit pont
en un tas de feurre que illec estoit, trouverent une choffrete
ou lavoir à mains qu'ilz ont plusieurs foiz veu en ladite
eglise de Saint-Eustace, lequel ilz prindrent et retournerent
aus champs, et en parlant ausdiz hommes
virent ycellui prisonnier qui par maniere d'esbatement
aloit vers Saint-Anthoine-des-Champs, après lequel ilz
alerent, et, quant l'orent attaint, li demanderent pourquoy
il avoit prins la choffrete ou lavoir dessus dit et
trouverent la robe de dessoubz lui, au lez senestre, qui
estoit toute moilliée d'eaue. Et lequel prisonnier leur
respondi qu'il ne savoit de quoy ilz li parloient.
Dient avec ce que quant ilz trouverent soubz ledit
pont ycelle choffrette ou lavoir, il avoit encores en
ycelle de l'eaue qu'il avoit aportée dedens ycellui
monstier. Et, ce fait, pour souspeçon qu'il n'eust ycelle
mal prinse, le amenerent prisonnier ou Chastellet où il
est encores de present. Requis se oncques paravant ledit
jour de samedi et heure par eulz cy-dessus designée ilz
avoient veu ou congneu ycellui prisonnier, dient que non,
dont ilz aient aucune congnoissance ou remembrance.
EN L'AN DESSUS DIT, le lundi ensuiant IIIJe jour dudit
mois de mars, après ce que par devant mons. le prevost,
presens noble homme messire Baudes de Vauvillier, chevalier
du guet, Loys de Chevreuse, escuïer, Dreux
d'Ars, lieutenant, Miles de Rouvroy, Ernoul de Villers
et Hutin de Ruit, examinateurs, eulz estans en jugement
sur les carreaux dudit Chastellet, icellui prisonnier ot
esté attaint et fait jurer qu'il deist verité des accusacions
dessus dites contre lui faites et que il ot affermé par serement
que il n'en savoit autre chose que dit a cy-dessus,
par l'advis et deliberacion d'iceulz assistens, attendu l'estat
et personne dudit prisonnier qui par sa petite contenance
et maintien varie et doubte moult à dire de ce la
verité, consideré aussi l'estat et personne d'iceulz Hochecorne
et Moriset, tesmoins cy-dessus nommez, leur deposicion
et affirmacion, le sacrilege commis en prenant ladite
choffrete ou lavoir en ladite eglise de Saint-Eustace,
ce que freschement il fu par yceulz tesmoins poursuiz et
trouverent sa robe moilliée, icelli prisonnier fu par ledit
 mons. le prevost et en la presence dudit prisonnier condempnez
à estre mis à question pour savoir dudit larrecin
la verité et autres crimes, se faiz les avoit, par sa bouche
la verité.
EN ENTERINANT lequel jugement, ycellui prisonnier fu
incontinent et cedit jour fait despouillier tout nu, mis,
lié et estendu à la question sur le petit et le grant tresteau
et lui estant en cest estat et aussi hors de ladite
question, congneut et confessa par serement et pour verité
que oudit samedi, de relevée, il seul ala et entra par
le petit guichet de la grant porte de Saint-Eustace en ladite
eglise pour faire sa salutacion aus sains et lui veant
seul en laditte eglise et par temptacion d'ennemi, print la
choffrete ou lavoir dont mencion est faite cy-dessus, avec
l'eaue qui dedens estoit, et ycelle porta soubz son mantel
et muça soubz la porte au pont de Saint-Anthoine et
tout par la forme et maniere que ont deposé les deux
hommes ou jour d'yer examinez en sa presence. Et avec
print et concueilli lors en ladite eglise, sur les chandeliers
là où l'on mect les cierges, la cire en monceau trouvée
sur lui, et laquele lui a esté monstrée.
Item congneut avoir mal prins, puis Noël ença, en
une taverne vers le mont Sainte-Genevieve, en laquele il
buvoit lors, une escuelle d'estain par lui vendue VIIJ  d.,
ne scet à qui.
Item en une autre taverne environ celui tempsversle
mont Sainte-Genevieve, deux chopines d'estain par lui
vendues n'est record à quele personne ne aussi de la
somme.
Item, avec ce, avoir prins puis ledit temps en l'ostel
Jehan Prevostel, chaussier, demourant sur le Pont-Neuf,
et ouquel hostel il ouvroit lors, unes vieilles chausses
vermeilles par lui vendues IIJ  s. avec unes autres chausses
de brunete à usage de femme par lui vendues, n'est record
à qui ne combien.
Item congneut avoir mal prins plusieurs petites escuelles
et saussiers d'estain et aussi des chopines jusques à
nombre de LX pieces et plus, qu'il a prises çà et là ès
lieux où il a esté, et lesquelz il a venduz et fait son proufit.
Et dit que oncques plus de larrecins ne fist, et que
du plus grant qu'il feist oncques il n'a eu au plus que dix
blans ou environ. Et requiert lui estre par ledit mons. le
prevost faitte grace sur les choses dessus dites, en requerant
mercy et pardon. Et atant fu fait remettre en la prison
de laquele il avoit esté attaint.
CE MARDI, Ve jour dudit mois de mars, l'an dessus dit,
après ce que en jugement sur les carreaux dudit Chastellet,
pardevant maistre Dreux d'Ars, lieutenant dudit
 mons. le prevost, presens maistres Jehan de Tuillieres,
Girart de La Haye, Robert Petit-Clerc, examinateurs,
les confessions cy-dessus escriptes autrefoiz faittes par
Pierre Darien, prisonnier dessus nommé, orent esté leues
en sa presence, et que ycellui prisonnier ot perseveré et
continué ès confessions de la choffrete ou lavoir, et aussi
de la cire prinse en ladite eglise de Saint-Eustace par lui
faittes ou jour d'yer, en nyant à plain oncques avoir fait
les autres par lui congneues à force. Et, pour ce, par
l'advis et deliberacion desdiz conseilliers presens, ycellui
prisonnier fu de rechief mis à question sur le petit tresteau.
Et, assez tost après, requist instanment que l'en le
meist hors d'icelle question, et il diroit verité. Si fu deslié
d'icelle question, mené chauffer en la cuisine en la maniere
acoustumée, en laquele et en après sur les carreaux
dudit Chastellet, hors de toute question, ycellui prisonnier
a congneu et confessé avoir mal prins en une taverne
vers le carrefour Saint-Severin une pinte d'estain par lui
vendue vers Saint-Germain-l'Aucerrois VIIJ  d.  par..
Item et à une autre foiz semblablement en ladite taverne
avoir prins une pinte d'estain par lui vendue VIJ 
blans, n'est record à qui.
Item en une taverne ou mont Sainte-Genevieve, une
chopine d'estain qu'il fist vendre par sa femme, et laquele
en receut VIJ blans, si comme elle lui a depuis ce dit
et rapporté.
Item avoir mal prins un mois ença en l'ostel d'un
chaussetier demourant vers la Croix du Tirouir ouquel
il ouvroit, un pot de IIJ chopines par lui vendu IIJ  s..
Item, et en venant de la porte Saint-Honoré et passant
par derriere Saint-Nicolas-du-Louvre, avoir trouvé pendant
à une haye une cotte de drap pers à usage de femme,
laquele il print et emporta avec soy, et ycelle a vendue
dix blans à un frepier demourant près la Savaterie.
Item congneut que environ Noël derrenierement passé,
en passant par devant la rue aus Juifs, il, d'aventure, encontra
un compaignon du païs de Normandie, qu'il avoit
plusieurs foiz veu et duquel il ne scet le nom ne sa demeure,
avec lequel il ala boire en une taverne assez près
d'illec. En laquele taverne fu lors prinse par ycellui
compaignon une houppelande sengle de drap marbré à
usage d'omme, laquele houpelande ycellui compaignon
porta vendre en la ville, ne se recorde où ne en quel
lieu, mais assez tost après ce et en ladite taverne, ycellui
compaignon bailla à lui qui parle, pour sa part et porcion
d'icelle houpelande, la somme de VIJ sols par.. Et, ce fait,
fu remis en sa prison.
EN L'AN dessus dit, le mercredi VJe jour dudit mois de
mars, en jugement sur les carreaux dudit Chastellet, par
devant maistre Dreux d'Ars, lieutenant, Miles de Rouvroy,
Robert de Pacy et Jehan Fouquere, examinateurs,
 etc. fu fait venir et attaint des prisons dudit Chastellet
le dessus nommé prisonnier Perrin Darien. Lequel,
et par serement fait aus sains Evangiles de Dieu, sanz
aucune force ou contraintte, continua et persevera ès
larrecins par lui autrefoiz congneues avoir faites en ladite
eglise de Saint-Eustace seulement et dit que quelque
chose qu'il eust autrefoiz congneu avoir emblé comme
il est contenu ès confessions par lui autrefois faites qui
lui furent leues mot après autre, il n'en est en riens
coulpable ou chargié, mais en est pur et innocent. Et
pour ce que autre chose ne voult congnoistre qui li portast
prejudice, fu fait remettre en sa prison, de laquele
il avoit esté attaint.
L'AN dessus dit, le mardi XIXe jour d'icellui mois de
mars, pardevant maistre Jehan Truquan, lieutenant dudit
 mons. le prevost, presens maistres Dreux d'Ars, auditeur,
Andrieu Le Preux, procureur du roy nostre sire en
Chastellet, et Jehan Fouquere, examinateurs, etc. fu attaint
et fait venir en jugement sur lesdiz carreaux Perrin
Darien, prisonnier dessus nommé, lequel, sanz aucune
force ou contrainte, continua et persevera par serement
ès confessions par lui autrefoiz faites faisans mencion de
la choffrete et cire prinse en l'eglise Saint-Eustace et
aussi de l'escuelle prinse vers Saint-Severin, de la pinte
et du pot de IIJ chopines plus à plain desclairés en sa
confession faite le Ve jour dudit mois de mars. Lesqueles,
après ce qu'il les ot recordées de sa bouche, lui
furent leues mot après autre. Et quant aus autres larrecins
par lui congneues cedit jour ou autrefoiz, dit et par
serement que ycelles a faites par force et que elles ne
sont pas vrayes; et neantmains, après plusieurs variacions
et denegacions sur ce par lui faites et par l'advis et oppinions
d'iceulz presens conseilliers, ledit prisonnier fu
fait despouillier tout nu, mis, lié et estendu à question sur
le petit tresteau, et sanz ce qu'il eust sur lui jettée point
d'eaue, congneut et confessa avoir mal prins, puis Noël
ença, en une taverne où il buvoit à la porte Saint-Victor,
un petit greil de fer par lui vendu VIIJ  d.  par. à un ferron
sur grant Pont.
Item, un pou paravant la Toussains derrenierement
passée, avoir mal prins et emblé, en l'ostel aus IIIJ filz
Hemon devant le Chastellet, un plat d'estain par lui
vendu en ce temps à un potier d'estain demourant devant
le Palaiz, la somme de VIJ blans.
Item, semblablement avoir mal prins à une lingiere
vendant lin en la sale du Palaiz, une petite touaille à laver
mains vendue IIIJ blans.
Item, et à une autre foiz, oudit Palaiz un petit hennap
de madre par lui vendu on carrefour Saint-Severin XIJ 
deniers.
Item persevera oultre en la cotte hardie par lui prinse
ès hayes derrieres Saint-Nicolas-du-Louvre et ès VIJ sols
par lui euz à sa part d'un manteau emblé, dont plus à
plain est faite mencion en sadite confession faitte ledit Ve 
jour de mars.
Item et aussi avoir mal prins, puis la Chandeleur, à l'Image
Sainte-Katherine à la porte Baudet IIJ escuelles
d'estain par lui vendues IIJ sols à un potier d'estain demourant
en la place Maubert. Et, ce fait, fu mis hors
d'icelle question, mené chauffer en la cuisine ouquel lieu
il persevera et continua ès dites confessions ce jour d'uy
faittes. Et atant fu fait remettre en la prison.
EN L'AN dessus dit, le jeudi XXJe jour dudit mois de
mars, pardevant maistre Jehan Truquan, lieutenant dudit
 mons. le prevost, presens maistres Dreux d'Ars, auditeur,
Miles de Rouvroy, Nicolas Bertin et Jehan Fouquere,
examinateurs, etc. fu fait venir de rechief le dessus dit
Perrin Darien, prisonnier, lequel requis et par serement
se les consessions par lui ou jour d'yer faites estoient
vrayes, dist et afferma que non, sauf celles par lui faittes
en ladite eglise de Saint-Eustace, et que ycelles il avoit
congneues avoir faittes par crainte et paour de gehine.
Et, ce fait, après ce que par ledit maistre Nicolas Bertin
ot esté dit et tesmoignié que, IX ans a ou environ, ycellui
prisonnier avoit esté detenuz pour souspeçon d'avoir
mal prins et emblé certaine tasse d'argent et drap despecé,
qui furent par lui trouvez en son hostel estant lors en la
rue des Engloiz à Paris, et que dès lors il estoit souspeçonné
et accusé d'avoir fait autres larrecins en la ville de
Rouen, comme de hennaps et tasses d'argent, et aussi de
certain drap par lui prins ès hales de Rouen, et pour laquele
souspeçon dès lors ycellui prisonnier se absenta de
ladite ville de Rouen, par l'advis et oppinion desdiz conseilliers,
et pour savoir sur ce par ledit prisonnier par sa
bouche la verité, et aussi s'il perseveira ès confessions par
lui autrefoiz faites, deliberé fu qu'il feust encores mis de
rechief à question.
EN ENTERINANT lequel appoinctement, ycellui prisonnier
fu fait despouillier tout nu, mis, lié et estendu à
question sur le petit tresteau seulement. Et avant ce qu'il
eust eu sur lui point d'eaue et qu'il ot fait plusieurs variacions,
denegacions et confessions sur les accusacions
dessus dites, requist que l'en le meist hors et il diroit des
larrecins par lui faites la verité. Et, pour ce, fu fait deslier,
mené chauffer en la cuisine en la maniere acoustumée;
en laquele et en après aussi en jugement sur lesdiz carreaux
icellui Perrin Darien, prisonnier, sanz aucune
force ou contrainte, congneut et confessa par serement
et en soy corrigant des autres confessions ou denegacions
par lui faites, qu'il est verité que, IX ans a ou environ,
autrement du temps ne du jour n'est record, il demourant
lors en ladite ville de Rouen, après ce qu'il ot beu
en la taverne et hostel Vert estant en ycelle ville de
Rouen, tempté de l'ennemi, mal print et embla deux des
hennaps d'argent qui avoient esté mis sur la table, où il
avoit beu en la compaignie d'autres compaignons, sanz
leur sceu et consentement; l'un desquelz hennaps estoit
grenetié et l'autre non; lesquelz il vendi en ycelle ville
de Rouen, n'est record à quele personne, ne quele
somme d'argent.
Congneut aussi, environ demi an après ce que dit est,
avoir mal prins et emblé en ycelle ville de Rouen en
l'ostel et taverne de Guillemin Courtoisie, tavernier, demourant
à la Vignete en ladite ville un autre petit hennap
d'argent, lequel il apporta à Paris en son hostel en la
rue des Engloiz. Et dit que c'est le hennap qui fu trouvé
en son hostel par ledit maistre Nicolas Bertin.
Et, avec ce, congneut à une autre foiz avoir mal prins
et emblé de jour ès hales de Rouen à un marchant de
drap environ XIJ aulnes de drap violet, du pris chascune
aulne de XXIIIJ sols ou environ, duquel drap il, au temps
qu'il estoit demourant en ycelle ville de Rouen, fist des
chausses à hommes, lesqueles il vendi et en fist son proufit
environ le temps dessus dit, de laquele ville de
Rouen, pour doubte et paour qu'il ot que des choses dessus
dites il ne feust poursui et accusez, se parti et vint
demourer en la ville de Paris en laquele il, puis celui
temps jusques à present, a depuis continuelment demouré
et, pendant ycelle demeure faite à Paris, a commis et perpetré
les larrecins par lui autrefois congneues cy-dessus
escriptes, et lesqueles lui ont esté leues mot après autre,
et le contenu en icelles a affermé estre vray par serement
en la forme et maniere que escrips sont cy-dessus. Et
atant fu cessé de proceder contre lui, et fu fait remettre
en la prison de laquele il avoit esté attaint.
LE LUNDI XXVe jour de mars ensuiant, en jugement sur
les carreaux ou Chastellet de Paris, pardevant maistre
Jehan Truquan, lieutenant, en la presence de maistre
Pierre de Vé, advocat en parlement, maistre Andrieu Le
Preux, procureur du roy nostre sire, maistres Miles de
Rouvroy, Arnoul de Villers, Hutin de Ruit et Jehan
Fouquere, examinateurs, fu attaint et amené Perrin Darien
prisonnier dessus nommé, auquel fu leu et recité en
sa presence le procès cy-dessus escript, ouquel procès et
confessions par lui faittes il continua et persevera après
variacion faite sur le fait des hennaps d'argent prins à
Rouen, dont mencion est faitte en icellui procès. Et
avecques ce, congneut et confessa que, ou temps dessus
dit, lui estant en la ville de Rouen, il et un compaignon
orfevre né d'Amiens, le nom duquel ne sa demeure il
ne scet, prindrent et emblerent deux aulnes et demie de
drap qui sechoit à une perche en l'ostel Marquet Watel,
pelletier de Rouen. Lequel mantel ilz porterent en une
taverne de ladite ville et sur ycellui burent et engagerent
pour argent, ne scet combien; mais depuis il fu rendu
et restitué audit Marquet par la pousuite que il en fist.
Et, ce fait, ledit prisonnier fu mis arrieres, et aus dessus
nommez, ausquelz fu exhibée la chauffete dont audit
procès est faite mencion, fu par ledit lieutenant demandé
leurs advis et oppinions. Tous lesquelz dirent que veu
ledit procès, la valeur de ladite chauffete que bien valoit
 IIIJ frans ou LX sols, les autres larrecins contenuz oudit
procès, icellui prisonnier estoit larron, et furent d'oppinion
que comme tel il feust pendu, sauf ledit Fouquere.
Lesquelz oppinions oyes, il fu à ce condempnez par ledit
lieutenant.
CE JOUR de lundi, fu ledit prisonnier mené à la justice;
lequel, en adjoustant en sa confession cy-devant escripte,
congneut et confessa pardevant ledit lieutenant, en la
presence de maistre Hutin de Ruit, examinateur, que,
environ la chandeleur derrenierement passée, lui et un
autre compaignon demourant en la rue Guerin-Boissel
en l'ostel Bernart des Portes, tireur de fil de fer, buvans
en une taverne près de Saint-Anthoine-le-Petit, prindrent
et emblerent en une des chambres dudit hostel une
penne, ne scet quele, laquele penne ilz vendirent IJ frans
à un freppier demourant près et du costé des Carmes,
dont il ot J franc pour sa part; et estoit ledit compaignon
de son hault et de son aage, vestu d'une courte houppelande
de blanc doublé d'autre drap et d'un mantel de
vert. Et atant ledit prisonnier fina ses jours.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET ONZE, le jeudi XXJe 
jour de mars, pardevant maistre Jehan Truquan,
lieutenant de mons. le prevost, presens maistres Dreux
d'Ars, auditeur, Ernoul de Villers, Hutin de Ruit, Gieffroy
Le Goybe et Jehan Fouquere, examinateurs, etc. fu
fait venir et attaint en jugement sur les quarreaux dudit
Chastellet Jehan de Frainville, cousturier, né de Somon
près de Beauvais, demourant partout, prisonnier detenu
oudit Chastellet à la requeste de Guillemin Patenoz, orfevre,
demourant en la rue des Marmousez, pour lui porter
garantie d'une sainture d'argent que ledit Jehan lui a
vendue et laquele a esté et est poursuye pour emblée
par plusieurs des gens mons. de Bourbon.
Lequel prisonnier juré aus sains Euvangiles de Dieu
dire verité des choses dessus dites et autres qui lui seroient
demandées, dit et afferme par serement qu'il est nez de
la ville de Beauvaiz et varlet cousturier qui a gaignié sa
vie au mieulz qu'il a peu audit mestier, tant audit lieu de
Beauvaiz, à Senliz, comme à Compiengne, et de laquele
ville de Compiengne, sanz le sceu ou congié de son pere
demourant en ycelle ville de Beauvaiz, il est venuz à
Paris, puis IIJ sepmaines ença, soy esbatre et despendre
environ VIIJ frans qu'il avoit gaigniez audit mestier. Et
dit sur ce requis que audit orfevre il ne vendi oncques
ycelle sainture à lui monstrée ne autre sainture quelconques.
Et, ce fait, en sa presence dist et afferma par serement
ycellui orfevre que, le jour de la dedicasse mons. 
saint Denis derrenierement passé, environ heure de
prime, icellui prisonnier en passant pardevant l'ostel de
lui qui parle vit comme à son col il avoit pendue ladite
sainture d'argent, laquele dès lors il lui vendi la somme
de IIJ frans et demi, qu'il lui bailla comptans; et en cest
estat l'a gardée et mise à sa fenestre pour la vendre à qui
acheter la vouldroit.
JEHANNETE, femme Guillemin Segrée, jurée et examinée
en la presence dudit prisonnier, à laquele il s'est rapporté
de tout ce qu'elle deposera pour et contre lui, dit
et afferme par serement que, puis IIJ sepmaines ençà,
elle a veu sondit mari, qui de present est ou service du
roy à Amiens, et ledit de Frainville compaignier li uns
l'autre et aler eulz jouer et esbatre ensemble, et que, un
po paravant le partement qu'il fist de Paris à aler audit
lieu d'Amiens, icellui son mari li dist que par ledit de
Frainville li avoit esté baillée en gage de cinq frans qu'il
lui avoit prestez une sainture d'argent par sondit mari
vendue à Jehan Pigart, orfevre, et que icellui prisonnier
avoit promis à sondit mari venir racheter icelle sainture;
et pour ce qu'il n'avoit pas argent pour s'en aler
oudit voyage d'Amiens, avoit ycelle vendue audit orfevre,
et dit que plus ne scet des choses à lui requises.
APRèS lesqueles choses ainsi faittes, vindrent et furent
presens en jugement sur lesdiz carreaux Siquet et Thierry
de Wit, chevaucheurs de mons. de Bourbon, lesquelz
et par serement distrent et affermerent que, le samedi
precedant de Quaresme prenant derrenierement passé,
après ce qu'ilz orent veillié en leurs chambres jusques
environ deux heures après minuit et mangié de la char
en la compaignie d'autres compaignons officiers dudit
 mons. de Bourbon, et qu'ilz se furent couchiez ensemble
en un lit, entre ladite heure et le point du jour, l'en entra
à force en leur dite chambre, et fu reculée la serrure
à la pointe d'une dague et rompu le plastre, si comme
par l'inspeccion du lieu peut apparoir, en leur quele
chambre et sur la table furent lors prinses, par ceulz qui
dedens entrerent, les deux saintures d'argent par eulz
poursuyes, avec ce d'argent qu'ilz avoient en leurs bourses.
Et dient aussi que, celle nuit mesmes, fu semblablement
desrobez Jamet Flet, frutier dudit mons. de Bourbon,
en sa chambre, en laquele fu rompu un certain
coffre appartenant audit frutier, ouquel il perdi VIIJ escuz
qu'il y avoit dedens; et autre chose ne scevent du
cas ne qui ce a fait.
ET NEANTMAINS, après plusieurs variacions et denegacions
par ledit prisonnier sur ce faittes, icellui prisonnier
en soy corrigant des confessions et variacions à lui
autrefois faittes, dist et afferma par serement et pour verité
que, le dimenche precedent de Quaresme prenant, il
estant en esbatement en l'ostel mons. de Bourbon trouva
d'aventure un joine compaignon maçon né du païs d'Alemaigne,
si comme il tient et croit par sa parole, lequel
lui requist s'il vouloit jouer à la paume, auquel il respondi
que voluntiers il joueroit et metteroit un franc contre
lui s'il vouloit. Et tant de ce parlerent ensemble qu'ilz
accorderent aler jouer sur unes basses estables estans derriere
le Louvre près de Saint-Thomas, sur lesqueles ilz
jouerent puiz environ VIIJ heures de matin jusques à IIIJ 
heures après midi, sanz boire et manger. Et dit que lors
il gaigna audit maçon sur lesdites deux saintures VIIJ frans,
et lesqueles ycellui maçon avoit apportées sur ledit jeu et
les bailla en gages et à garder à un joine filz qui estoit
present à leur jeu et seignoit les chaces. Lequel jeu
finé, eulz deux seulz, après ce qu'il ot donné un blanc
audit joine filz pour son salaire, s'en alerent boire à l'Escu
de France près de la Croix du Tirouer, et, en buvant,
par icellui maçon requis que lesdites saintures il lui voulsist
garder VIIJ jours sanz les monstrer à aucune personne
et qu'il les racheteroit. Et, au departir qu'ilz firent, il
qui parle donna audit maçon IIJ  s. en argent sec et païa
l'escot; l'une desqueles deux saintures il vendi, n'est record
quel jour, audit Pastoureau, orfevre, l'une, et l'autre
a bailliée en garde et gage pour VJ frans audit Guillemin
Segrée. Et dit que ycellui maçon est un joines homs de
prime barbe, aagié de XX ans ou environ, plus haut que
lui qui parle et plus gros de corps, vestu d'une cotte
courte de drap gris sur le blanc, et taille pierre par chascun
jour en l'ostel dudit mons. de Bourbon soubz une chambre
à toit couverte, a un chaperon de drap pers et chausses
grises. Et dit que tele est la verité et non autre, non
obstant chose par lui confessée.
LE JEUDI IIIJe JOUR dudit mois d'avril, l'an dessus dit,
en la presence de mons. le prevost et de maistres Jehan
Truquan, son lieutenant, Dreux d'Ars, auditeur, Andrieu
Le Preux, procureur du roy, Girart de La Haye, Ernoul
de Villers, Nicolas Bertin, Hutin de Ruit et Jehan Fouquere,
examinateurs, après ce que ledit Jehannin de
Frainville ot esté menez, du commandement dudit mons. 
le prevost, en l'ostel de Bourbon veoir et regarder celui
qu'il disoit et maintenoit qui lui avoit baillié lesdites
deux saintures d'argent, et que, à sa requeste, pour lui
porter garantie d'icelles, il ot fait prendre et amené prisonnier
oudit Chastellet Henry Le Roy, maçon, et que
par ycellui mons. le prevost ilz orent esté examinez en la
presence l'un de l'autre et que ledit de Frainville ot perseveré
en l'accusacion par lui faite contre ledit maçon,
et que icellui maçon ot affermé par serement que oncques,
paravant le jour d'hui, il n'avoit veu icellui de
Frainville ne joué à lui à la paume aucunement ne aussi
lui baillié les deux saintures d'argent dont cy-dessus est
faitte mencion, et, dit et affermé par serement, en gemissant
moult fort que de ladite accusacion il estoit pur et
innocent, demandé fu par ledit mons. le prevost ausdiz
conseilliers leurs advis et oppinions comment l'en avoit
à proceder contre yceulx prisonniers et s'il y avoit cause
pour en savoir par leurs bouches la verité. Tous lesquelz,
veu l'estat dudit cousturier et l'abit dissolu dont il est
habitué, ce qu'il est vacabond et ne euvre aucunement
de son mestier, que lesdites saintures il congnoist avoir
vendues et que pour lui ledit maçon ne se veult charger
de garantie, que ycelles sont choses souspeçonneuses,
que à Paris il a esté par long temps homme oyseux et
aussi a nagueres esté emprisonné ou Chastellet pour souspeçon
qu'il ne feust homme de mauvaise vie et renommée
et qu'il estoit joueur de dez, que quant il fu emprisonné
il avoit or et argent sur lui avec un grant badelaire
garni d'argent, qu'il disoit avoir gaignié au mestier de
cousturier, les denegacions et variacions cy-dessus par
lui autrefoiz faites et consideré l'affirmacion faitte par ledit
maçon, delibererent et furent d'oppinion qu'il y avoit
cause assez pour savoir par la bouche dudit de Frainville
la verité et par question là où il avoit prinses icelles
saintures, et s'il perseveroit en l'accusacion par lui faitte
contre ledit maçon, que semblablement icellui maçon
feust questionné pour en savoir la verité par sa bouche,
et que, selon leurs confessions, l'en auroit au surplus plus
planierement advis comme l'en ordeneroit d'iceulz prisonniers.
Et veu ce present procès avec la confession
dudit de Frainville, icellui mons. le prevost commanda
ledit de Frainville estre presentement mis à question.
POUR ENTERINER lequel jugement, icellui de Frainville,
prisonnier, fu en la presence desdiz conseilliers et
oudit jour d'uy attaint en jugement sur les carreaux dudit
Chastellet, et requis par serement qu'il deist la verité là
où prins avoit ycelles saintures et la maniere comment
prinses les avoit, et aussi qu'il ne accusast aucunement ledit
maçon de choses dont il feust innocent. Lequel de
Frainville dist et afferma que la confession derrenierement
par lui faite est vraye et en ycelle continua; et,
veu l'appointtement duquel cy-dessus est faitte mencion,
ycellui mons. le prevost commanda que contre ledit Frainville
feust procedé par voye de question, comme autrefoiz
avoit ordené, et qu'il feust despouillié tout nu; lequel
prisonnier dist que dudit commandement ou ordenance
il appelloit en parlement. Oy lequel appel, ledit
 mons. le prevost dist et ordena qu'il feust remis en la
prison, de laquele il avoit esté attaint, et que autrement,
quant de present, ne feust contre lui procedé.
OUQUEL IIIJe jour d'avril, l'an dessus dit, fu dit et rapporté
audit mons. le prevost, presens lesdiz maistres
Jehan Truquan, Dreux d'Ars, auditeur, Hutin de Ruit
et Jehan Fouquere, eulz estans en jugement sur les carreaux
dudit Chastellet, par honorable homme et sage
maistre Guillaume Porel, conseillier du roy nostre sire en
parlement, que par mesdiz seigneurs de parlement, oy le
rapport à eulz fait des causes pour lesqueles ycellui de
Frainville prisonnier avoit appelé dudit mons. le prevost
et oy le procès cy-dessus escript à eulz rapporté de bouche
par cellui ou ceulz qui avoient oy ledit prisonnier
sur sondit appel, mesdiz seigneurs de parlement ont dit et
ordené que par ledit monseigneur le prevost soit procedé
à l'encontre dudit de Frainville, prisonnier, ainsi comme
il lui semblera à faire de raison, non obstant ladite appellacion
par lui faite.
EN L'AN DESSUS dit, le vendredi ensuïant, Ve jour dudit
mois d'avril, en jugement sur les carreaux du Chastellet,
pardevant maistre Jehan Truquan, lieutenant de
 mons. le prevost, presens maistres Ernoul de Villers, Nicolas
Bertin, Robert de Pacy, Hutin de Ruit et Jehan
Fouquere, examinateurs, etc. fu attaint et fait venir des
prisons dudit Chastellet Jehan de Frainville, prisonnier
dessus nommé, auquel par ledit maistre Jehan Truquan fu
dit que par mesdiz seigneurs de parlement estoit ordené
de l'appel par lui fait ou jour d'yer et qu'il convenoit
qu'il deist la verité et que riens ne lui valoit delay qu'il
eust prins. Lequel prisonnier ne voult autre chose confesser
en son prejudice que fait avoit; et, pour ce, fu fait
despouillier tout nu, mis, lié et estendu à question sur le
petit tresteau et en après sur le grant, et, lui estant en
cest estat, requist instanment qu'il feust mis jus d'icelle
question et il diroit verité des larrecins par lui faittes
dont il en y avoit plusieurs. Si fu mis hors d'icelle question,
mené chauffer en la cuisine en la maniere accoustumée.
Ouquel lieu, après ce qu'il se fu chauffé bien et longuement
et aussi en après ramené en jugement sur lesdiz
carreaux, icellui prisonnier, sanz aucune force ou contrainte,
et en soy corrigant des autres confessions par lui
faites, congneut et confessa par serement que, en un jour
de samedi au soir et de nuit paravant Quaresme prenant
derrenierement passé, autrement du temps ne du jour
n'est record, il entra en l'ostel de Bourbon, ouquel il fu
toute celle nuit; et alla et vint parmi ledit hostel jusqu'à
environ entre IIIJ et cinq heures après minuit, que, en
montant ès chambres d'en haut, il trouva un huis ouvert;
par lequel il entra en ycelle chambre, en laquele n'avoit
personne quelconques couchiez qu'il veist ou se aperceust,
jà soit ce que par un petit huis ayant regart en ladite
chambre il oyst bien aucunes gens qui dormoyent
en ycelle. En laquelle premiere chambre, sur une table
dreciée qui là estoit, il trouva les deux saintures d'argent
dont cy-dessus est faite mencion, avec un certain juppon
auquel pendoit une bourse de cuir, en laquele il, tempté
de l'ennemi, mal print environ XX sols par. en menue
monnoye qui y estoient et avec soy en apporta lesdites
deux saintures d'argent estans sur ladite table, et s'en ala
hors dudit hostel où bon lui sembla; et lesqueles deux
saintures il, depuis ce, a vendues, c'est assavoir l'une audit
Pastoureau, orfevre, et l'autre bailliée audit Guillemin
Segrée en gages de six francs qu'il lui presta lors sur
ycelle sainture.
Congneut aussi que, environ deux mois a ou environ,
il estant couchié avecques Jehan de Chesnevieres, escuïer,
demourant en la ville de Fresnoy en la conté
de Valois, en l'ostel dudit escuïer, de nuit, mal print en la
bourse d'icellui escuïer, sanz son sceu, un noble d'Engleterre
et IIJ escuz d'or. De l'ostel duquel escuïer il
se parti l'andemain matin et vint à cheval, en la compaignie
de la femme d'icellui escuïer qui estoit à demie lieue
dudit hostel, ou païs de Beissin, en un des hostelz d'icellui
escuïer; et tantost après ce il qui parle leissa la femme dudit
escuïer audit lieu de Beissin et s'en vint à Paris soy esbatre
et jouer, en laquele ville de Paris il fu prins et emprisonné
pour un grant coustel qu'il portoit. Et dit que
lors il avoit en sa bourse le noble et les IIJ escuz par lui
prins en la bourse dudit escuïer.
Congneut oultre icellui prisonnier, que demi an a ou
environ, à deux lieues oultre Senliz, en alant ou païs de
Valois, se loga au soir en un village dont il ne scet le
nom, et coucha celle nuit en un lit avec un autre compaignon
passant le chemin, duquel il n'a aucune congnoissance.
En la bourse duquel compaignon et de nuit, il
print et embla XX sols qui dedens estoient, et le matin se
parti le premier dudit hostel, sanz le sceu du compaignon
avec lequel il avoit jeu.
Item congneut que, en la ville de Granviller vers
Amiens, lui estant couchié de nuit avec un compaignon,
mal print en la bourse d'icellui compaignon IIIJ sols qui
y estoient.
Item congneut que, IIJ mois a ou environ, il estant en
la ville de Moncy le Chastel et regardant le jeu de la
paume, ainsi comme par un compaignon qui jouoit à la
paume lui ot esté baillié à garder sa robe et bourse, il,
tempté de l'ennemi, mal print en la bourse dudit compaignon
 IJ frans en or qui y estoient et, yceulz par lui prins,
se absenta du jeu sanz le sceu des compaignons qui
jouoient audit jeu de la paume.
Item congneut que lui, et un compaignon cordouennier
demourant lors à Beauvaiz, nommé Jehannin, se
partirent, ou mois d'aoust derrenierement passé, d'icelle
ville de Beauvaiz en entencion d'aler en esbatement au
Neufchastel de Nicourt; et eulz deux estans à un
soir et giste en la ville de Saint-Sanxon et couchiez
en un lit en une chambre où il avoit deux liz, en l'un
desquelz estoit couchiez un homme qu'il ne congnoissoit,
pourparlerent ensemble de ce qu'ilz n'avoient point
d'argent. Et, ce fait, de nuit, icellui Jehannin se leva et
ala au lit où ycellui homme estoit couchiez, en la bourse
ou tasse duquel il print dix frans, desquelz il y avoit
 IIIJ frans en or et le remennant en menue monnoie. Et,
ycelle desroberie faite, se partirent et leverent bien matin,
et eulz estans aus champs, departirent entre eulz ledit
argent dont il ot à sa part V frans; et atant se departirent
d'ensemble et oncques puis ne virent li uns l'autre.
Item congneut que lui et un compaignon cousturier du
païs d'environ Compiengne, duquel il ne scet le nom,
en buvant de jour ensemble en la ville de Alonne
près de Beauvaiz, un an a ou environ, virent en la chambre
du seigneur en quel hostel ilz buvoient, au dessus
du chevez de son lit une tassette de cuir pendue à un
clou; en laquele tasse fu lors prins par ledit compaignon
 IIIJ frans en or, desquelz à sa part il ot deux fr. qu'ilz
departirent ensemble, quant ilz furent hors d'icelle
taverne.
Congneut oultre que, ès vendenges derrenierement
passées, il estant logiez aus Maillés en la ville de Compiengne
et couchié avec un compaignon du païs d'Alemaigne
dont il ne scet le nom et duquel il n'a aucune
congnoissance, fu par icellui compaignon dit à lui qui
parle qu'il n'avoit point d'argent et que s'il le vouloit
croire que tantost ilz aroient de l'argent, car en leur
chambre estoit logiez et couchiez un marchant qui estoit
venuz en laditte ville de Compiengne pour acheter des
vins et les faire mener en Flandres. Et assez tost après ce,
ycellui compaignon se leva et ala au lit dudit marchant,
soubz le chevez du lit duquel marchant et en la tasse
d'icellui, fu lors prins dix frans en or, si comme il lui dist
et rapporta, et le landemain matin s'en alerent en esbatement
aus champs hors d'icelle ville de Compiengne et
lors departirent ensemble yceulx dix frans desquelz il ot
à sa part V frans. Et oncques puis ne vit icellui compaignon
Alemant. Et dit sur ce requis que le maçon et
tailleur de pierre par lui cy-dessus accusé n'est en riens
coulpable desdites saintures et argent prins oudit hostel
 mons. de Bourbon ne d'autre crime quelconque qu'il
sache ne dont il ait congnoissance aucune, et que ladite
accusacion il a fait sanz cause et contre raison et qu'il a
de ce menti. Et atant fu fait remettre en la prison de laquele
il avoit esté attaint.
LE SAMEDI VJe jour dudit mois d'avril, l'an dessus dit,
pardevant mons. le prevost, lui estant en jugement sur
les carreaux, presens messire Baude de Vauviller, chevalier,
maistres Jehan Truquan, lieutenant dudit mons. le
prevost, Dreux d'Ars, auditeur, Yves de Karembert, advocat
en Chastellet, Nicolas Bertin, Hutin de Ruit, Gieffroy
Le Goybe et Jehan Fouquere, examinateurs, etc. fu
fait venir et attaint des prisons dudit Chastellet Jehannin
de Frainville, prisonnier dessus nommé, lequel et par serement,
sanz aucune force ou contrainte, continua et persevera
ès confessions par lui ou jour d'yer faittes et afferma
le contenu en ycelles par lui avoir esté faiz et les
larrecins commises par la forme et maniere que escrips
sont cy-dessus et lesqueles lui furent leues mot après
autre. Et, ce fait, fu ycellui prisonnier fait remettre en la
prison de laquele il avoit esté attaint; et, en après ce, demandé
par ledit mons. le prevost ausdiz conseilliers leurs
advis et oppinions qu'il estoit bon d'estre fait dudit prisonnier.
Tous lesquelz, veu l'estat dudit prisonnier et les
larrecins par lui commises à plusieurs et diverses journées
et diverses foiz tant de jour comme de nuit et en traïson,
la valeur d'icelles, delibererent et furent d'oppinion
que l'en ne le povoit espargnier qu'il ne feust executé
comme larron et qu'il estoit un très-fort larron. Oyes
lesqueles oppinions et veu ce present procès, ledit monseigneur
le prevost le condempna à ce.
Lequel jugement fu executé ce dit VJe jour d'avril.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET DOUZE, le vendredi
 Xe jour de may, pardevant monseigneur le prevost,
lui estant en jugement sur les carreaux du Chastellet,
en la presence de noble homme mons. Baudes de
Vauviller, chevalier, sire François Chanteprime, Jehan
Chanteprime, conseilliers et tresoriers des guerres du
roy nostre sire, maistres Jehan Truquan, lieutenant dudit
 mons. le prevost, Beraut Brisson, esleu à Paris sur le fait
des aides, Jehan Filleul, advocat en parlement, Guillaume
Drouart, advocat du roy, Guillaume Rabigois, advocat
en Chastellet, Dreux d'Ars, auditeur, Miles de
Rouvroy, Ernoul de Villers, Nicolas Bertin, Hutin de
Ruit et Jehan Fouquere, examinateurs, etc. Pierre de
Fresnes, clerc de la prevosté de Paris et Jehan Filleul,
lieutenant du receveur de Paris, fu fait venir et attaint
des prisons dudit Chastellet Estienne Josson, prisonnier
detenu illec pour souspeçon d'avoir fait ou contrefait un
faulz briefvet et les seings manuelz de Andrieu Le Preux
et Oudart Culdoë, notaires du roy nostre sire oudit
Chastellet, et aussi d'avoir nommé le nom des obligiez et
pleges escrips et nommez oudit briefvet, sanz leur sceu ou
consentement, et duquel briefvet la teneur s'ensuit:
Guillaume Roussel, marchant et bourgois d'Aucerre, confesse
devoir et gaige à Jehan de Grant Rue, marchant et
bourgois de Paris, ou au porteur, etc. la somme de quatre cens
et quarante huit livres tournois franc d'or du coing du Roy
nostre sire pour XX sols tournois, pour vente, bail et delivrance de
fer d'Espaigne bon leal et marchant, qu'il en confesse avoir eu
et receu par juste pris sanz fraude, etc., dont, etc. à païer
à la Toussains prouchainement venant etc.. Et à ce furent presens
Gaultier de Favencourt et Jehan Le Breton, taverniers
et bourgois de Paris, qui de ce se firent et constituerent pleges
et principaulz païeurs et respondeurs et chascun d'eulz
pour le tout ou deffaut dudit Guillaume etc. touz etc. obligeans
biens etc.  ren.  etc. fait etc. l'an mil CCCIIIJxx et douze, le VIJe 
jour de may.
 A. LE PREUX. O. CULDOE.
Lequel prisonnier et par serement requis de dire verité
des choses dessus dites et autres qui lui seroient demandées,
dit et afferme que pour la povreté et neccessité qu'il
a de chevance pour soustenir l'estat de lui, de sa femme,
enfans et mesnage et la souffreté qu'il a eu par long temps
passé en defaut de ce, il, en entencion d'avoir et recouvrer
finance, a conceu en soy la maniere comme il en
pourroit avoir, et sachant que un nommé Tancre Berthelemi
s'entremettoit et entremect de courreterie, lui pria
et requist qu'il le voulsist enseigner aucun marchant duquel
pour un sien ami marchant demourant à Aucerre, il
peust avoir aucunes denrées, et marchandises à creance,
par payant à certain terme à venir, et que pour seurté de
bien païer, il bailleroit bons pleges et caucion receant
demourant à Paris. Par lequel courretier fu lors dit à lui
qui parle qu'il avoit tant quis et serchié qu'il avoit sceu
que en l'ostel de Jehan de Grant Rue, marchant demourant
à Paris, avoit très grant quantité de fer, dont l'en
faisoit au vendre le millier XVJ  fr., et que ycellui de Grant
Rue lui avoit dit qu'il le vendroit ce pris et riens moins,
et que voluntiers il donneroit terme de païer, mais qu'il
eust bons pleges et caucion demourant à Paris. Duquel
marchant icellui Tanquere acheta du consentement de
lui qui parle XXVIIJ milliers de fer d'Espaigne au pris
chascun millier XVJ  fr.. Et, ces choses rapportées à lui qui
parle par ledit courretier, il se transporta ou Chastellet
de Paris et, en son propre et privé nom, passa par devant
les dessus nommez notaires une quittance faisant mencion
comme il avoit receu et quitté certaine personne de tout
ce qu'ilz povoient avoir eu afaire ensemble, en entencion
et volunté qu'il peust plus proprement veoir visiter
et contrescrire ou figurer les seings manuelz d'iceulz notaires.
Et, avec ce, fist tant par priere devers yceulz notaires
que ledit Andriet escript de sa main tout le brievet
cy-dessus escript, sauf tant qu'il n'y mist ou escript aucunement
les moz qui ensuient, c'est assavoirle VIJe jour de
may, et audit Andrieu Le Preux nomma toutes les personnes
declairées oudit brievet, en lui disant que icellui
brievet il porteroit veoir au marchant de qui les denrées
devoient estre prinses, afin qu'il regardast icellui et qu'il
deist s'il lui souffisoit en ceste forme ou non; et, que, ce
fait, il qui parle ameneroit devers ledit Andrieu et son
compaignon, notaires, Guillaume Roussel et les pleges
dessus nommez et escrips oudit brievet. Et dit que,
mardi derrenierement passé, lui estant en son hostel à
Paris et tempté de l'ennemi par povreté, escript de sa
main en ycellui brievet les moz dessus diz, c'est assavoir
le VIJe jour de mayavec les sains manuelz d'iceulz deux notaires
qu'il contrefist et figura, au plus proprement qu'il
pot, de leurs sains escrips de leurs propres mains en la
quittance dont cy-dessus est faite mencion.
Congneut avec ce que, par le moyen dudit Tancre,
courretier, et à la requeste de lui qui parle, ycellui
Tancre se trait devers un nommé Pierre Le Clerc, marchant,
demourant à Petit-Pont, auquel il vendi ledit fer
la somme de IIJcIIIJxx et cinq frans, et, ce fait et oy le
rapport dudit Tanquere, il qui parle ala devers ycellui
Jehan de Grant Rue et lui bailla ledit brievet, lequel
ainsi par lui receu, dist audit Pierre Le Clerc qu'il lui
respondoit dudit fer et marchandise et, pour ce, celui
jour mesmes par ycellui Pierre Le Clerc fu baillié à un
varlet changeur, du nom duquel il n'est record, qui demeure
au change de Colin d'Esteufs, en la presence de
lui qui parle, la somme de VIJxx pieces d'or, tant en frans
comme en escuz et autres vieilles pieces d'or, et le residu
en menue monnoie; et finablement concorderent ensemble
il qui parle et ledit Pierre Le Clerc que icellui changeur
lui promist rendre et païer la somme de IIJc frans; et,
avec ce, icellui Pierre Le Clerc par une cedule signée
de sa main et seing manuel est demourez tenuz et obligiez
envers lui qui parle en la somme de IIIJxx et cinq
frans à païer à certain terme avenir, et laquele cedule,
avec partie d'icelle somme par lui tournée et convertie
par le moïen dudit changeur, est en son coffre en son
hostel à Paris. Et dit que le surplus de l'argent qui faut
de ladite somme de IIJc frans que elle ne soit en son
coffre il en a païé audit Tanquere pour son courtage dix
frans et de l'autre partie il s'est acquittié. Requis se du
roy il ot oncques grace ou remission des homicides par
lui faiz, commis et perpetrez ès personnes de messire Estienne
Laisné, promoteur de la court de l'official, et Thevenin
Le Moine, sergent du guet, ne aussi des XIIIJm frans
par lui prins des deniers du roy du temps qu'il estoit receveur
de Monstiervillier, lesquelz il emporta et s'en
ala hors du royaume, dit et par serment que oncques
n'ot remission du roy et que d'iceulz homicides il a esté
purgiez, comme clerc non marié qu'il estoit lors, par
monseigneur l'evesque de Paris comme son juge ordinaire,
et desquelz il a purgacion. Et quant ou cas d'iceulz
 XIIIJm frans, dit que par les graces faites à cause du joyeux
advenement et nativité de feu mons. le Dauphin,
premier filz du roy nostre sire qui à present est, il estant
lors prisonnier ès prisons dudit mons. l'evesque de Paris,
fu mis hors de prison et atant fu fait traire et mis à part
sur les carreaux dudit Chastellet.
ET INCONTINENT, par le conseil d'iceulz assistens, consideré
que icellui Estienne Josson prisonnier par sa confession
avoit esté autrefoiz rendu comme clerc et aussi que
par les promoteurs dudit mons. l'evesque, c'est assavoir
par maistre Jehan Merlet, il estoit requis leur estre rendu
comme clerc, et que par l'inspeccion de sa teste apparoit
qu'il n'avoit point de tonsure rese qui apparust, furent
mandez et faiz venir en jugement Maciot Miseri, barbier
juré du roy nostre sire oudit Chastellet, Jehannin Pichart,
Huguelin Brisebarre, Guillaume Auber, Jehan d'Andezel,
Jehan Hardoye et Lambert Blequebert, tous barbiers
jurez dudit mestier, expers et congnoissans oudit mestier.
Par tous lesquelz et chascun d'eulz separement et en
l'absence et aussi en la presence l'un de l'autre icellui Estienne
fu veu, visité, pignié et regardé diligemment et
par yceulz et chascun d'eulz fu dit et rapporté et par serement
audit mons. le prevost, presens les conseilliers
dessus diz, que sur la teste dudit Estienne Josson, prisonnier,
n'avoit aucune tonsure ou caratere qui apparust en
quelque maniere, mais estoient les cheveux de sa teste
aussi longs ou milieu et à l'environ de la teste dudit prisonnier,
en un lieu comme en l'autre.
OYE la confession duquel Estienne Josson, prisonnier,
avec le rapport et tesmongnage desdiz barbiers jurez, demandé
fu par ledit mons. le prevost ausdiz presens conseilliers
leurs advis et oppinions comment l'en auroit à
proceder contre ledit prisonnier. Par lesquelz, attendu ce
que par les assistens est tesmongnié icellui prisonnier
estre sanz estat ou office royal, qui maine grant estat et
despense tant de lui comme de sa femme, que par sa confession
il a esté attaint et reprins des cas criminelz dessus
desclairez, ce qu'il a esté tourné ou pillory, la mauvaistié
et fausseté par lui faitte et commise presentement de
fait et aguet appensé en escripvant oudit brievet et contrefaisant
les signes manuelz d'iceulz notaires, qui sont
officiers royaulz et publiques, ce qu'il a receu l'argent
comptant soubz umbre d'icelle faulseté et en alloué partie
tant en soy acquictant comme pour son estat soustenir,
fu dit et deliberé que contre ledit prisonnier, consideré
qu'il est marié, soit procedé comme homme lay, et attendu
qu'il n'a aucune tonsure ou caratere rese qu'il apparoisse,
comme dit est. Et, avec ce, furent d'oppinion
lesdiz maistres Martin Double, Guillaume Drouart, Dreux
d'Ars, Nicolas Bertin, et aussi sire Guillaume Brunel,
conseillier du roy nostre sire, Andrieu Le Preux, procureur
du roy nostre sire oudit Chastellet, Nicolas Chaon,
examinateurs, etc. oudit Chastellet, en la presence desquelz
ce present procès fu leu et recité, que l'en ne le
povoit ou devoit espargnier qu'il ne feust tournez ou pillory
ayant une mittre de papier mise sur sa teste, en laquele
soit escript ces moz:faussaireet que d'illec il
feust menez à la justice du roy notre sire et executé
comme larron, c'est assavoir pendu. Et les dessus diz
messire Baudes de Vauviller, sire François Chanteprime,
Jehan Chanteprime, maistres Jehan Truquan, Beraut
Brisson, Jehan Filleul, Guillaume Rabigois, Ernoul de
Villers, Miles de Rouvroy, Hutin de Ruit et Pierre de
Fresnes, delibererent que il feust tourné ou pillory et
mittré comme dit est dessus, et, avec ce, feust banni à
tousjours du royaume sur peine de la hart, et tous ses
biens confisquez seulement.
ET, CE FAIT, après ce que ledit mons. le prevost ot alé
en la court de parlement et rapporté à messeigneurs d'icelle
court de parlement ce present procès, icellui mons. 
le prevost estant de rechief en jugement sur les quarreaux,
dist et rapporta que cedit procès recité par lui en
ladite court de parlement en la presence de messeigneurs
maistre Simon Foison, president en parlement, maistres
Guillaume Porel, Regnaut du Mont-Saint-Eloy, Regnaut
de Sens et Robert Broisset, conseilliers du roy nostre dit
seigneur en ladite court, iceulz messeigneurs, attendu la
mauvaise renommée dudit prisonnier qui autrefoiz de IIJ 
cas criminelz a esté poursuis et attaint, et que par sadite
confession faitte au jour d'uy il a larrecin ou cas, les continuacions
et perseveracions de faussetez et larrecins par
lui commises et reiterez par plusieurs et diverses fois, ont
dit et deliberé et conseillié audit mons. le prevost que
icellui prisonnier, pour ses demerites, soit pillorié et en
après ce pendu comme larron. Et que se, par aucune
aventure, icellui prisonnier appelloit dudit jugement,
que par lui ne feust aucunement defferé à l'execucion
d'icellui jugement. Oyes lesqueles oppinions et veu ce
present procès, icellui mons. le prevost, en la presence
des dessus nommez sire Guillaume Brunel et maistres Robert
Broisset, Andrieu Le Preux, Martin Double, Guillaume
Drouart, Dreux d'Ars, Nicolas Chaon, Ernoul de
Villers et Pierre de Fresnes et, par leur conseil, condempna
icellui prisonnier, en son absence, à estre pillorié
et pendu, comme dit est dessus.
OUQUEL JOUR, par le commandement dudit mons. le
prevost, icellui Estienne Josson fu fait mener ou pillory
ès hales, et illec tourné en la maniere acoustumée, et
d'illec mené à la justice; auquel lieu, lui estant à son
derrenier tourment, icellui prisonnier, après ce qu'il ot
perseveré et continué ès confessions par lui ou jour d'uy
faites, en la presence de honorable homme et sage maistre
Jehan Riole, procureur du roy nostre sire en la chambre
des generaulz, Hutin de Ruit, examinateur, etc. et
Aleaume Cachemarée, commis dudit mons. le prevost
à estre presens audit jugement faire executer. Lequel
prisonnier estant en la fin de ses jours et après ce qu'il ot
fait ses prieres, orisons et recommendacions à Dieu, congneut
et confessa, en augmentant les confessions par lui
ou jour d'uy faittes, que environ Noël derrenierement
passé, pou avant ou après, autrement du jour n'est record,
il lors estant en très grant neccessité et povreté de son
estat et chevance, et pour avoir et recouvrer finance,
fist, semblablement que dit est dessus, passer en son nom
par Jehan de La Noë et Pierre Le Guïant, notaires dudit
Chastellet, une quittance, et aussi fist par l'un d'iceulz
escrire, sanz signer de leurs seings manuelz et sanz date,
une obligacion par laquele Almaurry Noël, carrier, demourant
à Gentilly, est tenuz et obligiez envers messire
Florimont de Guise, chevalier, en la somme de IIJcXXXV 
frans, pour vente, bail et delivrance de vint milliers de
fer par lui venduz, à païer ladite somme à la Saint Jehan
prouchainement venant, et de laquelle somme rendre et
restituer Richart des Sertaux, bourgois de Paris, nommé
et escript oudit brievet, est plege et respondant, sanz le
sceu ou congié d'iceulz Almaurry et de Sertaux ne qu'ilz
fussent aucunement prins, mais il mesmes qui parle contrefist
de sa main les seings manuelz d'iceulz notaires, et
y mist la date, par le moïen que dit et exprimé a cy-dessus
en sa premiere confession. Et lesquelz XXm de fer, il,
par le moïen dudit Tanquere, qui les vendi en ycellui
temps audit Jehan Le Clerc, receut dudit Jehan Le Clerc
 IJcLX frans à une fois, partie en or et l'autre en monnoye,
de laquele somme il païa audit Tancre pour son courtage
 V francs et du residu d'icelle somme s'est amesnagié,
vestu et ordené, lui et sa femme, et gouverné son mesnage,
et aussi s'est acquittié en plusieurs lieux là où il devoit.
Et dit que de present il ne scet en tout le monde argent
ou or qui soit sien, ailleurs que en son coffre, en sa maison,
et XIJ escuz d'or qu'il a de present sur soy ou fons de
ses brayes.
Congneut aussi que par compte fait deux ans a et plus
et au temps et date d'une obligacion qui est par devers
lui en laquele est contenu que Jehan de Reneufves, demourant
à l'Estoile et au Croissant en la Cité de Paris, est
son tenuz et obligiez en la somme de XX frans, icellui de
Reneufves estoit lors son tenu en la somme de XXX frans
comprins ens ladite obligacion, ne scet il qui depose s'il
lui a de ce depuis aucune chose païé, car, de present, il
n'en est pas record. Et autre chose ne plus ne voult ycellui
Estienne Josson confesser. Et, pour ce, incontinent
le jugement cy-dessus dit contre lui prononcié d'estre
pendu, fu executé en l'an et Xe jour de may dessus diz.
Commissaire sur les biens maistres Nicolas Bertin et
Jehan Fouquere, appelez avec eulz Jehan Filleul, lieutenant
du receveur de Paris, et yceulz XIJ escuz bailliez
audit Filleul, si comme par sa cedule appert.
 AL. CACHEMARéE.

L'AN DE GRACE mil CCCIIIJxx et onze, le mercredi Xe 
jour d'avril, en jugement sur les carreaux du Chastellet
de Paris, pardevant mons. le prevost, presens maistres
Jehan Truquan, lieutenant dudit mons. le prevost, Dreux
d'Ars, auditeur, Pierre de Lieviller, advocat en parlement,
Andrieu Le Preux, procureur du roy, Robert de
Tuillieres, Nicolas Bertin, Jehan de Tuillieres et Jehan
Fouquere, examinateurs, et Guillaume Le Madre, procureur
de la court de la royne, fu attaint et fait venir des
prisons dudit Chastellet Jehannin Le Doyan, tenneur, demourant
en la Tannerie à Paris, prisonnier detenu oudit
Chastellet pour ce que au Pot d'Estain en Beaurepaire où
il et Simonnet Le Doyan, son frere, buvoyent ensemble,
ilz ont prins et emblé deux tasses d'argent et icelles muciées
soubz un banc, en denyant que icelles ilz eussent
eues.
Lequel prisonnier, juré aus sains Euvangiles de Dieu
dire verité de ce que dit est et autres choses qui lui seroit
demandées, et après plusieurs denegacions et variacions
sur ce par lui faittes, congneut et confessa que ou
jour d'yer, de relevée, en buvant lui et sondit frere oudit
hostel du Pot d'Estain attendant que un cousturier qui
demeure assez près dudit hostel du Pot d'Estain venist
boire avec eulz, et qu'il le païast de son salaire et peine deservie
en faisant sa robe, vit et apperceust que sur le bort
du puis dudit hostel du Pot d'Estain estoient deux tasses
d'argent esqueles avoit de l'eaue, et que nul ne se prenoit
garde desdites tasses; et pour doubte qu'il ot qu'elles
ne cheissent ou puis, print icelles deux tasses et les mist
soubz son mantel, se vint asseoir à la table où sondit frere
estoit, et auprès de lui contre le bout d'un banc où il
se assist, mist iceulz hennaps sanz le sceu de sondit frere.
Lesquelz, si tost comme il oy que la dame et gens dudit
hostel les demandoient, il bailla et enseigna, et dit que
son entencion estoit de les rendre avant qu'il partist de
la taverne, jà soit ce que l'en ne les lui eust aucunement
demandées.
CE FAIT, par l'advis des assistens, fu incontinent mander
le seigneur ou dame de l'ostel du Pot d'Estain dessus
dit, lequel absent, et presente Marie, femme Jehan Le
Breton, jurée en la presence dudit prisonnier, qui aucunement
ne se voult rapporter en elle, icelle femme dist
et afferma par serement que ou jour d'yer, de relevée,
en son hostel elle vit lesdiz deux prisonniers à li monstrez
qui demanderent à boire chopine de vin à XXXIJ  d. le
sextier; ausquelz elle fist traire chopine, et devant eulz
mist et assist icelle, et leur bailla un petit hennap d'argent
pour boire leur vin et en après ala en sa cuisine
veoir que sa chamberiere faisoit, se sa loissive couloit et
aussi se elle netteyoit sa vaisselle de cuisine, comme commandé
li avoit, et au retour que elle fist vit et apperceust
icellui Jehannin Le Doyan qui descendoit hastivement des
degrez par où l'en monte en sa chambre, et s'en ala seoir
à son escot, et incontinent espandi ladite chopine de vin
et en demanda avoir une autre chopine de vermeil, que
elle qui parle leur ala traire et mist au devant d'eulz. Et,
incontinent, elle ala veoir en sa chambre et trouva que
de IIIJ hennaps d'argent que elle avoit laissiez sur son
coffre, quant prinz avoit la tasse par elle mise au devant
d'iceulz prisonniers, n'en avoit mais au lieu que deux, et
que aussi l'en avoit enfardelé sur son lit une coultepointe,
que l'en avoit tirée jus de la perche où mise et pendue
l'avoit.
Et dit, sur ce requise, que quant elle vit icellui Jehannin,
prisonnier, descendre de sa chambre, elle n'osa
mot dire, pour doubte qu'elle ot qu'il ne la ferist d'une
dague qu'il avoit pendue à sa poitrine, et jusques à ce
que en son hostel eut des hommes dont il n'en y avoit
lors aucuns; mais, assez tost après, survint oudit hostel
Perrin Des Guerres, sergent à verge du Chastellet, auquel
elle se complaigny de ce que dit est; et lors ala
icellui Perrin Des Guerres devers ledit Jehannin, prisonnier,
lequel il fist lever de là où il estoit assis et, en ce faisant,
cheirent icelles deux tasses d'argent entre les piez
dudit prisonnier, lesqueles ilz releverent; et atant furent
yceulz prisonniers par ledit sergent amenez ou Chastellet,
ouquel ilz sont à present. Et dit que tele est la verité et
non autre, sanz ce que par elle ou saditte chamberiere
icelles deux tasses d'argent eussent aucunement esté mises
sur le puis dessus dit proposé par icellui prisonnier.
OYE LA DEPOSITION de laquele femme, avec les variacions
et denegacions faittes plusieurs fois par ledit Jehannin
Le Doyan, prisonnier, et sa confession faitte en après,
ce qu'il nye les avoir prinses que pour rendre à la dame,
attendu aussi que aus graces faittes pour cause de la nativité
 mons. le Dauphin qui à present est, icellui Jehannin,
lors estant prisonnier ou Chastellet, et accusé
d'avoir mal prins et emblé un mantel dont il avoit esté
trouvé saisi, fu par lesdites graces delivré et mis hors de
prison, ce que par les assistens nous est tesmongnié qu'il
est homme oyseux et qui ne veult ouvrer, dit fu et deliberé
par l'oppinion desdiz conseilliers, que pour savoir
par sa bouche la verité comme prins avoit lesdites deux
tasses d'argent et aussi des autres crimes et deliz par lui
faiz, il feust mis à question. Oyes lesqueles oppinions et
veu ce present procès, ledit monseigneur le prevost le
condempna à ce.
EN ENTERINANT lequel jugement, icellui Jehannin Le
Doyan, prisonnier, fu de rechief attaint et fait venir en
jugement; auquel par ledit mons. le prevost fu dit que
desdites accusacions il deist verité, ou l'en lui feroit dire
par sa bouche et seroit questionné. Lequel prisonnier, et
par serement, ne voult autre chose congnoistre que dit a
cy-dessus. Et, pour ce, fu fait despouillier tout nu, mis,
lié et estendu à question sur le petit tresteau, et avant
ce que sur lui feust jettée point d'eaue, icellui prisonnier
requist instanment qu'il feust mis jus de ladite question
et qu'il diroit verité d'iceulz hennaps par lui prins et
autres plusieurs larrecins par lui faittes et commises. Et,
pour ce, fu mis hors d'icelle question, mené chauffer en
la cuisine en la maniere acoustumée, et en après ramené
en jugement sur les carreaux dudit Chastellet, ouquel
lieu, sanz aucune force ou contrainte, il congneut les
choses qui ensuïent:
C'EST ASSAVOIR que, deux mois avoit ou environ, que
lui et sondit pere burent en l'ostel et taverne du Grant
Godet en la Vennerie, il, par le commandement de sondit
pere, mal print et embla un hennap de madre, qu'ilz
vendirent sur le Pont de Paris, ne scet à qui, IIJ sols par..
Item confessa que, environ cinq ou VJ jours après, que
il et sondit pere buvoient en une taverne à la porte Baudoir,
lui et sondit pere mal prindrent et emblerent, en ladite
taverne, un autre hennap de madre qui estoit sur
une table, lequel hennap sondit pere vendi, ne scet à
qui ne combien.
Item confessa que, en vendenges derrenierement passées,
lui et sondit pere burent en l'ostel et taverne de
Guïot Le Breton, demourant en la rue de Beaurepaire, à
l'enseigne du Pot d'Estain, ouquel hostel ilz prindrent et
emblerent une robe sengle de drap gris à usage de femme,
qui estoit enmi l'ostel sur le lit de la chamberiere, une
paelle d'arain qui estoit en la cuisine et un hennap de
madre qui estoit sur une table, lesqueles choses sondit
pere et lui vendirent, IJ ou IIJ jours après, en la Frepperie,
ne scet à qui, XVJ sols par. que sondit pere receut.
Item confessa que lui et le dessus nommé Simonnet Le
Dean, son frere, burent ou jour d'yer en l'ostel dudit
Guïot; ouquel hostel, pendant ce que la dame d'icellui ala
traire le vin ou celier, icellui Jehannin, prisonnier, sanz
le sceu ne consentement dudit Simonnet, son frere, monta
en l'une des chambres dudit hostel et, en unes almaires
qui estoient en ladite chambre, print et embla deux tasses
d'argent, et, en une autre chambre, une coultepointe
blanche, desquelz larrecins ladite dame se aperceut, et,
pour ce, ala querir un sergent; lequel vint tantost oudit
hostel, trouva entre les piez dudit Jehannin lesdites
deux tasses d'argent, et la coultepointe au bout des degrez
dudit hostel.
Item confessa que, XV jours a ou environ, que sondit
pere et lui burent oudit hostel, sondit pere print et embla
oudit hostel une chopine d'estain, à son sceu, laquele
chopine sondit pere vendi, ne scet à qui ne combien.
Item confessa que, oudit temps, sondit pere et lui burent
en la taverne des Connins à la porte Baudoir, ouquel
hostel icellui Jehannin, par le commandement de
sondit pere, print et embla trois escuelles d'estain qui estoient
sur une fourme, lesqueles escuelles sondit pere
vendi, ne scet à qui ne combien.
Item confessa que oudit larrecin un nommé Perrin Le
Gueynier, demourant en l'ostel de sa mere, poissonniere,
en la rue Garnier-Saint-Ladre, estoit present et en leur
compaignie, et en estoit coulpable et consentant.
Item confessa que, environ Quaresme prenant derrenierement
passé, lui et ledit Perrin burent en une taverne à
l'enseigne du Pot d'Estain, près de la boucherie Saint-Martin,
ouquel hostel ledit Perrin print lors une quarte
d'estain, qu'il vendi IIIJ sols par. à un potier d'estain,
demourant à la porte Baudoir.
Item confessa que lors ledit Perrin print et embla en
l'ouvrouer dudit tavernier, qui est freppier, une courte
houppelande de drap pers, laquele ycellui Perrin a de
present vestue, de laquele houppelande icellui Jehannin
a eu pour sa part VIIJ deniers par..
Item confessa que, mardi derrenierement passé, ot VIIJ 
jours, en la ville d'Amiens lui et ledit Perrin prindrent et
emblerent en un hostel de ladite ville, c'est assavoir ledit
Perrin un court mantel de drap violet, qu'il a de present
vestu et icellui Jehannin, deux escuelles, qu'ilz apporterent
à Paris et les vendirent samedi derrenierement passé,
 VIIJ blans à une comporterresse, qu'il ne congnoist.
Item confessa que, trois sepmaines a ou environ, en la
rue Gieffroy-Lengevin, en une taverne où lesdiz Jehannin
et Perrin buvoient, fu par ycellui Perrin prins et emblé
une petite sainture d'argent à une boucle mordant et
deux cloz d'argent, laquele sainture icellui Perrin vendi
sur le Pont de Paris XJ sols par. qu'ilz ont despenduz en
alant à Amiens derrenierement.
Item confessa que, en l'ostel d'un fruitier demourant au
dessus de Sainte-Croix à l'enseigne du Greil, sondit pere
et lui prindrent et emblerent un hennap de madre, que
ledit prisonnier vendi en la presence de sondit pere à
une porteresse alant parmi la ville, VIJ sols par..
Item confessa que, depuis et assez tost après, en une
petite taverne près de la rue aus Juifs, il mal print et
embla une petite sainture à boucle et mordant d'argent
qu'il vendi V sols par. à une porterresse de frepperie.
Item confessa que, IIIJ ou V jours avant Quaresme
prenant derrenierement passé environ l'Annunciacion,
lui et ledit Perrin prindrent et emblerent un court mantel
sengle de drap pers qui pendoit à une perche à la
Truye-qui-Fille en la rue Garnier-Saint-Ladre, lequel
mantel ycellui Perrin vendi depuis VIJ sols par. qu'ilz
ont despenduz ensemble.
Item confessa que ce jour, sur la nuit, en une taverne
au coing de Saint-Nicolas-des-Champs où lesdiz Jehannin
et Perrin buvoient, ycellui Jehannin print et embla un
plat et une saliere d'estain, lequel plat il vendi IIIJ sols
 par. à une comporteresse, et la saliere ledit Perrin getta
sur un fumier.
Item confessa que, en ce present Karesme, en la taverne
de la Herce, où lesdiz prisonniers et son pere buvoient
prindrent et emblerent une courte houppelande de pers
doublé de violet que sondit pere vendi depuis VIJ  s.  par. 
à une comporterresse, dont il a eu à sa part IIJ sols
 IIIJ  d..
Item confessa que, avant Quaresme prenant derrenierement
passé, lesdiz Jehannin et Perrin estans ensemble en
une taverne, ne scet en quel lieu, fu par icellui Perrin
monstré audit Jehannin un hennap d'argent que icellui
Perrin avoit en son seing, et lequel il disoit lui avoir esté
baillié et vendu par sa mere XXV  s.  par..
Item confessa que, avant la Chandeleur derrenierement
passée, environ vespres, en la rue Simon Le Franc sur
l'establie d'un cousturier print et embla un blanchet
fourré de penne et de fustenne, lequel blanchet il muça
lors soubz son mantel et icellui vendi depuis à un frepier
en plain marchié IX sols par..
Item confessa que, environ XV jours avant Quaresme
prenant derrenierement passé, en une taverne en la rue
Gieffroy-Lengevin où ledit prisonnier et sondit pere buvoient,
prindrent et emblerent en la despense dudit hostel
une tasse d'argent en deux pieces et liée en un petit
drapelet, laquele tasse sondit pere a vendue sur le Pont à
plusieurs foiz et parties, l'une VIJ  s.  VIIJ  d., l'autre IIIJ  s. 
et l'autre IIJ sols, et tant qu'il en receut XXVIJ sols VJ 
deniers.
Item confessa que, IIJ moisaou environ, en l'ostel
d'un mareschal tavernier demourant au coing de Mauconseil
où ledit Jehannin et son pere buvoient, ilz prindrent
et emblerent une houppelande de drap vert fourrée
de penne noire, laquele sondit pere vendi XVIJ sols et
n'en ot oncques rien.
Item confessa que, tantost après Noël derrenierement
passé, que lui et sondit pere buvoient en une taverne à
l'opposite d'un mareschal en la rue Saint-Jaques, il print
et embla un mantel de moisy sangle à usage d'omme, lequel
mantel ilz ont depuis engagié en une taverne vers
la porte Saint-Victor, pour V sols qu'ilz emprunterent
dessus.
Item confessa que, en la ville de Saint-Denis, en alant
à Amiens lui et ledit Perrin burent en la taverne du Papegaut
en la chambre du seigneur, de laquele ledit Perrin
print et embla une courte houpelande sengle et deux
hennaps de madre, l'un desquelz avoit un bouillon d'argent;
laquele houpelande ledit Perrin avoit vestue et lesdiz
deux hennaps ycellui Perrin vendi VIIJ sols en un
village par deça Luserches.
Item confessa que en la ville d'Amiens où lui qui parle,
sondit pere et ledit Perrin estoient, icellui Perrin trouva
en l'ostel où ilz estoient logiez, unes vieilles chausses de
drap pers et unes bostines de cuir, lesqueles ycellui Perrin
a, de present, chaussées.
Item confessa que, avant Noël derrenierement passé,
en la taverne des Trumelieres ès hales, environ heure de
disner, lui et ledit Perrin prindrent et emblerent VJ 
vieilles escuelles d'estain, un mantel sangle à usage d'omme,
lesqueles choses furent vendues, present le pere dudit
Jehannin, XJ sols par.. Et atant fu fait remettre icellui
Jehan Le Doyan, prisonnier, ès prisons desqueles il avoit
esté attaint.
EN L'AN DESSUS DIT IIIJxx et douze, le mercredi XVIJe 
jour d'avril, pardevant mons. le prevost, lui estant en jugement
sur les carreaux dudit Chastellet, presens maistres
Jehan Truquan, lieutenant dudit mons. le prevost; Dreux
d'Ars, auditeur; Jehan de Tuillieres, Girart de La Haye,
Miles de Rouvroy, Ernoul de Villers, Robert de Tuillieres,
Hutin de Ruit et Jehan Fouquere, examinateurs, etc. 
après ce que Jehannin Le Dean, prisonnier dessus
nommé, et par serement, ot continué et perseveré sanz
aucune force ou contrainte ès confessions cy-dessus escriptes
par lui autrefoiz faites et lesqueles lui furent leues
mot après autre et affermé ycelles estre vrayes et par lui
avoir esté faites, en la fourme et maniere que escriptes
sont. Et, ce fait, par ledit mons. le prevost fu demandé
ausdiz conseilliers leurs advis et oppinions qu'il estoit bon
de faire dudit prisonnier, et s'il y avoit cause pour quoy
il deust recevoir mort. Tous lesquelz, veu l'estat et personne
dudit Jehannin Le Doyan, qui est personne aagiée
de XXIIJ ans ou environ, les multiplicacions et valeur des
larrecins par lui faittes et commises, tant de jour comme
de nuit, de fait et aguet appensé, et la traïson commise
en faisant plusieurs larrecins cy-dessus escriptes, et qu'il
est incorrigible et ne se veult chastier, mesmement que
autrefoiz a esté delivré de prison par grace à lui nagueres
faitte pour le joyeux advenement et nativité de mons. le
Dauphin pour cas criminel dont il estoit accusé et
souspeçonné,delibererentet furent d'oppinion qu'il
estoit un très fort larron et que l'en ne le povoit espargnier
qu'il ne feust executé comme lierres. Oyes lesqueles
oppinions et veu ce present procès, icellui mons. 
le prevost condempna ledit prisonnier, en son absence,
à estre executé comme larron.
Lequel jugement fu executé le vendredi Xe jour de
may mil CCCIIIJxx et douze.
Et n'avoit aucuns biens.
 AL. CACHEMARéE.

L'AN de grace mil CCCIIIJxx et douze, le mercredi VIIJe 
jour de may, en jugement pardevant mons. le prevost,
presens maistres Dreux d'Ars, lieutenant dudit
monseigneur le prevost; Martin Double, advocat; Andrieu
Le Preux, procureur du roy en Chastellet; Michiel
Marchant, Jaques Du Bois, Jehan Delcy, Oudart de
Monchauvet, advocaz oudit Chastellet; Nicolas Bertin,
Jehan Fouquere, examinateurs, etc. Jehan de La Folie,
receveur de Paris et Regnaut de Foleville, escuïer, fu
attaint sur les carreaux dudit Chastellet Oudot Guingne,
varlet servant de Cousin, escuïer de mons. de Rochechouart,
demourant en l'ostel de Laval, prisonnier detenu
oudit Chastellet, à la requeste de Perrete de Saintry
demourant en la rue de Montmartre entre la Rose et la
Doloire, pour ce, si comme elle dit, que, dimenche derrenierement
passé ot VIIJ jours, environ heure de minuit
luiet plusieurs autres ses complices rompirent son huis,
despecerent ses draps et son lit, la batirent et navrerent
en plusieurs lieux, la prindrent et emmenerent aus champs
et la congneurent charnelment oultre son gré et
volunté.
Lequel prisonnier juré aus sains Euvangiles de Dieu
dire verité des choses dessus dites et de son estat et gouvernement,
dit et afferme par serement qu'il est nez de la
ville de Chanteaux à VIIJ lieues deça Dijon, et que
tout le temps de sa vie et puiz XVJ ans ença a continuelment
suy les guerres, porté le bacinet comme varlet servant,
et servi le dessus dit escuïer par VJ ans ou environ;
et que desdites accusacions il est pur et innocent et n'en
est aucunement coulpable. Et après plusieurs variacions
et denegacions sur ce par lui faites, et en soy corrigant
d'icelles, congneut et confessa pour verité qu'il est veoir
que oudit dimenche après souper lui, ensemble un nommé
Baudet, varlet dudit Cousin, acompaigniez d'un nommé
Alain Le Ber qui par long-temps a esté ami de ladite
Perrete et aussi d'un nommé Henry Cousin, tuillier,
après ce qu'ilz se furent esbatuz par long temps en la
court dudit hostel de Laval, et à la priere et requeste dudit
Alain, se partirent dudit hostel tous quatre, chascun
garni d'un grant coustel, pour eulz en aler esbatre en la
ville; et en passant pardevant la maison d'icelle Perrete,
fu lors par icellui Alain hurté moult fort, tant à l'uis d'icelli
hostel comme aux fenestres, et tant hurta et fist que
l'uis et la fenestre furent rompuz et cheurent enmi la
maison d'icelle Perrete. En laquele ledit Alain, lui qui
parle et lesdiz ses compaignons et complices entrerent,
leurs couteaux nuz. Ne scet se lors par ledit Alain ou
autre elle fu batue ou navrée; car ilz n'y veoient goute,
jà soit ce qu'il oïst bien que elle crioit et se plaignoit
moult fort; et tant que finablement icelle Perrete fu par
eulz tous quatre ensemble menée sur les fossez de la ville
de Paris vers la porte Montmartre, et en la menant fu
par icellui Alain batue du plat de son couteau. Et eulz
quatre estans sur lesdiz fossez avec ladite Perrete, il qui
parle print icelle Perrete par le bras, la mena de son gré
et volunté assez loing d'ilec, ouquel lieu, sans aucune
force ou contrainte, il ot compaignie charnele à elle une
foiz seulement sur lesdiz fossez, sanz la batre ou vilener
aucunement. Et d'ilec la ramena vers les autres ses compaignons,
par lesquelz elle fu ramenée en sadite chambre.
En laquele, durant le temps que ledit Alain ala quere en
la ville une quarte de vin pour eulz boire, il, de rechief,
ot une foiz compaignie charnele à elle. Ouquel hostel,
après ce que ledit Alain se fu couchié ou lit d'icelle Perrete,
il et les autres compaignons se partirent dudit hostel
et s'en alerent chascun couchier là où bon leur sembla
et il qui parle ala en l'ostel de sondit maistre, sanz ce
que par lui ou autres de sesdiz compaignons laditte Perrette
feust tenue par les cheveux, ne fait autre force
quelconque. Et de tout ce se rapporte en la depposicion
d'icelle Perrete par laquele il veult prendre droit pour
toutes preuves, pourveu que elle jure dire verité sur ce
en sa presence.
APRèS LESQUELES choses ainsi faittes, le samedi ensuiant,
en jugement sur les carreaux dudit Chastellet, pardevant
 mons. le prevost, presens messire Baudes de Vauviller,
chevalier; maistres Guillaume Porel, conseillier du
roy nostre sire en parlement; Jehan Truquan, lieutenant
dudit mons. le prevost; Dreux d'Ars, auditeur; Martin
Double, Guillaume Drouart, advocaz; Andrieu Le
Preux, procureur du roy nostre sire en Chastellet; Jaques
Du Bois, advocat illec; Miles de Rouvroy et Hutin
de Ruit et Jehan Fouquere, examinateurs, etc. et Guillaume
de La Croix, advocat en la chastellerie de Montlehery,
fu mandée et faitte venir Perrete de Saintry prisonniere
dessus nommée, laquele jurée aus sains Euvangiles
de Dieu de dire verité des choses dessus dites, et,
en la presence dudit Oudot prisonnier, qui de toute l'accusacion
contre lui faitte se rapporta, comme autrefoiz
avoit fait, en la deposicion d'icelle Perrete et par icelle
seulement voult prendre droit, congneut et confessa en
la presence dudit prisonnier que par un an ou environ
elle a esté amie par amours d'un nommé Alain Le Ber,
barbier, prisonnier à present en la court de l'official, et
duquel, pour ce que de present et puis deux mois ença,
elle s'est departie de sa compaignie et le laissié de tous
poins afin qu'il ne l'acompaignast aucunement, et pour
soy retraire de son pechié de fille de vie, ouquel elle
avoit esté par long temps, s'estoit de nouvel et environ
Pasques derrenierement passées un pou après promiseencouvenencié
et fiancé pour et en tiltre et nom de mariage
à ... . Et qu'il est verité que dimenche derrenierement
passé ot VIIJ jours, environ XIJ heures de nuyt
elle qui estoit lors couchiée en sa chambre près de ladite
enseigne de la Rose, oy hurter aus fenestres de sadite
chambre très-fort, et telement que icelles fenestres qui regardoient
et estoient dessus son lit cheurent sur sondit lit,
en disant bien esfréement:«Ouvrez! ouvrez!»Et, pour
ce, se leva elle qui parle bien hastivement, vesti une
simple cotte et vint au bout des degrez en hault de sadite
chambre contre un huis qui estoit plastré et seellé, et oy
que moult esfréement on hurtoit à son huis, et tant que
ycellui son huis fu rompu en pieces, et entrerent et monterent
amont ycelle chambre quatre compaignons qu'elle
apperceut bien, dont ledit Oudot estoit l'un, Alain Le
Ber, barbier, l'autre, Henry Cousin, tuillier, et un autre
compaignon qu'elle a oy nommer Baudet, ne scet son
surnom, les autres; lesquelz estoient chascun garni d'un
grant coustel, qu'il avoient saché et tenoient tous nuz
en leurs mains, et sercherent ycelle sa chambre, mirent
du feurre du lit en la cheminée et le alumerent. Et quand
ilz ne trouverent pas elle qui parle en laditte chambre,
ycellui barbier vint aus degrez d'icelle et monta au bout
d'iceulz où elle qui parle estoit, tenant sondit couteau
nu, dont il cuida et se efforça ferir d'estoc elle qui parle,
mais elle qui parle destourna ycellui cop, et tant que
ycellui barbier fery l'uis plastré, auquel elle qui parle
estoit appuyée. Et d'icellui mesme cop cheut ycellui
barbier tout aval les degrez, sondit couteau nu en sa
main, et lui cheut, remonta lesdiz degrez, vint à elle qui
parle, print icelle par le colet de la robe, le tira aval lesdiz
degrez tant que elle qui parle et lui cheurent tout au
plus bas desdiz degrez et, elle et ledit barbier ainsi
cheutte, fu navrée par iceulz barbier, ledit Oudot et
lesdiz deux autres compaignons en deux lieux, c'est assavoir
en la jambe et ou bras et avec ce la ferirent et
donnerent plusieurs cops orbes, et tient que ledit barbier
lui fist lesdites deux playes et les autres lesdiz cops
orbes. Et, ce fait, prindrent elle qui parle et lui dirent
que ilz la emmeneroient aus champs là où ilz la congnoistroient
charnelment chascun l'un après l'autre à
leur plaisir; à quoy elle qui parle repliquoit et disoit
que non feroient; mais ilz lui disoient que se elle n'y venoit
ilz la tueroient, et en ce disant et tenant elle qui parle,
tousjours la menoient vers la bastide de la porte de Montmartre
et disoit icellui barbier que il la menroient au
drapelet, et ainsi amenerent elle qui parle jusques sur les
murs de Paris, vers ladite bastide, par dedens la ville. Et
eulz estans sur yceulz murs, dist ledit Oudot à elle qui
parle qu'elle venist à part avec lui, et il la harigoteroit;
et elle qui parle dist que non feroit, en soy esforçant de
son povoir de elle eschaper de leurs mains et eulz destourner
qu'ilz ne la congneussent charnelment; mais icellui
Oudot qui tenoit sondit couteau nu, prist elle qui
parle par une main et plusieurs cops du plat d'icellui
couteau fery elle qui parle, et tant que, ainsi en la batant,
il l'a mena assez loingnet des autres trois compaignons,
et là se efforça de mettre à terre elle qui parle, et
tant que il lui mist par force. Et pour ce que elle qui
parle se demenoit et debatoit les piez et mains, afin que
ycellui Oudot qui se efforçoit de la charnelment congnoistre
ne la congneust, et que icellui Oudot ne povoit
fere d'elle qui parle sa volunté, combien que depuis que
elle fu par ledit Oudot mise à terre, icellui Oudot la
ferist et navrast de son couteau ès fesses, icellui barbier
vint à elle qui parle ainsi estant à terre, et la print par les
cheveux, et dist que ledit Oudot la harigoteroit. Et tant
par ce que icellui barbier la tenoit moult fort par lesdiz
cheveulx, dont il la bleçoit moult, comme pour ce que
elle estoit jà moult traveilliée et ne se povoit bonnement
revenger contre eulz deux, congneut icellui Oudot elle
qui parle charnelment une foiz, ledit barbier tenant touzjours
en ce faisant les cheveux d'elle qui parle. Et quant
icellui Oudot ot d'elle qui parle ainsi fait sa volunté,
et que elle qui parle fu relevée, vint à elle ledit Baudet
qui dit qu'il la harigoteroit aussi et de tout son povoir
s'en efforça, mais il ne pot pour la grant defense que elle
qui parle mist au contraire. Et par plusieurs fois en celle
place, après ce que ce que dit est fu ainsi fait, requist
et pria elle qui parle ausdiz compaignons qu'ilz l'en laissassent
venir en son hostel, mais il lui dirent que non feroient
jusques à ce que elle leur eust promis que jamais
dudit cas riens ne leur demanderoit. Et tant pour le desir
que elle avoit de retourner en sadite chambre, comme
pour estre hors des mains des dessus diz, leur promist par
force, pour ce que ilz la menaçoient de tuer et de jetter
en l'eaue des fossez et batre se ainsi ne le faisoit, que jamais
riens ne leur en demanderoit. Et après ramenerent
elle qui parle en sadite chambre, en laquele sa chambre
ycellui Baudet se efforça moult de congnoistre elle qui
parle charnelment, la jetta en la ruelle de son lit où ilz
furent eulz deux bien le quart d'une heure, ledit Baudet
touzjours soy efforçant d'entrer ès jambes d'elle qui parle
pour la charnelment congnoistre et batant et freant de la
pamme et des poins elle qui parle, laquele, en soy revengant
et debatant, fu si floibe que elle ne se pot plus aider
et falu qu'elle souffrist dudit Baudet que, malgré qu'elle
en eust, qu'il la cogneust charnelment. Et, après, fit ledit
barbier coucher elle qui parle qui moult estoit affebloyée
en son lit, et en sondit hostel et se coucha avec elle qui
n'avoit povoir de nulle resistence mettre au contraire.
Lequel ot compaignie charnele une foiz à elle qui parle,
et tant que quant tout ce fu ainsi fait, il estoit près de
jour. Et ce fait, se leva ledit barbier, et tous quatre s'en
alerent ensemble et afferma par serement le fait estre
avenu et les excès crimes et deliz et force par icellui
prisonnier, et les autres ses compaignons et complices en
ceste partie avoir esté commis et perpetrez en sa personne
par la forme et maniere qu'il est cy-dessus dit et
escript.
ET, CE FAIT, par ledit monseigneur le prevost fu demandé
audit Oudot prisonnier se les faiz et deposicion
d'icelle Perrete estoient vrais par la maniere que confessé
et deposé les avoit. Lequel dist et afferma par serement
que sadite deposicion il ne vouloit aucune chose
dire ou corriger fors en tant que elle maintient que de
son coutel, quant il ne la povoit mettre à terre et que
elle ne vouloit souffrir qu'il eust compaignie charnele à
elle, elle fu par lui navrée et que par le dessus dit Alain
en faisant son pechié par lui en elle en la congnoissant
charnelment elle feust tenue par les cheveux de sa teste,
laquele chose il nyoit à plain et disoit que de ce il n'estoit
riens.
Et de rechief ladite Perrete fu requise et par serement
se ladite confession par elle ou jour d'uy faite estoit vraye
laquele continua et persevera en icelle comme dessus. Et
atant iceulz prisonnier et Perrete furent faiz traire à
part chascun separéement sur lesdiz carreaux.
VEUES lesqueles accusacions, confessions et denegacions
faites par une chascune des parties cy-dessus escriptes,
comme il est escript, ce que en la presence d'icelles
parties Henry Cousin prisonnier oudit Chastellet
pour le cas dessus dit et force commise en la personne
d'icelle Perrete, et lequel est rendu pour icellui cas prisonnier
à la court de l'official de Paris, pour ce que ledit
Henry est clerc, a congneu et confessé par serement qu'il
oudit jour de dimenche derrenierement passé ot VIIJ jours
en la compaignie de Alain Le Ber et autres complices
cy-dessus nommez se partirent de nuit de l'ostel du maistre
dudit Oudot, et à la requeste dudit Alain alerent en
entencion de rompre l'uys d'icelle Perrete et de la prendre
pour avoir sa compaignie charnele et que, pour ce
que icelle Perrete ne leur voult ouvrir son huys, ilz
rompirent icellui. Et leens fu par ledit Alain batue et
navrée, et, en après, par eulz tous IIIJ menée sur les fossez
vers la porte de Montmartre, ouquel lieu il vit ledit
Oudot qui print icelle Perrete, dist qu'il la harigoteroit
ou qu'il la batroit pour ce que elle estoit refusant d'acomplir
sa volunté, et tant de ce parlerent ensemble que
icellui Oudot et un autre d'iceulz quatre compaignons,
n'est record lequel, la trairent assez loings d'eulz et de la
place où ilz estoient; mais qu'ilz firent lors il qui parle
ne scet, pour ce qu'il n'estoit pas present. Vit aussi et oy
ladite Perrete, quant elle fu retournée, qui moult fort se
complaignoit et plouroit et requeroit très instanment audit
Alain qu'il la laissast aler en sa maison. Et finablement
eulz tous IIIJ ramenerent icelle Perrete en sondit hostel,
ouquel ilz burent ensemble d'une quarte de vin que ala
querre ledit Alain. Et en après ce que icellui Alain se fu
couchié ou lit d'icelle Perrete, il qui parle se parti dudit
hostel et s'en vint couchier en sa chambre, sanz ce qu'il
qui parle fist ou dist à ladite Perrete aucune injure ou
villanie quelconques. Attendu l'estat et personne d'icellui
prisonnier qui est povre varlet; la poursuite que fait
icelle Perrete; le cas qui est de très-mauvais fait appensé,
de traïson et aguet de nuit et par force et hayne machinée
de grant temps; que freschement, c'est assavoir le
lendemain du cas avenu, ladite Perrete se vint complaindre
à justice de la force dessus dite, en laquele elle, puis
icellui temps, a perseveré, et d'iceulz quatre complices
fait emprisonner les IIJ ; que ledit Oudot prisonnier nye la
force et navreuse faitte à ladite Perrete, jà soit ce qu'il
confesse la compaignie charnele, laquele chose ne se puet
verifier que par sa bouche; dit fu et deliberé par iceulz
conseilliers que il estoit expediant pour le bien de justice
et afin d'en savoir la verité par sa bouche, qu'il feust mis
à question, et que s'il confessoit ycelle force, que l'en ne
le povoit espargnier que il ne feust executé comme ravisseur
de femmes, c'est assavoir trainé et pendu. Oyes lesqueles
oppinions et veu ce present procès, ledit mons. le
prevost commanda icellui prisonnier estre mis à question,
qui le fu en sa presence et des dessus nommez conseilliers,
sur le petit et le grant tresteau et requist que hors d'icelle
il feust mis et il diroit verité. En laquele question et hors
d'icelle, après ce qu'il ot esté chauffé en la cuisine en la
maniere acoustumée et ramené en jugement sur lesdiz
quarreaux, icellui prisonnier, sanz aucune force, congneut
et confessa que pour ce que ladite Perrete, quant
il l'ot traite arriere des dessus diz compaignons, pour ce
que elle ne vouloit souffrir qu'il eust compaignie charnele
à elle, il tira et sacha son badelaire qu'il portoit,
duquel il feri ladite Perrete plusieurs coups, n'est record
s'il la navra ou non, et que, en ce faisant, afin d'avoir aide,
il appela l'un d'iceulz ses compaignons, ne se recorde se
aucuns d'iceulz vindrent à lui ne aussi s'ilz prindrent ou
tindrent laditte Perrete par les cheveux, pour la grant
ardeur qui estoit en lui d'avoir la compaignie charnele
d'icelle Perrete, laquele il ot lors. Et, depuis ce, li fist
promettre et jurer que jamais rien ne li en demanderoit.
Et atant fu icellui prisonnier remis en sa prison.
OYE laquele derreniere confession faitte par icellui
prisonnier, ledit mons. le prevost demanda aus dessus diz
conseilliers leurs oppinions qu'il estoit bon de faire dudit
prisonnier et quele justice ou punicion en devoit estre
prinse. Tous lesquelz furent d'oppinion, comme dit est
dessus, qu'il avoit commis force publique et ravissement
en tant qu'il avoit eu la compaignie charnele d'icelle
Perrete contre son gré et volunté, et que l'en ne le povoit
ou devoit espargnier qu'il ne feust trainé et pendu
pour ceste cause. Oyes lesqueles oppinions et veu ce
present procès, icellui prisonnier fu par ledit mons. le
prevost condempnez et en sa presence à estre executé
comme tel.
OUQUEL jour, après ce que ledit prisonnier ot esté
trainé sur les carreaux au devant du Chastellet et qu'il
fu à la justice à son derrenier tourment et aussi qu'il ot
perseveré ès confessions par lui aujourd'uy faites en la
presence de moy Aleaume Cachemarée, clerc dudit
monseigneur le prevost commis par lui à estre present à
l'execucion dudit jugement faire, icellui Oudot congneut
et confessa que au partir qu'il fist de l'ostel et chambre
d'icelle Perrete, et que ledit Alain se fu couchié ou lit
d'icelle Perrete et en prenant congié d'iceulz pour s'en
venir gesir environ le point du jour chiex sondit maistre,
il, par mauvaise temptacion, mal print et embla soubz le
chevez du lit d'icelle Perrete une chemise courte neuve
à usage d'omme, qui estoit illec, laquele il a depuis ce
donnée à un de ses compaignons varlet de sondit maistre,
pour ce que icellui varlet n'en avoit aucune. Et en cest
estat et perseveracions icellui Oudot fina ses derreniers
jours à ladite justice.
Et n'avoit aucuns biens.
 AL. CACHEMARéE.

L'AN DE GRACE MIL CCCIIIIxx ET DOUZE, le samedi
 IIIIJe jour de may, en jugement sur les carreaux du
Chastellet, pardevant maistre Dreux d'Ars, lieutenant de
 mons. le prevost, presens maistres Miles de Rouvroy et
Jehan Fouquere, examinateurs, etc. fu attaint des prisons
dudit Chastellet, Jehannin Dart, varlet Jehan de La
Barre, varlet de chambre de mons. de Berry, si comme
l'en dit, prisonnier detenu oudit Chastellet, à la requeste
de noble et puissant seigneur mons. le connestable,
pour ce, si comme l'en dit, que dudit mons. le connestable
il a dit paroles injurieuses et diffamables et aussi pour
souspeçon d'avoir mal prins et emblé certaine boucle et
cloux d'argent d'une sainture et de certains petis boutons
d'argent dorez, dont il a esté trouvé saisi.
Lequel prisonnier juré aus sains Euvangiles de Dieu
dire verité sur les choses dessus dites et autres qui lui
seroient demandées, dit et afferme par serement qu'il est
nez de la ville de Redonviller près de Braine à VIJ lieues
de la ville de Troyes, et que par environ un an et demi
a, il a servi en l'ostel dudit mons. le connestable comme
varlet et serviteur d'un nommé Jehannin Guespin,
familier d'icellui mons. le connestable; et pendant icellui
temps a oy dire à un nommé Thiebaut, barbier et familier
dudit mons. le connestable, que ycellui Guespin
avoit gaignié de lui environ cinq cens frans de l'argent
qui estoit audit mons. le connestable. Et aussi a oy dire
depuis audit Guespin que icellui Thiebaut lui devoit encore
de XL a L frans, et que s'il le trouvoit à son dessus,
il le paieroit une foiz, voulsist ou non. Du service duquel
Guespin il s'est partiz puis mi-quaresme derrenierement
passé. Et est voir que en un certain jour, de relevée,
après Pasques derrenierement passées, ainsi comme il estoit
alez esbatre en l'ostel dudit mons. le connestable, fu
par ledit Thiebaut, barbier, tenu à paroles de l'estat dudit
Guespin, et tant de ce pourparlerent ensemble et fu
par icellui Thiebaut enquis qu'il lui dist que il avoit oy
dire audit Guespin que icellui barbier lui devoit XL ou
 L frans, et que s'il le trouvoit à son dessus, qu'il s'en feroit
païer. Et aussi lui dist que sondit maistre et lui estans
logiez deux mois a ou environ en l'ostel des Becques
près de Saint-Magloire, oy dire audit Guespin que une
foiz mons. le connestable avoit esté en male grace et amour
de nosseigneurs les ducs de Berry et de Bourgongne, et
que se aucun d'eulz l'eussent peu lors tenir, qu'ilz li eussent
fait amender ce qu'il leur avoit meffait, et que
icellui mons. le connestable avoit joué à nosdiz seigneurs
d'un faulz trait.
Congneut aussi que lui estant ou service de sondit maistre
Guespin en la ville de Saint-Malo de L'Isle au temps
que le roy estoit en la ville de Tours et eulz logiez en
icelle ville de Saint-Malo en l'ostel Raoul Le Flament,
et qu'il et autres varlez gisoient à part en une chambre à
deux liz, vit et aparceut à un matin à son descouchier
que le mordant de la sainture sur lui trouvé qui passoit
entre deux ais d'une huche, lequel mordant il tira à soy
avec toute la sainture, et icelle hors dudit coffre despeça
à un coutel, le mordant, boucle et fermeillieres d'argent
qui y estoient, et le cuir jetta laval et laissa en laditte
chambre; partie de laquele sainture boucle et fermeillieres
d'argent qui ont esté trouvez sur lui, c'est assavoir la boucle,
mordant et IIJ passans d'argent il ot à sa part, et les
autres compaignons qui avoient jeu avec lui en ladite
chambre orent l'autre partie pour leur porcion. Et
iceulz porta avec soy audit lieu de Tours en la compaignie
et service dudit Guespin son maistre et les a gardez
puis ledit temps jusques à present. Et laquele sainture il
qui parle savoit et scet estre et appartenir à Guillaume
Gastel, hospitalier, ami dudit Guespin, son maistre, qui
le lui avoit donné en sa presence. Et, depuis ce, eulz estans
en ladite ville de Saint-Malo, oy que icellui hospitalier
demandoit ladite sainture et laquele il ne lui rendi
lors aucunement, pour ce que, avant ce qu'ilz partissent
d'icelle ville de Saint-Malo, il ot descord entre ledit
Guespin, son maistre et ledit hospitalier. Et quant aus
petis boutons d'argent dorez trouvez en sa bourse, dit et
par serement que iceulz lui sont venuz d'une petite
boursete qu'il avoit et portoit sur lui, deux mois a ou
environ, qu'il despeça en la ville de Corbueil, où il estoit
alez, pour cuidier trouver maistre pour le servir. Et
dit que tele est la verité. Et atant fu fait remettre en la
prison dont il a esté attaint.
EN L'AN dessus dit, le mercredi VIIJe jour dudit mois
de may, en jugement sur les carreaux du Chastellet, pardevant
 mons. le prevost, presens maistres Dreux d'Ars,
lieutenant dudit mons. le prevost, Martin Double, advocat
du roy, Andrieu Le Preux, procureur du roy en
Chastellet, Michiel Marchant, Jaques Du Bois et Jehan
Delcy, Oudart de Monchauvet, advocaz oudit Chastellet,
Nicolas Bertin et Jehan Fouquere, examinateurs, etc. 
fu veu et leu ce present procès mot après autre et par
ledit mons. le prevost demandé ausdiz conseilliers leurs
advis et oppinions comment l'en avoit à proceder contre
lui. Tous lesquelz, veu l'estat et personne dudit prisonnier,
qui est homme oyseux et vacabond, povre varlet
et sanz service aucun, ce qu'il est par sa confession trouvé
larron et saisi de larrecin, qui est chose souspeçonneuse,
et n'est pas vraysemblable, qu'il, qui est povre homme,
eust par si long temps gardé tel argent sanz le vendre,
les paroles controuvées par lui dittes dudit mons. le connestable
qui est si grant seigneur, comme chacun scet,
nyées par ledit Guespin aujourd'uy pour ce mandé en
jugement, et que ledit prisonnier ne maintient pas que
aucun feust present quant icellui Guespin dit lesdites
paroles; ce aussi que par ledit maistre Nicolas Bertin est
tesmongnié que par la deposicion de madame de Fontenay,
de laquele icellui prisonnier a esté son familier,
li a esté tesmongnié que pour les mauvaistiez et mauvais
gouvernement dudit prisonnier que est oyseux et
ne veult aucune chose besongnier, pour commandement
que l'en li face, et aussi que il n'est pas homme de tel estat
qui doye avoir boutons d'argent dorez en garde et repost,
que sur lui sont trouvez deux anneaux d'argent
qu'il dist avoir achetez à Saint-Malo, delibererent et furent
d'oppinion que, pour savoir par sa bouche la verité
de sa vie et gouvernement et aussi d'aucuns autres crimes,
s'il les a faiz et commis, et pour chastiement, il feust mis
à question. Oyes lesqueles oppinions et veu ce present
procès, ledit mons. le prevost le condemna à ce.
EN ENTERINANT lequel jugement, après ce que ledit
prisonnier Jehannin Dart ot esté attaint en jugement et
qu'il ne voult autre chose confesser que dit est, icellui
prisonnier fu fait despouillier tout nu, mis, lié et estendu
à question sur le petit tresteau et sur le grant. Ouquel
lieu ne dehors, après ce qu'il ot esté menez chaufer en la
cuisine en la maniere acoustumée, ne voult aucune chose
confesser qui li portast prejudice, fu fait remettre en la
prison de laquele il avoit esté attaint.
EN L'AN dessus dit, le samedi XJe jour dudit mois de
may, pardevant mons. le prevost, lui estant en jugement
sur les carreaux dudit Chastellet, presens messire Baudes
de Vauviller, chevalier; maistre Guillaume Porel, conseillier
du roy nostre sire en parlement; maistres Jehan
Truquan, lieutenant dudit mons. le prevost; Dreux
d'Ars, auditeur; Martin Double et Guillaume Drouaut,
advocas et Andrieu Le Preux, procureur du roy nostre
sire en Chastellet, Jaques Du Bois, advocat illec, Miles
de Rouvroy, Hutin de Ruit et Jehan Fouquere, examinateurs,
 etc. et Guillaume de La Croix, advocat ou bailliage
de Montleheri, fu veu et leu mot après autre ce
present procès. Et, en après, fu demandé par icellui
 mons. le prevost aus dessus diz conseilliers leurs advis et
oppinions sur ce. Tous lesquelz, veu l'estat dudit prisonnier
et sa confession par laquele appert qu'il est larron,
consideré icellui qui est de très petite valeur et n'a aucune
chose plus confessé, attendu la mauvaistié par lui faite en
prenant icelle, laquele par sa confession il oy demander
et ne la rendi aucunement, que contre lui d'aucuns autres
cas l'en n'a informacion quelconques, delibererent
et furent d'oppinion que aujourd'uy il feust batu tout
nu au cul de la charrete jusques à la justice, et, illec,
à hault cry, banny à touz jours de la ville de Paris
et à dix lieues environ, sur peine de la hart. Oyes lesqueles
oppinions et veu ce present procès, ledit mons. 
le prevost condempna à ce ledit prisonnier et en sa
presence.
OUQUEL JOUR, ledit jugement fu executé et ledit cry
fait à la justice de Paris par la maniere que dit est en la
presence de moi Aleaume Cachemarée, commis de par
ledit mons. le prevost à estre present à ladite execution
faire, et autres plusieurs sergens, tant à cheval comme à
pié, et aussi du commun peuple qui illec estoit assemblé.
Et partant fu ledit prisonnier laissié aler et deslié.
Et n'avoit aucuns biens.
 AL. CACHEMARéE.

L'AN MIL CCCIIIJxx et douze, le samedi XVIIJe jour de
may, en jugement sur les carreaux ou Chastellet de
Paris, pardevant mons. le prevost, en la presence de
noble homme messire Baude de Vauviller, chevalier du
guet, et de honorables hommes et sages maistres Jehan
Truquan, Dreue d'Ars, lieutenant dudit mons. le prevost,
Miles de Rovroy, Hutin de Ruit, Jehan Fouquere,
examinateurs, et Robert Le Moine, lieutenant
dudit chevalier du guet, fu attaint et amené Guillemin
Gueroul, menestrel de guiterne et nagueres demourant
à Paris, prisonnier amené oudit Chastellet pour souspeçon
d'avoir mal prinses et emblées XIX escuelles d'estain
qu'il avoit hier muciées en un fiens de chevaulz ès marès
oultre la porte du Temple.
Lequel prisonnier examiné et interrogué par serement
tant sur son estat comme sur ce que dit est, congneut et
confessa plainement, sanz aucune force ou contrainte,
que lui qui avoit esté et encores estoit un povre et ancien
homme jadis menestrel de guiterne et demourant à Paris,
et qui long temps avoit n'avoit aucune chose gaignié audit
mestier, tant pour sa povreté comme pour son ancien
aage, comme plusieurs bonnes gens de Paris ayans congnoissance
de sa personne pevent assez savoir, s'est depuis
ce maintenu et gouverné le plus simplement qu'il a peu
et sceu, tant à frequenter en plusieurs compaignies de sa
congnoissance, comme à soy esbatre en sa povreté et gaigner
sa vie audit mestier le mielx qu'il a peu et sceu, pour
laquele povreté et lui veant qu'il estoit aagiez homs et
ne povoit doresenavant user sa vie ne espargnier aucune
chose audit mestier, s'estoit et est parti de Paris puis IIJ 
sepmaines ou un mois ou environ et alé ou païs de Normandie,
tant pour requerir sa vie comme pour la gaignier
audit mestier et autrement le mieulz qu'il eust peu
et sceu. Et lui estant à ce propos oudit païs de Normandie,
lui tempté de l'ennemi et par sadite povreté, avoit
et a mal prises et emblées tant à Rouen, Gisors, Evreux,
Pontoise et en plusieurs autres villes oudit païs où il a
esté et repairé, lesdites escuelles d'estain, c'est assavoir à
une foiz une escuelle, à l'autre deux, et tant que à XVJ ou
à XVIIJ fois et à plusieurs et diverses journées, en ce faisant,
il a prises et emblées ycelles escuelles, lesqueles à
chascune foiz il muçoit soubz son mantel, et après ce les
mettoit en unes besaces où ilz ont touz jours depuis
esté, et en ycelles les apporta hier, que lui estant ès marez
de Paris devant la porte du Temple, les mist et muça
en un tas de fiens de chevaulz en une ruelle ès diz marez,
où ilz furent jusques aujourd'ui bien matin, que, après
ce qu'il ot serché oudit fiens pour querir lesdites escuelles,
il fu prins et amené prisonnier oudit Chastellet.
APRèS laquelle confession ainsi faitte par ledit prisonnier,
vindrent et furent presens audit Chastellet pardevant
ledit mons. le prevost, Simon Caillio demourant à
la bastide Saint Martin et Thomas Vevet demourant en la
rue des Gravelliers, lesquelz dirent et deposerent par
leurs seremens que hier sur le tart eulz estans aus marez,
et vouloient aler querre de l'eaue sur les fossez, virent
un homme qui s'estoit arresté en un tas de fiens, ouquel
il le virent foullier et sercher; et après ce qu'il ot ce
fait, et dirent qu'il ne tenoit aucune chose au departement
qu'il fist illec, alerent audit fiens ouquel il trouverent
à l'entrée VJ desdites escuelles et pour savoir se plus en
y avoit, sercherent tant que oudit fiens ilz trouverent
les autres dessus dites, toutes lesqueles ilz mirent à part,
et, pour savoir se ledit homme retourneroit audit fiens,
veillerent jusques bien tart que ilz s'en partirent pour ce
que ledit homme ne retournoit point. Et l'endemain matin
retournerent audit lieu, ouquel lieu vint ledit Guillemin,
lequel ilz amenerent et firent amener prisonnier
oudit Chastellet pour souspeçon d'avoir emblées ycelles
escuelles.
OYES la confession et deposicion des prisonnier et tesmoins
dessus nommez, fu de rechief mandé ledit prisonnier
pardevant ledit mons. le prevost en la presence des
dessus nommez, auquel fu dit que de ses autres mesfaiz
il dist et confessast la verité. Lequel prisonnier, après ce
que sadite confession et aussi lesdites deposicions il afferma
estre vrayes, dist et respondi que plus ne autre chose il
n'avoit meffait. Pourquoy demandé fu par ledit mons. 
le prevost aus dessus nommez leurs oppinions. Lesquelz
dirent que, veue ladite confession, l'en ne povoit espargnier
ledit prisonnier à estre mis à question afin de savoir
la verité de ses autres mesfaiz, sauf tant que, pour sa
vieillesce, il feust une seule foiz et doulcement traitié et
questionné. Oyes lesqueles oppinions, il fu à ce
condempné.
CE JOUR DE SAMEDI fu ledit prisonnier mandé et de
rechief requis de dire verité de ses autres mesfaiz. Lequel
respondi comme dessus; et, pour ce, fu ycellui despouillié,
lié à la question, estendu et questionné simplement
et seulement sur le petit tresteau, en laquele il ne
confessa aucune chose en son prejudice oultre ce que
dessus est dit.
ET, CE FAIT, fu envoyé en la cuisine en la maniere
acoustumée, en laquele il ne voult semblablement aucune
chose confesser. Et, depuis ce, fu amené de rechief
sur lesdiz carreaux où il continua et persevera en sadite
confession pardevant ledit mons. le prevost, en la presence
dudit chevalier du guet, maistres Jehan Truquan,
Dreue d'Ars, lieutenant, Martin Double, advocat, Andry
Le Preux, procureur du roy, maistre Guillaume
Drouart, maistre Jaques Du Bois, maistre Michiel Marchant,
maistre Oudart de Monchauvet, advocaz, maistres
Robert Petit-Clerc, Nicolas Bertin, Hutin de Ruit, Robert
de Tuillieres et Jehan Fouquere, examinateurs, ausquelz
presens dessus nommez, après ce que ledit prisonnier
fu trait arrieres, demandé fu par ledit mons. le prevost
leurs advis et oppinions; tous lesquelz dirent que
ledit prisonnier estoit larron, et, s'il eust eu bonne volunté
de bien faire et soy retraire de pechié, il n'eust
pas continué et perseveré esdiz larrecins. Consideré lesquelz
et les reiteracions d'iceulz faiz à plusieurs foiz et
diverses journées, lui qui estoit ancien, et menestrel en
qui chascun se devoit fier et tenir seur en faisant ses esbatemens,
consideré aussi que pour semblable cas il a
esté nagueres emprisonné, et depuiz mis hors pour sa povreté,
en lui enjoingnant que se plus retournoit, il seroit
pendu, et ce que aussi il est homme vacabond et de mauvaise
vie et gouvernement, et avoit nagueres prinse à
Chailliau une joine fille et icelle vestue en habit de
homme pour la mener par le païs et en faire sa volunté,
que jà soit ce que iceulz larrecins feussent de petite qualité,
ledit prisonnier est digne de mort, mesmement qu'il
avoit enfraint lesdites injunccions à lui pieçà faittes; et
furent d'oppinion qu'il feust pendu comme larron, sauf
lesdiz Marchant, Vauvillier, Petit-Clerc, qui furent d'oppinion
qu'il feust pillorié, essorillié et banni du royaume,
et lesdiz Tuillieres et Fouquere, qu'il feust pillorié et essorillié,
sanz bannissement, seulement, pour cause de son
ancien aage. Toutes lesqueles oppinions oyes et veu ce
que dit est, ledit prisonnier fu par ledit mons. le prevost
condempné à estre pendu comme larron l'an et le jour
dessus diz.
Ce jour de samedi fu ce jugement executé.
Et n'avoit aucuns biens.
 AL. CACHEMARéE.

INFORMACION faitte du commandement de honorable
homme et sage maistre Jehan Truquan, lieutenant de
monseigneur le prevost de Paris, à la requeste du procureur
du roy, par moy Jehan Fouquere, examinateur de
par le roy nostre sire ou Chastellet de Paris, sur la vie et
renommée de Colette Phelipe, à present prisonniere ou
Chastellet de Paris, l'an mil CCC quatrevins et douze, ès
jours et en la maniere qui ensuivent.
Marie, femme Gautier Damechin, menestrier de monseigneur
de Bourbon, demourant ou carrefour du Temple,
tesmoing jurée oye et examinée sur la rebriche cy-dessus
escripte, l'an dessus dit, le XVIIJe jour du mois
d'avril, dit et depose par son serement que elle congnoist
ladite Colete puis six sepmaines ença devant Noël derrenierement
passé, et lui en donna la congnoissance une
femme appellée Agnesot, femme du filz d'elle qui parle,
laquele Agnesot et Colete ont demouré ensemble en l'ostel
Dymenche Genoble. Et pour tant que ladite Colete
ne demouroit plus en l'ostel de Dymenche, ladite Agnesot
vint à elle qui parle environ cinq sepmaines avant
Noël, pour lui deprier qu'il lui pleust que ladite Colete
demourast en son hostel; et pour la requeste que ladite
Agnesot lui avoit faite, elle qui parle lui louha son hostel
 IIJ frans jusques à la Saint Jehan prouchainement venant,
et lui dist que il failloit que elle couchast avecques
li et sa fille et que elle n'y amenroit homme de nuit ne
de jour. Et, depuis, est avenu que ladite Agnesot et un
sien filz appelé Gatelet ont esposé l'un l'autre; et pour ce
le filz d'elle qui parle requist qu'elle alast demourer li et
sa fille avecques lui. Laquele y ala et dist à laditte qui estoit
demourant avecques elle qui parle, que elle ne li lairoit
pas son hostel ne son mesnage, se elle n'avoit respondant.
Laquele lui respondi que elle lui bailleroit dedens
 XV jours ou trois sepmaines après ensuïant; après laquele
promesse, elle qui parle lui laissa sondit hostel et plusieurs
de ses biens, c'est assavoir du lart qui avoit cousté IIJ sols,
demie douzaine de grant pain, plain un grand pot de pois
à cuire, VIJ busches de moles et XIIIJ costerez, pour IIJ 
blans de sel, IJc d'oignons, une lanterne, deux draps de
lit, une pinte d'estain, deux poz de terre, lesquelz biens
elle qui parle lui avoit bailliez en garde confiablement et
les avoit achetez elle qui parle pour faire sa pourveance.
Et, nonobstant ce, ladite Colete a despendu et aliené les
biens dessus diz, sanz le congié et sceu d'elle qui parle.
Et avecques ce, a repairé un compaignon que elle congnoissoit
bien de veue et couchoit et repairoit avecques
ladite Colete touteffois qu'il lui plaisoit, neantmoins ne
lui a baillié nulz pleges icelle Colette, comme promis lui
avoit.
Dit aussi elle qui parle que, au departement d'icelle
Colete, elle qui parle lui bailla une clef de sondit hostel
et elle en retint une pareille pour venir et repairer toutesfoiz
qu'il lui plairoit et, pour doubte que elle qui parle
n'y venist, entrast ne repairast, ladite Colete a fait faire
nouvelle clef oudit hostel; et le scet parce que elle qui
parle l'a oy confesser à ycelle Colete, et par ce aussi que
elle n'a peu entrer en sondit hostel, ne ouvrir son huis
de sa clef de quoy elle l'avoit acoustumé à ouvrir. Requise
combien ilz ont demouré ensemble et de quel mestier
elle ouvroit, dit qu'ilz ont demouré ensemble environ
 XV jours, et, durant les XV jours, elle l'a veu ouvrer de
layne au touret bien et soigneusement, et n'oyt oncques
qu'elle eust autre enfant que cellui dont à present est
prisonniere ou Chastellet. Et aussi dit que paravant elle
estoit chamberiere dudit Dymenche, et n'oyt oncques
dire elle qui parle, ne ne sceut que icelle Colete fist pechié
de son corps, exepté à un Genneuois, duquel on
disoit que l'enfant est sien, dont à present est faite mencion.
Et autre chose ne scet sur sa vie et sur sa renommée;
et plus n'en scet.
DYMENCHE Genoble, Florenten, demourant ou cloistre
Saint-Merry, tesmoing jurée oy et examiné sur ladite rebriche
l'an et jour dessus diz, dit et depose par son serement
que il congnoist ladite Colete puis trois ans en
ença par ce que elle demouroit en l'ostel de Berthelemy
Baude, et quant se vint au departement dudit Berthelemi,
lequel se departi de Paris pour aler demourer ailleurs,
lui qui parle prist sondit hostel pour y demourer et
si prist aussi son mesnage, et trouva que ladite Colete demouroit
encores pour le temps oudit hostel et un appellé
Atavien, Florentin, duquel Atavien ladite Colete estoit
grosse de l'enfant dont est à present question et depria
ledit Atavien lui qui parle que ladite Colete et lui demourassent
en sondit hostel. Laquele Colete, comme
chamberiere, y demoura par l'espace de dix mois ou environ
depuis le departement dudit Atavien, durant lequel
temps l'a veue estre de bonne vie et renommée, et de
bonne conversacion, sanz faire pechié de son corps qu'il
veist ne apperceust en son hostel. Requis se paravant elle
avoit eu aucun autre enfant que cellui dont dessus est
faite mencion, dit que non, qu'il ait sceu. Requis pourquoy
elle se departi de sondit hostel, ne de quoy elle a
vescu depuis le departement, dit que il lui donna congié,
pour tant que elle ne savoit pas bien appareillier la
viande ne appareillier ce qui estoit neccessaire parmi l'ostel;
et a esté ladite Colete, depuis le departement, gouvernée,
si comme il a oy dire, par un varlet Genneuoiz
demourant à la Cloche ou cloistre Saint-Merry, duquel
ne scet le nom, lequel la maintenoit et a maintenue, si
comme on disoit, et autre chose ne scet de son
gouvernement.
AGNESOT, femme Watelet Damechin, demourant ou
carrefour du Temple, tesmoing examinée sur ladite rebriche,
l'an dessus dit, le vendredi XIXe jour dudit mois
d'avril, dit et depose par son serement que elle congnoist
ladite Colette puis un an en ença, par ce qu'ilz ont demouré
ensemble en l'ostel de Dymenche Genoble, tesmoing
precedant, et estoit chamberiere ladite Colete oudit
hostel pour y laver et faire les besongnes neccessaires
en icellui. Durant lequel temps, elle l'a veue de bonne
vie et renommée et d'onneste conversacion, sanz aucun
villain blasme, exepté que trop bien l'a veue grosse de
l'enfant, duquel elle est à present prisonniere. Lequel
enfant on disoit qu'il estoit à un Lombart, lequel n'est
pas demourant à Paris; et n'aperceut oncques elle qui
parle que durant le temps qu'elle demouroit oudit hostel,
que icelle Colette fist pechié de son corps à autre
que à icellui Lombart. Requise où elle avoit demouré
paravant qu'elle vint demourer oudit hostel, dit que elle
a oy dire à ladite Colete que un appelé Fossete et sa
femme, et autrement ne les scet nommer, l'amenerent de
la ville de Cain ou d'environ icelle ville à Paris pour
demourer avecques eulz. Requise, depuis le departement
dudit Dymenche, où elle a demouré et de quoy elle a
depuis servy ne pourquoy elle s'en parti, dit que ycellui
Dymenche lui a donné congié, si comme elle a oy dire,
pour ce que il ne se povoit tenir de la maudire pour ce
qu'elle ne faisoit pas bien la besongne aval l'ostel. Et
aussi dist elle qui parle que ladite Colete a demouré depuis
le departement dudit hostel en l'ostel de la mere du
mary d'elle qui parle avecques un Geneuois demourant
à present à la Cloche ou cloistre Saint-Merry, et l'a touz
jours maintenue depuis son departement et encores de
present maintient. Durant lequel temps qu'elle y a demouré,
elle l'a veu ouvrer au touret par plusieurs foiz,
quant elle qui parle l'aloit veoir. Requise se elle scet par
oïr dire ne autrement que icelle Colete emblast oncques
riens, dit que non.
WATELLET Damechin, mary du tesmoing precedant,
demourant ou carrefour du Temple, tesmoing examiné
sur laditte rebriche, l'an et jour dessus diz, depose par son
serement que il congnoist ladite Colete depuis VIIJ mois
en ença et par ce que il l'a veu demourer en l'ostel de sa
mere et ouvrer au touret. Et, durant le temps qu'elle y
demouroit, un Genneuoiz qui demouroit à la Cloche la
maintenoit et a maintenue, et autre chose n'en scet.
AGNèS La Prevoste, aveugle, femme vefve demourant
au port Nostre-Dame, en la cité de Paris, tesmoing examinée
sur ladite rebriche, l'an dessus dit le IIIJe jour de
may, dit et depose par son serement que elle est bien recorde
que le mercredi de la Sepmaine Peneuse derrenierement
passée, elle estant à Nostre-Dame de Paris emprès la
chappelle Saint-Sebastien, environ IIIJ ou V heures après
disner, elle oyt et entendit que une femme vint à elle en
prenant son escuelle, laquele elle avoit en sa main, et la
bailla à un enfant, lequel elle mist emprès elle sur les carreaux.
Et lors lui dist ladite Agnès:«Cuidiez vous que celi
enfant ce taise pour lui bailler mon escuelle?»Et, incontinent,
ladite femme que elle ne congnoist li respondi que ouil,
et que elle revendroit tantost; lequel enfant, depuis le
departement de ladite femme, fu emprès elle qui parle
bien deux heures jusques à ce que une norrisse vint à ladite
aveugle qui lui dist:«Je croy que cel enfant est un
trouvé; je le vueil alaiter.»Laquele norrisse l'alaita, et depuis
fu porté à la couche de Nostre-Dame par ladite nourrisse
ou par autre. Requise se elle congnoist celle qui l'apporta
par la oïr parler, dit que non et autre chose ne scet.
COLETE, femme Jehan Piefroy, demourant en la rue
Sainte-Marine, tesmoing examinée sur ladite rebriche,
l'an et jour dessus diz, dit et depose par son serement
que elle est bien recorde que le mercredi de la Sepmaine
Peneuse derrenierement passée, elle vit une fillete de
l'aage de XV mois ou environ, laquele fu trouvée à
Nostre-Dame de Paris après disner sur les carreaux, emprès
une femme aveugle, laquelle estoit joignant la chappelle
Saint-Sebastien, et y fu environ deux heures, si
comme elle a oy dire à la femme aveugle; et tout ainsi
quant il estoit temps de fermer les portes, il lui fu apporté
par une personne que elle ne congnoist pour la
mettre devant la couche le jeudi ensuïant; lequel enfant y
fu mis audit jour et fu congneu par une femme laquele
se disoit estre sa marrene, et aussi par la nourrisse, qui l'avoit
nourry; et autre chose ne scet.
COLETE Phelipe, prisonniere ou Chastellet de Paris,
aagiée de XXX ans ou environ, si comme elle dit, examinée
sur le cas de son emprisonnement, confesse qu'elle
fu née à Briteville-sur-Odon prez de Caen et furent
ses pere et mere feu Pierre Phelipe et Genevote, sa
femme, à present taverniere demourant en ladite ville de
Caen dès XV ans a ou environ; avecques laquele elle a
touz jours depuis demouré jusques à six ans a ou environ,
que elle la mist en service en l'ostel maistre Michiel de
La Fosse, lors demourant en icelle ville de Caen, lequel
est venu demourer à Paris IIJ ans a ou environ, et avecques
lui a demouré et servi, tant audit lieu de Caen
comme à Paris, l'espace de IIJ ans, qu'elle l'a laissé pour
ce que il s'en est alé demourer à Rouen où il est grenetier.
Et a tousjours depuis servi en l'ostel Bonne-Jointe
Baude et Berthelemi Baude, et autres Lombars demourans
ensemble ou cloistre Saint-Merry, avecques lesquelz
elle a demouré deux ans et IIIJ mois ou environ; durant
lequel temps elle a esté engrossie oudit hostel d'un joine
Lombart nommé Athevrien, lors demourant oudit hostel,
ouquel hostel elle a jeu d'une fille, et en a esté relevée
à l'aide dudit Athevrien qui lui a fait moult de biens, laquele
fille a eu un an à la Saint Mor derrenierement
passée. Et dudit hostel s'est partie XV jours avant Noël
derrenierement passé, pour ce qu'il ne plaisoit pas à un
des autres Lombars qu'elle demourast plus oudit hostel.
Duquel hostel elle ala demourer seule en une chambre
en la rue du Four où elle a gaigné depuis sa vie à filler au
touret, et aussi à l'ayde d'un joine homme Genneuoiz
nommé Jaquemin demourant en l'ostel mons. de Coucy,
qui plusieurs fois a couchié avecques elle en ladite chambre,
et lui a fait et donné plusieurs de ses biens. En laquele
chambre lui fu apportée sadite fille par la nourrice
demourant à Garches oultre Saint-Clod, mardi derrenierement
passé ot VIIJ jours, disant qu'elle ne la vouloit
plus nourrir, et lui demanda XXIIIJ sols qui encores lui
estoient deuz à cause de ladite nourriture. Laquele nourrice,
pour ce qu'elle ne la povoit païer presentement, la
fist adjourner ou Chastellet de Paris au mercredi ensuïant;
auquel jour elle, sadite fille et ladite nourrice furent,
et pour ce qu'ilz ne firent riens, s'en retournerent
chascune separéement, et, quant icelle Colete fu près de la
Saulnerie, vint à elle qui estoit toute desconfortée qu'elle
feroit de saditte fille, une vielle femme aagiée de cinquante
ans ou environ qu'elle ne congnoissoit ne ne congnoist,
laquele lui demanda qu'elle avoit, et pourquoy elle se
courrouçoit ainsi. à laquele femme, ladite Colete dist et
respondi que c'estoit pour la cause dessus dite laquele
vieille femme dist après ce à icelle Colette que Dieu la
reconforteroit et qu'elle pensast de gaignier pour nourrir
sadite fille et qu'il lui vauldroit mielz qu'elle la portast au
Saint-Esperit ou à Nostre-Dame à la Couche pour nourrir
et gouverner avecques les autres enfans, et qu'il vauldroit
mielz ainsi faire que autrement. Lors ladite Colete
commença fort à plourer et soy courroucier, disant à
icelle femme que jamais ne porteroit sadite fille ausdiz
lieux. Et, pour ce, ladite femme print ladite fille, et lui
dist qu'elle la porteroit à Nostre-Dame où elle la porta.
Et, ce fait, retourna à icelle Colete en sadite chambre
pour ce que au partir elle la lui avoit enseignée; laquele
lui dist qu'elle ne se souciast de sadite fille et qu'elle l'avoit
bien mise en ladite eglise, et qu'elle pençast de gaignier
pour la nourrir. Et atant ladite femme la laissa en
sadite chambre, en laquelle vint à elle un sergent le jeudi
ensuïant qui lui fist commandement qu'elle venist ou
Chastellet parler à maistre Jehan Truquan; auquel elle
vint parler ledit jeudi et demoura prisonniere, etc.. Requise
se à ladite femme elle bailla point d'argent pour ce
fere, dit que non.
LE MERCREDI XVe jour de may, l'an mil CCCIIIJxx et
douze ensuïant, pardevant mons. le prevost, presens
maistres Jehan Truquan, lieutenant dudit mons. le prevost,
Martin Double, Guillaume Drouart, advocaz, Andrieu
Le Preux, procureur du roy nostre sire en Chastellet,
Michiel Marchant, advocat illec, Dreux d'Ars,
auditeur, Nicolas Bertin et Jehan Fouquere, examinateurs,
 etc., après ce que Colete Phelipe, prisonniere
dessus nommée, ot perseveré, sanz aucune force ou contrainte,
ès confessions cy-dessus par elle faites et affermé
par serement le contenu en icelle, qui lui fu leue mot
après autre, estre vray par la maniere qu'il est escript en
ladite confession, en l'absence de laquele prisonniere, qui
pour ce fu faite traire à part, ledit mons. le prevost demanda
ausdiz presens conseilliers leurs advis et oppinions
par quele maniere estoit bon de proceder contre
ladite Colete prisonniere, et quele punicion de justiceen
estoit à faire. Tous lesquelz, veu l'estat d'icelle prisonniere,
qui est joine femme forte et bien vestue, qui avoit
bien puissance de nourrir son enfant, consideré que ledit
enfant est aagié de XV mois ou environ, que elle se povoit
bien mettre à servir en aucun lieu pour gaignier argent
et de ce que elle eust gaignié faire nourrir sondit
enfant, dont elle n'a riens fait, mais est femme qui de son
corps fait sa volunté aus compaignons, ce que elle nye
avoirapportél'enfant à Nostre-Dame de Paris, mais li
avoir fait porter par une personne et femme incongneue,
et laquelle elle ne vuelt nommer ou enseignier, disant que
elle ne scet son nom ne sa demeure, qui n'est pas vraysemblable,
car ... .
